
În româneşte de SOFIA MARIAN şi BEN MARIAN 


EDITURA CARTEA ROMÂNEASCĂ 


Capitolul 1 
TAVERNA „LA PODUL SEVRES” 


De-ar binevoi să reia pentru o clipă romanul 
nostru Ange-Pitou şi, deschizînd al doilea volum, să-şi 
arunce ochii în treacăt asupra capitolului Noaptea de 5 
spre 6 Octombrie! cititorul va regăsi acolo cîteva fapte 
care nu este deloc lipsit de importanţă să şi le 
amintească înainte de a începe lectura noii cărţi, care 
porneşte şi ea de la evenimentele din dimineaţa zilei 
de 6 a aceleiaşi luni. 

După ce vom fi citit noi înşine cîteva rînduri impor- 
tante din acest capitol, vom rezuma cît mai succint po- 
sibil faptele ce trebuie să preceadă reluarea povestirii 
noastre. Aceste rînduri, iată-le : 


„La ora trei, cum am spus, calmul era deplin. 

Adunarea Naţională însăşi, liniştită de raportul 
oamenilor săi de ordine, se retrăsese. 

Se spera că acest calm nu va fi tulburat. 

Speranţa era însă deşartă. 

In aproape toate mişcările populare ce pregătesc 
marile revoluţii există o perioadă de oprire, în cursul 
căreia unii sînt înclinați să creadă că totul s-a sfirşit şi 
că pot dormi liniștiți. Dar se înşală. 

In spatele oamenilor care iau primele inițiative se 
găsesc cei ce aşteaptă ca primul pas să fie făcut şi ca, 
obosiţi sau satisfăcuţi — în ambele cazuri însă nevrind 
să meargă mai departe — cei care au făcut acel prim 
pas să-şi acorde odihnă. 


1 5 şi 6 Octombrie 1789 : Zile marcate prin răscoala 


populaţiei Parisului, care 1-a determinat pe Ludovic al XVI-lea să 
părăsească palatul de la Versailles şi să se stabilească la Paris,la 
Tuileries (N.T.). 


De-abia atunci, la rîndul lor, aceşti oameni 
necunoscuți, misterioşi agenţi ai pasiunilor nefaste, se 
strecoară prin întuneric, reiau acţiunea de acolo de 
unde a fost părăsită şi, împingind-o pînă la ultimele 
sale consecinţe, înspăimintă la deşteptare pe aceia ce 
le-au deschis calea şi au adormit la jumătatea drumului 
crezînd că l-au parcurs, că şi-au atins telul.” 


Am numit trei dintre aceşti oameni în cartea din 
care am împrumutat cele cîteva rînduri citate mai sus. 

Să ne fie îngăduit să introducem pe scena 
noastră, adică în pragul tavernei „La Podul Sèvres”, un 
personaj care, deşi rămas nemenţionat de noi pînă 
acum, n-a avut în nici un caz un rol mai mic de jucat în 
această noapte îngrozitoare. 

Era un bărbat cam de patruzeci şi cinci, patruzeci 
şi opt de ani, îmbrăcat ca un muncitor, adică cu 
pantaloni scurţi de catifea şi şorţ de piele cu buzunare, 
la fel cu şorţurile potcovarilor şi lăcătuşilor. Era încălţat 
cu ghete cu catarame de aramă, purta ciorapi de 
culoare cenuşie, avea capul acoperit cu un fel de 
căciulă ca de ulan, retezată la jumătate. O claie de păr 
pe cale de încărunţire ieşea de sub căciulă şi se îmbina 
cu nişte sprîncene enorme, umbrind împreună ochii 
mari, bulbucaţi, vioi şi inteligenţi, a căror luciri repezi şi 
cu nuanţe schimbătoare îl puneau în încurcătură pe cel 
care ar fi vrut să stabilească dacă erau verzi sau 
cenuşii, albaştri sau negri. In rest, faţa era alcătuită 
dintr-un nas, mai degrabă mare decît obişnuit, buze 
groase, dinţi albi şi o piele arsă de soare. 

Fără a fi înalt, acest om era foarte bine făcut ; 
încheieturile erau fine, piciorul mic, se putea vedea de 
asemenea că şi mîna îi era mică, chiar delicată, dacă 
pielea arsă a miinii nu s-ar fi asemănat cu cea a 
muncitorilor obişnuiţi să prelucreze fierul. 

Dar, urcînd de la mînă la cot şi de la cot pînă la 
acea parte a braţului unde mîneca suflecată a cămăşii 


lăsa să se vadă capătul de jos al unui muşchi viguros, 
se putea observa că pielea care-l acoperea era fină, 
delicată, aproape aristocratică, cu toată robustetea 
muşchiului . 

Stînd în picioare la intrarea tavernei „La Podul 
Sèvres”, acest om avea la îndemiînă o armă cu două 
ţevi, bogat încrustată cu aur, pe ţeava căreia se putea 
citi numele armurierului Leclère, care începuse să aibă 
mare trecere printre cei ce se numeau „crema” 
vînătorilor parizieni. 

Vom fi poate întrebaţi, cum de se putea găsi o 
armă atit de frumoasă în miinile unui simplu lucrător ? 
La aceasta vom răspunde că în zile de răscoală — şi 
noi am văzut cîteva, slavă Domnului! —nu întotdeauna 
mîinile cele mai albe purtau cele mai frumoase arme. 

Acest om sosise de la Versailles cam de un ceas şi 
ştia perfect ce se întîmplase ; căci, la întrebările puse 
de hangiu în timp ce-i servea sticla cu vin, din care nici 
nu gustase, îi răspunsese : 

că regina venea cu regele şi cu delfinul ; 

că plecaseră către prînz sau cam aşa ceva; 

că se hotăriseră, în sfîrşit, să locuiască la palatul 
Tuileries, ceea ce însemna că în viitor Parisul nu va fi 
lipsit, probabil, de piine, fiindcă îl va avea pe brutar, pe 
brutăriţă şi pe micul ucenic. 

Şi că el aştepta să vadă cortegiul trecînd. 

Această ultimă afirmaţie putea fi adevărată, şi 
totuşi era uşor de remarcat că privirea i se îndrepta cu 
mai multă curiozitate spre Paris decît spre Versailles ; 
ceea ce lăsa să se înţeleagă că nu se crezuse obligat 
să dea socoteală de intenţiile sale demnului hangiu, 
care-şi îngăduise să-l întrebe. 

De altfel, după cîteva clipe, dorinţa i-a fost satisfă- 
cută. Un om îmbrăcat aproape la fel ca şi el, care părea 
să exercite o profesie similară cu a sa, se profila în 
vîrful urcuşului ce mărginea orizontul drumului. 


Omul umbla cu pas greoi şi ca un călător care 
străbătuse un drum lung. 

Pe măsură ce se apropia, i se puteau desluşi 
trăsăturile şi vîrsta. 

Virsta putea fi aceea a necunoscutului, se putea 
adică afirma cu curaj că, aşa cum spun oamenii din 
popor, „a sărit peste patruşcinci”. 

In ce priveşte trăsăturile chipului, erau cele ale 
unui om de rînd, cu porniri josnice, cu instincte 
vulgare. 

Privirea necunoscutului se fixă, curioasă, asupra 
lui, cu o expresie ciudată, ca şi cum ar fi vrut să 
cîntărească dintr-o singură căutătură tot ce s-ar putea 
socoti imoral şi rău în sufletul acestui om. 

Cînd muncitorul care venea dinspre Paris nu se 
mai afla decit la o distanţă de vreo douăzeci de paşi de 
personajul care aştepta în prag, acesta din urmă intră, 
vărsă primele picături de vin din sticlă, umplu unul din 
cele două pahare de pe masă şi, revenind la uşă cu 
paharul ridicat, spuse : 

— Ei, colega ! vremea-i rece, drumu-i lung. Nu 
bem un pahar cu vin, să ne dea putere şi să ne 
încălzim ? 

Muncitorul care venea de la Paris privi în jur, ca 
pentru a se convinge dacă este chiar el acela căruia i 
se adresează invitaţia. 

— Cu mine vorbeşti ? întrebă el. 

— Cu cine, mă rog, de vreme ce eşti singur ? 

— Şi-mi oferi un pahar devin ? 

— Decenu? 

— Ah! 

— N-avem oare aceeaşi meserie, sau aproape ? 

Muncitorul îl privi a doua oară pe necunoscut. 

— Toată lumea, spuse el, poate fi de aceeaşi 
meserie; important este să ştii dacă în meserie eşti 
tovarăş sau stăpiîn. 


— Ei bine, iată ce vom verifica bînd un pahar de 
vin şi stînd de vorbă. 

— Fie, hai ! spuse muncitorul îndreptîndu-se spre 
uşa tavernei. 

Necunoscutul îi arătă masa şi-i făcu semn spre 
pahar. 

Muncitorul luă paharul, privi vinul ca şi cum ar fi 
avut o oarecare neîncredere în el, care dispăru însă 
cînd necunoscutul îşi turnă un al doilea pahar, plin ochi 
ca şi primul. 

— Ei bine, întrebă el, sîntem prea mîndri să 
ciocnim cu cel pe care l-am invitat ? 

— Nu, pe legea mea, dimpotrivă. Pentru Națiune ! 

Ochii  cenuşii ai muncitorului se aţintiră un 
moment asupra celui care tocmai rostise toastul. 

Apoi repetă : 

— Eh ! Zău ! Da, bine zici dumneata : pentru 
Națiune! 

Şi, pe nerăsuflate, dădu paharul pe gît, după care 
îşi şterse buzele cu mîneca. 

— Eh! eh ! murmură el, e de Burgundia ! 

— Şi bătrîn, hai ? Mi-a fost recomandată cîrciuma. 
Trecînd pe aici am intrat şi nu-mi pare rău. Dar aşază- 
te, colega ! Mai e vin în sticlă, iar cînd sticla se va goli, 
se va mai găsi în pivniţă. 

— Ei, da, spuse lucrătorul. Şi ce faci totuşi aici ? 

— Vezi bine, vin de la Versailles şi aştept 
cortegiul, pentru a-l însoţi la Paris. 

— Ce cortegiu ? 

— Ei! al regelui, al reginei şi al delfinului! care se 
înapoiază la Paris în tovărăşia precupeţelor din hale, a 


1 DELFIN (în franceză Dauphin) este un titlu feudal, care se 
pare că a fost la început o poreclă purtată în Franţa de conții de 
Viennois de la Guigue al IV-lea şi după exemplul lor de conții 
d'Auvergne din anul 1115. După ce Humbert a cedat Franţei re- 
giunea Dauphine în anul 1439, fiii cei mai mari ai regilor Franţei — 
deveniți moştenitori ai tronului — purtau titlul de delfin. (N.T.) 


două sute de membri ai Adunării şi sub protecţia gărzii 
naţionale şi a domnului de La Fayette. 

— Aşadar burghezul s-a hotărît să vină la Paris ? 

— N-a avut încotro. 

— Bănuiam asta cînd am plecat spre Paris pe la 
trei dimineaţa. 

— Ah ! ah ! ai pornit la drum în noaptea asta la 
trei dimineaţa şi ai plecat din Versailles aşa, fără să ai 
curiozitatea să ştii ce se va întîmpla acolo ? 

— Cum nu ? Aveam şi eu un oarecare chef să ştiu 
ce se va întîmpla cu burghezul, mai ales că, fără să mă 
laud, e o veche cunoştinţă de-a mea. Dar, vei înţelege: 
munca înainte de toate ! Am nevastă şi copii, trebuie 
hrăniţi cu toţii, mai ales acum cînd nu vom mai avea 
făurăria regală. 

Necunoscutul lăsă să treacă cele două aluzii fără a 
reacţiona la ele. 

— Era aşadar o treabă urgentă pe care trebuia s- 
o faci la Paris ? stărui el. 

— Pe legea mea, da, după cît se pare, şi încă bine 
plătită — adaugă muncitorul, făcînd să-i sune cîteva 
monede în buzunar — cu toate că mi-a fost plătită pur 
şi simplu de un servitor, ceea ce nu e politicos, şi încă 
de un servitor neamţ, ceea ce a făcut să nu pot 
schimba nici măcar o vorbă cu el. 

— Şi dumitale nu-ţi displace să stai de vorbă, nu-i 
aşa ? 

— Păi, cînd nu se spun lucruri rele despre alţii, 
asta te amuză. 

— Şi chiar cînd se mai spun, nu-i aşa ? 

Amîndoi începură să rîdă, necunoscutul arătîndu- 
şi dinţii albi, iar lucrătorul dinţii săi stricaţi. 

— Aşadar, reluă necunoscutul — ca unul care îna- 
intează, ce-i drept, pas cu pas, dar pe care nimic nu-l 
poate opri să înainteze — te-ai dus să faci o treabă 
urgentă şi bine plătită ? 

— Da. 


— Fiindcă e o treabă anevoioasă, fără îndoială. 

— Anevoioasă, da. 

— O închizătoare secretă, nu ? 

— O uşă invizibilă... Inchipuie-ţi, o casă într-o 
casă. Cineva care ar avea interesul să se ascundă, nu-i 
aşa? Este şi nu este casă. Cineva sună. Servitorul 
deschide : „Domnul ? — Lipseşte. — Ba nu, e acasă. — 
Ei bine, căutaţi !” Şi caută. Ei şi ? „Desfid pe oricine să-l 
găsească pe domnul.” O uşă de fier, înţelegi, care se 
îmbucă perfect cu o sculptură din zid. Peste toate un 
strat de lemn vechi de stejar, ceea ce face cu 
neputinţă să deosebeşti lemnul de fier. 

— Da, dar dacă-l ciocăneşti? 

— AŞ ! Un strat de lemn pe metalul subţire, dar 
tocmai îndeajuns de gros pentru ca sunetul să fie la fel 
peste tot... Tac, tac, tac, tac... Vezi, după ce am 
terminat, eu însumi nu mai ştiam unde e uşa. 

— Dar unde dracu ai fost să faci asta ? 

— Asta-i bună !... 

— Înseamnă că nu vrei să spui ? 

— Înseamnă că nu pot spune, întrucît nu ştiu. 

— Aşadar, te-au legat la ochi ? 

— Exact! M-au aşteptat cu o trăsură la barieră. Mi 
s-a spus : „Eşti cutare ? Am spus : da. — Bine! 
dumneata eşti acela pe care-l aşteptăm; urcă! — 
Trebuie să urc ? — Da.” M-am urcat, m-au legat la ochi, 
trăsura a mers cam jumătate de oră, apoi s-a deschis o 
poartă, una mare: m-am izbit de prima treaptă a unui 
peron ; apoi am urcat zece trepte şi-am intrat într-un 
vestibul; acolo am găsit un servitor neamţ care a spus 
celorlalţi : „Pine, trebuie blecaţi toţi, nu mai e nefoie de 
foi”. Ceilalţi au plecat. Mi-a desfăcut legătura de la ochi 
şi mi-a arătat ce am de făcut. M-am pus pe treabă ca 
un bun lucrător. După o oră totul era gata. Mi s-a plătit 
în ludovici grei de aur, m-au legat iar la ochi, m-au 
aşezat din nou în trăsură, m-au dat jos apoi în acelaşi 


loc unde m-am urcat, mi-au urat călătorie plăcută, şi 
iată-mă ! 

— Fără să fi văzut nimic, nici pe furiş ? Ce dracu ? 
O legătură la ochi nu e chiar atît de strînsă încît să nu 
tragi cu coada ochiului la dreapta şi la stînga. 

— Del!de! 

— Lasă ... lasă, recunoaşte că ai văzut, spuse cu 
vioiciune străinul. 

— lată : cînd am făcut pasul greşit, izbindu-mă de 
prima treaptă a peronului, am profitat de asta ca să fac 
un gest şi, făcînd gestul, am desfăcut puţin legătura de 
la ochi. 

— Şi mişcînd legătura ? spuse necunoscutul cu 
aceeaşi vioiciune. 

— Am văzut un şir de copaci la stînga mea, ceea 
ce m-a făcut să cred că imobilul se afla pe un bulevard. 
Cam asta-i tot. 

— Asta-i tot? 

— Ei, asta-i ! Pe cuvint de onoare ! 

— Asta nu spune prea mult. 

— Mai ales că bulevardele sînt lungi, începînd de 
la cafeneaua „Saint-Honore” pînă la Bastilia, şi nu doar 
o singură casă are poartă mare şi peron... 

— Prin urmare, n-ai mai recunoaşte clădirea ? 

Lăcătuşul reflectă o clipă. 

— Nu, pe legea mea, spuse el, n-aş fi în stare. 

Cu toate că, de obicei, obrazul necunoscutului nu 
părea să arate decit ce voia el să lase să se vadă, de 
asta dată păru satisfăcut de această asigurare. 

— Ah ! spuse el pe neaşteptate, trecînd parcă 
dintr-o dată la altă ordine de idei, nu mai sînt oare 
lăcătuşi în Paris, încît oamenii care doresc să-şi 
construiască uşi secrete să nu fie nevoiţi să caute 
lăcătuşi la Versailles ? 

Şi, în acelaşi timp, umplind cu vin paharul 
tovarăşului său, lovi masa cu sticla goală, pentru ca 
stăpînul tavernei să-i aducă alta plină. 

Capitolul 2 
MEŞTERUL GAMAIN 


Lăcătuşul ridică paharul la înălţimea ochiului şi 
privi cu satisfacţie vinul în zare. 

Apoi, gustîndu-l cu vădită plăcere, spuse : 

— Ba bine că nu, sînt lăcătuşi în Paris. 

Mai bău cîteva picături. 

— Sînt chiar şi meşteri. 

Şi iar mai bău. 

— E tocmai ceea ce-mi spuneam şi eu. 

— Da, dar sînt meşteri şi meşteri. 

— Ah ! ah ! spuse necunoscutul zimbind, văd că 
eşti ca sfîntul Eloi!, nu numai meşter, dar meşter peste 
meşteri. 

— Şi meşter peste toţi. Eşti de meserie ? 

— Da, aproape. 

— Ce eşti ? 

— Sînt armurier. 

— Ai ceva făcut de mîna dumitale ? 

— Priveşte această armă. 

Lăcătuşul luă arma din mîinile necunoscutului, o 
cercetă cu atenţie, îi încercă arcurile, aprobă cu o 
mişcare a capului pocnetul sec la manevrare ; apoi, 
citind numele înscris pe ţeavă şi pe placă zise : 

— Leclère ! Cu neputinţă, prietene ! Leclère are 
cel mult douăzeci şi opt de ani, iar noi amîndoi, fără să 
ne fie cu supărare, ne îndreptăm spre cincizeci. 

— E-adevărat, spuse el, nu sînt Leclère, dar e 
cam acelaşi lucru. 

— Cum adică, acelaşi lucru ? 

— Fără îndoială, pentru că sînt meşterul său. 


l Eloi (aprox. 588—660), argintar şi trezorier al lui Clotar al Il- 
lea şi Dagobert |, regi ai francilor ; protector al muncitorilor cu 
ciocanul. (N. T.) 

— Bine, strigă rizînd lăcătuşul, e ca şi cum aş 
spune : „Nu sînt eu regele, dar e cam acelaşi lucru.” 

— Cum adică, e-acelaşi lucru? repetă 
necunoscutul. 

— Ei, da ! fiindcă sînt meşterul său, spuse 
lăcătuşul. 

— Oh ! oh ! făcu necunoscutul ridicîndu-se şi 
parodiind salutul militar. Am oare onoarea să stau de 
vorbă cu meşterul Gamain ? 

— Chiar cu el în persoană, şi la dispoziţia 
dumitale, dacă mi-e cu putinţă, spuse lăcătuşul încîntat 
de efectul produs de numele său. 

— Drace, spuse necunoscutul, nu ştiam că am de- 
a face cu o persoană atit de însemnată. 

— Poftim ? 

— Cu o persoană atit de însemnată, repetă 
necunoscutul. 

— Atît de considerabilă, vrei să spui. 

— Al!daliartă-mă, reluă rizînd necunoscutul, dar 
dumneata ştii, un sărman armurier nu vorbeşte 
franceza ca un meşter, şi ce meşter ! Meşterul regelui 
Franţei ! 

Apoi, reluînd convorbirea pe un alt ton : 

— la spune, aşa-i că nu prea are haz să fii 
meşterul regelui ? 

— Dece? 

— Păi, dacă trebuie să te porţi cu mănuşi de cite 
ori dai bună ziua sau bună seara... 

— AŞ, da de unde! 

— Cînd trebuie să spui : „Majestate, luaţi această 
cheie cu mîna stîngă. — Sire, luaţi această pilă cu mîna 
dreaptă.” 

— Ei vezi, tocmai ăsta-i farmecul său, căci, 
înţelegi dumneata, în fond e om de treabă. Cînd intră 
în fierărie, îşi pune şorţul dinainte şi îşi suflecă mînecile 
cămăşii, nu s-ar mai putea spune că e fiul cel mare al 
lui Ludovic cel Sfînt, cum i se zice. 

— Într-adevăr, ai dreptate, e nemaipomenit cum 
regii seamănă cu ceilalţi oameni. 

— Da, nu-i aşa ? Cei ce sînt în preajma lor şi-au 
dat seama de-acest lucru de multă vreme. 

— Oh! n-ar fi nimic dacă şi-ar fi dat seama numai 
cei ce sînt în preajma lor, zise necunoscutul cu un ris 
straniu, dar încep să-şi dea seama mai ales cei ce se 
îndepărtează de ei. 

Gamain îl privi pe interlocutorul său cu oarecare 
uimire. Dar acesta care, din vorbă în vorbă, îşi uitase 
rolul, nu-i lăsă timp să cîntărească toată greutatea 
frazei pe care tocmai o rostise şi, reluînd tema 
părăsită,spuse : 

— lată un motiv în plus. Un om ca oricare altul, 
căruia trebuie să i te adresezi cu sire şi majestate ! 
Socot că e umilitor ! 

— Dar nu-i nevoie să i te adresezi cu sire şi 
majestate ! Cînd se afla în fierărie dispăreau toate 
astea. Eu îi spuneam „burghezule” şi el mă striga 
Gamain. Singura deosebire era că eu nu-l tutuiam, iar 
el mă tutuia. 

— Da, dar cînd se făcea ora prînzului sau a cinei, 
nu era trimis Gamain la bucătărie cu ceilalţi, cu 
lacheii ? 

— Vai de mine, nici pomeneală ! N-a făcut 
niciodată asta, dimpotrivă, spunea să mi se aducă o 
masă cu de-ale mîncării în fierărie şi de multe ori, 
îndeosebi la dejun, se aşeza la masă cu mine şi spunea 

„AŞ ! nu mă duc să dejunez cu regina, ceea ce 
înseamnă că nu va trebui să mă spăl pe miini...” 

— Nu prea înţeleg bine. 

— Nu înţelegi că atunci cînd regele venea să 
lucreze cu mine şi mînuia fierul, la naiba ! avea mîinile 
cum le-avem şi noi, ceea ce nu ne împiedică să fim 
oameni onorabili. Aşa că regina îi spunea, cu aerul ei 
de mironosiţă : „Pfui ! Sire, aveţi mîinile murdare !” Ca 

şi cum s-ar putea să ai miini curate cînd ai lucrat în 
fierărie ! 

— Nu mai spune ! zise necunoscutul, îţi vine să-i 
plîngi de milă... 

— Vezi dumneata, acest om se simţea în adevăr 
bine numai acolo sau în cabinetul de geografie, cu 
mine sau cu bibliotecarul său. Cred însă că tot pe mine 
mă iubea mai mult. 

— Şi ce dacă, n-are haz să fii meşterul unui elev 
prost. 

— Un elev prost ? strigă Gamain. Ah ! nu ! nu 
trebuie să spui asta. Vezi dumneata, e destul de 
nefericit că s-a născut rege şi trebuie să se ocupe de 
toate prostiile de care se ocupă, în loc să facă mereu 
progrese în meseria sa. Nu va fi niciodată decit un biet 
rege, e prea cinstit, şi ar fi ieşit din el un minunat 
lăcătuş. De pildă, e unul pe care-l nesufeream pentru 
că-l face să-şi piardă atita timp : domnul Neeker. El l-a 
făcut să piardă timp, Dumnezeule ! l-a făcut să piardă 
atita timp !... 

— Cu socotelile sale, nu-i aşa ? 

— Da, cu basmele lui aiurite, cu socotelile lui 
gogonate, cum se spune. 

— la zi, prietene... 

— Ce? 

— Un elev de-asemenea calibru trebuie să fi fost 
un muşteriu strălucit pentru dumneata. 

— Ei bine, nu ! iată, tocmai aici greşiţi cu toţii, iată 
de ce-i port pică regelui vostru Ludovic al XVI-lea, pă- 
rintelui patriei voastre,  restauratorului națiunii 
franceze; faptul că lumea mă crede bogat ca şi Cresus, 
cînd de fapt sînt sărac ca lov. 

— Eşti sărac ? Dar cu banii, cu banii ce făcea ? 

— Află că dăruia jumătate din bani săracilor şi 
cealaltă jumătate bogaţilor, iar el n-avea niciodată o 
para chioară. Familiile Coigny, Vaudreuil şi Polignac îl 
măcinau, bietul de el ! Intr-o zi a vrut să micşoreze 

leafa domnului de Coigny. Acesta veni să-l aştepte la 
uşa fierăriei, iar regele, după cinci minute, se înapoie, 
alb ca varul, spunînd : „Doamne ! era gata-gata să mă 
bată. — Şi salariul, sire ? l-am întrebat. — I l-am lăsat, 
mi-a răspuns ; puteam face altfel ?” In altă zi a vrut să 
facă unele observaţii reginei în legătură cu o garnitură 
de scutece pentru doamna de Polignac, o garnitură de 
trei sute de mii de franci, chiar aşa ! 

— Frumos ! 

— Ei bine ! n-a fost de ajuns, regina a poruncit să i 
se dea o garnitură de cinci sute de mii. Şi-aşa, vezi, toţi 
aceşti Polignac, care cu zece ani în urmă n-aveau nici 
un sfanţ, iată-i că au părăsit de curînd Franţa încărcaţi 
cu milioane ! Măcar de-ar fi avut vreun talent oarecare, 
dar dă-le acestor fluşturatici o nicovală şi un ciocan şi 
vei vedea că nu-s în stare să facă o potcoavă. Dă-le o 
pilă şi o menghină şi vei vedea că nu vor fi în stare să- 
ţi facă un şurub pentru o broască... Sînt în schimb 
oratori grozavi, cavaleri, cum îşi spun ei, care l-au 
împins pe rege în faţă şi-l lasă acum să se descurce 
cum poate, cu domnii Bailly, La Fayette şi Mirabeau, în 
timp ce pe mine, pe mine, care i-aş fi putut da atitea 
sfaturi bune dacă ar fi vrut să le asculte, mă lasă aici, 
cu o biată rentă de 1500 de livre pe care mi-a făcut-o 
mie, meşterul lui, mie, prietenul lui, mie care i-am pus 
pila în mînă ! 

— Da, dar cînd lucrezi cu el ai totdeauna un cîştig 
bun. A 

— Dar ce, mai lucrez acum cu el ? În primul rînd 
ar însemna să mă compromit ! După căderea Bastiliei 
n-am mai pus piciorul la palat. L-am întîlnit o dată sau 
de două ori şi s-a mărginit să mă salute. A doua oară 
era pe drumul spre Satory, eram singuri şi şi-a oprit 
trăsura. „Ei bine, bună ziua, sărmanul meu Gamain, 


spuse cu un oftat. — Ei da, nu-i aşa că lucrurile nu 
merg cum aţi dori ? Dar asta o să vă slujească de 
învăţătură... — Şi soţia ta, copiii tăi, mă întrerupse el, 

se simt bine ?... — De minune ! Au o foame de lup, 
asta-i tot... — Ţine, spuse regele, le vei face acest 
cadou din partea mea.” S-a scotocit prin toate 
buzunarele, chiar prin toate, şi a strîns nouă ludovici. 
„Este tot ce am la mine, sărmanul meu Gamain, spuse 
el, şi mi-e ruşine să-ţi fac un dar atît de modest.” Intr- 
adevăr, vei recunoaşte că avea de ce să se ruşineze ; 
un rege care nu are decit nouă ludovici în buzunar, un 
rege care-i face unui camarad, unui prieten, un cadou 
de nouă ludovici... ! Aşa că... 

— Aşa că, ai refuzat ? 

— Nu, căci mi-am spus : „Trebuie să-i iau, căci va 
întîlni un altul mai puţin ruşinos, care-i va primi !” Dar 
e tot una, poate fi absolut liniştit, nu voi mai pune 
piciorul la Versailles, doar dacă trimite să mă caute, şi 
poate nici atunci, nici atunci ! 

— Suflet recunoscător ! murmură necunoscutul. 

— Ce-ai spus ? 

— Spun, meştere Gamain, că e înduioşător cînd 
vezi un devotament ca al dumitale supraviețuind 
nenorocirii ! Să golim un ultim pahar cu vin în 
sănătatea elevului dumitale. 

— Ah! pe legea mea, nu-l merită deloc, dar n-are 
a face ! Oricum, în sănătatea lui ! 

Bău. 

— Şi cînd mă gîndesc, continuă apoi, că mai avea 
în pivnițe peste zece mii de sticle, iar cel mai slab 
făcea de zece ori cît ăsta, şi că n-a spus niciodată unui 
lacheu: „Cutărică, ia un coş cu sticle şi du-le prietenului 
meu Gamain.” Ah, da, i-a plăcut mai degrabă să dea de 
băut celor care-l păzeau, gărzii elveţiene şi soldaţilor 
din regimentul Flandrei. Şi din asta s-a ales cu mai 
mult de-o grămadă ! 

— Ce vrei, spuse necunoscutul golind paharul cu 
înghiţituri mici, aşa sînt regii, nişte ingraţi. Dar, 
atenţie ! Nu mai sîntem singuri. 

Într-adevăr, trei indivizi, doi oameni din popor şi o 
precupeaţă de peşte, intraseră şi se aşezaseră la o 
masă la fel ca cea la care necunoscutul termina de 
băut a doua sticlă împreună cu meşterul Gamain. 

Lăcătuşul îşi aruncă privirea asupra lor şi-i cercetă 
cu multă atenţie, ceea ce-l făcu pe necunoscut să 
zimbească. 

Intr-adevăr, cele trei personaje păreau demne de 
oarecare atenţie. Unul din bărbaţi era voinic doar de la 
mijloc în sus ; celălalt parcă n-avea decit picioare. Cît 
despre femeie, era greu de spus ce hram purta. Cel 
pieptos aducea cu un pitic : de-abia atingea înălţimea 
de un metru cincizeci. Te făcea să bănuieşti însă, din 
prima privire, că în vinele sale curge fiere în loc de 
sînge. 

Spre deosebire de primul, al doilea, cu picioarele 
scurte şi strimbe, semăna cu un bitlan scorţos. Al 
treilea, sau a treia, cum doriţi, era o fiinţă amfibie, a 
cărei specie o puteai recunoaşte lesne, dar anevoie 
izbuteai să-i desluşeşti sexul. Era un bărbat, sau o 
femeie, de treizeci pînă la treizeci şi patru de ani, 
purtînd un costum elegant de vinzătoare de peşte, cu 
lanţ de aur şi cercei, cu volan şi batistă de dantelă. 

Ciorapii şi ghetele celor doi bărbaţi, ca şi pantofii 
femeii, arătau că cei ce le purtau umblaseră multă 
vreme de colo-colo pe stradă. 

— Ce surpriză, zise Gamain, iată o femeie pe care 
mi se pare c-o cunosc. 

— Se poate, dar din moment ce aceste trei 
persoane sînt împreună, dragă domnule Gamain — 
spuse necunoscutul luîndu-şi arma şi înfundîndu-şi 
căciula pe-o ureche — înseamnă că au ceva de făcut. 
Şi din moment ce au ceva de făcut, trebuie să-i lăsăm 
împreună. 

— Deci, îi cunoşti şi dumneata ? întrebă Gamain. 

— Da, din vedere, răspunse necunoscutul. Dar 
dumneata ? 

— Eu mi-aş pune capul că am văzut-o pe femeia 
asta undeva. 

— Probabil la Curte ? spuse necunoscutul. 

— Ei da, o precupeaţă ! 

— Astea se duc acolo cam des de cîtva timp 
încoace. 

— Dacă îi cunoşti, spune-mi numele celor doi 
bărbaţi. 

Asta mă va ajuta cu siguranţă să-mi aduc aminte 
cine-i femeia. 

— Numele celor doi bărbaţi ? 

— Da. 

— Pe care doreşti să-l numesc în primul rînd ? 

— Pe cel cu picioarele strimbe. 

— Jean-Paul Marat. 

— Ah!ah! 

— Apoi? 

— Ghebosul. 

— Prosper Verrières. 

— Ah!ah! 

— Ei bine ! asta te pune pe urma precupetei ? 

— Pe cuvîntul meu, nu ! 

— Incearcă. 

— Mă las păgubaş ! 

— Ei bine, precupeaţa... 

— Aşteaptă... Ba nu, ba da, banu... 

— Chiar aşa-i. 

— Este... cu neputinţă ! 

— Da, pare cu neputinţă în primul moment. 

— Este... 

— Lasă, văd bine că n-ai să-i spui numele 
niciodată şi că trebuie să spun eu cine e ; precupeaţa e 
ducele d'Aiguillon. 

La rostirea acestui nume precupeaţa tresări şi se 
întoarse, la fel ca şi ceilalţi doi bărbaţi. 

Toţi trei făcură o mişcare ca pentru a se ridica, 
cum ar fi făcut-o în faţa unui şef căruia ar fi dorit să-i 

arăţi un profund respect. Dar necunoscutul îşi puse un 
deget pe buze şi dădu să iasă. Gamain îl urmă, crezînd 
că visează. La uşă fu izbit de un individ care fugea, 
părînd că încearcă să scape de nişte oameni care-l 
urmăreau şi strigau : 

— Coaforul reginei ! coaforul reginei ! 

Printre oamenii care fugeau şi strigau erau doi 
care purtau cîte un cap însîngerat în vîrful unei sulițe. 

Erau capetele a doi nefericiţi ostaşi din trupele de 
pază, Varicourt şi Deshuttes, care, despărțite de corp 
de cel căruia i se spunea marele Nicolas, erau ţintuite 
fiecare în vîrful unei sulițe. 

Aceste capete, cum am spus, făceau parte din 
trupa care alerga după nefericitul cu care se ciocnise 
Gamain. 

— late uită, domnul Leonard ! spuse acesta. 

— Taci, nu-mi rosti numele, exclamă coaforul, 
năpustindu-se în tavernă. 

— Ce-au cu el ? îl întrebă lăcătuşul pe necunoscut. 

— Cine ştie ? răspunse acesta. Poate ar dori să 
onduleze părul de pe capetele acestor doi nenorociţi. 
Iti vin idei atit de ciudate în timpul unei revoluţii ! 

Şi se amestecă în mulţime, lăsîndu-l pe Gamain — 
de la care, după toate probabilitățile, scosese tot ce 
avea nevoie — să se înapoieze în atelierul său din 
Versailles. 

Capitolul 3 
CAGLIOSTRO! 


Necunoscutului i-a fost cu atît mai uşor să se 
piardă în mulţime cu cît gloata era foarte mare. 

Era avangarda cortegiului regelui, reginei şi 
delfinului. Plecaseră din Versailles, cum le spusese 
regele, către ora unu după prînz. 

Regina, delfinul, fiica regelui, contele de Provence, 
doamna Elisabeth şi Andrée? se aflau în caleaşca 
reginei. 

Membrii Adunării Naţionale, care se declaraseră 
inseparabili de rege, urcaseră în o sută de trăsuri. 

Contele de Charny şi Billot au rămas la Versailles 
pentru a-i aduce la înmormintare ultimul omagiu 
baronului Georges de Charny, ucis în acea îngrozitoare 
noapte de 5 spre 6 octombrie, şi pentru a împiedica să- 
i fie mutilat corpul, aşa cum fuseseră mutilaţi cei doi 
gardieni ai regelui, Varicourt şi Deshuttes. 

Această avangardă despre care am vorbit plecase 
din Versailles cu aproape două ore înaintea regelui şi 
era legată într-un fel de cele două capete ale 
gardienilor regelui, care-i serveau drept stindard. 

După cum am văzut, aceste două capete se 
opriseră la taverna “La Podul Sèvres”, în acelaşi timp 
cu ele oprindu-se şi avangarda. Aceasta se compunea 
din nişte zdrenţăroşi nenorociţi, pe jumătate beţi, 


1 Giuseppe Balsamo (zis conte de Cagliostro), medic, aventu- 
rier italian născut la Palermo (1743—1795). Adept al ocultismului. 
A avut mare succes la curtea lui Ludovic al XVI-lea. Compromis în 
afacerea colierului, a fost exilat. (N.T.) 

2 Noi vorbim totdeauna cu convingerea, sau cel puțin cu spe- 
ranța, că cititorii noştri de azi sînt cititorii noştri de ieri şi, în 
consecinţă, sînt familiarizați cu personajele noastre. Nu credem că 
trebuie să le amintim altceva decit că domnişoara Andrée de 
Tavernay nu este altcineva decît contesa de Charny. (N.A.) 

zgură murdară ce pluteşte la suprafaţa oricărei 
revărsări fie de apă, fie de lavă. 

Deodată, în această mulţime se produse un imens 
tumult, deoarece se zăriră baionetele gărzii naţionale 
şi calul alb al lui La Fayette, care preceda trăsura 
regelui. 

La Fayette iubea tare mult adunările populare ; în 
mijlocul poporului din Paris, al cărui idol era, domnea 
cu adevărat. Dar nu-i plăcea gloata. Găseai la Paris, ca 
şi în vechea Romă, p/ebs şi plebecula!. Mai ales nu-i 
plăcea genul de execuţii pe care gloata le făcea ea 
însăşi. 

Această mulţime, care înainta puhoi pe şoseaua 
de la Versailles spre Paris — ca un canal de scurgere 
revărsat după furtună, ce tîrăşte în valurile sale negre 
şi miloase locuitorii unui palat pe care l-a întîlnit în cale 
şi l-a făcut să se prăbuşească — această mulţime creă 
pe ambele părţi ale drumului un fel de masă agitată, 
formată din populaţia satelor din preajma şoselei, şi 
care venea în fuga mare să vadă ce se întîmplă. Ciţiva 
dintre cei ce se apropiau în grabă, puţini la număr, se 
amestecau în mulţime, întregind cortegiul regelui, 
adăugiînd strigătele şi larma lor ţipetelor şi larmei 
generale ; dar cei mai mulţi rămîneau nemişcaţi şi 
tăcuţi pe ambele laturi ale şoselei. 

Putem spune oare, din această cauză, că îl 
simpatizau pe rege şi pe regină ? Nu, căci în afara celor 
ce aparţineau aristocrației, toată lumea, chiar şi 
burghezia, suferea mai mult sau mai puţin de 
foametea cruntă care pusese stăpinire pe Franţa. 
Aşadar, dacă nu proferau insulte la adresa regelui, 
reginei şi delfinului, toţi aceşti oameni tăceau, iar 
tăcerea mulţimii este poate şi mai rea decit injuriile 
sale. 

In schimb, sau dimpotrivă, mulţimea ţipa din 
rărunchi „Trăiască La Fayette !” — iar acesta îşi scotea 


1 Gloată şi popor de jos (lat.). 

din cînd în cînd pălăria cu mîna stingă şi saluta cu 
sabia din mîna dreaptă — şi „Trăiască Mirabeau !”, 
care-şi scotea din cînd în cînd capul prin portiera 
trăsurii în care era înghesuit cu încă cinci, ca să tragă 
în piept aerul după care tînjeau plăminii săi puternici. 

Astfel, nefericitul Ludovic al XVI-lea, pe care 
nimeni nu-l aclama, auzea în faţa sa aplauzele 
adresate popularității, pe care-o pierduse, şi geniului, 
care-i lipsise întotdeauna. 

Gilbert mergea laolaltă cu tot poporul lîngă 
portiera din dreapta trăsurii regale, adică pe partea 
reginei. 

Maria-Antoaneta, care n-a putut nicicînd înţelege 
acest soi de stoicism al lui Gilbert, căruia rigiditatea 
americană îi adăugase un plus de severitate, îl privea 
cu uimire pe acest om care, fără dragoste şi fără 
devotament pentru suveranii săi, împlinea cu 
simplitate pe lîngă ei ceea ce numea el datorie, fiind cu 
toate acestea gata să facă pentru ei tot ce se face de 
regulă din devotament şi dragoaste. Ba mai mult, era 
gata să-şi dea şi viaţa, în timp ce multe „devotamente” 
şi „iubiri” nu merg chiar atît de departe. 

Pe cele două laturi ale trăsurii regelui şi reginei — 
în afara şirului de oameni pe jos care apucaseră un loc 
fie din curiozitate, fie pentru a fi gata să-i ajute pe 
auguştii călători, foarte puţini cu intenţii rele, pe cele 
două margini ale şoselei mărşăluiau, bălăcindu-se în 
noroiul gros de şase degete, precupeţele şi hamalii din 
hale ; ei păreau să rostogolească din cînd în cînd în 
mijlocul acestui curent împestriţat de buchete şi 
panglici cîte un val mai compact. Era vorba de vreun 
tun sau vreun cheson încărcate cu femei care cîntau cu 
voce tare şi ţipau cât le ţinea gura. 

Ceea ce cîntau era vechiul nostru cîntec popular ! 


Brutărița are avere 
Care n-o costă nimic. 

Ceea ce spuneau era această nouă formulă a 
speranţei lor : 

„Nu ne va mai lipsi acum pîinea, căci i-am adus 
înapoi pe brutar, pe brutăriţă şi pe micul ucenic.” 

Regina părea să asculte toate astea fără a 
înţelege mare lucru. Ţinea pe genunchii săi pe micul 
delfin, care privea mulţimea cu acel aer speriat cu care 
copiii de prinți privesc mulţimea la ceasul revoluțiilor, 
aşa cum i-am văzut pe regele Romei, pe ducele de 
Bordeaux şi pe contele de Paris privind-o la rîndul lor. 

Regele se uita la toate acestea cu privirea sa 
ştearsă şi obosită. De-abia putuse să adoarmă noaptea 
trecută ; mîncase prost la dejun ; n-avusese vreme să- 
şi aranjeze şi să-şi pudreze peruca, să-şi radă barba, 
avea lenjeria mototolită — toate acestea, fără îndoială 
foarte neplăcute pentru el. Vai ! sărmanul rege nu era 
omul care să facă faţă unor împrejurări dificile. De 
aceea îşi şi pleca grumazul în toate situaţiile de acest 
fel. L-a ridicat într-o singură zi pe eşafod, în momentul 
în care urma să fie decapitat. 

Doamna Elisabeth era un înger de blindeţe şi 
resemnare — aşezat de Dumnezeu lîngă aceste două 
fiinţe condamnate — care a trebuit să-l consoleze pe 
rege la Temple! de absenţa reginei şi s-o consoleze pe 
regină la Conciergerie? de moartea regelui. 

Domnul de Provence, prezent ca întotdeauna, 
avea privirea piezişă şi falsă. Ştia foarte bine că, cel 
puţin pentru moment, nu era în primejdie. Acum era 
cel mai popular din familie — de ce ? nu se ştia : poate 


1 Veche mănăstire fortificată a templierilor din Paris, con- 
struită în sec. XII, unde a fost întemnițat Ludovic al XVI-lea. (N.T.) 

2 Partea medievală a Palatului de Justiţie din Paris, transfor- 
mată în închisoare începînd din 1392. Aici au fost închişi în timpul 
Terorii (mai—iulie 1793) condamnaţii la moarte, înainte de a fi 
trimişi la eşafod. (N.T.) 

fiindcă rămăsese în Franţa, pe cînd fratele său, contele 
d'Artois, fugise. 

Dar dacă regele ar fi putut citi în adîncul sufletului 
domnului de Provence, râmîne de văzut dacă ceea ce 
ar fi descifrat acolo i-ar fi lăsat chiar neatinsă 
recunoştinţa ce i-o purta pentru ceea ce credea el că 
este devotamentul acestui om. 

In ce o priveşte, Andrée părea de marmură. Nu 
dormise mai bine decît regina, nu miîncase mai bine 
decît regele, dar trebuinţele vieţii de toate zilele nu 
păreau să fie făcute pentru acest caracter excepţional. 
Nici ea nu avusese mai multă vreme să-şi aranjeze 
coafura sau să se schimbe, şi totuşi nici un fir din părul 
ei nu stătea anapoda, nici o cută din rochia ei nu arăta 
vreo mototolire neobişnuită. Părea o statuie ; aceste 
valuri care se scurgeau în jurul ei, fără ca ea să pară a 
le da vreo atenţie, o făceau parcă şi mai strălucitoare, 
şi mai albă. Era evident că această femeie avea în 
străfundurile inimii sau minţii un gînd ascuns, unic şi 
luminos, către care tindea sufletul ei, ca acul magnetic 
spre steaua polară. Arăta ca o umbră printre cei vii — 
un singur lucru trăda că trăieşte : străfulgerarea 
involuntară ce-i scăpa din privire de fiece dată cînd 
ochii ei îi întîlneau pe cei ai lui Gilbert. 

Cu aproape o sută de paşi înainte de-a ajunge în 
faţa micii taverne pomenite, cortegiul se opri 
strigătele se înteţiră de-a lungul întregului parcurs. 

Regina se aplecă puţin în afara portierei şi 
această mişcare, ce semăna totuşi cu un salut, făcu să 
treacă prin mulţime un murmur îndelungat. 

— Domnule Gilbert! spuse ea. 

Gilbert se apropie de portieră. intrucit chiar de la 
plecarea din Versailles îşi ţinea pălăria în mînă, n-a mai 
avut nevoie s-o scoată pentru a-şi manifesta respectul, 
faţă de regină. 

— Doamnă ? spuse el. 

Acest unic cuvint demonstra, prin intonaţia cu 
care fusese pronunţat, că Gilbert era întru totul la 
ordinele reginei. 

— Domnule Gilbert, reluă ea, ce cîntă, ce spune, 
ce strigă de fapt poporul dumitale ? 

Se vede prin însăşi forma acestei fraze că regina o 
pregătise dinainte şi că, fără îndoială, o sucise şi 
răsucise de multă vreme înainte de a o împroşca prin 
portieră în obrazul mulţimii. 

Gilbert scoase un suspin care însemna : “Rămîne 
aceeaşi !” Apoi, cu o profundă expresie de melancolie, 
rosti : 

— Vai, doamnă ! acest popor, pe care-l numiţi po- 
porul meu, a fost al dumneavoastră în trecut. Şi iată, 
cu mai puţin de douăzeci de ani în urmă, domnul de 
Brissac, un fermecător curtezan pe care-l caut zadarnic 
aici, vă arăta din balconul primăriei acelaşi popor care 
striga : „Trăiască moştenitoarea”, şi vă spunea 
“Doamnă, aveţi înaintea voastră două sute de mii de 
îndrăgostiţi”. 

Regina îşi muşcă buzele ; era imposibil să-l prindă 
pe acest om fără o replică promptă sau cu lipsă de 
respect. 

— Da, e-adevărat, spuse regina ; asta arată 
numai că popoarele se schimbă. 

De astă dată Gilbert se înclină, dar nu răspunse. 

— V-am pus o întrebare, domnule Gilbert, spuse 
regina cu acea încăpăţinare pe care o punea în toate, 
chiar şi în lucrurile care-i puteau fi dezagreabile. 

— Da, doamnă, spuse Gilbert, şi vă voi răspunde, 
deoarece Majestatea Voastră insistă. Poporul cîntă : 


Brutărita are avere 
care n-o costă nimic. 


Ştiţi pe cine numeşte poporul brutăriță ? 

— Da, domnule, ştiu că-mi face această onoare, 
m-am obişnuit cu poreclele : mă numeau “doamna De- 
ficit”. Este vreo analogie între prima şi a doua poreclă ? 

— Da, doamnă, pentru a fi sigură, nu aveţi decit 
să cîntăriţi primele două versuri pe care tocmai vi le- 
am spus : 


Brutărita are avere 
care n-o costă nimic. 


Regina repetă : 

— Are avere care n-o costă nimic... Nu înțeleg, 
domnule. 

Gilbert tăcu. 

— Ei bine ! reluă regina cu nerăbdare, nu ați auzit 
că nu înțeleg ? 

— Şi Majestatea Voastră continuă să ceară cu 
insistență o explicație ? 

— Fără îndoială. 

— Asta Înseamnă că Majestatea Voastră a avut 
miniştri deosebit de îndatoritori, miniştri de finanțe mai 
ales, pe domnul de Calonne spre exemplu. Poporul ştie 
că Majestatea Voastră n-avea decît să ceară pentru a i 
se da şi, cum nu costă mare osteneală să ceri cînd eşti 
regină, avînd în vedere că cerînd, ordonaţi de fapt, po- 
porul cîntă : 


Brutărita are avere 
care n-o costă nimic. 


adică, n-o costă decit osteneala de a cere. 

Mîna albă a reginei, aşezată pe catifeaua roşie a 
portierei, se crispă. 

— Ei bine, fie, spuse ea, asta în ce priveşte 
cîntecul. Acum vă rog, domnule Gilbert, deoarece le 
explicaţi atît de bine gîndul, să trecem la ce spune. 

— Doamnă, poporul spune : „Nu ne va mai lipsi 
piinea acum cînd îi avem în mînă pe brutar, pe 
brutăriţă şi pe micul ucenic. 

— Imi veţi explica la fel de limpede şi a doua 
insolenţă ca pe prima, nu-i aşa ? Contez pe asta. 

— Doamnă, spuse Gilbert cu aceeaşi blîndeţe me- 
lancolică, dacă doriţi să cîntăriţi bine poate nu 
cuvintele, ci intenţia acestui popor, veţi vedea că nu 
aveţi a vă plînge atît de mult pe cît credeţi. 

— Să vedem, spuse regina cu un suris nervos. 
Ştiţi că nici nu cer altceva decit să fiu lămurită, 
domnule doctor. Să vedem deci, ascult şi aştept. 

— Pe drept sau pe nedrept, doamnă, i s-a spus 
acestui popor că se face la Versailles un mare comerţ 
cu făină, şi din cauza asta făina nu mai ajunge la Paris. 
Cine hrăneşte acest biet popor ? Brutarul şi brutăriţa 
cartierului. Către cine îşi îndreaptă mîinile rugătoare 
părintele, soţul şi fiul, cînd, lipsiţi de bani, copilul, 
femeia sau părintele mor de foame ? Către brutar, 
către brutăriţă. Pe cine-l imploră, după Dumnezeu, 
care face să crească recolta ? Pe acei ce distribuie 
plinea. Dumneavoastră, doamnă, regele, acest august 
copil însuşi, în sfîrşit, nu sînteţi toţi trei distribuitorii 
pîinii lui Dumnezeu ? Nu fiţi intrigată, aşadar, de acest 
dulce nume pe care vi-l dă poporul, şi aduceţi-i 
mulţumiri pentru speranţa ce-o are, că atunci cînd 
regele, regina şi domnul delfin vor fi în mijlocul celor o 
sută douăzeci de mii de înfometați, aceşti o sută 
douăzeci de mii de înfometați nu vor mai fi lipsiţi de 
nimic. 

Regina închise o clipă ochii şi fu văzută făcînd o 
mişcare din maxilar şi din git, ca şi cum ar fi încercat 
să-şi înghită ura în acelaşi timp cu saliva acră care-i 
ardea gitlejul. 

— Şi pentru ceea ce strigă acest popor, pentru 
ceea ce ţipă înaintea şi în spatele nostru, pentru 

poreclele pe care ni le dă, pentru cîntecele pe care ni 
le cîntă trebuie să-i mulţumim ? 

— Oh ! da, doamnă, şi chiar cu multă sinceritate, 
căci cîntecul pe care-l cîntă exprimă buna sa dispoziţie, 
iar poreclele ce vi le dă nu sînt decît manifestarea spe- 
ranţelor sale. Strigătele pe care le scoate reprezintă 
însă expresia dorințelor sale. 

— Ah ! poporul doreşte ca domnii de La Fayette şi 
Mirabeau să trăiască? 

După cum se vede, regina auzise şi înţelesese 
perfect cîntecele, vorbele şi chiar strigătele. 

— Da, doamnă, spuse Gilbert, căci trăind, domnul 
de La Fayette şi domnul de Mirabeau care, după cum 
vedeţi, sînt separați în acest moment, separați de 
prăpastia deasupra căreia sînteţi suspendaţi — căci 
trăind, domnul de La Fayette şi domnul de Mirabeau se 
pot uni şi, unindu-se, pot salva monarhia. 

— Asta ar însemna, domnule, exclamă regina, că 
monarhia a ajuns atît de rău încît nu poate fi salvată 
decit de aceşti doi oameni ? 

Gilbert se pregătea să răspundă, cînd în rîndul 
mulţimii se  făcură auzite strigăte de spaimă 
amestecate cu atroce hohote de ris. In loc să-l 
îndepărteze, mişcarea agitată a mulţimii îl apropie şi 
mai mult pe Gilbert de portieră ; el se prinse zdravăn 
de ea, ghicind că se petrece sau urmează să se 
petreacă ceva de natură să-i necesite, eventual pentru 
apărarea reginei, forţa cuvîntului sau a muşchilor săi. 
Erau cei doi ce purtau în ţeapă capetele tăiate, pe 
care, după ce-l obligaseră pe nefericitul Léonard să le 
pudreze şi frizeze, voiau să-şi facă plăcerea de a le 
prezenta reginei, aşa cum alţii — sau poate chiar 
aceiaşi — îi prezentaseră lui Berthier capul socrului său 
Foulon. 

Ţipetele erau ale mulţimii ce se îmbrîncea 
îngrozită la vederea celor două capete şi se dădea 
înapoi, spre a le face loc purtătorilor lor să treacă. 

— În numele lui Dumnezeu, doamnă, spuse 
Gilbert, nu vă uitaţi la dreapta ! 

Regina nu era femeia care să asculte o asemenea 
comandă fără să cunoască pricina pentru care i-a fost 
făcută. 

In consecinţă, prima ei mişcare fu să întoarcă 
privirea către punctul ce i-l interzisese Gilbert. Scoase 
un strigăt înfiorător. Dar ochii i se desprinseră imediat 
de pe oribilul spectacol, ca şi cum le-ar fi fost dat să 
vadă un spectacol şi mai oribil şi, ţintuiţi asupra unui 
cap de Meduză, nu s-ar mai fi putut desprinde de el. 

Era capul necunoscutului pe care l-am văzut stînd 
de vorbă la un pahar de vin cu meşterul Gamain în 
taverna “La Podul Sèvres” şi care stătea în picioare, cu 
braţele încrucişate, sprijinit de un copac. 

Mîna reginei se desprinse de portiera de catifea, 
sprijinindu-se de umărul lui Gilbert, se crispă o clipă 
pînă la a-şi înfige unghiile în carne. 

Gilbert se întoarse. O văzu pe regină palidă, cu 
buzele livide şi tremurînde, cu privirea fixă. Ar fi 
atribuit poate această surescitare nervoasă prezenţei 
celor două capete, dacă privirea Mariei-Antoaneta s-ar 
fi oprit pe unul sau pe altul. Dar privirea îi era aţintită 
orizontal în faţa lui la un stat de om. 

Gilbert urmări direcţia privirii şi, aşa cum regina 
scosese un țipăt de groază, el scoase unul de mirare. 
Apoi murmurară amindoi în acelaşi timp : 

— Cagliostro ! 

Bărbatul sprijinit de copac o vedea la rîndul său 
foarte bine pe regină. li făcu lui Gilbert un semn cu 
mîna, ca şi cum i-ar fi spus : „Vino !” 

În acest moment, trăsurile făcură o mişcare 
pentru a-şi relua drumul. Printr-un gest reflex 
instinctiv, natural, regina îl împinse pe Gilbert să nu fie 
strivit de roată. Gilbert crezu însă că regina îl împinge 
către acest om. In consecinţă rămase nemişcat şi lăsă 
să defileze cortegiul ; apoi, urmărindu-l pe falsul 

muncitor, care se întorcea din timp în timp să vadă 
dacă este urmat, intră după el într-o străduţă ce urca 
spre Bellevue pe o pantă destul de abruptă şi dispăru 
în spatele unui zid exact în momentul în care cortegiul, 
ascuns şi el în întregime de o înclinaţie a dealului, 
dispărea spre Paris parcă scufundat într-o prăpastie. 

Capitolul 4 
FATALITATEA 


Gilbert urmă călăuza, ce-l preceda cu aproape 
douăzeci de paşi, pînă la jumătatea urcuşului. Acolo, în 
faţa unei case mari şi frumoase, cel care mergea 
înainte scoase o cheie din buzunar şi deschise o portiţă 
destinată stăpînului casei să se servească de ea cînd 
voia să intre sau să iasă fără ca servitorii să ştie de 
sosirea sau plecarea sa. 

Lăsă poarta întredeschisă, ceea ce însemna cit se 
poate de limpede că primul care intrase îl invita pe 
tovarăşul său de drum să-l urmeze. 

Gilbert intră şi împinse poarta, care se înviîrti uşor 
în ţiţîni şi se închise, fără a lăsa să se audă pocnetul 
broaştei. 

O asemenea broască ar fi stîrnit admiraţia 
meşterului Gamain. 

Odată intrat, Gilbert se pomeni într-un coridor cu 
perete dublu, în care erau încrustate, la înălţimea unui 
statele om — astfel încît ochiul să nu piardă nimic din 


minunatele lor detalii — panouri de bronz turnate după 
cele cu care Ghiberti a împodobit poarta baptisterului 
din Florenţa. 


Picioarele se cufundau într-un covor moale de 
Turcia. La stînga era o uşă deschisă. Gilbert, socotind 
că uşa era înadins deschisă pentru el, intră într-un 
salon avînd pereţii îmbrăcaţi cu satin de India şi mobilă 
tapisată cu aceeaşi țesătură. Una din acele păsări 
fantastice pe care le pictează şi brodează chinezii 
acoperea plafonul cu aripile sale de aur şi azur, şi ţinea 
între ghearele sale lustra care, împreună cu 
candelabrele minunat lucrate, în formă de tufe de crin, 
servea la luminatul salonului. 

Salonul era împodobit cu un singur tablou aşezat 
în faţa oglinzii de deasupra căminului şi care 
reprezenta o fecioară de Rafael. 

Gilbert tocmai admira această capodoperă cînd 
auzi, sau mai bine zis ghici, că o uşă se deschise în 
spatele său. Se întoarse şi-l recunoscu pe Cagliostro 
ieşind dintr-un fel de cabinet de toaletă. 

O clipă îi fusese deajuns pentru a-şi şterge petele 
de pe braţe şi de pe obraz, pentru a da părului, încă 
negru, aspectul cel mai aristocratic cu putinţă şi a-şi 
schimba toată îmbrăcămintea. 

Nu mai era muncitorul cu mîinile negre, cu părul 
întins, cu ghetele murdărite de noroi, cu pantalonii de 
catifea grosolană şi cu cămaşa de pînză neînălbită. 

Costumul său bogat brodat, mîinile strălucind de 
diamante contrastau izbitor cu costumul negru al lui 
Gilbert şi cu inelul simplu de aur, cadou de la 
Washington, pe care-l purta în deget. 

Cagliostro înaintă, cu chipul deschis şi zimbitor, şi 
întinse braţele spre Gilbert. 

Gilbert îl îmbrăţişă. 

— Dragă maestre ! exclamă el. 

— Oh ! stai aşa, spuse rizînd Cagliostro, de cînd 
ne-am despărţit, dragul meu, ai făcut asemenea 
progrese, îndeosebi în filozofie, încît dumneata eşti 
acum maestrul iar eu de-abia sînt demn să-ţi fiu 
discipol. 

— Mulţumesc pentru compliment, spuse Gilbert. 
Dar, presupunînd că am făcut asemenea progrese, 
cum de aţi aflat ? Sînt opt ani de cînd nu ne-am văzut. 

— Crezi oare, dragă doctore, că faci parte din 
acea categorie de oameni pe care-i ignorăm fiindcă 
încetăm să-i vedem ? Nu te-am văzut de opt ani, e- 
adevărat, dar pot să-ţi spun aproape zi de zi tot ce ai 
făcut în aceşti opt ani. 

— Chiar aşa ? 

— Te mai îndoieşti deci şi-acum de darul meu de 
ghicitor ? 

— Ştiţi doar că sînt matematician. 

— Cu alte cuvinte, neîncrezător...Să vedem 
atunci : ai venit prima dată în Franţa, adus de treburi 
familiale ; treburile familiei dumitale nu mă privesc, în 
consecinţă... 

— Nu, vă rog, spuse Gilbert, crezînd că-l pune în 
încurcătură ; spuneţi, dragă maestre ! 

— Ei bine, de astă dată era vorba să te ocupi de 
educaţia fiului dumitale, Sebastien, să-l dai în pensiune 
într-un orăşel aflat la optsprezece sau douăzeci de 
leghe de Paris şi să pui ordine în afacerile cu arendaşul 
dumitale, un om de treabă, pe care-l reţii la Paris 
împotriva dorinţei sale şi care, pentru o mie de motive, 
ar avea mare nevoie să stea lingă soţia sa. 

— Într-adevăr, maestre, sînteţi prodigios ! 

— Oh, mai stai... A doua oară ai revenit în Franţa 
solicitat, ca şi alţii, de interese politice ; apoi ai 
redactat unele broşuri pe care le-ai trimis regelui 
Ludovic al XVI-lea şi, cum mai stăruie în dumneata 
ceva dintr-un om de tip vechi, cum eşti mai mîndru de 
aprobarea regelui decît de a predecesorului meu întru 
educaţia dumitale. Jean-Jacques-Rousseau, şi care ar fi 
cu totul altceva decît un rege — dacă ar mai trăi ! — 
erai doritor să ştii ce gîndeşte despre doctorul Gilbert 
nepotul lui Ludovic al XIV-lea, al lui Henric al IV-lea şi al 
lui Ludovic cel Sfînt. Din nefericire, mai exista o mică 
afacere veche, la care nu te gîndiseşi şi din cauza 
căreia mi-a fost dat să te găsesc într-o bună zi plin de 
sînge, cu pieptul străpuns de un glonţ, într-o grotă din 
insulele Azore, unde ancorase din întîmplare vasul 
meu. Această mică afacere o privea pe domnişoara 
Andrée de Taverney, devenită — cu intenţii bune şi 
pentru a-i face un serviciu reginei — contesă de 
Charny. Or, cum regina nu-i mai putea refuza nimic 
femeii care se căsătorise cu contele de Charny, ceru şi 


33 


obţinu împotriva dumitale un mandat de arestare. Ai 
fost arestat pe şoseaua dintre Le Havre şi Paris, închis 
la Bastilia, unde ai fi continuat să rămii încă, dragă 
doctore, dacă poporul n-ar fi răsturnat-o într-o zi dintr- 
o lovitură cu dosul palmei. De îndată, ca bun regalist 
ce eşti, te-ai alăturat regelui, devenind, din milă, 
medicul său. leri, sau mai degrabă azi dimineaţa, ai 
contribuit extrem de mult la salvarea familiei regale, 
alergînd să-l trezeşti pe bunul La Fayette, care dormea 
profund, şi cu cîteva minute înainte, cînd m-ai zărit, 
crezînd că regina — care, în paranteză fie spus, dragă 
Gilbert, te detestă — este în primejdie, te pregăteai să- 
i faci suveranei scut din trupul dumitale... Asta-i 
adevărul — nu-i aşa ? Ori mi-au scăpat cumva citeva 
amănunte de mică importanţă, ca şedinţa de 
magnetism în prezenţa regelui, recuperarea unei 
anumite casete pe care puseseră stăpînire anumite 
miîini prin mijlocirea unui oarecare Pasdeloup ? Acum 
spune ce ai de spus şi dacă am comis vreo eroare sau 
am omis ceva, sînt gata să-mi recunosc greşeala. 

Gilbert rămase uluit în faţa acestui om deosebit, 
care se pricepea atît de bine să-şi pregătească 
mijloacele de impresionare, încît acela asupra căruia 
acţiona era ispitit să creadă că, asemeni lui Dumnezeu, 
avea darul să cuprindă concomitent întregul lumii şi 
părţile sale, şi să citească totodată în sufletul 
oamenilor. 

— Da, totul este exact, spuse el, iar 
dumneavoastră sînteţi totdeauna magicianul, 
vrăjitorul, fermecătorul Cagliostro ! 

Cagliostro zîmbi cu satisfacţie. Era evident mîndru 
de-a fi reuşit să producă asupra lui Gilbert impresia 
care, fără voia acestuia, i se putea citi pe faţă. 

Gilbert continuă. 

— Şi-acum, spuse el, cum ştiţi că vă iubesc tot 
atit de mult cît mă iubiţi şi dumneavoastră, scumpe 
maestre, şi că dorinţa mea de-a şti ce aţi făcut de la 

despărţirea noastră este cel puţin tot atît de mare ca şi 
aceea care v-a făcut să vă informaţi asupra celor ce s- 
au petrecut cu mine, binevoiţi a-mi spune, dacă 
întrebarea mea nu este cumva indiscretă, în ce colţ al 
lumii v-aţi propagat geniul şi v-aţi exercitat puterea ? 

Cagliostro zimbi. 

— Oh ! spuse el, am făcut ca şi dumneata, am 
văzut regi, chiar foarte mulţi, dar într-alt scop. 
Dumneata te aproprii de ei ca să-i susţii, iar eu ca să-i 
răstorn.  Dumneata încerci să faci un rege 
constituţional, şi nu vei reuşi, iar eu fac împărați, regi, 
prinți, filozofi, şi reuşesc. 

— Ah ! cu-adevărat ? întrerupse Gilbert cu un aer 
de neîncredere. 

— Chiar aşa ! E drept că au fost admirabil 
pregătiţi de Voltaire, d'Alembert şi Diderot, aceşti noi 
Mesentius!, aceşti sublimi denigratori de zei, ca şi de 
exemplul acestui scump rege Frederic, pe care am 
avut nenorocirea să-l pierdem. Dar, în sfîrşit, dumneata 
ştii că sîntem cu toţii muritori, în afară de cei ce nu 
mor, ca mine şi contele de Saint-Germain. Dar regina 
este frumoasă, dragul meu, ea recrutează soldaţi ce 
luptă împotriva lor înşişi, regi care împing la 
răsturnarea tronurilor mai tare decit au încercat 
vreodată să dărime altarele acei Borgia, Bonifaciu al 
XIII-lea sau Clement al VIII-lea. Il avem astfel, în primul 
rînd, pe împăratul losif al II-lea, fratele mult iubitei 
noastre regine, care desfiinţează aproape trei sferturi 
din miînăstiri, care acaparează bunurile ecleziastice, 
care le izgoneşte din chiliile lor pînă şi pe carmelite şi-i 
trimite surorii sale,  Maria-Antoaneta, gravuri 
reprezentînd călugăriţe silite să-şi părăsească straiele 
probînd noi modele, şi călugări răspopiţi făcîndu-şi 


1 Mesentius, rege aproape legendar al cetăţii etrusce Caere, 
şeful rutulilor. Analiştii Romei, în frunte cu Caton, i-au atribuit un 
rol important în lupta contra lui Eneas, considerat întemeietorul 
naţiunii romane. (N. T.) 


35 


bucle-n păr. Îl avem pe regele Danemarcei, care a 
început prin a fi călăul propriului său medic, Struensee, 
şi care, filozof precoce, spunea la şaptesprezece ani : 
„Domnul de Voltaire m-a făcut om şi m-a învăţat să 
gîndesc”. O avem pe împărăteasa Ecaterina, care face 
progrese atît de mari în filozofie; dezmembrind fireşte 
în acelaşi timp Polonia, încît Voltaire îi scrie : Diderot, 
d'Alembert şi eu, noi trei vă ridicăm altare. O avem pe 
regina Suediei ; avem, în sfîrşit, numeroşi principi ai 
Imperiului şi ai întregii Germanii. 

— Nu vă rămîne decit să-l convertiți pe papă, 
dragă maestre, şi cum socot că nimic nu-i cu 
neputinţă, sper că veţi reuşi. 

— Ah ! în ce-l priveşte pe acesta, va fi cam greu ! 
Abia am scăpat din ghearele lui. Cu şase luni în urmă 
mă aflam în castelul Sant-Angelo! cum te aflai 
dumneata cu trei luni în urmă la Bastilia. 

— Ei na ! Şi cei din Trastevere? au răsturnat oare 
castelul Sant-Angelo, aşa cum poporul din suburbia 
Saint-Antoine a răsturnat Bastilia ? 

— Nu, dragă doctore, poporul Romei n-a ajuns 
încă pînă acolo. Of ! fii liniştit, va veni şi asta într-o zi, 
papalitatea va avea şi ea ale sale zile de 5 şi 6 
octombrie şi, sub acest aspect, Versailles-ul şi 
Vaticanul îşi vor da mîna. 

— Credeam că, odată intrat în castelul Sant- 
Angelo, nu mai ieşi de acolo... 

— Aşi ! Dar Benvenuto Cellini ? 

— V-aţi făcut aşadar, ca şi el, o pereche de aripi 
şi, ca un nou Icar, aţi zburat peste Tibru ? 


1 Castelul Sant-Angelo, citadelă din Roma, iniţial mausoleu al 
lui Hadrian, apoi loc de înmormântare pentru împărați pînă la 
Caracalla, mai tîrziu refugiu pentru papi şi, în sfîrşit, închisoare a 
statului. (N. T.) 


2 Cartier al Romei pe malul drept al Tibrului. (N. T.) 

— Mi-ar fi venit foarte greu, avînd în vedere că, 
din maximum de precauţie ecleziastă, eram găzduit 
într-o temniţă foarte adîncă şi foarte întunecoasă. 

— İn sfîrşit, aţi scăpat ? 

— După cum vezi. 

— V-aţi corupt temnicerul cu aur ? 

— Din nenorocire, am dat peste un temnicer inco- 
ruptibil. 

—  Incoruptibil ? Drace ! _ 

— Da, dar din fericire nu era nemuritor. Intâmpla- 
rea — unul mai credincios ca mine ar spune providenţa 
făcu ca el să moară a doua zi, după ce refuzase de trei 
ori să-mi deschidă porţile închisorii. 

— A murit subit? 

— Da. 

— Oho! 

— A trebuit să fie înlocuit, şi a fost înlocuit. 

— lar acesta n-a mai fost incoruptibil. 

— Chiar în ziua intrării sale în funcţie, aducîndu- 
mi cina, îmi spuse : „Mîncaţi bine, prindeţi puteri, căci 
avem un drum lung de făcut în noaptea asta!” Şi acest 
om de treabă chiar nu minţea. In aceeaşi noapte am 
omorît în goană cite trei cai fiecare şi am parcurs o 
sută de mile. 

— Şi ce a spus guvernul cînd a observat fuga 
voastră ? 

— Nimic. Au îmbrăcat cu hainele ce le lăsasem 
cadavrul celuilalt temnicer, care nu fusese încă 
înmormîntat ; i-au tras un glonte în plin obraz, au lăsat 
să cadă pistolul lîngă el şi au declarat că, procurîndu- 
mi nu se ştie cum un pistol, mi-am zburat creierii. Au 
constatat moartea mea şi l-au îngropat pe temnicier, 
sub numele meu. Astfel că am răposat după toate 
regulile, dragul meu Gilbert. Aş fi putut mult şi bine să 
susţin că sînt în viaţă, mi s-ar fi răspuns cu actul meu 
de deces şi mi s-ar fi dovedit că sînt mort. Dar nici n- 
am simţit nevoia să mi se facă vreo dovadă. Imi 

convenea de minune să dispar pentru moment din 
această lume. Am făcut aşadar un salt pe tărîmul 
întunecat, cum spune ilustrul abate Delille! şi am 
reapărut sub alt nume. 

— Şi cum vă numiţi, dacă nu sînt indiscret ? 

— Mă numesc baronul Zannone, sînt bancher 
genovez ; scontez bunurile prinților ; hirtii bune, nu-i 
aşa, în genul celora ale cardinalului de Rohan ? Dar, 
din fericire, în împrumuturile ce le dau, nu dobinzile mă 
interesează. Apropo, ai nevoie de bani, dragă Gilbert ? 
Ştii bine că inima şi punga mea, acum ca şi 
întotdeauna, îţi stau La dispoziţie. 

— Mulţumesc. 

— Ah ! Crezi poate că mă strimtorezi, fiindcă m-ai 
întîlnit într-un costum sărăcăcios de muncitor ? N-avea 
grijă ; e unul din travestiurile mele. Cunoşti ideile mele 
despre viaţă : este un lung carnaval în care eşti mai 
mult sau mai puţin deghizat. In orice caz, ţine minte, 
dragă Gilbert, dacă vreodată ai nevoie de bani, iată, în 
acest scrin găseşti banii mei personali, înţelegi ? 
Casieria generală este la Paris, pe strada Saint-Claude, 
în cartierul Marais. Prin urmare, dacă ai nevoie de bani, 
fie că mă aflu aici sau nu, intră ! iți voi arăta cum să 
deschizi portiţa, vei apăsa apoi pe acest resort — iată 
cum trebuie făcut — şi vei găsi aici întotdeauna cam 
un milion. 

Cagliostro apăsă pe resort : partea din faţă a 
scrinului cobori singură şi scoase la iveală o grămadă 
de monede de aur şi mai multe pachete de bancnote. 

— Sînteţi cu adevărat un om prodigios ! spuse 
Gilbert rizînd. Ştiţi însă foarte bine că renta mea de 
douăzeci de mii de livre mă face mai bogat decit 
regele. Şi-acum, nu credeţi oare că veţi fi hărțuit aici, 
la Paris ? 


1 Abatele Jacques Delille (1738—1813), poet francez, 


traducător al lui Virgiliu şi Milton. (N. T.) 

— Eu, din cauza afacerii colierului ?? Fiţi liniştit, 
nu vor îndrăzni. În starea de spirit ce domneşte acum, 
n-aş avea decit o vorbă de spus, spre a provoca o 
răscoală.Uiţi oare că sînt puţin prieten cu toţi cei care 
se bucură de popularitate în momentul de faţă: cu La 
Fayette, cu domnul Necker, cu contele de Mirabeau şi 
cu dumneata însuţi ? 

— Şi cu ce gînd aţi venit la Paris ? 

— Cine ştie ? Poate cu acelaşi cu care te-ai dus 
dumneata în Statele Unite : acela de a face o 
republică. 

Gilbert clătină din cap. 

— Franţa n-are deloc spirit republican, zise. 

— O să i-l creăm, iată tot ce-i de făcut. 

— Regele va rezista. 

— E posibil. 

— Nobilimea va ridica armele. 

— E probabil. 

—  Şi-atunci, ce veţi face dumneavoastră ? 


? Scabroasa afacere a colierului contribui mult la ruina 
prestigiului moral al tronului şi al bisericii. O contesă de la Motte a 
primit de la cardinalul Louis de Rohan, episcop de Strasbourg şi 
„mare distribuitor al pomenilor” din regat, un magnific colier în 
valoare de un milion şase sute de mii de franci, acontat la giu- 
vaergiul Boehmer, ca să-i mijlocească tainice întîlniri cu regina. De 
la Motte folosi un quiproquo ieftin : în locul reginei, la întiîlnirile cu 
Rohan o trimise pe curtezana Oliva. Don Juan-ul în mantie de 
cardinal se întîlni cu cocota în umbra boschetelor Trianon-ului, 
convins că se întîlneşte cu regina însăşi. Dar cum nu avu cu ce 
achita  colierul, giuvaergiul se plînse regelui. „Afacerea” se 
declanşă. Din cancan se transformă într-un scandal monstru, într- 
un proces de prestigiu. Morala familiei regale fu aprig disputată. 
Ultragiat, regele se adresă Parlamentului. Parlamentul o condamnă 
pe La Motte şi îl achită pe Rohan. Deşi nu era de fel uşă de 
biserică, Mirabeau se indigna totuşi de scabrozitatea morală a 
Curţii : „Infernul n-a vomitat niciodată mai multă corupţie şi mai 
multe primejdii ca această afacere. Ce ţară ? Ce oameni Ce 
concepţii !” Şi tot el sintetizase „Curtea e mormîntul naţiunii.” (Din 
Căderea Bastiliei, de Dumitru Almaş, Editura Tineretului, 1959.) 

— Atunci nu vom face o republică, vom face o re- 
voluţie. 

Gilbert lăsă să-i cadă capul în piept. 

— Dacă se va ajunge aici, Joseph, va fi îngrozitor, 
spuse el, 

—  Ingrozitor, da, dacă vom întiîlni în calea noastră 
mulţi oameni de forţa dumitale, Gilbert. 

— Nu sînt puternic, prietene ! spuse Gilbert. Sînt 
onest, asta-i tot. 

— Vai ! Asta-i încă şi mai rău. lată motivul pentru 
care aş vrea să te conving, Gilbert. 

— Sînt convins. 

— Că ai să te împotriveşti să ne desăvârşim 
opera? 

— Sau că, cel puţin vă vom opri în drum. 

— Eşti nebun, Gilbert; nu înţelegi misiunea 
Franţei! Franţa este creierul lumii; Franţa trebuie să 
gîndească şi să gîndească liber, pentru ca lumea, de 
asemenea liberă, să acţioneze cum gîndeşte ea. Ştii 
oare cine a dărîmat Bastilia, Gilbert ? 

— Poporul. 

— Dumneata nu mă înţelegi, iei efectul drept 
cauză. Timp de cinci sute de ani, prietene, au fost 
închişi în Bastilia conți, seniori, prinți, şi Bastilia a 
rămas în picioare, într-o zi, unui rege smintit i-a venit 
ideea să închidă acolo gindirea, gindirea care are 
nevoie de spaţiu, de orizont, de infinit ! Gîndirea a 
făcut să explodeze Bastilia şi i-a deschis poporului cale 
liberă. 

— E-adevărat, murmură Gilbert. 

— iți aminteşti ce-i scria Voltaire domnului de 
Chauvelin la 2 martie 1764, adică cu aproape douăzeci 
şi şase de ani în urmă ? 

— Spuneţi, spuneţi. 

— Voltaire scria : 

„Tot ce văd aruncă sămința unei revoluții care va 
veni fără doar şi poate şi căreia nu voi avea plăcerea 
să-i fiu martor. Francezii ajung cu întârziere la toate, 
dar ajung. Lumina se răspindeşte atit de intens, din 
aproape în aproape, încît vom sări în aer la prima 
ocazie, şi atunci va fi o zarvă de toată frumuseţea. 

Fericiţi sînt cei tineri, căci vor vedea lucruri fru- 
moase!” 


— Ce spui de zarva de ieri şi de azi ? 

— Cumplită ! 

— Ce spui de lucrurile pe care le-ai văzut ? 

—  Inspăimântătoare ! 

— Ei bine, Gilbert, acesta nu este decit începutul. 

— Profet al răului ce sînteţi ! 

— lată, cu trei zile în urmă eram împreună cu un 
medic merituos, un filantrop. Ştii cu ce se ocupă în 
aceste momente ? 

— Caută leac la una din bolile socotite drept incu- 
rabile ? 

— Ah, da, desigur ! încearcă să ne vindece nu de 
moarte, ci de viaţă. 

— Ce vreţi să spuneţi ? 

— Vreau să spun, fără glumă, că el socoate — 
lăsînd la o parte ciuma, holera, frigurile galbene, 
variola, apoplexiile fulgerătoare, alte cinci sute şi ceva 
de boli considerate mortale, o mie sau o mie două sute 
care pot deveni fatale cînd sînt bine tratate ! lăsînd la o 
parte tunul, puşca, spada, sabia, pumnalul, apa, focul, 
căzăturile din înaltul acoperişurilor, spînzurătoarea, 
roata ! — el socoate că nu sînt încă suficiente 
mijloacele de a părăsi viaţa, în timp ce nu există decit 
o singură cale de a intra în ea, şi născoceşte chiar 
acum o maşinărie deosebit de ingenioasă, pe care 
intenţionează s-o ofere ca omagiu naţiunii, spre a tri- 
mite la moarte cincizeci, şaizeci, optzeci de persoane 
în mai puţin de o oră ! Ei bine, dragul meu, crezi că 

dacă un medic atit de distins, un filantrop atît de uman 
ca doctorul Guillotin se ocupă de asemenea 
instrument, nu este cazul să recunoşti că nevoia unei 
asemenea maşini se făcea simțită ? Mai ales că eu o 
cunoşteam şi că nu era un lucru nou, ci doar ignorat. 
lată şi dovada. Intr-o zi mă aflam la baronul de 
Taverney — de fapt ar trebui să-ţi aminteşti de asta, 
căci şi dumneata erai acolo, dar atunci nu aveai ochi 
decît pentru o fetiţă numită Nicole. Regina, venind 
acolo din întîmplare — nu era decît moştenitoare sau 
mai degrabă nu era — în sfîrşit, ştiu că i-am arătat 
această maşinărie într-o carafă şi treaba asta a speriat- 
o atît de tare încît a scos un țipăt şi a leşinat. Ei bine, 
dragul meu, această maşinărie era încă în stare 
embrionară la ora aceea. Acum, dacă ai dori cumva s-o 
vezi funcţionînd, o vom putea încerca într-o zi. În acea 
zi — te voi anunţa dinainte — dacă nu vei fi orb, va 
trebui să recunoşti mîna providenţei, care a prevăzut 
că va sosi momentul cînd călăul va fi depăşit dacă ne 
vom menţine la mijloacele cunoscute şi care a inventat 
un instrument nou pentru ca gidele s-o poată scoate la 
capăt. 

— Conte, conte, în America eraţi mai îngăduitor 
decît acum. 

— Cred şi eu ! Eram în mijlocul unui popor care se 
deşteaptă, pe cînd aici mă găsesc în mijlocul unei 
societăţi care se stinge : totul se îndreaptă spre 
mormînt în lumea noastră învechită — nobilimea şi 
regalitatea — iar mormîntul acesta este o prăpastie. 

— O ! Vă cedez nobilimea, dragă conte, sau, mai 
bine zis, nobilimea s-a cedat singură în faimoasa 
noapte de 4 august. Să salvăm însă regalitatea, ea 
este paladiul! naţiunii. 


l Statuia de lemn a zeiţei Pallas” aflata în cetatea Troia şi 
socotită ocrotitoarea acesteia. Prin extensie, garanţie, scut de 
apărare. (N.T.) 

— Vai, ce vorbe mari, dragă Gilbert ! A salvat 
oare paladiul Troia ? Să salvăm regalitatea ? Crezi 
dumneata că este uşor să salvezi monarhia cu un 
asemenea rege ? 

— Dar, în sfîrşit, e descendentul unei mari 
seminţii. 

— Da, se trage dintr-o rasă de vulturi care se 
termină cu papagali. Pentru ca utopişti, cum eşti 
dumneata, dragă Gilbert, să poată salva regalitatea, ar 
trebui mai întîi ca regalitatea să facă un oarecare efort 
pentru a se salva ea însăşi. Hai să nu ne ascundem 
după degete. Dumneata îl cunoşti pe Ludovic al XVI- 
lea, l-ai văzut deseori şi nu eşti omul care să vadă fără 
să studieze. Ei bine, spune cu toată sinceritatea, poate 
supravieţui regalitatea reprezentată de-un asemenea 
rege ? Aceasta este imaginea pe care ţi-o formezi 
despre un purtător de sceptru ? Crezi că regi cum au 
fost Carol cel Mare, Ludovic cel Sfînt, Filip-August, 
Francisc |, Henric al IV-lea şi Ludovic al XIV-lea aveau 
asemenea cărnuri moi, asemenea buze atîrnînde, o 
asemenea lipsă de viaţă în privire, o asemenea 
nesiguranţă în mers ? Nu, erau nişte bărbaţi, aveau 
sevă, sînge, viaţă sub mantia regală ; nu degeneraseră 
încă prin transmiterea unui unic element primordial. 
Aceşti oameni lipsiţi de perspicacitate au neglijat 
principiul medical cel mai simplu. Pentru a le păstra 
speciilor animale şi chiar vegetale o tinereţe lungă şi o 
vigoare constantă, natura însăşi a indicat încrucişarea 
raselor şi amestecul familiilor. După cum în regnul 
vegetal altoirea este principiul care conservă calitatea 
şi frumuseţea speciilor, la om căsătoria între rude 
apropiate este o cauză a decadenţei indivizilor. Natura 
suferă, lîncezeşte şi degenerează atunci cînd mai 
multe generații se reproduc cu acelaşi sînge. 
Dimpotrivă, natura este înviorată, regenerată şi întărită 
cînd în zămislire este introdus un element prolific străin 
şi nou. la priveşte cine sînt eroii care întemeiază marile 

seminţii şi care sînt oamenii slabi ce le termină! Vezi-l 
pe Henric al Ill-lea, ultimul din familia Valois, pe 
Gaston, ultimul Medici, pe cardinalul de York, ultimul 
Stuart, vezi-l pe Carol al VI-lea, ultimul Habsburg ! Ei 
bine, această primă cauză a degenerării, căsătoria 
între rude, prezentă în toate familiile nobile pomenite, 
este resimţită în casa de Bourbon mai mult decît în 
oricare alta. lată ce am calculat eu, care nu am altceva 
de făcut decit să calculez : printre cei treizeci şi doi de 
străbunici şi străbunice ale lui Ludovic ai XV-lea se 
găsesc şase persoane din casa de Bourbon, cinci 
persoane din casa de Medici, unsprezece din casa de 
Austria-Habsburg, trei din casa de Savoia, trei din casa 
Stuart şi o prinţesă daneză. Supune cel mai bun cîine şi 
cel mai bun cal de rasă unui asemenea experiment şi, 
la a patra generaţie, vei obţine o potaie şi o gloabă. 
Cum dracu ai vrea să-i rezistăm noi, care sîntem doar 
nişte oameni ? Ce spui de calculul meu, doctore, 
dumneata care eşti matematician? 

— Spun, dragă vrăjitorule, zise Gilbert ridicîndu- 
se şi luîndu-şi pălăria, că sînt înspăimîntat de calculul 
dumneavoastră care mă face cu atît mai mult să socot 
că locul meu este lîngă rege. 

Gilbert făcu cîţiva paşi spre uşă. Cagliostro îl opri 
şi îi spuse : 

— Ascultă, Gilbert, ştii că te iubesc şi că pentru a 
te cruța de o durere sînt gata să mă expun eu însumi 
la o mie de suferinţe... Ei bine, crede-mă... un sfat... 

— Care? 

— Regele să fugă, regele să părăsească Franţa... 
cît mai e încă timp... In trei luni, într-un an, poate în 
şase luni va fi prea tirziu. 

— Conte, replică Gilbert, aţi sfătui un soldat să-şi 
părăsească postul pentru că, rămînînd pe loc, ar fi în 
pericol ? 

— Dacă acest soldat ar fi într-atita de prins, 
împresurat, strîns cu uşa şi dezarmat încît nu s-ar 

putea apăra ; şi, mai ales, dacă expunîndu-şi viaţa ar 
pune în pericol viaţa a jumătate de milion de oameni... 
da, i-aş spune să fugă... Şi chiar dumneata, chiar 
dumneata, Gilbert... dumneata i-o vei spune regelui... 
Regele va fi dispus să te asculte, dar atunci va fi prea 
tîrziu... Nu aştepta aşadar ziua de miine. Spune-i încă 
de azi. Şi nu aştepta seara, spune-i peste un ceas! 

î — Conte, ştiţi că aparţin şcolii fataliştilor. 
Intîmplă-se orice ! Atita timp cît voi avea o oarecare 
putere asupra regelui, regele va rămîne în Franţa, iar 
eu lîngă rege. Adio, conte. Ne vom revedea în luptă şi 
poate că vom dormi alături pe cîmpul de bătălie. 

— Ce să-i faci, murmură Cagliostro, s-ar părea că 
omul, oricît de inteligent ar fi, nu va putea scăpa nici- 
odată de destinul său funest... Te-am căutat, să-ţi spun 
ce aveam a-ţi spune. Ai auzit ; ... Ca şi prevestirea 
Casandrei!, şi a mea e inutilă... Adio! 

— Să fim sinceri, conte, spuse Gilbert oprindu-se 
în pragul salonului şi privindu-l ţintă pe Cagliostro, 
aveţi şi aici, ca şi în America, pretenţia de a mă face să 
cred că citiţi viitorul oamenilor pe chipul lor ? 

— Gilbert, spuse Cagliostro, sînt la fel de sigur ca 
dumneata atunci cînd citeşti pe cer traiectoria descrisă 
de stele, în timp ce oamenii de rînd le cred nemişcate 
sau rătăcind la întîmplare. 

— la vedeţi... Cineva bate la uşă... 

— E-adevărat ! 

— Spuneţi-mi soarta celui care bate la uşă, 
oricine ar fi. Spuneţi-mi de ce fel de moarte va muri, şi 
cînd va muri. 

— Fie, spuse Cagliostro, să mergem să-i 
deschidem chiar noi. 


l Casandra, eroină din poemele homerice, fiica lui Priam al 
Troiei Apollo a înzestrat-o cu darul profeţiei, dar a condamnat-o ipoi 
să nu fie crezută de nimeni, deoarece ea i-a respins dragostea. 
(N.T.) 

Gilbert se îndreptă către extremitatea coridorului 
despre care am vorbit, cu o bătaie a inimii pe care n-o 
putea înăbuşi, deşi îşi spunea în sinea lui că era absurd 
din partea lui să ia în serios acest şarlatanism. 

Uşa se deschise. Un om cu o ţinută distinsă, înalt, 
cu o expresie pronunţat voluntară, apăru în prag şi 
aruncă asupra lui Gilbert o privire rapidă, nu lipsită de 
îngrijorare. 

— Bună ziua, marchize, spuse Cagliostro. 

— Bună ziua, baroane, răspunse acesta. 

Apoi, cum Cagliostro observă că privirea noului 
venit stăruia asupra lui Gilbert : 

— Marchize, spuse el, acesta este domnul doctor 
Gilbert. un prieten de-al meu. Dragul meu Gilbert, iată-l 
pe domnul marchiz de Favras. unul din clienţii mei. 

Cei doi bărbaţi se salutară. Apoi, adresîndu-se 
străinului, Cagliostro reluă : 

— Marchize, binevoiţi a trece în salon şi a mă 
aştepta o clipă ; în cinci secunde sînt al 
dumneavoastră. 

Marchizul salută a doua oară trecînd prin faţa 
celor doi bărbaţi şi dispăru. 

— Ei bine ? întrebă Gilbert. 

— Vrei să ştii de ce fel de moarte va muri 
marchizul? 

— Nu v-aţi angajat să mi-o spuneţi ? 

Cagliostro arboră un zîmbet straniu. Apoi, după ce 
se asigură că nu-l ascultă nimeni, întrebă : 

— Ai văzut vreodată un gentilom spînzurat ? 

— Nu, 

— Ei bine, fiindcă este un spectacol neobişnuit, fii 
de faţă în piaţa Grève în ziua cînd va fi spînzurat 
marchizul de Favras. 

Apoi, conducîndu-l pe Gilbert spre uşa dinspre 
stradă : 

— Uite, spuse el, cînd vrei să vii la mine fără să 
suni, fără să fii văzut şi fără să întîlneşti pe un altul în 

afară de mine, apasă pe acest buton de la dreapta la 
stînga şi de jos în sus, aşa... Adio, scuză-mă, nu trebuie 
să-i fac să aştepte pe cei care nu mai au prea mult de 
trăit. 

Şi intră în casă, lăsîndu-l pe Gilbert ameţit de 
această siguranţă, care-i putea provoca mirarea fără 
să-i risipească însă neîncrederea. 

Capitolul 5 
TUILERIES 


În acest timp, regele, regina şi familia regală îşi 
continuau drumul spre Paris. 

inaintarea era atît de lentă, întirziată de garda 
personală pedestră a regelui, de precupeţele înarmate, 
călare pe caii lor, de acei bărbaţi şi femei din hale 
încălecaţi pe tunurile gătite cu panglici, de cele o sută 
de trăsuri ale deputaţilor, de cele două sau trei sute de 
căruţe cu grăunţe şi făină luate de la Versailles şi 
acoperite cu frunze îngălbenite de toamnă, încît 
trăsura regală — care purta atita suferinţă, atîta ură, 
atitea pasiuni şi atita nevinovăție — ajunse la barieră 
abia la orele şase după-amiază. 

Pe drum, tînărului prinţ i se făcu foame şi ceru de 
mîncare. Atunci regina privi în jurul ei; nimic nu era 
mai uşor decît să procure un pic de piine pentru delfin, 
căci fiecare om din popor purta o piine în vîrful baione- 
tei sale. 

II căută din priviri pe Gilbert. 

Gilbert, după cum se ştie, îl urmase pe Cagliostro. 

Dacă Gilbert ar fi fost acolo, regina n-ar fi şovăit 
să-i ceară o bucată de piine. Dar regina nu voi să 
adreseze o asemenea cerere vreunui om din popor, de 
care avea atîta oroare. Astfel încît, strîngîndu-l la piept 
pe delfin, îi spuse plîngînd : 

— Copilul meu, nu avem piine. Aşteaptă pînă 
diseară, cînd poate vom avea. 

Delfinul îşi întinse mînuţele spre oamenii care du- 
ceau piini în vîrful baionetelor. 

— Oamenii ăştia au, spuse el. 

— Da, dragul meu, dar această piine e a lor și nu a 
noastră, şi ei au venit s-o ia de la Versailles, deoarece, 
zic ei, la Paris n-au mai mîncat piine de trei zile. 

— De trei zile ! spuse copilul. Ei n-au mîncat, aşa- 
dar, de trei zile, mămico ? 

De regulă, eticheta cerea ca delfinul să i se 
adreseze mamei sale cu apelativul doamnă ; dar 
sărmanului copil îi era foame ca oricărui copil de om 
sărac şi, fiindu-i foame, îi zicea mamei sale mămică... 

— Nu, fiul meu, răspunse regina. 

—In acest caz, răspunse copilul cu un suspin, 
trebuie să le fie tare foame. 

Şi, curmînd văicăreala, încercă să doarmă. 

La barieră se opriră din nou, dar de astădată nu 
spre a se odihni, ci spre a sărbători înapoierea. 

Această sosire trebuia sărbătorită prin cîntec şi 
joc. 

Straniu popor, aproape tot atit de ameninţător 
prin bucurie, cît au fost celelalte prin groază ! 

Într-adevăr, precupeţele de peşte descălecară de 
pe caii gărzii, legîind de oblincul şeii săbiile şi 
carabinele. Femeile şi hamalii din hale coboriră de pe 
tunurile lor, care apărură astfel în teribila lor nuditate... 

Atunci se formă un cerc care înconjură trăsura 
regelui, separînd-o de garda naţională şi de deputaţi, 
formidabil simbol a ceea ce avea să se întîmple mai 
tîrziu. 

Acest cerc — format cu bune intenţii, spre a-şi de- 
monstra bucuria faţă de familia regală — cînta, tipa, 
urla, femeile sărutîndu-i pe bărbaţi şi aceştia săltînd fe- 
meile în sus, ca în cinicele chermeze ale lui Teniers!. 

Toate acestea se petreceau aproape de lăsarea 
nopţii, într-o zi întunecată şi ploioasă, astfel încît 
cercul, luminat doar de fitilele tunurilor şi de artificii, 
lua, în acest clar-obscur, nuanţe fantastice, aproape 
infernale. 

După aproape o jumătate de oră de ţipete, urlete, 
cîntece şi dansuri în noroi, cortegiul scoase un imens 


Ipictor flamand (1582—1649), a excelat în pictarea scenelor 
populare. (N. T.) 

„ura” : toţi cei ce aveau în miini o puşcă încărcată, 
bărbat, femeie, copil, le descărcară în aer, fără să le 
pese de gloanţele ce recădeau după o clipă, pleoscăind 
în băltoace ca o grindină grea. 

Delfinul şi sora lui plingeau. Le era atît de frică, în- 
cît uitaseră de foame. 

Cortegiul merse de-a lungul cheiurilor şi ajunse în 
piaţa primăriei. 

Acolo se formase un careu de trupe, pentru a 
împiedica să intre în primărie orice altă trăsură decit 
cea a regelui, orice persoană în afară de cele 
aparţinînd familiei regale sau Adunării Naţionale. 

Regina îl zări atunci pe Weber, valetul ei de încre- 
dere, fratele ei de lapte, un austriac care o urmase de 
la Viena şi care făcea eforturi disperate să treacă peste 
consemn şi să intre împreună cu ea în primărie. 

Îl strigă. Weber alergă spre ea. Văzind la 
Versailles că la mare cinste în această zi era garda 
naţională, pentru a-şi da importanţă şi a fi util reginei, 
Weber se îmbrăcase într-o uniformă a gărzii naţionale 
şi aplicase pe costumul său de simplu voluntar 
însemnele de ofiţer de stat major. Maestrul de echitație 
şi grăjdarul reginei îi împrumutaseră un cal. Spre a nu 
trezi bănuieli, se ţinu de o parte pe tot parcursul 
drumului, bineînţeles cu intenţia de a se apropia în 
cazul în care regina ar fi avut nevoie de el. 

Recunoscut şi strigat de regină, alergă de îndată. 

— De ce încerci să calci consemnul, Weber ? îl în- 
trebă regina, care păstrase obiceiul de a-l tutui. 

— Dar, doamnă, pentru a fi aproape de 
Majestatea Voastră. 

— Imi vei fi cu totul inutil la primărie, spuse 
regina, dar îmi poţi fi folositor în altă parte. 

— Unde, doamnă? 

— La Tuileries, dragă Weber, la Tuileries, unde ni- 
meni nu ne aşteaptă şi unde, dacă nu vei sosi înaintea 

noastră, nu vom găsi nici pat, nici vreo cameră, nici o 
bucată de piine. 

— Ah ! spuse regele, iată o idee excelentă, 
doamnă! 

Regina vorbise în germană şi regele, care 
înţelegea limba dar nu o vorbea, răspunsese în 
engleză. 

Poporul auzi şi el, dar nu înţelese. Această limbă 
străină, pe care o detesta instinctiv, făcu să se işte în 
jurul  trăsurii un murmur care ameninţa să se 
transforme în urlet, cînd careul se deschise în faţa 
trăsurii reginei şi se închise după ea. 

Bailly, una din cele trei personalităţi mai puternice 
ale epocii, Bailly pe care l-am mai văzut cu prilejul pri- 
mei călătorii a regelui — atunci cînd baionetele, puştile 
şi gurile tunurilor dispăreau sub buchetele de flori, ui- 
tate acum în această a doua călătorie — Bailly aştepta 
pe rege şi pe regină la picioarele unui tron improvizat. 
Un tron prost confecţionat, slab încheiat, scîrţiind sub 
catifelele ce-l acopereau, un veritabil tron de 
circumstanţă ! 

Primarul Parisului îi adresă regelui la această a 
doua călătorie cam aceleaşi cuvinte pe care i le 
adresase şi cu prilejul primei călătorii. 

Regele răspunse : 

— Vin întotdeauna cu plăcere şi încredere în 
mijlocul locuitorilor bunului meu oraş Paris. 

Regele vorbise încet, cu vocea stinsă de oboseală 
şi de foame. Bailly repetă fraza cu voce tare, astfel 
încît toată lumea s-o poată auzi. 

Numai că, voit sau nevoit, uită cele două cuvinte 
şi încredere. 

Regina observă. Se bucură, în amărăciunea ei, că 
găseşte o cale prin care să se lămurească. 

— lertare, domnule primar, spuse ea destul de 
tare pentru ca cei ce o înconjurau să nu piardă vreun 

cuvînt din fraza sa, ori aţi auzit greşit, ori nu vă ajută 
memoria. 

— Poftim, doamnă ? biîigui Bailly, întorcînd spre 
regină ochiul său de astronom, care vedea atît de bine 
pe cer şi atît de rău pe pămînt. 

La noi, orice revoluţie îşi are astronomul său, şi pe 
drumul acestui astronom este săpată groapa 
trădătoare în care trebuie să cadă. 

Regina reluă. 

— Regele a spus, domnule, că vine întotdeauna 
cu plăcere şi încredere în mijlocul locuitorilor acestui 
bun oraş Paris. Or, cum ar putea exista îndoieli asupra 
faptului că vine cu plăcere, trebuie să se ştie, cel puţin, 
că vine cu încredere. 

Urcă apoi cele trei trepte ale tronului şi se aşeză 
lîngă rege pentru a asculta discursurile electorilor. 

În acest timp Weber, căruia poporul îi lăsă cale 
liberă datorită uniformei sale de ofiţer de stat major, 
ajunse pînă la palatul Tuileries. 

De multă vreme această reşedinţă regală din 
Tuileries, cum era denumită pe vremuri — construită 
de Caterina de Medicis dar locuită puţin timp de ea, 
abandonată apoi în favoarea Luvrului de Carol al IX-lea, 
Henric al IIl-lea, Henric al IV-lea şi Ludovic al XIII-lea, şi 
în favoarea Versailles-ului de Ludovic al XIV-lea, 
Ludovic al XV-lea şi Ludovic al XVI-lea — nu mai era 
decît o sucursală a palatelor regale în care locuiau 
oamenii de Curte, dar în care regele şi regina nu 
puseseră poate niciodată piciorul. 

Weber vizită apartamentele şi,  cunoscînd 
obiceiurile regelui şi ale reginei, alese pe cel pe care-l 
locuia contesa de la Marck şi cel al mareşalilor de 
Noailles şi de Mouchy. 

Ocuparea apartamentului, pe care doamna de la 
Marck îl cedă de îndată, a avut partea sa bună : era 
gata pregătit s-o primească pe regină, cu mobile, cu 
lenjerie, perdele şi covoare, pe care Weber le cumpără. 

Către ora zece se auzi zgomotul trăsurii 
Majestăţilor Lor. Totul era pregătit şi, alergînd înaintea 
auguştilor săi stăpîni, Weber exclamă : 

— Siujiţi-l pe rege ! 

Regele, regina, fiica regelui, delfinul, doamna 
Elisabeth şi Andrée intrară. 

Domnul de Provence se înapoiase la castelul 
Luxembourg. 

Regele aruncă priviri îngrijorate în toate părţile, 
dar intrînd în salon văzu printr-o uşă întredeschisă, 
care dădea într-un coridor, cina gata pregătită la 
capătul coridorului. 

In acelaşi timp, uşa se deschise şi apăru un aprod 
spunînd : 

— Regele este servit. 

— O ! ce om priceput este acest Weber ! spuse 
regele cu o exclamaţie de bucurie. Doamnă, îi veţi 
spune din partea mea că sînt foarte mulţumit de el. 

— Negreşit, sire, spuse regina. 

Şi, cu un suspin care răspundea exclamaţiei 
regelui, intră în sufragerie. 

Masa era pusă pentru rege, regină, fiica lor, 
prinţul moştenitor şi doamna Elisabeth. 

Pentru Andrée nu era pus un tacîm. 

Flămînd, regele nu remarcă deloc această 
omisiune care, de altfel, nu avea nimic jignitor, 
deoarece respecta legile celei mai stricte etichete. 

Dar regina, căreia nu-i scăpa nimic, îşi dădu 
seama din prima privire. 

— Regele va permite, zise ea, ca doamna de 
Charny să cineze cu noi, nu-i aşa, sire ? 

— Vai de mine ! strigă regele, azi luăm doar 
supeul în familie, şi contesa face parte din ea. 

— Sire, spuse contesa, este un ordin pe care 
regele mi-l dă ? 

Regele o privi pe contesă cu mirare. 

— Nu, doamnă, spuse el, este o rugăminte pe 
care vi-o face regele. 

— In acest caz, spuse contesa, rog pe rege să mă 
scuze, dar nu mi-e foame. 

— Cum aşa ? Nu vă e foame ? exclamă regele, 
care nu putea înţelege că poate să nu-ți fie foame la 
zece seara, după o zi atît de obositoare, şi cînd n-ai 
mai mîncat de la zece dimineaţa, oră la care se luase 
un mic dejun atît de frugal. 

— Nu, sire, spuse Andrée. 

— Nici mie, spuse regina. 

— Nici mie, spuse doamna Elisabeth. 

— Ah ! nu aveţi dreptate, doamnă, spuse regele. 
De buna funcționare a stomacului depinde bunăstarea 
întregului organism şi chiar a spiritului. Există despre 
aceasta o fabulă a lui Tit-Liviu, reluată de Shakespeare 
şi de La Fontaine, asupra căreia vă invit să meditaţi. 

— O cunoaştem, spuse regina. Este o fabulă 
spusă într-o zi de revoluţie de către bătrînul Menenius 
poporului roman. |n acea zi poporul roman se 
revoltase, cum a făcut azi poporul francez. Aveţi 
aşadar dreptate, sire, da, această fabulă este absolut 
potrivită momentului. 

— Ei bine, spuse regele, întinzînd farfuria pentru 
a i se servi a doua oară din supă, similitudinea istorică 
vă decide, contesă ? 

— Nu, sire, şi mi-e într-adevăr ruşine că trebuie 
să-i spun Majestății Voastre că, dorind să mă supun, 
totuşi n-aş putea. 

— Greşiţi, contesă, această supă este într-adevăr 
excelentă. De ce mi se serveşte pentru prima dată 
ceva atit de bun ? 

— Deoarece aveţi un nou bucătar, sire, acela al 
contesei de La Marck, al cărei apartament îl ocupăm. 

— II rețin în serviciul meu şi doresc să facă parte 
din casa mea... Acest Weber, doamnă, este într-adevăr 
un om miraculos ! 

— Da, murmură trist regina, ce păcat că nu poate 
fi făcut ministru ! 

Regele nu auzi sau nu voi să audă. Numai că, 
văzînd-o pe Andrée în picioare, foarte palidă — pe cînd 
regina şi doamna Elisabeth, care la rîndul lor nu 
mîncau mai mult ca Andrée erau aşezate la masă — se 
întoarse spre contesa de Charny. 

— Doamnă, spuse el, dacă nu vă este foame nu 
veţi susţine că nu sînteţi obosită. Dacă refuzaţi să 
mîncaţi, sper că nu veţi refuza să dormiţi. 

Apoi, îi spuse reginei : 

— Doamnă, eliberaţi-o, vă rog, pe doamna 
contesă de Charny ; în loc de hrană, să se bucure de 
somn. 

Şi, întorcîndu-se spre valetul său : 

— Sper că nu există vreo problemă privind patul 
contesei de Charny aşa cum a fost cu masa, şi că nu s- 
a uitat să i se pregătească o cameră ? 

— Ah ! sire, spuse Andrée, cum voiţi să se fi 
ocupat cineva de mine într-o asemenea situaţie ? Un 
fotoliu îmi va fi deajuns. 

— Nu se poate, nu se poate, spuse regele. Aţi 
dormit puţin sau deloc noaptea trecută. Trebuie să 
dormiţi bine în noaptea asta. Regina are nevoie nu 
numai de forţele ei, dar şi de cele ale prietenilor ei. 

În acest timp, valetul care ieşise să se informeze 
se înapoie. 

— Domnul Weber, spuse el,  cunoscînd 
bunăvoința cu care regina o onorează pe doamna 
contesă, a socotit că va răspunde intenţiilor Majestății 
Sale rezervind doamnei contese o cameră alături de 
cea a reginei. 

Regina tresări, gîndindu-se că dacă nu există decit 
o singură cameră pentru doamna contesă, în 
consecinţă nu exista decît o singură cameră pentru 
contesă şi pentru conte. 

Andrée remarcă agitația care o cuprinsese pe 
regină. Nici una din senzațiile ce le încerca pe una din 
aceste două femei nu-i scăpa celeilalte. 

— In această noapte, dar numai în aceasta — 
spuse ea — voi accepta, doamnă. Apartamentul 
Majestății Sale e prea strîmt ca să doresc o cameră în 
dauna confortului său. Se va găsi, desigur, în 
mansardele palatului, un colţişor pentru mine. 

Regina biibii cîteva cuvinte de neînțeles. 

— Contesă, spuse regele, aveţi dreptate, se va 
căuta ceva miine şi veţi fi instalată cît mai bine cu 
putinţă. 

Andree salută respectuos pe rege, pe regină şi pe 
doamna Elisabeth şi ieşi, precedată de un valet. 

Regele o urmări o clipă din priviri, ţinînd furculiţa 
suspendată la înălţimea gurii sale. 

— Într-adevăr, o creatură fermecătoare această 
femeie, spuse el. Ce fericit trebuie să fie domnul conte 
de Charny că a găsit o asemenea raritate la Curte ! 

Regina se lăsă pe speteaza fotoliului spre a-şi 
ascunde paloarea, nu regelui, care oricum n-ar fi văzut- 
o, ci doamnei Elisabeth, care s-ar fi speriat de ea. 

Era pe punctul de a i se face rău. 

Capitolul 6 _ . 
CELE PATRU LUMINARI 


Astfel, îndată ce copiii terminară de mîncat, regina 
îi ceru la rîndul ei regelui permisiunea de a se retrage 
în camera sa. 

— Desigur, bucuros, doamnă, spuse regele, doar 
trebuie să fiţi foarte obosită. Numai că, cum e imposibil 
să nu vi se facă foame de acum pînă miine, cereţi să vi 
se pregătească o gustare. 

Regina ieşi fără să-i răspundă, luîndu-i cu ea pe 
cei doi copii. 

Regele rămase la masă, ca să-şi termine cina. 
Doamna Elisabeth rămase alături de rege spre a 
îndeplini micile atenţii care le scapă şi celor mai bine 
dresați servitori, deoarece, cu toată vulgaritatea lui 
Ludovic al XVI-lea în diferite ocazii, nimic nu putea să-i 
slăbească devotamentul. 

Odată ajunsă în cameră, regina răsuflă uşurată. 
Nici una dintre însoţitoarele ei nu o urmase, căci le 
poruncise să nu părăsească Versailies-ul pînă nu le va 
chema. 

Căută o canapea sau un fotoliu mai mare pentru 
ea, intenţionînd să-i culce pe cei doi copii în pat. 

Micul delfin dormea de mult ; de cum apucă să-şi 
astîmpere foamea, bietul copil a şi adormit. 

Fiica regelui nu dormea şi, dacă ar fi trebuit, ar fi 
rămas trează toată noaptea. 

Regina se apropie întîi de una din uşi. Se pregătea 
tocmai s-o deschidă, cînd de cealaltă parte a uşii auzi 
un zgomot uşor. Ascultă şi auzi un suspin. Se aplecă la 
înălţimea broaştei şi prin gura cheii o zări pe Andrée 
îngenuncheată pe un scăunel, rugîndu-se. 

Se dădu înapoi în virful picioarelor, avind ochii 
aţintiţi în continuare asupra uşii, cu o stranie expresie 
de durere. 

În faţa acestei uşi se afla alta. Regina o deschise 
şi intră într-o cameră plăcut încălzită şi luminată de o 
lampă mică, la lumina căreia, cu o tresărire de bucurie, 
văzu două paturi proaspăt înfăţate, ca două altare. 
Atunci inima i se uşură şi o lacrimă îi umezi pleoapa 
uscată şi arsă. 

— Ah ! Weber, Weber, murmură ea, regina i-a 
spus regelui că e păcat că nu poate face din tine un 
ministru, dar mama din ea îţi spune că meriţi mai mult 
decît atita. 

Apoi, cum micul delfin dormea, voi s-o culce pe 
fiica regală. Dar aceasta, cu respectul pe care l-a 
purtat întotdeauna mamei sale, îi ceru permisiunea s-o 
ajute, pentru ca şi ea, la rîndul ei, să se poată culca 
mai repede. 

Regina zîmbi trist. Fetiţa credea că mama va 
putea dormi bine după o asemenea noapte de spaimă, 
după o asemenea zi de umilinţă ! Regina n-a vrut să-i 
risipească această plăcută iluzie. 

II culcară aşadar întîi pe moştenitor. Apoi, ca de 
obicei, fiica regelui îngenunche şi-şi făcu rugăciunea la 
picioarele patului. Regina aştepta. 

— Mi se pare, Tereza, că rugăciunea ta durează 
mai mult ca de obicei, îi spuse regina tinerei prințese. 

— Din cauza fratelui meu, care a adormit fără să 
se gindească să-şi facă rugăciunea, sărmanul copil ! 
răspunse aceasta. Şi cum în fiecare seară avea obiceiul 
să se roage pentru rege şi pentru dumneavoastră, am 
spus eu mica sa rugăciune, după a mea, ca să nu 
lipsească nimic din ce avem de cerut lui Dumnezeu. 

Regina îşi îmbrăţişă fiica, o strînse aproape de 
inimă şi rămase lîngă patul ei pînă o văzu adormind. 
Apoi îi aşeză mîinile de-a lungul corpului, o acoperi cu 
cearşaful, să nu sufere de frig dacă peste noapte 
încăperea se va răci, şi sărutînd uşor, ca o adiere, 
fruntea adormită a viitoarei martire, se înapoie în 
camera ei. 

Această cameră era luminată de un candelabru cu 
patru lumînări. Candelabrul era aşezat pe o masă, iar 
masa era acoperită de un covor roşu. Regina se aşeză 
în faţa mesei şi, cu ochii ficşi, lăsă să-i cadă capul între 
pumnii strînşi, fără să vadă altceva decît covorul roşu 
întins în faţa sa. De două sau trei ori îşi clătină maşina! 
capul în faţa acestei luciri însîngerate. | se părea că 
ochii i se injectează de sînge, că timplele îi bat de febră 
şi că urechile-i ard. 

Apoi îi trecu pe dinainte, ca într-o ceaţă 
mişcătoare, întreaga viaţă. 

Işi amintea că s-a născut la 2 noiembrie 1755, în 
ziua cutremurului de la Lisabona, care ucise mai mult 
de cincizeci de mii de oameni şi distruse două sute de 
biserici. 

Işi amintea că în prima cameră în care se culcase 
la Strasbourg  tapiseria reprezenta „Masacrul 
inocenților” şi că, în aceeaşi noapte, la lumina 
tremurătoare a candelei, i se păru că sîngele curgea 
din rănite tuturor acelor sărmani copii, în timp ce figura 
ucigaşilor lua o expresie atît de îngrozitoare încît, 
înspăimântată, a strigat după ajutor cerînd să plece 
chiar în zori din această localitate care avea să-i lase o 
amintire atît de îngrozitoare a primei nopţi petrecute în 
Franţa. 

Îşi amintea că, urmîndu-şi drumul spre Paris, se 
oprise în casa baronului de Taverney ; că acolo îl 
întîlnise pentru prima oară pe acest infam Cagliostro, 
care a avut mai apoi, cu prilejul afacerii colierului, o 
influenţă atit de nefastă asupra destinului ei, şi care în 
timpul şederii ei aici — atît de prezentă în memoria ei 
încît i se părea că lucrurile s-au petrecut ieri, deşi 
trecuseră de atunci douăzeci de ani — stăruise şi o 
făcuse să privească şi să vadă într-o carafă ceva 
monstruos. Era o maşină a morţii, îngrozitoare şi 
neştiută de nimeni, iar sub această maşină se zărea 

rostogolindu-se un cap desprins de trup şi care nu era 
altul decit al ei ! 

Işi amintea că atunci cînd doamna Lebrun îi 
pictase  fermecătorul portret de femeie tînără, 
frumoasă, fericită încă, îi dăduse, din neatenţie 
desigur, dar ca o îngrozitoare prevestire, aceeaşi 
atitudine pe care o avea în portretul ei Henrieta de 
Anglia, soţia lui Carol |. 

Işi amintea că în ziua în care a intrat pentru prima 
oară în Versailles şi cînd, coborînd din trăsură, şi-a pus 
piciorul pe funebrul pavaj al acestei curţi de marmură 
pe care în ajun cursese atita sînge, răsună un tunet 
puternic şi un fulger brăzdă cerul în stînga ei, atit de 
înfricoşător, încît pînă şi mareşalul de Richelieu, care 
nu era deloc uşor de speriat, dădu din cap spunînd : 
„Semn rău !” 

Îşi reamintea toate astea în timp ce vedea 
învolburîndu-se în faţa ochilor săi acest abur roşietic, 
ce i se părea că devine din ce în ce mai dens. 

Senzaţia de întunecare era atît de puternică, încît 
regina ridică ochii la candelabru, şi văzu că una dintre 
lumînări se stinsese fără nici un motiv. 

Tresări ; luminarea mai fumega, şi nimic nu 
explica pricina stingerii ei. 

Pe cînd privea cu stupoare candelabrul, i se păru 
că luminarea de lîngă cea stinsă pălea uşor şi că, încet, 
încet, flacăra ei albă devenea roşie şi din roşie 
albăstrie ; apoi se micşoră şi se lungi, păru că 
părăseşte fitilul şi-şi ia zborul, în cele din urmă se 
balansă un moment ca agitată de o răsuflare invizibilă 
şi se stinse. 

Regina urmări agonia acestei lumînări cu privirea 
rătăcită, cu respiraţia tot mai agitată, cu mîinile 
întinse, ce se apropiau tot mai mult de candelabru pe 
măsură ce luminarea se stingea. In cele din urmă, cînd 
aceasta se stinse de-a binelea, regina închise ochii, se 

lăsă pe speteaza fotoliului şi îşi trecu miinile pe frunte, 
pe care o simţi şiroind de sudoare. 

Rămase astfel, cu ochii închişi, timp de aproape 
zece minute ; cînd îi deschise văzu cu groază că lumina 
celei de-a treia lumînări începe să scadă ca şi a 
primelor două. 

Maria-Antoaneta crezu mai întîi că visează şi că se 
află sub influenţa unei halucinaţii. Incercă să se ridice, 
dar i se păru că e înlănţuită de fotoliu. Incercă s-o 
cheme pe fiica sa, pe care cu zece minute în urmă n-ar 
fi trezit-o nici pentru o a doua coroană, dar vocea i se 
stinse în gitlej. Incercă să-şi întoarcă fruntea, dar capu- 
i rămase ţeapăn şi nemişcat, ca şi cum această a treia 
lumînare ce se sfirşea i-ar fi atras spre ea privirea şi 
suflarea. In cele din urmă, la fel ca şi a doua care-şi 
schimbase culoarea, şi a treia lumînare căpătă nuanţe 
diferite, păli, se alungi, pîlpîi de la dreapta spre stînga, 
apoi de la stînga spre dreapta, şi se stinse. 

Atunci, de spaimă, regina reuşi să facă un 
asemenea efort încît simţi că-i revine graiul. Cu 
ajutorul cuvîntului încercă să recapete curajul ce-i 
lipsea. 

— Nu mă îngrijorează, spuse ea cu glas tare ce s-a 
întîmplat cu aceste trei lumînări ; dar dacă se stinge şi 
a patra, ca şi celelalte trei, atunci vai, vai de mine ! 

Deodată, fără să treacă prin stadiile pregătitoare 
prin care trecuseră celelalte, fără ca flacăra să-şi 
schimbe culoarea, fără să se alungească sau să pilpiie, 
se stinse şi a patra lumînare, ca şi cum ar fi atins-o în 
treacăt aripa morţii. 

Regina scoase un țipăt îngrozitor, se ridică, se 
răsuci de două ori în jur, agitîndu-şi braţele în întuneric, 
şi căzu în nesimţire. 

In momentul în care zgomotul trupului ei căzut 
răsună pe parchet, uşa comunicantă se deschise şi 
Andree, îmbrăcată într-o rochie de casă de borangic, 
apăru în prag, albă şi tăcută ca o umbră. 

Se opri o clipă, ca şi cum în mijlocul acestei 
întunecimi ar fi văzut trecînd prin noapte un fel de 
abur. Ascultă, ca şi cum ar fi auzit agitindu-se în aer 
faldurile unui giulgiu. Apoi, plecîndu-şi privirea, o zări 
pe regină prăbuşită la pămînt, fără cunoştinţă. 

Făcu un pas îndărăt, ca şi cum primul său impuls 
ar fi fost acela de a se îndepărta. Dar de îndată, 
impunîndu-şi voinţa, fără a spune o vorbă, fără a o 
întreba pe regină ce are — întrebare care ar fi fost 
inutilă — o luă în braţe şi, cu o forţă de care nimeni n- 
ar fi crezut-o în stare, călăuzită numai de cele două 
lumînări care-i luminau camera şi a căror licărire se 
prelungea prin uşă pînă în camera reginei, o duse şi o 
culcă în pat. 

Apoi, scoţind din buzunar un flacon cu săruri, îl 
apropie de nările Măriei-Antoaneta. 

Leşinul reginei era atît de profund încît în pofida 
eficacităţii acestor săruri scoase primul suspin abia 
după zece minute. 

La acest suspin ce anunţa întoarcerea la viaţă a 
suveranei, Andrée fu ispitită din nou să se îndepărteze. 
Dar şi de astă dată, ca şi prima oară, sentimentul 
datoriei, atît de puternic la ea, o reţinu. 

Işi retrase doar braţul de sub capul Mariei- 
Antoaneta, pe care-l ridicase pentru ca nici o picătură 
din oţetul corosiv în care erau dizolvate sărurile să nu 
curgă pe obrazul şi pe pieptul reginei. Aceeaşi mişcare 
o făcu să îndepărteze braţul care ţinea sticluţa. 

Capul recăzu însă pe pernă. Indată ce sticluţa cu 
săruri fusese îndepărtată, regina păru că se scufundă 
într-un leşin şi mai profund decît acela din care fusese 
cît pe ce să se trezească. 

La fel de rece, aproape nemişcată. Andrée o ridică 
din nou, apropie de ea a doua oară flaconul cu săruri, 
care-şi produse efectul. 

Un freamăt uşor trecu prin întregul corp al reginei. 
Suspină, îşi deschise ochii, îşi adună gindurile, îşi 

aminti oribila prevestire şi, simțind o femeie lîngă ea, 
îşi aruncă braţele de gitul ei strigîndu-i : 

— Ah l!apără-mă ! salvează-mă ! 

— Majestatea Voastră nu are nevoie să fie 
apărată, deoarece se află în mijlocul prietenilor săi, 
răspunse Andree, şi mi se pare că a ieşit din leşinul în 
care a căzut. 

— Contesa de Charny ! exclamă regina dîndu-i 
drumul contesei pe care o îmbrăţişase şi pe care, 
printr-o primă mişcare, aproape o respinsese. 

Nici această mişcare şi nici sentimentul care-o 
inspirase nu scăpaseră contesei Andrée. În primul 
moment rămase însă nemişcată, aproape impasibilă. 
Apoi, făcînd un pas înapoi, întrebă : 

— Regina ordonă s-o ajut să se dezbrace ? 

— Nu, contesă, mulţumesc, răspunse regina cu 
glas schimbat, am să mă dezbrac singură... Intoarceţi- 
vă la dumneavoastră; aveţi nevoie probabil de somn. 

— Mă voi înapoia la mine nu ca să dorm, doamnă, 
răspunse Andrée, ci ca să veghez asupra somnului 
Majestății Voastre. 

Şi, după ce o salută respectuos pe regină, se 
retrase la ea cu acel pas lent şi solemn care ar trebui 
să fie al statuilor, dacă statuile ar umbla. 

Capitolul 7 
DRUMUL SPRE PARIS 


În aceeaşi seară în care se  petrecuseră 
evenimentele povestite, o altă întîmplare, nu mai puţin 
gravă, iscă o mare frămiîntare în colegiul abatelui 
Fortier. 

Sebastien Gilbert dispăru către orele şase după- 
amiază şi, în ciuda cercetărilor minuţioase întreprinse 
în întreaga casă de abatele Fortier şi domnişoara 
Alexandrine Fortier, sora lui, nu putuse fi găsit pînă la 
miezul nopţii. 

Intrebară pe toată lumea, dar nimeni nu ştia ce s- 
a întîmplat cu el. Numai mătuşii Angélique i se păruse, 
pe cînd ieşea din biserică, unde se dusese să 
rînduiască scaunele către opt seara, că l-a văzut luînd- 
o pe cărăruia dintre biserică şi închisoare, şi fugind 
înspre straturile de flori ale parcului. 

Această relatare, departe de a-l linişti pe abatele 
Fortier, îi spori îngrijorarea. Nu-i erau necunoscute 
straniile halucinaţii, care-l cuprindeau uneori pe 
Sebastien, cînd îi apărea femeia pe care o numea 
mama sa, şi nu o dată, la plimbare, abatele, prevenit 
de acest soi de ameţeală, urmărea din priviri copilul 
cînd îl vedea afundîndu-se prea adînc în pădure, iar în 
clipa cînd începea să se teamă că-l va vedea dispărînd, 
îi punea pe urmele sale pe cei mai buni alergători din 
colegiu. Aceştia găseau mai întotdeauna copilul gîfiind, 
aproape leşinat, sprijinit de vreun copac sau întins pe 
muşchi, acest covor verde al minunatului codru. 

Dar niciodată asemenea amețeli nu-l cuprinseseră 
pe Sebastien seara. Niciodată nu fuseseră nevoiţi să 
alerge după el în timpul nopţii. Prin urmare, trebuie să 
se fi petrecut ceva cu totul ieşit din comun, dar oricît 
şi-a bătut capul, abatele Fortier tot n-a putut ghici ce s- 
a întîmplat. 

Pentru a ajunge la un rezultat mai fericit decit 
abatele Fortier, îl vom urmări pe Sebastien Gilbert noi, 
care ştim unde s-a dus. j 

Mătuşa Angélique nu se înşelase deloc. Intr- 
adevăr, Sébastien Gilbert era cel pe care-l văzuse cum 
lunecă prin umbră şi fuge mîncînd pămîntul spre 
straturile de flori. Odată ajuns acolo, pătrunse în 
crescătoria de fazani, apoi, ieşind din fazanerie, o luă 
pe drumeagul care duce drept spre Haramont. 

In trei sferturi de oră ajunse în sat. 

Din moment ce ştim că ţinta cursei lui Sebastien 
era satul Haramont, nu ne este deloc greu să ghicim ce 
căuta Sebastien în acest sat : se dusese să-l caute aici 
pe Pitou. 

Din nenorocire, Pitou ieşea printr-un capăt al 
satului, în timp ce Sébastien Gilbert intra prin celălalt. 

Căci Pitou, ne aducem bine aminte, după ce 
rămăsese în picioare ca un gladiator din antichitate, pe 
cînd ceilalţi zăceau doboriţi, ca urmare a festinului ce 
şi-l oferise garda naţională din Haramont, Pitou pornise 
în căutarea Catherinei, pe care o găsise leşinată pe 
drumul dintre Villers-Cotterâts şi Pisseleu, rămasă 
numai cu căldura ultimului sărut pe care i-l dăduse 
Isidore. 

Sebastien Gilbert habar n-avea de toate astea şi 
se duse drept spre căsuţa lui Pitou, a cărei uşă o găsi 
deschisă. 

In simplitatea vieţii pe care o ducea, Pitou nu 
credea necesar să-şi ţină uşa încuiată, fie că era acasă, 
fie că nu era. De altfel, chiar dacă ar fi avut obiceiul să- 
şi încuie conştiincios uşa, în astă seară era împovărat 
de preocupări atît de grave, încît ar fi uitat cu siguranţă 
să-şi ia o asemenea precauţie. 

Sebastien cunoştea locuinţa lui Pitou ca pe a sa 
proprie: căută iasca şi piatra de scăpărat, găsi cuțitul 
care-i servea lui Pitou drept amnar, aprinse iasca, cu 
iasca aprinse luminarea, apoi aşteptă. Era însă prea 

agitat pentru a aştepta liniştit şi mai ales pentru a 
aştepta multă vreme. Umbla neîncetat de la vatră la 
uşă, de la uşă la colţul străzii ; apoi, ca sora Anne, 
nezărind nimic, intră în casă spre a vedea dacă Pitou 
nu se înapoiase cumva în absenţa sa. 

In cele din urmă, dîndu-şi seama că timpul trece, 
se apropie de o masă şchioapă unde se găsea 
cerneală, pană de scris şi hîrtie. Pe prima pagina erau 
înscrise numele, prenumele şi vîrsta celor treizeci şi 
trei de bărbaţi care formau efectivul gărzii naţionale 
din Haramont şi se aflau sub comanda lui Pitou. 

Sebastien puse la o parte cu atenţie această 
primă filă, operă de caligrafie a comandantului, căruia 
nu-i era ruşine să coboare pînă la gradul subaltern de 
furier pentru ca treaba să fie bine făcută. 

Apoi scrise pe a doua pagină: 


Dragul meu Pitou, 

Am venit să-ți spun că am auzit, sint opt zile de- 
atunci, o convorbire între domnul abate Fortier şi 
vicarul din Villers-Cotterăâts. Se părea că abatele Fortier 
este în complicitate cu aristocrații din Paris; îi spunea 
vicarului că la Versailles se pregăteşte o 
contrarevoluție. 

Este exact ce am aflat între timp în privința 
reginei, care a pus cocarda neagră şi a călcat în 
picioare cocarda tricoloră. 

Această amenințare cu contrarevoluția şi ceea ce 
am aflat apoi despre evenimentele care au urmat 
banchetului mă îngrijoraseră foarte tare în privința 
tatălui meu care, după cum ştii, este duşmanul 
aristocraților; dar în seara asta, dragul meu Pitou, a 
fost mult mai rău. 

Vicarul s-a înapoiat să-l vadă pe preot şi, cum mi- 
a fost teamă pentru tatăl meu, n-am socotit că fac rău 
dacă ascult în mod intenționat urmarea celor auzite din 
întîmplare în altă zi. 

Se pare, dragă Pitou, că poporul s-a năpustit spre 
Versailles, a căsăpit mulți oameni şi, printre aceştia, pe 
domnul Georges de Charny. 

Abatele Fortier a adăugat: 

— Să vorbim încet, pentru a nu-l îngrijora pe micul 
Gilbert, al cărui tată s-a dus şi el la Versailles, şi s-ar 
putea să fi fost ucis ca şi ceilalți. 

Intelegi bine, dragul meu Pitou, că n-am stat să 
ascult în continuare. 

M-am strecurat, încetişor din ascunzătoarea mea, 
fără ca cineva să mă fi auzit, am luat-o prin grădină, 
am ajuns în Piaţa Castelului şi, în fugă mare, am ajuns 
la tine pentru a te ruga să mă duci înapoi la Paris, ceea 
ce n-ai fi şovăit să faci, şi încă din toată inima, dacă ai 
fi fost aici. 

Dar întrucit nu eşti aici, şi se poate să mai întirzii 
— probabil că te-ai dus să pui laturi în pădurea Villers- 
Cotterêts — şi cum în acest caz nu te vei înapoia decit 
în Zori, îngrijorarea mea este prea mare ca să te mai 
aştept. 

Plec deci singur. Fii liniştit, cunosc drumul. De 
altfel, din banii pe care mi i-a dat tata mi-au mai rămas 
doi ludovici, astfel încît voi putea lua un loc în prima 
trăsură pe care o voi întilni în drum. 


P. S. Am scris o scrisoare cam lungă, în primul rind 
spre a-ți explica cauza plecării mele şi, apoi, deoarece 
am tot sperat că vei reveni înainte de a o termina. 

Acum am încheiat-o, tu nu te-ai înapoiat, plec ! 
Adio, sau mai bine la revedere. Dacă nu i s-a întîmplat 
nimic tatălui meu şi dacă nu-l paşte vreun pericol, voi 
reveni. 

In caz contrar sînt hotărit să-l rog stăruitor să mă 
țină pe lingă el. Linişteşte-l pe abatele Fortier în 
legătură cu plecarea mea, dar, bagă de seamă, nu-l 
linişti decit miine, cînd o să fie prea tirziu să mai alerge 
după mine. 

Hotărit, fiindcă n-ai revenit, plec. Adio, sau mai 
bine: la revedere. 


După care Sebastien Gilbert, care cunoştea 
spiritul de economie al prietenului său Pitou, stinse 
lumînarea, închise uşa în urma lui şi plecă. 

A spune că Sebastien Gilbert n-ar fi fost un pic 
emoţionat întreprinzînd în timpul nopţii o călătorie atît 
de lungă ar fi cu siguranţă o minciună. Dar această 
emoție nu era aceeaşi pe care o asemenea ispravă ar fi 
stîrnit-o la un alt copil — frica : era pur şi simplu 
conştiinţa clară a acţiunii ce-o întreprindea şi care 
echivala cu nesupunerea la ordinele tatălui său, 
reprezentînd însă totodată o mare dovadă de dragoste 
filială, care ar fi făcut pe orice părinte să-i ierte 
neascultarea. 

De altfel, de cînd ne ocupăm de el, Sebastien a 
crescut. Puțin palid, puţin plăpînd, cam nervos pentru 
vîrsta sa, urma să împlinească cincisprezece ani. La 
această vîrstă, cu temperamentul lui Sebastien şi fiind 
fiul lui Gilbert şi al contesei Andrée, eşti aproape 
bărbat. 

Tînărul — fără alt sentiment decît emoția legată 
strîns de acţiunea pe care o înfăptuia — începu să 
alerge spre Largny, pe care-l zări curînd la acea palidă 
lumină care cade din stele, cum spune bătrînul 
Corneille. Străbătu satul, ajunse la marea ripă ce se 
întinde din acest sat pînă la Vauciennes şi ai cărei 
pereţi abrupți mărginesc eleşteele din Walue ; la 
Vauciennes dădu de şosea şi începu să meargă mai 
liniştit, văzîndu-se pe drumul regelui. 

Coborî cu pas mărunt primul şi urcă al doilea deal 
de la Vauciennes, apoi, ajungînd la drum drept, începu 
să meargă mai repede. 

Poate că vioiciunea mersului lui Sebastien se 
datora apropierii de o porţiune primejdioasă a şoselei, 
care, în această epocă avea reputaţia unei capcane 

perfecte, cu desăvîrşire dispărută azi. Această porţiune 
primejdioasă se numeşte Fontaine-Eau-Claire, fiindcă 
un izvor de apă limpede curge la douăzeci de paşi de 
cele două cariere de piatră care îşi deschid gurile 
întunecate pe şosea, ca două peşteri ale infernului. 

Dacă lui Sebastien îi era sau nu teamă să treacă 
prin acest loc nu putem şti, căci nu grăbi pasul, şi, 
avind posibilitatea să treacă pe cealaltă parte a 
şoselei, nu se depărtă de mijlocul acesteia. Işi încetini 
puţin mai departe pasul, dar numai pentru că ajunse la 
un mic urcuş, şi atinse în cele din urmă răscrucea celor 
două drumuri ce duceau spre Paris şi Crespy. 

Aici se opri brusc. Venind de la Paris, nu 
remarcase ce drum urmase ; înapoindu-se la Paris, nu 
ştia pe ce drum trebuia să apuce. Pe cel din stînga ? Pe 
cel din dreapta ? Amîndouă erau mărginite de copaci 
asemănători, amîndouă erau pietruite. 

Nu era nimeni acolo să răspundă la întrebarea lui 
Sebastien. 

Plecînd din acelaşi punct, drumurile se îndepărtau 
unul de celălalt vizibil şi prompt; însemna că, luînd-o 
pe drumul greşit în loc de cel bun, Sebastien va fi a 
doua zi dimineaţă foarte departe de țelul său. 

Sebastien se opri nehotărit. Căută să recunoască 
printr-un indiciu oarecare, care din cele două şosele 
era cea bună ; dar acest indiciu, care i-ar fi lipsit şi în 
timpul zilei, îi lipsea cu atît mai mult pe întuneric. 

Tocmai se aşezase, descurajat, la răscrucea celor 
două drumuri, în parte pentru a se odihni, în parte 
pentru a se gîndi, cînd i se păru că aude în depărtare, 
dinspre Villers- Cotterâts, galopul unui cal sau chiar 
doi. _ 

Işi încordă auzul, ridicîndu-se. 

Nu era nici o îndoială : zgomotul potcoavelor 
răsunînd pe şosea se auzea din ce în ce mai desluşit. 
Sebastien urma, aşadar, să aibă informaţia pe care o 
aştepta. 

Se pregăti să-i oprească pe călăreţii în trecere şi 
să le ceară această informaţie. 

Văzu curînd umbra lor răsărind în noapte, pe cînd 
de sub picioarele potcovite ale cailor scăpărau 
puzderie de scîntei. 

Atunci se ridică, traversă șanțul şi aşteptă. 

Grupul de călăreţi se compunea din doi oameni, 
dintre care unul galopa cu trei-patru paşi înaintea 
celuilalt. Sebastien socoti pe drept că primul trebuie să 
fie stăpînul, iar al doilea servitorul. 

Făcu aşadar trei paşi pentru a se adresa primului. 

Acesta, văzînd un om ţişnind din şanţ, crezu că e 
vorba de o capcană şi duse mîna la oblînc. 

Sebastien observă mişcarea. 

— Domnule, spuse el, nu sînt un hoţ. Sînt un copil 
pe care ultimele evenimente petrecute la Versailles îl 
atrag spre Paris să-şi caute tatăl. Nu ştiu care din cele 
două drumuri mă duce la Paris. Vă rog să mi-l arătaţi şi 
vă asigur că-mi faceţi un mare serviciu. 

Eleganţa exprimării lui Sébastien, strălucirea 
tinerească a glasului său care i se părea cunoscut 
călăreţului, îl făcu pe acesta să se oprească, oricît de 
grăbit părea 

— Copilul meu: întrebă acesta cu bunăvoință, 
cine eşti şi cum te încumeţi s-o porneşti pe drum la o 
asemenea oră ? 

— Eu nu vă întreb cine sînteţi, domnule... Vă 
întreb de drumul la capătul căruia voi şti dacă tatăl 
meu este mort sau trăieşte. 

Era în acest glas aproape copilăresc un accent de 
fermitate care-l impresiona pe călăreț. 

— Prietene, drumul spre Paris este cel pe care-l 
urmăm şi noi, spuse el. Nu-l cunosc nici eu prea bine 
deoarece am fost doar de două ori la Paris. Sînt totuşi 
sigur că ăsta-i drumul cel bun. 

Sebastien făcu un pas înapoi, multumind. 
Călărețul porni din nou la drum, dar de astă dată mai 
încet, caii avînd nevoie să răsufle. 

Servitorul îi urmă : 

— Domnul viconte a recunoscut copilul ? 

— Nu, dar mi se pare totuşi... 

— Cum, e cu putinţă ca domnul viconte să nu-l fi 
recunoscut pe tînărul Sebastien Gilbert, care stă în 
gazdă la abatele Fortier ? 

— Sebastien Gilbert ? 

— Desigur, cel care venea din cînd în cînd la 
ferma domnişoarei Catherine cu marele Pitou. 

— Aşa-i, ai dreptate. 

Apoi, oprindu-şi calul şi întorcîndu-se, întrebă : 

— Eşti chiar dumneata, Sebastien ? 

— Da, domnule Isidore, răspunse copilul, care-l 
recunoscuse imediat pe călăreț. 

—Atunci vino  încoa, tinere prieten, spuse 
vicontele, şi povesteşte-mi cum se face că te găsesc 
singur la o asemenea oră pe drum. 

— V-am spus-o, domnule Isidore, mă duc la Paris 
să văd dacă tatăl meu a fost ucis sau mai trăieşte încă. 

— Vai, sărman copil, spuse Isidore cu un profund 
sentiment de tristeţe, mă duc la Paris, dintr-o pricină 
asemănătoare, numai că eu nu mă mai îndoiesc! 

— Da, ştiu... fratele dumneavoastră ?... 

— Unul din fraţii mei... fratele meu Georges a fost 
ucis ieri dimineaţa la Versailles ! 

— Ah ! domnul de Charny !... 

Sebastien făcu un pas înainte şi întinse miinile 
spre Isidore. 

Isidore i le luă şi le strînse. 

— Ei bine, dragul meu copil, reluă Isidore, 
deoarece soarta noastră este asemănătoare, nu 
trebuie să ne mai despărţim. Dumneata, ca şi mine, 
probabil te grăbeşti să ajungi la Paris. 

— Ah ! desigur, domnule. 

— Nu vei putea merge pe jos. 

— AŞ merge eu şi pe jos, dar ar dura prea mult. 
De aceea, sper să-mi pot plăti miine un loc în prima 
trăsură pe care o voi întîlni în cale. 

— Şi dacă n-ai să întîlneşti nici una ? 

— Voi merge pe jos. 

— E mai bine, dragul meu copil, să încaleci în 
spatele lacheului meu. 

Sebastien îşi retrase mîinile din cele ale lui Isidore. 

— Mulţumesc, domnule viconte, spuse el. 

Aceste cuvinte fură accentuate cu un timbru atît 
de expresiv, încît Isidore înţelese că jignise copilul 
oferindu-i să încalece în spatele servitorului. 

— Sau mai bine, zise el, încalecă în locul lui. O să 
dea el de noi la Paris. Intrebînd la Tuileries, va afla 
oricînd unde să mă găsească. 

— Multumesc încă o dată, domnule, spuse 
Sebastien cu un glas mai amabil, căci înţelesese 
delicateţea acestei noi propuneri. Mulţumesc, n-aş vrea 
să vă lipsesc de serviciile sale. 

— Ei bine, atunci vom găsi o soluţie şi mai bună: 
urcă în spatele meu. lată, se luminează de ziuă. La 
zece dimineaţa vom fi la Dammartin, adică la 
jumătatea drumului. Vom lăsa cei doi cai, care nu 
trebuie să ne ducă mai departe, în paza lui Baptiste şi 
vom lua un poştalion, care ne va duce la Paris. Aşa 
voiam să procedez în orice caz. Prin urmare, după cum 
vezi, dumneata nu-mi schimbi cu nimic intenţiile. 

— E chiar adevărat, domnule Isidore ? 

— Pe cuvînt de onoare. 

— Atunci... spuse tînărul şovăind, dar arzînd de 
dorinţa de a accepta. 

— Descalecă, Baptiste, şi ajută-l pe domnul 
Sebastien să încalece. 

— Mulţumesc, nu-i nevoie, domnule Isidore, zise 
Sebastien care, sprinten ca un şcolar, sări, sau mai 
bine zis se aruncă pe crupa calului. 

Apoi, cei trei bărbaţi şi cei doi cai porniră în galop 
şi dispărură curînd de cealaltă parte a urcuşului de la 
Gondreville. 

Capitolul 8 
APARIŢIA 


Cei trei călăreţi îşi continuară drumul călare, cum 
se înţeleseseră, pînă la Dammartin, unde ajunseră 
către ora zece. 

Fiecare avea nevoie să îmbuce cite ceva. De 
altfel, trebuia să-şi facă rost de o trăsură şi de cai de 
poştă. 

In timp ce lui Isidore şi Sebastien li se servea 
dejunul, acesta din urmă fiind pradă îngrijorării, iar 
Isidore plin de tristeţe, cei doi nu schimbară nici un 
cuvînt — Baptiste ţesălă caii stăpînului său şi se îngriji 
să găsească o brişcă şi cai de poştă. 

La ora douăsprezece, prinzul era terminat, iar caii 
şi brişca aşteptau la uşă. Doar că Isidore, care 
călătorise numai cu propria-i trăsură, nu ştia că atunci 
cînd călătoreşti cu trăsuri aparţinind administraţiei, 
trebuie să schimbi trăsura la fiecare popas. 

Se întîmpla ca şefii popasurilor de schimbare a 
cailor, care pretindeau respectarea cu stricteţe a 
regulamentului, ferindu-se să-l respecte însă şi ei, să 
nu aibă totdeauna la dispoziţie cai în grajd sau trăsuri 
de schimb în remiză. 

In consecinţă, cu toate că plecaseră la ora 
prînzului din Dammartin, călătorii nu ajunseră la 
bariera Parisului decît pe la patru şi jumătate, iar la 
porţile palatului Tuileries de-abia la cinci după-amiază. 

Acolo a mai fost necesar să dovedească cine sînt. 
Domnul de La Fayette pusese stăpinire pe toate 
posturile de pază, căci în această vreme de tulburări se 
angajase în faţa Adunării Naţionale să răspundă de 
persoana regelui, şi-l păzea cu conştiinciozitate. 

Totuşi, după ce Charny spuse cum se numeşte şi 
invocă numele fratelui său, dificultăţile se aplanară, iar 

Isidore şi Sebastien fură introduşi în curtea gărzii 
elveţiene, de unde trecură în curtea centrală. 

Sebastien voia să fie condus pe dată în strada 
Saint-Honor€, la locuinţa tatălui său. Dar Isidore îl făcu 
să înţeleagă că tatăl său, fiind medic al regelui, se va 
putea afla de la rege mai lesne decît oriunde dacă i se 
întîmplase ceva doctorului Gilbert. 

Sebastien, a cărui judecată era dreaptă, se supuse 
acestui argument. In consecinţă, îl urmă pe Isidore. 

Deşi familia regală ajunsese la Tuileries de-abia în 
ajun, se şi stabilise o oarecare etichetă în palatul Tuile- 
ries. Isidore a fost introdus pe scara de onoare şi un 
aprod îl rugă să aştepte într-un salon mare, tapisat cu 
verde, luminat slab de două candelabre. 

Restul palatului era cufundat în semiîntuneric ; 
întrucît palatul a fost locuit totdeauna de particulari, 
marile iluminaţii care fac parte din luxul regal fuseseră 
omise. 

Aprodul trebuia să se informeze totodată şi despre 
domnul conte de Charny şi despre doctorul Gilbert. 

Copilul se aşeză pe canapea ; Isidore se plimba în 
lung şi-n lat. 

Uşierul reapăru după zece minute. 

Domnul conte de Charny se afla la regină. 

In ce-l priveşte pe doctorul Gilbert, era bine, 
sănătos. Se credea chiar, fără să se poată confirma, că 
se afla la rege — regele se încuiase cu medicul său, 
răspunsese valetul de serviciu. 

Numai că, deoarece regele avea patru medici de 
serviciu în afară de cel oficial al curţii, nu se ştia precis 
dacă medicul din apartamentul regelui este sau nu 
domnul Gilbert. Dacă el era, va fi prevenit că este 
aşteptat de cineva în anticamerele reginei. 

Sebastien răsuflă uşurat. N-avea de ce să se mai 
teamă, deoarece tatăl său trăia şi era sănătos. Se duse 
la Isidore să-i mulţumească pentru că l-a adus aici. 

Isidore îl îmbrăţişă plingînd. 

În acel moment uşa se deschise şi un uşier strigă : 

— Domnul viconte de Charny ? 

— Eu sînt, răspunse Isidore apropiindu-se. 

— Domnul viconte este chemat la regină, spuse 
uşierul dîndu-se în lături. 

— Mă aştepţi, Sebastien, nu-i aşa ? spuse Isidore. 
Dacă doctorul Gilbert nu va veni să te ia... Gîndeşte-te 
că răspund de dumneata în faţa părintelui dumitale. 

— Da, domnule, zise Sebastien, şi vă rog din nou 
să primiţi mulţumirile mele. 

Isidore îl urmă pe aprod şi uşa se închise după el. 

Sébastien îşi reluă locul pe canapea. Atunci, ne 
mai avind a-şi face griji pentru sănătatea tatălui său, 
nici pentru el însuşi, fiind sigur că doctorul îl va ierta 
ţinînd seama de buna sa intenţie, gindurile sale se 
îndreptară spre abatele Fortier, spre Pitou şi spre 
îngrijorarea ce i-o va stîrni primului dispariţia sa şi 
celuilalt scrisoarea lăsată. 

Nu putea înţelege cum, avind în vedere 
numeroasele întîrzieri avute pe drum, n-au fost ajunşi 
din urmă de Pitou, care nu avea decit să dea frîu liber 
compasului picioarelor sale lungi, şi să meargă la fel de 
repede ca poştalionul. 

Şi, în chip foarte firesc, prin simplul mecanism al 
ideilor, gîndindu-se la Pitou se gîndea la cadrul său 
obişnuit, adică la copacii stufoşi, la frumoasele drumuri 
umbrite, la zările albăstrii care încheie marginile 
pădurii. Apoi, printr-o asociaţie treptată de idei, îşi 
reaminti vedeniile stranii care-i apăreau uneori sub 
acei arbori mari, în adîncimea imenselor bolți de 
verdeață. 

Se gîndea la femeia pe care o văzuse de atitea ori 
în vis şi doar o singură dată, cel puţin aşa credea, în 
realitate, în ziua în care se plimba prin pădurea Satory, 
unde veni, trecu şi dispăru ca un nor, dusă de-o 
caleaşcă minunată în galopul a doi cai superbi. 

Reamintindu-şi emoția profundă pe care i-o 
provoca totdeauna vederea ei şi, pe jumătate cufundat 
în acest vis, murmură de-abia auzit : 

— Mama mea ! Mama mea ! Mama mea! 

Deodată, uşa care se închisese în spatele 
vicontelui Isidore de Charny se deschise din nou. De 
astă dată apăru o femeie. 

Ochii copilului erau aţintiţi din întîmplare asupra 
uşii în momentul în care aceasta se deschise. 

Apariţia era atît de intim legată de ceea ce se 
petrecea în mintea sa încît, văzîndu-şi visul însufleţit 
de o fiinţă reală, copilul tresări. Dar aceasta nu era 
nimic pe lîngă ce a urmat cînd în femeia care tocmai 
intrase văzu concomitent umbra şi realitatea. Umbra 
visurilor sale, realitatea din pădurea Satory. 

Se ridică brusc, ca şi cum un resort l-ar fi aruncat 
în picioare. Buzele i se întredeschiseră, ochii i se 
măriră, pupilele i se dilatară. 

Incercă zadarnic să scoată vreun cuvînt din 
pieptu-i ce se zbătea puternic. 

Femeia trecu, majestuoasă, mîndră, 
dispreţuitoare, fără să-i dea atenţie. Oricît de calmă să 
fi părut pe din afară, această femeie cu sprîncenele 
încruntate, cu chipul palid, cu respiraţia şuierătoare 
trebuie să fie sub imperiul unei mari iritări nervoase. 
Traversă în diagonală sala, deschise uşa opusă celei pe 
care intrase şi se îndepărtă pe coridor. 

Sebastien înţelese că-i va scăpa iarăşi dacă nu se 
va grăbi. Ca şi cum ar fi vrut să se încredinţeze de 
realitatea trecerii ei, privi buimăcit uşa pe care intrase, 
uşa pe care dispăruse, şi se repezi în urma ei înainte ca 
poala rochiei ei mătăsoase să fi dispărut în colţul 
coridorului. 

Dar ea, auzind paşi în urma ei, merse mai repede, 
de parcă i-ar fi fost frică de urmărire. 

Sebastien se grăbi cît putu. Coridorul era 
întunecos, şi el se temea că viziunea dragă îşi va lua 
zborul şi de astă dată. 

Ea, auzind paşi din ce în ce mai apropiaţi, acceleră 
ritmul şi se întoarse. 

Sebastien scoase o uşoară exclamaţie de bucurie ; 
era cu adevărat ea, întotdeauna aceeaşi ! 

In ce o priveşte, văzînd un copil care o urmărea cu 
mîinile întinse şi neînţelegind nimic din această 
urmărire, femeia ajunse la capul scării şi se repezi pe 
trepte în jos. 

Dar de-abia apucase să coboare un etaj cînd 
Sebastien apăru la rîndul său la capătul coridorului, 
strigînd : 

— Doamnă, doamnă ! 

Această voce produse o emoție ciudată în 
întreaga fiinţă a tinerei femei. | se păru că o lovitură — 
în parte dureroasă, în parte încîntătoare — a atins-o în 
inimă şi că de aici, împreună cu sîngele care-i curge 
prin vine, se răspîndeşte un freamăt în întregul său 
trup. 

Totuşi, neînţelegind încă nimic din această 
chemare, nici din emoția ce o încerca, ea grăbi pasul şi 
mersul se transformă aproape în fugă. Nu mai avea 
însă un avans suficient asupra copilului ca să-i scape. 
Ajunseră aproape împreună la capătul scării. 

Tînăra femeie se repezi în curte. Acolo o aştepta o 
trăsură şi un servitor ţinea portiera deschisă. Urcă 
repede şi se aşeză. 

Dar Sebastien se strecurase între servitor şi 
portieră înainte ca aceasta să se fi închis şi, prinzînd 
poalele rochiei fugarei, le sărută cu pasiune strigînd : 

— O, doamnă, doamnă ! 

Atunci, tînăra femeie privi acest copil fermecător 
care o speriase la început şi zise cu glas mai blînd decît 
cel pe care îl avea de obicei, deşi glasul mai păstra 
încă un amestec de emoție şi spaimă : 

—Ei bine, prietene, de ce fugi după mine, de ce 
mă strigi ? Ce vrei de la mine? 

— Vreau, spuse copilul cu răsuflarea tăiată de 
emoție, vreau să vă văd, vreau să vă îmbrăţişez. 

Şi, foarte încet, ca numai tînăra femeie să-l poată 
auzi, adăugă : 

— Vreau să vă numesc mama mea. 

Tînăra femeie scoase un țipăt, luă în mîinile sale 
capul copilului şi, ca sub imperiul unei subite revelații, 
apropiindu-l cu ardoare de ea, îşi lipi buzele arzătoare 
de fruntea lui. 

Apoi, ca şi cum i-ar fi fost teamă că cineva i-ar 
putea răpi copilul pe care-l regăsise, îl atrase spre ea 
pînă ce intră de-a binelea în trăsură. Il împinse în colţul 
opus, închise ea însăşi portiera şi, coborînd geamul, pe 
care-l ridică apoi imediat, spuse : 

— Acasă la mine, în strada Coq-Héron, numărul 9, 
la prima poartă mare dinspre strada Plâtriere. 

Şi, întorcîndu-se spre copil, îl întrebă : 

— Cum te cheamă ? 

— Sebastien. 

— Ah ! vino, Sebastien, vino aici... lîngă inima 
mea! 

Apoi, lăsîndu-se pe pernele trăsurii ca şi cum ar fi 
fost gata să leşine : 

— Ah ! murmură ea, ce înseamnă oare această 
senzaţie necunoscută ? Se poate oare numi fericire ? 

Capitolul 9 i 
PAVILIONUL CONTESEI ANDREE 


Drumul n-a fost decît o lungă îmbrăţişare între 
mamă şi fiu. 

lată că acest copil —căci inima ei nu s-a îndoit nici 
o clipă asupra identităţii lui — acest copil care-i fusese 
răpit într-o noapte îngrozitoare, o noapte de spaimă şi 
dezonoare ; acest copil care a dispărut fără ca răpitorul 
său să fi lăsat vreo altă urmă decit cea a paşilor săi pe 
zăpadă ; acest copil pe care ea l-a detestat, l-a 
blestemat întîi, pînă cînd nu i-a auzit primul strigăt, 
primul scîncet; acest copil pe care l-a chemat, l-a 
căutat, l-a cerut, pe care fratele ei l-a urmărit prin 
Gilbert pînă peste ocean ; acest copil pe care l-a 
regretat cincisprezece ani, pe care, disperată, nu a 
crezut că-l va mai revedea vreodată, la care nu se mai 
gîndea decit ca la un mort iubit, o umbră adorată ; iată 
că, deodată, acest copil e regăsit ca prin miracol, acolo 
unde se putea aştepta mai puţin să-l întîlnească. Şi, tot 
ca prin miracol, el o recunoaşte, aleargă după ea, o 
urmăreşte, o strigă : Mamă ! lată că-l ţine pe acest 
copil lipit de inima ei, îl strînge la piept ! lată că el, fără 
să o fi văzut vreodată, o iubeşte cu dragoste filială, 
după cum şi ea îl iubeşte cu dragoste maternă ! lată că 
buzele ei, neatinse de sărut, regăsesc în primul sărut 
pe care-l dăruieşte copilului său toate bucuriile vieţii 
sale irosite ! 

Există aşadar deasupra oamenilor ceva ce 
înseamnă mai mult decît vidul în care se rostogolesc 
lumile ; există aşadar în viaţă şi altceva decit 
întîmplarea şi fatalitatea. 

„Strada Coqg-Heron, numărul 9, la prima poartă 
mare dinspre strada Plâtriere”, spusese contesa de 
Charny. 

Stranie coincidenţă, care readuce copilul după 
mai mult de paisprezece ani chiar în casa în care s-a 
născut, unde a inspirat primul suflu al vieţii şi de unde 
a fost răpit de tatăl său ! 

Această casă mică, cumpărată pe vremuri de 
bătrînul Taverney, atunci cînd, datorită favorurilor 
acordate de regină, familia ajunsese la o oarecare 
bunăstare, a fost păstrată de către Philippe de 
Taverney şi îngrijită de către un bătrîn paznic, pe care 
foştii proprietari se pare că-l vinduseră odată cu casa. 
Ea slujea ca locuinţă de trecere tînărului bărbat cînd 
revenea din călătoriile sale, sau tinerei femei cînd 
înnopta la Paris. 

După ultima scenă pe care Andrée o avusese cu 
regina, după noaptea petrecută lîngă ea, Andrée se 
hotărise să se îndepărteze de această rivală, care-i 
dădea parcă o contralovitură pentru fiecare din 
durerile suferite şi la care nefericirile de regină, oricît 
de mari ar fi fost, rămîneau totdeauna dedesubtul 
neliniştei sufleteşti a femeii. 

De aceea, încă de dimineaţă, contesa îşi trimisese 
servanta în mica locuinţă din strada Cog-Heron, cu po- 
runca să pregătească pavilionul care, cum ne amintim, 
se compunea dintr-o anticameră, o mică sufragerie, un 
salon şi un dormitor. 

Mai demult, pentru a o ţine pe Nicole lîngă ea, 
Andrée făcuse din salon o a doua cameră de dormit. 
Dar de atunci, nemaifiind nevoie de aşa ceva, fiecare 
încăpere îşi  recăpătase destinația iniţială, iar 
jupîneasa, lăsînd parterul complet liber la dispoziţia 
stăpînei sale, care de altfel nu venea decit destul de 
rar aici, îşi aranjase o cameră mică la mansardă. 

Drept urmare, Andree îşi ceruse scuze faţă de 
regină pentru că nu mai putea rămîne mai departe în 
camera învecinată cu a acesteia, pe considerentul că 
apartamentul suveranei fiind oricum prea mic, ea avea 
mai mare nevoie să aibă lîngă ea pe una dintre 

cameristele sale decît o persoană care nu era în mod 
deosebit în serviciul său. 

Regina nu stărui să o reţină pe Andree, mai bine 
zis nu stărui mai mult decit cereau convenienţele şi, 
către ora patru după-amiază, cînd camerista veni să-i 
comunice că pavilionul este pregătit, Andree îi porunci 
să se ducă de îndată la Versailles, să-i strîngă lucrurile, 
pe care, în zorul plecării, le lăsase în apartamentul 
ocupat de ea în palat, şi să i le aducă a doua zi în 
strada Coqg-Heron. 

Astfel, la ora cinci, contesa de Charny părăsi 
palatul Tuileries, considerînd ca un rămas bun puţinele 
cuvinte pe care le spusese în acea dimineaţă reginei, 
dîndu-i astfel posibilitatea de a dispune de camera pe 
care o ocupase în cursul nopţii. 

leşind de la regină, sau, mai degrabă, din camera 
de lîngă cea a reginei, străbătuse salonul verde în care 
aştepta Sebastien, şi, urmărită de acesta, fugise prin 
coridoare, pînă în momentul în care Sebastien se 
repezi după ea în trăsura dinainte comandată de 
cameristă şi care o aştepta la poarta Tuileries, în 
curtea prinților. 

Se crease astfel un concurs de împrejurări menit 
să-i asigure contesei Andree o seară plăcută, pe care 
nimic nu trebuia s-o tulbure. In locul apartamentului 
din Versailles sau a camerei din Tuileries, unde ar fi 
putut să-şi primească odrasla atit de miraculos 
regăsită, unde fără îndoială nu şi-ar fi putut manifesta 
întreaga ardoare a dragostei sale materne, se afla 
acum în casa ei, într-o aripă izolată, fără servitori, fără 
cameristă, în fine, fără nici o privire întrebătoare ! 

lată de ce a indicat cu o expresie de intensă 
bucurie adresa pe care o cunoaştem şi care a constituit 
obiectul întregii noastre digresiuni. 

Bătea de ora şase cînd poarta mare se deschise la 
chiotul vizitiului şi trăsura se opri la intrarea 
pavilionului. 

Andree nu aşteptă ca vizitiul să coboare de pe 
capră. Deschise portiera, sări pe prima treaptă a 
peronului şi-l trase pe Sebastien după ea. Apoi, dîndu-i 
bucuroasă vizitiului o monedă, aproape dublul de cît i 
se cuvenea, se avîntă, ţinînd mereu copilul de mînă, în 
interiorul pavilionului, nu înainte de a fi încuiat cu grijă 
uşa anticamerei. 

Odată ajunsă în salon se opri. Salonul era luminat 
doar de focul din cămin şi de două lumînări aprinse, 
aşezate deasupra căminului. 

Andrée îl trase pe fiul ei pe un fel de canapea 
mică, asupra căreia se concentra dubla lumină a 
focului şi a lumînărilor. Apoi zise, cu o explozie de 
fericire în care mai tremura o urmă de îndoială : 

— Ah ! copilul meu, copilul meu. Tu eşti oare cu- 
adevărat ? 

— Mamă ! spuse Sébastien cu un asemenea avînt 
al sufletului, încît acesta se revărsă ca o rouă 
binefăcătoare asupra inimii palpitinde şi în vinele 
înfierbîntate ale femeii. 

— Şi încă aici, aici ! exclamă Andree privind în 
jurul ei în salonul în care Sebastien văzuse lumina zilei 
şi aruncîndu-şi ochii cu spaimă spre camera de unde 
fusese răpit fiul ei. 

— Aici ! repetă Sebastien. Ce înseamnă asta, 
mamă ? 

— Asta înseamnă, copilul meu, că se împlinesc 
cincisprezece ani de cînd te-ai născut în camera în care 
ne aflăm, şi că  binecuviîntez îndurarea celui 
atotputernic care, la capătul a cincisprezece ani, mi te- 
a readus aici printr-o minune. 

— Da, chiar că printr-o minune, spuse Sebastien, 
căci dacă n-aş fi tremurat pentru viaţa tatălui meu, n- 
aş fi plecat singur, şi încă noaptea, spre Paris, nu l-aş fi 
oprit pe domnul Isidore de Charny... şi nu s-ar fi 
întîmplat toate cîte s-au întîmplat. 

La aceste cuvinte ale lui Sebastien : „Dacă n-aş fi 
tremurat pentru viaţa tatălui meu”, Andrée simţi o 
ascuţită strîngere de inimă, închise ochii şi-şi lăsă capul 
pe spate. Dar fiul său mai zisese : „Domnul Isidore de 
Charny nu m-ar fi recunoscut, nu mi-ar fi oferit să mă 
ia cu el la Paris şi nu m-ar fi condus la palatul Tuileries” 
; la amintirea acestor cuvinte, ochii i se redeschiseră, 
inima i se linişti, privirea sa mulțumea cerului ; căci, în 
adevăr, un miracol i-l înapoia pe Sebastien, condus de 
fratele soţului său. 

— Da, da, ai dreptate, copilul meu, spuse ea. 

Urmă un moment de tăcere, în timpul căruia nu se 
auzea decît dulcele freamăt al buzelor materne pe 
fruntea copilului. 

— Dar, în sfîrşit, strigă deodată Andrée, este cu 
neputinţă ca totul să rămînă învăluit în mister, şi 
înlăuntrul meu şi în jurul meu. Mi-ai explicat clar cum ai 
ajuns aici, dar nu m-ai lămurit în ce fel m-ai 
recunoscut, cum de-ai fugit după mine, de ce m-ai 
strigat: mamă !... 

— Credeţi că v-o pot spune ? răspunse Sébastien 
privind-o pe Andrée cu o nespusă expresie de 
dragoste. Dar nici eu însumi nu ştiu. Vorbiţi despre 
mistere ; totul este mister în mine, ca şi în 
dumneavoastră. 

— Probabil că cineva ţi-a spus în momentul cînd 
treceam : „Copile, iat-o pe mama ta !” 

— Da, inima mea. 

— Inima ta ?... 

— Ascultă, mamă, îţi voi spune un lucru care pare 
nefiresc. 

Andrée se apropie şi mai mult de copilul său, 
aruncînd o privire spre cer, ca şi cum îi mulțumea că, 
înapoindu-i fiul, i-l înapoia astfel. 

— Sînt zece ani de cînd vă cunosc, mamă. 

Andree tresări. 

— Nu înţelegeţi ? 

Andree clătină din cap. 

— Lăsaţi-mă să vă spun : am uneori vise stranii, 
pe care tatăl meu le numeşte halucinaţii. 

La amintirea lui Gilbert, care trecu asemeni unui 
vîrf de oţel de pe buzele copilului în inima ei, Andrée se 
înfioră. 

— De douăzeci de ori v-am văzut, mamă. 

— Cum asta ? 

— In visele de care v-am vorbit adineaori. 

Andrée se gîndi la rîndu-i la acele vise îngozitoare 
care-i răscoliseră viaţa. Unui asemenea vis se datora 
naşterea fiului său. 

—  Inchipuiţi-vă, mamă, continuă Sebastien, că, 
mic fiind, cînd mă jucam cu copiii din sat şi locuiam în 
sat, impresiile mele se asemuiau cu ale celorlalţi copii 
şi nu-mi apărea nimic în afara obiectelor reale şi 
adevărate. Dar, de îndată ce părăseam satul, de îndată 
ce treceam de ultimele grădini, de îndată ce depăşeam 
hotarul pădurii, simţeam trecînd pe lîngă mine 
atingerea uşoară a unei rochii. Intindeam mîinile s-o 
prind, dar nu prindeam decit aerul. Atunci, năluca se 
îndepărta. Insă, nevăzută cum era la început, devenea 
încetul cu încetul vizibilă. In prima clipă era o boare 
străvezie ca un nor, asemenea aceluia cu care Virgiliu 
o înveleşte pe mama lui Enea cînd îi apare fiului ei pe 
malul Cartaginei. Curînd, această boare se îngroşa şi 
căpăta formă omenească, iar această formă, care era 
cea a unei femei, mai degrabă aluneca decît mergea 
pe pămînt... Atunci, o putere necunoscută, stranie, de 
neînvins, mă atrăgea spre ea. Ea se afunda în colţurile 
cele mai întunecate ale pădurii, iar eu o urmăream cu 
mîinile întinse, fără grai, ca şi ea ; căci, cu toate că 
încercam s-o strig, niciodată glasul meu n-a izbutit să 
articuleze vreun sunet, şi o urmăream astfel fără ca ea 
să se oprească, fără să o pot ajunge, pînă cînd 
minunea care îmi vestise prezenţa îmi semnala 
plecarea ei. Năluca pierea, încetul cu încetul. Dar ea 

părea să sufere ca şi mine de această voinţă a cerului 
care ne despărţea, căci se îndepărta privindu-mă, iar 
eu, frînt de oboseală, de parcă nu m-ar fi ţinut decit 
prezenţa ei, cădeam chiar în locul unde ea dispărea. 

Această — într-un fel — a doua existenţă a lui 
Sébastien, acest vis trăit în viaţa lui de toate zilele, se 
asemăna prea mult cu ce i se întîmplase mamei, 
pentru ca ea să nu se recunoască în copilul său. 

— Bietul meu prieten, spuse ea strîngîndu-l la 
piept, ura te-a alungat aşadar în zadar de lîngă mine ! 
Dumnezeu ne-a apropiat fără să bănui. Numai că, mai 
puţin fericită decit tine, copilul meu scump, eu nu te 
vedeam nici în vis nici în realitate. Şi totuşi, cînd am 
trecut prin salonul verde, m-a cuprins o mare 
tulburare; cînd am auzit paşii tăi în urma mea, ceva ca 
o ameţeală a trecut prin mintea şi sufletul meu ; cînd 
m-ai strigat: doamnă, era cît pe aci să mă opresc; cînd 
m-ai strigat mamă, eram gata să leşin ; cînd te-am 
atins, te-am recunoscut! 

— Mamă ! mamă ! mamă ! repetă de trei ori 
Sebastien, ca şi cum ar fi voit s-o consoleze pe Andree 
că nu auzise atita vreme rostindu-se acest dulce nume. 

— Da, da, sînt mama ta ! replică tînăra femeie cu 
o pornire drăgăstoasă cu neputinţă de descris. 

— Şi-acum că ne-am regăsit, spuse copilul, de 
vreme ce eşti atît de mulţumită şi fericită să mă revezi, 
nu ne vom mai despărţi niciodată, nu-i aşa ? 

Andree tresări. Ea prinsese prezentul în trecere, 
închizînd pe jumătate ochii asupra trecutului şi 
închizîndu-i complet asupra viitorului. 

— Sărmanul meu copil, murmură ea cu un suspin, 
cum te-aş binecuvînta dacă ai putea face un asemenea 
miracol! 

— Lasă-mă să-l fac, spuse Sebastien, voi aranja 
toate astea chiar eu. 

— Dar cum ? întrebă Andree. 

— Nu cunosc deloc cauzele care te-au despărţit de 
tatăl meu. 

Andrée păli. 

— Dar, reluă Sebastien, oricît de grave ar fi, ele 
vor dispărea în faţa rugăminţilor şi a lacrimilor mele, 
dacă va fi nevoie. 

Andree clătină din cap. 

— Niciodată! Niciodată! spuse ea. 

— Ascultă, spuse Sébastien — care, după 
cuvintele ce i le spusese Gilbert : Copie, să nu-mi 
vorbeşti niciodată de mata ta, credea că vina 
despărțirii o purta ea — ascultă, tatăl meu mă adoră ! 

Mîinile mamei, care le ţineau pe ale fiului său, se 
desprinseră ; copilul păru a nu da, şi poate chiar nu 
dădu atenţie acestui gest. El continuă : 

— II voi pregăti să te revadă. li voi povesti toată 
fericirea ce mi-ai dat-o. Apoi, într-o zi, te voi lua de 
mînă, te voi conduce la el şi-i voi spune : „lat-o ! 
priveşte, tată, cît e de frumoasă !” 

Andrée îl împinse pe Sébastien şi se ridică. 

Copilul o privi cu ochi plini de uimire. Era atît de 
palidă, încît se sperie. 

— Niciodată ! repetă ea. Niciodată ! 

Şi de astă dată accentul ei exprima ceva mai mult 
decît spaima, exprima o ameninţare. 

La rîndul său, copilul se trase înapoi pe canapea. 
Descoperise pe chipul acestei femei trăsăturile 
înfricoşătoare pe care Rafael le da îngerilor mînioşi. 

— Şi de ce ? întrebă el cu glas înăbuşit, de ce te 
împotriveşti să-l vezi pe tatăl meu ? 

La aceste cuvinte, ca la ciocnirea a doi nori în 
timpul unei furtuni, fulgerul izbucni. A 

— De ce ? spuse Andrée. Mă întrebi de ce ? Intr- 
adevăr, sărmane copil, nu ştii nimic ! 

— Da, spuse Sebastien cu fermitate, întreb de ce. 

— Ei bine, repetă Andrée incapabilă să se mai 
stăpînească sub muşcăturile şarpelui plin de ură care-i 

rodea sufletul, fiindcă tatăl tău este un mizerabil! 
Fiindcă tatăl tău este un ticălos ! 

Sebastien sări de pe canapeaua pe care se 
cuibărise şi se ridică în picioare în faţa mamei. 

— Despre tatăl meu spuneţi asta, doamnă ? 
strigă el. Despre tatăl meu, adică despre doctorul 
Gilbert, despre cel care m-a crescut, despre cel căruia 
îi datorez totul, despre cel pe care numai eu îl cunosc ? 
M-am înşelat, doamnă, nu sînteţi mama mea ! 

Copilul făcu o mişcare ca s-o zbughească pe uşă. 
Andrée îl opri şi îi spuse : 

— Ascultă, tu nu poţi şti, tu nu poţi înţelege, tu nu 
poţi judeca ! 

— Nu! dar pot simţi, şi simt că nu vă mai iubesc ! 

Andree scoase un strigăt de durere. Dar, chiar în 
aceeaşi clipă, un zgomot de afară o smulse din emoția 
pe care o încerca, deşi această emoție o cuprinsese 
pentru moment în întregime. Era zgomotul porţii din 
stradă care se deschidea, şi a unei trăsuri care se 
oprea în faţa peronului. 

La acest zgomot, prin trupul femeii trecu un 
asemenea tremur, încît acesta se transmise din trupul 
ei în cel al copilului. 

— Aşteaptă, spuse ea, aşteaptă şi taci ! 

Copilul, dominat, îi dădu ascultare. 

Se auzi deschizîndu-se uşa anticamerei şi paşi 
apropiindu-se de salon. Andrée se ridică, ţeapănă, 
mută, cu ochii îndreptaţi spre uşă, palidă şi rece ca o 
statuie a Aşteptării. 

— Pe cine să anunţ doamnei contese ? întrebă 
glasul bătrînului portar. 

— Anunţaţi-l pe contele de Charny şi întrebaţi-o 
pe contesă dacă doreşte să-mi facă onoarea dea mă 
primi. 

— Oh ! strigă Andrée, în această cameră ! 
Copile ! în această cameră ! Nu trebuie să te vadă ! Nu 
trebuie să ştie că exişti ! 

Şi-l împinse pe copilul buimăcit în camera de 
alături. Apoi, închizînd uşa, îi zise : 

— Rămii aici ! Cînd va pleca îţi voi spune, îţi voi 
povesti... Nu! nu ! nimic din toate astea ! Te voi săruta 
şi vei înţelege că sînt cu adevărat mama ta ! 

Sebastien nu răspunse decit printr-un fel de 
geamăt. 

In acel moment uşa anticamerei se deschise şi, cu 
chipiul în mînă, bătrînul portar se achită de sarcina 
care-i fusese dată. In spatele lui, în penumbră, ochiul 
pătrunzător al contesei ghici o formă omenească. 

— Poftiţi-l pe domnul conte de Charny, spuse ea 
cu glasul cel mai sigur pe care şi-l putu găsi. 

Bătrînul portar se retrase, iar contele de Charny, 
cu pălăria în mînă, apăru la rîndul lui în prag. 

Capitolul 10 
SOT ŞI SOŢIE 


În doliu după fratele său ucis cu doua zile în urmă, 
contele de Charny era îmbrăcat în negru din cap pînă-n 
picioare. 

Apoi, cum acest doliu, asemenea celui al lui 
Hamlet, nu se mărginea la îmbrăcăminte, ci-i umplea 
încă sufletul, chipul său palid purta urmele lacrimilor 
vărsate şi durerii suferite. 

Contesa cuprinse acest întreg printr-o privire 
rapidă. Niciodată oamenii frumoşi nu sînt atît de 
frumoşi ca după plins. Niciodată Charny nu fusese mai 
frumos ca acum. 

Ea închise o clipă ochii, dădu puţin capul pe spate, 
ca pentru a-şi ajuta plămiînii să respire, şi îşi duse mîna 
la inimă, pe care o simţea gata să se frîngă. 

Cînd redeschise ochii — după numai o secundă — 
îl găsi pe Charny în acelaşi loc. 

Gestul şi privirea contesei îl întrebară atît de 
vizibil de ce nu intrase încă, încît el răspunse foarte 
firesc acestui gest şi acestei priviri : 

— Doamnă, aşteptam. 

Făcu un pas înainte. 

— Trebuie să spun vizitiului domnului să plece ? 
întrebă portarul, rugat de servitorul contelui să pună 
această întrebare. 

Contele căută în toată această statuie vie din faţa 
sa un semn care să-i arate ce trebuie să răspundă. 
Apoi, cum tremurul femeii putea însemna tot atit de 
bine teama că Charny nu va pleca cît şi dorinţa ca el să 
rămînă, răspunse : 

— Spune-i vizitiului să aştepte. 

Uşa se închise şi, poate pentru prima dată de la 
căsătoria lor, contele şi contesa rămaseră singuri. 

Contele fu primul care rupse tăcerea. 

— Scuzele mele, doamnă, spuse el, prezenţa mea 
neaşteptată aici este poate lipsită de tact ? Sînt în 
picioare, trăsura e la scară şi pot să plec aşa cum am 
venit. 

— Nu, domnule, spuse cu vioiciune Andrée, 
dimpotrivă. Vă ştiam bine, sănătos, dar vă mărturisesc 
că sînt bucuroasă să vă revăd după evenimentele care 
au avut loc. 

— Aţi avut aşadar bunătatea să vă informaţi de 
soarta mea, doamnă ? întrebă contele. 

— Fără îndoială... ieri şi azi dimineaţă. Mi s-a 
răspuns că sînteţi la Versailles. lar astă-seară mi s-a 
comunicat că sînteţi la regină. 

Aceste cuvinte fuseseră rostite simplu, sau 
conţineau un oarecare reproş ? Era evident că însuşi 
contele, neştiind ce să creadă, căzu pe gînduri o clipă. 
Dar, aproape îndată, lăsînd probabil pe seama 
conversaţiei grija de a ridica vălul ce-i întunecase 
pentru un moment judecata, contele răspunse : 

— Doamnă, o grijă tristă şi pioasă m-a reţinut ieri 
şi azi la Versailles. O datorie pe care o socot sacră în 
situaţia în care se găseşte regina m-a condus, îndată 
după sosirea la Paris, la Majestatea Sa. 

Andree la rîndul ei încerca vizibil să sesizeze, cu 
tot realismul, intenţia ultimelor cuvinte ale contelui. 
Apoi, socotind că trebuia să răspundă mai ales 
primelor cuvinte, spuse : 

— Da, domnule. Vai ! Am aflat de pierderea 
grea... 

Şovăi o clipă: 

— Pe care aţi suferit-o. 

Andrée era pe punctul să spună : „pe care noi am 
suferit-o”. Nu îndrăzni însă şi continuă : 

— Aţi avut nenorocul să-l pierdeţi pe fratele 
dumneavoastră, baronul Georges de Charny. 

S-ar spune că Charny aştepta să audă cele două 
cuvinte pe care le-am subliniat, căci tresări de fiece 
dată în momentul în care ele fură pronunţate. 

— Da, doamnă ! Pierderea acestui tînăr este, aşa 
cum spuneţi, o lovitură îngrozitoare pentru mine. O 
pierdere pe care, din fericire, nu o puteţi aprecia, căci 
l-aţi cunoscut prea puţin pe sărmanul Georges. 

În cuvintele din fericire se simţea un cald şi 
melancolic reproş. Andrée îl înţelese, dar nici un semn 
exterior nu lăsă să se vadă că le-ar fi dat vreo atenţie. 

— În rest, un singur lucru mă mîngiie de această 
pierdere, reluă Charny, acela că sărmanul Georges a 
murit cum va muri Isidore, cum voi muri probabil şi eu 
— făcîndu-şi datoria. 

Aceste cuvinte : cum voi muri probabil şi eu o 
afectară profund pe Andree. 

— Vai ! domnule, întrebă ea, consideraţi oare 
situaţia atît de disperată încît mai sînt necesare, pentru 
a îmblînzi mînia cerului, noi sacrificii de sînge ? 

— Cred, doamnă, că dacă n-a bătut încă ceasul 
regilor, el va suna curînd. Cred că există un geniu rău 
care împinge monarhia în prăpastie. Cred, în sfîrşit, că 
dacă se prăbuşeşte, va fi însoţită în căderea ei de toţi 
cei care s-au bucurat şi au participat la strălucirea ei. 

— E-adevărat, spuse Andrée. lar cînd va veni 
ziua, credeţi-mă că mă va găsi, ca şi pe 
dumneavoastră, pregătită pentru orice sacrificiu. 

— Oh, doamnă, spuse Charny, aţi dat nespus de 
multe dovezi de devotament în trecut, încît nimeni, şi 
mai puţin eu însumi, nu se poate îndoi de acest 
devotament în viitor, şi poate am cu atît mai puţin 
dreptul să mă îndoiesc eu de al domniei-voastre, 
întrucît devotamentul meu, pentru prima dată, poate, a 
pregetat în faţa unui ordin al reginei. 

— Nu înţeleg, domnule, zise Andrée. 

— Sosind de la Versailles, doamnă, mi s-a 
transmit ordinul de a mă prezenta de îndată la 
majestatea sa. 

— Ah ! exclamă Andrée zimbind trist. 

Apoi, după un moment de tăcere, adăugă: 

— E foarte simplu, regina vede viitorul, ca şi 
dumneavoastră, sumbru şi misterios, şi doreşte să-i 
aibă în jurul ei pe oamenii pe care ştie că se poate 
bizui. 

— Vă înşelaţi, doamnă, răspunse Charny. Nu 
pentru a fi aproape de ea am fost chemat de regină, ci 
pentru a mă îndepărta. 

— Să vă îndepărtați de ea ! spuse cu însufleţire 
Andree făcînd un pas spre conte. 

Apoi, după un moment, dîndu-şi seama că, de la 
începutul conversaţiei, acesta rămăsese în picioare 
lîngă uşă, spuse, arătîndu-i un fotoliu : 

—  lertare, domnule conte, vă ţin în picioare ! 

Şi, spunînd aceste cuvinte, nemaiputind sta în 
picioare atita vreme, se lăsă să cadă pe canapeaua pe 
care cu o clipă în urmă şezuse lîngă Sébastien. 

— Să vă îndepărteze ! repetă ea cu o emoție nu 
lipsită de bucurie la gîndul că Charny şi regina urmează 
să se despartă. Dar în ce scop ? 

— İn scopul de a îndeplini o misiune la Torino, pe 
lîngă domnul conte d'Artois şi domnul duce de 
Bourbon, care au părăsit Franţa. 

— Şi aţi acceptat ? 

Charny o privi ţintă pe Andrée. 

— Nu, doamnă. 

Andrée păli atît de tare, încît Charny făcu un pas 
spre ea, ca pentru a o sprijini. Dar, la această mişcare 
a contelui, îşi adună puterile şi-şi reveni. 

— Nu? bolborosi ea. Aţi spus nu la un ordin al re- 
ginei... dumneavoastră, domnule ?... 

Şi ultimele două cuvinte fură pronunţate cu un 
accent de îndoială şi de stupoare imposibil de redat. 

— Am răspuns, doamnă, că socot prezenţa mea, 
mai ales în acest moment, mai necesară la Paris decît 
la Torino ; că oricine ar putea îndeplini misiunea cu 
care am fost onorat, şi că tocmai sosise aici din 
provincie un al doilea frate al meu, spre a se pune la 
dispoziţia Majestății Sale şi care e gata să plece în locul 
meu. 

— Şi fără îndoială, domnule, regina a fost 
bucuroasă să accepte înlocuirea ! exclamă Andrée cu o 
expresie de amărăciune pe care nu şi-o putea ascunde 
şi care nu-i scăpă lui Charny. 

— Nu, doamnă, dimpotrivă, întrucît refuzul meu 
păru s-o rănească profund. Aş fi fost, aşadar, nevoit să 
plec dacă, din fericire, regele n-ar fi intrat în acel 
moment şi nu l-aş fi rugat să decidă. 

— Şi regele v-a dat cîştig de cauză, domnule ? 
reluă Andrée cu un suris ironic. Şi regele a fost, ca şi 
dumneavoastră, de părere că trebuie să rămineţi la 
Tuileries... Ah ! cît de bun este Majestatea Sa ! 

Charny nu se clinti. 

— Regele a spus, continuă, că într-adevăr fratele 
meu Isidore este omul potrivit pentru această misiune, 
cu atit mai mult cu cît, venind pentru prima dată la 
Curte şi aproape pentru prima oară la Paris, absenţa sa 
nu va fi remarcată . Şi, a adăugat, ar fi o cruzime din 
partea reginei să pretindă ca eu să mă îndepărtez de 
dumneavoastră într-un asemenea moment. 

— De mine ? exclamă Andree. Regele a spus, de 
mine ? 

— Vă repet propriile sale cuvinte, doamnă. Apoi, 
căutînd din priviri în jurul reginei, mi se adresă astfel : 
„Dar, într-adevăr, unde este contesa de Charny ? N-am 
mai văzut-o de aseară.” Cum întrebarea îmi fusese 
adresată mai ales mie, a trebuit să-i răspund eu : „Sire, 
am atit de rar plăcerea de a o vedea pe doamna de 
Charny, încît mi-ar fi cu neputinţă să vă spun în acest 
moment unde se află. Dar dacă Majestatea Voastră 

doreşte să fie informată despre acest lucru, cred că ar 
fi bine să i se adreseze reginei. Regina ştie şi vă va 
răspunde.”  Şi-am  stăruit, deoarece văzînd cum 
sprincenele reginei se  încruntă, m-am socotit 
îndreptăţit să cred că ceva despre care nu ştiu nimic s- 
a petrecut între dumneavoastră şi ea. 
Andrée părea atit de interesată să asculte, încît 
nici nu se gîndi măcar să răspundă. 
Atunci Charny continuă. 
„Sire, răspunse regina, doamna contesă de 
Charny a părăsit palatul Tuileries cam de o oră. — 
Cum, spuse regele, a părăsit palatul ? — Da, Sire. — 
Desigur, pentru a reveni neîntîrziat. — Nu cred. — Nu 
credeţi, doamnă ? reluă regele. Dar ce motiv a avut 
doamna de Charny, prietena dumneavoastră cea mai 
bună, doamnă?...” Regina făcu o mişcare. „Da, spun, 
cea mai bună prietenă a dumneavoastră, repetă el, să 
părăsească palatul Tuileries într-un asemenea moment 
? — Cred, spuse regina, că nu este mulţumitor 
instalată aici. — Nemuţumitor instalată, fără îndoială, 
dacă am fi avut intenţia s-o lăsăm să locuiască în 
camera alăturată de a noastră ; dar i-am fi găsit o 
locuinţă, ce Dumnezeu ! O locuinţă pentru ea şi pentru 
conte. Nu-i aşa, conte, sper că n-aţi fi fost chiar atît de 
pretenţios ? — Sire, am răspuns, regele ştie că voi fi în- 
totdeauna satisfăcut de postul ce mi-l va încredința, cu 
condiţia ca acest post să-mi dea prilejul să-l servesc. — 
Ei bine ! Eram sigur de asta, confirmă regele. Astfel 
deci, doamna de Charny s-a retras... unde oare, 
doamnă ? Ştiţi ? — Nu, Sire, nu ştiu. — Cum ? Prietena 
voastră vă părăseşte şi nu o întrebaţi unde se duce ? — 
Cînd prietenii mei mă părăsesc, le las libertatea să se 
ducă unde vor şi nu săvârşesc indiscreţia de a-i întreba 
unde se duc. — Bine ! îmi spuse regele, mofturi de 
femeie... Domnule de Charny, am cîteva cuvinte de 
spus reginei. Duceţi-vă să mă aşteptaţi la mine şi 
prezentaţi-mi-l pe fratele dumneavoastră. Va pleca la 

Torino chiar în această seară. Sînt de părerea 
dumneavoastră, domnule de Charny. Am nevoie de 
dumneavoastră şi vă voi reţine aici !” Am trimis să-l 
caute pe fratele meu, care tocmai sosise şi despre care 
mi se spusese că mă aştepta în salonul verde. 

La cuvintele în salonul verde Andrée, care 
aproape uitase de Sebastien, atit de mult părea 
interesată de relatarea soţului ei, se întoarse cu gîndul 
la tot ce se petrecuse între ea şi fiul ei şi aruncă o 
privire  neliniştită spre uşa dormitorului, unde-l 
închisese. 

— Dar, scuzaţi-mă, doamnă, spuse Charny, mă 
tem că vă rețin cu lucruri care vă interesează prea 
puţin şi vă întrebaţi, fără îndoială, cum de mă aflu aici 
şi de ce am venit. 

— Nu, domnule, spuse Andrée, dimpotrivă, ceea 
ce mi-aţi făcut onoarea să-mi povestiţi este extrem de 
interesant pentru mine. lar în ce priveşte prezenţa 
dumneavoastră în casa mea, ştiţi bine că în urma 
temerilor încercate pentru dumneavoastră, această 
prezenţă, care dovedeşte că personal nu vi s-a 
întîmplat nimic neplăcut, această prezenţă nu-mi poate 
fi decît agreabilă. Continuaţi, aşadar, vă rog ! Regele 
tocmai vă spusese să vă duceţi şi să-l aşteptaţi la el, şi 
dumneavoastră aţi trimis să vă fie înştiinţat fratele. 

— Ne-am dus împreună la rege, doamnă. El sosi 
după zece minute şi, întrucît misiunea pentru prinți era 
urgentă, despre ea începu să vobească regele. Avea 
drept scop să le pună la curent pe alteţele lor asupra 
evenimentelor care se petrecuseră recent. După un 
sfert de oră de la înapoierea regelui, fratele meu plecă 
spre Torino. Râămaserăm singuri. Regele se preumblă 
o clipă gînditor, apoi, deodată, oprindu-se în faţa mea, 
îmi spuse : „Domnule conte, ştiţi ce s-a petrecut între 
regină şi contesă ? — Nu, sire, răspunsei. — Trebuie, 
totuşi, să se fi petrecut ceva, adăugă el, căci am găsit- 
o pe regină într-o dispoziţie groaznică şi în acelaşi timp 

mi s-a părut nedreaptă în ce o priveşte pe contesă, 
ceea ce nu-i stă în obicei faţă de prietenii săi, pe care-i 
apără chiar şi atunci cînd au greşit. — Nu pot decit să 
repet Majestății Voastre ceea ce i-am spus mai înainte. 
Nu ştiu nimic despre cele petrecute între contesă şi 
regină, nu ştiu nici dacă s-a petrecut ceva. In orice caz, 
Sire, îndrăznesc să afirm dinainte că, dacă au fost 
nedreptăţiri de o parte sau de alta, presupunînd că o 
regină ar putea fi nedreaptă, convingerea mea rămîne 
că în nici un caz neajunsurile nu vin din partea 
contesei.” 

— Vă mulţumesc, domnule, spuse Andrée, că 
aveţi o părere atit de bună despre mine. 

Charny se înclină. 

— „In orice caz, continuă regele, dacă regina nu 
ştie unde se află contesa, dumneavoastră trebuie s-o 
ştiţi neapărat.” Nu ştiam mai mult decît regina, cu 
toate acestea spusei : „Sire, ştiu că doamna contesă 
are o locuinţă provizorie în strada Cog-Heron. Poate 
acolo s-a retras. — Sigur, fără îndoială că-i acolo, spuse 
regele. Duceţi-vă, conte, vă dau liber pînă miine, cu 
condiţia ca miine să ne-o readuceţi pe contesă.” 

Rostind aceste cuvinte, privirea lui Charny stărui 
atit de mult asupra contesei, încît aceasta, stînjenită şi 
simțind că nu poate ocoli această privire, închise ochii. 

„li veţi spune, continuă Charny — vorbind mai 

departe în numele regelui — că vom găsi aici o 
locuinţă, chiar dacă va trebui să i-o caut eu însumi, 
fireşte mai puţin mare decit cea de la Versailles, dar cu 
siguranţă suficientă pentru un soţ şi o soţie. Duceţi-vă, 
domnule de Charny, duceţi-vă. Trebuie să fie 
îngrijorată de soarta dumneavoastră, iar 
dumneavoastră îngrijorat de soarta ei. Duceţi-vă !” 
Apoi, rechemîndu-mă după ce făcusem cîţiva paşi spre 
uşă, spuse întinzîndu-mi mîna pe care o sărutai 
„Apropo, domnule de Charny, văzîndu-vă îmbrăcat în 
doliu ar fi trebuit să încep cu asta... aţi avut 

nenorocirea să vă pierdeţi fratele. Chiar şi unui rege îi 
este cu neputinţă să consoleze pe cineva de asemenea 
nenorociri. Dar, ca rege, pot spune : fratele 
dumneavoastră era căsătorit ? Avea soţie, copii ? 
Femeia şi copiii lui pot fi oare adoptați de mine ? In 
acest caz, domnule, dacă există, aduceţi-mi-i să-mi fie 
prezentaţi. Regina se va ocupa de mamă, iar eu de 
copii. 

Şi pentru că, rostind aceste cuvinte, în ochii lui 
Charny apărură lacrimi, Andree întrebă : 

— Fără îndoială, regele n-a făcut decit să repete 
ce vă spusese regina ? 

— Regina, doamnă, răspunse Charny cu glas 
tremurat, nici nu mi-a făcut onoarea să-mi adreseze un 
singur cuvînt în legătură cu acest subiect, iată de ce 
amintirea celor spuse de rege m-a mişcat atît de mult. 

— Ah ! domnule, strigă Andrée ridicîndu-se brusc, 
cu mîinile întinse spre Charny. 

Charny le strînse cu putere între ale sale şi le 
sărută. Andrée scoase un țipăt, ca şi cum aceste buze 
ar fi fost de foc, şi recăzu pe canapea. Dar mîinile ei 
crispate se prinseră de cele ale lui Charny, astfel încît, 
recăzind pe canapea, îl trase după ea şi pe conte, care, 
fără ca ea să fi vrut, fără ca el însuşi să fi vrut, se 
pomeni stînd lîngă ea. 

În acest moment, crezînd că aude un zgomot în 
camera de alături, Andrée se îndepărtă atit de iute de 
Charny încît acesta, neştiind cărui sentiment să-i 
atribuie nici ţipătul scos de contesă, nici mişcarea 
bruscă pe care o făcuse, se ridică pe dată şi rămase în 
picioare în faţa ei. 

Capitolul 11 
DORMITORUL 


Charny se sprijini de speteaza canapelei, scoţîind 
un suspin. Andrée lăsă să-i cadă capul pe mînă. 
Suspinul lui Charny o făcu să şi-l reţină pe al său în 
străfundul pieptului. 

Ceea ce se petrecea în acel moment în sufletul 
tinerei femei este pur şi simplu imposibil de descris. 

Căsătorită de patru ani cu un bărbat pe care-l 
adora, fără ca acest bărbat, ocupat fără încetare de o 
altă femeie, să fi bănuit vreodată imensul sacrificiu pe 
care ea îl făcuse căsătorindu-se cu el, ea văzuse totul, 
îndurase totul, închisese totul în sine, cu abnegaţia 
dublei sale datorii, de soţie şi de supusă ; în sfîrşit, de 
cîtva timp i se păruse, după unele priviri mai duioase 
ale soţului, după cîteva cuvinte mai dure ale reginei, că 
devotamentul ei nu fusese cu totul zadarnic. In timpul 
ultimelor zile, zile îngrozitoare, pline de temeri 
neîncetate pentru toată lumea, Andree era poate 
singura, în mijlocul tuturor curtenilor şi printre servitorii 
îngroziţi, care fusese cutremurată şi de bucurie şi de 
calde înfiorări ; aceasta se întîmplase în momentele 
excepţionale cînd printr-un gest, o privire, sau un 
cuvînt Charny părea să se ocupe de ea, căutînd-o cu 
îngrijorare şi întîlnind-o cu bucurie, cînd vreo fugară 
stringere de mînă, comunicind un sentiment 
neobservat de această lume care-i înconjura, îi făcea 
să trăiască numai ei doi un gînd comun ; erau, în sfîrşit, 
senzaţii delicioase, neîncercate de acest trup de 
gheaţă şi de acest suflet de diamant, care nu 
cunoscuse niciodată din dragoste decit partea ei 
dureroasă, adică singurătatea. 

Şi iată că, deodată, în clipa în care sărmana 
făptură izolată îşi regăsise copilul şi redevenea mamă, 
se ridica la orizontul ei trist şi întunecat pînă atunci 


99 


ceva asemănător zorilor dragostei. Numai că — stranie 
coincidenţă şi care dovedea că fericirea nu era făcută 
pentru ea — aceste două evenimente se împleteau în 
asemenea chip încît unul îl distrugea pe celălalt şi, 
inevitabil, înapoierea soţului îndepărta dragostea 
copilului, la fel cum prezenţa copilului ucidea 
dragostea născîndă a soţului. 

lată ce nu putea ghici Charny din strigătul scăpat 
de Andrée, din această mînă care îl respinsese şi din 
tăcerea plină de tristeţe ce a urmat strigătului atît de 
asemănător unui strigăt de durere şi care era totuşi un 
strigăt de dragoste, şi gestului ce putea să pară 
inspirat de repulsie şi care, de fapt, se datora numai 
fricii. 

Charny o privi un moment pe Andrée cu o 
expresie asupra căreia tînăra femeie nu s-ar fi înşelat 
dacă şi-ar fi ridicat ochii spre soţul ei. Charny scoase 
un suspin şi, reluînd conversaţia de acolo de unde o 
lăsase, întrebă : 

— Ce trebuie să raportez regelui, doamnă ? 

Andrée tresări la timbrul acestui glas, apoi, 
ridicînd asupra contelui privirea sa limpede şi deschisă, 
zise : 

— Domnule, am suferit atît de mult de cînd 
locuiesc la Curte, încît am acceptat cu recunoştinţă 
concediul pe care regina a avut bunătatea să mi-l 
acorde. Nu sînt născută să trăiesc în lumea mare şi am 
găsit totdeauna în singurătate dacă nu bucuria, cel 
puţin liniştea. Cele mai frumoase zile din viaţa mea sînt 
acelea pe care le-am petrecut, ca fată tînără, în 
castelul Taverney şi, mai tîrziu, cele trăite în mînăstirea 
Saint-Denis, în apropierea acelei nobile fiice a Franţei 
care se numea doamna Louise. Dar, cu îngăduinţa 
dumneavoastră, domnule, voi locui în acest pavilion 
plin de amintiri pentru mine care, cu toată tristeţea lor, 
nu sînt lipsite de o anumită frumuseţe. 

La această permisiune cerută de Andrée, Charny 
se înclină ca un bărbat gata nu numai să împlinească o 
rugăminte, dar să şi asculte un ordin. 

— Aşadar, doamnă, spuse el, hotărîrea este 
luată ? 

— Da, domnule ! răspunse blind, dar ferm, 
Andree. 

Charny se înclină din nou. 

—  Şi-acum, doamnă, spuse el, nu-mi rămîne decît 
să vă cer un singur lucru : mi se va îngădui să vin şi să 
vă vizitez aici ? 

Andrée ţintui asupra lui Charny ochii ei limpezi, de 
obicei calmi şi reci, dar de astă dată, dimpotrivă, plini 
de uimire şi duioşie. 

— Fără îndoială, domnule, spuse ea, şi întrucît nu 
mă voi vedea cu nimeni, atunci cînd obligaţiile pe care 
le aveţi la Tuileries vă vor permite să pierdeţi cîteva 
clipe, vă voi fi totdeauna recunoscătoare dacă mi le 
consacraţi, oricît de scurte ar fi. 

Charny nu văzuse niciodată atita farmec în 
privirea soţiei sale, nu remarcase niciodată acest 
accent de tandreţe în glasul ei. Ceva trecu prin vinele 
sale, asemenea fiorului catifelat ce ţi-l dă o primă 
mîngiiere. 

Işi fixă privirea asupra locului ce-l ocupase alături 
de Andrée şi care rămăsese gol după ce el se ridicase. 
Charny ar fi dat un an din viaţa lui să se aşeze acolo 
fără ca Andrée să-l respingă, aşa cum o făcuse 
adineauri. Dar, sfios ca un copil, nu îndrăzni să-şi 
permită această cutezanţă fără a fi încurajat. 

Andree ar fi dat nu un an, ci zece, pentru a-l simţi 
acolo, lîngă ea, pe acela care atita timp fusese 
îndepărtat de ea. 

Din nenorocire, nici unul dintre ei nu-l prea 
cunoştea pe celălalt, fiecare stătea nemişcat, într-o 
aşteptare aproape dureroasă. 

Din nou Charny rupse primul tăcerea, a cărei 
interpretare reală ar fi putut-o găsi numai cineva în 
stare să citească în suflete. 

— Spuneţi că aţi suferit mult de cînd locuiţi la 
Curte, doamnă ? întrebă el. N-a avut regele pentru 
dumneavoastră un respect care mergea pînă la 
venerație, iar regina o tandreţe care mergea pînă la 
idolatrie ? 

— Oh ! desigur, domnule, spuse Andrée, regele s- 
a purtat fără cusur cu mine. 

— Imi permiteţi să vă atrag atenţia, doamnă, că 
nu răspundeţi decit la o parte din întrebarea mea. 
Regina s-a comportat mai puţin bine decit regele ? 

Maxilarele i se strînseră ca şi cum firea-i revoltată 
refuza să dea un răspuns. In cele din urmă Andrée zise, 
cu mare efort : 

— N-am nimic de reproşat reginei. 

— Vă spun asta, insistă Charny, deoarece de cîtva 
timp... poate mă înşel... dar mi se pare că prietenia ce 
v-o purta a avut într-un fel de suferit. 

— E posibil, domnule, spuse Andrée, şi iată de ce, 
după cum am avut onoarea să vă spun, doresc să 
părăsesc Curtea. 

— Dar, în fine, doamnă, veţi fi foarte singură, 
foarte izolată ! 

— N-am fost oare totdeauna, domnule, răspunse 
Andree, cînd eram copil... apoi ca domnişoară... şi 
ca... ? 

Andrée se opri văzînd că nu putea merge prea de- 
parte. 

—  Isprăviţi fraza, doamnă, spuse Charny. 

— Ah ! m-aţi ghicit... domnule. Urma să spun : şi 
ca soţie... 

— Voi avea fericirea să binevoiţi a-mi face vreun 
reproş ? 

— Un reproş, domnule ? reluă cu vioiciune 
Andree, şi ce drept aş avea, Dumnezeule, să vă fac un 

reproş ?... Credeţi că am uitat împrejurările în care am 
fost uniţi?... Contrar acelora care-şi jură dragoste şi 
protecţie reciprocă la picioarele altarului, noi ne-am 
jurat indiferenţă eternă, separație totală... N-am avea 
deci de ce să ne facem reproşuri, decît dacă unul din 
noi şi-ar fi uitat jurămîntul... 

— Văd că hotărîrea dumneavoastră este luată, 
doamnă, spuse el. Dar, cel puţin, îmi veţi permite să 
mă preocupe felul în care veţi trăi aici ? Nu vă va fi 
oare prea greu ? 

Andrée surise trist. 

— Casa tatălui meu era atît de sărăcăcioasă că, 
pe lîngă ea acest pavilion, oricît de modest vi s-ar 
părea, e mobilat cu un lux cu care nu eram obişnuită. 

— Totuşi... fermecătoarea casă de la Trianon... 
palatul de la Versailles... 

— Ah ! ştiam bine, domnule, că nu mă aflam 
decit în trecere în ele. 

— Aveţi aici cel puţin tot ce vă e necesar ? 

— Voi găsi tot ce-am avut altădată. 

— la să vedem ! spuse Charny, care voia să-şi 
facă o idee despre apartamentul ce urma să fie locuit 
de Andree, şi începu să privească în jur. 

— Ce doriţi să vedeţi, domnule ? întrebă Andrée 
ridicîndu-se brusc şi aruncînd o privire rapidă şi 
îngrijorată spre dormitor. 

— Dar acest pavilion nu e o locuinţă, doamnă... 
am traversat anticamera ; iată-mă în salon ; această 
uşă — şi deschise una laterală — ah ! da, această uşă 
dă în sufragerie, şi aceasta... 

Andree se repezi între contele de Charny şi uşa 
spre care se îndrepta acesta şi după care îl vedea în 
gînd pe Sebastien. 

— Domnule ! strigă ea, vă rog, nici un pas mai 
mult ! 

Şi braţele sale deschise îi opreau trecerea. 

— Da, înţeleg, spuse Charny cu un suspin, e 
dormitorul dumneavoastră. 

— Da, domnule, îngăimă Andrée cu glas înăbuşit. 

Charny o privi pe contesă, care era palidă şi 
tremura ; niciodată spaima nu se manifestase printr-o 
expresie mai pregnantă decît aceea care tocmai i se 
întipărise pe obraz. 

— Ah ! doamnă, murmură contele cu glasul greu 
de lacrimi, ştiam bine că nu mă iubiţi, dar nu bănuiam 
că mă uriţi într-atita ! 

Şi, incapabil să mai stea mult lîngă Andrée fără să 
izbucnească, se clătină o clipă ca un om beat ; apoi, 
adunîndu-şi toate forțele, părăsi în goană 
apartamentul, cu un strigăt de durere care răsună pînă 
în adîncul inimii contesei. 

Tînăra femeie îl urmări din priviri pînă ce dispăru. 
Rămase ascultînd cu încordare, atita timp cît putea ur- 
mări cu urechea zgomotul trăsurii care se îndepărta 
din ce în ce mai mult. Apoi, cum simţea că inima era 
gata-gata să i se frîngă şi înţelegea că nu avea destulă 
dragoste maternă pentru a combate cealaltă dragoste, 
se repezi spre dormitor strigînd : 

— Sebastien ! Sébastien ! 

Dar nimeni nu-i răspunse, şi ea implora zadarnic 
un ecou consolator la acest strigăt de durere. 

Privi cu nelinişte în jurul ei la licărirea lămpii mici 
care lumina camera şi-şi dădu seama că dormitorul 
este gol. 

Cu toate acestea nu-i venea să-şi creadă ochilor. 
Strigă pentru a doua oară: 

— Sebastien ! Sebastien ! 

Aceeaşi tăcere. De-abia atunci observă că 
fereastra este deschisă şi că aerul de-afară, intrînd în 
cameră, face să tremure flacăra lămpii. 

Era aceeaşi fereastră care fusese deschisă şi 
atunci cînd, cu cincisprezece ani în urmă, copilul 
dispăruse pentru prima dată. 

— Vai ! Aşa-i ! exclamă ea, nu mi-a spus oare că 
nu sînt mama lui ? 

Atunci, înţelegînd că pierdea deodată copil şi soţ 
în momentul în care era gata să regăsească totul, 
Andrée se aruncă pe pat cu braţele întinse, cu mîinile 
crispate : era la capătul puterilor, la capătul 
resemnării, la capătul tuturor rugăciunilor. Nu-i mai 
rămăseseră decit gemetele, lacrimile, hohotele şi o 
nesfîrşită suferinţă. 

Petrecu aproape o oră într-o totală prăbuşire, în 
acea uitare a lumii întregi, în acea dorinţă de anihilare 
a universului, proprie celor ce sînt nefericiţi, în 
speranţa că, dispărînd în neant, pămîntul îi va tîrî acolo 
şi pe ei. 

Deodată i se păru că ceva mult mai îngrozitor 
decît durerea îşi făcea loc între această durere şi 
lacrimile sale. O senzaţie pe care o mai încercase de 
numai trei sau patru ori şi care precedase totdeauna 
crizele de cea mai înaltă intensitate ale existenţei sale 
cuprinse cu încetul tot ce mai rămăsese viu în ea. Se 
ridică încetişor, cu o mişcare aproape independentă de 
voinţa sa. Glasu-i înfiorat i se stinse în gitlej. Trupul 
întreg, ascultînd parcă de o chemare neştiută, se roti în 
jurul lui însuşi. Prin ceața umedă a lacrimilor, ochii săi 
crezură a zări că nu mai era singură. Uscîndu-i-se de 
lacrimi, privirea reuşi să se fixeze şi să devină clară : 
un bărbat, care părea să fi sărit peste pervazul 
ferestrei pentru a intra în cameră, se găsea în picioare 
în faţa ei. Voi să cheme, să strige, să întindă mîna după 
cordonul soneriei, dar îi fu cu neputinţă... simţea iarăşi 
acea amorţeală de neînvins care-i semnala odinioară 
prezenţa lui Balsamo. Il recunoscu, în sfîrşit, în omul 
aflat în faţa ei şi care o fascina prin gest şi privire, pe 
Gilbert. 

Cum de se afla aici acest tată detestat, în locul 
fiului mult iubit pe care-l căuta ? 

Este ceea ce vom încerca să-i explicăm cititorului. 

Capitolul 12 
UN DRUM CUNOSCUT 


Chiar doctorul Gilbert era acela care se afla la 
rege în momentul în care, la ordinul lui Isidore şi la 
cererea lui Sebastien, aprodul se dusese să se 
informeze. 

După vreo jumătate de oră Gilbert ieşi. Regele 
capăta din ce în ce mai multă încredere în el ; sufletul 
drept al regelui aprecia ceea ce era loial în inima lui 
Gilbert. 

La ieşire, aprodul îl anunţă că e aşteptat în 
anticamera reginei. Tocmai trecea prin coridorul care 
ducea acolo, cînd o uşă se deschise şi se închise apoi 
la cîţiva paşi de el, lăsînd să iasă un tînăr care, 
necunoscînd fără îndoială locurile, şovăia între a o lua 
la stînga sau la dreapta. 

Tînărul îl văzu pe Gilbert venind spre el şi se opri 
să-l întrebe. Gilbert se opri şi el deodată : flacăra unei 
lămpi lumina direct faţa tînărului. 

— Domnul Isidore de Charny... exclamă Gilbert. 

— Doctorul Gilbert !... răspunse Isidore. 

— Dumneavoastră mi-aţi făcut onoarea să mă 
chemaţi ? 

— Chiar aşa... da, doctore, eu... şi încă cineva... 

— Cinee ?... 

— Cineva pe care îl veţi revedea cu plăcere. 

— Ar fi indiscret să vă întreb cine e ? 

— Nu! Ar fi însă o cruzime din partea mea să vă 
rețin mai multă vreme... Veniţi... sau mai degrabă, 
conduceţi-mă în acea parte a anticamerelor reginei 
care se numeşte salonul verde. 

— Pe legea mea, spuse Gilbert zimbind, nu sînt 
mult mai cunoscător ca dumneavoastră în topografia 
palatelor, mai ales la Tuileries. Voi încerca totuşi să vă 
servesc drept ghid. 

Gilbert trecu primul şi, după cîteva dibuieli, 
împinse o uşă. Aceasta dădea în salonul verde. 

Dar salonul verde era gol. Isidore căută din priviri 
în jurul său şi chemă un uşier. Zăpăceala era însă atit 
de mare la palat încît, împotriva tuturor regulilor de eti- 
chetă, nu se găsea nici un uşier în anticameră. 

— Să aşteptăm un moment, spuse Gilbert, omul 
nu poate fi departe, şi aşteptind, dacă nimic nu se 
opune acestei confidenţe, spuneţi-mi, domnule, cine 
mă aşteaptă? 

Isidore privi cu îngrijorare în jurul său. 

— Nu ghiciţi ? spuse el. 

— Nu, 

— Cineva pe care l-am întîlnit pe şosea, venind 
pe jos spre Paris, temător de ce ar fi putut să vi se 
întîmple... Cineva pe care l-am luat pe crupa calului şi 
pe care l-am adus aici. 

— Sper că nu-mi vorbiţi de Pitou ? 

— Nu, doctore. Vorbesc de fiul dumneavoastră, 
de Sebastien. 

— De Sebastien !... exclamă Gilbert. Ei bine, dar 
unde e ? 

Şi ochiul său parcurse repede toate unghiurile 
marelui salon. 

— Era aici ; îmi făgăduise că mă va aştepta. Fără 
îndoială, aprodul căruia i l-am lăsat în grijă, nevoind să- 
| lase singur, l-a luat cu el. 

In momentul acela, aprodul intră. Era singur. 

— Ce s-a întîmplat cu tînărul pe care l-am lăsat 
aici ? întrebă Isidore. 

— Care tînăr ? 

Gilbert avea o mare stăpinire de sine. Simţea cum 
îl cuprinde tulburarea, dar se reţinu. 

Se apropie la rîndul său. 

— Ah ! Dumnezeule ! nu se putu opri să murmure 
baronul de Charny, pradă unui început de îngrijorare. 

— la să vedem, domnule, spuse Gilbert cu glasul 
ferm, aminteşte-ţi bine... Acest copil e fiul meu... Nu 
cunoaşte deloc Parisul şi dacă, din nenorocire, a ieşit 
din palat, cum nu cunoaşte Parisul, riscă să se 
rătăcească. 

— Un copil ? spuse un al doilea aprod care intra. 

— Un copil, da, aproape un tînăr. 

— De vreo cincisprezece ani ? 

— Exact! 

— L-am zărit pe coridoare urmînd o doamnă care 
ieşea de la Majestatea Sa. 

— Ştii cine era această doamnă ? 

— Nu. Purta gluga coborită pe ochi. 

— Dar, în sfîrșit, ce făcea ? 

— Părea că fuge, iar copilul o urmărea strigînd : 
„Doamnă !” 

— Să coborim, spuse Gilbert, portarul ne va 
spune dacă a ieşit. 

Isidore şi Gilbert o luară pe acelaşi coridor pe care 
cu o oră în urmă trecuse Andree urmărită de 
Sebastien. Ajunseră la poarta curţii prinților. |l 
întrebară pe portar. 

— Da, într-adevăr, răspunse acesta. Am văzut o 
femeie care mergea atit de repede, încît părea că 
fuge ; un copil venea după ea... Ea s-a urcat în trăsură ; 
copilul s-a repezit şi a ajuns-o. 

— Bine, bine, şi-apoi ? întrebă Gilbert. 

— Ei bine, doamna a tras copilul în trăsură, l-a să- 
rutat fierbinte, şi-a dat adresa, a închis portiera şi tră- 
sura a plecat. 

— Ai reţinut cumva adresa ? întrebă cu teamă Gil- 
bert. 

— Da, perfect : strada Cog-H&ron, numărul 9, 
prima poartă dinspre strada Plâtriere. 

Gilbert tresări. 

— Ei ! spuse Isidore, dar această adresă este cea 
a cumnatei mele, contesa de Charny. 

— Fatalitate ! murmură Gilbert. 

În vremea aceea oamenii erau prea filozofi pentru 
a spune : „Providenţă !” 

Apoi adăugă ca pentru sine : 

— A recunoscut-o probabil... 

— Ei bine, spuse Isidore, să mergem la contesa 
de Charny. 

Gilbert înţelese în ce situaţie ar pune-o pe Andree 
dacă s-ar prezenta la ea cu fratele soţului său. 

— Domnule, spuse el, din moment ce fiul meu 
este la doamna contesă de Charny, se află în siguranţă 
şi, întrucît am onoarea s-o cunosc, cred că în loc să mă 
însoţiţi, ar fi mult mai indicat să porniţi la drum, căci, 
după cele auzite la rege, presupun că dumneavoastră 
sînteţi acela care plecaţi la Torino. 

— Da, domnule. 

— Ei bine, atunci primiţi mulţumirile mele pentru 
ce aţi făcut pentru Sebastien şi porniţi fără să mai 
pierdeţi o clipă. 

— Poate totuşi, doctore ?... 

— Domnule, din momentul în care un părinte vă 
spune că nu este îngrijorat, plecaţi. In orice loc s-ar afla 
acum Sebastien, fie la doamna contesă de Charny, fie 
în altă parte, nu vă fie teamă, fiul meu va fi regăsit. 

— Atunci, fiindcă aşa doriţi, doctore... 

— Vă rog. 

Isidore întinse mîna lui Gilhert care i-o strînse cu 
mai multă căldură decit o făcea de obicei cînd avea de- 
a face cu oameni din casta acestuia şi, în timp ce 
Isidore reintra în castel, el se îndrepta spre piaţa 
Caroussel, o luă pe strada Chartres, traversă în 
diagonală piaţa Palatului Regal, merse de-a lungul 
străzii Saint-Honore şi, pierdut o clipă în labirintul 
micilor străzi care duc spre hale, se pomeni la 
încrucişarea a două străzi : era strada Plâtriere şi 
strada Coqg-Heron. 

Şovăi o clipă între cele două străzi, se decise în 
cele din urmă şi porni pe strada Coq-Héron. Poarta 
mare de la numărul 9 îi era bine cunoscută. Prin 
urmare, nu teama că s-ar putea înşela asupra intrării îl 
făcu să treacă de ea. Nu, era evident că îi era necesar 
un pretext să intre în această casă şi, negăsind 
vreunul, căută un alt mijloc. 

Poarta, pe care o împinse pentru a vedea dacă 
datorită unuia din acele miracole prin care întîmplarea 
vine în ajutorul oamenilor aflaţi la ananghie nu era 
cumva deschisă, rezistase. 

Merse de-a lungul zidului, care avea zece picioare 
înălţime. 

Inălţimea o cunoştea bine, dar căuta vreo şaretă 
uitată de un căruţaş de-a lungul zidului, care să-i dea 
posibilitatea să ajungă pe creasta acestuia. Odată 
ajuns acolo, sprinten şi viguros cum era, i-ar fi fost uşor 
să sară înăuntru. A 

Nu se afla nici o şaretă de-a lungul zidului. In 
consecinţă, nici un mijloc de a intra. 

Se apropie de poartă, întinse mîna, puse mîna pe 
ciocănel şi-l ridică. Apoi clătină din cap, lăsă ciocănelul 
să cadă uşor, fără să scoată vreun zgomot. 

Era evident că o idee nouă, readucîndu-i speranţa 
aproape pierdută, îi lumină mintea. 

— In adevăr, murmură el, e posibil. 

Se întoarse îndată în strada Plâtriere. 

Aruncă în trecere o privire şi un suspin spre fîntîna 
unde, cu şaisprezece ani în urmă venise de mai multe 
ori să înmoaie piinea neagră şi tare pe care o avea 
datorită  generozităţii Therezei şi ospitalităţii lui 
Rousseau. 

Rousseau era mort. Thérèse era moartă. El 
crescuse, ajunsese să fie respectat, renumit, bogat. Vai 
! era oare mai fericit, mai puţin frămîntat, mai puţin 
neliniştit pentru prezent şi viitor decît în vremea în 

care, devorat de o pasiune nebună, venea să-şi 
înmoaie pîinea în această fîntînă ? 

Işi continuă drumul. In cele din urmă se opri fără 
ezitare în faţa unei porţi a cărei parte superioară era 
zăbrelită. Părea că-şi atinsese ţinta. 

Plimbă mîna pe poartă şi simţi, cu un sentiment 
nespus de bucurie, un mic orificiu rotund din care 
atîrna şnurul cu care se deschidea poarta în timpul 
zilei. 

Gilbert îşi amintea că uneori, noaptea, uitau să 
tragă înăuntru acest şnur şi că, întîrziind într-o seară, 
profită de această neglijenţă ca să intre în casă şi să se 
culce în mansarda pe care o ocupa la Rousseau. 

Gilbert trase şnurul. Uşa se deschise, şi el se găsi 
în aleea întunecată şi umedă la capătul căreia, ca un 
şarpe care se ţinea drept pe coadă, se înălța scara 
umedă şi lunecoasă. 

Gilbert închise cu grijă poarta şi, biîjbiind, găsi pri- 
mele trepte ale scării. După ce urcă zece trepte, se 
opri. 

O lumină slabă trecea printr-un geamlic murdar. 
Gilbert căută micul zăvor care închidea fereastra, îl 
deschise şi, pe acelaşi drum pe care-l parcursese cu 
alte două prilejuri, cobori în grădină. 

Cu toate că trecuseră cincisprezece ani, grădina 
era atît de vie în memoria sa încît recunoscu totul: 
copacii, răzoarele, pînă şi colţul plantat cu viţă de vie 
în care grădinarul îşi ţinea scara. 

Nu ştia dacă la această oră tirzie din noapte uşile 
erau încuiate ; nu ştia dacă domnul de Charny se 
găsea alături de soţia sa sau, în lipsa contelui, nu se 
afla în preajma ei vreun servitor sau vreo femeie de 
serviciu. 

Hotărit să facă orice pentru a-l găsi pe Sebastien, 
era însă nu mai puţin decis să n-o compromită pe 
Andrée decît în caz absolut extrem, făcînd întîi tot 
posibilul s-o întîlnească singură. 

Prima sa încercare o făcu la uşa peronului : apăsă 
pe butonul uşii, care cedă. Uşa nu era închisă ; trase 
deci concluzia că Andrée nu era singură. Căci numai o 
gravă preocupare poate face ca o femeie care 
locuieşte singură într-un pavilion să omită să-i încuie 
uşa. 

O deschise încet şi fără zgomot. Cobori scările 
peronului şi se grăbi să privească prin oblonul care, cu 
cincisprezece ani în urmă, deschis brusc de Andrée, îl 
lovise în frunte ; era în noaptea în care, cu cei o sută 
de mii de taleri primiţi de la Balsamo, îi propuse tinerei 
trufaşe să-l ia în căsătorie. 

Oblonul era al salonului, şi salonul era luminat. 
Dar cum perdelele atîrnau în faţa ferestrelor era cu 
neputinţă să vadă ceva în interior. 

Gilbert îşi continuă inspecția. | se păru deodată că 
vede tremurînd pe pămînt şi pe copaci a slabă licărire 
venind de la o fereastră deschisă. Această fereastră 
deschisă era de la dormitor. O recunoştea, căci era 
aceea prin care răpise copilul pe care îl căuta aici. 

Se îndepărtă, ca să iasă din raza de lumină 
proiectată prin fereastră şi să poată vedea, pierdut în 
întuneric, fără să fie văzut. 

Ajuns într-un unghi, care-i permitea să-şi arunce 
privirea în interiorul camerei, văzu mai întîi uşa 
salonului deschisă, apoi, în cercul pe care-l parcurse 
ochiul său, privirea întîlni patul. 

Pe pat se afla întinsă o femeie înţepenită, 
despletită, muribundă ; sunetele răguşite şi guturale, 
ca un horcăit de moarte, îi ieşeau din gură, întrerupte 
din timp în timp de strigăte şi hohote de plins. 

Gilbert se apropie încet, ocolind zona luminoasă în 
care şovăia să intre de teamă să nu fie văzut. Sfirşi 
prin a-şi sprijini capul palid de cerceveaua ferestrei. 

Nu mai exista nici o îndoială pentru Gilbert 
această femeie era Andrée, şi Andrée era singură. 

Dar de ce era singură ? De ce plingea ? 

Era tocmai ceea ce Gilbert nu putea afla decit 
întrebînd-o. 

Atunci, fără zgomot, sări peste pervaz şi se găsi în 
spatele ei în momentul în care acea atracţie 
magnetică, căreia Andrée îi era atit de accesibilă, o sili 
să se întoarcă. 

Cei doi duşmani se regăsiră aşadar încă odată 
faţă în faţă! 

__ Capitolul 13 
CE S-A INTIMPLAT CU SEBASTIEN 


Zărindu-l pe Gilbert, Andree simţi nu numai un 
profund sentiment de groază, dar şi o repulsie de 
neînvins. 

Pentru ea, americanul Gilbert, acest Gilbert al lui 
Washington şi al lui La Fayette, aristocratizat prin 
ştiinţă, prin studiu şi geniu, era acelaşi mizerabil 
mărunt Gilbert, himeră a pămîntului pierdut printre 
stîncile de la Trianon. 

Dimpotrivă, în ce-l priveşte, cu tot disprețul, inju- 
riile şi chiar persecuțiile din partea ei, Gilbert păstrase 
pentru Andree nu acea dragoste arzătoare care-l 
făcuse pe tînăr să comită o crimă, ci acel ataşament 
tandru şi profund care l-ar fi determinat pe bărbatul 
matur să-i facă servicii chiar cu preţul vieţii. 

Căci cu acel profund bun-simt cu care l-a înzestrat 
natura, cu spiritul neclintit de dreptate pe care l-a 
căpătat prin educaţie, Gilbert se judecase singur. 
Înţelesese că toate nenorocirile care au lovit-o pe 
Andrée proveneau de la el şi că nu se poate 
răscumpăra de această vină decit făcînd-o tot atît de 
fericită pe cît a fost de nenorocită datorită lui. 

Or, cum şi pe ce cale putea Gilbert să influenţeze 
favorabil viitorul ei? li era cu neputinţă să-şi dea 
seama. 

Regăsind aşadar această femeie, pe care o văzuse 
pradă atitor deznădejdi, pradă unei noi deznădejdi, 
toate resursele de compasiune ale sufletului său 
vibrară pentru această mare nenoricire. 

De aceea, în loc să recurgă imediat la acea putere 
magnetică pe care o mai verificase odată asupra ei, 
încercă să-i vorbească cu blindeţe — hotărît totuşi, în 
cazul în care Andrée s-ar fi dovedit refractară ca 

întotdeauna, să revină la acel mijloc de îmblinzire 
căruia ea nu i se putea sustrage. 

Drept rezultat, Andree, care fusese cuprinsă la 
început de fluidul magnetic, simţi cum încet, încet, prin 
voinţa sa şi, am putea spune noi, cu îngăduinţa lui 
Gilbert, acest fluid se împrăştia, la fel ca ceața care se 
ridică şi îngăduie ochilor să pătrundă în orizonturile 
îndepărtate. Ea fu prima care rupse tăcerea. 

— Ce vreţi de la mine, domnule ? Cum aţi ajuns 
aici? Pe unde aţi intrat ? 

— Pe unde am venit, doamnă ? răspunse Gilbert. 
Pe unde veneam altădată. Fiţi deci liniştită, nimeni nu 
bănuieşte prezenţa mea aici... De ce am venit ? Am 
venit să vă cer stăruitor o comoară indiferentă pentru 
dumneavoastră, prețioasă pentru mine — pe fiul meu. 
Ce doresc de la dumneavoastră ? Doresc să-mi spuneţi 
unde se află fiul meu, pe care l-aţi atras pe urmele 
dumneavoastră, l-aţi luat cu trăsura şi l-aţi adus aici. 

— Ce s-a întîmplat cu el ? reluă Andree. Credeţi 
că eu ştiu ?... A fugit de mine... l-aţi obişnuit atît de 
bine să-şi urască mama ! 

— Mama lui, doamnă ! Sînteţi într-adevăr mama 
lui? 

— Ah ! exclamă Andrée, îmi vede durerea, mi-a 
auzit strigătul, mi-a privit îndelung disperarea şi mă 
mai întreabă dacă sînt mama lui. 

— Prin urmare, nu ştiţi unde se află ? 

— De vreme ce vă spun că a fugit! L-am lăsat în 
această încăpere, am revenit crezînd că-l găsesc, şi am 
găsit fereastra deschisă şi camera goală. 

— Dumnezeule ! exclamă Gilbert, unde s-o fi 
dus?...Nenorocitul nu cunoaşte Parisul, şi e trecut de 
miezul nopţii ! 

— Ah ! exclamă la rîndul ei Andree făcînd un pas 
spre Gilbert. Credeţi că i s-a întîmplat vreo nenorocire ? 

— Acest lucru îl vom afla, spuse Gilbert. Acest 
lucru ni-l veţi spune. 

Şi întinse o mînă spre Andree. 

— Domnule ! domnule ! exclamă ea făcînd un pas 
înapoi pentru a se sustrage influenţei magnetice. 

— Doamnă, spuse Gilbert, nu vă fie teamă. Voi 
întreba o mamă despre ce s-a întîmplat cu fiul ei... îmi 
sînteţi sfîntă ! 

Andrée scoase un suspin şi căzu pe un fotoliu, 
murmurînd numele lui Sebastien. 

— Dormiţi, spuse Gilbert, dar aşa adormită cum 
sînteţi vedeţi cu ajutorul inimii. 

— Dorm, spuse Andrée. 

— Trebuie să mă folosesc de toată puterea 
voinţei mele, întrebă Gilbert, sau sînteţi dispusă să 
răspundeţi de bunăvoie ? 

— Veţi mai spune copilului meu că nu sînt mama 
lui ? 

— Depinde... Îl iubiţi ? 

— Oh ! Mă întreabă dacă-l iubesc pe acest copil, 
carne din carnea mea ? Sigur că da, îl iubesc din tot 
sufletul. 

— Atunci îi sînteţi mamă cum îi sînt eu tată, 
doamnă, de vreme ce-l iubiţi cum îl iubesc şi eu. 

— Ah ! făcu Andrée răsuflînd uşurată. 

— Deci, spuse Gilbert, veţi răspunde de 
bunăvoie? 

— Imi veţi îngădui să-l mai văd după ce-l veţi 
găsi? 

— Nu v-am spus că-i sînteţi mamă cum îi sînt eu 
tată ?... Vă iubiţi copilul, doamnă, deci îl veţi revedea. 

— Mulţumesc, spuse Andrée cu o nespusă 
expresie de fericire, bătînd din palme. Acum, întrebaţi- 
mă, văd... Numai că... 

— Ce? 

— Urmăriţi-l de la plecare, să fiu mai sigură că nu 
pierd urma. — 

— Fie. Unde v-a văzut ? 

— In salonul verde. 

— Pe unde v-a urmărit ? 

— Prin coridoare. 

— Cînd v-a ajuns ? 

— În momentul în care mă urcam în trăsură. 

— Unde l-aţi dus ? 

— În salon... în salonul de alături. 

— Unde s-a aşezat ? 

— Lîngă mine, pe canapea. 

— A rămas multă vreme ? 

— Cam o jumătate de oră. 

— Dece a ieşit din salon ? 

— Deoarece s-a auzit zgomotul unei trăsuri. 

— Cine era în trăsură ? 

Andree ezită. 

— Cine era în această trăsură ? repetă Gilbert cu 
un ton mai apăsat şi cu o voinţă mai fermă. 

— Contele de Charny. 

— Unde aţi ascuns copilul ? 

— L-am împins în această cameră. 

— Ce v-a spus cînd a intrat ? 

— Că nu-i mai sînt mamă. 

— De ce v-a spus asta ? 

Andree tăcu. 

— De ce v-a spus asta ? Vorbiţi, vreau să vorbiţi. 

— Deoarece i-am spus... 

— Ce i-aţi spus ? 

— Pentru că i-am spus — Andrée făcu un efort — 
că sînteţi un mizerabil şi un infam. 

— Priviţi în sufletul sărmanului copil, doamnă, şi 
daţi-vă seama de răul ce i l-aţi făcut. 

— Ah ! Dumnezeule ! Dumnezeule !... murmură 
Andree. lertare, copilul meu, iertare ! 

— Domnul de Charny bănuia că băiatul se afla 
aici? 

— Nu. 

— Sînteţi sigură ? 

— Da. 

— Dece n-a rămas ? 

— Fiindcă domnul de Charny nu stă la mine. 

— Atunci de ce a venit ? 

Andrée rămase o clipă gînditoare, cu ochii ficşi, ca 
şi cum încerca să vadă în întuneric. 

— Ah ! spuse ea, Dumnezeule ! Dumnezeule !... 
Olivier, dragă Olivier ! 

Gilbert o privi cu mirare. 

— Ah ! Nenorocita de mine ! murmură Andrée. 
Revenea la mine... refuzase această misiune, ca să 
rămînă lîngă mine. Mă iubeşte ! Mă iubeşte ! 

Gilbert începu să descifreze această teribilă 
dramă încă neclară, în care ochiul său pătrunsese 
primul. 

— Dar dumneavoastră îl iubiţi ? 

Andrée suspină. 

— II iubiţi ? repetă Gilbert. 

— De ce îmi puneţi această întrebare ? întrebă 
Andree. 

— Citiţi gîndurile mele. 

— Ah ! da, văd, intenţia dumneavoastră e bună. 
Doriţi să-mi aduceţi cît mai multă bucurie, pentru a 
uita răul ce mi l-aţi făcut. Dar aş renunţa la fericire 
dacă aceasta ar trebui să-mi vină prin dumneavoastră. 
Vă urăsc şi voi continua să vă urăsc. 

— Biată fire umană ! murmură Gilbert. Aşadar, îl 
iubiţi, adăugă el. 

— Da. 

— De cînd ? 

— Din momentul în care l-am văzut, din 
momentul în care s-a întors de la Paris la Versailles în 
aceeaşi trăsură cu regina şi cu mine. 

— Aşa că ştiţi ce înseamnă dragostea, Andree ? 
murmură trist Gilbert. 

— Ştiu că dragostea i-a fost dată omului ca să 
ştie cîtă suferinţă poate îndura. 

— E bine aşa. lată-vă femeie, iată-vă mamă. 
Diamant brut, v-aţi cizelat în sfîrşit în mîinile acestui 
teribil şlefuitor pe care-l numim durerea... Să revenim 
la Sébastien. 

— Da, da, să revenim la el! Opriţi-mă să mă 
gîndesc la domnul de Charny ; asta mă tulbură şi, în 
loc să-mi urmăresc copilul, îl voi urmări poate pe conte. 

— Bine ! Soţie, uită-ţi soţul; mamă, nu te gîndi 
decît la copilul tău. 

Expresia de blîndeţe caldă, care pusese stăpînire 
pentru o clipă nu numai asupra fizionomiei, dar şi 
asupra întregii fiinţe a femeii dispăru, spre a face loc 
expresiei ei obişnuite. 

— Unde era copilul în timp ce stăteaţi de vorbă 
cu domnul de Charny ? 

— Era aici şi asculta... aici... aici... la uşă. 

— Ce a auzit din această discuţie ? 

— Prima parte. 

— In ce moment s-a hotărît să plece din această 
cameră ? 

— În momentul în care domnul de Charny... 

Andree se opri. 

— In momentul în care domnul de Charny ?... 
repetă necruţător Gilbert. 

— În momentul în care domnul de Charny, 
sărutîndu-mi mîna, am scos un țipăt. 

— Atunci, îl vedeţi bine ? 

— İl văd cu fruntea încruntată, cu buzele, 
crispate, cu un pumn strîns pe piept. 

— Urmăriţi-l atunci şi, din acest moment, nu fiţi 
decit a lui, nu-l pierdeţi din ochi. 

— Ilvăd! Il văd ! spuse Andrée. 

— Ce face ? 

— Priveşte în jurul său, să vadă dacă nu există 
vreo uşă ce dă în grădină ; apoi, cum nu o vede, se 
îndreaptă spre fereastră, o deschide, aruncă pentru 

ultima oară o privire spre salon, sare pe fereastră şi 
dispare. 

— Urmăriţi-l prin întuneric. 

— Nu pot. 

Gilbert se apropie de Andree şi-i trecu mîna prin 
faţa ochilor. 

— Ştiţi bine că pentru dumneavoastră nu există 
noapte, spuse el. Vedeţi! 

— Ah ! lată-l fugind prin aleea care merge de-a 
lungul zidului; ajunge la poarta mare, o deschide fără 
ca cineva să-l vadă, se repede spre strada Plâtriere... 
Ah ! se opreşte. | se adresează unei femei care trece. 

— Ascultaţi bine, spuse Gilbert, şi veţi auzi ce 
întreabă. 

— Ascult. 

— Şi ce întreabă ? 

— Întreabă de strada Saint-Honore. 

— Da, acolo locuiesc eu. S-a întors probabil la 
mine. Mă aşteaptă, sărmanul copil ! 

Andree clătină din cap. 

— Nu, spuse ea cu o vizibilă expresie de teamă; 
nu... nu s-a dus... nu... nu aşteaptă... 

— Dar atunci unde e ? 

— Lăsaţi-mă să-l urmăresc, altfel îl voi pierde. 

— Ah ! Urmăriţi-l ! Urmăriţi-l ! exclamă Gilbert 
înţelegînd că Andrée presimte o nenorocire. 

— Ah ! spuse ea, îl văd ! Îl văd ! 

— Bine. 

— lată-l că intră în strada Grenelle... iată-l că intră 
în strada Saint-Honoré. Traversează, tot în fugă, piața 
Palais-Royal. Intreabă din nou să afle drumul; din nou o 
ia la goană. lată-l pe strada Richelieu... iată-l pe strada 
des Frondeurs... iată-l pe strada Neuve-Saint-Roch. 
Opreşte-te, copile'Opreşte-te, nenorocitule Na 
Sebastien, Sébastien ! Nu vezi trăsura care vine prin 


strada de la Sourdiere ? Eu o văd, eu o văd !... caii... Ah 
l 

Andrée scoase un țipăt îngrozitor şi se ridică drept 
în picioare, cu neliniştea maternă zugrăvită pe obrazul 
pe care se rostogoleau în picături mari sudoarea şi 
lacrimile. 

— Ah ! exclamă Gilbert, aminteşte-ţi, de i se va 
întîmpla o nenorocire, vina va cădea pe capul tău. 

— Ah !... spuse Andrée respirîind fără să asculte, 
fără să audă ce spunea Gilbert, ah, Dumnezeu din 
ceruri, fii lăudat ! Colacul de la hamul calului l-a lovit şi 
l-a aruncat departe de roata trăsurii... lată-l acolo, 
căzut fără cunoştinţă, dar nu e mort... Ah ! nu... nu... 
nu e mort... leşinat... leşinat numai ! Ajutor ! ajutor! e 
copilul meu... e copilul meu! 

Şi, cu un țipăt sfişietor, Andrée recăzu pe fotoliu 
aproape leşinată ea însăşi. 

Oricît de mult ar fi dorit Gilbert să afle mai multe, 
îi acordă femeii, care gifiia, răgazul unei clipe de 
odihnă de care avea mare nevoie. li era teamă că, 
împingînd-o prea departe, să nu se rupă vreo fibră în 
inima ei sau vreo vină în creierul ei. 

insă în momentul în care crezu că o poate 
interoga fără pericol, continuă : 

— Ei bine ?... 

— Aşteptaţi, aşteptaţi, răspunse Andrée, se face 
un mare cerc în jurul său. Ah ! vă rog din suflet, lăsați- 
mă să trec, lăsaţi-mă să văd : e fiul meu ! Sebastien al 
meul!... Ah ! Dumnezeule ! nu e printre dumneavoastră 
un chirurg sau un medic ? 

— Ah ! alerg eu acolo, exclamă Gilbert. 

— Aşteptaţi, mai spuse încă odată Andrée 
reţinîndu-l de braţ, iată că lumea se îndepărtează. Fără 
îndoială a venit cel pe care l-au chemat, cel aşteptat... 
Vino, vino, domnule ! vedeţi bine că nu e mort, vedeţi 
bine că poate fi salvat. 

Apoi, scoţind o exclamaţie care semăna cu un 
strigăt de groază : 

— Ah! exclamă ea. 

— Ce se întîmplă, pentru numele lui Dumnezeu ? 
întrebă Gilbert. 

— Nu vreau ca acest om să-mi atingă copilul, ţipă 
Andrée. Nu e un om, e un pitic... un gnom... un 
vampir... O ! ce hidos !... ce hidos! 

— Doamnă... doamnă... murmură Gilbert 
tremurînd tot, nu-l pierdeţi din vedere pe Sebastien ! 

— Ah! răspunse Andree cu ochiul imobil, cu buza 
tremurîndă, cu degetul întins, fiţi liniştit... eu sînt... eu 
sînt... 

— Ce face cu el omul acela ? 

— Ilia cu el... Urcă strada de la Sourdiere, intră la 
stînga în fundătura Sainte-Hyacinthe, se apropie de o 
uşă scundă rămasă întredeschisă, o împinge, se 
apleacă, coboară o scară. Il culcă pe o masă unde se 
află o pană, cerneală, hirtii scrise de mînă şi tipărite. li 
scoate haina, îi ridică mîneca, îi strînge braţul cu fişii 
pe care i le aduce o femeie murdară şi la fel de 
hidoasă. Ah ! nu vreau să văd asta ! Nu vreau să văd 
curgînd sîngele fiului meu ! 

— Ei bine, urcați din nou, spuse Gilbert, şi 
numărați treptele scării. 

— Le-am numărat : sînt unsprezece. 

— Examinaţi poarta cu atenţie şi spuneţi-mi dacă 
vedeţi ceva deosebit. 

— Da... un mic geam pătrat închis de o bară în 
cruce. 

— E bine, asta-i tot ce-mi trebuie. 

— Alergaţi... alergaţi... şi-l veţi găsi acolo. 

— Vreţi să vă treziţi de îndată şi să vă amintiţi ? 
Vreţi să nu vă treziţi decît miine dimineaţă, şi să nu vă 
mai amintiţi nimic ? 

—  Treziţi-mă pe loc şi să-mi amintesc ! 

Gilbert îşi trecu cele două degete mari, urmînd 
curba descrisă de ele, peste sprîncenele femeii, îi suflă 
pe frunte şi pronunţă doar atit: 

—  Treziţi-vă. 

Ochii tinerei femei se  însufleţiră imediat; 
membrele i se destinseră ; îl privi pe Gilbert aproape 
fără teamă şi continuă, trează de astă dată, 
recomandările din somn : 

— Alergaţi ! Alergaţi ! Şi scoteţi-mi-l din mîinile 
acestui om care mă înspăimîntă. 

Capitolul 14 
OMUL DIN PIAŢA LUDOVIC AL XV-LEA 


Gilbert nu avea nevoie să fie încurajat în 
cercetările sale. leşi în grabă din cameră şi, cum ar fi 
durat prea mult să refacă drumul pe care venise, 
alergă drept la poarta din strada Cog-Heron, o deschise 
fără ajutorul portarului, o închise după el şi se găsi pe 
drumul regelui. 

Reţinuse perfect itinerariul trasat de Andrée şi se 
repezi pe urmele lui Sebastien. 

Ca şi copilul, traversă întîi piaţa Palais-Royal, 
merse de-a lungul străzii Saint-Honore, acum pustie, 
căci era aproape ora unu după miezul nopţii. Ajuns la 
colţul străzii Sourdiere, o luă la dreapta, apoi la stînga 
şi intră în fundătura Sainte-Hyacinthe. 

Acolo începu să inspecteze mai temeinic 
împrejurimile. 

In a treia poartă pe dreapta recunoscu, după 
deschizătura pătrată închisă în cruce printr-o bară, 
poarta descrisă de Andree. Descrierea era atit de 
exactă încît orice confuzie era imposibilă. Bătu în 
poartă. 

Nu răspunse nimeni. Bătu a doua oară. 

Atunci i se păru că aude un pas temător şi 
bănuitor tîrîndu-se pe scară şi apropiindu-se de el. 

Ciocăni şi a treia oară. 

— Cine bate ? întrebă o voce de femeie. 

— Deschideţi, răspunse Gilbert, şi nu vă fie 
teamă; sînt tatăl copilului rănit pe care l-aţi adăpostit. 

— Deschide, Albertine, spuse o altă voce; e 
doctorul Gilbert. 

— Tată, tată, strigă o a treia voce, în care Gilbert 
o recunoscu pe cea a lui Sebastien. 

Gilbert răsuflă uşurat. 

Uşa se deschise. Mormăind un fel de mulţumire, 
Gilbert se repezi în jos pe scări. 

Ajungînd la ultima treaptă, se pomeni într-un fel 
de pivniţă, luminată de o lampă aşezată pe o masă 
încărcată cu hirtii tipărite şi manuscrise, pe care o 
văzuse Andrée. 

Gilbert îşi zări fiul în umbră, culcat pe un fel de 
targă, chemîndu-l cu braţele întinse. Oricît de puternică 
îi era stăpînirea de sine, dragostea părintească birui 
eticheta filozofică şi doctorul se repezi spre copil, îl 
strînse la pieptul său, avînd grijă să nu-i strivească 
braţul însîngerat sau pieptul lovit. 

Apoi, după un lung sărut părintesc şi după ce îşi 
spuseseră totul fără să fi articulat vreun cuvint, Gilbert 
se întoarse către gazda sa, pe care de-abia o zărise. 

Omul stătea drept, cu picioarele desfăcute, o mînă 
sprijinită pe masă şi cealaltă pe şold, luminat de lampa 
căreia îi scosese abajurul spre a se bucura mai mult de 
scena ce se petrecea în faţa ochilor săi. 

— Priveşte, Albertine, spuse el, şi mulţumeşte îm- 
preună cu mine întîmplării care mi-a îngăduit să-i fac 
un serviciu unuia dintre fraţii mei. 

În momentul în care chirurgul rostea aceste 
cuvinte puţin cam emfatice, Gilbert se întoarse, cum 
am spus, şi aruncă o privire asupra făpturii diforme pe 
care o avea în faţă. 

Era ceva galben şi verde, cu ochi cenuşii care-i 
ieşeau din orbite, unul din acei ţărani urmăriţi de mînia 
Latonei! şi care, pe cale să-şi  desăvirşească 
metamorfoza, nu mai sînt oameni, dar nici broaşte 
riioase n-au apucat încă să ajungă. 

Gilbert se înfioră fără să vrea ; i se părea că — 
poate într-un vis urit, poate printr-un văl de sînge— l-a 
mai văzut pe omul acesta. 


l Latona (mitologie). lubita lui Zeus, mama lui Apollo şi a 
Artemisei, rivala Junonei. La greci, se numea Leto (N. T.) 

Se apropie de Sebastien şi-l strînse şi mai 
drăgăstos. 

Totuşi, Gilbert triumfă asupra primului său impuls 
şi, întreptîndu-se spre acel om straniu, pe care Andrée 
îl văzuse în somnul ei magnetic şi care o înspăimiîntase 
atit de tare, îi spuse : 

— Domnule, primiţi toate mulţumirile unui părinte 
căruia i-aţi salvat fiul; ele sînt sincere şi vin din adîncul 
inimii. 

— Domnule, răspunse chirurgul, nu mi-am făcut 
decît datoria, inspirată deopotrivă de sufletul meu şi de 
ştiinţă. Sînt om, şi cum spune Terenţiu, nimic din ce e 
omenesc nu-mi este străin. De altfel, am o inimă simți- 
toare şi nu aş putea vedea suferind nici o giză, cu atit 
mai mult pe aproapele meu. 

— AŞ putea avea cinstea să ştiu cărui respectabil 
filantrop am onoare să-i vorbesc ? 

— Chiar nu mă cunoaşteţi, confrate ? spuse 
chirurgul cu un zîmbet pe care l-ar fi vrut binevoitor şi 
care nu era decit hidos. Ei bine, eu vă cunosc : sînteţi 
doctorul Gilbert, prietenul lui Washington şi al lui La 
Fayette — apăsă într-un mod straniu asupra ultimului 
nume — omul Americii şi al Franţei, onestul utopist 
care a scris despre regalitatea constituţională 
magnifice memorii pe care le-a adresat, din America, 
majestăţii sale Ludovic al XVI-lea, memorii pentru care 
regele v-a recompensat trimiţindu-vă la Bastilia în 
momentul în care aţi păşit pe pămîntul Franţei. Aţi vrut 
să-l salvaţi, curăţindu-i dinainte drumul spre viitor, şi el 
v-a deschis pe cel al unei temnițe — adevărată 
recunoştinţă de rege! 

Şi de astă dată chirurgul se puse iar pe rîs, dar cu 
un rîs groaznic şi ameninţător. 

— Dacă mă cunoaşteţi, domnule, este un motiv în 
plus să stărui asupra cererii mele şi să am onoarea, la 
rîndul meu, să vă fac cunoştinţa. 

— Ah ! e multă vreme de cînd am făcut 
cunoştinţă, domnule, spuse chirurgul. Sînt douăzeci de 
ani de atunci, a fost o noapte îngrozitoare, noaptea de 
30 mai 1770. Aveaţi virsta acestui copil; mi-aţi fost 
adus, ca şi el, rănit, strivit, aproape mort. Mi-aţi fost 
adus de maestrul Rousseau, şi v-am luat sînge pe o 
masă înconjurată numai de cadavre şi de membre 
tăiate. Ah ! în această noapte îngrozitoare — şi e o 
frumoasă amintire pentru mine — am reuşit să salvez 
multe vieţi graţie cuţitului care ştie pînă unde trebuie 
să taie pentru a vindeca, pînă unde trebuie să 
pătrundă pentru a însănătoşi. 

— Oh ! exclamă Gilbert, atunci, domnule, sînteţi 
Jean-Paul Marat. 

Şi, fără să vrea, făcu un pas înapoi. 

— Vezi, Albertine, spuse Marat, numele meu face 
efect. 

Şi izbucni într-un rîs sinistru. 

— Dar, reluă cu vioiciune Gilbert, de ce sînteţi 
aici, în această pivniţă, luminată de o lampă fumegiîndă 
?.... Vă credeam medicul domnului conte d'Artois. 

— Veterinarul grajdurilor sale vreţi să spuneţi, 
răspunse Marat. Dar prinţul a emigrat. Dacă nu mai 
este prinţ, nu mai sînt nici grajduri; dacă nu mai sînt 
grajduri, nu mai e necesar veterinarul. De altfel, mi-am 
dat demisia, nu mai vreau să-i servesc pe tirani. 

Şi piticul se îndreptă în toată înălţimea micimii 
sale. 

— Dar în sfîrşit, spuse Gilbert, de ce aici, în 
această hrubă, în această pivniţă ? 

— De ce, domnule filozof ? Fiindcă sînt patriot, 
fiindcă scriu pentru a-i denunța pe ambiţioşi, fiindcă lui 
Bailly îi e teamă de mine, pentru că Necker mă urăşte, 
fiindcă La Fayette mă hărţuieşte, mă hăituieşte cu 
garda sa naţională, fiindcă a pus premiu pe capul meu, 
ambițiosul, dictatorul. Dar îl sfidez ! Din fundul cavoului 

meu îl urmăresc, îl denunţ, dictatorul ! Ştii ce a făcut 
de curînd ? 

— Nu, răspunse cu naivitate Gilbert. 

— A pus să se fabrice în cartierul Saint-Antoine 
cincisprezece mii de tabachere cu portretul său. 
Treaba asta are un dedesubt pare-mi-se, aşa-i ?... De 
aceea îi şi rog pe cetăţenii buni să le spargă cînd şi le 
vor putea procura. Vor găsi acolo cheia marelui 
complot regalist, căci — o ştiţi cu siguranţă — în timp 
ce Ludovic al XVI-lea plinge cu lacrimi fierbinţi din 
cauza prostiilor la care îl obligă austriaca, La Fayette 
conspiră cu regina. 

— Cu regina ? repetă Gilbert gînditor. 

— Da, cu regina. Nu veţi afirma că ea nu conspiră 
; ea a împărţit în ultimele zile atîtea cocarde albe, încît 
cotul de panglică albă s-a scumpit cu trei scuzi. Lucrul 
e sigur, îl ştiu de la una din lucrătoarele Bertinei, 
modista reginei, primul ei ministru, acea care spune : 
„Am lucrat azi-dimineaţă cu Majestatea Sa”. 

— Şi unde dezvăluiţi toate acestea ? întrebă 
Gilbert. _ 

— Ìn ziarul meu, în ziarul pe care l-am înfiinţat re- 
cent şi din care am şi scos douăzeci de numere, în Prie- 
tenul Poporului sau Publicistul parizian, ziar politic şi 
imparţial. Pentru a plăti hirtia şi tiparul primelor 
numere — priviţi în spatele dumneavoastră — am 
vîndut pînă şi cuverturile şi cearşafurile patului pe care 
vă este culcat fiul. 

Gilbert se întoarse şi văzu că într-adevăr micul 
Sebastien era întins pe drilul destrămat al unei saltele 
neînfăţate, pe care adormise, învins de durere şi 
oboseală. 

Doctorul se apropie de copil, să constate dacă 
somnul nu era de fapt un leşin. Calmat de respiraţia sa 
liniştită şi egală, reveni spre acest bărbat care-i inspira 
aproape aceeaşi curiozitate pe care i-ar fi inspirat-o un 
animal sălbatic, un tigru sau o hienă. 

— Şi cine sînt colaboratorii dumneavoastră în 
această operă gigantică ? 

— Colaboratorii mei ? spuse Marat. Ah !ah !ah ! 
numai curcanii merg în stoluri ; vulturul umblă singur. 
Colaboratorii mei, iată-i ! 

Marat îşi arătă capul şi mîna. 

— Vedeţi această masă? continuă el. Este 
atelierul unde Vulcan? — comparaţia se potriveşte 
bine, nu-i aşa? — unde Vulcan făureşte trăsnetul. In 
fiecare noapte scriu opt pagini în octavo?, care se vind 
dimineaţa. Opt pagini sînt deseori insuficiente, şi 
atunci dublez cantitatea. Chiar şi şaisprezece pagini 
sînt uneori insuficiente. Termin aproape totdeauna cu 
litere mici ceea ce am început cu caractere mari. 
Ceilalţi ziarişti scot publicaţiile lor la diferite intervale, 
se înlocuiesc unii pe ceilalţi, se ajută; eu niciodată. 
Prietenul Poporului — puteţi vedea un exemplar, iată-l 
aici — este scris în totalitate de aceeaşi mînă. De 
aceea nici nu este pur şi simplu un ziar ; nu, el este un 
om ; este o personalitate; este eul meu întreg ! 

— Dar, întrebă Gilbert, cum puteţi să nu aveţi 
nevoie de alţii la o asemenea muncă enormă ? 

— Ah ! iată secretul legilor naturii !... E un pact 
încheiat între moarte şi mine... eu îi dau zece ani din 
viaţa mea şi ea îmi acordă zile în care nu am nevoie de 
odihnă, nopţi în care nu am nevoie de somn... 
Existenţa mea e simplă : scriu... scriu noaptea, scriu 
ziua. Poliţia lui La Fayette mă obligă să trăiesc ascuns, 
închis ; ea mă face să mă consacru, trup şi suflet, 
muncii, ea îmi dublează activitatea... Viaţa asta m-a 
apăsat la început; acum m-am deprins. Imi place să 
văd societatea asta mizerabilă prin lumina zgircită şi 
oblică a pivniţei mele, prin răsuflătoarea umedă şi 
întunecoasă. Din adîncurile nopţii mele domnesc 


1 Vulcan : zeul roman al focului. (N. T.) 
2 În octavo : formatul unei cărţi sau gazete ale cărei coli sînt 
fălţuite în 8 foi formînd 16 pagini. (N. T.) 

asupra lumii celor vii ; judec, fără drept de apel, ştiinţa 
şi politica... Cu o mînă îi dărim pe Newton, Franklin, 
Laplace, Monge, Lavoisier ; cu cealaltă îi zdruncin pe 
Bailly, Necker, La Fayette.. Voi răsturna toate astea... 
da, ca Samson care a răsturnat templul, şi sub 
dărîmăturile care poate mă vor zdrobi şi pe mine, voi 
îngropa regalitatea... 

Gilbert se înfioră fără să vrea. Acest om îi repeta, 
într-o pivniţă şi acoperit de zdrenţele mizeriei, aproape 
tot ce-i spusese Cagliostro într-un palat şi îmbrăcat cu 
hainele sale elegant brodate. 

— De ce oare, spuse el, popular cum sînteţi, n-aţi 
încercat să fiţi numit membru al Adunării Naţionale ? 

— Deoarece n-a venit încă ziua, spuse Marat. 

Apoi, exprimînd un regret, adăugă aproape 
imediat! 

— Ah ! dacă aş fi tribun al poporului, dacă aş fi 
susţinut de cîteva mii de oameni fermi, garantez că în 
şase săptămîni de aici încolo Constituţia ar fi perfectă ; 
că maşina politică ar funcţiona cît mai bine posibil şi că 
nici un găinar n-ar îndrăzni să-i stînjenească bunul 
mers; că națiunea ar fi liberă şi fericită ; că în mai puţin 
de un an ar deveni înfloritoare şi de temut, şi că ar 
rămîne aşa atita timp cit voi trăi. 

Şi creatura vanitoasă se transforma sub privirea 
lui Gilbert; ochii i se injectau de sînge ; pielea sa 
galbenă strălucea de sudoare ; monstrul era mare în 
hidoşenia sa, cum este mare un altul în frumuseţea sa. 

— Da, continuă apoi reluîndu-şi ideea acolo unde 
entuziasmul o întrerupsese — da, însă nu sînt tribun şi 
nu am acele cîteva mii de oameni de care aş avea 
nevoie... Nu, sînt însă ziarist... nu, dar am scrisul meu, 
hîrtia, pana... nu, dar îi am pe abonaţii mei, pe cititorii 
mei pentru care sînt un oracol, un profet, un ghicitor... 
Am poporul meu al cărui prieten sînt şi pe care-l 
conduc tremurînd tot din trădare în trădare, din 
demascare în demascare, din groază în groază... În 

primul număr al Prietenului Poporului îi denunţam pe 
aristocrați ; spuneam că sînt şase sute de vinovaţi în 
Franţa, că şase sute de capete de funie ar fi 
suficiente... Ah ! ah ! mă cam înşelasem acum o lună! 
Au venit zilele de 5 şi 6 octombrie, care mi-au limpezit 
vederea... Aşa că nu şase sute de vinovaţi trebuie 
judecaţi, ci trebuie spînzuraţi zece mii, douăzeci de mii 
de aristocrați. 

Gilbert zimbea. Furia, ajunsă la acest punct, i se 
părea nebunie. 

— Luaţi seama, spuse el, nu se va găsi în toată 
Franţa destulă cînepă pentru ce vreţi să faceţi, iar 
funiile se vor scumpi peste măsură... 

— De aceea şi sper, spuse Marat, că se vor 
descoperi mijloace noi, mai expeditive... Ştiţi pe cine-l 
aştept în astă-seară ?... Cine va bate la această uşă 
numai peste zece minute ? 

— Nu, domnule. 

— Ei bine, îl aştept pe unul din confrații noştri... 
un membru al Adunării Naţionale pe care-l cunoaşteţi 
după nume, pe cetăţeanul Guillotin. 

— Da, spuse Gilbert, acela care a propus 
deputaţilor să se reunească la „Jeu de Paume” atunci 
cînd au fost izgoniți din sala de şedinţă ; un bărbat 
deosebit de învăţat. 

— Ei bine, ştiţi ce a inventat cetăţeanul 
Gulillotin?... A descoperit o maşină minunată, o maşină 
care ucide fără suferinţă — căci trebuie ca moartea să 
fie o pedeapsă şi nu o suferinţă ; a descoperit o 
asemenea maşină, şi într-una din dimineţile următoare 
o vom încerca. 

Gilbert fu cuprins de un tremur. Era pentru a doua 
oară cînd omul din pivniţă îi reamintea de Cagliostro. 
Această maşină era, fără îndoială, aceeaşi despre care 
îi vorbise Cagliostro. 

— la te uită, zise Marat, şi bate cineva la uşă. El 
e... Deschide, Albertine, deschide. 

Femeia, mai bine zis femeia lui Marat, se ridică de 
pe scaunul de bucătărie pe care stătea chircită, pe 
jumătate adormită, şi se îndreptă maşinal, clătinîndu- 
se, spre uşă. 

In ce-l priveşte pe Gilbert, acesta, zăpăcit şi 
îngrozit, pradă unei amețeli, în pragul leşinului, se 
îndreptă instinctiv spre Sébastien, pregătindu-se să-l ia 
în braţe şi să-l ducă acasă. 

— Vedeţi, continuă Marat cu entuziasm, vedeţi o 
maşină care funcţionează singură ! Care n-are nevoie 
decît de un singur om pentru a o face să funcţioneze ! 
Care poate, schimbîndu-i-se cuțitul, să taie sute de 
capete pe zi ! 

— Şi adăugaţi, spuse o voce blindă şi piţigăiată 
din spatele lui Marat, că poate reteza aceste trei sute 
de capete fără suferinţă, fără vreo altă senzaţie decit o 
uşoară răcoare pe git. 

— Ah ! dumneata eşti, doctore, exclamă Marat 
întorcîndu-se către un bărbat mic de statură, de vreo 
patruzeci şi cinci de ani, a cărui ţinută vestimentară şi 
aer de blîndeţe contrasta straniu cu Marat, şi care avea 
în mînă o cutie ale cărei dimensiuni şi formă semănau 
cu cele ale unei cutii de jucării. — Ce-mi aduci acolo ? 

— Un model din faimoasa mea maşină, dragul 
meu Marat... Dar cred că nu mă înşel, adăugă 
vizitatorul încercînd să desluşească prin întuneric, e 
chiar doctorul Gilbert ? 

— Chiar el, domnule, spuse Gilbert înclinîndu-se. 

—  Încîntat să vă întîlnesc, domnule. Nu sînteţi de 
prisos, slavă Domnului, şi voi fi fericit să am părerea 
unei persoane atît de distinse ca dumneavoastră 
asupra invenţiei pe care o voi pune la punct. Căci 
trebuie să-ţi spun, dragul meu Marat, că am găsit un 
dulgher foarte abil, numit meşterul Guidon, care-mi 
fabrică maşina în mare... E scump : îmi cere cinci mii 
cinci sute de franci ; dar nici un sacrificiu nu e prea 
mare pentru binele umanităţii... In două luni va fi gata, 

prietene, şi o vom putea încerca ; apoi o voi propune 
Adunării Naţionale. Sper că o vei susţine în excelentul 
dumitale ziar —cu toate că maşina mea se recomandă 
singură, cum veţi putea aprecia cu toţii personal — dar 
cîteva rînduri în Prietenul Poporului nu-i vor strica. 

— Ah! fii liniştit ! nu-i voi consacra numai cîteva 
rînduri, ci un număr întreg. 

— Eşti bun, dragul meu Marat, dar, cum se 
spune, nu vreau să-ţi vînd pielea ursului din pădure. 

Şi scoase din haină o a doua cutie, cu un sfert mai 
mică decît prima, şi care, după anumite zgomote care 
răzbăteau din ea, părea că conţine un animal, sau 
poate cîteva animale, neliniştite în închisoarea lor. 

Aceste zgomote nu-i scăpară urechii fine a lui 
Marat. 

— Ah ! eh ! ce avem acolo ? întrebă el. 

— Veţi vedea, spuse doctorul. 

Marat puse mîna pe cutie. 

— Atenţie, exclamă repede doctorul, fii atent să 
nu fugă, nu-i vom putea prinde din nou. Sînt nişte 
şoareci cărora le vom tăia capul. Dar ce faceţi, doctore 
Gilbert... Ne părăsiţi ?... 

— Vai ! da, domnule, răspunse Gilbert, şi cu cel 
mai mare regret. Dar fiul meu, rănit astă-seară de un 
cal care l-a răsturnat pe pavaj, a fost ridicat şi pansat 
de doctorul Marat, căruia, de altfel, îi datorez viaţa 
mea primejduită în împrejurări similare, şi căruia îi 
prezint din nou toate mulţumirile mele. Copilul are 
nevoie de un pat proaspăt, de odihnă, de îngrijire. Nu 
pot, aşadar, asista la interesanta dumneavoastră 
experienţă. 

— Dar veţi asista, nu-i aşa, peste două luni la 
experienţa noastră în mare ? Imi promiteţi, doctore ? 

— Vă promit, domnule. 

— Ţin minte cuvintul dumneavoastră, m-aţi 
înţeles? 

— Vi l-am dat. 

— Doctore, spuse Marat, sper că nu e necesar să 
insist spre a păstra secretul ascunzătorii mele. 

— Ah! domnule... 

— Prietenul dumneavoastră, La Fayette, dacă ar 
descoperi-o ar dispune să fiu împuşcat ca un cîine sau 
spînzurat ca un hoţ. 

— Impuşcat! Spînzurat! exclamă Guillotin. Va 
trebui să se termine odată cu toate aceste execuţii 
canibalice. Va trebui să facem ca moartea să fie 
uşoară, blîndă, instantanee ; ca bătrînii dezgustaţi de 
viaţă şi voind s-o termine în filozofi sau înţelepţi, s-o 
prefere morţii naturale ! Vino şi vezi asta, dragul meu 
Marat, vino şi vezi ! 

Şi, fără a se mai ocupa de doctorul Gilbert, 
Guillotin deschise cutia cea mare şi începu să-şi 
instaleze maşina pe masa lui Marat, care-l privea cu o 
curiozitate care-i egala entuziasmul. 

Gilbert profită de această preocupare pentru a-l 
ridica pe Sebastien adormit şi a-l duce în braţe. 
Albertine îl conduse pînă la uşă, pe care o încuie cu 
grijă după el. 

Odată ajuns în stradă simţi, după frigul de pe 
obraz, că era acoperit de sudoare şi că vîntul nopţii îi 
îngheţa fruntea. 

— Ah, Dumnezeule, murmură el! Ce va deveni 
acest oraş dacă pivnițele ascund poate la această oră 
cinci sute de filantropi ce se ocupă de opere 
asemănătoare cu aceea pe care am văzut-o 
pregătindu-se aici şi care, într-o bună zi vor năvăli la 
lumina zilei?... 

Capitolul 15 
CATHERINE 


Din strada Sourdiere pînă la casa în care locuia 
Gilbert, pe strada Saint-Honors, nu era decit un pas. 
Casa se afla ceva mai departe de biserica Assomption, 
faţă în faţă cu un tîmplar numit Duplay. 

Frigul şi mişcarea îl treziseră pe Sebastien. El ar fi 
vrut să meargă singur, dar tatăl său se opuse şi 
continuă să-l poarte în braţe. 

Ajungînd la poartă, doctorul îl puse o clipă jos pe 
Sebastien, bătu destul de tare pentru ca, oricît de 
adormit să fi fost, portarul să audă şi să nu-l lase să 
stea prea mult în stradă. 

Intr-adevăr, de cealaltă parte a porţii se auzi de 
îndată un pas greoi dar grăbit. 

— Dumneavoastră sînteţi, domnule Gilbert ? 
întrebă o voce. 

— la te uită, zise Sebastien, e vocea lui Pitou. 

— Ah ! Domnul fie lăudat ! exclamă Pitou 
deschizînd poarta. Sebastien e iar cu noi ! 

Apoi, întorcîndu-se spre scară în adîncimea căreia 
licărea raza unei lumînări, strigă : 

— Domnule Billot ! domnule Billot ! Sébastien a 
fost găsit şi nu e rănit, sper — nu-i aşa. domnule 
Gilbert? 

— În orice caz, accidentul nu e grav, spuse 
doctorul. Vino, Sébastien, vino ! 

Şi lăsîndu-i lui Pitou grija de a încuia poarta, îl luă 
din nou pe Sebastien în braţe şi începu să urce scările 
sub privirea uluită a portarului care apăruse în pragul 
gheretei sale, în cămaşă şi cu o tichie de pînză pe cap. 

Billot mergea în faţa doctorului luminînd scările, 
iar Pitou îl urma. 

Doctorul stătea la etajul al doilea. Uşile larg 
deschise arătau că era aşteptat. Il aşeză pe Sebastien 
pe pat. 

Pitou îi urma, îngrijorat şi timid. După noroiul care- 
i acoperea ghetele, ciorapii, pantalonii şi îi păta restul 
îmbrăcăminţii sale era uşor de văzut că abia-abia 
sosise după un drum lung. 

Intr-adevăr, după ce o condusese acasă pe 
Catherine, Pitou, căruia această durere îi săgeta inima 
de două ori — ca unui îndrăgostit şi unui prieten — îşi 
luă rămas bun de la Catherine, de la bătrîna Billot care 
plingea la căpătiiul ei, şi se îndreptă spre Haramont, 
unde ajunse la amiază. 

Ajuns acasă, îşi aruncă privirea în jur şi văzu 
aproape de foaia scrisă de mîna sa o a doua, acoperită 
cu un alt scris. 

Se apropie de masă şi citi scrisoarea lui Sebastien. 

Trebuie spus, spre lauda lui, că Pitou uită pentru o 
clipă grijile personale pentru a nu se gîndi decit la pri- 
mejdiile prin care putea trece prietenul său în timpul 
călătoriei ce-o întreprindea. Plecă deci după el la nouă 
dimineaţa şi ajunse la opt seara. 

Era exact ora, ne reamintim, la care Andree îl lua 
pe Sebastien din Tuileries iar doctorul Gilbert stătea de 
vorbă cu regele. Aşadar, Pitou nu-l găsi acasă nici pe 
Sebastien şi nici pe doctorul Gilbert, dar îl găsi în 
schimb pe Billot. 

Billot nu auzise deloc vorbindu-se de Sébastien şi 
nu ştia la ce oră se va înapoia doctorul Gilbert. 

Timpul trecu astfel greu şi trist pentru Pitou şi Bil- 
lot, de la opt seara pînă la două din zori. 

In cele din urmă, am arătat cum, coborînd scările 
pentru ultima oară, în mai mare grabă decit ceilalţi, 
dorinţa îi fu satisfăcută cînd îi zări apărind în acelaşi 
timp pe tată şi pe fiu. 

Gilbert îi mulţumi lui Pitou, aşa cum o merita acest 
băiat de treabă, printr-o stringere de mînă. Apoi, 

gîndind că, după un marş forţat de optsprezece leghe 
şi o aşteptare de şase ore, drumeţul avea nevoie de 
repaos, îi ură noapte bună şi-l trimise la culcare. 

insă, liniştit în privinţa lui Sebastien, Pitou avea 
acum să-i spună unele taine lui Billot. li făcu aşadar 
semn să-l urmeze, şi Billot îl urmă. 

In ce-l priveşte pe Gilbert, acesta nu voi să lase în 
seama nimănui grija de a-l culca şi de a-l veghea pe 
Sebastien. Examină singur rana de la pieptul copilului, 
îşi puse urechea pe mai multe puncte ale torsului, apoi, 
după ce se convinse că respira normal, se culcă pe o 
canapea lîngă copilul care, cu toată febra destul de 
mare, nu întîrzie să adoarmă. 

Curînd însă, gîndindu-se la îngrijorarea de care 
trebuie să fie cuprinsă Andree, pe potriva celeia prin 
care trecuse el însuşi, chemă servitorul şi-i porunci să 
arunce pe dată în prima cutie poştală o scrisoare care 
să-i ajungă cu primul curier, o scrisoare care cuprindea 
doar cîteva cuvinte : 


Fiți liniştită, copilul a fost găsit şi nu suferă de 
nimic. 


A doua zi, Billot îi ceru de dimineaţă lui Gilbert 
permisiunea de a intra la el, ceea ce i se încuviinţă. 

Chipul plin de bunătate al lui Pitou apăru surizător 
în uşă, în spatele lui Billot, a cărui expresie tristă şi 
gravă Gilbert o remarcă imediat. 

— Ce se întîmplă ? Ce ai, prietene ? întrebă 
doctorul. 

— Ce să am ? Zic că bine aţi făcut să mă reţineţi 
aici de vreme ce pot fi de folos dumneavoastră şi ţării. 
Dar în timp ce stau la Paris, toate merg prost acolo. 

Să nu se creadă, după aceste cuvinte, că Pitou ar 
fi revelat secretele Catherinei şi ar fi vorbit despre 
dragostea tinerei fete cu Isidore. Nu, sufletului onest al 
bravului comandant al gărzii naţionale din Haramont 

era străin de orice delaţiune. Îi spusese lui Billot doar 
că recolta e proastă, că secara lipsea, că griul a fost 
culcat de grindină, că hambarele sînt doar pe o treime 
pline şi că a găsit-o pe Catherine pe drumul de la 
Villers-Cotterâts spre Pisseleau. 

Dar Billot se arătă destul de puţin îngrijorat de 
lipsa secarei şi a banilor pentru livrările de grîu 
scadente. Dar era cît pe ce să i se facă rău aflind de 
leşinul Catherinei. 

Ceea ce ştia bravul bătrîn Billot era că o fată 
tînără, de forţa şi temperamentul Catherinei, nu leşină 
fără motiv la drumul mare. 

De altfel, îl întrebase multe pe Pitou şi, oricît de 
rezervat ar fi fost acesta în răspunsurile sale, Billot 
dădu din cap de mai multe ori spunînd : 

— Lasă, lasă, cred că e timpul să mă înapoiez 
acolo. 

Gilbert, care la rîndul său trecuse ca tată printr-o 
grea încercare, înţelese de astă dată ce se petrecea în 
sufletul de tată al lui Billot în timp ce acesta îi relata 
noutăţile aduse de Pitou. 

— Du-te, aşadar, dragul meu Billot, îi răspunse el, 
deoarece ferma, pămîntul şi familia te solicită. Dar nu 
uita că în numele patriei, voi dispune de dumneata în 
caz de urgenţă. 

— Un singur cuvînt, domnule Gilbert, răspunse 
bravul fermier, şi în douăsprezece ore sînt la Paris. 

După ce-l îmbrăţişă pe Sebastien, care petrecuse 
o noapte liniştită şi era în afară de orice pericol, după 
ce strînse în mîinile sale mari mîna fină şi delicată a lui 
Gilbert, Billot o porni spre ferma pe care o părăsise 
pentru opt zile şi de unde lipsise trei luni. 

Pitou îl urmă, ducînd cu el douăzeci şi cinci de 
ludovici, dar al doctorului Gilbert, destinat echipării 
gărzii naţionale din Haramont. 

Sebastien rămase lîngă tatăl său. 

Capitolul 16 
ARMISTIȚIUL 


A trecut o săptămînă între evenimentele pe care 
le-am relatat şi ziua în care-l vom lua din nou de mînă 
pe cititor să-l conducem la castelul Tuileries, de-acum 
înainte teatrul principal al marilor catastrofe ce se vor 
înfăptui. 

O, Tuileries ! moştenire funestă transmisă de 
regina nopţii Sfintului Bartolomeu, de străina Caterina 
de Médicis, descendenților şi urmaşilor săi; palat al 
ameţelii care atrage pentru a devora, ce fascinaţie 
exercită oare porticul tău larg deschis, prin care se 
prăvălesc în abis toţi aceşti nebuni încoronați, care vor 
să fie numiţi regi, care nu se cred cu adevărat 
încoronați decît atunci cînd dorm sub lambriurile tale 
regicide şi pe care tu îi respingi unul după altul, pe unii 
în chip de cadavre fără cap, pe ceilalţi în chip de fugari 
fără coroană ? 

Fără îndoială, se află în pietrele tale, cizelate ca o 
bijuterie de Benvenuto Cellini, o anume vrajă fatală ; 
fără îndoială vreun talisman al morţii este îngropat în 
pragul tău. Enumeră ultimii regi pe care i-ai primit, şi 
spune ce ai făcut din ei ! Din cei cinci regi, unul singur 
a fost predat de tine cavoului în care-l aşteptau 
strămoşii săi, iar din cei patru de care istoria îţi cere 
socoteală unul a fost trimis pe eşafod şi ceilalţi trei în 
exil! 

Intr-o zi, o adunare întreagă a vrut să înfrunte pri- 
mejdia şi să se aşeze în locul regilor, să se înscăuneze 
ca mandatar al poporului, acolo unde se aşezaseră 
aleşii monarhiei. Din acest moment a fost cuprinsă de 
ameţeală, din acest moment ea se distruse singură ; 
eşafodul îi înghiţi pe unii, exilul pe ceilalţi, şi o stranie 
fraternitate îi uni pe Ludovic al XVI-lea şi pe 
Robespierre, pe Collot d'Herbois şi pe Napoleon, pe 

Billaud-Varennes şi pe Carol al X-lea, pe Vadier şi pe 
Ludovic-Filip. 

O Tuileries ! Tuileries ! Smintit va fi aşadar acela 
care va îndrăzni să treacă pragul tău şi să intre pe 
unde au intrat Ludovic al XVI-lea, Napoleon, Carol al X- 
lea şi Ludovic-Filip, căci mai devreme sau mai tîrziu el 
va ieşi prin aceeaşi poartă prin care au ieşit şi ei. 

Şi totuşi, palat funebru ! fiecare din ei a intrat 
înlăuntrul zidurilor tale, în mijlocul aclamaţiilor 
poporului şi balconul tău dublu i-a văzut, unii după alţii, 
surizîind acestor aclamații, crezind în dorinţele şi în 
urările mulţimii care-i împingea înainte; ceea ce făcea 
ca, de-abia aşezat sub baldachinul regal, fiecare să 
înceapă să lucreze pentru interesul său propriu în loc 
să lucreze pentru binele poporului ; iar poporul, dîndu- 
şi seama de asta, într-o bună zi, l-a zvirlit afară ca pe 
un arendaş necinstit sau l-a pedepsit ca pe un 
răufăcător ingrat. 

Astfel se întîmplă că, după acest marş cumplit din 
6 Octombrie, în noroi, sînge şi ţipete, soarele palid al 
zilei următoare găsi curtea Tulileriilor plină de o 
mulţime emoţionată de înapoierea regelui său, dornică 
să-l vadă. 

Ludovic al XVI-lea primi în tot cursul zilei corpurile 
constituite, şi în acest timp mulţimea aştepta afară, îl 
căuta, îl pîndea printre ferestre ; acel care credea a-l fi 
zărit, scotea un strigăt de bucurie şi-l arăta vecinului 
său spunînd : = 

— Il vedeţi ? Il vedeţi ? lată-l! 

La prînz fu nevoit să se arate în balcon, şi a fost 
aplaudat unanim de cei prezenţi. 

Seara fu nevoit să coboare în grădină, şi acolo, pe 
lîngă aclamații şi aplauze, avură loc manifestații 
înduioşetoare, curseră lacrimi. 

Suflet tînăr, pios şi naiv, doamna Elisabeth îi arătă 
fratelui său mulţimea spunînd : 

— Mi se pare totuşi că nu e prea greu să 
guvernezi asemenea oameni. 

Elisabeth şedea la parter. Seara, se porunci să fie 
deschise ferestrele, cina desfăşurindu-se în faţa 
tuturor. 

Bărbaţi şi femei priveau, aplaudau şi salutau prin 
ferestrele deschise — mai ales femeile ; ele îşi arătau 
copiii, aşezîndu-i pe pervaz, punîndu-i pe aceşti micuţi 
nevinovaţi să trimită sărutări nobilei doamne şi să-i 
spună că e foarte frumoasă. 

lar copiii repetau : „Siînteţi foarte frumoasă, 
doamnă!”, şi cu mînuţele lor durdulii îi trimiteau 
sărutări fără număr şi fără sfîrşit. 

Fiecare spunea : „Revoluţia s-a terminat ; iată-l pe 
rege izbăvit de Versailles-ul său, de curtizanii şi de 
consilierii săi. Vraja care ţinea departe de capitală 
regalitatea captivă în această lume de automate, de 
statui şi de tisă cioplită, în această lume numită 
Versailles, era frîntă. Slavă Domnului, regele este 
reintegrat în viaţă şi în adevăr, ceea ce înseamnă în 
adevărata natură a omului. Veniţi, Sire, veniţi printre 
noi ! Pînă în această zi n-aţi avut — înconjurat cum 
eraţi — decit libertatea de a face rău. Azi, în mijlocul 
nostru, în mijlocul poporului vostru, aveţi toată 
libertatea să faceţi mult bine !” 

Deseori masele şi chiar indivizii se înşală asupra a 
ceea ce sînt, mai bine zis asupra a ceea ce vor deveni. 
Spaima încercată în zilele de 5—6 Octombrie readuse 
alături de rege nu numai un mare număr de suflete, 
dar şi multe inteligenţe, multe interese. Aceste strigăte 
în întuneric, trezirea în mijlocul nopţii, focurile aprinse 
în curtea de marmură, care luminau marile ziduri de la 
Versailles cu reflexele lor funebre, toate acestea 
impresionară puternic imaginația celor  oneşti. 
Adunarea naţională fusese tare înspăimîntată, mai 
înspăimîntată cînd fusese amenințat regele decît cînd 
fusese ea însăşi. Atunci i se mai părea că depindea de 

rege ; nici şase luni n-aveau să treacă şi va simţi că, 
dimpotrivă, regele depinde de ea. O sută cincizeci de 
membri cerură paşaport. Meunier şi Lally fugiră. 

La Fayette şi Mirabeau, cei mai populari oameni 
din Franţa, reveniră la Paris regalişti. 

Mirabeau îi spusese lui La Fayette : „Să ne unim şi 
să-l salvăm pe rege !” 

Din nefericire, La Fayette, om cinstit prin 
excelenţă dar spirit mărginit, dispreţuia caracterul lui 
Mirabeau şi nu-i înţelegea geniul. 

Şi se mulţumi să se ducă la ducele de Orleans. 

Se spuseseră multe lucruri despre Alteța Sa 
regală. Se zicea că în timpul nopţii ducele fusese văzut 
cu o pălărie cu borurile lăsate, cu o vargă în mînă, 
agitînd grupurile în curtea de marmură, împingîndu-i să 
jefuiască castelul, în speranţa că acest jaf va duce în 
acelaşi timp la asasinat. 

Mirabeau era cu totul de partea ducelui de 
Orleans. 

La Fayette, în loc să se înţeleagă cu Mirabeau, se 
duse la ducele de Orléans şi-i ceru să părăsească 
Parisul. Ducele de Orleans luptă, discută, ţinu piept cu 
îndîrjire. Dar La Fayette era cu adevărat rege şi pînă la 
urmă trebui să i se supună. 

— Şi cînd mă voi întoarce ? îl întrebă pe La 
Fayette. 

— Cînd vă voi spune că e timpul să reveniţi, 
prinţe, răspunse el. 

— Şi dacă mă plictisesc şi mă înapoiez fără 
permisiunea dumneavoastră, domnule ? întrebă trufaş 
ducele. 

— Atunci, răspunse La Fayette, sper că a doua zi 
după înapoiere, Alteța Voastră îmi va face cinstea să se 
bată în duel cu mine. 

Ducele de Orleans plecă şi nu reveni decit 
chemat. 

La Fayette era doar puţin regalist înainte de 6 
Octombrie ; dar după 6 Octombrie deveni regalist în 
mod real, sincer ; el o salvase pe regină şi-l protejase 
pe rege. 

Te ataşezi mai mult prin serviciile pe care le faci 
decît prin serviciile ce ţi se fac. Ceea ce înseamnă că în 
sufletul omului există mult mai mult orgoliu decît recu- 
noştinţă. 

Cu toate că simțeau că dedesubtul şi poate chiar 
deasupra acestui întreg popor există un element fatal, 
care nu voia să se amestece cu ei — ceva duşmănos şi 
răzbunător, ca furia unui tigru care rage în timp ce 
mîngiie — regele şi doamna Elisabeth fuseseră 
realmente mişcaţi. 

Nu acelaşi lucru se întîmplă însă cu Maria- 
Antoaneta. Proasta dispoziţie în care se afla sufletul 
femeii dăuna inteligenţei reginei. Lacrimile ei erau 
lacrimi de ciudă, de durere şi de gelozie. Din lacrimile 
pe care le vărsa tot atitea erau pentru Charny, pe care- 
| simţea cum îi scapă din braţe, cît şi pentru sceptrul 
pe care-l simţea scăpîndu-i din mînă. 

De aceea şi vedea toată această mulţime, auzea 
toate aceste strigăte cu inimă seacă, cu mintea 
întăritată. Ea era în realitate mai tînără decît doamna 
Elisabeth, sau cam de aceeaşi vîrstă, dar neprihănirea 
sufletului şi trupului îi crease acesteia un veşmiînt de 
nevinovăție şi prospeţime pe care nu-l lepădase încă, 
pe cînd arzătoarele patimi ale reginei, ura şi dragostea, 
îi îngălbeniseră miinile asemenea fildeşului, îi strînseră 
buzele palide pe dantură şi întinseră peste ochi acele 
ape sidefii şi violacee care trădează o suferinţă 
profundă, incurabilă, permanentă. 

Regina era bolnavă, cu-adevărat bolnavă de o 
boală de care nu te însănătoşeşti, căci singurul său 
leac este fericirea şi liniştea, iar sărmana Maria- 
Antoaneta simţea că s-a terminat şi cu liniştea şi cu 
fericirea ei. 

învingătorii de la Bastilia se prezentaseră la ea, 
dar regina refuză să-i primească. 

Precupeţele din Hale veniseră şi ele. Ea le primise, 
dar de la distanţă, despărțită de ele prin uriaşe zăbrele 
de sîrmă. De altfel, femeile din serviciul ei, ca o 
avangardă menită s-o apere de orice contact, se 
aruncaseră în faţa ei. 

Era o mare greşeală pe care o făcea Maria- 
Antoaneta. Precupeţele din Hale erau regaliste. Multe 
din ele dezaprobaseră actul de la 6 Octombrie. 

Atunci aceste femei îi vorbiră — căci în asemenea 
grupuri există întotdeauna oratori. 

O femeie mai îndrăzneață decit celelalte făcu pe 
sfetnica : 

— Doamnă regină, spuse această femeie, îmi daţi 
voie să vă dau un sfat, o părere în felul nostru, la dracu 
! cum S-ar spune, din inimă. 

Regina făcu din cap un semn atit de imperceptibil 
încît femeia nu-l văzu. 

— Nu răspundeţi ? spuse ea. N-are a face ! Vi-l 
voi da oricum ! lată-vă printre noi, în mijlocul poporului 
dumneavoastră, adică în sînul adevăratei voastre 
familii. Trebuie să-i îndepărtați acum de 
dumneavoastră pe toţi aceşti curteni care-i duc pe regi 
la pierzanie şi să-i iubiţi puţin pe aceşti sărmani 
parizieni care, de douăzeci de ani de cînd sînteţi în 
Franţa, nu v-au văzut poate nici de patru ori. 

— Doamnă, răspunse regina cu răceală, vorbiţi 
astfel deoarece nu-mi cunoaşteţi sufletul. Vă iubeam şi 
cînd stăteam la Versailles, vă voi iubi la fel şi aici, la 
Paris. 

Nu era o făgăduială prea mare. Aşa încît, un alt 
orator spuse : 

— Da, da, ne iubeaţi pe cînd vă aflaţi la Versailles 
! Aşadar din dragoste aţi vrut să asediați şi să 
bombardaţi oraşul la 14 lulie? Din dragoste aţi vrut să 

fugiţi peste frontieră la 6 Octombrie, sub pretextul că 
mergeţi, în mijlocul nopţii, la palatul Trianon ? 

— Înseamnă că, reluă regina, vi s-au spus 
asemenea lucruri şi le-aţi crezut: iată ceea ce face 
deopotrivă nenorocirea poporului şi a regelui! 

Şi totuşi, în pofida rezistenţei orgoliului şi în 
mijlocul sfişierii sufletului ea găsi o ieşire bine 
inspirată. 

Una dintre aceste femei, alsaciană de felul ei, i se 
adresă în limba germană. 

— Doamnă, îi răspunse regina, am devenit atit de 
franceză încît am uitat limba maternă. 

Era drăguţ ce spusese, dar din păcate o spusese 
prost. 

Precupeţele din Hale s-ar fi putut îndepărta 
strigînd din inimă : „Trăiască regina !” Ele se 
îndepărtară strigînd din vîrful buzelor şi mîriind între 
dinţi. 

Seara, aflindu-se împreună regele şi doamna 
Elisabeth, spre a se consola, încercau să-şi amintească 
tot ce găsiseră bun şi încurajator în acest popor. 
Regina nu găsi nimic de adăugat decit o vorbă a 
delfinului, pe care-o repetă de mai multe ori în ziua 
aceea şi în cele următoare. 

Intrînd în apartamentele reginei în clipa în care se 
auzea gălăgia făcută de precupeţe, copilul alergă spre 
mamă şi, strîngînd-o în braţe, exclamă : 

— Dumnezeule, mamă, oare azi mai este încă 
ieri?... 

Micul moştenitor se afla acolo şi, mîndru că se 
vorbea despre el, ca orice copil care vede că cei din jur 
se ocupă de persoana lui, se apropie de rege şi-l privi 
cu un aer ginditor. 

— Ce doreşti, Ludovic ? întrebă regele. 

— Aş vrea, tată, răspunse delfinul, să vă întreb 
ceva foarte serios. 

— Ei bine, spuse regele atrăgindu-l între 
genunchi, să vedem ce vrei să întrebi. Vorbeşte ! 

— AŞ dori să ştiu, continuă copilul, de ce poporul, 
care vă iubea atît de mult, s-a supărat, şi ce i-aţi făcut 
ca să se înfurie într-atit ? 

— Ludovic ! murmură regina cu un accent de 
reproş. 

— Lăsaţi-mă să-i răspund, spuse regele. 

Doamna Elisabeth îi zîmbea copilului. 

Ludovic al XVI-lea îşi ridică fiul pe genunchi şi, 
explicînd politica momentului la puterea de înţelegere 
a copilului îi spuse : 

— Fiul meu, am vrut să fac acest popor şi mai 
fericit decît era. Am avut nevoie de bani să plătesc 
cheltuielile pricinuite de război. Am cerut aceşti bani 
poporului meu, aşa cum au făcut întotdeauna regii, 
înaintaşii mei.  Înalţii dregători care alcătuiesc 
parlamentul s-au opus şi au spus că numai poporul are 
dreptul să voteze aceste cheltuieli. l-am întrunit la 
Versailles pe fruntaşii fiecărui oraş, fruntaşi după 
nobleţe, avere şi merite. Această adunare este ceea ce 
se numeşte Etats généraux. Cînd s-au întrunit, mi-au 
cerut lucruri pe care nu le pot satisface nici pentru 
mine, nici pentru dumneata care vei fi urmaşul meu. S- 
au găsit oameni răi, care au ridicat poporul împotriva 
mea, şi excesele care au avut loc în ultimele zile 
reprezintă opera lor !... Fiule, poporului nu trebuie să-i 
aduci nici o vină. 

La această ultimă recomandare, Maria-Antoaneta 
îşi încleştă dinţii ; era evident că, ocupîndu-se de 
educarea delfinului, n-ar fi dirijat această educaţie spre 
uitarea injuriilor. 

A doua zi, delegaţi ai primăriei Parisului şi ai gărzii 
naţionale o rugară pe regină să vină la spectacol, ca 


1 Statele generale, adunare a nobilimii, clerului şi stării a 
treia în Franţa pînă în 1789. (N. T.) 

poporul să constate, prin prezenţa ei şi a regelui, că 
locuiesc cu plăcere în capitală. 

Regina răspunse că ar da curs cu plăcere invitaţiei 
oraşului Paris, dar că mai are nevoie de timp să i se 
şteargă amintirea zilelor care au trecut. Poporul 
uitase ; era mirat că cineva îşi mai aminteşte. 

Cînd află că duşmanul ei, ducele de Orléans, a 
fost îndepărtat din Paris, încercă un moment de 
bucurie, dar nu-i fu deloc recunoscătoare lui La Fayette 
pentru aceasta. Credea că era o afacere personală 
între prinţ şi general. Crezu sau se prefăcea a crede, 
nevrînd să-i datoreze ceva lui La Fayette. Adevărată 
prinţesă din Casa de Lorena prin trufie şi pizmă, ea 
voia să învingă şi să se răzbune. 

„Reginele nu se pot îneca”, spusese doamna 
Henriette a Angliei în toiul unei furtuni, şi ea era de 
părerea acesteia. 

De altfel, Maria-Tereza nu era oare mai aproape 
de moarte decit ea cînd îşi luase copilul în braţe şi-l 
arătase ungurilor ei fideli ? 

Această amintire eroică a mamei o înrîuri pe fiică. 
A fost o greşeală — o greşeală îngrozitoare a acelora 
care compară situaţiile fără să le judece ! 

Maria-Tereza avea de partea ei poporul ; Maria- 
Antoaneta îl avea împotrivă.-i. 

Apoi, ea era înainte de toate femeie, şi poate că, 
vai! ar fi judecat mai bine situaţia dacă inima i-ar fi fost 
mai liniştită ; poate că ar fi urit mai puţin poporul dacă 
Charny ar fi iubit-o mai mult ! 

lată aşadar ce se petrecea la Tuileries în aceste 
cîteva zile în care revoluţia făcea un popas, cînd 
patimile dezlănţuite se mai răceau şi cînd, ca într-un 
armistițiu, prieteni şi duşmani se recunoşteau pentru a 
reîncepe, la prima declarare a ostilităţilor, o nouă luptă 
şi mai îndirjită, o nouă bătălie şi mai devastatoare. 

Această luptă este cu atît mai probabilă, această 
bătălie e cu atît mai iminentă cu cît i-am pus la curent 

pe cititori nu numai cu ceea ce se poate vedea la 
suprafaţa societăţii, ci mai ales cu tot ce se urzeşte în 
adîncurile ei. 

Capitolul 17 
PORTRETUL LUI CAROL I 


În timpul celor cîteva zile care s-au scurs şi în care 
noii oaspeţi ai palatului Tuileries se instalară şi-şi 
reluară obiceiurile, Gilbert, nefiind chemat la rege, nu a 
crezut de cuviinţă să se ducă acolo ; dar pînă la urmă 
sosi ziua sa de vizită. 

Abia apucă să treacă pragul şi valetul de serviciu 
se ridică şi-l conduse în dormitorul regelui. 

Regele se plimba de colo-colo, atît de preocupat, 
încît nu observă intrarea doctorului, după cum nu 
auzise anunţul ce o precedase. Gilbert se opri la uşă, 
nemişcat şi tăcut, aşteptind ca regele să-i remarce 
prezenţa şi să-i adreseze cuvintul. 

Obiectul preocupării regelui — uşor de văzut, căci 
din timp în timp se oprea gînditor în faţa lui — era un 
mare tablou al regelui Carol l, pictat de Van Dyck, 
acelaşi care se află acum la Luvru şi pe care un englez 
propusese să-l acopere complet cu monezi de aur dacă 
se consimţea să-i fie vîndut. 

Cunoaşteţi acest portret, nu-i aşa, dacă nu piînza, 
cel puţin gravura ? 

Carol | e în picioare, sub unul din acei arbori 
subţiri şi rari care cresc pe plaje. Un paj îi ţine calul 
acoperit de valtrap. Marea închide orizontul. Chipul 
regelui este marcat de o deplină melancolie. La ce se 
gîndeşte acest Stuart, care a avut ca predecesor pe 
frumoasa şi nefericita Maria, şi care va avea ca urmaş 
pe loan al II-lea ? Sau, mai bine zis, la ce se gîndea 
pictorul, acest om de geniu, care a avut destulă minte 
să împrumute şi fizionomiei regelui ceva din prisosul 
său ? La ce se gindea cînd îl picta ca simplu cavaler, 

gata să pornească din nou în campanie împotriva 
„capetelor rotunde” ?! 

Dacă am întoarce tabloul în care Van Dyck a pus 
această profundă nuanţă de tristeţe, n-am putea găsi 
oare pe dos vreo schiţă a eşafodului de la White-Hall ? 

De trei ori îşi întrerupse regele plimbarea spre a 
se opri în faţa portretului, şi şi-o reluă de trei ori. Fatal, 
se regăsea totdeauna în faţa acestui tablou. 

In cele din urmă, Gilbert înţelese că există 
împrejurări în care un spectator este mai puţin 
indiscret anunţindu-şi prezenţa decît rămînînd tăcut. 
Făcu o mişcare. Ludovic al XVI-lea tresări şi se 
întoarse. 

— Ah ! dumneata eşti, doctore, spuse el. Vino, 
vino, sînt fericit să te văd. 

Gilbert se apropie, înclinîndu-se. 

— De cîtă vreme eşti aici, doctore ? 

— De cîteva minute, Sire. 

— Ah ! spuse regele recăzînd pe ginduri. 

Apoi, după o pauză, conducîndu-l pe Gilbert în faţa 
operei lui Van Dyck, îl întrebă : 

— Doctore, cunoşti acest portret ? 

— Da, Sire. 

— Unde l-ai văzut ? 

— Cînd eram copil, la doamna du Barry. Dar, 
oricît de copil eram la vremea aceea, m-a impresionat 
profund. 

— Da, la doamna du Barry, asta e, murmură 
Ludovic al XVI-lea. 

Apoi, după o altă pauză de cîteva secunde, 
întrebă? 

— Cunoşti istoria acestui portret, doctore ? 


1 Poreclă dată în 1646 partizanilor Parlamentului cel Lung, 
care aveau părul scurt, pe cînd partizanii lui Carol | al Angliei 
purtau păr lung şi ondulat, sau peruci. (N. T.) 

— Majestatea Sa vorbeşte despre istoria regelui 
pe care-l înfăţişează, sau despre însăşi istoria 
portretului ? 

— Vorbesc despre istoria portretului. 

— N-o cunosc, Sire, ştiu doar că a fost pictat la 
Londra prin 1645 sau 1646. lată tot ce pot spune. Dar 
nu ştiu cum a ajuns în Franţa şi cum de se află în 
momentul de faţă în camera Majestății Voastre. 

— Cum a ajuns în Franţa am să ţi-o spun. Cum de 
a ajuns în camera mea n-o ştiu nici eu. 

Gilbert se uită mirat la rege. 

— Cum de se găseşte în Franţa, repetă regele, 
iată: nu am a spune nimic nou asupra fondului, dar 
multe asupra amănuntelor. Vei înţelege atunci de ce 
mă tot opream în faţa acestui portret şi la ce mă 
gîndeam. 

Gilbert se înclină, în semn că ascultă cu atenţie. 

— Cu aproape treizeci de ani în urmă, spuse 
regele, exista în Franţa un guvern fatal ţării, dar mai 
ales mie, adăugă el suspinînd la amintirea tatălui său, 
despre care a crezut întotdeauna că a fost otrăvit de 
austrieci. Era guvernul condus de domnul de Choiseul. 
Se hotărise să fie înlocuit de guvernul domnilor 
d'Aiguillon şi Maupeau, zdrobind din aceeaşi lovitură şi 
parlamentele. Dar desfiinţarea parlamentelor era o 
acţiune care-l speria enorm pe bunicul meu, regele 
Ludovic al XV-lea. Pentru a zdrobi parlamentele îi 
trebuia o voinţă pe care o pierduse. Din ce mai 
rămăsese din acest moşneag trebuia făcut un nou om 
şi, pentru a face din acest bătrîn un om nou, nu exista 
decît un mijloc : acela de a închide ruşinosul harem 
care, sub numele de Parc-aux-Cerfs, a costat atiţia bani 
Franţa şi a dăunat atît de mult popularității monarhiei. 
Trebuia ca în locul acestei adunări de tinere fete, unde 
se vlăguiau resturile bărbăţiei sale, să i se dea regelui 
Ludovic al XV-lea o singură iubită care să le înlocuiască 
pe toate, care să nu aibă atita influenţă încît să-l facă 


152 


să urmeze o anumită linie politică, dar care să aibă 
destulă memorie să-i repete clipă de clipă o lecţie bine 
învățată. Bătrînul mareşal de Richelieu ştia unde să 
găsească o femeie de acest gen. El o căută acolo unde 
trebuie, şi o găsi. Ai cunoscut-o, doctore, căci acum 
cîteva clipe mi-ai spus că ai văzut acest portret la ea. 

Gilbert se înclină. 

— Noi, Regina şi cu mine, n-am iubit-o pe această 
femeie ! Regina poate mai puţin decît mine, căci 
regina, austriacă fiind, pregătită de Maria-Tereza 
pentru această mare politică europeană în care Austria 
ar fi centrul, vedea în numirea domnului d'Aiguillon 
prăbuşirea prietenului său, domnul de Choiseul. Noi n- 
am iubit-o, zic, trebuie totuşi să fiu drept şi să recunosc 
că, distrugîind ceea ce fusese înainte, ea acţiona 
potrivit dorințelor mele şi, aş spune cu toată 
convingerea, pentru binele general. Era o actriţă abilă ! 
Işi juca minunat rolul ; îl uimi pe Ludovic al XV-lea 
printr-o familiaritate îndrăzneață, necunoscută pînă 
atunci de regalitate ; îl amuză zeflemisindu-l, şi-l făcu 
bărbat făcîndu-l să creadă că era... 

Regele se opri brusc, ca şi cum îşi reproşa 
imprudenţa de a fi vorbit astfel despre bunicul său în 
faţa unui străin. Dar, aruncînd o privire asupra chipului 
sincer şi deschis al lui Gilbert, văzu că acest om ştia 
atit de bine să înţeleagă totul, încît putea să-i spună 
totul. 

Gilbert ghici ce se petrecea în mintea regelui şi, 
fără nerăbdare, fără să întrebe măcar, deschizînd ochii 
larg şi privind în ochii regelui, care-l scrutau, aşteptă. 

— Ceea ce-ţi spun, domnule, zise Ludovic cu o 
oarecare nobleţe a gestului şi a capului care nu-i era 
obişnuită, n-ar fi trebuit să ţi-o spun, deoarece 
reprezintă gîndurile mele intime, şi un rege nu trebuie 
să le îngăduie să-i pătrundă în suflet decit pe aceia în 
sufletul cărora poate citi el însuşi. Imi vei plăti cu 
aceeaşi monedă, domnule Gilbert ? Şi dacă regele 

Franţei îţi va spune întotdeauna ce gîndeşte, îi vei 
spune şi dumneata întotdeauna ce gîndeşti ? 

— Sire, răspunse Gilbert, vă jur că dacă 
Majestatea Voastră îmi va face această onoare, îi voi 
face, la rîndul meu, acest serviciu. Medicul se ocupă de 
trup ca preotul de suflet. Insă, mut şi de nepătruns 
pentru alţii, voi socoti o crimă să nu-i spun tot adevărul 
regelui, care-mi face onoarea să mi-l ceară. 

— Aşadar, domnule Gilbert, nu vei face niciodată 
vreo indiscreţie ? 

— Sire, îmi puteţi spune că din ordinul 
dumneavoastră peste un sfert de oră va trebui să fiu 
executat, şi voi considera că nu am dreptul să fug dacă 
nu veţi adăuga : „Fugi !”. 

— Faci bine că-mi spui asta, domnule Gilbert. Cu 
cei mai buni prieteni ai mei, cu regina însăşi, vorbesc 
adeseori încet, ca pentru mine. Cu dumneata îmi voi 
spune gîndurile cu glas tare, fără înconjur. 

Continuă apoi: 

— Ei bine, această femeie, care ştia că la Ludovic 
al XV-lea nu se putea conta decit pe veleităţile sale 
regale, nu-l părăsea niciodată, pentru a profita pînă şi 
de cea mai măruntă dintre aceste veleităţi. Ea îl urma 
în consilii şi se apleca peste fotoliul său ; în faţa 
cancelarului, în faţa tuturor personajelor importante, în 
faţa demnitarilor bătrîni, se culca la picioarele lui şi se 
sclifosea ca o maimuţă ; era guralivă ca un papagal, 
lipsindu-l astfel în cele din urmă ziua şi noaptea de 
atributele regalității. Dar asta încă nu era destul, şi 
ciudata Egerie! şi-ar fi pierdut poate timpul, dacă 
domnul de Richelieu n-ar fi avut ideea să confere 
consistenţă acestor cuvinte greu inteligibile, ceea ce 
făcu ca lecţia pe care ea o repeta să devină materială. 
Sub pretextul că pajul ce se vede în tablou se numeşte 
Barry, pînza aceasta fu cumpărată pentru ea, ca şi cum 


1 Nimfă de la care, potrivit unei legende romane, regele 
Numa primea în taină sfaturi. (N. T.) 

ar fi fost vorba de un tablou de familie. Acest chip 
melancolic, care parcă ghiceşte ziua de 30 ianuarie 
1649, aşezat în budoarul fetei, auzi hohotele ei 
neruşinate de ris, asistă la zbenguiala ei lascivă ; căci 
iată la ce-i servea tabloul : rizînd, îl lua pe Ludovic al 
XV-lea de cap şi arătîndu-i-l pe Carol |, îi zicea : „Vezi 
tu, iată un rege căruia i s-a tăiat capul fiindcă a fost 
slab faţă de parlamentul său ; cruţă-l încă pe alt tău !” 
Ludovic al XV-lea îşi desfiinţă parlamentul şi muri 
liniştit pe tron. Atunci noi am exilat această femeie faţă 
de care ar fi trebuit poate să ne arătăm mai indulgenţi. 
Tabloul rămase în mansardele Versailles-ului şi nu m- 
am gîndit niciodată să întreb măcar ce s-a întîmplat cu 
el... Cum se face că-l găsesc acum aici ? Cine a pus să 
fie adus ? De ce mă urmează, mai bine zis, de ce mă 
urmăreşte ? 

Şi, după ce scutură trist din cap, regele spuse : 

— Doctore, nu se ascunde oare o ursită rea în 
această întîmplare ? 

— O ursită rea, dacă acest portret nu vă spune 
nimic, Sire, dar o salvare, dacă el vă spune ceva. 

— Cum ai vrea ca un asemenea tablou să nu-i 
vorbească unui rege aflat în situaţia mea, doctore ? 

— După ce mi-a îngăduit să-i spun adevărul, 
Majestatea Voastră îmi îngăduie să-i pun şi cîteva 
întrebări? 

Regele păru că ezită o clipă. 

— Intreabă, doctore, spuse apoi. 

— Ce vă spune acest portret, Sire ? 

— Imi spune că regele Carol | şi-a pierdut capul 
pentru că a pornit război împotriva poporului său, şi că 
lacob al II-lea a pierdut tronul pentru că l-a părăsit pe 
al său. | 

— In acest caz, portretul, ca şi mine, Sire, vă 
spune adevărul. 

— Ei bine ?... întrebă regele îndemniîndu-l pe 
Gilbert din privire. 

— Ei bine ! Deoarece regele mi-a permis să-i pun 
întrebări, îl voi întreba ce răspuns îi dă acestui portret 
care-i vorbeşte atît de loial ? 

— Domnule Gilbert, răspunse regele, îţi dau 
cuvîntul meu de gentilom că n-am luat încă nici o 
hotărîre. Voi lua o decizie în raport cu împrejurările. 

— Poporului îi e teamă că regele se gîndeşte să-i 
facă război. 

Ludovic al XVI-lea se împotrivi clătinînd din cap. 

— Nu, domnule, nu, nu pot face război poporului 
decit cu sprijinul străinătăţii, şi cunosc prea bine 
situaţia din Europa ca să mă încred în ea. Regele 
Prusiei se oferă să intre în Franţa cu o sută de mii de 
oameni ; dar cunosc spiritul intrigant şi ambițios al 
acestei mici monarhii care năzuieşte să devină un 
mare regat, care incită peste tot la tulburări, sperînd că 
acestea îi vor da posibilitatea să mai acapareze o 
Silezie. In ce o priveşte, Austria îmi pune la dispoziţie o 
altă sută de mii de oameni ; dar nu-l iubesc pe 
cumnatul meu Leopold, un lanus cu două feţe, un fi- 
lozof bigot, a cărui mamă, Maria-Tereza, a uneltit 
otrăvirea tatălui meu. Fratele meu, d'Artois, îmi 
propune sprijinul Sardiniei şi al Spaniei ; dar nu mă 
încred în aceste două puteri conduse de fratele meu, 
d'Artois ; el îl are lîngă sine pe domnul de Calonne, 
adică pe cel mai neînduplecat duşman al reginei, 
acelaşi care a adnotat — am văzut manuscrisul — 
pamfletul doamnei de La Motte împotriva noastră în 
acea urită afacere a colierului. Ştiu tot ce se petrece 
acolo. In penultimul consiliu s-a pus chestiunea să mă 
detroneze şi să numească un regent, care ar fi, 
probabil, celălalt scump frate al meu, contele de 
Provence ; în ultimul consiliu, domnul de Condé, vărul 
meu, a propus să pătrundă în Franţa şi să înainteze 
spre Lyon, orice i s-ar întîmpla regelui!... În ce o 
priveşte pe marea Caterină e o altă treabă ; ea se 
mărgineşte doar la sfaturi — vă imaginaţi doar că stă 

la masă, ocupată să înghită Polonia, şi că nu se poate 
ridica înainte de a-şi fi terminat prînzul. Ea îmi dă un 
sfat care vizează sublimul şi care nu poate fi calificat 
decît drept ridicol, mai ales după cele întîmplate în 
ultimele zile. „Regii, spune ea, trebuie să-şi urmeze 
calea, fără să le pese de strigătele poporului, ca şi luna 
care-şi urmează cursul fără să-i pese de lătratul cîi- 
nilor.” Se pare că în ţara ei cîinii se mulţumesc să latre. 
Să-i întrebe pe Deshuttes şi Varicourt dacă ai noştri nu 
muşcă. 

— Poporului îi e teamă că regele are de gînd să 
fugă, să părăsească Franţa... 

Regele şovăi să răspundă. 

— Sire, continuă Gilbert  zimbind,  greşeşti 
totdeauna luînd chiar întocmai permisiunea dată de un 
rege. Văd că sînt indiscret, dar prin întrebarea mea, eu 
exprim pur şi simplu o temere. 

Regele puse mîna pe umărul lui Gilbert. 

— Domnule, spuse el, ţi-am promis adevărul, ţi-l 
voi spune pe de-a întregul. Da, a fost vorba de aşa 
ceva, da, mi s-a propus această treabă. Da, mulţi 
slujitori loiali care mă înconjură sînt de părere că 
trebuie să fug. Dar în noaptea de 6 Octombrie, în 
momentul în care, plingind în braţele mele şi 
strîngîndu-şi cei doi copii la sîn, aştepta, ca şi mine, 
moartea, regina m-a pus să jur că nu voi fugi niciodată 
singur, că vom pleca cu toţii împreună, ca să ne 
salvăm, sau să pierim împreună. Am jurat, domnule, şi- 
mi voi ţine cuvîntul. Şi cum nu cred că e cu putinţă să 
fugim cu toţii împreună fără să fim arestaţi de zece ori 
înainte de a ajunge la frontieră, nu vom fugi. 

— Sire, spuse Gilbert, admir profund 
perspicacitatea judecății Majestății Voastre. Ah ! de ce 
nu vă poate auzi întreaga Franţă, cum v-am auzit eu în 
acest moment ? Cum s-ar potoli duşmăniile care-l 
urmăresc pe Majestatea Voastră ! Cum s-ar micşora 
primejdiile care-l înconjură !... 

— Duşmănii ! spuse regele. Crezi aşadar că 
poporul meu mă urăşte ? Primejdii ! Neluînd prea în 
serios gîndurile sumbre care mi-au fost inspirate de 
acest portret, ţi-aş spune că cele mai mari pericole au 
trecut. 

Gilbert îl privi pe rege cu un profund sentiment de 
melancolie. 

— Nu eşti de aceeaşi părere, domnule Gilbert ? 
întrebă regele. 

— Părerea mea, Sire, este că Majestatea Voastră 
de-abia a intrat în luptă şi că 14 iulie şi 6 octombrie nu 
sînt decît primele două acte din teribila dramă pe care 
Franţa o va juca în faţa naţiunilor. 

Ludovic al XVI-lea păli uşor. 

— Sper că te înşeli, domnule, spuse el. 

— Nu mă înşel, Sire. 

— Cum poţi şti dumneata mai multe decît mine în 
aceste probleme, cînd eu am poliţia şi contrapoliţia în 
mînă ? 

— Sire, e-adevărat că n-am la dispoziţie nici 
poliţia nici contrapoliţia. Dar prin poziţia mea sînt 
intermediarul firesc între ceea ce atinge cerul şi ceea 
ce se ascunde încă în măruntaiele pămîntului. Sire, 
Sire, ceea ce am suferit noi nu e decît o mişcare 
tectonică ; ne mai rămîne să luptăm cu focul, cenuşa şi 
lava vulcanului. 

— Ai spus, să luptăm, domnule ; nu te-ai fi 
exprimat mai corect zicînd să fugim ? 

— Am spus, să luptăm, Sire. 

— Cunoşti opinia mea cu privire la străinătate. Nu 
voi chema niciodată pe vreun străin în Franţa, doar 
dacă viaţa soţiei şi a copiilor mei ar fi cu adevărat în 
primejdie. 

— AŞ vrea să mă prostern la picioarele 
dumneavoastră, Sire, şi să vă mulţumesc pentru 
asemenea sentimente. Nu, Sire, nu avem nevoie de 
străini. La ce bun străinătatea atita vreme cît n-aţi 

epuizat resursele proprii ? Vă temeţi să nu fiţi depăşit 
de revoluţie, nu-i aşa, Sire ? 

— Aşa e, o mărturisesc. 

— Ei bine, sînt două mijloace de a salva în acelaşi 
timp şi regele şi Franţa. 

— Spuneţi-le, domnule, şi veţi binemerita de la 
amiîndoi. 

— Primul, Sire, este să vă puneţi în fruntea 
revoluţiei şi s-o conduceţi. 

— Mă voi tîf după ei, domnule Gilbert, şi nu 
vreau să merg în direcţia în care merg ei. 

— Al doilea este de a-i pune revoluţiei o zăbală 
destul de solidă, pentru a o îmblînzi. 

— Cum se va numi această zăbală, domnule ? 

— Popularitatea şi geniul. 

— Şi cine-i va fi fierarul ? 

— Mirabeau ! 

Ludovic aLXVI-lea îl privi pe Gilbert în faţă, ca şi 
cum ar fi înţeles greşit. 

Capitolul 18 
MIRABEAU 


Gilbert îşi dădu seama că trebuia să susţină o 
luptă, dar era pregătit. 

— Mirabeau, repetă el, da, Sire, Mirabeau ! 

Regele se întoarse spre portretul lui Carol |. 

— Ce ai fi răspuns, Carol Stuart — întrebă el 
poetica pînză a lui Van Dyck — dacă, simțind că-ţi 
tremură pămîntul sub picioare ţi s-ar fi propus să te 
sprijini pe Cromwell ? 

— Carol Stuart ar fi refuzat şi bine ar fi făcut, răs- 
punse Gilbert, deoarece nu există nici o asemănare 
între Cromwell şi Mirabeau. 

— Nu ştiu cum priviţi lucrurile, doctore, spuse 
regele. Pentru mine însă nu există grade de 
comparaţie în trădare. Un trădător e un trădător, şi nu 
pot să deosebesc dacă unul e doar puţin trădător, iar 
altul ceva mai mult. 

— Sire ! spuse Gilbert cu un profund respect dar, 
în acelaşi timp, cu o fermitate de neînvins. Nici 
Cromwell nici Mirabeau nu sînt trădători ! 

— Dar ce sînt ? exclamă regele. 

— Cromwell este un supus rebel, iar Mirabeau un 
nobil nemulţumit. 

— Nemulțumit de ce ? 

— De toate... de tatăl său care l-a întemnițat în 
castelul If şi în donjonul! de la Vincennes ; de 
tribunalele care l-au condamnat la moarte ; de rege, 
care nu i-a apreciat geniul şi nu i-l recunoaşte nici 
acum. 

— Geniul omului politic, domnule Gilbert, spuse 
cu vioiciune regele, este onestitatea. 


1 Turn principal în sistemul de apărare al unui castel me- 
dieval.(N. T.) 

— Răspunsul e frumos, Sire, demn de Titus, de 
Traian sau de Marc-Aureliu. Din nefericire, experienţa îl 
infirmă. 

— Cum asta ? 

— Era oare om onest Augustus, care împărțea 
lumea cu Lepidus şi Antoniu şi care-l exilă pe Lepidus 
şi-l ucise pe Antoniu pentru a avea întreaga lume 
numai pentru el ? Era oare un om onest Carol-cel-Mare, 
care-l trimise pe fratele său, Carloman, să moară într-o 
mănăstire şi care, pentru a isprăvi odată cu duşmanul 
său, Witikind, personalitate aproape tot atît de mare ca 
şi el, dispuse să se taie capetele tuturor saxonilor care 
depăşeau în înălţime sabia sa ? Era oare un om onest 
Ludovic al XI-lea, care se revoltă împotriva tatălui său 
pentru a-l detrona şi care, chiar dacă dădu greş, îi 
inspiră sărmanului Carol al VIl-lea o asemenea groază 
încît, de teamă să nu fie otrăvit, se lăsă să moară de 
foame ? Era oare un om onest Richelieu, care urzea în 
alcovurile Luvrului şi pe scările palatului Cardinal 
conspirații al căror deznodămiînt avea loc pe Piaţa 
Greve!. Era oare un om onest Mazarin, care semnă un 
pact cu lordul-protector? şi care nu numai că i-a refuzat 
lui Carol al II-lea suma de o jumătate de milion şi un 
număr de cinci sute de oameni, dar l-a şi izgonit din 
Franţa ? Era oare un om onest Colbert, care-l trădă, îl 
acuză, îl răsturnă pe Fouquet, protectorul său, şi care 
în timp ce Fouquet era aruncat de viu într-o temniţă de 
unde n-avea să mai iasă decit în chip de cadavru, se 
aşeză, nepedepsit şi arogant în fotoliul cald încă al 
acestuia ? Şi, cu toate acestea, nici unii nici alţii, 
Domnul fie lăudat ! n-au greşit cu nimic nici faţă de 
regi, nici faţă de regalitate ! 


l Place de Grève: piaţă a Parisului, care, din vremea lui Carol 
al VI-lea pînă la Restauraţie, a fost locul execuțiilor capitale. (N.T.) 
2 Lord protector, titlu purtat de Cromwell. (N.T.) 

— Dar, domnule Gilbert, ştii bine că domnul de 
Mirabeau nu poate fi al meu fiindcă este al ducelui de 
Orleans. 

— Ei! Sire, ducele de Orléans fiind exilat, domnul 
de Mirabeau nu mai este al nimănui. 

— Cum vrei să am încredere într-un om care se 
vinde ? 

— Cumpărîndu-l. Nu puteţi oare să-i daţi mai mult 
decit orice pe lume ? 

— E nesăţios. Va cere un milion ! 

— Dacă Mirabeau se vinde pentru un milion, Sire, 
se va dărui. Credeţi că valorează două milioane mai 
puţin decît un sau o Polignac ? 

— Domnule Gilbert ! 

— Regele îmi retrage cuvîntul, spuse Gilbert 
înclinîndu-se, voi tăcea. 

— Nu, dimpotrivă, vorbeşte ! 

— Am vorbit, Sire ! 

— Atunci să discutăm. j 

— Nici nu doresc altceva. Il cunosc pe Mirabeau 
cum îmi cunosc buzunarul, Sire. 

— li eşti prieten ! 

— Nu am, din nefericire, această onoare. De 
altfel, domnul de Mirabeau nu are decit un prieten, 
care este în acelaşi timp şi prietenul reginei. 

— Da, domnul conte de La Marck, ştiu asta. l-o 
reproşăm destul în fiecare zi. 

— Majestatea Voastră ar trebui, dimpotrivă, să-i 
interzică, sub pedeapsa cu moartea, să se certe 
vreodată cu el. 

— Şi ce importanţă poate avea în marile treburi 
publice un mic nobil ca domnul Riqueti de Mirabeau ? 

— Ìn primul rînd, Sire, permiteţi-mi să vă spun că 
domnul de Mirabeau este un gentilom şi nu un mic 
nobil. Sînt puţini gentilomi în Franţa a căror familie 
datează din secolul al XI-lea. Nu, Sire, nu eşti un nobil 
mărunt cînd descinzi din familia Arrighetti din Florenţa. 

— Un desfrînat, întrerupse regele, un călău de 
renume, o mînă spartă. 

— Ah ! Sire, trebuie să luaţi oamenii aşa cum i-a 
făcut natura. Cei din familia Mirabeau au fost 
întotdeauna violenţi şi destrăbălaţi în tinereţe, dar se 
cuminţesc la bătrîneţe. Ca tineri sînt din păcate aşa 
cum îi descrie Majestatea Voastră ; cînd devin capi de 
familie sînt autoritari, trufaşi, dar austeri. Un rege care 
nu le-ar recunoaşte meritele ar fi ingrat, căci ei au 
furnizat armatei terestre soldaţi neînfricaţi şi flotei de 
război marinari curajoşi. Ştiu bine că spiritul lor 
provincial, duşmănos oricărui fel de centralizare, ştiu 
bine că opoziţia lor semifeudală şi semirepublicană îi 
făcea să sfideze din înălţimea donjonului lor autoritatea 
miniştrilor, uneori chiar pe aceea a regilor ; ştiu bine că 
au aruncat nu odată în rîul Durance pe agenţii fiscali 
care voiau să ia biruri de pe pămînturile lor. Dar toate 
acestea, Sire, nu seamănă cituşi de puţin a mic nobil, 
dimpotrivă, seamănă cu trăsăturile celei mai înalte 
nobilimi. 

— Lasă, lasă, domnule Gilbert, spuse regele cu un 
fel de năduf, căci era convins că-şi cunoaşte mai bine 
ca oricine oamenii de seamă ai regatului. Dar de vreme 
ce ai afirmat că-i cunoşti pe dinafară, continuă pentru 
mine, care nu-i cunosc pe aceşti Mirabeau ai dumitale. 
Înainte de a te sluji de oameni e bine să-i cunoşti. 

— Da, Sire, reluă Gilbert, stimulat de nuanţa de 
ironie pe care o descoperea în tonul cu care-i vorbea 
regele. Şi depănă în amănunţime istoria acestei familii. 

După ce-i urmărise cu atenţie istorisirea, regele 
întrebă : 

— Dacă-! Aşa, ce interes au cei din jurul meu să-l 
calomnieze pe domnul de Mirabeau ? 

— Ce interes au, Sire ? Interesul ce-l are orice 
mediocritate să-şi păstreze locul pe lîngă tron. 
Mirabeau nu e unul dintre acei oameni care pot intra în 
templu fără să-i izgonească din el pe toţi zarafii. 

Mirabeau lîngă dumneavoastră, Sire, înseamnă pieirea 
micilor intrigi ; Mirabeau lîngă dumneavoastră 
înseamnă exilarea intriganţilor mărunți ; este geniul 
care croieşte drum probităţii. Ce vă interesează dacă 
Mirabeau are datorii de o jumătate de milion ? Plătiţi 
această jumătate de milion, Sire ; adăugaţi la aceşti 
cinci sute de mii de franci un milion, două, zece dacă 
trebuie ! Mirabeau e liber, nu-l lăsaţi să vă scape. 
Luaţi-l, faceţi-l consilier, ministru. Ascultaţi ce vă va 
spune glasul lui puternic şi ceea ce vă va fi spus, 
repetaţi poporului, Europei, întregii omeniri ! 

— Domnul de Mirabeau, care s-a făcut negustor 
de postavuri la Aix spre a fi ales de popor ; domnul de 
Mirabeau nu-i poate minţi pe cei care l-au ales 
reprezentantul lor părăsind partidul poporului pentru 
acel al Curţii. 

— Sire, Sire, vă repet : nu-l cunoaşteţi pe 
Mirabeau. Mirabeau este un aristocrat, un nobil, un 
regalist înainte de toate. Dacă s-a lăsat ales de popor, 
a făcut-o deoarece nobilimea îl dispreţuia. Nu va părăsi 
partidul poporului pentru partidul Curții, spune 
Majestatea Voastră? Eh! Sire, de ce există un partid al 
poporului şi unul al Curţii? De ce aceste două partide 
nu ar deveni unul singur ? Este ceea ce va face 
Mirabeau, Sire ! Miine, descurajat de disprețul 
dumneavoastră, vi se va întoarce împotrivă, şi atunci, 
Sire — eu, eu sînt acela ce v-o spun, şi tabloul lui Carol 
I v-o va spune după mine aşa cum v-a spus-o înaintea 
mea — atunci totul va fi pierdut! 

— Mirabeau se va întoarce împotriva mea, spui 
dumneata ? N-a şi făcut-o, domnule ? 

—Da, în aparenţă, poate. Dar în fond Mirabeau 
este de partea dumneavoastră. Sire, întrebaţi-l pe 
contele de La Marck ce i-a spus după acea faimoasă 
şedinţă din 21 iunie, căci Mirabeau e singurul care 
citeşte în viitor cu o înspăimîntătoare perspicacitate. 

— Ei bine, ce i-a spus ? 

— Îşi frîingea mîinile de durere, Sire, şi exclama : 
„Aşa sînt duşi regii la eşafod !” — ca să adauge după 
trei zile : „Aceşti oameni nu văd prăpastia ce-o sapă 
monarhiei! Regele şi regina vor pieri în ea şi poporul va 
bate din palme pe cadavrele lor!” 

Regele se cutremură, păli, aruncă o privire spre 
portretul lui Carol |, păru gata o clipă să se decidă, apoi 
deodată spuse : 

— Voi discuta aceasta cu regina. Poate se va 
hotărî să-i vorbească domnului de Mirabeau. Dar eu 
nu-i voi vorbi. Îmi place să strîng mîinile oamenilor cu 
care vorbesc, domnule Gilbert, şi n-aş vrea, chiar cu 
preţul tronului, al libertăţii şi al vieţii mele, să strîng 
mîna domnului Mirabeau. 

Gilbert era gata să-i răspundă. Poate că ar mai fi 
stăruit, dar în acel moment intră un aprod. 

— Sire, spuse el, persoana pe care Majestatea 
Voastră trebuie s-o primească în această dimineaţă a 
sosit şi aşteaptă în anticameră. 

Ludovic al XVI-lea făcu o mişcare de îngrijorare 
privindu-l pe Gilbert. 

— Sire, spuse acesta, dacă nu trebuie să văd 
persoana pe care o aşteptaţi, voi ieşi pe o altă uşă. 

— Nu, domnule, spuse Ludovic, treci pe aici. Ştii 
că te consider prieten şi că nu am secrete faţă de 
dumneata. De altfel, persoana pe care o aştept este un 
simplu gentilom care era ataşat pe vremuri casei 
fratelui meu şi mi-a fost recomandat de el. Du-te, 
domnule Gilbert. Ştii bine că oricînd vei voi să mă vezi, 
vei fi binevenit, chiar dacă vei veni să-mi vorbeşti 
despre domnul Riqueti de Mirabeau. 

— Sire, întrebă Gilbert, trebuie să mă socotesc 
înfrînt cu desăvârşire ? 

— Ti-am spus, domnule, că-i voi vorbi reginei şi 
că voi reflecta. Vom vedea mai tîrziu. 

— Mai tîrziu, Sire ? Din acest moment mă voi 
ruga lui Dumnezeu să fie destul de devreme. 

— Oh! Oh! credeţi, aşadar, că primejdia este atit 
de iminentă ? 

— Sire, spuse Gilbert, nu scoateţi niciodată din 
camera dumneavoastră portretul lui Carol Stuart. E un 
bun sfetnic. 

Şi, înclinîndu-se, ieşi exact în momentul cînd 
persoana aşteptată de rege se prezentă la uşă spre a 
intra. 

Gilbert nu-şi putu reţine un strigăt de surpriză. 
Acest gentilom era marchizul de Favras, pe care-l 
întîlnise cu opt sau zece zile în urmă la Cagliostro, a 
cărui moarte inevitabilă şi apropiată fusese prezisă de 
acesta. 

Capitolul 19 
FAVRAS 


În timp ce Gilbert se îndepărta, pradă unei groaze 
necunoscute ce-i inspira nu latura reală ci latura 
invizibilă şi misterioasă a evenimentelor, marchizul de 
Favras se afla, cum am arătat în capitolul precedent, în 
cabinetul regelui Ludovic al XVI-lea. 

Aşa cum făcuse şi doctorul Gilbert, se opri în uşă, 
dar regele, care-l văzuse de cum intrase, îi făcu semn 
să se apropie. 

Favras înaintă şi se înclină, aşteptind respectuos 
ca regele să-i adreseze cuvintul. 

Ludovic al XVI-lea fixă asupra lui acea privire scru- 
tătoare care pare a face parte din educaţia regilor şi 
care este mai mult sau mai puţin superficială, mai mult 
sau mai puţin profundă, după capacităţile aceluia care 
o utilizează şi o aplică. 

Thomas Mahi, marchiz de Favras, era un nobil 
înalt de statură, în vîrstă de patruzeci şi cinci de ani, cu 
o ţinută elegantă şi fermă în acelaşi timp, cu o 
fizionomie sinceră şi o figură deschisă. 

Examenul făcut îi fu favorabil şi ceva ca un zîmbet 
trecu pe buzele regelui înainte de a-l întreba : 

— Sînteţi marchizul de Favras, domnule ? 

— Da, Sire, răspunse marchizul. 

— Aţi solicitat să-mi fiţi prezentat ? 

— Am exprimat alteţei sale, domnului conte de 
Provence, dorinţa mea vie să depun omagiile mele la 
picioarele regelui. 

— Fratele meu are, pare-se, o mare încredere în 
dumneavoastră. 

— Cred, Sire, şi mărturisesc că dorinţa mea cea 
mai arzătoare este ca această încredere să fie 
împărtăşită de Majestatea Voastră. 

— Fratele meu vă cunoaşte de multă vreme, 
domnule Favras... 

— In timp ce Majestatea Voastră nu mă 
cunoaşte... Inţeleg. Dar dacă binevoiţi să-mi puneţi 
întrebări, în zece minute mă veţi cunoaşte tot atit de 
bine ca şi augustul dumneavoastră frate. 

— Vorbiţi, marchize ! spuse Ludovic al XVI-lea, 
aruncînd o privire piezişă asupra portretului lui Carol 
Stuart, care nu-i putea ieşi cu desăvirşire nici din minte 
şi nici din raza ochiului. Vorbiţi, vă ascult. 

— Ce doreşte să ştie Majestatea Voastră ? 

— Cine sînteţi şi ce aţi făcut. 

— Cine sînt, Sire ? Sînt Thomas Mahi, marchiz de 
Favras. M-am născut la Blois în 1745 ; am intrat în 
corpul de muşchetari la cincisprezece ani şi am făcut 
astfel campania din 1761 ; am fost apoi căpitan şi 
locţiitor de maior în regimentul din Belzunce, apoi 
locotenent în garda elveţiană a domnului conte de 
Provence. 

— Şi l-aţi cunoscut pe fratele meu în această 
calitate ? întrebă regele. 

— Sire, am avut onoarea să-i fiu prezentat cu un 
an înainte, astfel încît mă cunoştea deja. 

— Şi aţi plecat din serviciul său ?... 

— In 1775, Sire, pentru a mă duce la Viena, unde 
am obţinut ca soţia mea să fie recunoscută fiica unică 
şi legitimă a prinţului de Anhalt-Schauenburg. 

— Soţia dumitale nu a fost niciodată prezentată 
la Curte ? 

— Nu, Sire, dar are onoarea, chiar în acest 
moment, să se afle la regină, împreună cu fiul meu cel 
mai mare. 

Regele făcu o mişcare de îngrijorare, care părea a 
spune : „Ah ! Va să zică şi regina e amestecată !” 

Apoi, după un moment de tăcere pe care-l folosi 
plimbîndu-se de colo-colo, aruncînd în acelaşi timp o 
privire fugară spre portretul lui Carol |, întrebă : 

— Şi după aceea ? 

— După aceea, Sire, cu trei ani în urmă, cînd a 
avut loc insurecția împotriva guvernatorului, am 
comandat o legiune în Olanda şi am contribuit la 
restabilirea autorităţii. Apoi, întorcîndu-mi privirea spre 
Franţa şi văzînd cum spiritul răului a început să 
dezorganizeze totul, am revenit la Paris spre a pune la 
dispoziţia regelui sabia şi viaţa mea. 

— Ei bine, domnule, aţi văzut într-adevăr lucruri 
triste, nu-i aşa ? 

— Sire, am văzut zilele de 5 şi 6 octombrie. 

Se părea că regele vrea să abată conversaţia. 

— Şi spuneţi, aşadar, domnule marchiz, continuă 
el, că fratele meu are o atît de mare încredere în 
dumneavoastră, încît v-a însărcinat să-i procuraţi un 
împrumut foarte mare ? 

La această întrebare  neaşteptată, o terță 
persoană ce-ar fi fost prezentă ar fi văzut fluturînd de 
un tremur nervos draperia care închidea pe jumătate 
alcovul regelui, ca şi cum cineva se afla ascuns în 
spatele acestei perdele ; l-ar fi văzut pe domnul de 
Favras tresărind, aşa cum ar face un om pregătit 
pentru o întrebare şi căruia, pe neaşteptate, i se pune 
alta. 

— Da, Sire, într-adevăr, spuse el. Este o dovadă 
de încredere să i se acorde unui gentilom 
împuternicirea de a rezolva afaceri băneşti. Alteța Sa 
regală mi-a făcut onoarea să-mi dea această dovadă 
de încredere. 

Regele aştepta continuarea, uitîndu-se la Favras 
ca şi cum direcţia pe care o imprimase discuţiei oferea 
curiozităţii sale un interes mai mare decit îl avusese la 
început. 

Marchizul continuă deci, dar ca un om dezamăgit. 

— Alteța Sa regală fiind lipsită de veniturile sale, 
ca urmare a unor operaţiuni ale Adunării Naţionale şi 
gîndind că a sosit momentul în care ar fi bine ca, 

pentru însăşi siguranţa lor, prinții să aibă la dispoziţie 
sume mai importante, fratele dumneavoastră, zic, mi-a 
remis unele contracte. 

— Pe baza cărora aţi găsit împrumuturi, domnule? 

— Da, Sire. 

— O sumă considerabilă, cum spuneaţi ? 

— Două milioane. 

— Şi de la cine ? 

Favras ezită aproape să răspundă regelui, într-atit 
conversaţia îi părea că iese din normal şi trece de la 
marile interese cu caracter general la interese 
particulare, coborînd în cele din urmă de la politică la 
poliţie. 

— Vă întreb de la cine aţi împrumutat, repetă 
regele. 

— Sire, întîi m-am adresat bancherilor Schaumel 
şi Sartorius ; dar tratativele eşuînd, am recurs la un 
bancher străin care, avînd cunoştinţă de dorinţa Alteţei 
Sale regale, mi-a oferit ce ceream, din dragoste pentru 
părinţii noştri şi din respect pentru rege. 

— Ah!... Şi veţi spune numele acestui bancher ? 

— Sire, spuse şovăind Favras. 

— Inţelegeţi bine, stărui regele, că este folositor 
să cunoşti un asemenea om, şi că doresc să-i aflu 
numele chiar şi numai pentru a-i mulţumi pentru 
devotamentul său, cînd s-ar prezenta prilejul. 

— Sire, spuse de Favras, se numeşte baronul 
Zannone. 

— Ah ! spuse regele, e un italian ? 

— Un genovez, Sire. 

— Şi unde locuieşte ? 

— Locuieşte la Sèvres, Sire — continuă Favras 
care spera că, dînd astfel pinteni conversaţiei, îi va 
conferi mai mult avînt — exact în faţa locului unde s-a 
oprit trăsura Majestății Voastre la 6 octombrie cînd se 
înapoia de la Versailles, cînd ucigaşii conduşi de Marat, 
Verrière şi ducele de Aiguillon şi aflaţi în mica tavernă 

de la podul Sèvres l-au obligat pe coaforul reginei să 
onduleze capetele tăiate ale lui Varicourt şi Deshuttes. 

Regele păli şi, dacă şi-ar fi întors în acest moment 
privirea spre alcov, ar fi văzut că acum draperia mobilă 
se agita şi mai nervos decît prima dată. 

Era evident că această conversaţie îl apăsa şi ar fi 
fost mulţumit să n-o fi început. De aceea şi hotărî s-o 
încheie pe dată. 

— Văd bine, domnule, că sînteţi un fidel servitor 
al monarhiei şi vă promit să n-o uit la momentul 
oportun. 

Şi făcu acel semn din cap care înseamnă la prinți : 
„E destulă vreme de cînd vă fac onoarea să vă ascult şi 
să vă răspund, sînteţi liber să vă retrageţi”. 

Favras înţelese prea bine. 

— Scuzaţi-mă, Sire, spuse el, dar am crezut că 
Majestatea Voastră a vrut să mă întrebe altceva. 

— Nu, spuse regele clătinînd din cap, ca şi cum ar 
fi căutat în minte ce întrebări i-ar mai putea pune. Nu, 
marchize, asta-i tot ce am vrut să ştiu. 

— Vă înşelaţi, domnule, răsună o voce dinspre 
alcov, care-i făcu pe amindoi să se întoarcă într-acolo. 
Aţi dorit să ştiţi în ce fel bunicul domnului marchiz de 
Favras a reuşit să-l salveze pe regele Stanislas din 
Danzig şi să-l ducă nevătămat pînă la frontiera Prusiei. 

Amiîndoi scoaseră un strigăt de supriză. Această a 
treia persoană, care apăru intervenind în discuţie, era 
regina. Palidă, cu buzele crispate şi tremurînde, regina, 
care nu era mulţumită de cele cîteva informaţii date de 
Favras şi care se îndoia că regele, lăsat singur, va 
îndrăzni să meargă pînă la capăt, venise pe scara 
ascunsă şi coridorul secret, să continue convorbirea în 
momentul în care regele va avea slăbiciunea s-o 
întrerupă. 

În rest, intervenţia reginei şi felul de a relua 
convorbirea legînd-o de fuga lui Stanislas îi permitea 
regelui să înţeleagă totul sub vălul transparent al 

alegoriei, chiar şi oferta care tocmai i-o făcea Favras lui 
Ludovic al XVI-lea în privinţa fugii sale proprii. 

In ce-l priveşte, Favras înţelese pe loc posibilitatea 
ce i se oferea, de a-şi desfăşura planul şi, cu toate că 
nici unul din strămoşii sau părinţii săi nu contribuise la 
fuga regelui Poloniei, se grăbi să răspundă înclinîndu- 
se: 

— Majestatea Voastră vrea, fără îndoială, să 
vorbească de vărul meu, generalul Steinflicht, care-şi 
datorează marele renume acelui uriaş serviciu făcut 
regelui său ; serviciu care a avut o influenţă fericită 
asupra soartei lui Stanislas. Întîi prin aceea că l-a smuls 
din mîinile duşmanilor săi, şi-apoi printr-un concurs 
fericit de împrejurări, care l-a făcut bunic al Majestății 
Voastre. 

— Asta este ! Asta este, domnule ! spuse cu 
vioiciune regina, pe cînd Ludovic al XVI-lea, scoţind un 
suspin, se uita la portretul lui Carol Stuart. 

— Ei bine, zise Favras, Majestatea Voastră ştie... 
scuzaţi, Sire, Majestăţile Voastre ştiu că regele 
Stanislas, aflîndu-se liber în Danzig, dar împresurat de 
armata moscovită, ar fi fost cam pierdut dacă nu s-ar fi 
hotărît să fugă neîntârziat. 

— Oh ! Ar fi fost pierdut de-a binelea, întrerupse 
regina, puteţi spune chiar complet pierdut, domnule 
Favras. 

— Doamnă, spuse regele cu o oarecare 
severitate, providenţa, care veghează asupra regilor, 
face ca ei să nu fie niciodată complet pierduţi. 

— Eh ! domnule, spuse regina, cred că sînt la fel 
de cucernică şi încrezătoare în providenţă ca şi 
dumneavoastră, dar în acelaşi timp părerea mea este 
că ea trebuie puţin ajutată. 

— Era şi părerea regelui Poloniei, Sire, adăugă Fa- 
vras, căci el declară ferm prietenilor săi că, socotind 
poziţia sa de neapărat şi văzînd că viaţa îi este în 
pericol, doreşte să i se prezinte mai multe proiecte de 

fugă. Cu toate dificultăţile, i-au fost prezentate trei 
proiecte. Spun, Sire, cu toate dificultăţile, căci veţi 
observa că îi era cu totul altfel dificil regelui Stanislas 
să fugă din Danzig, decit i-ar fi domniei-voastre dacă 
Majestății Voastre i-ar veni de pildă ideea să iasă din 
Paris... Cu o trăsură de poştă — dacă Majestatea 
Voastră vrea să treacă neobservat, fără tapaj — într-o 
zi şi o noapte ar putea ajunge pînă la graniţă. Sau, 
dacă ar vrea să plece ca rege, ar trebui să ordone unui 
gentilom, pe care l-ar onora cu încrederea sa, să adune 
treizeci de mii de oameni care să vină să-l ia din 
palatul Tuileries... Într-un caz sau într-altul, reuşita ar fi 
sigură... 

— Sire, reluă regina, ceea ce vă spune acum 
domnul de Favras, o ştie şi Majestatea Voastră, este 
adevărul adevărat. 

— Da, spuse regele, dar situaţia mea, doamnă, 
este departe de a fi atît de disperată pe cît a fost 
aceea a regelui Stanislas. Danzig-ul era împresurat de 
moscoviți, cum spune marchizul ; fortăreața 
Wechselmund, ultimul său refugiu, capitulase, în timp 
ce eu... 

— Ìn timp ce dumneavoastră, întrerupse cu 
nerăbdare regina, sînteţi în mijlocul parizienilor care au 
luat Bastilia la 14 iulie, care, în noaptea de 5 spre 6 
octombrie au vrut să vă asasineze şi care v-au adus cu 
forţa la Paris, insultindu-vă pe dumneavoastră şi 
întreaga voastră familie tot timpul cît a durat 
călătoria... Ah ! fapt este că situaţia e minunată şi 
merită să fie preferată celei a regelui Stanislas ! 

— Cu toate acestea, doamnă... 

— Regele Stanislas nu risca decît închisoarea, 
poate moartea, pe cînd noi... 

O privire a regelui o opri. 

— İn rest, continuă regina, dumneavoastră sînteţi 
stăpînul, Sire. Rămîne ca dumneavoastră să hotăriţi. 

Şi se duse, nerăbdătoare, să se aşeze în faţa 
portretului lui Carol |. 

— Domnule de Favras, spuse ea, tocmai am stat 
de vorbă cu marchiza şi fiul dumneavoastră cel mai 
mare. l-am găsit pe amindoi plini de curaj şi hotărîre, 
cum se cuvine să fie soţia şi fiul unui brav gentilom. 
Orice s-ar întîmpla — presupunînd că se va întîmplă 
ceva — ei se pot bizui pe regina Franţei. Regina Franţei 
nu-i va părăsi. Ea e fiica Mariei-Tereza şi ştie să 
aprecieze şi să recompenseze curajul. 

Regele reluă, stimulat parcă de această vorbă de 
duh a reginei : 

— Spuneaţi, domnule, că regelui Stanislas i-au 
fost propuse trei mijloace de evadare. 

— Da, Sire. 

— Şi care erau aceste mijloace ? 

— Primul, Sire, era, să se deghizeze în ţăran ; 
contesa Chapska, guvernatoarea Pomeraniei, care 
vorbea germana ca limba maternă, îi propuse — 
încredinţindu-se unui om pe care-l încercase şi care 
cunoştea perfect terenul — să se deghizeze în ţărancă 
şi Stanislas să treacă drept soţul ei. Era mijlocul despre 
care am vorbit acum cîteva clipe regelui Franţei, 
spunîndu-i ce înlesniri ar exista pentru el în cazul în 
care ar trebui să fugă incognito şi noaptea... 

— Şi-al doilea ? spuse Ludovic al XVI-lea, ca şi 
cum ar fi urmărit cu oarecare nelinişte compararea 
propriei sale situaţii cu aceea în care se găsise 
Stanislas. 

— Al doilea, Sire, era să ia o mie de oameni şi să 
rişte cu ei o spărtură prin liniile moscovite. E aceeaşi 
propunere pe care am prezentat-o acum regelui 
Franţei, atrăgind atenţia asupra faptului că Majestatea 
Sa are la dispoziţie nu o mie, ci treizeci de mii de 
oamenii. 

— Aţi văzut la ce mi-au servit aceşti treizeci de 
mii de oameni la 14 iulie, domnule de Favras, răspunse 
regele. Să trecem la al treilea mijloc. 

— Al treilea mijloc, acel pe care Stanislas l-a 
acceptat, a fost să se deghizeze în ţăran şi să iasă din 
Danzig nu cu o femeie, care ar fi putut duce la 
încurcături, nu cu o mie de oameni, care ar fi putut fi 
ucişi de la primul pînă la ultimul, fără a se reuşi să se 
facă o spărtură, ci numai cu doi sau trei oameni siguri, 
care se strecoară totdeauna peste tot. Acest al treilea 
mijloc a fost propus de domnul Monti, ambasadorul 
Franţei, şi sprijinit de către ruda mea, generalul 
Steinflicht. 

— Acesta a fost adoptat ? 

— Da, Sire. Şi dacă un rege găsindu-se, sau 
crezînd că se găseşte în situaţia regelui Poloniei s-ar 
opri asupra acestei soluţii şi mi-ar face onoare să-mi 
acorde aceeaşi încredere pe care  augustul 
dumneavoastră bunic a  acordat-o generalului 
Steinflicht, cred că aş putea răspunde de el cu capul 
meu, mai ales dacă drumurile ar fi atît de libere cum 
sînt cele ale Franţei şi dacă regele ar fi tot atît de bun 
călăreț cum este Majestatea Voastră. 

— Sigur ! spuse regina. Dar în noaptea de 5 spre 
6 octombrie regele mi-a jurat să nu plece niciodată 
fără mine, ba chiar să nu facă vreun proiect la care să 
nu fiu părtaşă. Cuvintul regelui este dat, domnule, şi 
regele îl va respecta. 

— Doamnă, spuse Favras, acest lucru va îngreuna 
călătoria, dar nu o face imposibilă şi, dacă aş avea 
onoarea să conduc o asemenea expediţie, m-aş angaja 
să duc regina, regele şi întreaga familie nevătămaţi la 
Montmédy sau la Bruxelles, aşa cum generalul 
Steinflicht l-a dus pe regele Stanislas teafăr şi 
nevătămat la Marienwerder. 

—  Auziţi, sire ! exclamă regina. Cred că putem 
întreprinde orice fără teamă, alături de un om ca 
domnul de Favras. 

— Da, doamnă, răspunse regele, e şi părerea 
mea. Numai că nu este încă momentul. 

— E bine, domnule, spuse regina, aşteptaţi, cum 
a făcut şi cel din portretul care ne priveşte, şi a cărui 
contemplare — am sperat cel puţin — trebuia să vă fi 
dat un sfat mai bun... Aşteptaţi să fiţi obligat să 
ajungeţi la o bătălie ; aşteptaţi ca bătălia să fie 
pierdută ; aşteptaţi să fiţi luat prizonier ; aşteptaţi ca 
eşafodul să se înalțe sub fereastra dumneavoastră, şi 
atunci dumneavoastră, care spuneţi azi : „E prea 
devreme !” veţi fi nevoit să spuneţi : „E prea tirziu !...” 

— In orice caz, Sire, la orice oră şi la primul său 
cuvint, regele mă va găsi pregătit, spuse Favras 
înclinîndu-se — căci se temea ca prezenţa sa, care 
adusese cu sine un fel de conflict între regină şi rege, 
să nu-l stînjenească pe acesta din urmă. Nu am decit 
viaţa s-o ofer regelui şi nu voi spune că i-o ofer, voi 
spune că dintotdeauna a avut şi întotdeauna va avea 
dreptul să dispună de ea, că această viaţă îi aparţine. 

— E bine, domnule, spuse regele, şi, dacă va fi 
cazul,  reînnoiesc promisiunea făcută de regină 
marchizei şi copiilor dumneavoastră. 

De astă dată convorbirea era cu adevărat 
terminată. Marchizul fu obligat să plece şi, oricît ar fi 
dorit să insiste, negăsind nici o altă încurajare decît 
privirea reginei, se retrase mergînd de-a-ndărătelea. 

Regina îl urmări cu privirea pînă cînd draperia 
căzu din nou în faţa lui. 

— Ah ! domnule, spuse ea întinzînd mîna spre 
pînza lui Van Dyck, cînd am pus să fie agăţat acest 
tablou în camera dumneavoastră am crezut că vă va 
inspira mai bine. 

Şi trufaşă, ca şi cum era sub demnitatea ei să 
continue această convorbire, se îndreptă spre uşa 
alcovului. Apoi, oprindu-se deodată, zise : 

— Sire, recunoaşteţi că marchizul de Favras nu e 
prima persoană pe care aţi primit-o în această 
dimineaţă. 

— Nu, doamnă, aveţi dreptate, înaintea 
marchizului de Favras l-am primit pe doctorul Gilbert. 

Regina tresări. 

— Ah ! spuse ea, mi-am închipuit. Şi doctorul 
Gilbert, după cum se pare... 

— Este de părerea mea, doamnă, că nu trebuie 
să părăsim Franţa. 

— Dar, nefiind de părere să părăsim Franţa, 
domnule, v-a dat, fără îndoială, un sfat care să ne facă 
posibilă şederea aici ? 

— Da, doamnă, a dat unul. Din nefericire, îl 
găsesc dacă nu rău, cel puţin irealizabil. 

— In sfîrşit, care e acest sfat ? 

— Vrea să-l cumpărăm pe Mirabeau pentru un an. 

— Şila ce preţ ? întrebă regina. 

— Cu şase milioane... şi cu un suriîs al 
dumneavoastră. 

Fizionomia reginei luă un aer profund meditativ. 

— Poate că, spuse ea, ar fi un mijloc... 

— Da, dar un mijloc pe care l-aţi refuza, nu-i aşa, 
doamnă ? 

— Nu răspund nici da nici nu, Sire, spuse regina 
cu acea expresie sinistră pe care o ia îngerul răului, 
sigur de triumful său . Merită să ne gindim... 

Apoi, cu glas scăzut adăugă, retrăgîndu-se : 

— Şi mă voi gîndi ! 

E Capitolul 20 E 
IN CARE REGELE SE OCUPA DE 
TREBURI DE FAMILIE 


Rămas singur, regele stătu o clipă nemişcat în 
picioare, apoi, ca şi cum i-ar fi fost teamă că retragerea 
reginei era numai simulată, se duse la uşa prin care ea 
ieşise, o deschise şi scrută cu privirea anticamerele şi 
coridoarele. Zări numai personalul de serviciu. 

— François ! spuse cu jumătate de glas. 

Un valet, care se ridicase în momentul cînd se 
deschisese uşa apartamentului regal şi care stătea în 
picioare aşteptind ordine, se apropie de îndată şi-l 
urmă pe rege în camera acestuia. 

— François, spuse Ludovic al XVI-lea, cunoşti 
apartamentele domnului de Charny ? 

— Sire, răspunse valetul, domnul de Charny n-are 
nici un fel de apartament ; are doar o mansardă în 
vîrful aripii Flore. 

— Şi de ce o mansardă unui ofiţer de asemenea 
importanţă ? 

— | s-a propus domnului conte ceva mai bun, ela 
refuzat însă, spunînd că mansarda îi e deajuns. 

— Bine, spuse regele. Ştii unde e această 
mansardă? 

— Da, Sire. 

— Du-te şi cheamă-l la mine pe domnul de 
Charny. Doresc să-i vorbesc. 

Valetul ieşi trăgînd uşa după el şi se urcă la 
mansarda domnului de Charny, pe care-l găsi sprijinit 
de pervazul ferestrei, plimbîndu-şi privirea asupra 
oceanului de acoperişuri care se pierde în zare, în 
valuri de ţiglă şi ardezie. 

Valetul bătu de două ori fără ca domnul de 
Charny, adîncit în gînduri, să-l audă ; ceea ce îl 
determină, cheia fiind în uşă, să intre fără să mai 

aştepte, sigur de ordinul ce-l primise de la rege. La 
zgomotul ce-l făcu intrînd, contele se întoarse. 

— Ah ! dumneata eşti, domnule Hul, spuse el. Vii 
să mă cauţi din partea reginei ? 

— Nu, domnule conte, răspunse valetul, vin din 
partea regelui. 

— Din partea regelui ! reluă Charny cu oarecare 
mirare. 

— Din partea regelui, repetă valetul. 

— S-a făcut, domnule Hul, spune Majestății Sale 
că sînt la dispoziţia sa. 

Valetul se retrase cu rigiditatea cerută de 
etichetă, pe cînd domnul de Charny — cu acea politeţă 
ce o avea vechea nobilime faţă de orice persoană 
venită din partea regelui, fie că purta la git lanţul de 
argint, fie că era îmbrăcat în livrea — îl conduse pînă la 
uşă. 

Rămas singur, de Charny stătu un moment cu 
capul strîns între miini, ca şi cum ar fi vrut să-şi 
constrîngă gîndurile confuze şi agitate să-şi reia locul. 
Apoi, restabilind ordinea în capul său, se încinse cu 
sabia ce se afla aruncată pe un fotoliu, îşi luă pălăria 
sub braţ şi cobori. 

II găsi pe Ludovic al XVI-lea în dormitor unde, cu 
spatele la tabloul lui Van Dyck, servea dejunul. 

Regele ridică fruntea zărindu-l pe Charny. 

— Ah ! Dumneavoastră sînteţi, conte, spuse el. 
Foarte bine. Doriţi să luaţi masa cu mine ? 

— Sire, mă văd obligat să refuz această onoare, 
deoarece tocmai mi-am luat dejunul, spuse contele 
înclinîndu-se. 

— İn acest caz, spuse Ludovic, întrucît v-am rugat 
să treceţi pe la mine pentru a discuta unele treburi şi 
încă treburi serioase, aşteptaţi o clipă. Nu-mi place 
deloc sa mă ocup de afaceri cînd mănînc. 

— Sînt la ordinele dumneavoastră, răspunse 
Charny. 

— Atunci, în loc să discutăm despre treburi, să 
vorbim despre altceva, despre dumneavoastră spre 
exemplu. 

— Despre mine, Sire ? Prin ce am meritat ca 
regele să se ocupe de persoana mea ? 

— Cînd l-am întrebat cu cîteva clipe în urmă unde 
vă este apartamentul în Tuileries, ştiţi ce mi-a răspuns 
François, dragă conte ? 

— Nu, Sire. 

— Mi-a răspuns că aţi refuzat apartamentul ce vi 
s-a oferit şi că nu aţi acceptat decît o mansardă. 

— E adevărat, Sire. 

— De ce, conte ? 

— Dar, Sire... deoarece, fiind singur, am judecat 
că nu e util să-l lipsesc pe domnul majordom al 
palatului de un apartament, cînd o simplă mansardă 
este tot ce-mi trebuie. 

— Pardon, dragă conte, răspundeţi din punctul 
dumneavoastră de vedere, ca şi cum aţi fi un simplu 
ofiţer şi burlac. Dar aveţi — şi în zilele de primejdie n-o 
uitaţi, slavă Domnului — o îndatorire importantă pe 
lîngă noi. Pe de altă parte, sînteţi căsătorit. Cum poate 
contesa locui într-o mansardă ? 

— Sire, răspunse Charny cu un accent de 
melancolie, care nu-i scăpă regelui oricît de străin să-i 
fi fost acest sentiment, nu cred că doamna de Charny 
îmi va face onoarea să împartă cu mine apartamentul, 
fie el mare sau mic. 

— Dar în sfîrşit, domnule conte, doamna de 
Charny, fără să aibă vreo sarcină pe lingă regină, e 
prietena ei. Regina, doar o ştiţi, nu se poate lipsi de 
doamna de Charny — cu toate că de la o vreme mi se 
pare, am observat, că există între ele o oarecare 
răceală. Cînd doamna de Charny va veni la palat, unde 
va locui? 

— Sire, cred că fără un ordin expres al Majestății 
Sale, doamna de Charny nu va reveni vreodată la 
palat. 

— Ah! Ce spui ? 

Charny se înclină. 

— Imposibil ! spuse regele. 

— Să fiu iertat, spuse Charny, dar cred că sînt 
sigur de ceea ce spun. 

— Ei bine, aceasta mă miră mai puţin decit vă 
închipuiţi, dragul meu conte. V-am spus doar că am 
observat o oarecare răceală între regină şi prietena ei. 

— Intr-adevăr, Majestatea Voastră a binevoit s-o 
menţioneze. 

— Imbufnări femeieşti ! Vom încerca să dregem 
toate astea. Dar pînă atunci se pare că, fără să ştiu, 
mă port tiranic cu dumneavoastră, dragul meu conte. 

— Cum aşa, Sire ? 

— Obligîndu-vă să locuiţi la Tuileries în timp ce 
contesa locuieşte... unde, conte ? 

— Pe strada Cog-Heron, Sire. 

— Vă întreb asta din obişnuinţa pe care o au regii 
să chestioneze, dar poate şi din dorinţa pe care o am 
de a cunoaşte adresa contesei, căci, necunoscînd 
Parisul ca şi cum aş fi un rus din Moscova sau un 
austriac din Viena, nu ştiu dacă strada Coqg-Heron este 
aproape sau departe de Tuileries. 

— E aproape, Sire. 

— Cu atît mai bine. Asta îmi explică de ce 
dumneavoastră n-aveţi decît o locuinţă de trecere aici 
în Tuileries. 

— Camera pe care o am la Tuileries, Sire, 
răspunse Charny cu acelaşi accent de melancolie pe 
care regele îl mai remarcase, nu este o simplă locuinţă 
provizorie. Dimpotrivă, e o locuinţă permanentă, unde 
voi putea fi găsit la orice oră din zi sau din noapte, 
dacă Majestatea Voastră îmi va face onoarea să mă 
cheme. 

— O ! o ! exclamă regele, rezemîndu-se de 
speteaza fotoliului, fiind pe cale de a-şi termina 
dejunul. Ce vrea să însemne asta, domnule conte ? 

— Rog să fiu iertat, dar nu înţeleg prea bine inte- 
rogatoriul la care sînt supus. 

— Aş! nu ştiţi oare că sînt bonom ? Că sînt tată, 
soţ înainte de toate şi că cele ce se petrec în interiorul 
palatului mă preocupă aproape la fel de mult ca şi cele 
ce se petrec în regat şi în afara lui ?... Ce înseamnă 
asta, dragă conte ? După abia trei ani de căsătorie, 
domnul de Charny are o locuinţă stabilă la Tuileries, şi 
contesa o locuinţă stabilă în strada Coqg-Heron ! 

— Sire, nu am altceva să vă răspund decit că con- 
tesa doreşte să locuiască singură. 

— Dar, în sfîrşit, o vedeţi în fiecare zi ?... Nu... De 
două ori pe săptămână ?... 

— Sire, n-am avut onoarea s-o văd pe doamna de 
Charny decit în ziua în care mi-aţi ordonat să mă inte- 
resez ce face. 

— Ei asta!... Dar sînt opt zile de-atunci ! 

— Sînt zece, Sire, răspunse Charny cu glas uşor 
emoţionat. 

Regele înţelegea mai bine durerea decit 
melancolia şi desluşi în accentul contelui nuanţa de 
emoție care-i scăpase. 

— Conte, zise Ludovic cu acea înţelegere care-i 
şedea atît de bine omului de familie, cum îşi zicea 
uneori, conte, e şi din vina dumneavoastră. 

— Din vina mea ! spuse Charny agitat, roşind fără 
să vrea. 

— Da, da, din vina dumneavoastră, insistă regele. 


— Sire ! 
— Imi veţi spune că asta nu mă priveşte, dragul 
meu conte, iar eu vă voi răspunde : „Ba da, mă 


priveşte. Un rege poate face multe lucruri prin cuvîntul 
său.” Haide, fiţi sincer, aţi fost ingrat faţă de această 

sărmană domnişoară de Taverney, care vă iubeşte atit 
de mult ! 

— Care mă iubeşte atît de mult !... Sire... să mă 
iertaţi... 

— Domnişoara de Taverney, sau doamna contesă 
de Charny, presupun că e tot una. 

— Da şi nu, Sire. 

— Ei bine, am spus că doamna de Charny vă 
iubeşte, şi nu dezic. 

— Sire, ştiţi că nu e permis să dezminţi un rege. 

— Ah! dezminţiţi cît vreţi, eu mă pricep. 

— Şi Majestatea Voastră şi-a dat seama de 
anumite semne, vizibile numai pentru ea fără îndoială, 
care o fac să creadă că doamna de Charny mă 
iubeşte... mă iubeşte mult ?... 

— Nu ştiu dacă semnele despre care vorbiţi au 
fost vizibile doar pentru mine, dragă conte, dar ceea ce 
ştiu este că în acea teribilă noapte de 6 octombrie, din 
momentul în care ni s-a alăturat, nu v-a pierdut nici o 
clipă din ochi şi că ochii ei exprimau atit de intens 
toate temerile sufletului său, încît, în clipa în care 
ferestruica rotundă era gata să fie spartă, am văzut-o 
pe sărmana femeie pregătindu-se să se arunce între 
dumneata şi primejdie. 

Inima lui Charny se strînse. | se păru a fi observat 
la contesă ceva din cele ce-i spunea regele, dar fiecare 
amănunt al ultimei sale întrevederi cu Andree era prea 
prezent în minte pentru a nu birui vaga impresie a su- 
fletului său şi afirmaţia sigură a regelui. 

— l-am dat cu atît mai multă atenţie, continuă Lu- 
dovic, cu cît încă în cursul călătoriei mele la Paris, cînd 
regina v-a trimis la primăria capitalei, ea mi-a afirmat 
cu certitudine că doamna contesă era gata să moară 
de durere în lipsa dumneavoastră şi de bucurie la 
înapoierea dumneavoastră. 

— Sire, spuse Charny zimbind cu tristețe. 
Dumnezeu a îngăduit ca cei născuţi din neam mai 

mare decit al nostru să aibă, fără îndoială drept 
privilegiu al spiţei, acea privire care descoperă în 
adîncul sufletelor taine care rămîn neştiute de ceilalţi 
oameni. Regele şi regina au văzut astfel : aşa trebuie 
să fie. Dar slăbiciunea privirii mele m-a făcut să văd 
altfel. lată de ce l-aş ruga pe rege să nu se îngrijoreze 
prea mult de această mare dragoste a doamnei de 
Charny pentru mine dacă vrea să mă folosească în 
vreo acţiune primejdioasă sau îndepărtată. Absența 
sau pericolul vor fi deopotrivă de binevenite, cel puţin 
în ce mă priveşte. 

— Cu toate acestea, cînd cu opt zile în urmă 
regina a vrut să vă trimită la Torino, mi s-a părut că aţi 
ţinut să rămîneţi la Paris ! 

— Am socotit că fratele meu poate duce la bun 
sfîrşit această misiune, iar eu m-am păstrat pentru una 
mai grea sau mai primejdioasă. 

— Ei bine, dragă conte, tocmai pentru că a sosit 
momentul să vă încredinţez o misiune dificilă azi, şi 
poate nu lipsită de pericol miine, v-am vorbit despre 
izolarea contesei, şi aş fi dorit s-o văd alături de o 
prietenă, deoarece îi răpesc bărbatul. 

— li voi scrie contesei, Sire, să-i împărtăşesc 
bunele sentimente ale Majestății Voastre. 

— Cum ? veţi scrie ? Socotiţi deci că n-o veţi mai 
vedea pe contesă înainte de plecare ? 

— M-am prezentat doar o singură dată la doamna 
de Charny, fără să-i cer în prealabil permisiunea, Sire, 
şi după felul în care m-a primit, acum ar fi necesar, 
pentru a-i cere această simplă permisiune, nu mai 
puţin decît de ordinul expres al Majestății Voastre. 

— Hai să nu mai vorbim despre asta. Voi discuta 
toate acestea cu regina în timpul absenței dumitale, 
spuse regele ridicîndu-se de la masă. 

Apoi, tuşind de două-trei ori cu satisfacția omului 
care a mîncat bine şi e sigur de digestia sa. 

— Într-adevăr, observă el, medicii au dreptate 
cînd zic că orice lucru are două feţe : cea sub care i se 
prezintă, morocănoasă, unui stomac gol, supărat, şi 
cea sub care se prezintă, radioasă, unui stomac plin... 
Treceţi în cabinetul meu de lucru, dragul meu conte, 
mă simt în dispoziţia de a vă vorbi deschis. 

Contele îl urmă pe Ludovic al XVI-lea gîndind de 
cîtă măreție poate ştirbi un cap încoronat acea latură 
materială şi vulgară pe care mîndra Maria-Antoaneta 
nu se putea împiedica să i-o tot reproşeze soţului său. 

Capitolul 21 


ÎN CARE REGELE SE OCUPĂ DE 
TREBURI DE STAT 


Cu toate că regele nu se instalase la Tuileries 
decît doar de cincisprezece zile, două camere din 
apartamentul său erau complet puse la punct, 
nelipsindu-le nimic din mobilierul necesar 

Cele două camere erau atelierul de fierărie şi cabi- 
netul de lucru. 

Mai tîrziu, şi cu un prilej care n-a avut o influenţă 
mai mică asupra destinului nefericitului prinţ decît cel 
de acum, îl vom introduce pe cititor în fierăria regală ; 
dar, pentru moment, avem treabă în cabinetul de 
lucru. Să intrăm deci după Charny, care stă în picioare 
în faţa biroului la care se aşezase regele. 

Biroul este încărcat de hărţi, cărţi de geografie, 
ziare englezeşti şi hirtii, printre care se deosebesc — 
prin numărul mare de rînduri ce le acoperă şi care nu 
lasă nici un pic de spaţiu liber nici jos, nici sus şi nici pe 
margine — cele scrise de Ludovic al XVI-lea. 

Caracterul unui om se dezvăluie prin cel mai mic 
amănunt : parcimoniosul Ludovic al XVI-lea nu numai 
că nu lăsa să se piardă nici cea mai mică părticică din 
hîrtia albă dar, mai mult încă, sub mîna sa, această 
hîrtie albă se acoperea cu atitea litere cîte puteau 
materialmente cuprinde. 

Charny, care se afla de trei-patru ani în 
intimitatea celor doi auguşti soţi, era prea obişnuit cu 
toate aceste detalii pentru a mai observa cele 
consemnate aici de noi. De aceea, fără ca ochiul său să 
se oprească în mod deosebit asupra vreunui obiect, 
aştepta respectuos ca regele să-i adreseze cuvîntul. 

Însă, ajuns la acest punct, deşi anunţase dinainte 
că avea de făcut o confidenţă, regele părea să încerce 
o oarecare jenă în a intra în subiect. 

Mai întîi, şi parcă pentru a-şi da curaj, el trase un 
sertar al biroului şi scoase din despărţitura secretă a 
acestui sertar cîteva hirtii pe care le aşeză pe birou şi 
le acoperi cu mîna. 

— Domnule de Charny, spuse el în cele din urmă, 
am remarcat un lucru... 

Se opri, privindu-l fix pe Charny, care aştepta res- 
pectuos ca regele să continue. 

— Şi anume, că în noaptea de 5 spre 6 
octombrie, avînd de ales între garda reginei şi a mea, l- 
aţi plasat pe fratele dumneavoastră lîngă regină şi aţi 
rămas lîngă mine. 

— Sire, spuse Charny, eu sînt cap de familie ; cum 
dumneavoastră sînteţi capul statului, aveam prin 
urmare dreptul să mor alături de dumneavoastră. 

— Ceea ce m-a făcut să cred, continuă Ludovic al 
XVI-lea, că dacă voi avea vreodată de dat cuiva o 
misiune secretă, dificilă şi periculoasă în acelaşi timp, 
voi putea s-o încredinţez loialității dumneavoastră de 
francez şi sufletului dumneavoastră de prieten. 

— O ! Sire, exclamă Charny, oricît de mult m-ar 
înălța regele, n-am pretenţia să cred că poate face 
altceva din mine decit un supus credincios şi 
recunoscător. 

— Domnule de Charny, sînteţi un om serios cu 
toate că n-aţi împlinit încă nici treizeci şi şase de ani. 
N-aţi trecut deloc prin toate evenimentele care s-au 
desfăşurat în jurul nostru fără să fi tras o anumită 
concluzie... Domnule de Charny, ce credeţi despre 
situaţia mea şi, dacă aţi fi primul meu ministru, ce 
mijloace mi-aţi propune pentru a o îmbunătăţi ? 

— Sire, spuse Charny mai mult şovăitor decit 
încurcat, sînt un soldat... un marinar... aceste înalte 

probleme sociale depăşesc posibilităţile inteligenţei 
mele. 

— Domnule, spuse regele întinzîndu-i mîna cu o 
demnitate ce părea să ţişnească deodată din chiar 
situaţia în care se pusese, sînteţi un om. Şi un alt om, 
care vă consideră prietenul său, vă întreabă pur şi 
simplu, pe dumneavoastră, suflet drept, spirit sănătos, 
supus, loial : ce aţi face în locul său ? 

— Sire, răspunse Charny, într-o situaţie nu mai 
puţin gravă decit aceasta, regina mi-a făcut într-o zi 
onoarea, cum mi-o face regele în acest moment, să-mi 
ceară părerea : era în ziua căderii Bastiliei. Ea voia să-i 
trimită împotriva celor o sută de mii de parizieni 
înarmaţi pe cei opt sau zece mii de soldaţi străini. Dacă 
aş fi fost mai puţin cunoscut de regină, dacă ea ar fi 
văzut mai puţin devotament şi respect în sufletul meu, 
răspunsul meu m-ar fi învrăjbit, fără îndoială, cu ea... 
Vai! Sire, nu trebuie să mă tem oare azi că, întrebat de 
rege, răspunsul meu prea sincer l-ar putea jigni ? 

— Ce i-aţi răspunde reginei, domnule ? 

— Că Majestatea Voastră, nefiind îndeajuns de 
puternic pentru a intra în Paris ca învingător, ar trebui 
să intre ca părinte. 

— Ei bine ! domnule, răspunse regele, nu acesta 
este oare sfatul pe care l-am urmat ? 


— Aşa-i, Sire. 
— Acum rămîne de văzut dacă am făcut bine 
urmîndu-l ; căci, spuneţi-o chiar dumneavoastră, de 


data asta am intrat ca rege sau ca prizonier ? 

— Sire, îmi permite regele să-i vorbesc cu toată 
sinceritatea ? 

— Da, domnule, din moment ce vă cer sfatul, vă 
cer în acelaşi timp şi părerea. 

— Sire, am dezaprobat ospăţul de la Versailles. 
Am rugat-o stăruitor pe regină să nu meargă la teatru 
în lipsa dumneavoastră. Sire, am fost disperat cînd 

Majestatea Sa a călcat în picioare cocarda naţiunii 
pentru a arbora cocarda neagră, cocarda Austriei... 

— Credeţi, domnule de Charny, că aceasta este 
adevărata cauză a evenimentelor de la 5 şi 6 
octombrie ? 

— Nu, Sire, dar acesta a fost cel puţin pretextul. 
Sire, nu sînteţi nedrept cu poporul, nu-i aşa ? Poporul e 
bun, poporul vă iubeşte, poporul e regalist. Dar poporul 
suferă, poporului îi e frig, poporului îi e foame. El are 
peste el, sub el, lîngă el sfetnici periculoşi care-l aruncă 
înainte. El merge, el împinge, el răstoarnă, căci el 
însuşi nu-şi cunoaşte puterea. Odată scăpat din mînă, 
împrăştiat, năpădind totul, se produce o inundație sau 
un incendiu, poporul îneacă sau arde. 

— Ei bine, domnule Charny, presupuneţi că, ceea 
ce e absolut firesc, nu vreau să fiu nici înecat nici ars. 
Ce ar trebui să fac ? 

— Sire, nu trebuie să-i oferiţi inundaţiei nici un 
pretext să se întindă, nici focului vreunul să se 
aprindă... Dar, iertaţi-mă, spuse Charny oprindu-se, era 
să uit că, la un ordin al regelui... 

— Vreţi să spuneţi, la o rugăminte. Continuati, 
domnule, continuaţi, regele vă roagă. 

— Ei bine, Sire, aţi văzut acest popor al Parisului 
atita vreme văduvit de suveranii săi, atît de dornic să-i 
revadă. L-aţi văzut ameninţător, incendiator, asasin la 
Versailles, sau mai degrabă aţi crezut că-l vedeţi aşa, 
căci la Versailles nu a fost poporul ! L-aţi văzut, zic, la 
Tuileries, salutîndu-i sub balconul dublu al palatului pe 
rege, pe regină şi familia regală, intrind în 
apartamentele dumneavoastră prin intermediul 
delegaților săi, delegaţi ai precupeţelor din Hale, ai 
gărzii civile, ai municipalității, iar cei care n-au avut 
fericirea de a face parte din delegații, de a putea 
pătrunde în apartamentele dumneavoastră, de a sta de 
vorbă cu dumneavoastră, pe aceia i-ați văzut 
îmbulzindu-se la ferestrele sufrageriei, unde mamele 

ofereau — dulci ofrande — iluştrilor comeseni sărutul 
copiilor lor. 

— Da, spuse regele, am văzut toate astea, şi de 
aici vine nedumerirea, ezitarea mea. Mă întreb, care 
este adevăratul popor : acela care arde şi asasinează, 
sau acela care mîngiie şi aclamă. i 

— Ah ! Al doilea, Sire, al doilea. Incredinţaţi-vă 
acestuia şi el vă va apăra de celălalt. 

— Conte, îmi repetaţi la distanță de două ore 
ceea ce mi-a spus azi-dimineaţă doctorul Gilbert. 

— Ei bine, Sire, după ce v-aţi consultat cu un om 
atit de profund, atît de savant şi de serios ca doctorul 
Gilbert, cum de binevoiţi a cere sfatul meu, un sărman 
ofiţer ? 

— Am să vă spun, domnule. Cred că este o mare 
deosebire între voi doi. Dumneavoastră sînteţi devotat 
regelui, iar doctorul Gilbert e devotat doar regalității. 

— Nu înţeleg prea bine, Sire. 

— Vreau să spun că, el l-ar părăsi cu inima uşoară 
pe rege, adică pe om, cu condiţia ca regalitatea, adică 
principiul, să fie salvat. 

— In acest caz, Majestatea Voastră are dreptate, 
reluă Charny, există această deosebire între noi doi: 
pentru mine, Sire, sînteţi în acelaşi timp şi regele şi 
regalitatea. Vă rog, prin urmare, să dispuneţi de mine 
în această calitate. 

— Inainte de toate vreau să ştiu de la 
dumneavoastră, domnule de Charny, cui v-aţi adresa în 
acest moment de calm în care ne găsim, poate între 
două furtuni, pentru a şterge urmele furtunii care a 
trecut şi a îndepărta furtuna ce se pregăteşte. 

— Dacă aş avea în acelaşi timp onoarea şi 
nenorocirea de a fi rege, Sire, mi-aş aminti de 
strigătele care mi-au împresurat trăsura la înapoierea 
de la Versailles şi mi-aş întinde mîna dreaptă domnului 
de La Fayette şi mîna stîngă domnului de Mirabeau. 

— Conte, exclamă regele, cum îmi puteţi spune 
acest lucru cînd îl detestaţi pe primul şi-l dispreţuiţi pe 
celălalt. 

— Sire, azi nu se pune problema simpatiilor 
mele ; este vorba de salvarea regelui şi de viitorul 
monarhiei. 

— Exact ce mi-a spus şi doctorul Gilbert, 
murmură regele ca pentru sine. 

— Sire, continuă Charny, sînt fericit că mă 
întîlnesc în opinii cu un om atît de eminent ca doctorul 
Gilbert. 

— Credeţi prin urmare că din unirea acestor doi 
oameni ar putea rezulta liniştea naţiunii şi securitatea 
regelui ? 

— Cu ajutorul lui Dumnezeu, Sire, aş pune mari 
speranţe în unirea acestor doi bărbaţi. 

— Dar dacă, în cele din urmă, m-aş învoi la 
această misiune, dacă aş consimţi la acest pact şi 
dacă, în ciuda dorinţei mele, poate chiar şi a lor, 
combinaţia ministerială care ar trebui să-i reunească ar 
eşua, ce credeţi că ar trebui să fac ? 

— Cred că după ce a epuizat toate mijloacele pe 
care providenţa le-a pus în mîinile sale, după ce a 
îndeplinit toate obligaţiile impuse de poziţia sa, va fi 
timpul ca regele să se gîndească la siguranţa sa şi a 
familiei sale. 

— Atunci, îmi propuneţi să fug ? 

— AŞ propune Majestății Voastre să se retragă 
împreună cu regimentele sale şi nobilii pe care crede 
că se poate bizui, în vreun oraş fortificat, ca Metz, 
Nancy sau Strasbourg. 

Figura regelui se ilumină. 

— Ah ! ah ! spuse el, dintre toţi generalii care mi- 
au dat dovezi de devotament, spuneţi-mi cu toată 
sinceritatea, dragă Charny, dumneavoastră, care-i 
cunoaşteţi pe toţi, căruia dintre ei i-aţi încredința 

periculoasa misiune de a-l scoate de aici sau a-l primi 
pe regele său ? 

— Ah ! Sire, murmură Charny, e o gravă 
răspundere să-l îndrumi pe rege într-o asemenea 
alegere Sire, îmi recunosc ignoranţa, slăbiciunea, 
neputinţa... Sire, mă declar incompetent. 

— Ei bine, vă voi linişti, domnule, spuse regele. 
Alegerea e făcută. Vreau să vă trimit la acest om. lată 
scrisoarea pe care veţi avea misiunea să i-o predaţi. 
Numele pe care mi-l veţi recomanda nu va influenţa 
deci în nici un fel hotărîrea mea, numai că el îmi va 
indica un slujitor credincios în plus care, la rîndul său, 
va avea  neîndoios prilejul să-şi demonstreze 
fidelitatea. la să vedem, domnule de Charny, ce om aţi 
alege în cazul în care ar trebui să-l încredinţaţi pe rege 
curajului, loialității, inteligenţei unui om ? 

— Sire, răspunse Charny după ce reflectă o clipă, 
există în armată un om cunoscut pentru marele său 
devotament faţă de rege, un om căruia i s-au 
încredinţat diferite comandamente importante şi care 
este, cred, în acest moment generalul-guvernator al 
oraşului Metz. Acest om, Sire, este marchizul de 
Bouillé. 

Oricît de puţin expresiv i-ar fi fost chipul, Ludovic 
urmărea cuvintele contelui cu o vădită nelinişte şi se 
putea lesne observa cum se lumina la față pe măsură 
ce-şi dădea seama că recunoştea personajul de care 
voia să-i vorbească Charny. La rostirea numelui acestui 
personaj nu-şi putu reține un strigăt de bucurie. 

— Priviţi, ia priviţi, conte! zise el. Citiţi cui îi este 
adresată această scrisoare şi spuneţi dacă nu 
providenţa însăşi mi-a inspirat ideea de a mă adresa 
dumneavoastră ? 

Charny luă scrisoarea din mîna regelui şi citi 
următoarea adresă : 

Domnului  Frangois-Claude-Amour, marchiz de 
Bouillé, general-comanaant al oraşului Metz 


Lacrimi de bucurie şi mîndrie umplură ochii lui 
Charny. 

— Sire ! exclamă. N-aş putea să vă spun altceva 
decit că sînt gata să mor pentru Majestatea Voastră. 

— lar eu, domnule, vă voi spune că, după toate 
cele ce s-au petrecut acum, aici, nu mai am dreptul să 
am secrete faţă de dumneavoastră ; şi că în momentul 
decisiv sînteţi acela, şi singurul — mă-nţelegeţi bine ? 
— căruia îi voi încredința persoana mea, pe a reginei şi 
a copiilor mei. Ascultaţi-mă deci : iată ce mi se propune 
şi iată ce refuz să fac. 

Charny se înclină şi ascultă cu toată atenţia cele 
ce urma să-i spună regele. 

— Nu este prima oară, vă închipuiţi, domnule de 
Charny, că mie personal, şi chiar celor ce mă înconjură 
ne-a venit în gînd să executăm un proiect similar cu cel 
pe care-l discutăm în acest moment. In noaptea de 5 
spre 6 octombrie m-am gîndit să pregătesc evadarea 
reginei : o trăsură ar fi condus-o la Rambouillet. Aş fi 
ajuns-o călare şi, de acolo, am fi putut cu uşurinţă să 
ajungem la frontieră, căci supravegherea din jurul 
nostru nu era încă organizată. Proiectul dădu greş, 
deoarece regina n-a vrut să plece fără mine şi mi-a 
cerut să jur că, la rîndul meu, nu voi pleca fără ea. 

— Sire, eram de faţă cînd acest pios jurămînt a 
fost făcut între rege şi regină, sau mai degrabă între 
soţie şi soţ. 

— De atunci, domnul de Breteuil a întreprins 
negocieri cu mine prin intermediul contelui d'Innisdal 
şi, cu opt zile în urmă, am primit o scrisoare de la 
Soleure. 

Regele se opri şi, văzînd că Charny rămîne tăcut şi 
imobil, întrebă : 

— Nu răspundeţi, conte ? 

— Sire, ştiu că domnul baron de Breteuil este 
omul Austriei şi mă tem să nu aduc vreo jignire 
simpatiilor legitime ale regelui faţă de regină, soţia sa, 
şi de împăratul Iosif al II-lea, cumnatul său. 

Regele îl prinse pe Charny de mînă şi, aplecîndu- 
se spre el, îi spuse pe şoptite : 

— Nu vă fie teamă de nimic, nu iubesc Austria 
mai mult decit o iubiţi dumneavoastră. 

Mîna contelui tresări de surpriză între mîinile 
regelui. 

— Conte, conte ! cînd un om de valoarea 
dumneavoastră se devotează, adică este dispus să-şi 
sacrifice viaţa unui alt om care are faţă de el doar 
tristul avantaj de a fi rege, trebuie să-l cunoască pe 
acela căruia i se devotează. Conte, v-am spus şi vă 
repet, nu iubesc Austria ; n-o iubesc pe Maria-Tereza, 
care ne-a împins în războiul de şapte ani, pierzînd 
astfel două sute de mii de oameni, două sute de 
milioane şi o suprafaţă de o mie şapte sute de leghe în 
America. Maria-Tereza care o numea pe madame de 
Pompadour — o prostituată! — „verişoară” şi care l-a 
otrăvit pe tatăl meu — un sfint ! — prin domnul de 
Choiseul ; care se servea de fiicele sale ca de nişte 
agenţi diplomatici ; care, prin arhiducesa Carolina, gu- 
verna regatul Neapole ; care prin arhiducesa Maria- 
Antoaneta avea de gînd să guverneze Franţa. 

— Sire, sire ! spuse Charny, uitaţi că sînt un 
străin, un simplu supus al regelui şi al reginei Franţei. 

Şi Charny sublinie printr-un ton apăsat cuvîntul re- 
gină, aşa cum noi l-am subliniat cu pana. 

— V-am mai spus, conte, reluă regele, sînteţi un 
prieten căruia îi pot vorbi cu atît mai multă sinceritate 
cu cît părerea preconcepută pe care o aveam despre 
regină a dispărut complet în momentul de faţă din 
mintea mea. Fără voia mea am primit să mă 
căsătoresc cu o femeie din această Casă, de două ori 
duşmană Casei noastre, duşmană ca Austria, duşmană 

ca Lorena; fără voia mea l-am văzut venind la Curte pe 
acest abate de Vermond, în aparenţă preceptorul soţiei 
delfinului, în realitate spionul Mariei-Tereza, de care 
mă loveam de două sau trei ori pe zi, căci avea 
misiunea să se vire peste tot, şi căruia timp de 
nouăsprezece ani nu i-am adresat un singur cuvînt; 
fără voia mea a trebuit să lupt zece ani pînă să-i 
încredinţez domnului de Breteuil conducerea treburilor 
casei regale şi guvernarea Parisului ; fără voia mea l- 
am luat ca prim-ministru pe arhiepiscopul de Toulouse, 
un ateu; în sfîrşit, fără voia mea am plătit Austriei 
milioanele pe care voia să le stoarcă Olandei. Incă şi 
azi, în momentul în care vă vorbesc, urmîndu-i Mariei- 
Tereza care a murit, cine o sfătuieşte şi o conduce pe 
regină ? Fratele ei, losif al II-lea, care din fericire e pe 
moarte. Prin cine o sfătuieşte ? O ştiţi ca şi mine : prin 
mijlocirea aceluiaşi abate de Vermond, prin baronul de 
Breteuil şi prin ambasadorul Austriei, Mercy 
d'Argentau. In spatele acestui bătrîn este ascuns un alt 
bătrîn, Kaunitz, ministru septuagenar al Austriei 
centenare. Aceşti doi bătrîni neghiobi, sau mai bine zis 
aceste două hoaşte bătrîne o conduc pe regina Franţei, 
prin domnişoara Bertin, modista ei, şi prin Leonard, 
coaforul ei, cărora le oferă subsidii. Şi încotro o 
împing ? Către alianţa cu Austria ! Cu Austria, care i-a 
fost funestă Franţei, atît ca prietenă cît şi ca duşmană ; 
care a pus un cuţit în mîna lui Jacques-Clement!, un 
pumnal în mîna lui Ravaillac?, un briceag în miinile lui 
Damiens’. Austria ! Austria catolică şi altădată bigotă, 
care reneagă azi şi se face pe jumătate filozoafă sub 


X Jacques Clément (1566—1589), asasinul lui Henric al Ill-lea 
în 1589. A fost ucis de garda regelui. (N. T.) 

2 François Ravaillac (1578—1610), asasin al lui Henric al IV- 
lea. Osîndit la moarte, a suferit supliciul sfirtecării. (N. T.) 

3 Robert-François Damiens (1715—1757). Fiindcă l-a lovit pe 
Ludovic al XV-lea cu un briceag a fost osîndit la moarte prin 
sfirtecare. (N. T.) 

losif al lIl-lea ; Austria imprudentă, care-şi ridică 
împotrivă-i propria-i sabie, Ungaria ; Austria 
neprevăzătoare, care permite să i se răpească de către 
preoții belgieni cea mai frumoasă parte a coroanei 
sale, Ţările de Jos ; Austria vasală, care întoarce 
spatele Europei, pe care n-ar fi trebuit s-o piardă din 
vedere, şi utilizează cele mai bune trupe ale sale 
împotriva turcilor, aliaţii noştri, spre folosul Rusiei. Nu, 
nu, nu, domnule de Charny, urăsc Austria, nu m-aş 
putea încrede în ea ! 

— Sire, sire, murmură Charny, asemenea 
confidenţe sînt o mare onoare dar, în acelaşi timp, şi 
foarte periculoase pentru acela căruia i-au fost făcute ! 
Sire, dacă veţi regreta într-o zi că le-aţi făcut ? 

— Ah ! nu mi-e teamă de asta, domnule, şi 
dovada este că continui. 

— Sire, Majestatea Voastră mi-a ordonat să 
ascult, ascult. 

— Această propunere de a fugi nu e singura care 
mi-a fost făcută. Il cunoaşteţi pe domnul de Favras, 
conte ? 

— Pe marchizul de Favras, fostul căpitan al 
regimentului din Belzunce, fostul locotenent! al gărzii 
lui Monsieur? ? Da, Sire. 

— Despre el este vorba, reluă regele subliniind ul- 
tima calitate, fostul locotenent al gărzii lui Monsieur. 
Ce gîndiţi despre el ? 

— E un soldat viteaz, un gentilom loial, Sire, 
ruinat din nenorocire, ceea ce îl face să fie neliniştit şi-l 
împinge la nenumărate tentative hazardate şi planuri 
nesăbuite ; dar un om de onoare, Sire, care ar muri 
fără să dea un pas înapoi, fără să se plingă, pentru a-şi 
ţine cuvîntul. Este un bărbat în care majestatea sa ar 


l Denumire dată în secolele XVII-XVIII ofițerului care îl 


secondează şi îl înlocuieşte pe comandant. (N. T.) 
2 Monsieur : titlu purtat de al doilea frate al regelui Franţei. 
(N. T.) 

avea motive să se încreadă dacă ar fi vorba să-i dea o 
mînă de ajutor, dar care, teamă mi-e, n-ar face deloc 
faţă ca şef al unei acţiuni mai complicate. 

— De altfel, continuă regele cu oarecare 
amărăciune, conducătorul acţiunii nu e el, ci 
Monsieur... da, Monsieur este cel care dă banii ; 
Monsieur este cel care pregăteşte totul ; Monsieur este 
cel care, devotîndu-se pînă la capăt, rămîne cînd voi fi 
plecat eu — dacă plec cu Favras. 

Charny făcu o mişcare. 

— Ei bine, ce aveţi, conte ? reluă regele. Acesta 
nu este partidul Austriei, e partidul prinților, al 
emigranților, al nobilimii. 

— Sire, scuzaţi-mă, v-am spus că nu mă îndoiesc 
nici de loialitatea nici de curajul domnului de Favras. 
Oriunde promite domnul de Favras că-l va conduce pe 
rege, îl va conduce, sau se va lăsa ucis apărîndu-l pe 
drum. Dar de ce Monsieur nu pleacă cu Majestatea 
Voastră ? De ce Monsieur rămîne ? 

— Din devotament, v-am spus, şi poate pentru ca 
— dacă s-ar simţi nevoia ca regele să fie detronat şi să 
fie numit un regent — poporul, obosit de a fi fugit în 
zadar după rege, să nu fie nevoit să-şi caute regentul 
prea departe. 

— Sire, exclamă Charny, îmi spuneţi lucruri 
inspăimîntătoare. 

— Vă spun ceea ce ştie toată lumea, dragul meu 
conte, şi ceea ce mi-a scris ieri fratele dumitale, şi- 
anume, că la ultimul consiliu al prinților, la Torino, s-a 
pus chestiunea să fiu detronat şi să fie numit un 
regent; adică, în acest consiliu, vărul meu, contele de 
Condé, a propus un marş asupra Lyonului orice i s-ar 
întîmpla regelui... Vedeţi deci bine că nici măcar în caz 
extrem nu l-aş putea accepta mai degrabă pe Favras 
decit pe Breteuil, mai degrabă Austria decit prinții. 
lată, dragul meu conte, ce n-am spus nimănui în afară 
de dumneavoastră, iar ceea ce vă spun nu trebuie să 

afle nimeni, nici chiar regina, — Ludovic apăsă, fie 
întîmplător, fie intenţionat asupra ultimelor cuvinte — 
pentru ca nimănui, nici chiar reginei, care nu v-a arătat 
o încredere egală celeia ce vi-o arăt, nimănuia să nu-i 
fiţi devotat ca mie. 

— Sire, întrebă Charny înclinîndu-se, secretul 
călătoriei mele trebuie să fie păstrat faţă de toată 
lumea? 

— N-are importanţă, dragă conte, dacă se ştie că 
plecaţi, cu condiţia ca scopul pentru care plecaţi să 
rămînă necunoscut. 

— Şi scopul trebuie dezvăluit numai domnului de 
Bouillé. 

—Numai domnului de Bouillé, după ce vă veţi fi 
asigurat de sentimentele sale. Scrisoarea către el e o 
simplă scrisoare de introducere. Cunoaşteţi poziţia 
mea, temerile mele, speranțele mele, mai bine decît 
regina, soția mea, mai bine decît domnul Necker, 
ministrul meu, mai bine decit domnul Gilbert, 
consilierul meu. Vă las soarta mea în mîinile 
dumneavoastră. Acţionaţi în consecinţă. 

Apoi, prezentind contelui scrisoarea deschisă, 
adăugă : 

— Citiţi! 

Charny luă scrisoarea şi citi : 


Palatul Tuileries, la 29 octombrie 


Sper, domnule, că sînteţți în continuare mulțumit 
de poziția dumneavoastră de guvernator la Metz. 
Domnul conte de Charny, locotenent în gărzile mele, 
care trece prin acest oraş, vă va întreba dacă doriți să 
mai fac ceva pentru dumneavoastră ; în acest caz, mă 
voi folosi de primul prilej să vă fiu agreabil, după cum îl 
folosesc pe acesta pentru a vă asigura din nou de cele 
mai alese sentimente de stimă ce vi le port. 

Ludovic 

— Şi-acum, spuse regele, duceţi-vă, domnule de 
Charny. Aveţi puteri depline să faceţi domnului de 
Bouillé orice promisiune, dacă consideraţi că e nevoie 
să-i faceţi. In orice caz, nu mă angajaţi decît în măsura 
în care pot face faţă. 

Şi îi întinse pentru a doua oară mîna. 

Charny sărută această mînă, cu o emoție care-l 
scuti de noi proteste, şi ieşi din cabinet, lăsîndu-l pe 
rege convins — şi aceasta era într-adevăr situaţia — că 
prin încrederea arătată a cucerit sufletul contelui mai 
sigur decit ar fi putut-o face prin toate bogăţiile şi 
favorurile de care dispusese în zilele atotputerniciei 
sale. 

Capitolul 22 
LA REGINA 


Charny ieşi de la rege cu inima plină de 
sentimente contradictorii. Insă primul din aceste 
sentimente, acela care urca la suprafaţa valurilor de 
gînduri ce se învolburau tumultuos în mintea sa, era 
profunda recunoştinţă pentru încrederea fără margini 
pe care regele i-o dovedise. 

Profitînd de răceala care intervenise de cîteva zile 
în relaţiile sale cu regina, se întorcea în camera sa, 
hotărît să-i anunţe plecarea printr-o simplă scrisoare, 
cînd, la uşă, îl găsi pe Weber care-l aştepta. 

Regina voia să-i vorbească şi să-l vadă de îndată. 

Nu exista nici o posibilitate de a se sustrage 
acestei dorinţe a reginei.  Dorinţele capetelor 
încoronate sînt porunci. 

Charny dădu cîteva ordine valetului privind 
înhămarea cailor şi coborî după fratele de lapte al 
reginei. 

Maria-Antoaneta se afla într-o dispoziţie cu totul 
opusă celei a lui Charny ; ea îşi reamintea duritatea cu 
care îl tratase şi devotamentul acestuia dovedit la 
Versailles. Şi chiar presupunînd că Charny nu i-ar fi 
dovedit doar devotament, ea tot răsplătise urit acest 
devotament. Apoi, nu avea oare dreptul să-i ceară lui 
Charny şi altceva în afară de devotament ?... 

Pe de altă parte, reflectînd, se întreba : avea oare 
Charny într-adevăr faţă de ea vinovăţiile pe care i le 
atribuia ? N-ar fi trebuit să pună pe seama doliului 
după frate acel aer de indiferenţă pe care Charny îl 
manifestase la înapoierea sa de la Versailles ? De 
altfel, această indiferenţă nu exista decit la suprafaţă 
şi poate că, iubită temătoare, prea se grăbise să-l 
condamne pe Charny cînd îi oferise misiunea la Torino 
pentru a-l îndepărta de Andrée, misiune pe care el o 

refuzase ? Prima ei reacţie, de gelozie şi răutate, era 
provocată de presupunerea că refuzul contelui s-ar 
putea datora  înfiripării dragostei pentru Andrée şi 
dorinţei sale de a rămîne aproape de soţia sa. 

La început, toată această situaţie i se păru reginei 
o combinaţie de pe urma căreia avea de suferit atît 
dragostea ei, cît şi amorul ei propriu. Dar nici cea mai 
amănunţită investigaţie nu l-a putut surprinde pe 
Charny în afara palatului, în afara unor obligaţii de 
serviciu. 

S-a mai constatat că, de la plecarea din castel, 
Andrée nu reapăruse acolo. 

Dacă Andrée şi Charny s-au întîlnit, întrevederea 
n-a depăşit un ceas şi s-a putut petrece doar în ziua în 
care el refuzase misiunea la Torino. 

Este adevărat că în tot acest răstimp Charny nu 
încercase s-o vadă nici pe regină. Dar, în loc de a 
identifica în această abţinere o dovadă de indiferenţă, 
un ochi clarvăzător n-ar fi zărit în ea, dimpotrivă, o 
dovadă de dragoste ? jignit de bănuielile nedrepte ale 
reginei, Charny putea să se fi ţinut deoparte nu dintr- 
un exces de răceală ci, mai degrabă, dintr-unul de 
iubire ! 

Acestea erau aşadar sentimentele reginei faţă de 
conte cînd Charny apăru, se înclină şi rămase aproape 
de prag. 

Regina privi în jurul ei ca pentru a se întreba ce 
cauză îl reţinea astfel pe tînărul bărbat la celălalt capăt 
al apartamentului şi, dîndu-şi seama că voinţa lui 
Charny era singura cauză a distanţei păstrate, spuse : 

— Apropiaţi-vă, domnule de Charny, sîntem 
singuri. 

Charny se apropie, apoi, cu o voce blîndă, dar în 
acelaşi timp atît de fermă încît era imposibil să se 
desluşească în ea cea mai slabă emoție, spuse : 

— lată-mă la ordinele Majestății Voastre, 
doamnă ! 

— Conte, reluă regina cu un glas deosebit de 
afectuos, n-aţi auzit deloc cînd v-am spus că sîntem 
singuri? 

— Ba da, doamnă, spuse Charny, dar nu văd de 
ce această singurătate poate schimba maniera cu care 
un supus trebuie să se adreseze suveranei sale. 

— Cînd am trimis să vă caute, conte, şi cînd am 
aflat de la Weber că-l urmaţi, am crezut că un prieten 
vine să-i vorbească unei prietene. 

Un surîs amar arcui uşor buzele lui Charny. 

— Da, conte, spuse regina, înţeleg acest zîmbet şi 
ştiu ce vă spuneţi. Vă spuneţi că am fost nedreaptă la 
Versailles şi că sînt capricioasă la Paris. 

— Nedreptate sau  capriciu, doamnă, spuse 
Charny, orice îi este permis unei femei. Cu atît mai 
mult unei regine, 

— Vai, prietene ! spuse Maria-Antoaneta cu tot 
farmecul pe care-l putea pune în ochi şi în glas. Ştiţi 
prea bine un lucru : indiferent dacă acest capriciu vine 
de la o femeie sau de la o regină — regina nu se poate 
lipsi de dumneavoastră în calitate de sfătuitor, femeia 
nu se poate lipsi de dumneavoastră ca prieten. 

Şi îi întinse mîna sa albă, prelungă, puţin slăbită, 
dar încă demnă să-i servească drept model unui 
sculptor. 

Charny luă mîna regală şi, după ce o sărută cu 
respect, se pregăti s-o lase să cadă, cînd simţi că 
Maria-Antoaneta îl reţine. 

— Ei bine, da, spuse sărmana femeie răspunzînd 
prin aceste cuvinte la mişcarea pe care el o făcuse, da, 
am fost nedreaptă, mai mult decît nedreaptă, crudă ! 
Dumneavoastră v-aţi pierdut fratele în slujba mea, un 
frate pe care-l iubeaţi cu o dragoste aproape paternă. 
Acest frate a murit pentru mine şi trebuia să-l plîng 
împreună cu dumneavoastră. In acel moment însă 
groaza, furia, gelozia — ce vreţi, Charny, sînt femeie ! 
— au oprit lacrimile din ochii mei... Dar, rămasă 

singură în aceste zece zile în care nu v-am văzut, v-am 
plătit datoria plîngînd. Şi drept dovadă, priviţi-mă, 
prietene, încă mai pling. 

Şi Maria-Antoaneta îşi dădu uşor pe spate capul 
frumos, astfel ca Charny să poată vedea lacrimile, 
limpezi ca diamantele, alunecînd în cutele pe care 
durerea începuse să le sape pe obrazul ei. 

De altfel, trecuse prea puţină vreme de cînd 
Charny sărutase mîna regelui pentru ca sărutul pe care 
tocmai îl depusese pe mîna reginei să însemne altceva 
decît un simplu gest de respect. 

— Credeţi-mă, doamnă, că vă sînt foarte 
recunoscător pentru amintirea ce mi se adresează mie 
şi pentru durerea ce i se adresează fratelui meu. Din 
păcate, de-abia am timp să vă exprim recunoştinţa 
mea... 

— Cum adică, ce vreţi să spuneţi ? întrebă 
MariaAntoaneta uimită. 

— Vreau să spun, doamnă, că părăsesc Parisul 
peste o oră. 

— Părăsiţi Parisul peste o oră? 

— Da, doamnă. 

— Oh, Doamne, ne părăsiţi şi dumneavoastră ca 
şi ceilalţi ? exclamă regina. Emigraţi, domnule de 
Charny ? 

— Vai ! spuse Charny, prin această întrebare 
crudă Majestatea Voastră îmi dovedeşte că, neîndoios, 
fără să-mi dau seama, am greşit mult faţă de ea... 

— Scuze, prietene, dar mi-aţi spus că plecaţi... De 
ce plecaţi ? 

— Pentru a îndeplini o misiune pe care regele mi- 
a făcut onoarea să mi-o încredinţeze. 

— Şi  părăsiţi Parisul ? întrebă regina cu 
îngrijorare. 

— Da, doamnă, părăsesc Parisul. 

— Pe cîtă vreme ? 

— Nu ştiu. 

— Dar cu opt zile în urmă, mi se pare, aţi refuzat 
o misiune. 

— E-adevărat, doamnă. 

— De ce atunci, după ce înainte cu opt zile aţi 
refuzat o misiune, acceptaţi azi alta ? 

— Pentru că în opt zile, doamnă, se pot petrece 
multe schimbări în viaţa unui om şi, în consecinţă, în 
hotărtrile sale. 

Regina păru să facă un efort pentru a-şi înfrîna 
atit voinţa, cît şi diferitele organe supuse acestei voințe 
şi avînd funcţia de a o transmite. 

— Şi plecaţi... singur? 

— Da, doamnă, singur. 

Maria-Antoaneta respiră uşurată. Apoi, copleşită 
parcă de efortul făcut se prăbuşi o clipă în ea însăşi, 
închise ochii şi, ştergîndu-şi fruntea cu batista mai 
întrebă : 

— Şi unde plecaţi deci ? 

— Doamnă, răspunse respectuos Charny, ştiu că 
regele nu are secrete faţă de dumneavoastră. Să-l 
întrebe regina pe augustul său soţ şi despre scopul 
călătoriei mele şi despre obiectivul misiunii mele şi nu 
mă-ndoiesc o clipă că i le va spune. 

Maria-Antoaneta făcu ochi mari şi se uită la 
Charny cu o privire mirată. 

— De ce m-aş adresa lui, cînd mă pot adresa 
dumneavoastră ? 

— Pentru că secretul ce-l port în mine este al 
regelui şi nu al meu. 

— Mi se pare, domnule, spuse regina cu oarecare 
semeţie, că dacă e secretul regelui, e şi al reginei. 

— Nu mă îndoiesc, doamnă, spuse Charny 
înclinîndu-se, de aceea şi îndrăznesc să afirm Majestății 
Voastre că regele nu va face nici o dificultate să vi-l 
încredinţeze. 

— Dar, în sfîrşit, această misiune este în Franţa 
sau în străinătate ? 

— Singur regele poate da Majestății Voastre 
lămuririle pe care le cere. 

— Prin urmare, spuse regina, stăpinită de o 
durere profundă care pentru moment birui supărarea 
ce i-o provoca reținerea lui Charny, prin urmare plecaţi, 
veţi fi departe de mine, veţi înfrunta primejdii, iar eu 
nu voi şti nici unde sînteţi şi nici ce primejdii vă 
ameninţă ! 

— Doamnă, oriunde mă voi afla veţi avea acolo, 
vă jur, un supus credincios şi un suflet devotat. 

Şi înclinîndu-se, contele nu părea să aştepte 
pentru a se retrage decit permisiunea reginei. 

— Bine, domnule, spuse ea, plecaţi. 

Charny se înclină din nou şi se îndreptă cu pas 
ferm spre uşă. 

Dar în momentul în care contele puse mîna pe 
clanţă : 

— Charnylexclamă regina cu braţele întinse spre 
el. 

Contele tresări şi se întoarse, pălind. 

— Charny, continuă Maria-Antoaneta, vino aici ! 

El se apropie, clătinîndu-se. 

— Vino aici, mai aproape, spuse regina, priveşte- 
mă în ochi... Nu mă mai iubeşti, nu-i aşa? 

Charny simţi un tremur trecîndu-i prin vine. Crezu 
o clipă că va leşina. Era pentru prima oară că această 
femeie mîndră, suverana se pleca în faţa sa. In orice 
altă împrejurare, în orice alt moment, ar fi căzut la 
picioarele Mariei-Antoaneta, i-ar fi cerut iertare. Dar 
amintirea celor petrecute între el şi rege îl susţinu, şi, 
adunîndu-şi toate forţele, zise : 

— Doamnă, după dovezile de încredere şi 
bunătate cu care m-a copleşit puţin mai înainte regele, 
aş fi un mizerabil dacă aş asigura acum pe Majestatea 
Voastră de altceva decît de respectul şi devotamentul 
meu. 

— Bine, conte, spuse regina, sînteţi liber, plecaţi. 

Charny părăsi aproape în fugă camera, cu o mînă 
la frunte, cu cealaltă la piept, murmurînd cuvinte fără 
şir care, oricît să fi fost de incoerente, ar fi schimbat 
într-un suriîs de triumf lacrimile Mariei-Antoaneta, dacă 
aceasta le-ar fi auzit. 

Regina îl urmări din priviri, tot mai sperînd că se 
va întoarce şi va reveni la ea. Dar ea văzu uşa 
deschizîndu-se şi închizîndu-se în urma lui. 

Cinci minute după ce dispăruse şi zgomotul 
paşilor săi se stinsese, ea mai continua să privească şi 
să asculte. 

Deodată atenţia îi fu atrasă de un zgomot nou, 
care venea din curte. Era zgomotul unei trăsuri. Alergă 
la fereastră şi recunoscu trăsura de călătorie a lui 
Charny, care traversa curtea gărzii elveţiene şi se 
îndepărta spre strada Carrousel. 

Il sună pe Weber. Acesta intră. 

— Dacă n-aş fi prizonieră în castel, spuse ea, şi 
dacă aş vrea să mă duc în strada Cog-Heron, pe ce 
drum ar trebui să merg ? 

— Doamnă, spuse Weber, ar trebui să ieşiţi prin 
poarta curţii elveţienilor, să treceţi pe strada Carrousel, 
s-o luaţi apoi pe strada Saint-Honors, pînă la... 

— E bine... ajunge. — „Se duce să-şi ia rămas bun 
de la ea”, murmură. 

Apoi, cu glas tare : 

— Weber, te vei duce în strada Coq-Héron, la 
numărul 9, unde locuieşte doamna de Charny şi îi vei 
spune că doresc să-i vorbesc în astă-seară. 

— Scuzaţi, doamnă, spuse valetul, dar credeam că 
Majestatea Voastră a reţinut seara aceasta pentru 
doctorul Gilbert. 

— Ah ! e-adevărat, spuse regina ezitînd. 

— Ce dispune Majestatea Voastră ? 

— Contramandează-l pe doctorul Gilbert şi 
fixează-i primirea pentru miine dimineaţă. 

Apoi, ca pentru sine : 

— Da, asta e, spuse ea, pe miine politica. De 
altfel, convorbirea cu doamna de Charny ar putea avea 
o oarecare influenţă asupra hotăririi ce o voi lua. 

Şi cu un semn din mînă îl concedie pe Weber. 

Capitolul 23 
PERSPECTIVE SUMBRE 


Regina se înşela. Charny nu se ducea la contesă. 
Se ducea la poşta regală să i se înhame cai de poştă la 
trăsură. 

Numai că, în timp ce i se executa porunca, intră la 
şeful poştei, ceru o pană, cerneală şi hirtie, şi scrise o 
scrisoare contesei, însărcinîndu-l pe servitorul care-i 
ducea caii înapoi să i-o înmîneze. 

Contesa, pe jumătate culcată pe canapeaua 
aşezată în colţul salonului, cu o măsuţă rotundă în faţa 
ei, citea tocmai această scrisoare cînd fu introdus 
Weber fără să fi fost anunţat în prealabil, potrivit 
privilegiului de care se bucurau cei ce veneau din 
partea reginei sau a regelui. 

— Domnul Weber, spuse camerista deschizând 
uşa. 

Weber apăru odată cu ea. 

Contesa împături cu repeziciune scrisoarea pe 
care o ţinea în mînă şi o strînse la piept, ca şi cum 
valetul reginei ar fi venit să i-o ia. 

Weber se achită de misiunea sa în limba germană. 

Una din cauzele care l-au făcut pe Weber să 
regrete plecarea contesei şi despărţirea ei de regină 
era prilejul ce-l pierdea acest german demn să 
vorbească în limba sa maternă. 

De aceea insistă cu multă căldură— sperînd fără 
îndoială că din întrevedere va rezulta o apropiere — ca 
Andrée să nu lipsească sub nici un pretext de la 
întîlnirea ce i-a fost fixată, amintindu-i în repetate 
rînduri că regina contramandase întrevederea pe care 
urma s-o aibă în aceeaşi seară cu doctorul Gilbert, 
pentru a-şi face întreaga seară liberă. 

Andree răspunse simplu că se va supune ordinului 
Majestății Sale. 

Weber ieşi, iar contesa rămase o clipă nemişcată 
şi cu ochii închişi, ca cineva care vrea să alunge din 
mintea sa orice gînd străin celui ce-o ocupă, şi 
continuă citirea scrisorii abia după ce reuşi să se 
concentreze iar asupra ei însăşi. 

După ce citi scrisoarea, o sărută cu tandreţe şi o 
puse pe inimă. Zise apoi, cu un suris plin de tristeţe : 

— Dumnezeu să vă aibă în pază, inimă dragă a 
vieţii mele ! Nu ştiu unde sînteţi, dar Dumnezeu o ştie, 
iar rugăciunile mele ştiu unde este Dumnezeu. 

Apoi, cu toate că-i era imposibil să ghicească 
pentru ce anume o cheamă regina, aşteptă fără grabă 
şi fără teamă momentul prezentării la Tuileries. 

Nu acelaşi lucru se petrecea cu regina. Intr-un fel 
prizonieră la castel, pentru a-şi consuma nerăbdarea 
rătăcea între pavilionul Flore şi pavilionul Marsan. 

Regina se retrase devreme şi se închise în 
apartamentele sale. Spuse că are de scris şi-l puse pe 
Weber de gardă la uşă. 

De altfel, nici regele nu observă această 
retragere, preocupat el însuşi de evenimente, de mai 
mică importanță,  e-adevărat, dar destul de 
îngrijorătoare în ce priveşte situaţia din Paris, despre 
care şeful poliţiei, ce-l aştepta în cabinetul său de 
lucru, era pe cale să-l informeze. 

În cîteva cuvinte, iată ce se întîmplase. 

După cum am văzut, Adunarea se declarase 
inseparabilă de rege şi, odată ce regele sosise la Paris, 
venise să-l întîlnească. 

Pînă să fie gata sala Manège, care-i era destinată, 
Adunarea alese ca loc de şedinţe sala arhiepiscopiei. 

Acolo, schimbase printr-un decret titlul de rege a/ 
Franței şi al Navarrei în cel de rege al francezilor. Ceea 
ce dovedea că Adunarea Naţională, la fel ca toate 
adunările parlamentare, se ocupa deseori de lucruri 
inutile cînd ar fi trebuit să se ocupe de lucruri serioase. 

Ea ar fi trebuit de pildă, să întreprindă ceva spre a 
asigura hrană pentru toţi cetăţenii Parisului, care mu- 
reau literalmente de foame. 

Inapoierea de la Versailles şi instalarea brutarulu;, 
a brutăriței şi a ucenicului brutar la Tuileries nu produ- 
sese efectul aşteptat. 

Făina şi pîinea continuau să lipsească. 

În fiecare zi mulţimea se îmbulzea la porţile 
brutăriilor, şi aceste  îmbulzeli produceau mari 
dezordini. Dar cum puteau fi oare combătute aceste 
îngrămădiri zgomotoase de oameni ? 

Adunarea nu ştia însă nimic despre toate astea. 
Membrii săi nu erau deloc obligaţi să facă coadă la 
porţile brutăriilor şi cînd, din întîmplare, vreunuia din 
membrii săi i se făcea foame în şedinţă, era 
întotdeauna sigur că va găsi la o sută de paşi 
depărtare chifle proaspete la un brutar numit François, 
locuind în apropiere, pe strada Marche-Palu din 
districtul Notre-Dame şi care, făcînd aproape opt sute 
de bucăţi pe zi, avea întotdeauna o rezervă pentru 
domnii de la Adunare. 

Aşadar, pe cînd şeful poliţiei era ocupat să-l infor- 
meze pe rege de temerile sale în privinţa tulburărilor 
ce s-ar putea transforma într-o bună zi în răscoală, 
Weber deschise uşa micului cabinet al reginei şi 
anunţă încet: 

— Doamna contesă de Charny. 

: Capitolul 24 _ 
SOŢIE FARA SOŢ — IUBITA FARA IUBIT 


Cu toate că regina ceruse ea însăşi să vină 
Andree, cu toate că o aştepta, tot corpul ei tresări la 
cele patru cuvinte rostite de Weber. Căci regina nu 
putea să se înşele pe ea însăşi şi să nu vadă că în 
cadrul acelui pact încheiat între ea şi Andrée, din prima 
zi în care, fete tinere fiind, se întîlniseră la castelul 
Taverney, a avut loc un schimb de prietenie şi de 
servicii, în care ea Maria-Antoaneta rămînea mereu 
îndatorată. 

Or, nimic nu stinghereşte mai mult capetele 
încoronate decit asemenea obligaţii, mai ales cînd ele 
ţin de cele mai profunde tainiţe ale sufletului. 

Şi astfel regina, care trimisese s-o cheme pe 
Andrée, crezînd că are să-i facă mari reproşuri, nu-şi 
mai aminti, găsindu-se în faţa ei, decit de obligaţiile ce 
i le datora. In ce o priveşte pe Andrée, ea rămăsese ca 
întotdeauna aceeaşi : rece, calmă, pură ca diamantul, 
dar tăioasă şi invulnerabilă ca acesta. 

Regina şovăi o clipă, neştiind cum să i se adreseze 
acelei apariţii albe care trecea din umbra de sub uşă în 
penumbra apartamentului şi care intra, încet-încet, în 
cercul de lumină proiectat de cele trei lumînări ale 
candelabrului aşezat pe masa de care se sprijinea. 

În cele din urmă, întinzînd mîna spre vechea ei 
prietenă, spuse : 

— Fiți binevenită azi ca întotdeauna, Andrée ! 

Oricît de tare şi de pregătită să se prezinte la 
Tuileries, Andree la rîndul ei tresări, recunoscînd în 
cuvintele ce i le adresa regina accentul cu care-i 
vorbea pe vremuri moştenitoarea tronului. 

— Este necesar să-i spun Majestății Voastre, răs- 
punse Andrée abordind chestiunea cu sinceritate şi 
claritatea ei obişnuită, că dacă mi-ar fi vorbit 

totdeauna cum a făcut-o acum, n-ar fi fost necesar să 
mă caute, pentru a-mi putea vorbi, în afara palatului în 
care locuieşte ? 

Nimic nu o putea servi pe regină mai bine decit 
această manieră cu care Andrée intra în materie şi de 
care avea să profite. 

— Vai ! îi spuse ea, dumneavoastră ar trebui să 
ştiţi, dumneavoastră care sînteţi atît de frumoasă, atit 
de castă şi pură, că n-am uitat că v-am cerut ajutorul 
pe care mi l-aţi acordat cu atita generozitate... 

— Regina, răspunse Andrée, vorbeşte de vremuri 
pe care le-am uitat şi pe care credeam că nu şi le mai 
aminteşte. 

— Răspunsul e aspru, Andrée, răspunse regina. 
Cu toate acestea, îl merit şi aveţi dreptate să mi-l daţi. 
E-adevărat că atita timp cît am fost fericită, nu mi-am 
amintit de devotamentul dumneavoastră, dar ceea ce 
vi s-a părut ingratitudine, nu a fost poate decit 
neputinţă. 

— AŞ fi avut dreptul să vă acuz, doamnă, spuse 
Andrée, dacă vreodată aş fi dorit sau v-aş fi cerut ceva, 
iar regina s-ar fi opus dorinţei mele şi ar fi refuzat 
cererea mea. Dar cum vrea Majestatea Voastră să mă 
pling, dacă n-am dorit şi n-am cerut nimic ? 

— Ei bine, vreţi să v-o spun, dragă Andrée ? 
Tocmai acest fel de indiferenţă cu care priviţi lucrurile 
din lumea noastră mă înspăimîntă la dumneavoastră. 
Dar, într-un moment de profundă durere, oamenii fac 
tocmai ce am făcut şi eu : am căutat fiinţa 
supraomenească, de a cărei dezaprobare mă 
temusem, pentru a-i cere consolare. 

— Vai ! doamnă, spuse Andrée, dacă într-adevăr 
aceasta este ceea ce îmi cereţi, mi-e tare teamă că 
rezultatul nu va răspunde aşteptărilor. 

— Andrée ! Andrée ! Uitaţi în ce împrejurări îngro- 
zitoare m-aţi susţinut şi consolat ! spuse regina. 

Andrée păli vizibil. Văzînd-o clătinîndu-se, cu ochii 
închişi, ca un om care-şi pierde puterile, regina făcu o 
mişcare cu braţul pentru a o atrage pe canapeaua pe 
care şedea ea, dar Andree rezistă şi rămase în 
picioare. 

— Doamnă, spuse ea, dacă Majestății Voastre i-ar 
fi milă de fidela ei slujitoare, cruţaţi-o de amintirile de 
care aproape că reuşise să se desprindă. Nu este o 
bună consolatoare aceea care nu mai are compasiunea 
nimănui, nici măcar a lui Dumnezeu, îndoindu-se că 
Dumnezeu însuşi ar putea-o consola pentru anumite 
dureri. 

Regina o ţintui cu privirea-i limpede şi profundă. 

— Anumite dureri ! spuse ea. Mai aveţi dar şi alte 
dureri în afara celor pe care mi le-aţi încredinţat ? 

Andree nu răspunse. 

— Haide, spuse regina, a sosit momentul să ne 
explicăm, şi am trimis după dumneavoastră în acest 
scop. Il iubiţi pe domnul de Charny ? 

Andree deveni palidă ca o moartă, dar rămase 
mută. _ 

— II iubiţi pe domnul de Charny ? repetă regina. 

— Da !... spuse Andrée. 

Regina scoase un strigăt de leoaică rănită. 

— Ah! spuse ea, bănuiam!... Şi de cînd îl iubiţi? 

— Din prima clipă în care l-am văzut. 

Regina se dădu înapoi, înspăimintată, în faţa 
acestei statui de marmură care recunoştea că are un 
suflet. 

— O! spuse ea, şi aţi tăcut! 

— O ştiţi mai bine decit oricine, doamnă. 

— Şidece? 

— Pentru că mi-am dat seama că-l iubiţi. 

— Vreţi să spuneţi, prin urmare, că l-aţi iubit mai 
mult ca mine, deoarece eu n-am observat nimic ? 

— Ah ! făcu Andrée cu amărăciune. Ne-aţi 
observat nimic pentru că el vă iubea, doamnă. 

— Da... şi văd acum, fiindcă nu mă mai iubeşte. 
Asta aţi vrut să opuneţi, nu-i aşa ? 

Andree rămase mută. 

— Dar răspundeţi odată ! spuse regina apucînd-o 
de braţ. Mărturisiţi că nu mă mai iubeşte ! 

Andree nu răspunse cu nici un cuvînt, cu nici un 
gest, cu nici un semn. 

— Într-adevăr, exclamă regina, să mori, nu 
altceva!... Mai bine omoriţi-mă imediat spunîndu-mi că 
nu mă mai iubeşte !... Nu mă mai iubeşte, nu-i aşa? 

— Dragostea sau indiferența contelui de Charny 
sînt secretele sale. Eu nu sînt chemată să le dezvălui, 
răspunse Andrée. 

— Ah ! secretele sale... nu numai ale sale, căci, 
presupun că îi sînteţi confidentă, spuse regina cu 
amărăciune. 

— Contele de Charny nu mi-a spus niciodată un 
singur cuvînt despre dragostea sau indiferența sa 
pentru dumneavoastră. 

— Nici chiar în dimineaţa asta ? 

— Nu l-am văzut azi-dimineaţă pe domnul conte 
de Charny. 

Regina fixă asupra tinerei femei o privire care 
căuta să pătrundă în cele mai profunde cute ale inimii. 

— Vreţi să spuneţi că nu ştiţi despre plecarea 
contelui ? 

— Nu vreau să spun asta. 

— Dar cum ştiţi de plecarea lui dacă nu l-aţi 
văzut? 

— Mi-a scris să mi-o comunice. 

— Ah ! spuse regina, v-a scris ?... 

Şi, ca şi Richard al III-lea, care a strigat într-un mo- 
ment suprem : „Coroana mea pentru un cal!”, Maria- 
Antoaneta era gata să strige : „Coroana mea pentru 
această scrisoare !” 

Andrée înţelese această dorinţă arzătoare a 
reginei, dar dori să-şi facă plăcerea de a-şi lăsa măcar 
un moment rivala într-o mare nelinişte. 

— Şi, sînt sigură, nu aveţi asupra dumneavoastră 
scrisoarea pe care contele v-a scris-o în momentul ple- 
cării. 

— Vă înşelaţi, doamnă, spuse Andrée, iat-o. 

Şi, scoţind scrisoarea, călduţă încă de căldura ei şi 
înmiresmată de parfumul pieptului ei, o întinse reginei. 

Aceasta o luă tremurînd, o strînse o clipă între de- 
gete neştiind dacă trebuie s-o păstreze sau s-o 
înapoieze şi, privind-o pe Andrée cu sprincenele 
încruntate, în cele din urmă lăsă orice ezitare deoparte 
şi spuse : 

— Ah ! spuse ea, tentaţia e prea mare ! 

Deschise scrisoarea şi, aplecîndu-se spre lumina 
candelabrului, citi cele ce urmează : 


Doamnă, 

Părăsesc Parisul într-o oră, din ordinul expres al 
regelui. 

Nu vă pot spune unde mă duc, de ce plec şi nici 
cît timp voi lipsi din Paris. Sînt lucruri care, probabil, vă 
interesează prea puțin, dar pe care aş fi dorit totuşi să 
fiu autorizat să vi le împărtăşesc. 

Am avut o clipă intenţia să mă prezint la dumnea- 
voastră pentru a vă anunța personal plecarea; dar n- 
am îndrăznit s-o fac fără permisiunea dumneavoastră... 


Regina aflase ce dorea să ştie, şi voi să înapoieze 
scrisoarea ; dar Andree, ca şi cum ea ar fi fost aceea 
care comanda şi nu aceea care trebuia să se supună, 
zise : 

—  Citiţi-o pînă la capăt, doamnă. 

Regina reluă lectura : 


215 


Am refuzat ultima misiune ce mi-a fost oferită, de- 
oarece credeam atunci, sărman nebun! că o oarecare 
simpatie m-ar reține la Paris; dar de-atunci, vai! am 
căpătat dovada contrariului şi am acceptat cu bucurie 
acest prilej de a mă îndepărta de inimile cărora le sînt 
indiferent. 

Dacă în cursul acestei călătorii mi s-ar întîmplă 
ceva asemănător celor petrecute nefericitului Georges, 
toate măsurile mele au fost luate, doamnă, spre a fi 
înştiințată prima de nenorocirea care m-ar lovi şi de 
libertatea ce vă va fi redată. Numai atunci veţi şti, 
doamnă, ce admiraţie profundă a făcut să se nască în 
sufletul meu sublimul dumneavoastră devotament, atit 
de rău răsplătit de către aceea căreia — tînără, 
frumoasă şi născută pentru a fi fericită — i-ati sacrificat 
tinerețea, fumusețea şi fericirea. 

Și-aşa, doamnă, tot ce-i cer lui Dumnezeu şi 
dumneavoaslră este să-i păstraţi un gind bun 
nefericitului care şi-a dat seama atit de tirziu de 
valoarea comorii ce o poseda. 

Cu toată venerația, 
Conte OLIVIER DE CHARNY 


Regina întinse scrisoarea, pe care Andrée o luă de 
astă dată, şi lăsă să-i cadă, cu un suspin, mîna inertă, 
aproape neînsufleţită. 

— Ei bine, doamnă, murmură Andrée, aţi fost tră- 
dată ? Am încălcat oare, n-aş zice promisiunea ce v-am 
făcut-o, căci nu v-am făcut nici o promisiune, dar încre- 
derea ce-aţi avut în mine ? 

— lertaţi-mă, Andrée, spuse regina ! Ah ! am 
suferit atît de mult !... 

— Aţi suferit !... Indrăzniţi să spuneţi în faţa mea 
că aţi suferit, doamnă ! Şi eu, ce aş mai putea 
spune ?... Ah ! n-aş vrea să spun că am suferit, căci nu 
vreau să folosesc un cuvînt de care s-a servit o altă 
femeie pentru a reda aceeaşi idee... Nu, mi-ar trebui 

un cuvînt nou, necunoscut, nemaiauzit, care să 
cuprindă în sine toate durerile, să exprime toate 
chinurile... Aţi suferit... şi cu toate acestea, doamnă, nu 
aţi văzut cum omul pe care-l iubiţi devine nepăsător la 
dragostea dumneavoastră, întorcîndu-se în genunchi şi 
cu sufletul în miini către o altă femeie. Nu l-aţi văzut pe 
fratele dumneavoastră gelos de cealaltă femeie pe 
care o adora în tăcere, cum îşi adoră un păgîn 
divinitatea, bătîndu-se cu omul pe care-l iubiţi. Nu aţi 
auzit omul pe care-l iubiţi, rănit de fratele dum- 
neavoastră, avînd o rană ce s-a crezut o clipă mortală, 
cum o strigă în delirul său numai pe cealaltă femeie, a 
cărei confidentă eraţi. Nu aţi văzut-o pe cealaltă 
femeie alunecînd ca o umbră pe coridoarele prin care 
rătăceaţi şi dumneavoastră pentru a asculta spusele lui 
în delir, care dovedeau că dacă o dragoste nebună nu 
supravieţuieşte vieţii, o însoţeşte cel puţin pînă în 
pragul mormîntului. Nu l-aţi văzut pe acest om, revenit 
la viaţă printr-un miracol al naturii şi al ştiinţei, 
ridicîndu-se din pat numai pentru a cădea la picioarele 
rivalei dumneavoastră... — rivala dumneavoastră, da, 
doamnă, căci în dragoste egalitatea dintre ranguri se 
măsoară numai prin intensitatea dragostei. Din 
disperare nu v-aţi retras atunci, la douăzeci şi cinci de 
ani, într-o mănăstire, căutînd să stingeţi la picioarele 
reci ale unui crucifix această dragoste care vă devora. 
Apoi, într-o zi, cînd după un an de rugăciuni, de 
insomnii, de post, de doruri neputincioase, de strigăte 
de durere, să fi sperat că, dacă nu aţi stins, cel puţin 
aţi adormit flacăra ce vă mistuia — nu v-aţi întîlnit 
rivala, vechea dumneavoastră prietenă, care nu 
înţelesese nimic, care nu bănuise nimic, venind să vă 
caute în singurătatea dumneavoastră pentru a vă 
cere... ce?... în numele unei vechi prietenii pe care su- 
ferinţele nu o putuseră slăbi, în numele salvării ei ca 
soţie, în numele majestăţii regale compromise, pentru 
a vă cere să fiţi soţia... cui ?... a omului pe care de trei 

ani îl adoraţi ! — bine înţeles soţie fără soţ, un simplu 
văl aruncat între privirile mulţimii şi fericirea altcuiva, 
ca un linţoliu întins între un cadavru şi lume. Nu aţi 
auzit preotul întrebîndu-vă dacă luaţi ca soţ un bărbat 
care nu vă va fi soţ niciodată. Nu aţi simţit cum acest 
bărbat vă pune în deget verigheta de aur care, zălog al 
unei uniuni eterne, nu era, pentru dumneavoastră, 
decît un simbol fals şi neînsemnat. Nu v-aţi părăsit 
soţul la o oră după ce s-a celebrat căsătoria pentru a 
nu-l mai  revedea... decit ca amant al rivalei 
dumneavoastră !... Ah ! doamnă, cei trei ani care s-au 
scurs au fost, v-o spun, trei ani cumpliţi !... 

Regina ridică mîna slăbită, căutînd mîna femeii 
îndurerate, dar Andrée şi-o îndepărtă. 

— Eu n-am făgăduit nimic, spuse ea, şi iată că mi- 
am ţinut cuvîntul. Dumneavoastră, doamnă, continuă 
tinăra femeie transformîndu-se în acuzatoare, mi-aţi 
făgăduit două lucruri... 

— Andrée, Andrée ! exclamă regina, 

— Mi-aţi promis să nu-l mai revedeţi pe domnul 
de Charny. Promisiune cu atît mai sfîntă cu cît nu v-am 
cerut-o. 

— Andrée ! 

— Apoi mi-aţi promis — ah ! de astă dată în scris 
— mi-aţi promis să mă trataţi ca pe o soră, promisiune 
cu atît mai sfîntă cu cît nu o solicitasem. 

— Andrée ! 

— E necesar să vă reamintesc termenii acestei 
promisiuni pe care mi-aţi făcut-o într-un moment 
solemn, într-un moment în care vă sacrificasem viaţa, 
mai mult decît viaţa, dragostea mea... Ei bine, în 
momentul în care vă sacrificasem totul, mi-aţi dat o 
scrisoare. Văd şi acum această scrisoare, fiecare literă 
străluceşte ca o flacără în faţa ochilor mei. Scrisoarea a 
fost concepută în aceşti termeni : 

Andrée, m-aţi salvat! Vă datorez onoarea, viaţa 
mea vă aparține ! In numele onoarei care mă costă atit 
de scump vă jur că mă puteți numi sora 
dumneavoastră : încercați, şi nu mă veţi vedea roşina. 

Pun aceste rînduri în miinile dumneavoastră. Este 
Zălogul recunoştinței mele. Este zestrea ce vi-o dau. 

Inima dumneavoastră este cea mai nobilă dintre 
toate. Ea îmi va fi recunoscătoare pentru darul ce vi-l 
ofer. 

MARIA-ANTOANETA 


Regina scoase un suspin de descurajare. 

— Da, vă înţeleg, spuse Andrée. Credeaţi că dacă 
am ars această scrisoare, am şi uitat-o ?... Nu, 
doamnă, nu, vedeţi că am reţinut fiecare cuvint şi, pe 
măsură ce dumneavoastră păreaţi a nu vă mai aminti 
de ea... oh ! eu mi-o aminteam tot mai bine... 

— Ah ! iartă-mă, iartă-mă Andrée... Credeam că 
te iubeşte ! 

— Aţi crezut că dacă vă iubeşte mai puţin, 
doamnă, după o aşa zisă lege a inimii, trebuie să 
iubească o altă femeie ? 

Andree suferise atit de mult încît devenea 
nemiloasă. 

— Prin urmare şi dumneavoastră v-aţi dat seama 
că mă iubeşte mai puţin ?... spuse regina cu o 
exclamaţie de durere. 

Andrée nu răspunse. Numai că, privind-o pe 
regină aproape prăbuşită, i se desenă pe buze ceva ce 
aducea a un suris. 

— Dar, ce e de făcut, Doamne ! Ce e de făcut 
pentru a păstra această dragoste, mai bine zis viaţa 
mea care se duce ? Ah ! dacă ştii asta, Andrée, sora 
mea, prietena mea, spune-mi-o, te implor, te rog 
fierbinte... 

Şi regina întinse mîinile spre Andrée. Andrée se 
trase un pas înapoi. 

— Pot şti asta eu, doamnă, eu pe care el n-a iubit- 
o niciodată ? N 

— Da, dar te poate iubi... Intr-o zi poate veni în 
genunchi să-şi mărturisească greşelile din trecut, să-ți 
ceară iertare pentru toată suferința ce ţi-a pricinuit-o. 
lar suferințele sînt atît de repede uitate, Doamne ! în 
braţele celui pe care-l iubeşti ! lertarea e atît de repede 
acordată celui ce ne-a făcut să suferim ! 

— Ei bine, dacă această nenorocire s-ar produce 
— da, ar fi probabil o nenorocire pentru amîndouă, 
doamnă ! — uitaţi oare că înainte de a fi soţia lui 
Charny ar trebui să-i aduc la cunoştinţă un secret... să-i 
fac o confidenţă... un secret îngrozitor, o mărturisire 
mortală, care ar ucide pe loc această dragoste de care 
vă temeti ? Uitaţi că ar trebui să-i povestesc ceea ce v- 
am povestit dumneavoastră ? 

— l-aţi spune că aţi fost violată de Gilbert ?... l-aţi 
spune că aveţi un copil ? 

— Ah ! dar în definitiv drept cine mă luaţi, 
doamnă, dacă puteţi avea o asemenea îndoială ? 

Regina răsuflă. 

— Aşadar, zise, nu veţi face nimic pentru a 
încerca să vi-l apropiaţi pe domnul de Charny ? 

— Nimic, doamnă. Nimic mai mult în viitor decît 
am făcut în trecut. 

— Nu-i veţi spune ? Nu-l veţi lăsa să bănuiască 
că-l iubiţi ? 

— Nu, doamnă, doar în cazul în care ar veni el să- 
mi spună că mă iubeşte. 

— Şi dacă vine să vă spună că vă iubeşte, dacă îi 
spuneţi că-l iubiţi, îmi juraţi... 

— Oh ! doamnă, spuse Andrée întrerupînd-o pe 
regină. 

— Da, spuse regina, da, aveţi dreptate, Andree, 
sora mea, prietena mea. lar sînt nedreaptă, 
pretențioasă, crudă. Dar, vai ! cînd totul mă părăseşte, 
prietenii, puterea, reputaţia, aş vrea să-mi rămînă cel 

puţin această dragoste, căreia i-aş sacrifica reputaţia, 
puterea, prietenii, aş vrea ca măcar această dragoste 
să-mi rămînă. 

— Şi-acum, doamnă, spuse Andrée cu acea 
răceală de gheaţă care n-o părăsise decît un singur 
moment, cînd vorbise de chinurile sufleteşti îndurate, 
mai aveţi să-mi cereţi alte informaţii ?.... Sau să-mi 
transmiteţi noi dispoziţii ? 

— Nu, nimic. Mulţumesc. Am dorit să vă redau 
prietenia mea, dar mi-o refuzaţi... Adio, Andrée ! Primiţi 
cel puţin recunoştinţa mea. 

Andrée făcu un gest cu mîna, gest care părea să 
respingă acest al doilea sentiment, la fel cum îl 
respinsese pe primul şi, făcînd o reverență, rece şi 
profundă, ieşi încet şi liniştit, ca o arătare. 

— Ah ! ai desigur dreptate, trup de gheaţă, inimă 
de diamant, suflet de foc, să nu doreşti nici 
recunoştinţa, nici prietenia mea, căci simt, şi-i cer 
iertare Domnului, că te urăsc cum n-am urit pe nimeni 
vreodată... căci, chiar dacă nu te iubeşte încă... sînt 
sigură că te va iubi într-o zi !... 

Apoi, chemîndu-l pe Weber, îl întrebă : 

— Weber, l-ai văzut pe domnul Gilbert? 

— Da, majestate, răspunse valetul. 

— La ce oră va veni miine dimineaţă ? 

— La ora zece, doamnă. 

— E bine, Weber. Te rog să previi femeile mele de 
serviciu că mă voi culca în astă-seară fără ajutorul lor 
şi că, fiind suferindă şi obosită, doresc să fiu lăsată 
mîine să dorm pînă la ora zece... Prima şi singura per- 
soană pe care o voi primi va fi domnul doctor Gilbert. 

Capitolul 25 
BRUTARUL FRANCOIS 


Nu vom încerca să arătăm cum au petrecut 
această noapte cele două femei. 

O vom regăsi pe regină abia la nouă dimineaţa, cu 
ochii înroşiţi de lacrimi, cu obrazul palid de nesomn. La 
ora opt, adică aproape la revărsatul zorilor — căci lu- 
crurile se petrecuseră în acea perioadă tristă a anului 
cînd zilele sînt scurte şi întunecoase — ea părăsi patul 
în care căutase zadarnic odihna în primele ore ale 
nopţii şi în care, în timpul ultimelor ceasuri nu reuşise 
să găsească decit un somn febril şi agitat. 

De cîteva clipe, deşi după ordinul ce-l dăduse 
nimeni nu îndrăznea să intre în camera sa, auzea în 
jurul apartamentului acel du-te-vino, acele zgomote 
bruşte şi zumzete prelungite care vestesc întotdeauna 
că afară se petrece ceva neobişnuit. 

Exact în momentul cînd toaleta reginei fu 
terminată, pendula sună ora nouă. In mijlocul tuturor 
zgomotelor nedesluşite, care păreau să alerge prin 
coridoare, auzi vocea lui Weber, care cerea să se facă 
linişte. Il strigă pe fidelul valet. In acelaşi moment, 
zgomotele încetară. Apoi uşa se deschise. 

— Ce se întîmplă, Weber ? întrebă regina. Ce se 
petrece în castel şi ce înseamnă toată această 
rumoare? 

— Doamnă, spuse Weber, se pare că e zarvă 
mare în cartierul Cite. 

— Zarvă ! Şi de ce? 

— Nu se ştie încă, doamnă. Se spune că e pe cale 
să izbucnească o răscoală din cauza lipsei de piine. 

Altădată reginei nu i-ar fi venit ideea că există 
oameni care mor de foame, dar de cînd, în timpul 
călătoriei de la Versailles la Paris îl auzise pe delfin 

cerîndu-i pîine fără ca ea să-i poată da, începea să 
înţeleagă ce înseamnă disperarea şi cumplita foamete. 

— Sărmanii oameni ! murmură ea amintindu-şi 
cuvintele ce le auzise pe drum şi explicaţia dată de 
doctorul Gilbert acestor cuvinte. Acum îşi dau seama 
că nu e vina nici a brutarului, nici a brutăriței dacă nu 
au piine. 

Apoi adăugă cu glas tare: 

— Şi există temeri că situaţia poate deveni 
gravă ? 

— N-aş putea să vă spun, doamnă. Nu există nici 
două rapoarte care să semene între ele, răspunse 
Weber. 

— Ei bine, continuă regina, repede-te pînă în Cité, 
Weber. Nu e departe de aici. Vezi cu ochii dumitale ce 
se întîmplă şi vino să-mi spui. 

— Şi domnul doctor Gilbert ? 

— Previn-o pe Campan sau Misery că-l aştept, şi 
una din ele îl va introduce. 

Apoi mai făcu o ultimă recomandare în momentul 
cînd Weber era gata să dispară. 

— Spune-le să nu fie lăsat să aştepte. El, care 
este la curent cu toate, ne va explica ce se întîmplă. 

Weber ieşi din castel, trecu pe poarta Luvrului, 
traversă podul şi, condus de urletele de protest, 
urmînd valul care se rostogolea spre arhiepiscopie, 
ajunse în piaţa din faţa catedralei Notre-Dame. 

Pe măsură ce înainta spre vechiul Paris, mulţimea 
de oameni se îngroşa şi urletele deveneau mai 
puternice. Se auzeau glasuri care ţipau : 

— Asta-i unul dintre cei ce înfometează poporul ! 
La moarte cu el ! La moarte ! La spînzurătoare ! La 
spînzurătoare ! 

Şi mii de glasuri care nici măcar nu ştiau ce se 
întîmplă, printre care se desluşeau voci de femei, 
repetau cu toată convingerea şi în aşteptarea unuia 

dintre acele spectacole care fac totdeauna bucuria 
mulţimii : 

— Eun ticălos ! La moarte ! La spînzurătoare ! 

Deodată Weber se simţi izbit de un şoc violent, 
aşa cum se produc într-o gloată mare în care porneşte 
un curent şi văzu sosind prin strada Chanoinesse un 
val de oameni, în mijlocul căruia se zbătea un 
nenorocit, palid şi cu hainele sfişiate. 

Un singur om îl apăra împotriva acestei mulţimi, 
un singur om făcea dig acestui torent uman. Acest om, 
care îşi asumase o sarcină de compătimire peste 
puterile a zece, a douăzeci sau a o sută de oameni, era 
Gilbert, 

E-adevărat că unii din mulţime recunoscîndu-l, 
începură să strige : 

— E doctorul Gilbert, un patriot, prietenul lui La 
Fayette şi al domnului de Bailly. Să-l ascultăm pe doc- 
torul Gilbert ! 

La aceste strigăte se făcu un moment de linişte, 
ceva ca un calm trecător care se întinde peste valuri 
între două rafale. 

Weber profită pentru a-şi croi drum pînă la 
doctorul Gilbert. Reuşi cu mare greutate. 

— Ah ! dumneata eşti, Weber ? 

Apoi, făcîndu-i semn să se apropie, îi spuse în 
şoaptă : 

— Du-te şi anunţ-o pe regină că voi veni poate 
ceva mai tîrziu, şi o rog să mă aştepte. Trebuie să 
salvez un om. 

— Ah ! da, da, spuse nenorocitul auzind ultimele 
cuvinte, mă veţi salva, nu-i aşa, doctore ? Spuneţi-le că 
sînt nevinovat ! Spuneţi-le că tînăra mea soţie este 
însărcinată !... Vă jur că nu ascundeam piine, doctore. 

Dar, ca şi cum acest plînset şi această rugăminte 
ar fi stîrnit din nou ura şi furia pe jumătate stinse, 
urletele şi strigătele se înzeciră iar amenințările 
încercară să se transforme în fapte. 

— Prieteni, exclamă Gilbert, luptînd cu o putere 
supraomenească împotriva furioşilor, acest om e un 
francez, un cetăţean ca şi voi. Nu se poate, nu trebuie 
sugrumat un om fără să fie ascultat. Duceţi-l la 
circumscripție şi apoi vom vedea. 

— Da! strigară cîteva glasuri aparţinînd celor ce-l 
recunoscuseră pe doctor. 

— Domnule doctor, ţineţi-vă bine, spuse valetul 
reginei. li voi preveni pe ofiţerii circumscripţiei... e la 
doi paşi de aici ; în cinci minute vor sosi. 

Şi se strecură, pierzîndu-se în mulţime, fără să 
mai aştepte aprobarea lui Gilbert. 

Din fericire, peste cinci minute în mulţime începu 
o mişcare, urmă un murmur, şi acest murmur se 
traduse în cuvinte : 

— Ofițerii de circumscripție ! Ofițerii de circum- 
scripţie ! 

In faţa lor, amenințările se stinseră, mulţimea se 
depărta. 

Nenorocitul fu condus la primărie. Se agăţase de 
doctor, ţinîndu-l de braţ, nevoind să-i dea drumul. 

Dar cine este acest om ? Vă vom spune îndată. 

E un amărit de brutar, numit Dénis François, care 
furnizează chifle domnilor de la Adunarea Naţională. 

Dimineaţa, o femeie bătrînă intrase în magazinul 
său din piaţa Palu, în momentul în care începuse să 
distribuie al şaselea cuptor de piine şi să-l coacă pe al 
şaptelea. Bătrîna ceru o piine. 

— Nu mai am, spuse François, dar aşteptaţi al 
şaptelea cuptor şi veţi fi servită prima. 

— Vreau imediat, spuse femeia, iată banii. 

— Dar dacă vă spun că nu mai am, spuse 
brutarul... 

— Lasă-mă să văd. 

— Ah ! spuse brutarul, intraţi, căutaţi, vedeţi, nici 
nu doresc altceva. 

Bătrîna intră, caută, adulmecă, iscodi, deschise un 
dulap în care găsi trei piini reci de cîte trei livre, pe 
care lucrătorii le opriseră pentru ei. Luă una şi ieşi fără 
să plătească. La protestul brutarului, instigă poporul, 
strigînd că Francois e un ticălos dintre cei care 
înfometează poporul şi că ascunde jumătate din pîinea 
coaptă. 

Acest calificativ îl trimitea la moarte sigură pe cel 
la care se referea. 

Un fost recrutor de dragoni, Fleur-d'Epine pe 
nume, care se afla într-o cîrciumă vecină, ieşi şi repetă 
strigătul bătrînei, cu glas răguşit de om beat. 

La acest strigăt dublu, poporul vine în goană, află 
despre ce este vorba, repetă strigătul auzit, se 
năpusteşte asupra prăvăliei brutarului, trece peste 
garda de patru oameni pe care poliţia o postase la uşa 
sa, ca şi a celorlalţi confraţi ai săi, pătrunde în magazin 
şi, în afara celor două piini vechi lăsate de bătrînă, 
găseşte două duzini de chifle proaspete, rezervate 
deputaţilor care-şi ţin şedinţele la arhiepiscopie, adică 
la o sută de paşi mai încolo. 

Din acel moment, nenorocitul este condamnat. Nu 
un singur glas, ci o sută, două sute, o mie de glasuri, 
urlă : „La spînzurătoare !” 

In acel moment doctorul, care revenea de la vizita 
făcută fiului său, pe care-l condusese la abatele 
Berardier, la colegiul „Louis-le-Grand”, este atras de 
zarvă, vede toată acea mulţime care cere moartea 
unui om şi se avîntă în ajutorul acestuia. Află din cîteva 
cuvinte cele petrecute cu François şi, convins de 
nevinovăția brutarului, încearcă să-l apere. 

Era momentul în care Weber, trimis de regină, 
ajunsese în piaţa Notre-Dame şi-l recunoscuse pe 
Gilbert. 

Am văzut că după plecarea lui Weber au sosit 
ofiţerii de la circumscripție, că nefericitul brutar a fost 
adus, sub escorta lor, pînă la primărie. 

Abia dispăruse François sub arcadele larg 
deschise ale primăriei cînd strigătele se înteţiră. 
Indivizi cu figură sinistră străbăteau mulţimea şi 
insinuau : 

— E un ticălos plătit de Curte ! lată de ce vor să-l 
salveze. 

Din nenorocire, era încă prea devreme dimineaţa 
şi nici unul din oamenii care aveau putere asupra 
poporului, Bailly sau La Fayette, nu erau de faţă. 

In cele din urmă, pentru că acuzatul nu reapăru, 
strigătele se transformară într-un urlet general. 

Oamenii despre care v-am vorbit se strecurară 
sub portic, se tîrîră de-a lungul scărilor, pătrunseră 
pînă în sala în care se afla nefericitul brutar pe care 
Gilbert îl apăra cum putea. 

Pe de altă parte, vecinii lui François, veniţi şi ei în 
goană, arătară că el a dat numeroase dovezi de zel de 
la începutul revoluţiei, că a copt pînă la zece cuptoare 
pe zi. 

La sfîrşitul depoziţiilor s-a demonstrat că în locul 
unei pedepse, acest om merita o recompensă. 

Totuşi, în piaţă, pe scări, pînă şi în sală, continua 
să se strige şi să se ceară moartea vinovatului. 

Deodată, pe neaşteptate, oamenii năvăliră în sală, 
rupseră gardul viu format din garda naţională care-l 
înconjura pe François, separîndu-l astfel de protectorii 
săi. Aruncat înapoi spre tribunalul improvizat, Gilbert 
văzu întinzîndu-se douăzeci de braţe... Prins, tras, 
înhăţat de acestea, acuzatul ţipă după ajutor, întinde 
mîinile rugătoare, dar zadarnic... Inutil este şi efortul 
disperat al lui Gilbert pentru a ajunge pînă la el. 
Spărtura din gardul viu prin care nenorocitul dispăruse 
se închidea în urma lui ! 

Din acel moment este pierdut. 

Rostogolit din susul scării, rănit pe fiecare treaptă, 
cînd ajuns jos la portic, întregul său corp era doar o 

imensă plagă. Nu mai cerea să fie lăsat în viaţă, cerea 
moartea !... 

Intr-o secundă, capul nenorocitului François este 
separat de corp şi ridicat în vîrful unei sulițe. 

La strigătele străzii, instigatorii aflaţi pe scări şi în 
săli se grăbesc să iasă. Spectacolul trebuie văzut pînă 
la sfîrşit. 

E curios un cap într-o suliță. Nu s-a mai văzut aşa 
ceva de la 6 octombrie, şi sîntem în 21. 

— O, Billot! Billot ! murmură Gilbert repezindu-se 
afară din sală. Ce fericit eşti că ai părăsit Parisul ! 

Tocmai traversase piaţa Grève urmînd malul 
Senei, lăsînd să se îndepărteze sulița, capul însîngerat 
şi convoiul ce-l însoțea peste podul Notre-Dame cînd, 
la jumătatea cheiului Pelletier, simţi că cineva îi atinge 
braţul. 

Ridică privirea, scoase un strigăt, vru să se 
oprească şi să vorbească, dar omul pe care-l 
recunoscuse îi strecură un bilet în mînă, puse un deget 
pe buze şi se îndepărtă spre arhiepiscopie. 

Fără îndoială, acest personaj dorea să-şi păstreze 
anonimatul, dar, zărindu-l, o precupeaţă din Hale îl 
recunoscu şi bătînd din palme exclamă : 

— Eh!e mămica noastră, Mirabeau ! 

— Trăiască Mirabeau ! strigară în acelaşi timp 
cinci sute de glasuri ! Trăiască apărătorul poporului ! 
Trăiască oratorul patriot ! 

Şi, auzind acest strigăt, coada cortegiului care 
urma sulița cu capul nenorocitului François se întoarse, 
făcînd escortă lui Mirabeau; pe care îl însoţi pînă la 
poarta arhiepiscopiei. 

Era chiar Mirabeau care, ducîndu-se la şedinţa 
Adunării Naţionale, îl întîlnise pe Gilbert şi-i dăduse 
biletul pe care-l scrisese pentru el pe tejgheaua unui 
negustor de vinuri şi pe care avea de gînd să i-l trimită 
la domiciliu. 

Capitolul 26 
CE SE POATE REALIZA DE PE URMA 
UNUI CAP TAIAT 


Gilbert citi repede biletul pe care i-l strecurase 
Mirabeau, îl reciti apoi mai încet, îl puse în buzunarul 
vestei, chemă o trăsură şi porunci să fie condus la 
Tuileries. 

Cînd ajunse acolo, găsi toate porţile închise şi 
sentinelele dublate din ordinul domnului de La Fayette. 
Ştiind că la Paris sînt tulburări, acesta luase măsuri 
pentru siguranţa regelui şi a reginei, şi se îndreptase 
apoi spre locul unde i se spusese că au loc aceste 
tulburări. 

Gilbert se legitimă la portarul din strada Echelle şi 
pătrunse în apartamentele regale. 

Zărindu-l, doamna Campan, care primise 
dispoziţie de la regină, îi ieşi în întîmpinare şi-l 
introduse de îndată. Potrivit ordinului primit de la 
regină, Weber plecase iar după noutăţi. 

La vederea lui Gilbert, regina scoase un țipăt. O 
parte din haina şi jaboul doctorului fuseseră sfişiate în 
lupta în care încercase să-l salveze pe nefericitul 
Francois, iar cămaşa îi era pătată de sînge. 

— Doamnă, spuse Gilbert, cer scuze Majestății 
Voastre că mă prezint astfel, dar v-am făcut şi aşa să 
aşteptaţi mult şi n-am vrut să vă mai prelungesc 
aşteptarea. 

— Şi acel nenorocit, domnule Gilbert ? 

— E mort, doamnă ! A fost asasinat, făcut 
bucăţi... 

— Era cel puţin vinovat ? 

— Era inocent, doamnă. 

— Ah ! domnule, iată rodul revoluţiei voastre ! 
După ce au fost ucişi marii seniori, funcţionarii, gărzile, 

iată că acum se omoară între ei. Chiar nu există 
mijloace ca asasinii să fie pedepsiţi ? 

— Ne vom da silinţă, doamnă. Ar fi totuşi mai bine 
să prevenim omorurile decît să-i pedepsim pe ucigași. 

— Şi cum s-ar putea realiza asta, pentru 
Dumnezeu ? Regele şi cu mine nici nu dorim altceva. 

— Doamnă, toate aceste nenorociri se datorează 
marii neîncrederi a poporului în reprezentanţii puterii. 
Puneţi în fruntea guvernului oameni în care poporul are 
încredere şi aşa ceva nu se va mai întîmplă. 

— Ah ! da, pe domnul de Mirabeau sau pe 
domnul de La Fayette, nu-i aşa ? 

— Speram că regina a trimis după mine să-mi 
spună că a obţinut de la rege să nu mai fie ostil 
combinației pe care i-o propusesem. 

— İn primul rînd, doctore, spuse regina, sînteţi 
pradă unei mari erori, în care de altfel cad şi mulţi 
alţii : credeţi că am vreo influenţă asupra regelui. 
Credeţi că regele urmează sugestiile mele ? Vă înşelaţi. 
Dacă cineva are influenţă asupra regelui, aceasta este 
numai doamna Elisabeth, nici într-un caz eu. Ca 
dovadă, chiar ieri l-a trimis în misiune pe unul din 
devotaţii mei, domnul de Charny, fără să ştiu nici unde 
se duce, nici în ce scop a plecat. 

— Şi totuşi, dacă regina ar binevoi să-şi învingă 
repulsia faţă de domnul Mirabeau, o asigur că l-ar 
putea aduce pe rege aproape de dorinţele mele. 

— Doar nu vreţi să afirmaţi, domnule Gilbert, con- 
tinuă regina cu însufleţire, că repulsia mea este 
nemotivată ? 

— In politică, doamnă, nu trebuie să existe 
simpatii şi antipatii. Trebuie să existe doar relaţii 
principiale sau combinaţii de interese. Şi trebuie să 
spun Majestății Voastre că, spre ruşinea oamenilor, 
combinaţiile de interese sînt mult mai sigure decît 
relaţiile principiale. 

— Doctore, îmi propuneţi chiar serios să mă încred 
în omul care a iniţiat cele petrecute la 5 şi 6 octombrie 
şi să pactizez cu un orator care mi-a adus insulte în 
public, de la tribună ? 

— Credeţi-mă, doamnă, nu domnul Mirabeau este 
cel care a făcut zilele de 5 şi 6 octombrie. Foamea, 
lipsurile, mizeria au pregătit faptele acestor zile. 
Domnul Mirabeau n-are nici un amestec în aceste zile 
îngrozitoare şi a aflat în Adunarea Naţională, ca şi 
ceilalţi, poate puţin înaintea lor, dintr-un bilet ce i-a 
fost predat, că poporul se îndreaptă spre Versailles. 

— Aţi fi poate în stare să negaţi şi faptul de 
notorietate publică, că m-a insultat de la tribună ? 

— Doamnă, domnul de Mirabeau face parte din 
acei oameni care-şi cunosc propria valoare şi ajung la 
exasperare cînd, ştiind cît de folositori pot fi, văd că 
regii se încăpăţinează în a nu-i folosi. 

— Credeţi aşadar, domnule Gilbert, că acest om 
ar consimţi să fie de partea noastră ? 

— E al dumneavoastră în întregime, doamnă. 
Cînd Mirabeau se îndepărtează de regalitate, e ca şi un 
cal care face salturi într-o parte şi care n-are nevoie 
decît să simtă căpăstrul şi pintenii călăreţului pentru a 
reveni pe drumul drept. 

— Dar, fiind de partea ducelui de Orleans, nu 
poate fi în acelaşi timp de partea tuturor. 

— lată unde e greşeala, doamnă. 

— Domnul Mirabeau nu e de partea ducelui de 
Orleans ? repetă regina. 

— E atît de puţin de partea domnului duce de 
Orleans, încît atunci cînd a aflat că prinţul s-a retras în 
Anglia în urma amenințărilor domnului de La Fayette, a 
spus, mototolind în mîinile sale scrisoarea prin care 
domnul de Lauzun îi comunica această plecare: „Se 
pretinde că sînt de partea acestui om! Nu mi-aş da 
lacheul meu pentru el!” 


231 


— lată ceva care mă mai împacă puţin cu el, 
spuse regina schiţind un zîmbet. Şi, dacă aş crede cu 
adevărat că se poate conta pe el ?... 

— Ei bine ? 

— Ei bine, poate m-aş arăta mai puţin refractară 
decit regele la ideea de a ne întoarce spre el. 

— Doamnă, a doua zi după ce poporul a readus 
de la Versailles la Paris familia regală m-am întîlnit cu 
domnul Mirabeau... 

— Imbătat de triumful său din ajun. 

— îngrozit de primejdiile la care sînteţi expusă şi 
mai ales de cele ce ar putea urma. 

— Cu adevărat ? Sînteţi sigur ? întrebă regina cu 
un aer de îndoială. 

— Doriţi să vă repet ce mi-a spus ? 

— Da, mi-ar face plăcere. 

— Ei bine, iată totul, cuvînt cu cuvînt. Mi le-am 
întipărit în memorie, sperînd că voi avea într-o zi 
prilejul să le repet Majestății Voastre : „Dacă aveţi 
vreun mijloc să vă faceţi ascultat de rege şi de regină, 
convingeţi-i că Franţa şi ei sînt pierduţi dacă familia 
regală nu părăseşte Parisul. Lucrez la un plan care să 
le dea posibilitatea să plece. Sînteţi în măsură să vă 
duceţi şi să le daţi asigurarea că pot conta pe mine 

Regina rămase gînditoare. 

— Aşadar, spuse ea, e şi părerea domnului 
Mirabeau? că trebuie să părăsim Parisul ? 

— Era părerea lui în acea vreme. 

— Şi de-atunci şi-a schimbat-o ? 

— Da, dacă pot crede cele scrise în biletul ce l-am 
primit acum o jumătate de oră. 

— De la cine? 

— De la el personal. 

— Poate fi văzut acest bilet ? 

— E destinat Majestății Voastre. 

Şi Gilbert scoase hîrtia din buzunar. 

— Majestatea Voastră va scuza, spuse el, dar 
biletul e scris pe hîrtie de şcolar şi pe tejgheaua unui 
negustor de vinuri. 

— Ah ! nu vă faceţi grijă pentru atîta lucru. Hîrtia 
şi pupitrul, toate se sincronizează perfect cu politica 
dusă în momentul de faţă. 

Regina luă biletul şi citi : 


Evenimentele de azi schimbă înfăţişarea lucrurilor. 
Se poate trage un mare folos de pe urma acestui cap 
tăiat. 

Adunării Naţionale i se va face frică şi va cere 
aplicarea legii marțiale. 

Domnul de Mirabeau o poate sprijini şi poate 
determina votarea legii marţiale. 

Domnul de Mirabeau poate susține că nu există 
altă ieşire decit să se redea puterii executive forța 
necesară. 

Domnul de Mirabeau poate să-l atace pe domnul 
Necker în chestiunea alimentelor şi să-l răstoarne. 

In locul guvernului Necker să se facă un guvern 
Mirabeau — La Fayette, în care caz domnul de 
Mirabeau răspunde de toate. 


— Bine, bine, spuse regina, dar acest bilet nu e 
semnat ! 

— Dar n-am avut onoarea să-i spun Majestății 
Voastre că mi l-a dat domnul Mirabeau în persoană ? 

— Ce credeţi despre toate acestea ? 

— Părerea mea, doamnă, este că domnul de 
Mirabeau are perfectă dreptate şi că alianţa pe care o 
propune este singura care poate salva Franţa. 

— Fie ! Domnul de Mirabeau să-mi trimită prin 
dumneavoastră un memoriu asupra situaţiei şi un 
proiect de alcătuire a guvernului. Voi prezenta toate 
acestea regelui. 

— Şi Majestatea Voastră va sprijini propunerea ? 

— O voi sprijini. 

— Prin urmare, pînă atunci, şi ca o primă garanţie 
dată, domnul de Mirabeau poate susţine legea marţială 
şi poate cere ca puterii executive să-i fie redate toate 
atribuţiile ? 

— Poate. 

— In schimb, în cazul cînd va trebui grăbită 
căderea domnului Necker, un guvern al domnilor La 
Fayette şi Mirabeau nu va fi primit cu ostilitate ? 

— De către mine ? Nu. Vreau să dovedesc că sînt 
gata să-mi sacrific toate resentimentele personale 
pentru binele statului. Numai că, o ştiţi, nu pot 
răspunde de rege. 

— Monsieur ne va sprijini în această chestiune ? 

— Cred că Monsieur îşi are proiectele proprii, care- 
| vor împiedica să le sprijine pe ale altora. 

— Şi regina n-are nici o idee despre proiectele lui 
Monsieur ? 

— Cred că e de acord cu prima părere a domnului 
Mirabeau, deci că regele trebuie să părăsească Parisul. 

— Regina mă  autoriză să-i spun domnului 
Mirabeau că memoriul şi proiectul de alcătuire a 
guvernului sînt cerute de Majestatea Voastră ? 

— Las la aprecierea domnului Gilbert măsura ce 
trebuie s-o păstreze faţă de un om care este prietenul 
nostru de ieri şi care poate redeveni duşmanul nostru 
mîine. 

— Ah ! în privinţa asta, încredeţi-vă în mine, 
doamnă. Doar că situaţia fiind gravă n-avem timp de 
pierdut. Permiteţi-mi, aşadar, să mă duc la Adunare să 
încerc să-l văd chiar azi pe domnul de Mirabeau. Dacă 
reuşesc, în două ore Majestatea Voastră va avea 
răspunsul. 

Regina făcu un gest de asentiment şi în acelaşi 
timp de încheiere a întrevederii, Gilbert ieşi. 

Peste un sfert de oră se afla la Adunarea 
Naţională. 

Adunarea era în mare agitaţie din cauza crimei 
comise chiar în faţa porţilor sale. Membrii săi umblau 
agitaţi între tribună şi băncile lor, între bănci şi coridor. 
Numai Mirabeau stătea nemişcat pe locul său. Aştepta, 
cu ochii aţintiţi asupra tribunei publice. Zărindu-l pe 
Gilbert, chipul său leonin se lumină. 

Gilbert îi făcu un semn căruia îi răspunse cu o 
mişcare a capului de sus în jos. Gilbert rupse o pagină 
din carneţelul său şi scrise : 


Propunerile dumneavoastră au fost acceptate 
dacă nu de ambele părți, cel puțin de aceea pe care şi 
dumneavoastră, ca şi mine, o considerați mai influentă. 

Se cere un memoriu pentru miine şi un proiect de 
guvern pentru azi. 

Faceți ca puterea executivă să-şi recapete forța, şi 
puterea executivă va tine seama de dumneavoastră. 


Îndoi apoi hiîrtia în formă de scrisoare, scrise 
adresa: Domnului de Mirabeau, chemă un aprod şi 
trimise biletul la destinatar. 

Din tribuna în care se găsea, Gilbert îl văzu pe 
aprod intrînd în sală, îndreptîndu-se direct spre 
deputatul de Aix şi predîndu-i biletul. 

Mirabeau îl citi cu o expresie atît de indiferentă, 
încît chiar şi celui mai apropiat vecin de bancă i-ar fi 
fost imposibil să ghicească dacă biletul pe care-l 
primise corespundea dorințelor sale cele mai 
arzătoare. Şi, cu aceeaşi indiferenţă, scrise cîteva 
rînduri pe o jumătate foaie de hirtie ce o avea în faţă, 
trase cîteva linii, îndoi neglijent hîrtia şi, cu aceeaşi 
aparentă nepăsare, o dădu aprodului, spunîndu-i. 

— Du-i-l persoanei care ţi-a dat biletul pe care mi 
l-ai adus. 

Gilbert desfăcu hîrtia cu nerăbdare. Conţinea 
aceste cîteva rînduri, care ar fi implicat poate un alt 

viitor pentru Franţa dacă planul propus ar fi putut fi 
pus în aplicare : 


Voi vorbi. 

Miine voi trimite memoriul. 

lată lista cerută ; se vor putea modifica două sau 
trei nume : 

Domnul Necker, prim ministru... 


Acest nume îl făcu pe Gilbert să se îndoiască 
aproape că biletul a fost scris de mîna lui Mirabeau. 

Cum însă o notă pusă între paranteze urma după 
acest nume, ca şi după celelalte, Gilbert reluă lectura : 


Domnul Necker, prim ministru. (Trebuie făcut la 
fel de neputincios pe cit este de incapabil, păstrindu-se 
în acelaşi timp popularitatea de care se bucură pe 
lîngă rege.) 

Arhiepiscopul de Bordeaux, cancelar. (I se va 
recomanda să-şi aleagă cu mare grijă redactorii.) 

Ducele de Liancourt, la ministerul de război. (E om 
de onoare, are fermitate, afecţiune personală pentru 
rege, ceea ce îi va da acestuia un sentiment de 
securitate.) 

Ducele de La Rochefoucault, pentru casa regală şi 
oraşul Paris. (Thouret împreună cu el.) 

Contele de La Marck, la marină. (Nu poate avea 
departamentul războiului, care trebuie dat domnului de 
Liancourt. Domnul de La Marck e un om credincios, are 
caracter şi eficiență.) 

Episcopul d'Autun, ministru de finanţe. (Moţiunea 
sa privind preoțimea i-a cucerit acest loc. Laborde 
împreună cu el.) 

Contele de Mirabeau, consilier regal. Fără 
portofoliu. (Micile scrupule ale respectului uman nu sînt 
oportune. Guvernul trebuie să afirme răspicat că 

primele sale ajutoare vor fi de acum înainte principiile 
înalte, caracterul şi talentul.) 

Target, primarul Parisului. (Tagma oamenilor legii 
îl va conduce întotdeauna.) 

La Fayette, în consiliu, mareşal al Franței, 
generalisim pe viață, pentru a reface armata. 

Domnul de Montmorin, duce şi pair. (Cu datoriile 
plătite.) 

Domnul de Ségur (din Rusia), la afacerile externe. 

Domnul Mounier, la biblioteca regelui. 

Domnul Chapelier, la construcții. 


Dedesubtul acestei prime note era scrisă această 
a doua : 


Din partea lui La Fayette 


Ministru al justiţiei, ducele de la Rochefoucault. 

Ministru al afacerilor externe, episcopul d'Autun. 

Ministru al finanțelor, Lambert, Haller sau 
Clavieres. 

Ministru al Marinei... 


Din partea reginei 


Ministru de război sau de marină, La Marck. 

Șeful Consiliului de instrucţie şi educație publică, 
abatele Sieyes. 

Depozitarul sigiliului privat al regelui... 


Această a doua notă indica evident schimbările şi 
modificările care se puteau aduce combinației propuse 
de Mirabeau fără a se contraveni vederilor sale sau a-i 
încurca planurile!. 


1 Aceste note, găsite în hirtiile lui Mirabeau după moartea sa, 
au fost strînse de atunci în lucrarea publicată de domnul de 
Bacourt, care aruncă o lumină foarte lămuritoare asupra ultimilor 

Toate acestea erau notate cu un scris uşor 
tremurat, care dovedea că Mirabeau, în aparenţă, 
nepăsător, era în fond destul de emoţionat. 

Gilbert citi repede, rupse o nouă foaie din carneţel 
şi scrise următoarele trei sau patru rînduri, pe care le 
predă apoi uşierului, pe care-l rugase să nu plece. 


Mă înapoiez la proprietara apartamentului pe care 
vrem să-l închiriem şi-i duc condițiile în care sînteti de 
acord să închiriaţi şi să reparați casa. 

Aduceţi-mi la cunoştinţă acasă la mine — în strada 
Saint-Honoră, mai sus de biserica Assomption, în faţa 
prăvăliei unui timplar numit Duplay — rezultatul şedin- 
tei imediat ce se va fi încheiat. 


Întotdeauna dornică de mişcare şi agitaţie, 
sperînd să combată prin intrigi politice pasiunile inimii 
sale, regina aştepta cu nerăbdare înapoierea lui 
Gilbert, ascultînd noua relatare a lui Weber. 

Povestirea ce o asculta era deznodămiîntul 
îngrozitoarei scene căreia Weber îi văzuse începutul şi 
apucase apoi să-i vadă şi sfîrșitul. 

Gilbert se prezentă la regină. Aceasta aruncă o 
privire asupra notei lui Mirabeau, însă, prea tulburată 
încă de cele auzite de la Weber, spuse doar atit: 

— Bine, doctore, lăsaţi-mi această notă. Voi 
reflecta şi vă voi da răspunsul miine. 

Apoi, aproape fără să-şi dea seama, întinse mîna 
lui Gilbert, o mînă pe care acesta, uimit la culme, o 
atinse cu virful degetelor şi al buzelor sale. 

Trebuie recunoscut că se petrecuse o uriaşă 
schimbare în mîndra Maria-Antoaneta dacă discuta 
formarea unui guvern din care să facă parte La Fayette 
şi Mirabeau, şi îşi întindea mîna pentru a-i fi sărutată 
de doctorul Gilbert. 


doi ani ai vieţii lui Mirabeau. (N. A.) 

La ora şapte seara, un valet fără livrea îi predă lui 
Gilbert următorul bilet : 


Sedinta a fost agitată. 

Legea marțială este votată. j 

Buzot şi Robespierre cereau crearea unei Inalte 
curți. 

Am obținut să se decreteze ca toate crimele de 
leznaţiune (e un cuvint pe care l-am inventat pe loc) să 
fie judecate de tribunalul regal de la Châtelet. 

Am afirmat, fără înconjur, că salvarea Franţei stă 
în puterea regalității, şi trei sferturi din Adunare a 
aplaudat. 

Sintem în 21 octombrie. Sper că regalitatea a 
făcut un drum bun din ziua de 6. 

„Vale et me ama” 


Biletul nu era semnat, dar scrisul era acelaşi cu 
cel care alcătuise lista ministerială şi cel din cursul 
dimineţii, ceea ce era în definitiv acelaşi lucru, 
deoarece acest scris era al lui Mirabeau. 

Capitolul 27 
CHATELET! 


Pentru a se înţelege întreaga amploare a victoriei 
repurtate de Mirabeau şi, ca urmare indirectă, de 
regalitate, al cărei mandatar era, trebuie să le spunem 
cititorilor noştri ce însemna Châtelet. 

Châtelet, care avea din secolul al XIII-lea o mare 
însemnătate istorică atît ca tribunal cît şi ca închisoare, 
îi datora bunului rege Ludovic al IX-lea puterea 
suverană pe care a exercitat-o timp de cinci secole. 

Un alt rege, Filip-August, a fost un constructor. A 
construit Notre-Dame. A întemeiat spitalele Trinite, 
Sainte-Catherine şi Saint-Nicolas din Luvru. A pavat 
străzile Parisului care, acoperite de noroi şi mil, din 
cauza mirosului lor fetid, spune cronica, îl împiedicau 
să stea la fereastră. 

Ce-i drept, pentru toate aceste cheltuieli, avea 
resurse bogate la dispoziţie, resurse pe care, din 
nenorocire, urmaşii săi le epuizară : evreii. 

In 1189 a fost atins de ceea ce se numea în acea 
vreme nebunia timpului. 

Nebunia timpului era dorinţa de a recuceri 
lerusalimul de la sultanii Asiei. Se alie cu Richard- 
Inimă-de-Leu şi plecă în cruciadă spre locurile sfinte. 

Dar, înainte de a pleca, pentru ca bunii săi 
parizieni să nu-şi piardă timpul şi, în clipele lor de 
răgaz, să nu se revolte împotriva lui, le lăsă un plan şi 
le porunci să înceapă să-l execute îndată după 
plecarea sa. 

Acest plan prevedea construirea unei noi incinte a 
oraşului lor şi care trebuia să se compună, potrivit pro- 
gramului întocmit chiar de rege, dintr-un zid solid, un 


l Numele a două fortărețe din vechiul Paris. Micul Châtelet, 
de pe malul stîng al Senei, servea drept închisoare şi a fost dărîmat 
în 1782. (N. T.) 


240 


adevărat zid împrejmuitor din secolul al XII-lea, prevă- 
zut cu turle şi porţi. 

Acest zid era al treilea care înconjura Parisul. 

Cum bine se poate înţelege, inginerii însărcinaţi 
cu această construcţie nu măsurară chiar exact 
dimensiunile capitalei lor. Ea crescuse foarte repede în 
timpul lui Hugues-Capet şi dădea semne că în curînd 
va face să pirtie şi să-i plesnească şi cea de-a treia 
centură, cum s-a întîmplat şi cu primele două. De 
aceea, din grijă faţă de viitor, i s-a lăsat centura mai 
largă, cuprinzîndu-se în ea numeroase mici cătune 
amărite, destinate să devină mai tîrziu părţi ale acestui 
mare întreg. 

Aceste cătune şi sate, oricît de sărace ar fi fost, 
aveau fiecare justiţia lor seniorială. Or, dat fiind că 
toate aceste jurisdicții senioriale, care se contraziceau 
de cele mai multe ori, erau acum închise în aceeaşi 
incintă, opoziţia dintre ele se ascuţi şi sfîrşiră prin a se 
ciocni atît de categoric, încît produseră un mare haos 
în această stranie capitală. 

In acea vreme exista un senior din Vincennes 
care, se pare, avînd mai mult decit alţii să se plîngă de 
acest conflict, se hotărî să-i pună capăt. 

Acest senior era Ludovic al IX-lea. El porunci, în 
calitate de rege, ca toate pricinile judecate de către 
aceste mici judecătorii senioriale să fie aduse, în caz 
de apel, în faţa micului său castel întărit (Châtelet) din 
Paris. 

jurisdicţia acestui Châtelet deveni astfel 
atotputernică, avînd sarcina să judece în ultimă 
instanță. 

Châtelet rămase deci tribunal suprem pînă în 
momentul cînd Parlamentul, încălcînd la rîndul său 
drepturile justiţiei regale, declară că va revizui pe cale 
de apel cauzele judecate de Châtelet. 

Dar Adunarea Naţională suspendă parlamentele 
locale. 

— l-am îngropat de vii, spunea Lameth ieşind din 
şedinţă. 

Şi, în locul parlamentelor, la stăruința lui 
Mirabeau, redară Châtelet-ului vechea sa putere, 
adăugîndu-i-se drepturi noi. 

Era o mare victorie pentru monarhie făptul că 
toate crimele de leznaţiune, intrînd în legea marţială, 
urmau să fie judecate de un tribunal care-i aparţinea. 

Prima crimă asupra căreia trebui să se pronunţe 
Châtelet a fost aceea pe care v-am relatat-o mai sus. 

În chiar ziua promulgării legii, doi dintre asasinii 
nefericitului Francois fură spînzuraţi în piaţa Grève fără 
alte formalităţi decît acuzaţia publică şi notorietatea 
crimei. 

Un al treilea, care era recrutorul Fleur-d'Epine, 
despre care am avut ocazia să pomenim, a fost judecat 
cu toate formele, degradat şi condamnat la Châtelet. El 
a parcurs acelaşi drum spre veşnicie ca şi cei doi 
prieteni ai săi. 

Măi rămiîneau de judecat două procese : acela al 
lui Augeard, contracciul general al birurilor, şi acela al 
lui Pierre-Victor de Besenval, inspector general al 
gărzilor elveţiene. 

Erau doi oameni devotați Curţii, de aceea cauza 
lor a şi fost transferată în mare grabă la Châtelet. 

Augeard era acuzat că a furnizat fondurile cu care 
camarila reginei plătise, în iulie, trupele strînse în 
Champs-de-Mars. Augeard era puţin cunoscut şi 
arestarea lui nu făcuse mare vilvă, astfel norodul nu 
era pornit împotrivă-i. 

La Châtelet fu achitat fără mare scandal. 

Rămînea Besenval. Cu Besenval era altceva 
numele său era foarte popular, în sensul rău al 
cuvîntului. El comandase trupele elveţiene la Reveillon, 
la Bastilia şi la Champs-de-Mars. Poporul îşi amintea că 
în toate aceste trei împrejurări Besenval îl atacase şi 
de aceea se bucura că îşi poate lua revanşa. 

Cele mai stricte ordine fuseseră date de Curte 
tribunalului de la Châtelet. Nici regele, nici regina nu 
voiau ca Besenval să fie condamnat, sub nici un motiv. 

El însuşi se recunoscuse vinovat, deoarece fugise 
după căderea Bastiliei. Arestat la jumătatea drumului 
spre frontieră fusese readus la Paris. Astfel că, în 
momentul cînd intră în sală, strigătele „la moarte” îl 
salutară într-un cor aproape unanim. 

— Besenval la spînzurătoare ! 

— Linişte ! strigară aprozii. 

Liniştea fu restabilită cu multă greutate. 

Unul din asistenţă profită şi începu să strige cu un 
splendid glas de bas cantabil : 

— Cer să fie tăiat în treisprezece bucăţi şi să se 
trimită cîte una fiecărui canton. 

Dar, în ciuda învinuirilor acuzării, în ciuda animozi- 
tăţii auditoriului, Besenval fu achitat. 

Unul din oamenii care ieşeau împreună cu 
mulţimea grăbită şi care, după îmbrăcăminte, putea fi 
luat drept un simplu burghez din cartierul Marais, i se 
adresă vecinului său şi, punîndu-i mîna pe umăr, deşi 
acesta părea că aparţine unei clase superioare a 
societăţii, îi spuse: 

— Ei bine, domnule doctor Gilbert, ce credeţi des- 
pre aceste două achitări ? 

Cel căruia i se adresase tresări, îl privi pe interlo- 
cutorul său şi,  recunoscîndu-i chipul cum îi 
recunoscuse şi glasul, răspunse : 

— Dumneavoastră şi nu mie ar trebui să i se pună 
întrebarea, maestre. Dumneavoastră, care le ştiţi pe 
toate, prezentul, trecutul şi viitorul !... 

— Ei bine, cred că după ce aceşti doi vinovaţi vor 
fi achitaţi trebuie să spunem : „Vai de nevinovatul care 
va fi al treilea!” 

— Şi de ce credeţi că va fi un nevinovat cel care 
le va urma, întrebă Gilbert, şi că cel care le va urma va 
fi pedepsit ? 

— Păi, pentru simplul motiv că, răspunse 
interlocutorul său cu ironia care-l caracteriza, intră în 
obiceiurile acestei lumi ca cei buni să pătimească în 
locul celor răi. 

— Adio, maestre ! zise Gilbert întinzînd mîna lui 
Cagliostro, căci din cele cîteva cuvinte pe care le 
rostise acesta cititorul l-a recunoscut, fără îndoială, pe 
teribilul sceptic. 

— Şi de ce „adio” ? 

— Pentru că am treabă, răspunse zimbind Gilbert. 


— O întîlnire ? 

— Da. 

— Cu cine ? Cu Mirabeau, cu La Fayette sau cu 
regina ? 

Gilbert se opri, uitîndu-se la Cagliostro cu un aer 
îngrijorat. 


— Ştiţi că uneori mă înspăimîntaţi ? spuse. 

— Dimpotrivă, ar trebui să vă simţiţi liniştit, spuse 
Cagliostro. 

— Cum adică ? 

— Nu sînt oare unul din prietenii dumneavoastră ? 

— Sper. 

— Fiți sigur şi, dacă vreţi o dovadă... 

— Care-i aceea ? 

— Veniţi cu mine şi vă voi da asupra acestor 
negocieri, ce le credeţi foarte secrete şi pe care vă 
închipuiţi că le conduceţi, nişte amănunte atit de 
secrete încît vă sînt total necunoscute. 

— Ascultaţi ! spuse Gilbert. Poate vă bateţi joc de 
mine cu ajutorul acestui soi de vrăjitorie ce vă este fa- 
miliar. Dar n-are importanţă, situaţia în care ne găsim 
este atit de gravă, încît aş accepta lămuriri chiar dacă 
mi le-ar oferi diavolul în persoană. Vă urmez deci 
oriunde voiţi să mă duceţi. 

— Ah ! fiţi liniştit, nu va fi prea departe şi va fi, 
mai cu seamă, un loc ce nu vă e necunoscut. Permiteţi- 
mi numai să chem trăsura care trece. Imbrăcămintea 

cu care am ieşit nu mi-a permis să cer trăsura şi caii 
mei. 

Şi făcu semn unei trăsuri care trecea pe cealaltă 
parte a cheiului. Trăsura se apropie şi urcară amîndoi 
în ea. 

— Unde trebuie să-l conduc pe onoratul burghez? 
întrebă vizitiul pe Cagliostro. 

— Unde ştii, spuse el făcîndu-i un fel de semn 
secret. 

Vizitiul îl privi cu mirare. 

—  lertaţi, monseniore, spuse el răspunzindu-i cu 
un alt semn, nu v-am recunoscut. 

— Mie nu mi s-a întîmplat însă acelaşi lucru, 
spuse Cagliostro cu glas puternic şi mîndru. 

Vizitiul închise portiera, se sui pe capră şi conduse 
trăsura în galop întins prin acel labirint de străzi ce 
duce de la Châtelet pînă în bulevardul Filles-du- 
Calvaire. De acolo, continuîndu-şi drumul spre Bastilia, 
nu se opri decit la colţul străzii Saint-Claude. 

După ce trăsura se opri, portiera fu deschisă cu o 
rapiditate care mărturisea zelul respectuos al vizitiului. 

— N-ai nimic să-mi spui ? 

— Ba da, monseniore, răspunse vizitiul, şi v-aş fi 
făcut raportul în această seară dacă nu aş fi avut 
norocul să vă întîlnesc. 

— Atunci, vorbeşte ! 

— Ceea ce am să vă spun nu trebuie să fie auzit 
de urechi profane. 

— Ah! spuse Cagliostro zîmbind. Cel ce ne ascultă 
nu e chiar un profan. 

Atunci Gilbert, discret, se îndepărtă. Totuşi nu se 
putea abţine să nu privească cu un ochi şi să nu 
asculte cu o ureche. La povestirea vizitiului, văzu un 
suris amar pe obrazul lui Cagliostro. Auzise două 
nume : al lui Monsieur şi al lui Favras. După încheierea 
raportului, Cagliostro scoase din buzunar o monedă de 

doi ludovici şi vru să i-o dea vizitiului. Dar acesta 
scutură din cap. 

— Monseniorul ştie doar că ne este interzis să ni 
se plătească rapoartele. 

— Nici nu-ţi plătesc raportul, zise Balsamo, ci 
cursa. 

— Sub acest titlu accept, răspunse vizitiul. 

Şi, sărind sprinten pe capră, plecă în trap, 
plesnind din bici şi lăsîndu-l uimit pe Gilbert de cele 
văzute şi auzite. 

— Ei bine ! spuse Cagliostro care ţinea uşa 
deschisă de cîteva secunde fără ca Gilbert să se fi 
gîndit să intre. Binevoieşti să treci, dragă doctore? 

— lată-mă, spuse Gilbert, scuzaţi-mă. 

Şi trecu pragul atît de ametit încît se clătina ca un 
om beat. 

Capitolul 28 
DIN NOU CASA DE PE STRADA SAINT- 
CLAUDE 


Cunoaştem însă puterea ce o avea Gilbert asupra 
lui însuşi. Nici n-ajunse să traverseze marea curte 
pustie, cînd îşi şi reveni şi urcă treptele peronului cu un 
pas tot atît de ferm pe cit fusese de şovăitor cînd 
trecuse pragul porţii. 

De altfel, casa îi era cunoscută, căci o mai vizitase 
înainte, într-o perioadă a vieţii sale care lăsase urme 
adinci în inima sa. 

In anticameră găsi acelaşi servitor german pe 
care-l întîlnise cu şaisprezece ani în urmă. Stătea în 
acelaşi loc şi purta o livrea asemănătoare. Numai că şi 
el, şi Gilbert, ca şi contele, ca şi anticamera însăşi 
îmbătrîniseră cu şaisprezece ani. 

Fritz — ne reamintim că acesta era numele 
bătrînului servitor — ghici din ochi locul unde stăpînul 
său dorea să-l conducă pe Gilbert şi, deschizînd repede 
ambele uşi, se opri pe pragul celei de-a treia, pentru a 
se asigura dacă Cagliostro nu avea să-i dea vreun 
ordin. 

Această a treia uşă dădea înspre salon. 

Cagliostro îi făcu semn cu mîna lui Gilbert că 
poate intra în salon, iar din cap făcu un alt semn lui 
Fritz că se putea retrage. Adăugă doar în germană : 

— Nu sînt aici pentru nimeni pînă la noi dispoziţii. 

Apoi, întorcîndu-se spre Gilbert : 

— Nu-i vorbesc  servitorului meu în limba 
germană ca să nu înţelegi dumneata, ştiu bine că 
cunoşti această limbă. Dar Fritz, care e tirolez, înţelege 
mai bine germana decit franceza. Acum sînt cu totul la 
dispoziţia dumitale, dragă doctore. 

Gilbert nu se putu opri să arunce o privire 
curioasă în jurul său şi, timp de cîteva clipe, ochii i se 

opriră pe rînd asupra diferitelor mobile şi tablouri care 
împodobeau salonul. Fiecare dintre aceste obiecte 
părea că-i revine, pe rînd, în memorie. 

Salonul era la fel ca odinioară : cele opt tablouri 
ale marilor maeştri tot mai atîrnau pe pereţi ; fotoliile 
tapisate cu brocart roşu-cireşiu întreţesut cu fir de aur 
ale căror flori, ca şi pe vremuri, străluceau discret în 
penumbra irizată de perdelele groase ; masa cea mare, 
lucrată de preţuitul ebenist Boule, era la locul ei, iar 
măsuţele rotunde, încărcate cu porţelanuri de Sèvres, 
mai erau aşezate şi acum între ferestre. 

Gilbert scoase un suspin şi lăsă să-i cadă capul în 
miîini. Curiozităţii momentului îi urmară, cel puţin 
pentru moment, amintirile trecutului. 

Cagliosto îl privea pe Gilbert cum îl privea probabil 
Mefisto pe Faust cînd filozoful german avea 
imprudenţa să se lase dus de vise în faţa sa. Deodată 
zise, cu glasul său strident : 

— Se pare, dragă doctore, că recunoşti acest 
salon. 

— Da, spuse Gilbert, şi-mi aminteşte şi obligaţiile 
ce le am faţă de dumneavoastră. 

— Aşi ! Himere ! 

—  Intr-adevăr, continuă Gilbert vorbind 
deopotrivă pentru el şi pentru Cagliostro, sînteţi un om 
straniu şi, dacă raţiunea atotputernică îmi permite să 
dau crez miracolelor de magie despre care vorbesc 
poeţii şi cronicarii evului mediu, aş fi tentat să cred că 
sînteţi vrăjitor ca Merlin sau fabricant de aur ca Nicolas 
Flamel ! 

— Da, pentru toată lumea sînt ceea ce spui, dar 
nu pentru dumneata, Gilbert. Pe dumneata n-am 
încercat niciodată să te orbesc prin vrăji. Ştii bine că 
te-am făcut totdeauna să sesizezi fondul lucrurilor, şi 
dacă, uneori, te-am făcut să vezi, la chemarea mea, 
adevărul ieşind din adîncuri ceva mai împodobit şi ceva 
mai bine îmbrăcat decît este de obicei, aceasta s-a 

datorat faptului că, adevărat sicilian ce sînt, îmi place 
strălucirea falsă. 

— Vă amintiţi, conte, că aici i-aţi dat o sută de mii 
de arginţi unui copil nenorocit, în zdrenţe, cu aceeaşi 
uşurinţă cu care aş da eu un bănuţ unui om sărac. 

— Uiţi un lucru mult mai extraordinar, Gilbert, 
spuse Cagliostro cu glas grav : că acest băiat în 
zdrenţe mi-a înapoiat cei o sută de mii de arginţi mai 
puţin doi ludovici, pe care i-a folosit să-şi cumpere 
haine. 

— Copilul n-a fost decît cinstit, în timp ce 
dumneavoastră aţi fost măreț ! 

— Şi cine îţi spune că nu e mai uşor să fii măreț 
decit cinstit, să dai o sută de mii cînd ai milioane decit 
să înapoiezi o mie de scuzi celuia ce ţi-a împrumutat-o, 
cînd nu ai un ban ? 

— Poate-i adevărat, spuse Gilbert. 

— De altfel, totul depinde de dispoziția 
sufletească în care te afli. Mă lovise atunci cea mai 
mare nenorocire din viaţa mea, Gilbert. Nu mai ţineam 
la nimic şi, dacă mi-ai fi cerut viaţa, cred — Dumnezeu 
să mă ierte ! — că ţi-aş fi dat-o cum ţi-am dat cei o 
sută de mii de arginţi. 

— Aşadar, sînteţi supus nenorocirii ca şi ceilalţi 
oameni ? întrebă Gilbert, privindu-l pe Cagliostro cu o 
oarecare uimire. 

Cagliostro scoase un suspin. 

— Vorbeşti de amintirile pe care ţi le trezeşte 
acest salon. Dacă ţi-aş spune de ce-mi aminteşte mie... 
dar mai bine nu. Restul părului meu ar încărunţi înainte 
de sfîrşitul povestirii ! Să vorbim despre altceva. Să 
lăsăm evenimentele ce s-au scurs să doarmă în pace. 
Să vorbim despre prezent. Să vorbim chiar despre 
viitor, dacă vrei. 

— Chiar acum m-aţi adus la realitate, conte, şi 
acum rostiţi iarăşi cuvîntul sonor : viitor ! ca şi cum 
acest viitor ar fi în mîinile dumneavoastră, ca şi cum 

ochii dumneavoastră ar putea citi indescifrabilele sale 
hieroglife ! 

— Vezi, uiţi din nou că, avînd la dispoziţie mai 
multe mijloace decit alţi oameni, nu e deloc 
surprinzător să văd mai bine şi mai departe decit ei. 

— Vorbe, mereu vorbe, conte ! 

— Cam uiţi faptele, doctore. 

— Ce vreţi ? Dacă raţiunea mea refuză să 
creadă ! 

— Îți aminteşti de acel filozof care nega mişcarea? 

— Da. 

— Ce făcea adversarul său ? 

— Mergea în faţa lui... Mergeţi ! Vă privesc. Sau, 
mai bine, vorbiţi ! Vă ascult. 

— Într-adevăr, pentru asta am venit şi uite cît 
timp am pierdut pentru altceva. Să vedem, doctore, 
unde am ajuns cu guvernul nostru de coaliţie ? 

— Cum adică cu guvernul nostru de coaliţie ? 

— Da, guvernul Mirabeau-La Fayette. 

— Sîntem în faţa unor zvonuri neîntemeiate pe 
care le-aţi auzit repetate, ca şi alţii, şi al căror adevăr 
vreţi să-l cunoaşteţi interogîndu-mă. 

— Doctore, eşti îndoiala întruchipată. Trebuie deci 
să-ţi spun ceea ce ştii la fel de bine ca şi mine ? Fie... 
După aceea îţi voi spune ceea ce ştiu mai bine decit 
dumneata. 

— Vă ascult, conte. 

— Acum cincisprezece ani i-ai vorbit regelui 
despre domnul Mirabeau ca despre singurul om care 
poate salva monarhia. In acea zi, îţi aminteşti ? leşeai 
de la rege cînd domnul Favras intra. 

— Ceea ce înseamnă că nu era încă spiînzurat la 
ora aceea, spuse rizînd Gilbert. 

— Ah ! eşti grăbit, doctore ! Nu te ştiam atit de 
crud. Mai lasă-i cîteva zile acestui biet nenorocit : ţi-am 
prezis moartea lui la 6 octombrie, azi sîntem în 6 
noiembrie ; nu e decît o lună de atunci. Sper să-i acorzi 

sufletului său timpul necesar să iasă din trup, atit cît se 
acordă oricărui locatar să se mute din apartamentul 
său — adică un trimestru. Dar mă obligi să observ, 
doctore, că mă îndepărtezi de la drumul drept. 

— Întoarceţi-vă la el, conte. Nu doresc altceva 
decit să vă urmez. 

— l-ai vorbit, aşadar, regelui despre domnul de 
Mirabeau ca despre singurul om care poate salva 
monarhia. 

— E părerea mea, conte, iată de ce i-am propus 
regelui această combinaţie. 

— Şi a mea, doctore ! lată de ce combinaţia va 
eşua. 

— Va eşua? 

— Fără îndoială... Ştii bine că, în ce mă priveşte, 
eu nu doresc ca monarhia să fie salvată ! 


— Continuaţi ! 
— Destul de cutremurat de cele ce i-ai spus, 
regele... — iartă-mă, dar sînt obligat să iau lucrurile de 


la început, ca să-ţi dovedesc că nu ignor nici o fază a 
negocierilor. Regele, zic, destul de cutremurat de cele 
ce i-ai spus, i-a vorbit reginei despre combinaţia 
dumitale şi — spre marea uimire a minţilor superficiale 
— regina se opuse mai puţin proiectului propus decit o 
făcuse regele însuşi. A trimis după dumneata, a 
discutat cu dumneata tot ce ar fi pro şi contra şi 
termină autorizîindu-te să vorbeşti cu domnul de 
Mirabeau. E-adevărat, doctore ? spuse Cagliostro 
privindu-l în faţă pe Gilbert. 

— Trebuie să mărturisesc, conte, că pînă acum nu 
v-aţi abătut nici o clipă de la drumul drept. 

— După care dumneata, domnule orgolios, te-ai 
retras încîntat şi cu profunda convingere că această 
schimbare de opinie regală se datora logicii dumitale 
de necombătut şi argumentelor dumitale irezistibile. 

La acest ton ironic, Gilbert nu se putu abţine să 
nu-şi muşte uşor buzele. 

— Şi cărei alte cauze se datora schimbarea, dacă 
nu logicii şi argumentelor mele ? Spuneţi, conte. 

— Ţi-am spus că nu am secrete faţă de dumneata, 
doctore. Ei bine, regina a cedat din două cauze : prima, 
fiindcă în ajun a fost încercată de o mare durere sufle- 
tească, şi a-i propune realizarea unei intrigi însemna a 
o distrage ; a doua, fiindcă regina este femeie, şi i s-a 
vorbit despre domnul de Mirabeau ca despre un leu, un 
tigru, un urs, iar o femeie nu poate rezista niciodată 
dorinţei, atît de măgulitoare pentru amorul ei propriu, 
de a domestici un urs, un tigru sau un leu. Ea şi-a zis: 
„Ar fi interesant să-l îngenunchez la picioarele mele pe 
acest om care mă urăşte. Să-l fac pe acest tribun care 
m-a insultat să-şi mărturisească în public greşeala 
făcută. II voi vedea la picioarele mele, asta îmi va fi 
răzbunarea. lar dacă de aici va rezulta ceva bun pentru 
Franţa şi regalitate, cu atît mai bine.” Sper să înţelegi 
însă că acest ultim sentiment era cu totul secundar. 

— Construiţi pe ipoteze, conte, şi aţi făgăduit să 
mă convingeţi prin fapte. 

— Să revenim atunci la lucrurile materiale, la 
acele lucruri care pot fi văzute cu ochiul liber, la 
datoriile domnului de Mirabeau, de exemplu. 

— Ei bine, conte, aici aveţi prilejul să vă arătaţi 
generozitatea ! 

— Plătind datoriile domnului de Mirabeau ? 

— De ce nu ? Doar le-aţi plătit într-o zi pe acelea 
ale domnului cardinal de Rohan ! 

— Ah ! nu-mi reproşa această speculație. E una 
din cele ce mi-au reuşit cel mai bine. 

— Şi cu ce v-aţi ales de pe urma ei? 

— Cu afacerea colierului... E frumoasă, mi se 
pare. Pentru un asemenea preţ plătesc datoriile 
domnului de Mirabeau. Dar pentru moment, ştii bine, el 
nu se bizuie pe mine. Se bizuie pe viitorul generalisim 
La Fayette, care-l face să sară ca un cîine după un 

oscior pentru nişte biete cincizeci de mii de franci, pe 
care de altfel nu i le va da. 

— Ah! conte. 

— Sărmane Mirabeau ! lată cum toţi aceşti proşti, 
toţi aceşti neghiobi cu care ai de-a face, îţi obligă 
geniul să plătească nebuniile tinereţii tale ! Este 
adevărat că toate acestea ţin de providenţă şi că 
Dumnezeu este şi el obligat să folosească procedee 
omeneşti. „Imoralul Mirabeau !”, spune Monsieur, care 
e neputincios. „Mirabeau, risipitorul !” spune contele 
d'Artois, căruia fratele i-a plătit de trei ori datoriile. — 
Sărman om de geniu ! da, poate vei salva monarhia ; 
dar cum monarhia nu trebuie salvată : „Mirabeau este 
un monstruos limbut !”, zice Rivarol. „Mirabeau e un 
calic !”, afirmă Mably. „Mirabeau e un extravagant !” 


spune La Poule. „Mirabeau e un scelerat !” zice 
Guillermy. „Mirabeau e un asasin!” spune abatele 
Maury. „Mirabeau e un om mort !” afirmă Target. 


„Mirabeau e ca şi înmormîntat !” spune Duport. „Mira- 
beau e un orator mai mult fluierat decit aplaudat !” 
spune Pelletier. „Mirabeau are sufletul ciupit de 
vărsat !” spune Champcenetz. „Mirabeau trebuie trimis 
la galere !” spune Lambesc. “Mirabeau trebuie 
spînzurat !” spune Marat. Şi dacă Mirabeau moare 
mîine, poporul îl va glorifica, iar toţi aceşti pitici pe 
care-i depăşeşte preţ de un bust şi pe care-i striveşte, 
îi sicîie atît timp cît trăieşte, vor urma convoiul mortuar 
cîntînd şi strigind : „Vai de Franţa, care şi-a pierdut 
tribunul ! Vai de regalitate, care şi-a pierdut sprijinul !” 

— Imi veţi prezice cumva şi moartea lui 
Mirabeau ? exclamă Gilbert aproape speriat. 

— Să fim sinceri, doctore, îi prevezi o viaţă lungă 
acestui om cu sînge arzător, cu un suflet ce nu-i încape 
în piept,cu un geniu devorator ? Crezi oare că forţa, 
oricît de gigantică ar fi, nu se vlăguieşte luptînd fără 
contenire împotriva curentului mediocrităţii ? Opera în- 
treprinsă de el e o muncă de Sisif. De doi ani nu-l stri- 

vesc neîncetat cu acest cuvint : imoralitate ? De fiece 
dată cînd, după eforturi nebănuite, crede că şi-a împins 
stînca în vîrful muntelui, acest cuvînt cade asupra lui 
mai greu ca oricînd. Ce i s-a spus regelui, care aproape 
adoptase opinia reginei în privinţa lui Mirabeau ca 
prim-ministru ? „Sire, Parisul va striga : imoralitate ; 
Franţa va striga : imoralitate ; Europa va striga 
imoralitate !” Ca şi cum Dumnezeu i-ar creea pe 
oamenii mari după acelaşi tipar ca şi pe muritorii de 
rind, Gilbert, dumneata şi alţi doi-trei oameni 
inteligenţi vă veţi istovi de moarte să faceţi din 
Mirabeau ministru — adică ceea ce au fost domnul 
Turgot, un neghiob ; domnul Neeker, un pedant ; 
domnul de Calonne, un sclivisit ; domnul de Brienne, 
un ateu ; — şi Mirabeau nu va fi ministru, deoarece are 
o sută de mii de franci datorii, care ar fi plătite dacă el 
ar fi fiul unui simplu contracciu general, şi deoarece a 
fost condamnat la moarte pentru că a răpit soţia unui 
bătrîn imbecil, care a sfîrşit prin a se asfixia pentru un 
frumos căpitan ! Ce comedie e tragedia umană ! Şi 
cum aş plînge dacă n-aş fi luat hotărîrea să rîd ! 

— Şi ce prevestire îmi faceţi în această privinţă ? 
întrebă Gilbert. 

— ţi spun, repetă Cagliostro cu acel ton de profet 
care nu-i aparţinea decit lui şi care nu admitea replice, 
îţi spun că Mirabeau, omul de geniu, omul de stat, 
marele orator îşi va irosi viaţa şi va intra în mormînt 
fără să fi putut deveni ceea ce ar fi devenit oricine, 
adică ministru. Ah ! Ce grozavă protecţie este 
mediocritatea, dragul meu Gilbert ! 

— Dar, în fine, întrebă acesta, regele se opune ? 

— Pe dracu ! Se fereşte s-o facă ! Ar trebui 
discutat cu regina, căreia aproape i-a şi dat acordul. 
Ştii că politica regelui stă în cuvintul aproape : el este 
aproape constituțional, aproape filozof, aproape 
popular şi chiar aproape subtil, cînd este sfătuit de 

Monsieur. Du-te miine la Adunare, dragă doctore, şi vei 
vedea ce se întîmplă. 

— Nu mi-aţi putea spune dinainte ? 

— Ar însemna să te privez de plăcerea surprizei. 

— Pînă miine e cam mult. 

— Atunci să facem altfel. E ora cinci. Peste o oră 
se deschide clubul iacobinilor!... Sînt păsări de noapte, 
o ştii, aceşti domni iacobini. — Faci parte din societa- 
tea lor ? 

— Nu, Camille Desmoulins şi Danton mi-au 
mijlocit primirea la cordelieri?. 

— Ei bine, cum îţi spuneam, peste o oră clubul 
iacobinilor se va deschide. E o societate foarte bine 
alcătuită şi în care, fii sigur, nu te vei simţi nelalocul 
dumitale. Vom lua masa împreună. După aceea vom 
lua o trăsură şi ne vom lăsa duşi în strada Saint-Honore 
şi, ieşind din vechea mănăstire, vei fi edificat... De 
altfel, prevenit cu douăsprezece ore înainte, poate vei 
avea vreme să parezi lovitura. 

— Cum ? întrebă Gilbert, mîncaţi la ora cinci ? 

— La ora cinci fix. Sînt un precursor în toate. Peste 
zece ani, în Franţa nu se vor lua decît două mese: un 
dejun la zece dimineaţa şi un prînz la şase seara. 

— Şi cine va aduce această schimbare a 
obiceiurilor ? 

— Foametea, dragul meu. 

— Siînteţi într-adevăr un profet al nenorocirilor ! 

— Nu, căci îţi prezic un prînz bun. 

— Aveţi aşadar invitaţi ? 

— Sînt absolut singur. Dar cunoşti zicala 
astronomului antic : „Lucullus prînzeşte la Lucullus.” 


1 Clubul reprezentanţilor aripii democrat-revoluţionare în 
timpul revoluţiei franceze din 1789—1794, care îşi ţineau şedinţele 
în biblioteca mînăstirii Sf. lacob din Paris. (N.T.) 

2 Denumirea membrilor Societăţii drepturilor omului şi ale 
cetăţeanului (1790—1794), alcătuită din elemente democratice.(N. 
T.) 

— Monseniorul e servit ! spuse un valet 
deschizind cele două canaturi ale uşii sufrageriei 
splendid luminată şi cu masa somptuos pusă. 

— Haide, vino, domnule  pitagorician, spuse 
Cagliostro luîndu-l de braţ pe Gilbert. In definitiv, o 
dată e ca şi cum n-a fost! 

Gilbert îl urmă pe vrăjitor, subjugat de magia 
cuvintelor sale, dar poate şi în speranţa de a vedea 
strălucind, în conversaţia acestuia vreo străfulgerare 
care să-l poată eventual călăuzi în mijlocul întunecimii 
în care bijbiia. 

Capitolul 29 
CLUBUL IACOBINILOR 


Două orc după discuţia pe care am reprodus-o, o 
trăsură fără servitor şi fără blazoane se oprea în faţa 
peronului bisericii Saint-Roch, a cărei faţadă nu fusese 
încă mutilată de ghiulelele din 13 vendemiar!. 

Din trăsură coboriră doi bărbaţi îmbrăcaţi în 
negru, aşa cum se îmbrăcau pe atunci toţi cei din 
starea a treia, şi urmînd, la lumina galbenă a 
felinarelor care străpungeau din loc în loc ceața de pe 
strada Saint-Honor6, un fel de curent trasat de 
mulţime, merseră pe partea dreaptă a străzii pînă la 
mica poartă a mînăstirii ordinului iacobinilor. 

Dacă cititorii noştri au ghicit, ceea ce e probabil, 
că cei doi bărbaţi erau doctorul Gilbert şi contele 
Cagliostro, sau bancherul Zanonne cum îşi zicea în 
perioada aceea — n-avem nevoie să le explicăm de ce 
s-au oprit în faţa acestei mici porţi, deoarece această 
mică poartă era chiar ţinta drumului lor. 

În rest, după cum am spus, cei doi noi veniţi nu 
aveau decit să urmeze mulţimea, care era numeroasă. 

— Vrei să intri în naos, sau te mulţumeşti cu un 
loc la balcon ? întrebă Cagliostro. 

— Credeam că naosul este rezervat exclusiv 
membrilor societăţii, răspunse Gilbert. 

— Fără îndoială. Dar eu nu fac parte din toate 
societăţile ? spuse Cagliostro rîzînd. Şi dacă fac eu 
parte, prietenii mei nu fac şi ei parte ? lată o 
legitimaţie pentru dumneata, dacă vrei. In ce mă 
priveşte, n-am de spus decit un cuvînt. 

— Ne vor recunoaşte că sîntem străini şi ne vor 
da afară. 

— Trebuie să-ţi spun, dragul meu, un lucru pe 
care nu-l ştii : că societatea iacobinilor, înfiinţată cu 


1 vendemiar : prima lună din calendarul republican. (N.T.) 

trei luni în urmă, numără aproape şaizeci de mii de 
membri în Franţa şi va număra patru sute de mii 
înainte de a fi împlinit un an. 

— N-are a face, spuse Gilbert, îmi place mai mult 
balconul. 

— Hai atunci la balcon, acceptă Cagliostro. 

Şi o luă pe scara din dreapta, care ducea la nişte 
balcoane improvizate. 

Balcoanele erau pline, dar Cagliostro nu avu decit 
un semn de făcut şi un cuvînt de pronunţat pe şoptite, 
şi doi bărbaţi aflaţi în faţă se şi ridicară imediat, ca şi 
cum s-ar fi aflat acolo numai ca să le păstreze locurile. 

Cei doi proaspăt sosiți îi înlocuiră. 

Şedinţa nu se deschisese încă : membrii adunării 
erau răspîndiţi în naosul întunecos, unii discutau în 
grupuri, alţii se plimbau în locul strîmt lăsat liber de 
numeroşii lor colegi, în sfîrşit, alţii erau adiînciţi în 
gînduri fie şezind, în umbră, fie în picioare, sprijiniți de 
cîte un stîlp masiv. 

Din lămpi rare se revărsau fişii semiluminoase 
asupra acestei mulţimi, ale cărei individualităţi nu 
apăreau decît atunci cînd obrazul sau întreaga lor 
făptură se găsea din întîmplare în bătaia acestor slabe 
cascade luminoase. 

Numai că, în penumbră chiar, puteai vedea bine 
că te afli în mijlocul unei reuniuni aristocratice. 
Forfoteau acolo hainele brodate şi uniformele ofiţerilor 
de uscat şi de marină, împestriţind mulţimea cu reflexe 
de aur şi argint. 

Intr-adevăr, la acea dată nici un muncitor, nici un 
om din popor, poate chiar nici un burghez nu 
democratiza ilustra adunare. Pentru oamenii simpli 
exista o altă sală, dedesubtul primei. Această sală se 
deschidea la altă oră, în aşa fel încît poporul şi 
aristocrația să nu se atingă. Pentru instruirea acestor 
oameni a fost înfiinţată o frăţie. Membrii acestei 

societăţi aveau misiunea să le explice Constituţia şi să 
le interpreteze drepturile omului. 

In ce-i priveşte pe iacobini, am spus-o, ei erau 
atunci o societate de militari, aristocrați, intelectuali, 
dar mai ales de literați şi artişti, care formau 
majoritatea. Ca oameni de litere erau aici La Harpe, 
autorul dramei Mélanie, Chénier, autorul tragediei 
Carol al IX-lea; Andrieux, autorul Nechibzuiților, apoi 
Sedaine, fostul cioplitor de piatră, protejatul reginei, 
regalist în suflet, ca majoritatea celor ce se aflau aici ; 
Chamfort, poetul laureat, fost secretar al prinţului de 
Condé, lectorul doamnei Elisabeth ; Laclos, omul 
ducelui de Orléans, autorul, Legăturilor primejdioase, 
care ţine locul patronului său şi are misiunea, în funcţie 
de împrejurări, să-l reamintească prietenilor săi sau să- 
Il facă uitat de duşmanii săi. 

Ca artişti erau de faţă Talma, care va face 
revoluţia în rolul lui Titus ; graţie lui, oamenii îşi vor 
tăia părul aşteptind ca, prin Collot d'Herbois, colegul 
său, să fie tăiate capete ; David, care visează la 
Leonida şi la Răpirea Sabinelor, David, care-şi 
schiţează marea pînză /urămintul de la „Jeu de Paume” 
1 şi care-şi cumpărase poate tocmai atunci pensula cu 
care va picta cea mai frumoasă pînză şi cel mai hidos 
tablou al său : Moartea lui Marat ; Vernet, care fusese 
primit la Academie cu doi ani în urmă pentru tabloul 
său Triumful lui Paul-Emile, care se amuză pictînd cai şi 
cîini, fără să-i dea prin minte că la patru paşi de el se 
găseşte, în adunare, la braţul lui Talma, un tînăr 
locotenent corsican, cu părul lins şi nepudrat, care-l 
pregăteşte, fără să-şi dea seama singur, cinci dintre 
cele mai frumoase tablouri ale sale : Trecerea muntelui 


í Jurămînt pe care-l depuseseră deputaţii, la 20 iunie 1780, 
„să nu se despartă înainte de a da o Constituţie Franţei”. Regele, 
interzicîndu-le accesul în sala numită „Menus-Plaisirs”, unde de- 
liberau în mod obişnuit, ei se mutară într-o sală vecină, aceea 
denumită „Jeu de Paume”. (N. T.) 

Saint-Bernard şi Bătăliile de la Rivoli, Marengo, 
Austerlitz şi Wagram; Larive, reprezentant al şcolii 
declamatorii în actorie, care nu binevoieşte încă să 
vadă în tînărul Talma un rival, care-l preferă pe Voltaire 
lui Corneille şi pe de Belloy lui Racine ; Laïs, cîntăreţul 
care face deliciile Operei ; apoi La Fayette, Lameth, 
Duport,  Sieyes,  Thouret,  Chapellier, Lanjuinais, 
Montloisier ; mai departe, în mijlocul tuturor acestora, 
cu atitudine provocătoare şi cu nasul în vînt, figura 
înfumurată a deputatului de Grenoble, Barnave, pe 
care oamenii mediocri îl consideră rivalul lui Mirabeau, 
şi pe care Mirabeau îl zdrobeşte ori de cîte ori 
binevoieşte să pună piciorul pe el. 

Gilbert aruncă o privire stăruitoare asupra acestei 
strălucitoare adunări, recunoscu pe fiecare, cîntărind în 
minte toate aceste valori diferite şi deloc liniştit de pe 
urma examenului făcut. 

Totuşi, această adunare regalistă îl reconfortă 
puţin. 

— La urma urmei, îi spuse deodată lui Cagliostro, 
pe care dintre toţi aceşti oameni îl vedeţi cu adevărat 
ostil monarhiei ? 

— Trebuie să văd cu ochii tuturor acestora, cu 
ochii dumitale, cu cei ai domnului Necker, cu ai 
abatelui Maury — sau cu ai mei ? 

— Cu ai dumneavoastră, spuse Gilbert. N-am 
căzut de acord că aveţi ochi de vrăjitor ? 

— Ei bine, aici sînt doi. 

— Ah ! Nu e mult în mijlocul a patru sute de 
oameni. 

— E suficient dacă unul dintre ei trebuie să fie uci- 
gaşul lui Ludovic al XVI-lea, iar celălalt succesorul său ! 

Gilbert tresări. 

— Ah ! ah ! murmură el, avem aici un viitor 
Brutus şi un viitor Cezar ? 

— Nici mai mult nici mai puţin, dragul meu 
doctor. 

— Mi-i veţi arăta, nu-i aşa, conte ? spuse Gilbert 
cu un suris de îndoială pe buze. 

— O, apostol cu ochi acoperiţi de solzi ! murmură 
Cagliostro. Voi face chiar mai mult, dacă vrei, îţi voi da 
posibilitatea să-i atingi. Cu care vrei să încep ? 

— Păi, să zicem cu cel care-l va răsturna pe rege. 
Am un mare respect pentru ordinea cronologică. Să-l 
vedem întîi pe Brutus. 

— Ştii, spuse Cagliostro însufleţindu-se ca şi cum 
ar fi fost atins de suflul inspiraţiei, ştii că oamenii nu 
folosesc niciodată aceleaşi mijloace, chiar dacă trebuie 
să împlinească o faptă aproape identică ? Brutus al 
nostru nu va semăna deloc cu Brutus din antichitate. 

— Un motiv în plus să fiu curios să-l văd. 

— Ei bine, spuse Cagliostro, priveşte, iată-l ! 

Şi întinse braţul în direcţia unui om sprijinit de am- 
von. Numai capul acestuia era luminat în acel moment, 
restul corpului fiind pierdut în umbră. 

Acest cap, palid şi livid, părea, ca în zilele 
prescripţiilor antice, un cap tăiat, țintuit pe tribună. 
Numai ochii păreau să trăiască într-o expresie de ură 
aproape dispreţuitoare, expresia unei vipere care ştie 
că dintele ei conţine o otravă mortală. Aceşti ochi îl 
urmăreau, în nenumăratele sale evoluții, pe 
zgomotosul şi limbutul Barnave. 

Gilbert simţi un fior trecîndu-i prin tot trupul. 

— Intr-adevăr, spuse el, m-aţi prevenit. Nu e nici 
capul lui Brutus nici cel al lui Cromwell. 

— Nu, spuse Cagliostro, dar, poate, e cel al lui 
Cassius. Ştii, dragul meu, ce spunea Cezar : „Nu mă 
tem de toţi aceşti oameni graşi, care-şi petrec zilele la 
masă şi nopţile în orgii. Nu, dacă mă tem de cineva, 
apoi mă tem de acei visători cu trupul slab şi cu 
obrazul palid.” 

— Acela ce mi-l arătaţi aici îndeplineşte toate 
condiţiile stabilite de Cezar. 

— Nu-l cunoşti ? întrebă Cagliostro. 

— Ba da ! spuse Gilbert privindu-l cu atenţie. Îl 
cunosc, sau mai bine zis îl recunosc ca fiind un 
membru al Adunării Naţionale. 

—Aşae! 

— Unul dintre cei mai înciîlciţi oratori ai stîngii. 

— Aşae! 

— Pe care nimeni nu-l ascultă cînd vorbeşte. 

— Exact. 

— Un mic avocat din Arras, nu-i aşa ? Numit de 
Robespierre. 

— Exact. Ei bine, priveşte acest cap cu multă 
atenţie. 

— Il privesc. 

— Ce vezi? 

— Conte, nu sînt Lavater!. 

— Nu, dar îi eşti discipol. 

— li văd pe figură expresia de ură a mediocrităţii 
împotriva geniului. 

— Înseamnă că şi dumneata îl judeci ca toată 
lumea... Da, e-adevărat, glas fără vlagă, puţin acru ; 
figură uscăţivă şi tristă ; pielea frunţii care pare lipită 
de craniu ca un pergament galben şi imobil ; ochi 
sticloşi, care nu lasă să scape decit cîte o ţişnire 
verzuie ce se stinge aproape pe loc; continua încordare 
a muşchilor şi a glasului ; fizionomie obositoare chiar 
prin imobilitatea ei; acelaşi costum măsliniu, costum 
unic, sobru, periat cu grijă; da, toate acestea, înţeleg, 
trebuie să impresioneze prea puţin o Adunare bogată 
de oratori, care are dreptul să fie pretențioasă, fiind 
obişnuită cu figura leonină a lui Mirabeau, cu suficiența 
îndrăzneață a lui Barnave, cu replica promptă şi 
tăioasă a abatelui Maury, cu ardoarea lui Cazales şi cu 
logica lui Si&yes. Dar acestuia nu i se va reproşa defel, 


t Johann Caspar Lavater (1741—1801), scriitor şi teolog elve- 
ţian protestant, descoperă fizionomonia, pretinsă ştiinţă care caută 
să determine caracterul şi tipul oamenilor după înfăţişarea lor 
fizică, în special după trăsăturile feţei. (N. T.) 

ca lui Mirabeau, imoralitatea. Acesta e omul cinstit. Nu 
încalcă niciodată principiile şi, dacă va încălca vreodată 
legalitatea, o va face numai spre a ucide textul vechi 
cu ajutorul legii noi. 

— Bine, bine, dar în definitiv, cine e acest 
Robespierre ? întrebă Gilbert. 

— Ah! lată-te aristocrat al celui de-al XVIII-lea se- 
col ! „Cine e acest Cromwell ?”, întreba contele de 
Straford, căruia protectorul avea să-i taie capul. Un 
negustor de bere, mi se pare ! 

— Vreţi să spuneţi că şi capul meu se expune 
aceloraşi riscuri ca şi cel al lui Sir Thomas Wentworth ? 
spuse Gilbert, schiţind un zîmbet care-i îngheţă pe 
buze. 

— Cine ştie ? spuse Cagliostro. 

— Atunci, un motiv în plus să iau informaţii, 
spuse doctorul. 

— Cine e Robespierre ? Ei bine, nimeni în Franţa 
nu-l cunoaşte poate ca mine. Imi place să ştiu de unde 
vin aleşii fatalităţii. Asta mă ajută să ghicesc încotro se 
îndreaptă. Familia Robespierre este irlandeză. Poate că 
bunicii au făcut parte din acele colonii irlandeze care, 
în secolul al XVI-lea, au venit să populeze seminariile şi 
mănăstirile de pe litoralul nostru nordic. Acolo au 
primit de la iezuiţi această severă educaţie de 
chiţibuşari, pe care cucernicii părinţi o dădeau elevilor 
lor. Cei din familia Robespierre erau notari din tată în 
fiu. O ramură a familiei, acea din care descinde acesta, 
se stabili la Arras, mare centru, precum se ştie, al 
nobilimii şi al bisericii. Se aflau în oraş doi seniori, mai 
bine zis doi regi : unul, abatele de Saint-Waast, celălalt, 
episcopul de Arras, al cărui palat pune în umbră 
jumătate din oraş. In acest oraş s-a născut cel pe care-l 
vezi, în anul 1758. Ce a făcut în copilărie, ce a făcut în 
tinereţe, ce face în acest moment îţi voi spune în două 
cuvinte. Ce va face în viitor ţi-am spus-o într-un singur 
cuvînt. Erau patru copii în casă. Capul familiei, avocat 

în consiliul din Artois, îşi pierdu soţia, căzu într-o 
tristeţe neagră, încetă să pledeze, plecă într-o călătorie 
de plăcere şi nu se mai întoarse. La unsprezece ani, cel 
mai mare dintre copii — cel despre care vorbim — 
deveni la rîndul său cap de familie, tutore al unui frate 
şi a două surori. La această virstă, lucru ciudat, copilul 
îşi înţelese sarcina şi deveni bărbat. In douăzeci şi 
patru de ore deveni ceea ce a rămas : un obraz care 
zimbeşte uneori, un suflet care nu ride niciodată. Era 
cel mai bun elev din colegiu. Se obţinu pentru el, de la 
abatele de Saint-Waast, una din bursele de care acesta 
dispunea la colegiul Louis-le-Grand. Sosi singur la Paris, 
recomandat unui canonic de la Notre-Dame. In cursul 
anului, canonicul muri. Aproape în acelaşi timp murea 
la Arras cea mai mică dintre surorile sale, cea mai 
iubită. Umbra iezuiţilor, care fuseseră expulzați din 
Franţa, se mai proiecta încă pe zidurile colegiului Louis- 
le-Grand. Cunoşti această clădire în care se află în mo- 
mentul de faţă băiatul dumitale, Sébastien. Curțile sale 
întunecate şi îngrădite, ca şi cele ale Bastiliei, 
decolorează cele mai proaspete chipuri. Acela al 
tînărului Robespierre era palid, şi îl făcură livid. Ceilalţi 
copii ieşeau uneori. Pentru ei, anul avea duminici şi 
sărbători. Pentru orfanul bursier, fără protecţie, toate 
zilele erau la fel. Pe cînd ceilalţi respirau aerul familial, 
el respira aerul singurătăţii, al tristeţii şi plictiselii — 
trei stări de spirit care aprind invidia şi ura şi sting 
primăvara din suflete. Toate acestea făcură ca băiatul 
să se ofilească şi să devină un tînăr searbăd. Intr-o zi, 
în viitor, nu se va mai crede că a putut exista un 
portret al lui Robespierre la virsta de douăzeci şi patru 
de ani, ţinînd un trandafir într-o mînă şi apăsînd-o pe 
cealaltă pe piept, cu această deviză : Totul pentru 
prietena mea ! 

Gilbert zîmbi trist privindu-l pe Robespierre. 

— E-adevărat, continuă Cagliostro, că atunci cînd 
a adoptat această deviză şi s-a lăsat pictat astfel, 

domnişoara jurase să nimic în lume nu-i va despărţi. El 
jurase la fel, ca un bărbat hotărît să-şi ţină jurământul. 
Făcu o călătorie de trei luni şi, la înapoiere, o găsi 
căsătorită ! In rest, abatele de Saint-Waast rămase 
protectorul său, dădu bursa de la colegiul Louis-le- 
Grand fratelui său, iar lui îi făcu rost de un post de 
judecător la tribunalul penal. Veni ziua judecării unui 
proces, a pedepsirii unui asasin. Ros de remuşcări 
pentru a fi îndrăznit împreună cu alţi doi să hotărască 
soarta unui om, cu toate că acest om fusese găsit 
vinovat, îşi dădu demisia. Se făcu avocat, căci trebuia 
să trăiască şi să-şi hrănească sora. Fratele era, ce-i 
drept, prost hrănit la colegiu, dar era totuşi hrănit. De- 
abia se înscrisese pe lista avocaţilor, că ţăranii din 
împrejurimi îl şi rugară să le pledeze cauza împotriva 
episcopului de Arras. Ţăranii erau în dreptul lor, lucru 
de care Robespierre se convinsese examinînd dosarul. 
Pledă, cîştigă cauza ţăranilor şi, îndată după acest 
succes, fu trimis în Adunarea Naţională. Aici, 
Robespierre se trezi aşezat între o ură puternică şi un 
dispreţ profund. Ura preoţimii pentru avocatul care a 
îndrăznit să pledeze împotriva episcopului de Arras şi 
disprețul nobililor din Artois pentru avocăţelul crescut 
din milă. 

— Dar, întrerupse Gilbert, ce a făcut pînă azi? 

— Ah ! Dumnezeule, aproape nimic pentru alţii, 
dar suficient pentru mine. Dacă n-ar intra în vederile 
mele ca acest om să fie sărac, miine i-aş da un milion. 

— Vă mai întreb odată, ce a făcut ? 

— Iţi aminteşti ziua în care preoțimea a venit în 
mod ipocrit la Adunare, cerînd deputaţilor stării a treia, 
suspendaţi de veto-ul regelui, să-şi înceapă lucrările ? 

— Da. 

— Ei bine, reciteşte discursul rostit atunci de micul 
avocat din Arras şi vei vedea dacă nu se ascunde un 
întreg viitor în această vehemenţă acidă, care-l făcu 
aproape elocvent. 

— Şi de atunci ? 

— De atunci... Ah ! e-adevărat. Sîntem obligaţi să 
sărim din luna mai în octombrie. Cînd, în ziua de 5, 
Maillard, delegatul femeilor din Paris, veni în numele 
clientelor sale să ia cuvîntul în Adunare, ei bine ! toţi 
membrii prezenți ai acestei Adunări  rămaseră 
nemişcaţi şi muţi. Micul nostru avocat nu se dovedi 
doar acid, ci mai îndrăzneţ ca oricine. Toţi pretinşii 
apărători ai poporului tăceau. El se ridică de două ori: 
prima dată în mijlocul tumultului, a doua oară în 
mijlocul liniştii. II susţinu pe Maillard, care vorbea în 
numele foametei şi care cerea piine. 

— Da, într-adevăr, spuse Gilbert gînditor, asta 
devine foarte grav. Dar poate că se va schimba. 

— Ah ! dragul meu doctor, dumneata nu-l cunoşti 
pe incoruptibil, cum va fi numit într-o zi. De altfel, cine 
ar vrea să-l cumpere pe acest mic avocat de care toată 
lumea ride ? Acest om, care va fi mai tîrziu — ţine bine 
minte ce spun, Gilbert ! — teroarea Adunării, este 
acum ţinta batjocurilor ei. Nobilii iacobini au convenit 
că domnul de Robespierre este omul ridicol al Adunării, 
cel ce amuză şi trebuie să amuze pe toată lumea, de 
care fiecare poate şi aproape trebuie să-şi bată joc. 
Marile adunări se plictisesc uneori, şi au nevoie de un 
netot să le înveselească... în ochii unor Lameth, 
Cazales, Maury, Barnave sau Duport domnul de 
Robespierre este un netot. Prietenii săi îl trădează 
zîimbind pe ascuns, inamicii săi îl huiduie rîzînd în gura 
mare. Cînd vorbeşte, toată lumea vorbeşte. Cînd ridică 
glasul, fiecare ţipă. Apoi, cînd a pronunţat — totdeauna 
în favoarea dreptului, totdeauna pentru a apăra un 
principiu — un discurs pe care nimeni nu-l ascultă, un 
membru ignorat al Adunării, asupra căruia oratorul 
fixează o clipă privirea sa amenințătoare, cere 
sarcastic textul tipărit al discursului. Unul singur dintre 
colegii săi îl descifrează şi-l înţelege, unul singur !Ghici 
care ? Mirabeau. „Acest om va merge departe, îmi 

spunea alaltăieri, căci acest om crede în ce spune.“ 
Lucru care, înţelegi bine, i se pare cu totul neobişnuit 
lui Mirabeau. 

— Dar eu am citit discursurile acestui om, spuse 
Gilbert, şi le-am găsit mediocre şi plate. 

— Ei ! Dumnezeule, doar nu-ţi spun că e un 
Demostene sau un Cicero, un Mirabeau sau un 
Barnave! Nu, e pur şi simplu domnul de Robespierre, 
cum se obişnuieşte să i se spună. De altfel, discursurile 
lui sînt tratate cu tot atît de puţină consideraţie la 
tipografie ca şi la tribună. La tribună sînt întrerupte, la 
tipografie sînt mutilate. Ziariştii nici nu-l numesc măcar 
domnul de Robespierre : Nu, ziariştii nici nu-i cunosc 
numele : îl numesc d. B... d. N... sau d. ***. Ah ! singur 
Dumnezeu, poate şi eu, ştim cîtă fiere se adună în 
acest piept slab, cîte furtuni se adună în acest creier 
strîmt. Căci, pentru a uita toate aceste injurii, toate 
aceste insulte, toate aceste trădări, oratorul huiduit, 
care simte totuşi că e o forţă, n-are nici compensaţia 
bucuriilor lumeşti, nici alinarea familiei. In tristul său 
apartament din tristul cartier Marais, în casa sa rece, 
săracă, nemobilată, din strada Saintonge, unde lo- 
cuieşte modest din salariul său de deputat, e singur ca 
şi în curţile umede ale colegiului Louis-le-Grand. Pînă 
anul trecut, figura sa era încă tînără şi blîndă. Priveşte, 
după un an s-a uscat. Nu-i mai părăseşte pe iacobini şi, 
ca urmare a emoţiilor, invizibile pentru alţii, pe care le 
încearcă, face hemoragii care l-au lăsat de două-trei ori 
în nesimţire. Eşti un mare specialist în algebră, Gilbert, 
ei bine, te desfid să calculezi, recurgind la cele mai 
exagerate înmulţiri, cît sînge o va costa pe această 
nobilime care-l insultă, pe această preoţime care-l 
persecută, pe acest rege care-l ignoră, sîngele ce-l 
pierde Robespierre. 

— Dar de ce vine la iacobini ? 

— Fiindcă, huiduit în Adunare, iacobinii îl ascultă. 
lacobinii, dragul meu doctor, reprezintă minotaurul co- 

pil. Acum suge la o vacă, mai tîrziu va devora un 
popor. Ei bine, Robespierre e prototipul iacobinilor. 
Societatea îşi găseşte în el esenţa concentrată, iar el 
este expresia societăţii : nici mai mult, nici mai puţin. 
Merge în acelaşi pas cu ea, fără să rămînă în urma ei, 
fără să i-o ia înainte. Ţi-am promis — nu-i aşa ? — să te 
fac să vezi un mic instrument de care se ocupă unii în 
acest moment şi care are drept scop să facă să cadă 
un cap, poate două, într-un minut. Ei bine, dintre toate 
personajele aici prezente, acela care va da cel mai 
mult de lucru acestui instrument al morţii este micul 
avocat din Arras, domnul de Robespierre. 

—  Intr-adevăr, conte, spuse Gilbert, sînteţi 
funebru. Şi dacă acest Cezar al dumneavoastră nu mă 
consolează nici un pic de acel Brutus al 
dumneavoastră, sînt pe cale să uit motivul pentru care 
am venit. Apropo, dar ce se întîmplă cu Cezar ? 

— Uite, îl vezi acolo jos ? Vorbeşte cu un om pe 
care încă nu-l cunoaşte şi care va avea mai tirziu o 
mare influenţă asupra destinului său. Acest om se 
numeşte Barras : reţine acest nume şi amiînteşte-ţi de 
el cînd va fi cazul. 

— Nu ştiu dacă vă înşelaţi ori nu, conte, dar, în 
orice caz, vă alegeți bine tipurile.  Cezar-ul 
dumneavoastră are o frunte parcă făcută pentru a 
purta o coroană şi nişte ochi a căror expresie nu prea 
reuşesc s-o sesizez... 

— Da, fiindcă privesc în interior. Asemenea ochi 
ghicesc viitorul, doctore. 

— Şi ce-i spune lui Barras ? 

— li spune că dacă ar fi apărat-o, Bastilia n-ar fi 
fost cucerită. 

— Aşadar, nu e un patriot ? 

— Oamenii ca el nu vor fi nimic înainte de a fi 
totul. 

— Susţineţi prin urmare gluma cu privire la acest 
mic sublocotenent ? 

— Gilbert, spuse Cagliostro întinzind mîna spre 
Robespierre, pe cît este de adevărat că acesta va 
ridica eşafodul lui Carol |, tot atît este de adevărat că 
celălalt — îi întinse mîna spre corsicanul cu părul neted 
— va reconstrui tronul lui Carol cel Mare. 

— Atunci, exclamă Gilbert descurajat, lupta 
noastră pentru libertate este inutilă ? 

— Şi cine vă spune că unul nu va face tot atitea 
pentru ea cu tronul său cît celălalt cu eşafodul său ? 

— Va exista deci un Titus, un Marc-Aureliu, un zeu 
al păcii venind să izbăvească lumea de epoca 
bubuitului tunurilor ? 

— Va fi în acelaşi timp Alexandru şi Hanibal. 
Născut în toiul bătăliei, va creşte prin război şi va 
cădea prin război. Am spus că te desfid să calculezi cît 
sînge va costa nobilimea şi clerul sîngele ce-l pierde 
Robespierre. la tot sîngele ce-l vor pierde, înmulţeşte-l 
de cite ori vrei şi nu vei ajunge să afli rîul, lacul, 
oceanul de sînge ce-l va vărsa acest om cu armatele 
sale de cinci sute de mii de soldaţi, în bătăliile sale de 
trei zile, în care se vor trage o sută cincizeci de mii de 
lovituri de tun. 

— Şi ce va rezulta din acest vacarm, din acest 
fum, din acest haos ? 

— Ceea ce rezultă din orice geneză, Gilbert. 
Avem misiunea să îngropăm lumea veche. Copiii noştri 
vor vedea născîndu-se o lume nouă. Acest om este 
gigantul care-i păzeşte poarta. Ca şi Ludovic al XIV-lea, 
ca şi Leon al X-lea, ca şi Augustus, secolul care începe 
va purta numele lui. 

— Şi cum se numeşte acest om ? întrebă Gilbert 
subjugat de profunda convingere cu care vorbea 
Cagliostro. 

— Deocamdată se numeşte Bonaparte, răspunse 
profetul, dar într-o zi se va numi Napoleon ! 

Gilbert îşi lăsă capul în miini şi căzu într-o visare 
atit de adîncă, încît nu-şi dădu seama — captivat cum 

era de cursul gîndurilor sale — că şedinţa se 
deschisese şi un orator se urca la tribună... 

Trecuse o oră fără ca zgomotul adunării şi al 
balcoanelor, oricît de furtunoasă fusese şedinţa, să-l fi 
putut rupe pe Gilbert din meditaţia sa. La un moment 
dat simţi cum o mîna puternică şi încordată îl prinde de 
umăr. Se întoarse. Cagliostro dispăruse. În locul său îl 
văzu în schimb pe Mirabeau. 

Mirabeau, cu obrazul răvăşit de furie. Gilbert î 
privi cu un aer interogator. 

— Ei bine ? spuse Mirabeau. 

— Ce se întîmplă ? întrebă Gilbert 

— lată ce : am fost păcăliţi, batjocoriţi, trădaţi. 
Curtea nu mă vrea. Pe dumneavoastră v-a luat bun de 
tras pe sfoară şi pe mine bun de prostit. 

— Nu vă înţeleg, conte. 

— Chiar n-aţi auzit ? 

— Ce anume ? 

— Hotărtrea care a fost adoptată. 

— Unde ? 

— Aici ! 

— Ce hotărîre ? 

— Cum, dormeaţi ? 

— Nu, spuse Gilbert, visam. 

— Ei bine, miine, ca răspuns la moţiunea mea de 
azi, care propune ca miniştrii să fie invitaţi să asiste la 
deliberări, trei prieteni ai regelui vor cere ca nici un 
membru al Adunării să nu poată fi ministru în cursul 
acestei sesiuni. |Inseamnă că această combinaţie, 
elaborată atît de minuţios de noi, se prăbuşeşte din 
cauza îmbufnării capricioase a Majestății Sale Ludovic 
al XVI-lea. Dar, continuă Mirabeau ridicîndu-şi, ca Ajax, 
pumnul strîns către cer, pe numele meu de Mirabeau, 
le-o voi plăti, şi dacă toanele lor pot răsturna un 
ministru, vor vedea că ale mele pot răsturna un tron! 

— Sper, spuse Gilbert, că vă veţi duce totuşi la 
Adunare, că veţi lupta pînă la capăt. 

— Mă voi duce şi voi lupta pînă la capăt !... Fac 
parte dintre acei oameni ce nu se lasă îngropaţi decit 
sub ruine. 

Şi Mirabeau plecă fulminînd, mai frumos şi mai 
teribil, cu acea cută divină pe care tunetul i-l brăzdase 
pe frunte. 

Intr-adevăr, a doua zi, ca urmare a propunerii lui 
Lanjuinais, în pofida eforturilor supraomeneşti ale lui 
Mirabeau, Adunarea Naţională adoptă cu o mare 
majoritate următoarea moţiune : „Nici un membru al 
Adunării nu va putea fi ministru în cursul acestei 
sesiuni.” 

— lar eu, strigă Mirabeau cînd decretul era votat, 
propun un amendament care nu va schimba cu nimic 
legea voastră... lată-l : „Toţi membrii acestei Adunări 
pot fi miniştri, cu excepţia domnului conte de 
Mirabeau.” 

Toţi se priviră ca ameţiţi de această îndrăzneală. 
Apoi, în mijlocul liniştii generale, Mirabeau cobori de pe 
estradă, cu acel pas cu care mersese spre domnul de 
Dreux-Breze cînd îi spusese : „Sîntem aici din voinţa 
poporului ; nu vom ieşi decît cu baioneta în pîntece !” 

leşi din sală. 

infringerea lui Mirabeau se asemăna cu triumful 
celuilalt. 

Gilbert nici nu venise la Adunare. Rămăsese 
acasă, visînd la straniile prevestiri ale lui Cagliostro, 
fără să creadă în ele. Totuşi nu şi le putea şterge din 
minte. Preizentul i se părea destul de mic faţă de 
viitor ! 

Poate că mă veţi întreba cum aş putea explica 
prevestirile lui Cagliostro relativ la Robespierre şi 
Napoleon, eu, un simplu istoric al timpurilor ce s-au 
scurs ? 

Voi cere aceluia ce-mi va pune această întrebare 
să-mi explice prevestirea domnişoarei Lenormand 
făcută reginei Josephine. 

Întîlnim în această lume la fiecare pas cîte un 
lucru inexplicabil. Pentru cei ce nu şi le pot explica şi 
nu vor să creadă în ele a fost inventată îndoiala. 

Capitolul 30 
METZ ŞI PARIS 


Cum spusese Cagliostro, cum ghicise Mirabeau, 
regele era acela datorită căruia eşuaseră toate 
proiectele lui Gilbert. 

Mobilul propunerilor făcute de regină lui Mirabeau 
fusese mai degrabă năduful unei amante, dublat de cu- 
riozitatea unei femei, decît politica unei regine. Aşa 
încît ea asistă fără mare regret la prăbuşirea acestui 
întreg eşafodaj constituţional, care-i rănea întotdeauna 
atit de dureros orgoliul. 

In ce-l priveşte pe rege, politica sa ferm hotărită 
era aceea de expectativă. Voia să cîştige timp şi să 
profite de împrejurări. De altfel, două negocieri în curs 
îi ofereau fie una, fie cealaltă, şansa de a fugi din Paris 
şi a se retrage într-un oraş fortificat — care era planul 
său preferat. 

Aceste negocieri începute erau, o ştim, pe de o 
parte cele angajate de Favras, omul lui Monsieur, pe de 
altă parte de Charny, mesagerul propriu al lui Ludovic 
al XVI-lea. 

Charny făcuse călătoria de la Paris la Metz în două 
zile. Îl găsi pe domnul Bouillé la Metz şi-i remise scri- 
soarea regelui. Această scrisoare, ne-o amintim, nu era 
decît un mijloc de a stabili contactul între Charny şi 
domnul de Bouille. Acesta, cu toate că-şi manifesta 
nemulţumirea faţă de lucrurile care se petreceau, se 
arătă la început foarte rezervat. 

Într-adevăr, propunerile făcute în acest moment 
domnului Bouillé îi răsturnau toate planurile. 
Impărăteasa Caterina îi făcuse recent o ofertă şi cînd 
sosi scrisoarea lui Ludovic al XVI-lea el era tocmai pe 
cale să-i scrie regelui pentru a-i cere permisiunea să 
plece şi să se angajeze în Rusia. 

Prima reacţie a domnului de Bouillé a fost, de 
aceea, una de ezitare. Dar, la numele lui Charny şi în 
amintirea rudeniei acestuia cu domnul de Suffren, la 
zvonul care circula că regina îl onora cu toată 
încrederea, se simţi pătruns, ca fidel regalist, de 
dorinţa de a-l smulge pe rege din această libertate 
aparentă, pe care mulţi o priveau ca o captivitate 
adevărată. 

intre timp, înainte de a lua vreo hotărîre cu 
Charny, pretinzînd că împuternicirile acestuia nu erau 
suficient de largi, domnul de Bouillé decise să-şi trimită 
fiul, contele de Bouillé, pentru a discuta direct cu 
regele despre acest important proiect. 

Charny urma să rămînă la Metz în timpul acestor 
negocieri. Nici o dorinţă personală nu-l rechema la 
Paris, iar simţul onoarei, poate puţin exagerat, îl obliga 
aproape să rămînă la Metz ca un fel de ostatec. 

Contele Louis sosi la Paris la mijlocul lui 
noiembrie. Pe-atunci, regele era păzit îndeaproape de 
domnul La Fayette, iar contele Louis de Bouille era 
vărul domnului La Fayette. 

Trase la unul din prietenii săi, ale cărui opinii 
patriotice erau foarte cunoscute şi care se afla atunci 
în călătorie în Anglia. 

Să intre în castel fără ştirea domnului La Fayette 
era, aşadar, pentru tînărul mesager, un lucru dacă nu 
imposibil, cel puţin foarte primejdios şi foarte dificil. 

Pe de altă parte, cum lui La Fayette îi era cu totul 
necunoscută legătura stabilită de Charny între rege şi 
domnul de Bouille, nimic nu era mai simplu decit ca 
tînărul conte Louis să-i fie prezentat regelui chiar de La 
Fayette. 

Imprejurările păreau să vină spontan în 
întimpinarea dorințelor tînărului ofiţer. 

Se afla de trei zile la Paris fără să fi hotărit ceva, 
chibzuind mijlocul prin care să ajungă pînă la rege şi 
întrebîndu-se, cum spuneam, dacă n-ar fi mai sigur să i 

se adreseze direct lui La Fayette, cînd i se înmînă un 
bilet din partea acestuia, prin care-l anunţa că sosirea 
sa la Paris era cunoscută şi îl invita să-l întîlnească la 
statul major al gărzii naţionale sau la palatul Noailles. 

Într-un fel, providenţa răspundea cu glas tare 
rugăminţii ce i-o adresase în şoaptă domnul Bouillé. 
Era o zînă bună, cum sînt multe în frumoasele povestiri 
ale lui Perrault, care, luînd cavalerul de mînă, îl 
conduce la ţintă. 

Contele se duse în grabă la statul major. 

Generalul tocmai plecase la primărie, unde avea 
de primit o comunicare din partea domnului Bailly. In 
absenţa generalului îl întîlni pe aghiotantul acestuia, 
domnul Romeuf. 

Romeuf îşi făcuse serviciul în acelaşi regiment ca 
şi tînărul conte şi cu toate că unul aparţinea 
democraţiei şi celălalt aristocrației, între ei se 
înnodaseră anumite relaţii. De atunci, Romeuf, care 
trecuse într-unul din regimentele desfiinţate după 14 
iulie, nu-şi mai reluă activitatea militară decît în garda 
naţională, unde ocupa postul de aghiotant preferat al 
generalului La Fayette. 

Cei doi tineri, cu toate că aveau opinii diferite 
asupra multor lucruri, erau de acord asupra unuia 
amîndoi îl iubeau şi îl respectau pe rege. 

Numai că unul îl iubea în felul patrioţilor, adică cu 
condiţia să refuze jurămîntul şi, dacă va fi necesar, să 
cheme armate străine pentru a le băga rebelilor minţile 
în cap. 

Prin rebeli domnul de Bouillé înţelegea trei sferturi 
din membrii Adunării, garda naţională, electorii, etc. 
etc., adică cinci şesimi din Franţa. 

Romeuf avea douăzeci şi şase de ani, iar contele 
Louis douăzeci şi doi, aşa că era greu să vorbească 
multă vreme despre politică. De altfel, contele Louis 
nici nu voia să fie bănuit că-l preocupă vreo problemă 
serioasă. Incredinţă un mare secret amicului său 

Romeuf, şi-anume că a părăsit Metz-ul cu o simplă 
permisie, pentru a veni să întîlnească la Paris o femeie 
pe care o adora. 

In timp ce contele Louis făcea această confidenţă 
aghiotantului, generalul La Fayette apăru în pragul uşii, 
care rămăsese deschisă. Deşi îl văzuse foarte bine pe 
noul sosit printr-o oglindă aşezată în faţa sa, domnul 
de Bouillé îşi continuă povestirea. În ciuda semnelor ce 
i le făcea Romeuf şi pe care se făcea că nu le înţelege, 
ridică glasul, astfel încît generalul să nu piardă nici un 
cuvînt din ce spunea. 

Generalul auzise totul : era exact ceea ce voia 
contele Louis. La Fayette continuă să înainteze în 
spatele povestitorului şi, punîndu-i mîna pe umăr cînd 
acesta terminase, îl apostrofă : 

— Ah ! domnule libertin, iată de ce te ascunzi de 
respectabilele dumitale rude. 

Nu era cu adevărat un judecător sever, un mentor 
încruntat acest tînăr general de treizeci şi doi de ani, 
foarte la modă el însuşi printre toate femeile la modă 
ale epocii. De aceea, contele Louis nu părea prea 
speriat de dojana ce-l aştepta. 

— Mă ascundeam atît de puţin de ele, dragul meu 
văr, încît chiar azi voiam să am onoarea să mă prezint 
în faţa celui mai ilustru dintre ele, dacă nu m-ar fi 
chemat chiar dînsul prin mesajul trimis. 

Şi-i arată generalului scrisoarea pe care o primise. 

— Ei bine, puteţi afirma domnilor din provincie că 
poliţia Parisului e rău informată? întrebă generalul cu 
un aer de satisfacţie, care dovedea că punea în asta un 
oarecare amor-propriu. 

— Ştim că nu putem ascunde nimic, generale, 
celui ce veghează asupra libertăţii poporului şi binelui 
regelui. 

La Fayette îşi privi vărul pieziş, cu acel aer de om 
în acelaşi timp bun, spiritual şi puţin ironic, pe care i l- 
am cunoscut şi noi. Ştia că binele regelui era foarte 


276 


important pentru această ramură a familiei căreia îi 
păsa însă prea puţin de soarta poporului. De aceea nici 
nu răspunse decit la o parte a frazei. 

— Şi vărul meu, domnul marchiz de Bouille, 
spuse, apăsînd pe titlul la care el renunţase din 
noaptea de 4 august, nu l-a însărcinat pe fiul său cu 
vreun mesaj pentru acest rege asupra binelui căruia 
veghez ? 

— M-a însărcinat să depun la picioarele sale 
omagiul sentimentelor sale cele mai respectuoase, 
răspunse tînărul, dacă generalul La Fayette nu mă va 
găsi nedemn să fiu prezentat suveranului meu. 

— Să vă prezint... şi cînd asta ? 

— Cît mai repede cu putinţă, generale. Cu atit 
mai mult cu cît cred că am avut onoarea să v-o spun, 
dumneavoastră şi lui Romeuf, că fiind aici fără 
concediu... 

— l-ai spus lui Romeuf, dar este acelaşi lucru, 
fiindcă am auzit şi eu. Ei bine, să vedem, tot ce e bun 
nu trebuie amînat. Acum e ora unsprezece dimineaţa. 
In fiecare zi, la prînz, am onoarea să văd pe rege şi pe 
regină. Mănîncă ceva cu mine dacă n-ai luat decit o 
primă gustare, şi te voi conduce la Tuileries. 

— Dar, spuse tînărul, aruncîndu-şi privirea asupra 
uniformei şi a cizmelor sale, sînt oare în ţinută 
corespunzătoare, dragă vere ? 

— În primul rînd, răspunse La Fayette, îţi voi 
spune, sărman copil, că această mare problemă, a 
etichetei, care ţi-a fost doică, s-a îmbolnăvit grav, dacă 
nu cumva chiar a murit de la plecarea dumitale. Apoi, 
mă uit la dumneata : uniforma ţi-e ireproşabilă, 
cizmele de ţinută. Ce îmbrăcăminte i se potriveşte mai 
bine unui gentilom gata să moară pentru regele său 
decit uniforma de război ? Haide, Romeuf, vezi dacă 
putem fi serviţi. Il iau cu mine pe domnul Bouillé la 
Tuileries imediat după dejun. 

Acest proiect corespundea de minune dorinţei 
tînărului ofiţer ca să mai facă vreo obiecţie serioasă. 
De aceea se înclină în semn de consimţămiînt, de 
răspuns şi de mulţumire totodată. 

O jumătate de oră mai tîrziu, sentinelele de la 
poarta palatului prezentau onorul generalului La 
Fayette şi tînărului conte de Bouillé, fără să bănuiască 
că dădeau în acelaşi timp onorul militar revoluţiei şi 
contrarevoluţiei. 

Capitolul 31 
REGINA 


Domnul de La Fayette şi contele Louis de Bouille 
urcară mica scară a aripii Marsan şi ajunseră în faţa 
apartamentelor de la primul etaj, locuite de rege şi 
regină. 

Toate uşile se deschideau în faţa domnului de La 
Fayette, sentinelele dădeau onorul, servitorii se 
aplecau. Recunoşteau cu uşurinţă pe regele regelui, pe 
primarul palatului cum zicea domnul Marat. i 

La Fayette fu introdus întîi la regină. In ce-l 
priveşte pe rege, el se afla în atelierul de fierărie şi 
servitorul urma să-l anunţe la Majestatea Sa. 

Trecuseră trei ani de cînd domnul Louis de Bouille 
n-o văzuse pe Maria-Antoaneta. In aceşti trei ani 
fuseseră reunite Statele generale. Bastilia căzuse şi 
avuseseră loc evenimentele din 5 şi 6 octombrie. 

Regina împlinise treizeci şi patru de ani, „vîrstă 
emoţionantă”, spune Michelet, „pe care Van Dyck îşi 
făcuse plăcerea s-o picteze de atitea ori, vîrstă de 
femeie, vîrstă de mamă şi, la Maria-Antoaneta mai 
ales, vîrstă de regină”. 

In aceşti trei ani regina suferise mult cu sufletul şi 
mintea, de amor şi de amor propriu. Cei treizeci şi 
patru de ani apăreau clar gravaţi în jurul ochilor săi, 
prin acele fine nuanţe sidefii şi violacee care trădează 
ochii ce se umplu des de lacrimi, nopţile fără somn ; ce 
trădează mai ales acea durere profundă a inimii de 
care femeia — femeie sau regină — nu se mai 
însănătoşeşte odată ce a fost atinsă. 

Era vîrsta Mariei-Stuart prizonieră, virsta la care 
încercase cele mai profunde pasiuni, la care Douglas, 
Mortimer, Norfolk şi Babington se îndrăgostiseră, i se 
devotaseră şi muriseră pentru ea. 

La vederea acestei regine prizoniere, detestate, 
calomniate, amenințate — ziua de 5 octombrie 
dovedise că amenințările nu erau deşarte — sufletul 
cavaleresc al tînărului Louis de Bouillé fu adînc 
impresionat. 

Femeile nu se înşală deloc asupra efectului ce-l 
produc şi, cum reginele şi regii au pe deasupra o bună 
memorie a figurilor, care fac parte într-un fel din 
educaţia lor, îndată ce-l zări pe domnul de Bouillé, 
Maria-Antoaneta îl şi recunoscu. Abia îşi aruncă ochii 
asupra lui şi avu certitudinea că se găseşte în faţa unui 
prieten. 

Astfel încît, chiar înainte ca generalul să fi făcut 
prezentările, înainte de a fi ajuns la picioarele divanului 
pe care regina şedea pe jumătate culcată, aceasta 
apucase să se ridice şi, aşa cum se procedează în faţa 
unei vechi cunoştinţe pe care ai plăcerea s-o revezi, 
exclamă : 

— Ah ! Domnul de Bouillé ! 

Apoi, fără a se preocupa de generalul La Fayette, 
întinse mîna spre tînărul bărbat. 

Contele şovăi o clipă, neputînd crede că i se face 
o asemenea onoare. Mîna regală rămase totuşi întinsă, 
contele puse un genunchi la pămînt şi atinse această 
mînă cu buzele sale fremătînde. 

Era o greşeală ce o făcea regina prin această 
bunăvoință arătată domnului de Bouillé în faţa lui La 
Fayette, care nu fusese onorat niciodată în felul acesta. 
Ea trasa o linie de demarcaţie şi-l jignea pe omul de a 
cărui prietenie avea cea mai mare nevoie. lar acesta 
remarcă, cu amabilitatea la care îi era imposibil să 
renunţe, dar cu glasul uşor schimbat : 

— Pe onoarea mea, dragă vere, eu m-am oferit să 
te prezint Majestății Sale, dar mi se pare că mai 
degrabă dumneata erai acela care trebuia să mă 
prezinţi pe mine. 

Regina era atît de bucuroasă de a se afla în faţa 
unui om, a unui slujitor în care se putea încrede încît, 
întorcîndu-se spre La Fayette îi spuse, cu unul din acele 
suriîsuri de la Trianon şi Versailles : 

— Domnule general, contele Louis nu e un 
republican sever ca dumneavoastră. Vine de la Metz şi 
nu din America. N-a venit la Paris să sprijine 
Constituţia. A venit doar să-mi prezinte omagiile sale. 
Nu vă miraţi deci că îi acord eu, o sărmană regină pe 
jumătate detronată, favoarea care pentru el, biet 
provincial, mai merită poate acest nume, în timp ce 
pentru dumneavoastră... 

Şi regina făcu o strimbătură fermecătoare, 
aproape de fată tînără, care voia să spună : „In timp ce 
dumneavoastră, domnule Scipio, în timp ce 
dumneavoastră, domnule Cincinatus, vă bateţi joc de 
asemenea gesturi galante.” 

— Doamnă, spuse La Fayette, am trecut mereu 
respectuos şi devotat prin faţa reginei, fără ca regina 
să fi înţeles vreodată acest respect, fără ca regina să fi 
apreciat vreodată devotamentul meu. Va fi o mare 
nenorocire pentru mine, poate o nenorocire şi mai 
mare pentru ea. 

Apoi salută. 

Regina îl privi cu ochii ei adinci şi limpezi. Nu 
odată La Fayette îi spusese asemenea cuvinte, nu 
odată ea se gindise la cele spuse de La Fayette, dar 
spre nenorocirea ei, avea — aşa cum spusese 
generalul — o repulsie instinctivă faţă de acest om. 

— Haide, generale, spuse ea, fiţi generos, iertaţi- 
mă. 

— Eu, doamnă, să vă iert ? Şi de ce? 

— Pentru elanul meu către această bună familie 
de Bouillé, care mă iubeşte din tot sufletul. 

La Fayette salută din nou. 

— Şi-acum, spuse regina, după iertare pace. O 
bună stringere de mînă, generale, în maniera 

englezească sau americană. Şi-i întinse mîna, dar 
deschisă şi cu palma înainte. 

La Fayette atinse cu o mînă rece mina reginei 
spunînd : 

— Regret că nu vreţi deloc să ţineţi minte că sînt 
francez, doamnă. Nu e prea departe 6 octombrie de 16 
noiembrie. 

— Aveţi dreptate, generale, spuse regina făcînd 
un efort să se stăpînească, şi îi strînse mîna. Sînt o 
ingrată. 

Şi lăsîndu-se să cadă pe canapea ca istovită de 
emoție, spuse : 

— De altfel, n-ar trebui să vă mire, ştiţi bine că 
asta este ceea ce mi se impută. 

Apoi, clătinînd din cap : 

— Ei bine, generale, ce e nou în Paris ? 

La Fayette avea prilejul unei mici răzbunări şi se 
folosi de ea : 

— Ah ! doamnă, spuse el, ce rău îmi pare că nu 
aţi fost ieri la Adunare ! Aţi fi văzut o scenă 
înduioşătoare şi care cu siguranţă v-ar fi emoţionat 
profund : un moşneag venind să mulţumească Adunării 
de fericirea ce-i datora reginei şi regelui, căci Adunarea 
nu poate face nimic fără sancţiune regală. 

— Un moşneag ? repetă regina distrată. 

— Da, doamnă. Dar ce moşneag ! Decanul de 
vîrstă al omenirii, un bătrîn de o sută douăzeci de ani, 
din Jura, adus la bara Adunării de cinci generaţii de 
descendenţi şi venind să mulţumească pentru 
decretele din 4 august, înţelegeţi, doamnă, un om care 
a fost şerb o jumătate de secol, sub Ludovic al XIV-lea 
şi optzeci de ani după aceea! 

— Şi ce a făcut Adunarea pentru acest om ? 

— S-a ridicat toată în picioare şi l-a obligat pe el 
să se aşeze şi să se acopere. 

— Ah ! spuse regina cu acel ton ce-i era propriu 
numai ei, trebuie să fi fost, într-adevăr, mişcător. Din 

păcate, n-am fost acolo. Dar ştiţi mai bine ca oricine, 
generale, adăugă surînzind, că nu sînt totdeauna acolo 
unde vreau. 

Generalul făcu un gest ca şi cum ar avea ceva de 
răspuns, dar regina continuă fără să-i lase timp să vor- 
bească. 

— Nu, eram aici şi o primeam pe biata văduvă a 
lui François, brutarul Adunării, pe care Adunarea l-a 
lăsat să fie asasinat în faţa porţilor sale. 

— Doamnă, răspunse generalul, vorbiţi de una 
din nenorocirile care i-au îndurerat cel mai mult pe 
reprezentanţii Franţei. Adunarea nu a putut preveni 
asasinatul, dar i-a pedepsit cel puţin pe vinovaţi. 

— Da, vă jur însă că pedeapsa n-a putut-o 
consola pe sărmana femeie. 

La Fayette ridică mîna, ca un om care e gata să 
ceară cuvintul şi care e încîntat că îi este acordat. 

— Tocmai, spuse el, este a doua aluzie ce o faceţi 
într-un răstimp foarte scurt la această pretinsă 
captivitate în care vă ţin. Doamnă, mă grăbesc s-o 
spun faţă de vărul meu şi o voi repeta, dacă e nevoie, 
în faţa întregului Paris, a întregii Europe, a întregii lumi, 
că sînteţi liberă şi nu am decit o dorinţă : să dovediţi 
aceasta, regele reluîndu-şi vînătorile şi călătoriile, iar 
dumneavoastră însoţindu-l. 

Regina zîmbi, ca o persoană puţin convinsă. 

— Pentru azi nu am altă rugăminte să vă fac, 
dragă generale, decît să-l invitaţi pe vărul 
dumneavoastră, dacă mai rămîne citeva zile la Paris, la 
unul din cenaclurile doamnei de Lamballe. Ştiţi că 
primeşte lume atît pentru ea cît şi pentru mine ? 

— lar eu voi profita de invitaţie şi pentru mine, 
spuse La Fayette. 

Regina răspunse printr-o înclinare a capului şi 
printr-un suris. 

insemna că întrevederea se terminase. 

Fiecare luă ceea ce îi revenea : La Fayette 
salutul ; contele Louis surîsul. 

Amîndoi ieşiră mergînd de-a îndărătelea, ducînd 
cu ei din această întrevedere unul ceva mai multă 
amărăciune, celălalt şi mai mult devotament. 

Capitolul 32 
REGELE 


La uşa apartamentului reginei, cei doi vizitatori îl 
găsiră pe valetul regelui, François Hue, care-i aştepta. 

Regele lăsase vorbă pentru domnul de La Fayette 
că, deoarece începuse, pentru a se distra, o nouă 
lucrare de lăcătuşerie, foarte importantă, îl ruga să 
urce pînă la fierărie. 

Sosind la Tuileries, regele se informase în primul 
rind dacă exista o fierărie. Aflind că acest lucru de 
indispensabilă necesitate pentru el fusese omis în 
planul de construcţie de către Caterina de Medicis şi 
Philbert de Lorme, alesese la al doilea etaj, deasupra 
camerei sale de dormit, o mare mansardă, cu scară 
exterioară şi interioară, pentru a-şi instala atelierul de 
fierărie. 

În toiul gravelor preocupări ce-l asaltară în 
ultimele aproape cinci săptămîni de cînd se afla la 
Tuileries, Ludovic al XVI-lea n-a uitat nici o clipă de 
fierăria sa. Asta era ideea lui fixă. A participat la 
instalarea ei, a marcat el însuşi locul foalelor, vetrei, 
nicovalei, bancului şi menghinei. in sfîrşit, fierăria 
fusese definitiv instalată în ajun. Unelte de toate 
felurile erau rînduite pe poliţe, atîrnate în cuie — totul 
la îndemiînă. Ludovic n-a putut rezista multă vreme şi 
încă de dimineaţă s-a pus cu ardoare la această treabă 
care-l distra atît de mult şi în care fără îndoială ar fi 
devenit maestru dacă, spre marele regret al meşterului 
Gamain nu i l-ar fi sustras ceata de pierde-vară, 
domnul Turgot, domnul de Calonne sau domnul 
Necker, vorbindu-i nu numai de treburile Franţei, ceea 
ce la rigoare ar fi admis pînă şi Gamain, dar, ceea cei 
se părea absolut inutil, de treburile Brabantului, 
Austriei, Angliei, Americii şi Spaniei. 

Aceasta explică de ce regele Ludovic al XVI-lea, în 
primul elan al muncii, în loc să coboare şi să-l 
primească pe La Fayette, îl rugă pe acesta să urce la 
el. 

Pentru a-i conduce la fierăria regală, valetul socoti 
că e mai bine ca vizitatorii să nu treacă prin 
apartamente, ci să urce direct pe scara particulară a 
regelui, ceea ce le lungi mult drumul. 

Din această deviere de la linia dreaptă, tînărul 
conte Louis cîştigă timpul necesar de gîndire. 

Oriciît de plin i-ar fi fost sufletul de buna primire ce 
i-o făcuse regina, nu putea să nu-şi dea seama că ea 
nu-l aşteptase. Nici un cuvînt cu dublu sens, nici un 
gest tăinuit nu i-a dat de înţeles că augusta prizonieră, 
cum afirma singură că este, ar fi avut cunoştinţă de 
misiunea care-i era încredinţată, şi era clar că nu conta 
în nici un caz pe el ca pe cineva care ar fi putut-o 
smulge din captivitate. 

li rămînea contelui să observe cu atenţie dacă în 
primirea regelui, în cuvintele şi gesturile acestuia 
există vreun semn pe care numai el l-ar putea înţelege 
şi care i-ar arăta că Ludovic al XVI-lea era mai bine 
informat decît La Fayette asupra cauzelor călătoriei 
sale la Paris. 

La uşa fierăriei, valetul se întoarse şi, cum nu 
cunoştea numele domnului de Bouillé, întrebă : 

— Pe cine să anunţ ? 

— Anunţaţi-l pe generalul şef al gărzii naţionale. 
Voi avea onoarea să-l prezint eu însumi pe domnul Ma- 
jestăţii Sale. 

— Domnul comandant şef al gărzii naţionale, 
anunţă valetul. 

Regele se întoarse : 

— Ah ! ah ! dumneavoastră sînteţi, domnule de 
La Fayette ? Vă cer scuze că v-am făcut să urcați pînă 
aici, dar fierarul vă asigură că sînteţi bine venit în 
fierăria sa. 

— Sire, răspunse La Fayette, în orice împrejurare 
aş avea onoarea să mă prezint la rege, la orice etaj şi 
în orice haină mă primeşte, regele va fi întotdeauna 
rege pentru mine. 

— Nu mă îndoiesc, marchize. Dar văd că nu 
sînteţi singur. V-aţi schimbat aghiotantul ? 

— Acest tînăr ofiţer — şi rog să-mi permiteţi să vi-l 
prezint — este vărul meu, contele Louis de Bouille, că- 
pitan de dragoni în regimentul lui Monsieur. 

— Ah ! ah ! făcu regele lăsînd să-i scape o uşoară 
tresărire pe care tînărul gentilom o remarcă. Da, 
domnul conte Louis de Bouillé, fiul marchizului de 
Bouillé, comandant al cetăţii Metz. 

— Este exact, Sire, spuse cu vioiciune tînărul 
conte. 

— Ah ! domnule conte Louis de Bouillé, scuzaţi-mă 
că nu v-am recunoscut. Am vederea slabă... Şi aţi 
plecat de multă vreme din Metz ? 

— De cinci zile, Sire. Şi aflindu-mă la Paris fără 
concediu oficial, dar cu o permisie specială dată de 
tatăl meu, am solicitat rudei mele, domnul de La 
Fayette, să vă fiu prezentat. 

— Bine aţi făcut, conte. 

Puținele cuvinte rostite de rege fuseseră 
suficiente pentru tînărul conte spre a înţelege că 
trebuie să fie prudent. Mai ales această întrebare : „Aţi 
plecat de multă vreme din Metz ?” însemna : „Aţi 
părăsit oraşul Metz după sosirea contelui de Charny ?” 

Răspunsul mesagerului trebuie să-l fi lămurit sufi- 
cient pe rege : „Am plecat din Metz de cinci zile şi sînt 
la Paris fără concediu oficial, dar cu permisiunea 
specială a tatălui meu”, voia să spună : „Da, Sire, l-am 
văzut pe domnul Charny, şi tatăl meu m-a trimis la 
Paris pentru a mă înţelege cu Majestatea Voastră, şi 
pentru a obţine în acelaşi timp certitudinea că domnul 
conte vine într-adevăr din partea regelui”. 

Domnul de La Fayette aruncă o privire curioasă în 
jur. Mulţi intraseră în cabinetul de lucru al regelui, în 
sala sa de consiliu. În bibliotecă, sau chiar în camera 
de rugăciune. Puţini au avut însă această favoare 
deosebită, de a fi admişi în fierărie, unde regele 
devenea ucenic şi unde adevăratul rege, adevăratul 
stăpîn, era domnul Gamain. 

Generalul remarcă perfecta ordine în care erau 
rinduite toate uneltele — ceea ce nu era de mirare, 
căci regele se apucase de lucru abia de dimineaţă. 

Valetul Hue îi servise drept ucenic şi trăsese la 
foale. 

— Şi Majestatea Voastră, spuse La Fayette, destul 
de încurcat de subiectul ce trebuia să-l abordeze cu un 
rege care-l primea cu miînecile suflecate, cu pila în 
mînă şi cu şorţul de piele în faţă, şi Majestatea Voastră 
realizează o lucrare importantă ? 

— Da, generale. Realizez marea operă a 
lăcătuşeriei : o broască. 

— Ce fel de broască face Majestatea Voastră ? 
întrebă tînărul conte cu acea cvasi-familiaritate la care- 
| autoriza îmbrăcămintea regelui şi locul unde se 
găsea. 

—O, pur şi simplu o închizătoare secretă, ce se 
deschide pe ambele laturi, dar mi-e teamă că mi-am 
supraevaluat forţele. Dacă l-aş mai avea pe sărmanul 
Gamain, care-şi spune meşterul meşterilor ! 

— Acest om de treabă a murit, Sire ? 

— Nu, răspunse regele aruncînd tînărului conte o 
clipire a ochiului ce voia să spună : „Inţelege din două- 
trei vorbe”. Nu, e la Versailles, pe strada Reservoire. 
Dragul de el, nu a îndrăznit să vină să mă vadă la 
Tuileries. 

— De ce, Sire ? întrebă La Fayette. 

— De teamă să nu se compromită ! Un rege al 
Franţei este deosebit de compromiţător în acest 
moment. Ca dovadă, toţi prietenii mei sînt fie la 

Londra, fie la Coblentz, fie la Torino. Totuşi, dragă 
generale, continuă regele, dacă nu vedeţi nici un 
inconvenient ca el să vină aici cu unul din ucenicii săi, 
aş trimite după el zilele acestea. 

— Sire, răspunse cu vioiciune de La Fayette, 
Majestatea Voastră ştie bine că este liber să cheme pe 
cine doreşte şi să se întîlnească cu cine-i place. 

— Da, cu condiţia ca sentinelele dumneavoastră 
să-i percheziţioneze pe vizitatori cum se procedează cu 
contrabandiştii la frontieră. Sărmanul Gamain s-ar 
crede cu siguranţă pierdut dacă trusa sa ar fi luată 
drept cartuşieră, iar pilele drept pumnale ! 

— Sire, într-adevăr nu ştiu cum să mă scuz, dar 
răspund de viaţa regelui în faţa Franţei şi Europei, şi 
nici o măsură de precauţie nu este exagerată pentru 
ca această viaţă prețioasă să fie în siguranţă. In ce-l 
priveşte pe Gamain, puteţi da ordinele ce le veţi crede 
de cuviinţă. 

— Foarte bine, vă mulţumesc, domnule de La 
Fayette. Deocamdată nu este urgent. Abia peste opt 
sau zece zile voi avea nevoie de el, spuse regele 
aruncînd o privire grăitoare către domnul de Bouillé — 
de el şi de ucenicul său. Il voi anunţa prin valetul meu 
Durey, care e unul din prietenii săi. 

— Nu va avea decit să se prezinte, Sire, pentru a 
fi introdus la rege. Numele său va servi drept permis 
de trecere. Dumnezeu să mă păzească. Sire, de 
reputaţia de temnicer, de portar, de purtător de chei 
ce mi se face ! Niciodată regele nu a fost atît de liber 
cît este în acest moment. Am venit chiar să-l conjur pe 
Majestatea Voastră să-şi reia vînătorile şi călătoriile. 

— O ! vînătorile mele, nu, mulţumesc ! De altfel, 
după cum vedeţi, pentru moment am altceva în cap. În 
ce priveşte călătoriile, e altă poveste. Ultima pe care 
am făcut-o, de la Versailles la Paris, m-a vindecat de 
dorinţa de a călători, cel puţin într-o societate atît de 
numeroasă. 

Şi regele aruncă din nou o privire contelui de 
Bouillé, care printr-o anume clipire a pleoapelor lăsă să 
se înţeleagă că a priceput. 

— Şi-acum, domnule, spuse Ludovic al XVI-lea 
adresîndu-se tînărului, părăsiţi în curînd Parisul pentru 
a vă înapoia lîngă tatăl dumneavoastră ? 

— Sire, părăsesc Parisul peste două-trei zile, dar 
nu pentru a mă înapoia la Metz. Bunica mea stă la 
Versailles, pe strada Reservoire, şi trebuie să mă duc 
să-i prezint omagiile mele. Apoi, sînt însărcinat de tatăl 
meu să rezolv o chestiune de familie destul de 
importantă, şi abia peste opt sau zece zile mă voi 
putea vedea cu persoana de la care trebuie să primesc 
dispoziţiile necesare. Nu mă voi înapoia la tatăl meu 
decît în primele zile ale lui decembrie. In afara cazului 
în care regele ar dori, dintr-un motiv oarecare, să-mi 
grăbesc întoarcerea la Metz. 

— Nu, domnule, staţi liniştit, duceţi-vă la 
Versailles, ocupaţi-vă de treburile de care v-a vorbit 
marchizul şi, după ce le veţi fi terminat, înapoiaţi-vă şi 
spuneţi-i tatălui dumneavoastră că nu l-am uitat, că-l 
ştiu ca pe unul dintre cei mai credincioşi prieteni şi că 
într-o zi îl voi prezenta domnului de La Fayette, pentru 
ca generalul şef să-l recomande domnului de Portail. 

La Fayette zîmbi din vîrful buzelor la auzul acestei 
noi aluzii la omnipotenţa sa. 

— Sire, zise el, vi i-aş fi recomandat de mai multă 
vreme pe domnii de Bouillé dacă n-aş fi avut onoarea 
să le fiu rudă. Teama că s-ar putea spune că vreau să 
obţin favorurile regelui pentru familia mea m-a 
împiedicat pînă acum de a le face această onoare. 

— Ei bine, lucrurile au luat acum o întorsătură 
bună, domnule de La Fayette. Vom mai vorbi despre 
asta, nu-i aşa ? 

Şi regele încheie convorbirea cu cei doi gentilomi 
cu un aer de majestate care făcea un contrast destul 
de ciudat cu îmbrăcămintea vulgară pe care o purta. 


290 


Apoi, după ce uşa se închise, îşi spuse în sinea sa: 

— Cred că tînărul m-a înţeles şi că în opt sau zece 
zile îl voi avea aici pe meşterul Gamain şi pe ucenicul 
său pentru a mă ajuta să pun broasca. 

Capitolul 33 
OEDIP ŞI LOT 


Era aproape de miezul nopţii cînd un bărbat, 
venind dinspre strada Royale şi intrind pe strada 
Saint-Antoine, se opri în umbra  fîntînii Sainte- 
Catherine, pentru a se asigura că nu e urmărit, apucă 
apoi pe o străduţă ce ducea spre „palatul Saint-Paul” 
şi, ajungînd la capătul ei, se opri în faţa zăbrelelor 
cimitirului Saint-Jean. 

Aici aşteptă, ştergindu-şi cu miîneca tunicii de 
sergent sudoarea ce-i curgea pe frunte. Într-adevăr, în 
clipa cînd suna de miezul nopţii, ceva ca o umbră 
apăru alunecînd printre tise şi chiparoşi. Umbra se 
apropie de zăbrelele de fier şi introduse o cheie în 
broască. La acest scîrţiit, militarul se trase înapoi. 

— Ei bine, domnule Beausire, spuse vocea ironică 
a lui Cagliostro, nu mă recunoşti sau ai uitat că avem 
întîlnire ? 

— Ah ! dumneavoastră eraţi, spuse Beausire 
răsuflînd uşurat, cu atît mai bine ! 

— AŞ, făcu Cagliostro, dumitale să-ţi fie frică de 
ceva ? Treci de partea asta a gardului şi vei fi liniştit, 
fiindcă nu vei întîlni pe altcineva în afară de mine. 

Beausire se execută. 

— Mergi pe potecă, dragă domnule, spuse 
Cagliostro, la douăzeci de paşi de aici vom găsi un fel 
de altar ruinat, pe scările căruia vom putea discuta de 
minune despre micile noastre treburi. 

Beausire era gata să-i dea ascultare lui Cagliostro, 
dar, după un moment de ezitare, întrebă : 

— Unde dracu vedeţi un drum ? 

— Adevărul este că acest cimitir este unul dintre 
cele mai prost întreţinute. Dar nu e de mirare. Ştii doar 
că sînt înmormiîntaţi aici numai condamnaţii care au 
fost executaţi în piaţa Grève. 

Beausire îl urmă pas cu pas pe Cagliostro. 

— In sfîrşit, spuse Cagliostro oprindu-se aproape 
de nişte ruine, am ajuns. 

Şi, aşezîndu-se pe nişte dărimături, îi arătă cu 
degetul o piatră pe care să se aşeze. 

— Acum, că sîntem aici, bine instalaţi, hai să 
trecem la chestiune, domnule Beausire. Cîţi eraţi sub 
arcadele din piaţa Royale ? 

— Şase, împreună cu mine. 

— Să vedem dacă sînt oamenii la care mă 
gîndisem. Primul ai fost dumneata, aici nu încape 
îndoială. Apoi, prietenul dumitale Tourcaty, un fost 
ofiţer recrutor care se angajează să ridice legiunea din 
Brabant. Al treilea, un bun regalist, Morquie, fost 
sergent în gărzile franceze, acum sublocotenent într-o 
companie de centru. Apoi domnul de Favras, apoi omul 
mascat. Poţi să-mi dai ceva informaţii în ce-l priveşte 
pe acesta ? 

Beausire îl privi atît de fix pe Cagliostro încît ochii 
săi păreau că se aprind în întuneric. 

— Dar, spuse el, nu este ?... 

Şi se opri, ca şi cum i-ar fi fost teamă să comită un 
sacrilegiu dacă ar spune mai mult. 

— Cine să fie ? întrebă Cagliostro. 

— Nu este ?... 

— Ei drăcie, parc-ai avea un nod în git, dragă 
domnule Beausire. Fii atent, nodurile în git aduc 
cîteodată un nod pe git... 

— Dar, în sfîrşit, reluă Beausire, nu e... domnul ? 

— Care domn ? întrebă Cagliostro. 

— Monsieur... Domnul, fratele regelui. 

— Ah ! dragă domnule Beausire. Dacă marchizul 
de Favras, care are interesul să lase să se creadă că a 
pus mîna pe un prinţ de sînge pentru această afacere, 
afirmă că omul mascat e Monsieur, asta se înţelege : 
cine nu ştie să mintă, nu ştie să conspire. Dar dacă doi 
oameni ca dumneata şi prietenul dumitale, Tourcaty, 

doi recrutori, obişnuiţi să cîntărească oamenii din ochi, 
se lasă astfel înşelaţi, nu prea e de crezut. 

— Cam aşa-i, zise Beausire. 

— Monsieur e înalt de cinci picioare, trei degete şi 
şape linii, iar mascatul, de aproape cinci picioare şi 
şase degete. 

— Într-adevăr, spuse Beausire. Dar, dacă nu e 
Monsieur, cine poate fi ? 

— Ah ! aş fi bucuros şi mîndru, dragă domnule 
Beausire, să am ceva să-ţi comunic, dar eu speram să 
aflu ceva de la dumneata. 

— Totuşi, dumneavoastră, domnule conte, ştiţi 
cine e acest om ? 

— Tecred! 

— Ar fi o indiscreţie să vă întreb ? 

— Numele lui ? 

Beausire făcu un semn că asta era ceea ce dorea. 

— Un nume e întotdeauna un lucru grav de spus, 
domnule Beausire. De fapt, aş fi mai mulţumit dacă l-ai 
ghici. 

— Să ghicesc... Sînt cincisprezece zile de cînd 
încerc. 

— Ah! fiindcă nimeni nu te ajută. 

— Ajutaţi-mă, domnule conte. 

— Asta şi doresc. Cunoşti povestea lui Oedip ? 

— Puțin. Am văzut jucîndu-se o singură data 
piesa la Comedia franceză, din păcate însă, pe la 
sfîrşitul actului patru, am adormit. 

— Ei bine, îţi voi spune în două cuvinte ce a fost 
cu Oedip. | se proorocise că va deveni ucigaşul tatălui 
său şi soţul mamei sale. Dar crezînd că tatăl său este 
Polybos, l-a părăsit fără să-i spună un cuvint. A luat-o 
pe drumul ce ducea de la Daulis spre Delfi şi, la 
încrucişarea acestuia cu drumul spre Teba, s-a întîlnit 
cu un om urmat de cinci sclavi. Bărbatul se afla într-o 
trăsură care bara tot drumul. Totul s-ar fi aranjat dacă 
omul din trăsură s-ar fi învoit s-o ia puţin la stînga şi 

Oedip puţin la dreapta, dar fiecare voia să ţină mijlocul 
drumului. Omul cu trăsura avea un temperament 
coleric. Oedip era mai răbdător din fire. Cei cinci sclavi 
se aruncară, unul după altul, în faţa stăpînului lor şi 
căzură unul după altul. La rîndul lui căzu şi stăpiînul. 
Oedip trecu peste şase cadavre şi printre aceste şase 
cadavre se afla şi cel al tatălui său. 

— Drace ! spuse Beausire. 

— Apoi luă drumul spre Teba. Or, pe drumul Tebei 
se înălța muntele Phicion, iar pe lîngă o cărare şi mai 
îngustă decit aceea pe care Oedip îşi ucisese tatăl 
şedea într-o grotă un animal neobişnuit. Acest animal 
avea aripi de vultur, cap şi sîni de femeie, trup şi 
gheare de leu. 

— Ah ! ah ! făcu Beausire, credeţi că există 
asemenea monştri ? 

— N-aş putea să-ți spun, dragă domnule 
Beausire, răspunse cu gravitate Cagliostro, deoarece 
cînd m-am dus la Teba pe acelaşi drum, o mie de ani 
mai tîrziu, sfinxul era mort. Pe scurt, pe vremea lui 
Oedip era în viaţă, şi una din maniile sale era, să se 
proţăpească în drum, propunînd trecătorilor dezlegarea 
unei ghicitori şi înghiţindu-i în momentul în care n-o 
puteau dezlega. Or, cum treaba asta dura de trei 
secole, trecătorii deveneau din ce în ce mai rari, iar 
sfinxul era lihnit de foame. Cînd îl văzu pe Oedip, se 
duse în mijlocul drumului şi, ridicînd laba pentru a-i 
face semn să se oprească îi spuse : „Drumeţule, eu sînt 
sfinxul. — Şi ce dacă ? întrebă Oedip. — Ei bine, 
destinul m-a trimis pe pămînt pentru a propune 
muritorilor dezlegarea unor ghicitori. Dacă nu ghicesc, 
îmi aparţin. Dacă ghicesc, aparţin eu morţii şi mă azvîrl 
singur în prăpastia în care am azvirlit pînă acum 
cadavrele tuturor acelora care au avut nenorocul să 
mă găsească în calea lor”. Oedip aruncă o privire în 
fundul abisului şi văzu albul osemintelor. „Bine, spuse 
tînărul, care e ghicitoarea ? — lat-o, spuse pasărea- 

leu : Care este animalul care merge în patru labe 
dimineața, în două la prinz şi în trei seara?” Oedip 
chibzui o clipă, apoi, cu un suris care nu putu să nu-l 
neliniştească pe sfinx, îi spuse : „Şi dacă ghicesc, te vei 
azvirli de bună voie în prăpastie? — E lege, 
răspunse sfinxul. — Bine, răspunse Oedip, acest animal 
este omul.” 

— Cum omul ? întrerupse Beausire, pe care 
începuse să-l intereseze povestirea, ca şi cum ar fi fost 
vorba de un fapt contemporan. 

— Da, omul ! Omul, care în copilărie, adică în 
dimineaţa vieţii, merge în miini şi în picioare ; care la 
vîrsta matură, adică la prînz, merge în două picioare şi 
care seara, adică la bătrineţe, se sprijină într-un 
baston. 

— Ah! exclamă Beausire, e adevărat, pe naiba!... 
Necăjit trebuie să fi fost sfinxul ! 

— Da, scumpul meu domn Beausire, atît de 
necăjit încît se aruncă cu capul înainte în prăpastie, 
avînd loialitatea să nu se folosească de aripile sale, şi- 
şi zdrobi capul de stînci. In ce-l priveşte pe Oedip, el îşi 
continuă drumul, ajunse la Teba, găsi pe Jocasta 
văduvă, se însură şi împlini astfel profeția oracolului, 
care spusese că îşi va ucide tatăl şi se va însura cu 
mama sa. 

— Dar, în fine, domnule conte, spuse Beausire, ce 
analogie vedeţi între povestea lui Oedip şi aceea a 
omului mascat ? 

— Ah! una mare... ai să vezi ! Mai întîi, ai vrut să- 
i cunoşti numele. 

— Da. 

— lar eu ţi-am zis că vreau să-ţi spun o ghicitoare 
: e-adevărat că sînt dintr-un aluat mai bun decit sfinxul 
şi că nu te voi înghiţi dacă vei avea ghinionul să nu ghi- 
ceşti. Atenţie, ridic laba : Cine e nobilul de la Curte 
care este nepotul tatălui său, fratele mamei sale şi 
unchiul, surorilor sale ? 

— Ah ! drace, făcu Beausire căzind într-o 
meditaţie nu mai puţin profundă ca aceea a lui Oedip. 

— Să vedem, caută, stimate domn, spuse 
Cagliostro. 

— Ajutaţi-mă puţin, domnule conte. 

— Cu plăcere... Te-am întrebat dacă cunoşti 
povestea lui Oedip. 

— Mi-aţi făcut această onoare. 

— Acum vom trece de la istoria păgină la cea 
sacră. Cunoşti povestea lui Lot. 

— Cu fiicele sale ? 


— Exact. 
— Fireşte că o cunosc. Dar aşteptaţi puţin... 
Eh !... da... Ceea ce se spunea despre bătrînul rege 


Ludovic al XV-lea şi despre fiica sa, doamna 
Adelaida !... 

— Frige, frige, dragul meu. 

— Atunci, omul mascat ar fi... ? 

— Inalt de cinci picioare şi şase degete. 

— Contele Louis... 

— Dă-i înainte ! 

— Contele Louis de... 

— Tăcere ! 

— Dar, de vreme ce aţi spus că aici nu sînt decit 
morţi... 

— Da, dar pe mormîntul lor creşte iarba, şi creşte 
chiar mai bine decît în altă parte. Ei bine, dacă aceeaşi 
iarbă, ca trestiile regelui Midas... cunoşti povestea 
regelui Midas ? 

— Nu, domnule conte. 

— i-o voi spune altă dată. Pentru moment, să 
revenim la a noastră ! 

Apoi, redevenind serios : 

— Spuneai aşadar ? 

— Scuzaţi-mă, credeam că dumneavoastră puneţi 
întrebările. 

— Ai dreptate. 

Şi în timp ce Cagliostro îşi pregătea întrebarea, 
Beausire murmură : 

— Pe legea mea, e-adevărat. Nepotul tatălui său, 
fratele mamei sale, unchiul surorilor sale... e contele 
Louis de Nar !... 

— Atenţie ! spuse Cagliostro. 

Beausire se întrerupse din monologul său şi-şi ciuli 
urechile. 

— Acum, cînd nu ne rămîne nici o îndoială în ce 
priveşte identitatea  conjuraţilor — mascaţi sau 
nemascaţi — să trecem la scopul complotului. 

Beausire făcu un semn din cap, care voia să 
spună că era gata să răspundă. 

— Scopul complotului este probabil răpirea 
regelui, nu-i aşa ? 

—  Intr-adevăr. 

— Şi ducerea lui la Péronne ? 

— La Peronne. 

— Care sînt mijloacele ? 

— Băneşti ? 

— In primul rînd cele băneşti. 

— Avem două milioane. i 

— Pe care vi-i împrumută un bancher genovez. Il 
cunosc pe acest bancher. Nu sînt şi alţii ? 

— Nu am de unde să ştiu. 

— In ce priveşte banii, e bine. Dar nu e suficient 
să ai bani. Mai trebuie şi oameni. 

— Domnul de La Fayette a dat autorizaţie să se 
ridice o legiune pentru a merge în ajutorul Brabant- 
ului, care se revoltă împotriva imperiului. 

— Ah! bunul La Fayette, murmură Cagliostro, îl 
recunosc în asta. 

Apoi, cu glas tare : 

— Bine ! Vom avea o legiune. Dar nu de o legiune 
e nevoie spre a executa un asemenea proiect, ci de o 
armată. 

— Avem şi o armată. 

— Ah ! Să vedem armata. 

— O mie două sute de cai vor fi strînşi la 
Versailles. In ziua desemnată vor pleca la unsprezece 
noaptea. La două dinspre dimineaţă vor sosi la Paris, în 
trei coloane. 

— Bine! 

— Prima va intra prin gardul de fier al porţii 
Chaillot, a doua prin bariera Roule, iar a treia prin cea 
din Grenelle. Coloana care va intra prin strada Grenelle 
îi va ucide pe generalul La Fayette ; cea care va intra 
prin poarta Chaillot îl va ucide pe domnul Necker ; în 
fine, cea ce va intra prin bariera Roule îl va omori pe 
domnul Bailly. 

— Bine ! repetă Cagliostro. 

— După lovitură, tunurile vor fi stricate, toată 
lumea se va aduna pe Champs-Elysées şi se va 
mărşălui asupra palatului Tuileries, care va fi al nostru. 

— Cum, al vostru ? Dar garda naţională ? 

— Acolo va trebui să acţioneze coloana din 
Brabant. Unită cu o parte a gărzii, plătită în acest scop, 
cu patru sute de soldaţi din garda elveţiană şi cu trei 
sute de conjuraţi din provincie, ea va pune mîna, graţie 
complicilor pe care-i avem înăuntru — pe porţile 
interioare şi exterioare ale palatului. Se va intra la rege 
strigîndu-se : „Sire, cartierul Saint-Antoine e în plină 
insurecție... o trăsură cu cai înhămaţi vă aşteaptă... 
trebuie să fugiţi !” Dacă regele consimte să fugă, 
treaba merge fără greutăţi : dacă nu consimte, va fi 
luat cu forţa şi va fi dus la Saint-Denis. 

— Bine! 

— Acolo se vor găsi douăzeci de mii de oameni 
din infanterie, cărora li se vor alătura cei o mie două 
sute de oameni din cavalerie, legiunea din Brabant, cei 
patru sute de elveţieni, trei sute de conjuraţi, zece, 
douăzeci, treizeci de mii de regalişti recrutaţi pe drum 
şi, cu această forţă, regele va fi dus la Perrone. 


299 


— Din bine în mai bine ! Şi la Péronne, ce se va 
face, dragul meu domn de Beausire ? 

— La Péronne se vor găsi douăzeci de mii de 
oameni care sosesc în acelaşi timp din Flandra 
maritimă, din Picardia, din Artois, Champagne, 
Bourgogne, Lorena, Alsacia şi din Cambrésis. Sîntem în 
tratative pentru încă douăzeci de mii de elveţieni, 
douăsprezece mii de germani şi douăsprezece mii de 
oameni din Sardinia care, alăturaţi primei escorte a 
regelui, vor totaliza un efectiv de o sută cincizeci de 
mii de oameni. 

— Frumoasă cifră ! spuse Cagliostro. 

— In cele din urmă, cu aceşti o sută cincizeci de 
mii de oameni se va merge asupra Parisului. Vor fi 
ocupate malurile din sudul şi nordul rîului, pentru a se 
tăia aprovizionarea oraşului. Infometat, Parisul va 
capitula. Va fi dizolvată Adunarea Naţională şi regele 
va fi reînscăunat ca rege adevărat, pe tronul părinţilor 
săi. 

— Amin ! spuse Cagliostro. 

Şi, ridicîndu-se, adăugă : 

— Dragă domnule de Beausire, ai o conversaţie 
dintre cele mai plăcute, dar cu dumneata e ca şi cu cei 
mai mari oratori — cînd au spus totul, nu mai au nimic 
de zis. Ai spus totul, nu-i aşa ? 

— Da, domnule conte, pentru moment. 

— Atunci, bună seara. Dacă vei mai avea nevoie 
odată de zece ludovici, tot cu titlul de cadou, desigur, 
vino să mă cauţi la Belleuve. 

— Şi să întreb de domnul conte de Cagliostro ? 

— Nu! Nu seva înţelege ce vrei să spui. Intreabă 
de baronul Zannone. 

— Baronul Zannone ! exclamă Beausire, dar 
acesta e numele bancherului genovez care a scontat 
polita de două milioane de franci a lui Monsieur. 

— E posibil, spuse Cagliostro. 

— Cum adică: e posibil ? 

— Da. Numai că făcînd atitea afaceri, aceasta s-o 
fi amestecat printre celelalte. lată de ce, la început nu 
mi-am amintit de ea. Dar cred că acum mi-o amintesc. 

Beausire era uluit în faţa acestui om, care uita o 
afacere de două milioane, şi începu să creadă, chiar şi 
numai din punct de vedere bănesc, că este mai bine să 
fie în serviciul celui ce dă decit al celui ce ia cu 
împrumut. 

Dar cum această uluire nu mergea chiar pînă 
acolo încît să-l facă să uite unde se află, după primii 
paşi ai lui Cagliostro se puse în mişcare şi-l urmă, 
potrivindu-şi atît de perfect pasul după al acestuia. 
Incît, văzîndu-i mergînd aproape lipiţi unul de altul, s-ar 
fi putut spune că sînt două automate dirijate cu acelaşi 
resort. 

Doar la poartă, după ce grila fusese închisă, cele 
două trupuri se separară vizibil. 

— Şi-acum, spuse Cagliostro, în ce direcţie o iei, 
domnule de Beausire ? 

— Dar dumneavoastră ? 

— In cea opusă. 

— Eu mă duc la Palais Royal, domnule conte. 

— lar eu spre Bastilia, domnule de Beausire. 

Cu aceste cuvinte cei doi bărbaţi se despărţiră, 
Beausire salutîndu-l pe conte cu o profundă reverență 
iar Cagliostro salutîndu-l pe Beausire cu o uşoară 
înclinare a capului. Şi amîndoi dispărură aproape 
instantaneu în întuneric. Cagliostro pe strada Temple, 
iar Beausire pe strada de la Verrerie. 

: Capitolul 34 F 
IN CARE GAMAIN DOVEDEŞTE CA ESTE 
CU ADEVARAT MEŞTER INTRE MEŞTERI 


Ne amintim de dorința ce şi-o exprimase regele în 
faţa domnului de La Fayette şi a contelui de Bouillé, de 
a-l avea pe lîngă el pe meşterul Gamain, care să-l ajute 
la o importantă lucrare de lăcătuşerie. Adăugase chiar 
— şi nu considerăm inutil să consemnăm aici acest 
amănunt — că un ucenic îndemînatic n-ar fi fost de 
prisos pentru a completa această trilogie de făurari. 
Numărul trei, plăcut zeilor, nu-i displăcu lui La Fayette, 
care dădu în consecinţă dispoziţiile necesare pentru ca 
meşterul Gamain şi ucenicul său să aibă intrarea liberă 
la rege şi să fie conduşi la fierărie de îndată ce se vor 
prezenta. 

Nimeni nu va fi prin urmare mirat văzîndu-l, la 
cîteva zile după această convorbire, pe meşterul 
Gamain — care nu le este străin cititorilor noştri, 
deoarece am avut grijă să-l prezentăm, în dimineaţa de 
6 octombrie, golind împreună cu un armurier 
necunoscut o sticlă de Bourgogne în taverna „La Podul 
Sevres” — văzîndu-l deci pe meşterul Gamain, însoţit 
de un ucenic, îmbrăcaţi în haine de lucru, prezentîndu- 
se la poarta palatului Tuileries. După ce au fost primiţi 
fără nici o dificultate, ei ocoliră, mergînd pe coridorul 
comun, apartamentele regale, urcară scara ce ducea la 
mansardă şi, ajungînd la uşa fierăriei, îşi spuseră 
valetului numele şi calitatea, adică : Nicolas-Claude 
Gamain, maestru lăcătuş, şi Louis Lacomte, ucenic. 

Îndată ce le auzi numele şi calitatea, Ludovic al 
XVI-lea alergă singur la uşă strigînd: 

— Intraţi ! Ah ! tu eşti, dragul meu Gamain ! Sînt 
foarte bucuros să te văd. De fapt, nu prea mai contam 
pe tine. Credeam că m-ai uitat ! 

— Dar de ce oare, întrebă Gamain, aţi luat un 
ucenic? Aţi făcut bine, e dreptul dumneavoastră, 
fiindcă eu lipseam. Din nefericire, adăugă el cu un gest 
maliţios, un ucenic nu e un meşter, nu-i aşa ? 

Ucenicul îi făcu un semn regelui. 

— Ce vrei, dragă Gamain, zise regele, mi s-a spus 
că nu mai vrei să mă vezi nici de aproape nici de 
departe. Se spunea că ţi-e teamă să nu te 
compromiţi... 

— Pe legea mea, Sire, v-aţi putut convinge la Ver- 
sailles că nu e bine să te numeri printre prietenii 
regelui... 

Un nor trecu pe fruntea lui Ludovic, iar ucenicul 
plecă fruntea. 

— Dar, continuă Gamain, se spune că lucrurile s- 
au îndreptat de cînd v-aţi înapoiat la Paris. 

În ce-l priveşte, tînărul părea să sufere enorm de 
familiarităţile ce şi le permitea Gamain. De aceea, 
apropiindu-se de rege, spuse : 

— Sire, Majestatea Voastră îmi permite să-i 
povestesc cum s-a întîmplat că meşterul Gamain şi eu 
împreună cu el avem onoarea să ne găsim în faţa sa ? 

— Da, dragul meu Louis, răspunse regele. 

— Ah ! asta e : dragul meu Louis, murmură 

nemulţumit Gamain. 
A — Dumitale îţi voi spune : „Bunul meu Gamain!” 
II strig pe acest tînăr dragul meu Louis nu pentru că se 
exprimă mai elegant decit tine, ci pentru că a găsit 
mijlocul să te readucă lîngă mine. 

— Ah ! nu eu n-am vrut să vă mai văd. Soţia mea 
îmi spunea în fiecare clipă : „Gamain, ai cunoştinţe 
prea înalte pentru tine. Nu e bine. În aceste vremuri, să 
ai de-a face cu aristocrații. Avem un oarecare avut, să-l 
păstrăm. Avem copii, să-i creştem. lar dacă delfinul 
vrea să înveţe şi el lăcătuşeria, să se adreseze altora, 
nu nouă. Franţa nu duce lipsă de lăcătuşi.” 

Ludovic îl privi pe ucenic înăbuşind un suspin pe 
jumătate ironic, pe jumătate melancolic : 

— Da, fără îndoială. Franţa nu duce lipsă de 
lăcătuşi, dar nu sînt mulţi lăcătuşi ca tine. 

— Asta i-am spus-o şi eu meşterului, Sire, îl 
întrerupse ucenicul, cînd m-am prezentat la el din 
partea dumneavoastră. l-am spus că regele lucrează la 
o închizătoare secretă, că a avut nevoie de un ajutor 
de lăcătuş, i s-a vorbit de mine şi m-a luat la el. Este o 
mare onoare pentru mine, dar de cîte ori dădeam de 
greu, Majestatea Sa exclama : „Of, dacă ar fi Gamain 
aici!” Atunci i-am promis să vă caut şi să vă aduc la 
rege. 

— Fiţi bineveniţi, spuse regele, mulţumindu-i cu o 
privire rapidă tînărului. Şi acum, prietene Gamain, cum 
mi se pare că eşti grăbit, să nu pierdem timpul. 

— Aşa e, spuse meşterul lăcătuş. De altfel, i-am 
promis doamnei Gamain să mă înapoiez încă în astă- 
seară. la să vedem, unde e faimoasa broască ? 

Regele puse în mîinile meşterului o broască pe 
trei sferturi terminată. 

— Nu merge ? Ei bine, cu meşterul Gamain va 
trebui să meargă. 

Şi Gamain încercă să învîrtă cheia. 

— Ah ! Uite ! Uite, spuse el. 

— Ai găsit cusurul, dragul meu ? 

— Cum sănu! 

— la să vedem. Arată-mi şi mie. 

— Se face repede, priviţi ! Dacă mă lăsaţi singur 
şi munca este destul de bine stropită, în două ore e 
gata, zise Gamain zîmbind cu subînţeles. 

Ceea ce cerea Gamain era exact ce-şi dorea 
regele. Gamain lăsat singur, îi oferea prilejul să rămînă 
şi el singur cu ucenicul. În acelaşi timp însă el vru să 
facă nazuri : 

— Dar dacă vei avea nevoie de ceva? 

— Dacă voi avea nevoie de ceva, voi chema 
valetul şi-i voi cere tot ce-mi trebuie. 

Regele se duse el însuşi la uşă. 

— François, spuse deschizind uşa, rămii te rog 
aici. Îi vei da meşterului tot ajutorul de care va avea 
nevoie, şi în special una sau două sticle de Bordeaux 
din cel mai bun. 

— Sire, vreau să vă reamintesc că prefer vinul de 
Burgundia. Bordeaux-ul ăsta e ca şi cum ai bea apă 
călduţă, 

— A, da ! Aşa e, uitasem... spuse regele rizînd. 
Am ciocnit amîndoi nu o dată... Ai înţeles, François, adu 
Bourgogne ! 

— Bine ! spuse Gamain lingîndu-şi buzele. 

— Iţi lasă gura apă, ai ? 

— Nu-mi vorbiţi de apă, Sire. Nu ştiu la ce poate 
sluji apa. Poate doar să răceşti fierul roşu... 

— Fii liniştit. Cît vei fi aici nu vei auzi vorbindu-se 
de apă. După ce termini, trimite după noi. 

— Şi de ce vă veţi ocupa cit voi fi eu aici ? 

— De dulapul căruia îi e destinată broasca. 

— Eo treabă care vă place : spor la lucru ! 

Făcînd din cap un semn de rămas bun, regele ieşi 
cu ucenicul Louis Lecomte, sau contele Louis cum, fără 
îndoială, va prefera să-i zică cititorul, pe care-l 
presupunem destul de perspicace pentru a-l fi 
recunoscut în falsul ucenic pe fiul marchizului de 
Bouillé. 

Capitolul 35 
ÎN CARE SE VORBEŞTE DESPRE CU 
TOTUL ALTCEVA DECÎT DESPRE 
LĂCĂTUŞERIE 


De astă dată regele nu ieşi din fierărie prin scara 
exterioară, comună tuturor, ci cobori prin scara 
secretă, rezervată numai lui, care ducea la cabinetul 
său de lucru. 

O masă din acest cabinet era acoperită cu o 
imensă hartă a Franţei, care dovedea că regele 
studiase deseori drumul cel mai scurt pe unde şi-ar 
putea părăsi regatul. Dar abia în josul scării şi după ce 
închise uşa în urma sa şi a celui ce-l întovărăşea, 
regele păru să-l recunoască pe cel care îl urma cu 
vesta pe umăr şi cascheta în mînă: 

— În sfîrşit, iată-ne singuri, dragă conte. Daţi-mi 
voie mai întîi să vă felicit pentru îndemiînare şi să vă 
mulţumesc pentru devotament. 

— lar mie, Sire, permiteţi-mi să vă cer scuze 
pentru felul cum sînt îmbrăcat şi modul în care i-am 
vorbit Majestății Voastre, chiar dacă am făcut-o în 
interesul cauzei. 

— Nu-i nimic. N-avem timp de pierdut. Toată 
lumea, chiar şi regina, ignoră prezenţa dumneavoastră 
aici. Nimeni nu ne aude. Spuneţi-mi repede ce vă 
aduce la mine. 

— Majestatea Voastră nu i-a făcut tatălui meu 
onoarea de a-i trimite un ofiţer de la Curtea sa ? 

— Da, pe domnul de Charny. 

— Care a avut de predat o scrisoare... 

—  Lipsită de importanţă, întrerupse regele. Era 
doar o introducere pentru misiunea verbală. 

— Această misiune a îndeplinit-o. Şi, ca urmare a 
ordinului tatălui meu, şi în speranţa de a putea vorbi 

între patru ochi cu Majestatea Voastră, am venit la 
Paris. 

— Înseamnă că sînteţi informat ? 

— Ştiu că regele doreşte, la un moment dat, să 
fie sigur că poate părăsi Franţa. 

— Şi că se bizuie pe marchizul de Bouillé ca pe 
omul cel mai capabil să-l ajute în planul său. 

— lar tatăl meu e mindru şi recunoscător de 
încrederea ce i se arată. 

— Să trecem la problema principală. Ce spune 
despre plan ? 

— Că e riscant, cere mari precauţii, dar nu e 
imposibil de realizat. 

— In primul rînd, pentru ca eficienţa sprijinului 
domnului de Bouillé să fie pe măsura loialității şi a 
devotamentului său, n-ar fi cazul să i se afecteze mai 
multe provincii comandamentului său de la Metz şi în 
primul rînd Franche-Comte ? 

— E şi părerea tatălui meu, Sire. 

— la să vedem atunci dacă v-a vorbit despre 
calea care ar trebui urmată. 

— Inainte de toate, tatăl meu se teme de un 
lucru. 

— Decare? 

— lată de care : este posibil ca Majestății Voastre 
să-i fi fost prezentate mai multe proiecte, fie din partea 
Spaniei, fie din partea Imperiului austriac, sau din 
partea emigranților din Torino, şi ca toate aceste 
proiecte să se contracareze, astfel încît al său să 
eşueze din cauza unei împrejurări fortuite, care sînt 
atribuite în general fatalităţii, dar care sînt însă 
aproape totdeauna rezultatul  invidiilor sau al 
imprudenţei partidelor. 

— Dragul meu Louis, vă promit să las toată lumea 
să facă intrigi în jurul meu. Este în primul rînd o 
necesitate pentru partide. Apoi, pe cînd grija lui La 
Fayette şi privirile Adunării Naţionale vor urmări toate 

aceste fire, care nu vor avea alt scop decit de a-i 
deruta, noi ne vom urma drumul fără alţi confidenţi 
decît persoanele strict necesare executării planului, şi 
pe care putem conta fără nici o îndoială, siguranţa 
noastră fiind cu atit mai mare cu cît acţiunea va fi mai 
secretă. 

— Sire, după aceste lămuriri, iată ce propune 
tatăl meu Majestății Voastre. 

— Vorbiţi, spuse regele aplecîndu-se pe harta 
Franţei, pentru a urmări din ochi diferitele proiecte ce 
urmau să-i fie expuse de tînărul conte. 

— Sire, sînt mai multe puncte pe unde regele s-ar 
putea retrage. 

— Fără îndoială. 

— Regele şi-a făcut alegerea ? 

— Deocamdată nu. Aştept sfatul domnului de 
Bouillé şi presupun că mi-l aduceţi. 

Tînărul făcu un semn respectuos şi afirmativ 
totodată. 

— VOorbiți. 

— Ìn primul rînd e Besançon, Sire, a cărui citadelă 
oferă o poziţie puternică şi avantajoasă pentru a aduna 
o armată şi a da semnalul elveţienilor. Aceştia, unindu- 
se cu armata, vor putea înainta prin Bourgogne, unde 
regaliştii sînt numeroşi, şi de acolo spre Paris. 

Regele făcu o mişcare din cap care însemna : „Mi- 
ar plăcea mai mult altceva.” 

Tînărul conte continuă : 

— După aceea, mai e Valenciennes, Sire, sau 
oricare alt oraş din Flandra care ar avea o garnizoană 
sigură. Domnul de Bouillé ar veni acolo cu trupele sale 
fie înainte, fie după sosirea regelui. 

Ludovic făcu o altă mişcare a capului care voia să 
spună : „Altceva, domnule !” 

— Regele poate de asemenea ieşi, continuă 
tînărul, prin munţii Ardeni şi Flandra austriacă, şi să 
reintre apoi prin aceeaşi frontieră spre unul din oraşele 

fortificate, în care domnul de Bouillé s-ar îngriji 
dinainte să adune trupe. 

— Vă voi spune imediat ce mă face să vă întreb 
dacă nu aveţi ceva mai bun să-mi propuneţi. 

— İn sfîrşit, regele se poate duce direct la Sedan, 
sau la Montmédy. Acolo, aflindu-se în centrul 
comandamentului său, generalul va avea toată 
libertatea de acţiune pentru a da ascultare dorinţei 
regelui, fie de a trece frontiera, fie, dacă-i convine, de 
a porni asupra Parisului. 

— Dragă conte, vă voi spune în cîteva cuvinte ce 
mă face să refuz primele trei propuneri şi care e cauza 
care mă va determina probabil să mă opresc la a 
patra. Întîi, Besançon e prea departe şi, în consecinţă, 
e mult mai probabil să fiu arestat înainte de a ajunge 
acolo. Valenciennes este la o distanţă potrivită şi mi-ar 
conveni, datorită excelentei atitudini faţă de mine a 
acestui oraş. Dar domnul de Rochambeau, care 
comandă la Hainaut, adică la porţile oraşului, e total 
devotat spiritului democratic. In ce priveşte a ieşi prin 
Ardeni şi prin Flandra şi a recurge la ajutorul Austriei, 
nu ! Lăsînd la o parte faptul că nu iubesc Austria, care 
se amestecă în treburile noastre doar pentru a le 
încurca, ea are acum destule necazuri cu boala 
cumnatului meu, războiul cu turcii şi revolta din 
Brabant ca să-i mai dau pe deasupra alte necazuri. De 
altfel, nu vreau să plec din Franţa. Odată ce a pus 
piciorul în afara regatului său, un rege nu ştie niciodată 
dacă se va mai înapoia vreodată. Vedeţi cele 
întîmplate cu Carol al II-lea, cu loan al II-lea. Unul nu s- 
a întors decît după treisprezece ani, iar al doilea 
niciodată. Nu, prefer Montmédy. Montmédy e la o 
distanţă convenabilă, în centrul comandamentului 
tatălui dumneavoastră... Spuneţi-i marchizului că 
alegerea mea e făcută şi că mă voi retrage la 
Montmedy. 

— Regele a şi luat hotărîrea să fugă, sau acesta 
nu este decit un proiect ? îndrăzni să întrebe tînărul 
conte. 

— Dragă Louis, răspunse Ludovic, încă nu e nimic 
hotărît şi totul va depinde de împrejurări. Dacă voi 
vedea că regina şi copiii vor fi din nou în pericol, ca în 
zilele de 5 şi 6 octombrie, mă voi hotărî. Spuneţi-i 
tatălui dumneavoastră că, odată hotărîrea luată, ea va 
rămîne irevocabilă. 

— Şi-acum, Sire, continuă tînărul conte, dacă mi- 
e îngăduit să supun înţelepciunii regelui părerea tatălui 
meu în ce priveşte felul în care să decurgă călătoria... 

— Spuneţi, spuneţi ! 

— Părerea lui este că primejdiile călătoriei ar fi di- 
minuate dacă le-am fracţiona. 

— Explicaţi-vă. 

— Sire, dumneavoastră aţi pleca cu Madame 
Royale şi cu Madame Elisabeth într-o parte, iar regina 
cu delfinul în altă parte... astfel încît... 

Regele nu-l lăsă pe domnul de Bouillé să-şi 
termine fraza. 

— Inutil să discutăm asupra acestui punct, spuse 
el. Regina şi cu mine am hotărît într-un moment 
solemn, că nu ne vom despărţi. Dacă tatăl 
dumneavoastră vrea să ne salveze, să ne salveze pe 
toţi împreună, sau deloc. 

Tînărul conte se înclină. 

— La momentul potrivit regele va da ordinele ne- 
cesare, zise, şi ordinele sale vor fi executate. Dar, fie- 
mi permis să observ că va fi greu să se găsească o 
trăsură atît de mare în care să meargă comod întreaga 
familie regală şi cele două sau trei persoane de 
serviciu care trebuie s-o însoţească. 

— Nu vă neliniştiţi de asta. Se va construi una 
specială. E prevăzut. 

— Incă ceva, Sire : două drumuri duc la 
Montmédy. Trebuie să vă întreb pe care din cele două 

îl preferaţi, pentru ca un inginer de încredere să-l poată 
studia. 

— Avem inginerul de încredere. Domnul de 
Charny, care ne este total devotat, a determinat pe 
hartă împrejurimile Chandernagor-ului cu o fidelitate şi 
un talent remarcabile. Cu cît vom amesteca mai puţine 
persoane în secretul nostru, cu atît va fi mai bine. In ce 
priveşte drumul, vedeţi că m-am ocupat de el. Întrucît 
alesesem dinainte Montmedy, cele două drumuri care 
duc într-acolo sînt punctate pe această hartă. 

— Sînt chiar trei, Sire, spuse respectuos domnul 
de Bouillé. 

— Da, ştiu, cel ce duce de la Paris la Metz şi pe 
care îl părăseşti după ce ai traversat Verdun-ul, pentru 
a o lua de-a lungul Meusei, pe drumul prin Stenay, care 
e doar la trei leghe distanţă de Montmédy. 

— Mai e drumul spre Reims, prin Isle, Rethel şi 
Stenay. 

— Ah ! spuse regele, se pare că e drumul pe care-l 
preferaţi. 

— Oh, nu eu, Sire. Nu îmi permit eu, care sînt 
aproape un copil, să-mi dau părerea într-o chestiune 
atit de gravă. Nu, sire, e părerea tatălui meu, care 
preferă acest drum, deoarece regiunea prin care trece 
e săracă, aproape pustie şi, în consecinţă, cere mai 
puţine precauţii. 

— Da, întrerupse regele, dar va trebui să trecem 
prin Reims, unde am fost încoronat şi unde mă poate 
recunoaşte primul venit... Nu, dragul meu conte, 
hotărîrea mea e luată. 

Şi regele rosti ultimele cuvinte cu glas ferm. 

— Aşadar, regele a optat... ? 

— Pentru şoseaua Châlons prin Varennes, evitînd 
oraşul Verdun. In ce priveşte regimentele, ele vor fi 
eşalonate în micile oraşe situate între Montmedy şi 
Châlons. Nu voi vedea vreun inconvenient, adăugă 

regele, ca primul detaşament să mă aştepte în acest 
ultim oraş. 

— Sire, cînd vom ajunge în această fază, va fi o 
problemă de discutat pînă la ce oraş trebuie să se 
hazardeze regimentele. Dar regele ştie probabil că nu 
există cai de poştă la Varennes. 

— Sînt bucuros că vă văd atit de bine informat, 
spuse rizind regele. Nu vă îngrijoraţi, vom găsi 
mijloacele să avem cai pregătiţi înainte sau după oraş. 
Inginerul nostru ne va spune unde va îi mai bine. 

— Şi-acum, sire, deoarece totul este aproape 
hotărît, îmi permiteţi să citez, în numele tatălui meu, 
cîteva rînduri dintr-un autor italian, atît de potrivite 
situaţiei în care se găseşte regele, încît tata mi-a 
poruncit să le învăţ pe de rost ca să i le pot 
reproduce ? 

— Spuneţi-le, domnule. 

— lată-le : „In toate treburile ce se întreprind, 
amînarea este totdeauna dăunătoare şi nu există 
niciodată împrejurări întru totul favorabile. Astfel încît, 
cine aşteaptă pînă ce găseşte o ocazie desăvirşită, nu 
va întreprinde niciodată un lucru, sau, dacă-l 
întreprinde, adesea va ieşi foarte rău.” Autorul spune 
asta. Sire ! 

— Da, şi acest autor e Machiavelli. Voi ţine 
seama,  credeţi-mă, de sfaturile ambasadorului 
magnificei republici... Dar, linişte, aud paşi pe scări... e 
Gamain care coboară. Să-i ieşim în întîmpinare să vadă 
că nu ne-am ocupat de altceva decit de dulap. 

La aceste cuvinte, regele deschide uşa scării 
secrete. 

Era şi timpul, căci meşterul lăcătuş se găsea pe 
ultima treaptă, cu broasca în mînă. 

Capitolul 36 
ÎN CARE SE DEMONSTREAZĂ CĂ 
EXISTĂ ÎNTR-ADEVĂR UN DUMNEZEU 
AL BEŢIVILOR 


În aceeaşi zi, către ceasurile opt seara, un bărbat 
îmbrăcat în lucrător şi ţinîndu-şi mîna cu grijă pe 
buzunarul hainei ca şi cum în acest buzunar s-ar fi 
aflat, în acea seară, o sumă mai mare decît conţine în 
mod obişnuit buzunarul unui mic muncitor, ieşi pe 
poarta palatului Tuileries şi ajunse în scurt timp pe 
cheiul Savonnerie. 

Trecu de prima cîrciumă întîlnită în cale, deşi era 
ispitit să intre, ceea ce făcu şi cu a doua. Dar, întîlnind 
în drumul său şi o a treia, nu se mai putu abţine şi 
intră. 

Este adevărat că, intrînd în această tavernă, 
rămase în picioare la tejghea şi ceru doar un sfert de 
vin. 

În rest, demonul vinului, împotriva căruia lupta, 
părea a fi victorios reprezentat de către un necunoscut 
care-l urmărea de la distanţă, cu grija de a rămîne 
ascuns în întuneric, fără să-l piardă însă din ochi. 

Fără îndoială că, spre a se bucura de această 
perspectivă, care părea să-i fie cu deosebire agreabilă, 
se aşeză pe parapet, exact în faţa uşii cîrciumii în care 
muncitorul îşi sorbea vinul, şi se puse în mişcare la 
cinci secunde după ce acesta trecu pragul localului, 
pentru a-şi continua drumul. 

Abia făcuse o sută de paşi şi muncitorul fu cuprins 
din nou de o sete cumplită, astfel încît fu nevoit să se 
oprească din nou pentru a o potoli. De astă dată însă 
înţelese că un sfert n-o să-i mai ajungă şi ceru o 
jumătate de sticlă. 

Umbra, care părea că se lipise nevăzută de el, nu 
se arăta defel mulţumită din cauza  întirzierilor 

provocate de nevoia de a se răcori şi continuă să-l 
urmeze peste un sfert de oră, cînd băutorul nostru îşi 
terminase porţia, de data asta aşezat la masă. 

La capătul altor o sută de paşi, uriaşa sa răbdare 
fu din nou şi mai greu pusă la încercare. Lucrătorul 
făcu o a treia haltă şi — cum setea nu i se potolea, 
dimpotrivă — ceru o sticlă întreagă. 

Vigilentul urmăritor, care se lipise de el, avu de 
aşteptat încă o jumătate de oră. Apoi, la o sută de paşi 
de bariera oraşului, omul nostru trebui să se felicite de 
ingenioasa sa precauţie, căci începînd de aici cîrciumile 
deveneau din ce în ce mai rare, pentru a dispare în 
cele din urmă complet de pe şosea. 

După bucuria de a sorbi ultima sticlă, beţivul 
începu să cînte şi, încet, încet, cîntecul se prefăcu în 
mormăit, degenerînd pînă la urmă în blesteme. 

Aceste  ocări se adresau unor persecutori 
necunoscuţi de care se plingea, împleticindu-se, 
nefericitul nostru drumeţ. 

— Ah ! nenorocitul ! spunea el. Ah ! nenorocitul... 
unui fost prieten, unui meşter, să-i dai să bea vin 
contrafăcut... ptiu ! Să mai mă cheme el să-i verific şi 
să-i repar broaştele, să mă mai cheme prin trădătorul 
său de ajutor care mă părăseşte... şi-atunci am să-i 
spun : „Bună-seara, Sire, Majestatea Ta să-şi verifice 
singur broaştele”. Şi vom vedea dacă o broască se face 
aşa, ca un decret... Ah !  nenorocitul!... ah! 
nenorocita!... cu siguranţă că m-au otrăvit. 

Şi după aceste cuvinte, învins fără îndoială de 
puterea otrăvii, nefericita victimă căzu cît era de lungă, 
pentru a treia oară, pe caldarimul şoselii acoperite cu 
un strat gros de noroi. 

Necunoscutul care-l urmase cu atîta perseverenţă, 
după ce asistă un timp la eforturile infructuoase făcute 
de muncitor de a se ridica, se apropie cu precauţie de 
el şi, chemînd o trăsură, îi spuse vizitiului : 

— Hei, amice, iată un camarad de-al meu care nu 
se simte bine. Uite şase franci, pune-l pe amăritul ăsta 
în trăsură şi du-l la taverna „La podul Sèvres”. Eu mă 
voi urca lîngă dumneata. 

— Şase franci ! Dar unde ţi-s francii ? răspunse 
vizitiul. 

— lată-i, prietene, spuse el fără a se formaliza 
cîtuşi de puţin. 

— Şi cînd ajungem acolo, burghezul nostru va 
mai da şi un mic bacşiş ? 

— Cum te vei purta, mă voi purta şi eu. 

— Bravo, ei vezi, spuse vizitiul, iată ce înseamnă 
să ştii să răspunzi. 

Vizitiul îl ridică pe beţiv cu toată delicateţea de 
care era capabil, îl culcă încetişor între cele două 
banchete ale trăsurii, închise portiera, se urcă pe 
capră, unde-l găsi pe necunoscut, întoarse trăsura, 
dădu bici cailor, care-i duseră, într-o oră de marş, în 
faţa tavernei „La Podul Sèvres”. 

În interiorul acestei taverne îl vom regăsi, după 
zece minute de descărcare, pe cetăţeanul Gamain — 
pe care cititorul, fără îndoială, l-a recunoscut de multă 
vreme — pe domnul meşter între meşteri, la aceeaşi 
masă, în faţa aceluiaşi muncitor armurier cu care-l mai 
văzusem stînd la masă în primul capitol al acestei 
povestiri. 

A Capitolul 37 
CE INSEAMNA INTIMPLAREA 


Acum, după ce se cam trezise, ne întrebăm cum 
trecuse meşterul  Gamain din starea aproape 
cataleptică în care l-am văzut înainte, la starea 
aproape normală în care-l regăsim ? 

Proprietarul tavernei dormea, şi nici cea mai mică 
rază de lumină nu străbătea prin vreo crăpătură a 
oblonului, cînd primele lovituri ale  pumnului 
filantropului care-l culesese pe meşterul Gamain 
răsună în uşă. 

Buimac,  poticnindu-se, mormăind, cîrciumarul 
veni el însuşi să deschidă celor ce-l trezeau astfel, 
promiţindu-şi să le aplice o despăgubire demnă de 
deranjul ce-l făceau dacă, cum îşi spunea singur, 
daraua n-ar face cît ocaua. 

Părea însă că daraua egala cel puţin valoarea 
ocalei; căci, la primul cuvînt şoptit de bărbatul care 
bătea la uşă atît de ireverenţios, patronul tavernei îşi 
scoase boneta de pînză şi, făcînd reverenţe care 
datorită hainelor ce le purta păreau de un grotesc rar, 
îi introduse pe meşterul Gamain şi pe însoţitorul său în 
micul cabinet unde l-am mai văzut degustînd sticla de 
Bourgogne. Dar de astă dată, deoarece degustase prea 
mult, meşterul era aproape fără cunoştinţă. 

Mai întîi, cum vizitiul şi caii făcuseră fiecare ce 
putură, unul cu biciul iar ceilalţi cu picioarele, 
necunoscutul se achită faţă de ei, adăugînd un bacşiş 
peste cei şase franci daţi drept plată. 

Apoi, văzîndu-l pe meşterul Gamain aşezat ritos 
pe un scaun, cu capul sprijinit de lambriu, în faţa unei 
mese, îi ceru îndată patronului să-i aducă două clondire 
de vin şi o cană de apă, şi deschise el însuşi fereastra 
şi obloanele, pentru a primeni aerul împuţit din 
interiorul tavernei. 

După ce adusese cu destul zel cele două clondire 
de vin şi cu încetineală cana de apă, gazda se retrase 
cu respect, lăsîndu-l pe necunoscut între patru ochi cu 
meşterul Gamain. 

Cum am văzut, primul avu grijă înainte de toate 
să deschidă fereastra pentru a primeni aerul ; apoi, 
chiar înainte ca fereastra să fie închisă din nou, apropie 
o sticluţă de nările dilatate şi şuierătoare ale 
meşterului lăcătuş, pradă acelui dezgustător somn al 
beţiei, care i-ar vindeca cu siguranţă pe beţivani de 
dragostea de băutură dacă le-ar fi dat vreodată să se 
vadă dormind astfel. 

Respirind mirosul pătrunzător al licoarei din 
sticluţă, meşterul Gamain deschise ochii mari şi 
strănută îndată cu putere, murmură apoi cîteva cuvinte 
de neînțeles pentru oricine în afară de filologul 
experimentat care, ascultindu-le cu o deosebită 
atenţie, ajunse să distingă trei sau patru cuvinte : 

— Nenorocitul... m-a otrăvit... otrăvit!... 

Armurierul păru să ia cunoştinţă cu satisfacţie de 
faptul că meşterul Gamain continua să fie stăpînit de 
aceeaşi idee. 

— Să otrăveşti un prieten !... un prieten !... 

— Este într-adevăr oribil, observă armurierul. 

— Oribil biîlbîi Gamain. 

— Infam, reluă primul. 

— Infam, repetă al doilea. 

— Din fericire, spuse armurierul, am fost aici să-ţi 
dau un antidot. 

— Da, din fericire. 

— Cum o singură doză nu e suficientă pentru o 
asemenea otrăvire, ţine — continuă necunoscutul — 
mai ia odată. 

Şi-i turnă într-o jumătate de pahar cu apă cinci- 
şase picături din lichidul aflat în sticluţă, care nu era 
altceva decit o soluţie de amoniac. 

Apropie apoi paharul de buzele lui Gamain. 

— Ah ! oh ! biigui acesta, prefer să beau decit să 
miros. 

Şi înghiţi conţinutul. 

De-abia apucă însă să înghită licoarea diabolică 
din pahar cînd şi deschise ochii peste măsură şi 
exclamă între două strănuturi : 

— Ah ! tîlharule ! ce mi-ai dat să beau ? Pfui ! 
Pfui! 

— Dragul meu, spuse necunoscutul, ţi-am dat să 
bei o licoare care-ţi salvează pur şi simplu viaţa. 

Recunoscînd locul în care se afla, Gamain zise mai 
liniştit : 

— Eh ! eh ! am făcut jumătate din drumul spre 
casă după cît se pare. 

— Da, datorită mie, răspunse armurierul. 

— Cum datorită dumitale ? îngăimă Gamain. Cine 
eşti dumneata ? 

— Dragul meu, iată o întrebare care-mi 
dovedeşte că ai memorie scurtă. 

Gamain îl privi pe interlocutorul său cu mai multă 
atenţie decît prima dată. 

— Stai puţin, spuse, mi se pare într-adevăr că te- 
am mai văzut. 

— Ce spui ? Cu atît mai bine. 

— Da, da, dar cînd şi unde ? lată întrebarea. 

— Unde ? Poate, privind în jurul dumitale, vei 
vedea obiectele de aici care te vor ajuta puţin să-ţi 
reaminteşti... 

— Da, te-am văzut... unde te-am văzut ?... Ei 
bine, chiar aici. 

— Minunat. 

— Cînd te-am văzut ? Aşteaptă un pic. A, da, era 
în ziua în care mă întorceam la Paris să fac o lucrare... 
secretă. 

— Foarte bine. Şi-acum, cine sînt ?... 

— Cine eşti ? Eşti omul care mi-a dat să beau, în 
consecinţă un om cumsecade. Da, îmi amintesc, era în 

ziua de 6 octombrie, ziua în care regele revenea la 
Paris ; am şi vorbit atunci cîte ceva despre el. 

— Şi am găsit conversaţia noastră dintre cele mai 
interesante, meştere Gamain. Ceea ce mă face să te 
întreb, fiindcă ţi-a revenit memoria, şi, desigur, dacă 
nu comit vreo indiscreţie, ce făceai cu o oră în urmă 
întins pe şosea cît eşti de lung şi la douăzeci de paşi în 
faţa unei trăsuri de transportat mărfuri, care era cît pe 
ce să te taie în două dacă n-aş fi intervenit. Ai 
necazuri, meştere Gamain, şi ai luat cumva funesta 
hotărîre de a te sinucide ? 

— Să mă sinucid eu ? Pe legea mea, nu. Ce 
făceam culcat pe caldarim în mijlocul drumului ? Eşti 
sigur că eram acolo ? 

— Zău ! priveşte-te. 

Gamain aruncă o privire asupra sa. 

— Ah! făcu el, doamna Gamain va ţipa la mine, 
tocmai ea care mi-a spus ieri : „Nu-ţi îmbrăca haina 
cea nouă ; pune-o pe cea veche, că e destul de bună 
pentru Tuileries.” 

— Cum, pentru Tuileries ? spuse necunoscutul. 
Veneai de la Tuileries cînd te-am întîlnit ? 

Gamain îşi  scarpină capul, căutînd să-şi 
amintească. 

— Da, da, asta e, spuse el, cu siguranţă că 
veneam de la Tuileries. De ce ? Nu e un mister că am 
fost meşterul lăcătuş al domnului Veto. 

— Cum, al domnului Veto ? Pe cine-l numeşti 
astfel? 

— Nu ştii că pe rege îl cheamă aşa ? Ei bine, de 
unde vii, din China ? 

— Ce vrei ? Eu mă ocup de treburile mele, nu fac 
politică. 

— Eşti un om fericit. Eu, din nenorocire, mă ocup, 
mai bine zis sînt obligat să mă ocup. Tocmai asta mă 
va pierde. 

Şi Gamain ridică ochii spre cer şi scoase un 
suspin. 

— AŞ! spuse necunoscutul. Ai fost cumva chemat 
iar la Paris să execuţi o lucrare asemănătoare cu aceea 
pe care o făcuseşi cînd ne-am întîlnit prima oară ? 

— Chiar aşa-i, numai că atunci nu ştiam încotro 
merg, căci eram legat la ochi, în timp ce acum ştiam 
unde merg şi aveam ochii deschişi. 

— Înseamnă că n-ai avut greutăţi să recunoşti 
palatul Tuileries. 

— Tuileries ! Dar cine-ţi spune că am fost la Tuile- 
ries ? 

— Chiar dumneata, la dracu ! Cum altfel aş fi 
ştiut că ieşeai din Tuileries dacă nu mi-ai fi spus ? 

— E-adevărat, spuse Gamain vorbindu-şi singur. 
Cum ar fi ştiut, dacă nu i-aş fi spus ? 

Apoi, revenind spre necunoscut : 

— Poate că am greşit că ţi-am spus, dar pe legea 
mea, cu atît mai rău. Dumneata nu eşti fitecine. Ei 
bine, fiindcă tot ţi-am spus, nu mă dezic, am fost la 
Tuileries. 

— Şi, continuă necunoscutul, ai lucrat cu regele, 
care ţi-a dat cei douăzeci şi cinci de ludovici ce-i ai în 
buzunar. i 

— Cum ? spuse Gamain. In adevăr, aveam 
douăzeci şi cinci de ludovici în buzunar. 

— Şi îi mai ai încă, prietene. 

Gamain îşi băgă repede mîna în fundul 
buzunarului de la piept şi scoase un pumn de aur 
amestecat cu ceva argint şi mărunţiş. 

— Aşteaptă puţin, aşteaptă puţin, spuse el. Cinci, 
şase, şapte... şi numără pînă la capăt. Mulţumesc lui 
Dumnezeu, îi am pe toţi. 

— Dacă ţi-am spus, puteai avea încredere în 
mine. 

— In dumneata ? Şi cum ştiai că aveam douăzeci 
şi cinci de ludovici ? 

— Dragă domnule Gamain, am avut onoarea să-ţi 
spun că te-am găsit culcat în mijlocul drumului şi te-am 
ferit să fii călcat ; am oprit apoi o trăsură care trecea ; 
am scos un felinar de la trăsură şi, la lumina lui, am 
zărit doi sau trei ludovici rostogoliţi pe caldarim. Cum 
aceşti galbeni erau în apropierea buzunarului dumitale, 
am presupus că ieşiseră de acolo. Am băgat mîna în 
buzunar şi am găsit restul de ludovici. Atunci insă 
vizitiul a declarat : „Pe acest om nu-l iau. — De ce nu-l 
iei ? — Fiindcă e un hoţ, fiindcă e prea bogat pentru 
hainele ce le poartă.” Se pare că te-au surprins 
cuvintele vizitiului, deoarece ai răspuns : „Eu, hoţ ? Am 
douăzeci şi cinci de ludovici de aur fiindcă am lucrat cu 
regele Franţei, care mi i-a dat.” Mi s-a părut că te 
recunosc după ce ai rostit aceste cuvinte ; am apropiat 
felinarul de obrazul dumitale : „Eh ! exclamai eu, totul 
se explică ! E domnul Gamain, meşterul lăcătuş al 
regelui...” Ti-am pus la loc banii în buzunar, te-am adus 
pînă aici şi nu te-ai mai plîns decît de ucenicul care te- 
a părăsit. 

— Eu, am vorbit de ucenicul meu ? 

— Asta-i bună ! lată că nu-şi mai aminteşte ce-a 
spus. 

— Eu? 

— N-ai spus dumneata, în aceeaşi clipă chiar : „E 
vina acestui caraghios de...” 

— Louis Lecomte. 

— Asta e... Ai zis : „E vina acestui caraghios de 
Louis Lecomte, care mi-a promis că se întoarce cu 
mine la Versailles şi, în momentul plecării, a spălat 
putina.” 

— Poate că am spus, fiindcă e-adevărat. 

— De fapt, şi data trecută cînd am fost împreună 
aici mi-ai spus o poveste interesantă. 

— Ce poveste ? 

— Povestea uşii secrete pe care ai ferecat-o la 
acel mare senior... 

— Ei bine, poţi să mă crezi sau să nu mă crezi, dar 
şi de astă dată a fost vorba de o uşă. 

— Larege? 

— Da. Numai că în locul unei uşi de scară era uşa 
unui dulap. 

— Vrei chiar să mă faci să cred că regele te-a 
chemat spre a-i fereca o uşă ? Las-o baltă! 

— Şi totuşi aşa e. Sărmanul om, a crezut că se 
poate lipsi de mine. A început să lucreze la broască, 
fuga-fuguţa... 

— Apoi a trimis să te cheme printr-unul din valeţii 
săi de încredere. 

— Ei bine, iată că te înşeli. A luat, să-l ajute, o 
calfă care se pricepea şi mai puţin decit el şi pe care l- 
a trimis să mă cheme ; şi cînd i-am spus: „Nu e 
adevărat, nu vii din partea regelui ; vrei să mă atragi 
într-o capcană”, el mi-a răspuns : „Bine ! ca dovadă că 
regele m-a trimis, iată douăzeci şi cinci de ludovici ce 
m-a însărcinat să ţi-i dau. Sper că nu mai ai nici o 
îndoială”. Şi mi-a dat banii. 

— Dar, în sfîrşit, reluă necunoscutul, odată ajuns 
la rege, ce-ai făcut ? 

— Se părea că eram aşteptaţi. Am fost poftiţi în 
fierărie. Acolo m-au lăsat singur cu broasca, iar regele 
şi ucenicul au coborit în cabinet să pregătească 
dulapul. 

— Pe scara mare ? întrebă într-o doară 
armurierul. 

— Nu, pe scara mică, secretă, care e numai a 
regelui. Cînd am isprăvit cu broasca, mi-am zis 
„Dulapul e un pretext ; s-au închis împreună ca să 
urzească vreun complot. Voi cobori încetişor ; voi 
deschide uşa cabinetului şi hop ! voi vedea ce fac.” 

— Şi ce făceau ? întrebă necunoscutul. 

— Se pare că erau atenţi şi ascultau. Eu n-am pas 
de dansator şi, cu toate că mergeam încetişor, m-au 

auzit, şi în momentul în care puneam mîna pe clanţă, 
prr ! uşa se deschise. 

— Astfel că n-ai aflat nimic ? 

— Aşteaptă puţin ! „Ah ! ah ! Gamain, spuse 
regele, tu eşti ? — Da, sire, am răspuns, am terminat. 
— Şi noi am terminat, spuse el. Vino, am să-ţi dau 
acum o altă treabă. Şi m-a făcut să traversez repede 
cabinetul, dar nu atît de repede încît să nu fi văzut pe 
masă o hartă mare, care cred că era a Franţei, dat fiind 
că avea într-un colţ trei flori de crin. 

— Şi n-ai observat nimic deosebit la această 
hartă a Franţei ? 

— Ba da : trei şiruri de ace cu gămălie care 
plecau din centru, mergeau unul lîngă altul la o mică 
distanţă şi înaintau spre extremitate : ca şi cum nişte 
soldaţi ar merge spre frontieră pe trei drumuri diferite. 

— Într-adevăr, dragul meu  Gamain, spuse 
necunoscutul prefăcîndu-se căzut în mare admiraţie, ai 
o perspicacitate căreia nu-i scapă nimic... Şi crezi că în 
loc să se ocupe cu dulapul lor, regele şi calfa dumitale 
se ocupaseră de această hartă ? 

— Sînt sigur. 

— Nu poţi fi sigur de asta. 

— Ba da. 

— Cum? 

— E foarte simplu : acele cu gămălie aveau capul 
de ceară — unele de ceară neagră, altele de ceară 
albastră şi celelalte, de ceară roşie ; ei bine, regele 
ţinea cu mîna un ac cu gămălie cu capul roşu şi-şi 
curăța dinţii cu el fără să-şi dea seama. 

— Ah ! Gamain, prietene, spuse necunoscutul. 
Dacă descopăr un nou sistem de armurărie, n-am să te 
las să intri în atelierul meu nici cît să treci prin el, căci, 
cu toate că atunci cînd ai fost dus la acei mare senior 
erai legat la ochi, ai observat că peronul avea zece 
trepte şi că locuinţa dădea în bulevard. 


323 


— Aşteaptă puţin, spuse Gamain încîntat de 
elogiile ce le primea, n-ai ajuns încă la capăt. Acolo se 
afla într-adevăr un dulap ! 

— Ah!ah!şi unde asta ? 

— Unde? la încearcă să ghiceşti!... Înzidit, dragul 
meu prieten. 

— In care zid ? 

— In zidul coridorului interior, care duce din 
alcovul regelui în camera delfinului. 

— Ştii că e ciudat ce-mi spui acum ?... Şi acest 
dulap era complet deschis ? 

— Asta s-o crezi dumneata... Adică, puteam să tot 
privesc cu amindoi ochii şi tot nu vedeam nimic. Am în- 
trebat : „Ei bine, unde e dulapul?” Atunci regele aruncă 
o privire în jur şi-mi spuse : „Gamain, am avut întot- 
deauna încredere în tine, de aceea n-am vrut ca un 
altul în afara ta să-mi cunoască secretul : iată-l !” Şi 
spunînd aceste cuvinte, în timp ce ucenicul ne lumina 
— căci coridorul este totdeauna întunecos — regele 
ridică un panou al lambriului cu care este acoperit 
peretele. Zării acolo o gaură rotundă, cu diametrul de o 
jumătate metru. Apoi, văzînd uimirea mea : „Prietene, 
spuse el, făcînd cu ochiul spre calfă, vezi această 
gaură ? Am făcut-o să ascund bani în ea ; acest tînăr 
m-a ajutat în cele patru sau cinci zile pe care le-a 
petrecut la castel. Acum trebuie montată broasca la 
această uşă de fier, care s-o închidă, astfel încît panoul 
să-şi reia locul şi s-o ascundă cum ascundea şi gaura... 
Dacă ai nevoie de un ajutor, acest tînăr te va ajuta; 
dacă te poţi lipsi de el, îl voi folosi la altceva, dar tot 
pentru nevoile mele.” — „O ! răspunsei, ştiţi bine că 
dacă pot face un lucru singur, nu cer ajutor. Sînt patru 
ore de lucru pentru un muncitor bun ; cum eu sînt 
meşter, înseamnă că în trei ore totul va fi gata. Du-te, 
tinere, la treburile dumitale, iar domnia-voastră, Sire, 
la ale domniei-voastre ; şi dacă aveţi ceva de ascuns 
aici, reveniţi peste trei ore”. 

Trebuie să credem, cum spunea regele, că avea 
pentru ucenicul nostru altă treabă, căci nu l-am mai 
revăzut; peste trei ore, regele se întoarse singur să mă 
întrebe : „Ei bine, Gamain, unde ai ajuns cu lucrul ? — 
Am isprăvit, Sire, i-am răspuns.” Şi i-am arătat uşa : 
mergea fără nici un scîrţiit, de ţi-era mai mare dragul, 
şi broasca se învirtea ca un automat. „Bine, mi-a spus 
el. Atunci, ai să mă ajuţi, Gamain, să număr banii pe 
care vreau să-i ascund înăuntru.” 

Şi a cerut valetului să-i aducă patru saci de 
ludovici şi mi-a spus : „Să numărăm”. Apoi am numărat 
un milion ; şi cum rămăseseră din greşeală douăzeci şi 
cinci : „Ţine, Gamain, pentru osteneala ta”, ca şi cum 
n-ar fi o ruşine să pui să numere un milion de ludovici 
pe un biet om care are cinci copii şi să-i dai drept 
recompensă douăzeci şi cinci !... Ei, ce zici de asta ? 

Necunoscutul făcu o mişcare din buze : 

— Adevărul e că-i meschin. 

— Aşteaptă, că asta nu e totul. lau cei douăzeci şi 
cinci de ludovici, îi pun în buzunar şi spun : „Vă mulţu- 
mesc, Sire, dar cu treaba asta n-am mîncat şi n-am 
băut nimic de dimineaţă, şi mor de sete !” Nici n-am 
terminat de vorbit, că regina intră printr-o uşă 
mascată, şi aşa, deodată, pe nepusă masă, vine în faţa 
mea ţinînd în mînă o farfurie pe care era un pahar de 
vin şi o brioşă. „Dragul meu Gamain, îmi spuse ea, vă e 
sete ; beţi acest pahar cu vin ; vă e foame, miîncaţi 
această brioşă. — Ah ! zic eu salutînd-o, nu trebuia să 
vă deranjaţi pentru mine, doamnă regină”. la zi, ce 
crezi despre asta ? 

— Ai refuzat-o ? A 

— AŞ fi făcut mai bine s-o refuz... nu, am băut. In 
ce priveşte brioşa, am învelit-o în batistă şi mi-am spus 
: „Ce nu-i bun pentru tată, e bun pentru copii”. Apoi i- 
am mulţumit Majestății Sale atît cît merita osteneala, şi 
am pornit la drum, jurînd că nu mă vor mai prinde în 
Tuileries !... 

— Şi de ce spui că era mai bine dacă ai fi refuzat 
paharul de vin ? 

— Pentru că trebuie să fi pus otravă în el! De- 
abia trecusem de podul turnant, cînd am fost cuprins 
de o sete... dar de o sete !... încît avînd rîul la stînga şi 
pe negustorii de vin în dreapta mea, am şovăit un 
moment dacă să nu mă arunc în apă... Mi-am dat 
curînd seama de proasta calitate a vinului ce mi l-au 
dat să-l beau. Cu cît beam mai mult, cu atît mi-era mai 
sete ! Asta a durat pînă ce am leşinat. De-acum pot fi 
liniştiţi dacă vreodată voi fi chemat să depun mărturie 
împotriva lor, voi spune că mi-au dat douăzeci şi cinci 
de ludovici pentru o muncă de patru ore şi pentru a fi 
numărat un milion şi că, de teamă să nu denunţ locul 
unde-şi ascund tezaurul, m-au otrăvit ca pe un cine !! 

— Şi eu, dragul meu Gamain, spuse ridicîndu-se 
armurierul, care aflase ce dorise să afle, voi sprijini 
mărturia spunînd că ţi-am dat antidotul datorită căruia 
ai scăpat cu viaţă. 

— De-acum înainte, spuse Gamain luîndu-i mîinile 
în ale sale, noi doi ne-am legat pe viaţă şi moarte ! 

Şi, refuzind cu o sobrietate spartană paharul de 
vin ce i-l oferea pentru a treia sau a patra oară acest 
prieten necunoscut, căruia îi jurase o dragoste eternă, 
Gamain — asupra căruia amoniacul realizase efectul 
dublu, de a-l trezi pe loc din beţie şi a-l scîrbi de 
băutură pentru douăzeci şi patru de ore — îşi reluă 
drumul spre Versailles, unde ajunse teafăr şi 
nevătămat la orele două dimineaţa, cu cei douăzeci şi 
cinci de ludovici ai regelui în buzunarul vestei şi cu 
brioşa reginei în buzunarul hainei. 

Rămas în urma lui în tavernă, falsul armurier 
scoase din buzunar un carneţel cu scoarţe de sidef 
încrustat cu aur şi înscrise în el această dublă notă: 


1 A fost, într-adevăr, acuzaţia pe care acest nenorocit a 
adus-o reginei în faţa Convenţiei. (N. A.) 

În spatele alcovului regelui, în coridorul care duce 
la camera delfinului — un dulap de fier. 

A se verifica dacă Louis Lecomte, ajutor lăcătuș, 
nu e pur şi simplu contele Louis, fiul marchizului de 
Bouillé, sosit acum unsprezece zile de la Metz. 

Capitolul 38 
O SERATA IN ARIPA „FLORE” 


În ajunul Crăciunului, adică la 24 decembrie, avea 
loc o recepţie în aripa palatului, numită „Flore”. 

intrucit regina n-a vrut ca recepţia să se 
desfăşoare la ea, prinţesa de Lamballe era aceea care 
făcea onorurile de gazdă pînă la venirea reginei. După 
sosirea Mariei-Antoaneta lucrurile îşi reluară cursul 
normal, ca şi cum serata s-ar fi desfăşurat în aripa 
Marsan şi nu în aripa Flore. 

In cursul dimineţii se întorsese de la Torino tînărul 
baron Isidore de Charny, care fusese introdus îndată 
după sosirea sa mai întîi la rege şi apoi la regină. A 
găsit la amindoi multă bunăvoință ; la regină însă, 
două motive făceau această bunăvoință remarcabilă. 

In primul rînd, Isidore era fratele lui Charny ; apoi, 
el aducea din partea prinţului de Condé şi a contelui 
d'Artois mesaje care se aflau într-o perfectă armonie 
cu cele mai intime dorinţe ale ei. 

Cei doi prinți îi recomandau reginei proiectele 
domnului de Favras şi o invitau să profite de 
devotamentul acestui curajos gentilom pentru a fugi şi 
a veni la ei, la Torino. 

Mai era însărcinat de cei doi prinți să-i transmită 
domnului de Favras toată simpatia lor pentru proiectul 
său şi urări de reuşită. 

Regina îl reţinu pe Isidore lîngă ea mai mult de-o 
oră, îl invită la serata doamnei de Lamballe şi nu-i în- 
gădui să se retragă decit pentru a se achita de 
misiunea ce o avea pentru domnul de Favras. La 
plecare îi spuse să-i comunice domnului Favras că 
nimic nu se schimbase după ultima lor discuţie. 

Plecînd de la regină, Isidore se îndreptă de îndată 
spre strada Royale numărul 21, unde fu primit de 
doamna de Favras. Ea îi spuse mai întîi că soţul ei era 

plecat ; însă, după ce luă cunoştinţă de numele 
vizitatorului şi află din partea căror auguste personaje 
vine să vorbească, recunoscu că soţul ei se afla în casă 
şi trimise să-l cheme. 

Marchizul intră, cu chipul destins şi ochii 
surizători. Fusese prevenit direct de la Torino şi ştia din 
partea cui venea Isidore. 

Mesajul reginei, transmis prin tînărul de Charny, 
izbuti ca bucuria conspiratorului să ajungă la culme. In- 
tr-adevăr, toate se desfăşurau potrivit speranţelor 
sale : complotul mergea de minune ; cei o mie două 
sute de călăreţi erau adunaţi la Versailles, fiecare 
dintre ei urmînd să ia în crupă un infanterist, ceea ce 
însemna două mii patru sute de soldaţi. Se renunţase 
la triplul asasinat, vizindu-i pe Necker, Bailly şi La 
Fayette, care trebuia executat simultan de către cele 
trei coloane ce urmau să intre în Paris, considerîndu-se 
că era suficient să se descotorosească de La Fayette. 
Pentru această expediţie erau deajuns patru oameni 
bine înarmaţi ; ei trebuiau să aştepte la unsprezece 
seara trăsura lui La Fayette care părăsea de obicei 
Tuileries la această oră ; doi trebuiau să meargă de-a 
lungul străzii, la dreapta şi la stînga, iar doi trebuiau să 
apară în faţa trăsuri. Unul dintre aceştia, cu o hîrtie în 
mînă, urma să-i facă semn vizitiului să oprească, 
spunînd că are de predat o înştiinţare importantă 
generalului. Atunci trăsura s-ar fi oprit, La Fayette ar fi 
scos capul prin portieră, şi de îndată i s-ar fi zburat 
creierii cu un pistol. 

Era de altfel singura schimbare importantă care 
se făcuse în organizarea complotului. Altfel banii 
fuseseră plătiţi, oamenii erau preveniţi, regele n-avea 
decît să spună : „Da !” şi, la un semn al lui Favras, 
treaba putea începe. 

Un singur lucru îl îngrijora pe marchiz : tăcerea 
regelui şi a reginei în ceea ce-l priveşte. Această tăcere 
fusese ruptă din partea reginei prin Isidore şi, oricît de 

vagi erau cuvintele ce îi fuseseră transmise, ieşite 
dintr-o gură regală ele aveau o importanţă deosebită. 

Isidore făgăduise domnului de Favras să transmită 
în aceeaşi seară reginei şi regelui expresia 
devotamentului său. 

Tînărul baron plecase, după cum se ştie, la Torino 
chiar în ziua sosirii sale la Paris. Nu avea, aşadar, altă 
locuinţă decît camera pe care o ocupa fratele său la 
Tuileries. 

La ora nouă seara el intră în apartamentele 
prinţesei de Lamballe. 

Nu fusese încă prezentat prinţesei, aceasta nici 
nu-l cunoştea. Dar, prevenită în cursul zilei de regină, 
la anunţarea numelui său, doamna de Lamballe se 
ridică şi, cu acea graţie ce-i ţinea loc de inteligenţă, îl 
atrase de îndată în cercul intimilor săi. 

Nici regele, nici regina nu sosiseră încă. Fratele 
regelui, care părea îngrijorat, discuta într-un colţ cu doi 
intimi ai săi, domnii de la Châtre şi d'Avaray. Contele 
Louis de Narbonne mergea de la un grup la altul, cu 
siguranţa unui om care se simte în familie. 

Acest cerc de intimi se compunea din tineri nobili 
care rezistaseră maniei emigrației. Erau domnii de 
Lameth, care datorau mult reginei şi care nu luaseră 
încă atitudine împotriva ei ; d'Ambly, unul din capetele 
bune sau rele ale epocii, cum era taxat ; de Castries, 
de Fersen, Suleau, redactor şef al spiritualului ziar Les 
Actes des Ap6tres: toţi erau suflete loiale, dar în 
acelaşi timp capete înfierbîntate, unii dintre ei chiar 
puţin nebune. 

Isidore nu cunoştea nici unul din aceşti tineri, dar 
la rostirea numelui său, binecunoscut, toate miinile se 
întinseră spre el; mai ales că el aducea noutăţi din 
partea celeilalte Franţe, aceea care trăia în străinătate. 
Fiecare din cei prezenţi avea o rudă sau un prieten 
printre prinții aflaţi peste hotare. 


330 


Am spus că Suleau se număra printre cele mai 
înfierbîntate capete. El susţinea conversaţia şi se ridea 
foarte tare. Suleau asistase în ziua aceea la şedinţa 
Adunării. Domnul Guillotin se urcase la tribună, lăudînd 
blîndeţea maşinii pe care o inventase, şi povestise 
amănunte privind operativitatea ghilotinei, cerînd ca 
aceasta să înlocuiască toate instrumentele morţii — 
roata, spînzurătoarea, rugul, sfirtecarea — care 
îngroziseră pe rînd lumea în piaţa Grève. 

Cucerită de  blindeţea acestei noi maşini, 
Adunarea era pe cale s-o adopte. 

Suleau compusese, în legătură cu Adunarea, cu 
domnul Guillotin şi maşina sa, o şansonetă pe melodia 
menuetului Exaudet, text ce urma să apară a doua zi în 
ziarul său. 

Este de la sine înţeles că în momentul în care un 
majordom anunţă sosirea regelui şi altul a reginei, 
toate  şuşotelile, conversațiile şi hohotele de rîs 
încetară, pentru a face loc celei mai respectuoase 
tăceri. 

Augustele personaje intrară. 

Doamnele de Lamballe şi Elisabeth o acaparară pe 
regină. 

Monsieur se îndreptă direct spre rege spre a-i 
prezenta respectele sale şi, înclinîndu-se, îi spuse : 

— N-ar fi de acord fratele meu să organizăm un 
joc, un whist de exemplu, împreună cu regina şi cîţiva 
intimi, pentru a discuta confidenţial unele lucruri ? 

— Cu plăcere, frate, răspunse regele ; aranjaţi cu 
regina. 

Monsieur se apropie de Maria-Antoaneta, căreia 
Charny tocmai îi prezenta omagiile sale, spunîndu-i 
încet: 

— Doamnă, l-am văzut pe domnul de Favras şi 
am să transmit comunicări de cea mai mare 
importanţă Majestății Voastre. 

— Scumpa mea soră, spuse Monsieur, regele 
doreşte să jucăm un whist în patru ; vom juca 
împreună împotriva dumneavoastră, lăsîndu-vă să vă 
alegeţi partenerul. 

— Ei bine, spuse regina, care nu se îndoia că 
această partidă nu era decit un pretext, alegerea mea 
e făcută. Domnule baron de Charny, veţi juca cu noi, şi 
în timpul jocului ne veţi povesti noutăţi de la Torino. 

— Ah ! veniți de la Torino ? întrebă Monsieur. 

— Da, monseniore, şi revenind acasă am trecut 
prin piaţa Royale şi m-am văzut cu un om foarte 
devotat regelui, reginei şi Alteţei Voastre. 

Monsieur roşi, tuşi şi se îndepărtă. Era un bărbat 
plin de ocolişuri şi precauţii ; acest spirit drept şi 
limpede îi producea teamă. 

Aruncă o privire domnului de La Châtre, care se 
apropie de el, îi primi ordinele şi ieşi. 

In acest timp, regele saluta şi primea omagiile 
nobililor şi a puţinelor femei care mai continuau să 
frecventeze Tuileries. 

Regina se duse şi-l luă de braţ, atrăgîndu-l la joc. 

Regele se apropie de masa de joc, căutînd din 
ochi un al patrulea jucător şi nu-l zări decît pe Isidore. 

— Ah ! domnul de Charny, spuse el, în absenţa 
fratelui dumneavoastră sînteţi al patrulea. De altfel, el 
nu ar putea fi mai bine înlocuit. Fiţi binevenit. 

O invită pe regină să se aşeze, se aşeză după 
aceea, apoi se aşeză şi Monsieur. 

La rîndul ei, regina îi făcu un semn lui Isidore, care 
se aşeză ultimul. 

Doamna Elisabeth îngenunchie pe o canapeluţă în 
spatele regelui şi-şi sprijini braţele de speteaza 
fotoliului acestuia. 

Făcură două-trei ture de whist, rostind numai 
cuvintele de rigoare. 

Apoi, tot jucînd şi remarcînd că respectul ţinea la 
distanţă toată lumea de la masa de joc, regina i se 
adresă cumnatului ei : 

— Frate, v-a spus baronul că soseşte de la 
Torino ? 

— Da, mi-a spus o vorbă despre asta. 

— V-a spus că prinţul de Condé şi contele d'Artois 
ne invită insistent să venim la ei ? 

Regele lăsă să-i scape un gest de iritare. 

— Dragă frate, murmură doamna Elisabeth cu 
blîndeţea ei de înger, ascultați, vă rog. 

— Şi dumneavoastră, soră ? întrebă regele. 

— Da, eu mai mult ca oricine, dragă Louis, fiindcă 
vă iubesc mai mult ca oricine şi mă tem. 

— Am mai adăugat, se hazardă Isidore, că am 
fost în strada Royale numărul 21, unde am rămas 
aproape o oră. 

— La numărul 21 ? întrebă regele. Ce mai e şi 
asta? 

— La acest număr, Sire, locuieşte un gentilom ce 
vă este foarte devotat, gata să moară pentru 
Majestatea Voastră, şi care a pregătit un proiect. 

— Ce proiect, domnule ? întrebă regele ridicînd 
capul. 

— Dacă aş crede că am nenorocul să-i displac 
regelui repetîindu-i despre ce e vorba, aş tăcea pe 
moment. 

— Nu, nu, domnule, vorbiţi, spuse cu vioiciune re- 
gina. Prea mulţi fac proiecte împotriva noastră ; e bine 
să cunoaştem cel puţin pe acelea care se fac pentru 
noi. Spuneţi, baroane, cum se numeşte acest 
gentilom ? 

— Domnul marchiz de Favras, doamnă. 

— Ah ! spuse regina, îl cunoaştem. Şi credeţi în 
devotamentul său, domnule baron ? 

— Doamnă, nu numai că cred în devotamentul 
său, dar şi sînt sigur de el. 

— Fiţi atent, domnule, spuse regele. Vă aviîntaţi 
prea mult. 

— Inima sa judecă cu inima, Sire. Răspund de 
devotamentul domnului de Favras. 

— Şi acest proiect, ia să vedem, în ce stadiu se 
găseşte ? întrebă regina. 

— Doamnă, se află în execuţie, şi dacă regele 
binevoieşte să spună un cuvint în această seară, miine, 
la această oră, va fi la Peronne. 

Regele rămase tăcut. Monsieur rupse coastele 
unui biet valet de cupă ce-l avea în mînă. 

— Sire, auziţi ce spune baronul ? spuse regina 
adresîndu-se soţului ei. 

— Sigur că aud, răspunse regele încruntîndu-şi 
sprîncenele. 

— Şi dumneavoastră, frate ? îl întrebă regina pe 
Monsieur. 

— Nu sînt mai surd decît regelec 

— Ei bine, ce părere aveţi ? S-ar părea că eo pro- 
punere. 

Regele se întoarse brusc spre Monsieur şi, 
ţintuindu-l cu privirea, îl întrebă : 

— Şi dacă plec, mergeţi cu mine ? 

Monsieur păli. Obrazul începu să-i tremure, agitat 
de o mişcare pe care n-o putea stăpiîni. 

— Eu? spuse el. 

— Da, dumneavoastră, frate, spuse Ludovic al 
XVI-lea, dumneavoastră, care mă îndemnați să 
părăsesc Parisul, vă întreb : „Dacă plec, mergeţi cu 
mine ?” 

— Dar, biîigui Monsieur, eu n-am fost prevenit şi 
n-am făcut nici o pregătire. 

— Cum, tocmai dumneavoastră să nu fi fost 
prevenit, cînd dumneavoastră aţi pus la dispoziţia 
domnului de Favras banii necesari ? Nu sînteţi pregătit, 
cu toate că sînteţi informat, oră cu oră, de mersul 
complotului ? 

— Complotul ? repetă Monsieur, pălind şi mai 
tare. 

— Fără îndoială, complotul... căci e un complot, un 
complot atît de real, care, dacă e descoperit, îl va duce 
pe domnul de Favras la închisoare, la Châtelet, la 
moarte — doar dacă, cu ajutorul intervențiilor şi al 
banilor nu-l veţi salva, cum l-am salvat noi pe domnul 
de Besenval. 

— Dar dacă regele l-a salvat pe domnul de 
Besenval, îl va salva cu siguranţă şi pe domnul de 
Favras. 

— Nu, fiindcă ce am putut face pentru unul nu voi 
putea face, probabil, pentru celălalt. De altfel, domnul 
de Besenval era omul meu, aşa cum domnul de Favras 
e al dumneavoastră. Or, fiecare şi-l salvează pe al său, 
frate, astfel că amîndoi ne vom fi făcut datoria. 

Şi, rostind aceste cuvinte, regele se ridică. 

Regina îl reţinu de poala hainei. 

— Sire, spuse ea, fie că acceptaţi, fie că refuzaţi, îi 
datoraţi un răspuns domnului de Favras. 

— Eu? 

— Da. Ce va răspunde baronul Charny în numele 
regelui ? 

— Va răspunde, spuse Ludovic eliberîndu-şi haina 
din mîinile reginei, va răspunde că regele nu-şi poate 
îngădui să se lase răpit. 

Şi se îndepărtă. 

— Ceea ce înseamnă, continuă Monsieur, că dacă 
marchizul de  Favras îl răpeşte pe rege fără 
permisiunea sa, va fi binevenit — în orice caz, cu 
condiţia să reuşească ; căci oricine nu reuşeşte e un 
prost, şi în politică proştii merită o pedeapsă dublă. 

— Domnule baron, spuse regina, chiar în această 
seară, fără să pierdeţi vreun moment, alergaţi la 
domnul de Favras şi repetaţi-i chiar cuvintele proprii 
ale regelui . „Regele nu-şi poate îngădui să se lase 

răpit.” Rămîne ca el să le înţeleagă, sau ca 
dumneavoastră să le explicaţi... Puteţi pleca. 

Baronul, care consideră pe drept cuvînt răspunsul 
regelui şi recomandarea reginei ca un dublu 
consimţămiînt, îşi luă pălăria, ieşi repede şi se aruncă 
într-o trăsură, strigîndu-i vizitiului : 

— Piaţa Royale, numărul 21. 

Capitolul 39 E 
CE VĂZUSE REGINA ÎNTR-O CARAFĂ LA 
CASTELUL TAVERNEY,CU DOUĂZECI 
DE ANI ÎN URMĂ 


Ridicîndu-se de la masa de joc, regele se îndreptă 
spre grupul tinerilor, al căror ris vesel îi atrăsese 
atenţia chiar înainte de a fi intrat în salon. 

La apropierea sa se făcu cea mai deplină linişte. 

— Ei bine, domnilor, întrebă el, regele este deci 
atit de nefericit încît îşi duce tristeţea cu el ? 

— Sire... murmurară tinerii. 

— Veselia era mare şi rîsul zgomotos cînd am 
intrat aici, regina şi cu mine. 

Apoi, dînd din cap, spuse : 

— Vai de regii în faţa cărora oamenii nu 
îndrăznesc să rîdă. 

— Sire, spuse domnul de Lameth, respectul... 

— Dragul meu Charles, spuse regele, cînd ieşeaţi 
din internat, joia şi duminica, şi vă invitam la 
Versailles, vă lipseaţi de ris fiindcă eram eu acolo ? 
Spuneam adineauri : „Vai de regii în faţa cărora 
oamenii nu îndrăznesc să rîdă !” Spun acum : „Fericiţi 
regii în faţa cărora se ride!” 

— Sire, spuse domnul de Castries, poate că 
subiectul care ne făcea să ridem nu i se va părea 
dintre cele mai comice Majestății Voastre. 

— Despre ce vorbeaţi deci, domnilor ? 

— Sire, spuse Sukeau apropiindu-se, îl predau pe 
vinovat Majestății Voastre. 

— Ah ! dumneavoastră sînteţi, domnule Suleau ? 
Am citit ultimul număr din revista dumneavoastră 
Actes des Ap6tres. Fiţi atent! fiţi atent ! 

— La ce, Sire ? întrebă tînărul ziarist. 

— Sînteţi puţin cam prea regalist. Totuşi, de ce 
făceaţi atita haz ? 

— De Adunarea Naţională. 

— Ah!ah ! domnilor ! atunci e bine că aţi devenit 
serioşi văzîndu-mă. Nu pot permite să se facă haz de 
Adunarea Naţională în prezenţa mea. 

— Ştie regele despre ce s-a vorbit azi în tot 
timpul şedinţei Adunării Naţionale ? 

— Da, şi m-a interesat foarte mult. Nu s-a vorbit 
despre o nouă maşină pentru executarea criminalilor ? 

— Oferită naţiunii de domnul Guillotin... da, Sire, 
spuse Suleau. 

— Şi vă băteaţi joc de domnul Guillotin, de un 
filantrop ? Asta-i bună ! Uitaţi oare că şi eu sint 
filantrop? 

— Ah ! Sire, sînt filantropi şi filantropi. Sînt unii 
care, medici fiind şi avînd în mîinile lor mii de mijloace, 
mai ingenioase sau mai puţin ingenioase de a-i face pe 
bolnavi să dea ortul popii caută noi mijloace prin care 
să ia viaţa celor sănătoşi. Ah ! pe legea mea, Sire, 
lăsaţi-i pe mîna mea. f 

— Şi ce veţi face cu ei, domnule Suleau ? li veți 
decapita fără durere ? întrebă regele făcînd aluzie la 
pretenția emisă de doctorul Guillotin. 

— Este ceea ce le doresc, dar nu şi ce le promit, 
spuse Suleau. 

— Cum ! ceea ce le doriți ? 

— Am avut ideea, Sire, să-i dedic acestui mare 
binefăcător al omenirii două cîntece pe melodia 
menuetului Exaudet, ale căror texte se imprimă în 
această noapte în ziarul meu... 

— Atunci, vă ascult. 

Şi Suleau cîntă cu glas stins, pe aria menuetului 
Exaudet, compoziţiile sale. 

— Ei bine, domnilor, spuse regele, rîdeţi. Şi totuşi, 
această maşină este destinată să-i cruţe de 
îngrozitoare suferinţe pe nenorociţii condamnaţi ! Ce 
cere societatea cînd reclamă moartea unui vinovat ? 
Suprimarea pur şi simplu a individului. Dacă această 

suprimare este însoţită de suferinţă, nu mai acţionează 
justiţia, ci răzbunarea. 

— Dar, Sire, observă Suleau, cine-i spune 
Majestății Voastre că durerea este suprimată prin 
tăierea capului ? 

— Asta este o chestiune de discutat între oamenii 
de artă. De altfel, cred că azi dimineaţă chiar s-a făcut 
o experienţă. Nici unul din cei de faţă n-a asistat la 
această experienţă ? 

— Nu, Sire, nu — pronunţară aproape simultan 
douăsprezece sau cincisprezece voci batjocoritoare. 

— Ba eu am fost acolo, Sire, se auzi o voce gravă. 

Regele se întoarse şi-l recunoscu pe Gilbert. 

— Ah, dumneata erai, doctore, spuse regele 
tresărind. Ai fost acolo ? 

— Da, Sire. 

— Şi cum a reuşit experienţa ? 

— Perfect pe primii doi, Sire ; dar la al treilea, cu 
toate că coloana vertebrală era retezată, a fost nevoie 
de cuţit pentru a termina despărţirea capului de trup. 

Tinerii ascultau cu gura deschisă şi privirea 
rătăcită. 

— Cum se poate, Sire, spuse Charles Lameth, 
vorbind vizibil în numele tuturor celor de faţă ; au fost 
executaţi trei oameni în această dimineaţă ? 

— Da, domnilor. Numai că aceşti trei oameni erau 
trei cadavre furnizate de spitalul principal. Şi părerea 
dumitale, domnule Gilbert ? 

— Cu privire la ce, Sire ? 

— La instrument. 

— Sire, este evident un progres faţă de toate 
maşinile de acest gen inventate pînă acum ; dar 
accidentul survenit celui de-al treilea cadavru 
dovedeşte că maşina mai are nevoie de perfecţionări. 

— Şi cum e construită ? întrebă regele, în care se 
trezise pasiunea pentru mecanică. 

Atunci Gilbert încercă să dea o explicaţie, dar cum 
regele nu putea sesiza forma exactă a instrumentului, 
spuse : 

— Veniţi, veniţi, doctore ; iată pe masă pene, cer- 
neală şi hîrtie... Sper că desenezi ? 

— Da, Sire. 

— Atunci, fă-mi o schiţă, să înţeleg mai bine. 

Şi cum tinerii nobili, din respect, nu îndrăzneau să- 
| urmeze pe rege neinvitaţi, Ludovic le spuse : 

— Dar veniţi, veniţi, domnilor. Această chestiune 
interesează întreaga omenire. 

—  Şi-apoi, cine ştie, spuse Suleau cu jumătate de 
glas, cine ştie dacă unul dintre noi nu e predestinat 
onoarei de a se căsători cu domnişoara Guillotine ? Să 
mergem, domnilor, să facem cunoştinţă cu logodnica 
noastră. 

Şi cu toţii, urmîndu-l pe rege şi pe Gilbert, se gru- 
pară în jurul mesei. La invitaţia regelui, Gilbert luă loc 
la masă pentru a executa mai uşor desenul. El începu 
să schiţeze maşina, urmărit cu cea mai scrupuloasă 
atenţie de Ludovic al XVI-lea. 

De-abia terminase ultimul detaliu, cînd regele îl 
opri. 

— Zău aşa ! spuse el, nici nu e de mirare că 
experienţa n-a reuşit, mai ales a treia oară. 

— De ce, Sire ? întrebă Gilbert. 

— Asta ţine de forma cuţitului. Doar dacă n-ai nici 
o idee de mecanică, poţi da formă de corn unui obiect 
menit să taie ceva ce opune rezistenţă. 

— Dar ce formă i-ar da Majestatea Voastră ? 

— E foarte simplu, aceea a unui triunghi. 

Gilbert încercă să rectifice desenul. 

— Nu, nu, nu aşa. Dă-mi pana dumitale. 

— Sire, spuse Gilbert, iată pana şi scaunul. 

— Aşteptaţi, aşteptaţi, spuse regele, lăsîndu-se 
ambalat de pasiunea sa pentru mecanică ; uite, tăiați- 
mi marginea fierului oblic, aşa... şi vă garantez că veţi 

tăia douăzeci şi cinci de capete, unul după altul, fără 
ca cuțitul să greşească vreodată. 

De-abia îşi terminase fraza, cînd un strigăt 
sfişietor, un strigăt de spaimă, aproape de durere, 
răsună deasupra capului său. 

Se întoarse repede şi o văzu pe regină, palidă, 
clătinîndu-se, înnebunită, căzind leşinată în braţele lui 
Gilbert. 

Atrasă, ca şi ceilalţi, de curiozitate, ea se 
apropiase de masă şi, aplecîndu-se peste scaunul pe 
care şedea regele, recunoscu, peste umărul său, chiar 
în clipa în care corecta principalul detaliu, hidoasa 
maşină pe care Cagliostro i-o arătase cu douăzeci de 
ani în urmă la castelul de Taverney-Maison-Rouge. 

La vederea acesteia ea nu avu puterea decit să 
scoată teribilul țipăt — ca şi cum fatala maşină ar fi 
lucrat asupra ei — şi căzu leşinată, cum am spus, în 
braţele lui Gilbert. 

Capitolul 40 
MEDICUL TRUPULUI ŞI MEDICUL 
SUFLETULUI 


Se înţelege că după un asemenea eveniment 
serata se întrerupse. 

Cu toate că nimeni nu şi-a putut da seama de 
cauzele care au dus la leşinul reginei, faptul rămînea. 

Gilbert dădu reginei primele îngrijiri. 

Doamna Lamballe nu voi ca regina să fie 
transportată în apartamentele ei. De altfel, ar fi fost 
greu, deoarece doamna de Lamballe locuia în aripa 
Flore, iar Maria-Antoaneta în aripa Marsan ; castelul ar 
fi trebuit traversat în toată lungimea sa. 

In consecinţă, augusta bolnavă fu culcată pe un 
şezlong în dormitorul prinţesei care, cu acea intuiţie 
proprie femeilor, bănuind că un sumbru mister se 
ascunde în această întîmplare, îndepărtase toată 
lumea, chiar şi pe rege. Ea aştepta, cu privirea 
drăgăstos îngrijorată, ca regina să-şi revină în urma 
îngrijirilor date de doctorul Gilbert. 

Încetul cu încetul, regina începu să-şi mişte 
molatic capul de la dreapta la stînga, cum se întîmplă 
în timpul unui coşmar, scoase un suspin şi deschise 
ochii. Observînd că doctorul Gilbert este gata să se 
retragă, întinse mîna, îi apucă braţul şi-i spuse, cu o 
voce tot atît de nervoasă ca şi gestul făcut : 

— Rămineţi ! 

Gilbert se opri, foarte mirat. Nu ignora că regina 
avea foarte puţină simpatie pentru el, şi totuşi, pe de 
altă parte, remarcase influenţa ciudată, aproape 
magnetică, ce o avea asupra ei. 

— Sînt la dispoziţia reginei, spuse el; dar cred că 
ar fi bine să risipim îngrijorarea regelui şi a persoanelor 
rămase în salon, dacă, bine înţeles, Majestatea Voastră 
permite... 

— Therese, spuse regina, adresîndu-se prinţesei 
de Lamballe, anunţă-l pe rege că mi-am revenit ; şi ve- 
ghează să nu fim întrerupţi ; am de discutat cu 
doctorul Gilbert. 

Prinţesa se supuse. 

Sprijinită în cot, regina o urmări cu privirea, ca şi 
cum ar fi voit să-i dea timp să se achite de însărcinarea 
primită. Apoi, întorcîndu-se spre Gilbert şi fixîndu-şi pri- 
virea în a sa, îl întrebă : 

— Doctore, nu vă miră deloc întîmplarea care vă 
pune aproape totdeauna faţă în faţă cu mine în crizele 
fizice sau morale ale vieţii mele ? 

— Vai, doamnă, răspunse Gilbert, nu ştiu dacă 
trebuie să-i mulţumesc întîmplării, sau să mă pling de 
ea. 

— De ce, domnule ? 

— Pentru că citesc destul de profund în suflet ca 
să-mi dau seama că nici dorinţei şi nici voinţei 
dumneavoastră nu-i datorez această apropiere ce mă 
onorează. 

— De aceea am şi vorbit de întîmplare... Ştiţi că 
sînt sinceră. Şi totuşi, doctore, în ultimele împrejurări 
care ne-au făcut să acţionăm împreună, mi-aţi dovedit 
un veritabil devotament; nu-l voi uita şi vă mulţumesc 
pentru el. 

Gilbert se înclină. 

Regina urmări mişcarea corpului şi obrazului său. 

— Şi eu sînt fizionomistă, spuse ea. Ştiţi ce mi-aţi 
răspuns fără să fi rostit vreun cuvint ? 

— Doamnă, aş fi disperat dacă tăcerea mea ar fi 
mai puţin respectuoasă decit vorbele mele. 

— Mi-aţi răspuns : „Mi-aţi mulţumit, e bine, iată o 
socoteală încheiată ; să trecem la alta.” Şi-acum, 
doctore, ce credeţi despre cele ce mi s-au întîmplat ? 

— Doamnă, spuse Gilbert, sînt un spirit pozitivist, 
un om de ştiinţă ; aveţi bunătatea să-mi puneţi 
întrebarea într-o formă mai precisă. 

— Vă întreb, domnule, dacă socotiți că leşinul 
meu a fost pricinuit de una din acele crize nervoase la 
care sînt supuse sărmanele femei din cauza 
constituţiei lor, sau bănuiţi că accidentul are o cauză 
mai serioasă ? 

— Voi răspunde Majestății Voastre că fiica Mariei- 
Tereza, femeia pe care am văzut-o atît de calmă şi cu- 
rajoasă în noaptea de 5 spre 6 octombrie, nu eo 
femeie obişnuită şi, în consecinţă, nu a putut fi 
influenţată de unul din acele accidente cărora le sînt 
expuse femeile obişnuite. 

— Aveţi dreptate, doctore. Credeţi în 
presentimente? 

— Ştiinţa respinge toate aceste fenomene, care 
ar tinde să răstoarne cursul firesc al lucrurilor. Şi totuşi, 
uneori faptele vin să dezmintă ştiinţa. 

— Ar fi trebuit să spun : credeţi în prevestiri ? 

— Cred că suprema Bunătate a acoperit viitorul, 
pentru fericirea noastră, cu un văl de nepătruns ; de 
cînd religia a abolit fatalitatea, de cînd filozofia a pus 
limite credinţei, profeţii au pierdut trei sferturi din 
magia lor. Şi totuşi... adăugă Gilbert. 

— Şi totuşi ? relua regina văzîndu-l ca se oprise 
gînditor. 

— Şi totuşi, doamnă, continuă el, ca şi cum ar fi 
făcut un efort pentru a aborda probleme pe care 
raţiunea sa le izgonea în domeniul îndoielii — şi totuşi, 
există un om... 

— Un om ? spuse regina, care urmărea cu interes 
avid cuvintele lui Gilbert. 

— Există un om care uneori a redus la tăcere, 
prin fapte  irecuzabile, întreaga argumentaţie a 
inteligenţei mele. 

— Şi acest om este ?... 

— Nu îndrăznesc să-i pronunt numele în faţa 
Majestății Voastre. 

— Acest om e maestrul dumneavoastră, nu-i aşa, 
domnule Gilbert ? Omul atotputernic, omul nemuritor, 
divinul Cagliostro ! 

— Doamnă, unicul, singurul, veritabilul meu 
maestru e natura. Cagliostro nu e decit salvatorul meu. 
Atins de un glonte care-mi străpunsese pieptul, 
pierzînd tot sîngele dintr-o rană pe care acum, cu ochi 
de medic şi după douăzeci de ani de studii, o consider 
nevindecabilă, m-a vindecat în cîteva zile cu un balsam 
a cărui compoziţie mi-e necunoscută ; de aici 
recunoştinţa mea, aş spune chiar admiraţia mea. 

— Şi acest om v-a făcut preziceri care s-au 
împlinit? 

— Bizare, de necrezut, doamnă. Acest om 
parcurge prezentul cu o certitudine care te-ar face să 
crezi că vede viitorul. 

— Aşadar, dacă acest om v-ar fi prezis ceva, în 
prezicerea sa aţi crede ? 

— AŞ acţiona cel puţin ca şi cum ar trebui să se 
realizeze. 

— Astfel încît, dacă v-ar fi prevestit o moarte 
prematură, îngrozitoare, infamantă, v-aţi pregăti 
pentru o asemenea moarte ? 

— După ce totuşi, doamnă, spuse Gilbert privind- 
o insistent pe regină, aş fi căutat să scap, prin toate 
mijloacele posibile. 

— Să scap ? Nu, doctore, nu ! Văd bine că sînt 
condamnată, spuse regina. Această revoluţie este o 
prăpastie care trebuie să înghită tronul. Acest popor 
este un leu care mă va devora. 

— Ah ! doamnă, depinde numai de 
dumneavoastră să-l vedeţi culcat la picioare ca un miel 
pe acest leu care vă înspăimîntă. 

— Nu l-aţi văzut la Versailles ? 

— Nu l-aţi văzut la Tuileries ? E oceanul, doamnă, 
lovind fără încetare, pînă la a o dezrădăcina, stînca ce-i 

barează drumul ; mîngiind ca o doică barca ce i se în- 
credinţează. 

— Doctore, de multă vreme totul e rupt între 
acest popor şi mine. El mă urăşte, iar eu îl 
dispreţuiesc ! 

— Deoarece nu vă cunoaşteţi cu adevărat unul pe 
celălalt. Incercaţi să fiţi pentru ei o regină, deveniți o 
mamă. Uitaţi că sînteţi fiica Mariei-Tereza, vechea 
noastră duşmană ; sora lui losif al II-lea, falsul nostru 
prieten. Fiţi franceză şi veţi auzi glasul acestui popor 
ridicîndu-se spre a vă binecuviînta, şi veţi vedea braţele 
acestui popor deschizindu-se spre dumneavoastră spre 
a vă mîngiia. 

Maria-Antoaneta ridică din umeri. 

— Da, ştiu asta... binecuvîntează ieri, mîngiie azi, 
iar miine îi înăbuşe pe aceiaşi pe care i-a binecuvîntat 
şi i-a mîngiiat. 

— Deoarece simte că există în aceştia o 
rezistenţă la voinţa sa, o ură ce se opune dragostei 
sale. 

— Dar oare ştie el ce iubeşte şi ce urăşte, acest 
popor, element distrugător ; distrugător ca vintul, ca 
apa şi focul deopotrivă, şi care are capriciile unei femei 
? 


— Pentru că îl vedeţi de la mal, doamnă, aşa cum 
vede oceanul cel ce vizitează falezele ; pentru că, 
avansînd şi trăgîndu-se înapoi fără vreo cauză vizibilă, 
îşi sparge spuma la picioarele dumneavoastră şi vă 
învăluie cu gemetele sale pe care le luaţi drept răgete. 
Dar nu astfel trebuie să-l vedeţi : trebuie să-l vedeţi 
purtat de spiritul Domnului, care pluteşte pe întinderile 
de apă ; trebuie să-l vedeţi cum îl vede Dumnezeu, 
înaintînd spre unire şi zdrobind în cale tot ce-l 
împiedică în a atinge acest scop. Siînteţi regina 
francezilor, doamnă, şi ignoraţi ce se petrece la 
această oră în Franţa. Ridicaţi-vă vălul, doamnă, în loc 
să-l coboriţi, şi veţi admira în loc să vă temeti. 

— Şi ce voi vedea atit de frumos, atît de măreț, 
atit de splendid ? 

— Veţi vedea lumea nouă ieşind din găoace în 
mijlocul ruinelor vechii lumi. Veţi vedea leagănul 
Franţei viitorului plutind ca cel al lui Moise pe un fluviu 
mai mare ca Nilul, ca Mediterana, ca Oceanul... 
Dumnezeu să te apere, o, leagăn ! Dumnezeu să te 
păzească, o, Franţă ! 

Şi, oricît de puţin entuziast să fi fost Gilbert, ridică 
braţele şi ochii spre cer. 

Regina îl privea cu uimire. Nu pricepea. 

— Şi unde va acosta acest leagăn ? întrebă ea. 
Oare la Adunarea Naţională, această reuniune de 
vorbăreţi, de dărimători, de nivelatori ? Oare vechea 
Franţă trebuie s-o ghideze pe cea nouă ? Tristă mamă 
pentru un copil atît de frumos, domnule Gilbert ! 

— Nu, doamnă, locul unde trebuie să acosteze 
acest leagăn într-o zi sau alta, azi sau poate miine, 
este un pămînt necunoscut pînă în acest moment, şi 
care se numeşte patria. Acolo va găsi viguroasa doică 
care face puterea popoarelor, şi care se numeşte 
libertatea. 

— Ah ! cuvinte mari, spuse regina. Credeam că 
abuzul le-a ucis. 

— Nu, doamnă, spuse Gilbert, sînt lucruri mari ! 
Priviţi Franţa în momentul în care totul e sfărimat şi 
încă nimic n-a fost reconstruit ; cînd nu are încă 
municipalități după regulă şi abia dacă are cîteva 
departamente ; cînd nu are legi, dar îşi face legea sa. 
Vedeţi-o trecînd, cu privirea fixă şi pasul sigur, pe 
drumul ce o duce de la o lume la alta, peste această 
punte îngustă aruncată peste prăpastie ; vedeţi, 
această punte îngustă, ca aceea a lui Mahomed, o 
trece fără să se poticnească... Incotro merge această 
bătrînă Franţă ? Spre unitatea patriei ! Tot ce a crezut 
pînă acum că e greu, chinuitor, de netrecut i-a devenit 
nu numai cu putinţă, dar chiar uşor. 

Provinciile noastre erau un mănunchi de 
prejudecăţi diferite, de interese opuse, de amintiri 
individuale. Se credea că nimic nu va prevala asupra 
acestor douăzeci şi cinci sau treizeci de naţionalităţi 
care respingeau naționalitatea unică. Vechile provincii 
Languedoc, Toulouse, Bretagne ar consimţi ele să 
devină Normandie, Bourgogne sau Dauphine ? Nu, 
doamnă, dar toate vor deveni Franţa. De ce se agăţau 
aceşti provinciali cu atita încăpăţinare de drepturile lor, 
de privilegiile lor, de legislaţia lor ? Fiindcă nu aveau 
patrie. Or, v-am spus, doamnă, patria le-a apărut, 
poate departe încă, poate în viitor, dar au văzut-o 
chemîndu-i cu braţele deschise ; au avut umilinţa de a 
se crede languedocieni, provensali, normanzi, bretoni, 
burgunzi. Nu, se înşelau cu toţii : erau francezi ! 

— Ascultindu-vă, doctore, spuse regina cu un 
accent ironic, Franţa, această bătrînă Franţă, fiica mai 
mare a bisericii, cum o numesc papii începînd cu al 
nouălea secol, n-ar exista decit de ieri ? 

—  Intr-adevăr, chiar în aceasta constă minunea, 
doamnă. Exista o Franţă, dar acum există francezi. Nu 
numai francezi, dar mai ales fraţi. Fraţi care se ţin cu 
toţii de mînă. Dumnezeule ! Oamenii sînt mai puţin răi, 
doamnă, decit se spune. Ei încearcă să se socializeze. 
Pentru a-i dezbina, pentru a-i opri să se apropie a fost 
necesar un întreg univers de invenţii împotriva 
firescului: vămi interioare, bariere pe şosele, bacuri pe 
rîuri ; o mare diversitate de legi, de reguli, de măsuri şi 
greutăţi ; rivalități între provincii, între regiuni, între 
oraşe şi sate. Intr-o zi se produce un cutremur, care 
zdruncină tronul şi dărimă toate aceste vechi ziduri, 
distruge toate aceste obstacole. Atunci oamenii se 
privesc în faţa cerului, sub blînda şi buna lumină a 
soarelui, care face să rodească nu numai pămîntul, dar 
şi sufletele. Fraternitatea creşte ca un rod sfint, iar 
duşmanii înşişi, uimiţi de ura care-i stăpinise atita 
vreme, înaintează, nu unii împotriva celorlalţi, ci unii 

spre alţii, cu braţele nu înarmate, ci deschise. Nimic 
oficial, nimic comandat. Sub acest flux care urcă dispar 
riurile şi munţii, geografia este ucisă ; accentele sînt 
încă diferite, dar limba este aceeaşi, iar imnul unic ce-l 
cîntă treizeci de milioane de francezi se compune din 
aceste cîteva cuvinte : 


Laudă Domnului care ne-a făcut o patrie ! 


— Ei bine, unde vreţi să ajungeţi, doctore ? 
Credeţi că mă liniștiți oferindu-mi viziunea acestei 
federaţii generale a treizeci de milioane de rebeli 
împotriva reginei şi regelui lor ? 

— O! doamnă, deschideţi ochii ! exclamă Gilbert. 
Nu poporul este acela care s-a răzvrătit împotriva 
regelui şi a reginei, ci regina şi regele se răzvrătesc 
împotriva poporului, continuînd să vorbească limba 
privilegiilor şi a regalității, pe cînd în jurul lor se 
vorbeşte limba fraternității şi a  devotamentului. 
Aruncaţi-vă privirea asupra unei asemenea sărbători 
improvizate, doamnă, şi veţi vedea aproape totdeauna 
în mijlocul unei cîmpii întinse, sau în vîrful unei coline, 
un altar. Un altar pur, ca acela al lui Abel, iar pe acest 
altar un copil mic pe care îl adoptă toţi şi care — 
înzestrat cu urările, harul şi lacrimile tuturor — devine 
copilul tuturor. Ei bine, doamnă, Franţa, aceasta Franţă 
născută ieri şi despre care v-am vorbit, este copilul de 
pe altar. Numai că în jurul acestui altar nu se mai 
adună oraşele şi satele, ci popoarele şi naţiunile. Italia, 
Polonia, Irlanda, Spania privesc acest copil nou-născut, 
purtător al viitorului lor. Şi, cu ochii în lacrimi, îi întind 
mîinile lor înlănţuite, strigînd : „Franţă, Franţă ! sîntem 
liberi prin tine!” Doamnă, doamnă ! continuă Gilbert, 
mai e timp încă, luaţi copilul de pe altar şi deveniţi-i 
mamă ! 

— Doctore, răspunse regina, uitaţi că am alţi 
copii, carne din carnea mea, şi că, făcînd ceea ce-mi 

spuneţi, îi dezmoştenesc pentru a adopta un copil 
străin. 

— Atunci, dacă aşa este, doamnă, spuse Gilbert 
cu o profundă tristeţe, înfăşuraţi aceşti copii în mantia 
dumneavoastră regală, în mantia de război a Mariei- 
Tereza, şi luaţi-i cu dumneavoastră în afara Franţei. 
Căci adevărat aţi grăit : poporul vă va devora, cu copii 
cu tot. Numai că nu e timp de pierdut, grăbiţi-vă, 
doamnă, grăbiţi-vă ! 

— Şi nu vă opuneţi acestei plecări, domnule ? 

— Departe de mine, spuse Gilbert. Acum, cînd 
cunosc adevăratele dumneavoastră intenţii, vă voi 
ajuta, doamnă. 

— Ei bine, asta se nimereşte de minune, spuse 
regina, căci există un nobil gata să acţioneze, să se 
devoteze, să moară ! 

— Ah ! doamnă, spuse Gilbert stăpînit de groază; 
sper că nu despre domnul de Favras vreţi să vorbiţi. 

— Cine v-a spus numele ? Cine v-a dezvăluit 
proiectul său ? 

— Oh, doamnă, luaţi seama ! Şi pe acesta îl 
urmăreşte o prevestire fatală ! 

— Tot de la acelaşi profet ? 

— Acelaşi, doamnă ! 

— Şi, după acest profet, ce soartă îl aşteaptă pe 
marchiz ? 

— O moarte prematură, îngrozitoare, infamantă ! 
Ca şi aceea despre care aţi vorbit adîneauri. 

— Atunci aţi spus adevărul, nu e timp de pierdut 
pentru a-l dovedi mincinos pe acest profet al 
nenorocirii. || veţi anunţa pe domnul Favras că 
acceptaţi ajutorul său ? Mesagerul se află la el în acest 
moment, domnule Gilbert, şi aştept răspunsul său. 

In acest moment, cînd, speriat el însuşi de 
împrejurările în care se afla amestecat, Gilbert îşi trecu 
mîna peste frunte ca pentru a-şi limpezi gîndurile, intră 

doamna de Lamballe şi spuse încet două vorbe la 
urechea reginei. 

— Să intre, să intre, exclamă regina, doctorul ştie 
totul. Doctore, continuă ea, e domnul Isidore de 
Charny, care-mi aduce răspunsul marchizului de 
Favras. Miine regina va părăsi Parisul ; poimiine vom fi 
în afara Franţei. Veniţi, baroane, veniţi... Dumnezeule, 
ce aveţi? De ce sînteţi atît de palid ? 

— Doamna prinţesă de Lamballe mi-a spus că pot 
vorbi în prezenţa doctorului Gilbert ? întrebă Isidore. 

— Este adevărat : da, da, vorbiţi. V-aţi văzut cu 
domnul de Favras ?... Marchizul e pregătit... li 
acceptăm oferta... vom părăsi Parisul, vom părăsi 
Franţa... 

— Marchizul de Favras a fost arestat acum o oră 
în strada Beaurepaire şi a fost dus la Châtelet, 
răspunse Isidore. 

Privirea reginei se încrucişă cu cea a lui Gilbert, 
luminoasă, disperată, plină de miînie. Dar întreaga forţă 
a Mariei-Antoaneta părea să se fi epuizat în acest 
fulger. Gilbert se apropie de ea şi-i spuse, cu un ton de 
profundă compătimire : 

— Doamnă, pot să vă fiu de folos eu ceva ? 
Dispuneţi de mine : inteligenţa, devotamentul, viaţa 
mea, toate le pun la picioarele dumneavoastră. 

Regina ridică ochii încet asupra doctorului. Apoi, 
cu o voce înceată şi resemnată, spuse : 

— Domnule Gilbert, dumneavoastră, care sînteţi 
atit de învăţat şi care aţi asistat la experienţa din 
această dimineaţă, sînteţi de părere că moartea ce o 
dă această maşină odioasă poate fi atît de blîndă cum 
pretinde inventatorul ei ? 

Gilbert scoase un suspin şi-şi acoperi ochii cu 
mîinile. 

În acest moment, Monsieur, care aflase tot ce voia 
să ştie — căci zvonul arestării marchizului de Favras se 
răspîndise în cîteva secunde în întregul palat — îşi ceru 


351 


trăsura şi se pregătea să plece în grabă, fără să-i mai 
pese de starea sănătăţii reginei şi aproape fără să-şi fi 
luat rămas bun de la rege. 

Ludovic al XVI-lea îi tăie drumul: 

— Frate, spuse el, presupun că nu sînteţi chiar 
atit de grăbit să vă înapoiaţi la Luxembourg, încît să n- 
aveţi timp să-mi daţi un sfat. După părerea 
dumneavoastră, ce trebuie să fac ? 

— Vreţi să mă întrebaţi, ce aş face în locul 
dumneavoastră ? 

— Da. 

— L-aş părăsi pe domnul de Favras şi aş jura 
fidelitate Constituţiei. 

— Cum vreţi să jur credinţă pe o constituţie care 
nu e încă terminată ? 

— Un motiv în plus, frate, spuse Monsieur cu acea 
privire ambiguă şi falsă care ieşea din cele mai 
profunde sinuozităţi ale sufletului său, un motiv în plus 
să nu vă consideraţi obligat să vă ţineţi jurămiîntul. 

Regele rămase o clipă gînditor. 

— Fie, spuse el, asta nu mă opreşte să-i scriu 
domnului de Bouillé că proiectul nostru rămîne mai 
departe în picioare, dar că deocamdată e aminat. 
Această amiînare îi va da timp contelui de Charny să 
stabilească exact ruta pe care va trebui s-o urmăm. 

Capitolul 41 
MONSIEUR ÎL RENEAGĂ PE FAVRAS, 
IAR REGELE DEPUNE JURĂMINT PE 
CONSTITUŢIE 


A doua zi după arestarea domnului de Favras o 
circulară ciudată era răspîndită în tot Parisul : 


Marchizul de Favras (din Piaţa Royale) a fost 
arestat împreună cu soția sa, în noaptea de 24 spre 25, 
pentru un plan pe care l-a urzit de a răzvrăti treizeci de 
mii de oameni în scopul asasinării domnului de La 
Fayette şi a primarului Parisului şi al împiedicării 
aprovizionării noastre cu alimente. 

Monsieur, fratele regelui, era în fruntea răscoalei. 


Semnat: BARAUZ 


Se înţelege ce agitaţie ieşită din comun a produs 
în Parisul anului 1790, atît de uşor supus emoţiilor, o 
asemenea circulară. 

O diră de pulbere aprinsă n-ar fi iscat o flacără 
mai iute ca aceea ce se ridica pretutindeni pe unde 
trecuse hirtia incendiară. La început, se afla în mîinile 
tuturor ; peste două ore o ştia fiecare pe dinafară. 

În seara zilei de 26, mandatarii Comunei erau 
adunaţi în consiliu la primărie, unde citeau hotărîrea 
comitetului de investigaţii care tocmai le fusese 
înmînată, cînd uşierul anunţă pe neaşteptate că 
Monsieur cerea să fie primit. 

— Monsieur ! repetă bunul Bailly, care prezida 
Adunarea, care Monsieur ? 

— Fratele regelui, răspunse uşierul. 

La aceste cuvinte, membrii Comunei se priviră 
surprinşi. Numele lui Monsieur se afla, de seara pînă 

dimineaţa, pe buzele tuturor. Dar, privindu-se, se 
ridicară în picioare. 

Bailly aruncă o privire întrebătoare în jurul său şi, 
cum răspunsul mut ce-l citea în ochii colegilor săi îi 
păru unanim, spuse : 

— Anunţă-l pe Monsieur, că, deşi cam miraţi de 
onoarea ce ne-o face, sîntem gata să-l primim. 

Cîteva secunde mai tîrziu, Monsieur fu introdus în 
sală. Era singur. Obrazul îi era palid iar mersul, de 
obicei destul de nesigur, era şi mai şovăitor în această 
seară. Din fericire pentru el, fiecare dintre membrii 
Comunei avînd lumînări în preajma sa pe imensa masă 
în formă de potcoavă la care lucrau, mijlocul acestei 
potcoave rămînea relativ întunecos. Aceasta nu-i scăpă 
lui Monsieur, care păru că se linişteşte. Işi plimbă 
privirea încă timidă asupra acestei adunări numeroase, 
la care afla cel puţin respect în lipsa simpatiei, şi spuse 
cu glas tremurător la început, dar care se întărea 
treptat: 

— Domnilor, dorinţa de a respinge o calomnie 
cumplită mă aduce în mijlocul dumneavoastră. Domnul 
de Favras a fost arestat alaltăieri din ordinul 
Comitetului dumneavoastră de investigaţii, iar azi se 
răspîndeşte, cu un anumit scop, zvonul că aş avea 
legături strînse cu el. 

Cîteva zîimbete trecură pe chipurile auditorilor şi 
această primă parte a spuselor fratelui regelui fu 
întîmpinată cu şuşoteli. Acesta continuă : 

— In calitate de cetăţean al Parisului am socotit 
de datoria mea să vă informez personal asupra unicului 
aspect sub care am avut de-a face cu domnul de 
Favras. 

Nu este greu de înţeles că atenţia domnilor 
membri ai Comunei spori. Doreau să audă din gura 
proprie a lui Monsieur, chit că tot ce voiau credeau, 
care erau raporturile dintre Alteţa Sa regală şi domnul 
de Favras. 

Alteța Sa regală continuă în felul următor : 

— În 1772, domnul de Favras a intrat în corpul 
meu de gardă, de unde a plecat, în 1775. N-am mai 
vorbit cu el de la data aceea. 

Un murmur de neîncredere trecu prin auditoriu, 
dar o privire a lui Bailly curmă acest murmur, şi 
Monsieur se îndoi dacă el era aprobativ sau nu. El reluă 
astfel: 

— Lipsit de mai multe luni de posibilitatea de a 
mă folosi de veniturile mele, îngrijorat din cauza 
plăţilor considerabile ce le-am făcut în ianuarie, am 
dorit să pot satisface angajamentele luate fără să 
solicit nimic de la vistieria publică. Am hotărît, în 
consecinţă, să fac un împrumut. În urmă cu 
cincisprezece zile, domnul La Châtre mi-a spus că 
domnul de Favras ar putea obţine acest împrumut 
pentru mine printr-un bancher din Genova. In 
consecinţă, am semnat o poliţă de două milioane, 
sumă necesară pentru a mă putea achita de 
angajamente şi a asigura întreţinerea casei mele. Fiind 
vorba de o chestiune pur financiară, l-am însărcinat pe 
intendentul meu s-o urmărească. Nu m-am văzut cu 
domnul de Favras, nu i-am scris deloc, n-am comunicat 
în nici un fel cu el. De altfel, ceea ce a făcut mi-e total 
necunoscuti. 

Un rînjet iscat în rîndurile publicului dovedea că 
nu toată lumea era dispusă să creadă pe cuvînt 
această stranie aserţiune a prinţului, de a-i fi 
încredinţat, fără să-l vadă personal, unui mijlocitor — 
mai ales unui mijlocitor care era veteran al gărzii sale 
personale — o poliţă în valoare de două milioane. 

Monsieur roşi şi, grăbindu-se fără îndoială să pună 
capăt situaţiei dificile pe care singur şi-o crease, 
continuă agitat : 


1 Reproducem, fără să schimbăm vreo silabă, cuvintele 


rostite de Monsieur. (N. A.) 

— Cu toate acestea, domnilor, am aflat ieri că se 
difuzează în cantitate mare în capitală o hîrtie 
concepută în aceşti termeni... 

Şi Monsieur citi apoi — ceea ce era cu totul inutil, 
deoarece toată lumea îl avea în mînă sau în memorie 
— conţinutul buletinului pe care l-am citat mai sus. 

La cuvintele : „Monsieur, fratele regelui, era în 
capul răscoalei”, toţi membrii Comunei se înclinară. 
Voiau să spună că erau de acord cu circulara ? Voiau 
să spună, pur şi simplu, că erau la curent cu acuzaţia ? 

Monsieur continuă : 

— Fără îndoială că nu aşteptaţi din partea mea să 
mă înjosesc într-atiît încît să mă dezvinovăţesc de o 
crimă atit de miîrşavă. Dar într-o vreme în care 
calomniile cele mai absurde pot face cu uşurinţă pe cei 
mai buni cetăţeni să fie confundați cu duşmanii 
revoluţiei, am socotit, domnilor, că datorez regelui, 
dumneavoastră şi mie însumi expunerea tuturor 
amănuntelor pe care le-aţi auzit, astfel încît opinia 
publică să nu rămînă o singură clipă în nesiguranţă. 
Din ziua în care, în a doua Adunare a notabililor, mi-am 
spus părerea asupra chestiunii fundamentale care 
învrăjbea încă spiritele, n-am încetat să cred că o mare 
revoluţie se săvirşeşte ; că regele, prin intenţiile, prin 
virtuțile şi rangul său suprem trebuie să-i fie 
conducătorul, deoarece revoluţia nu ar putea fi 
salutară naţiunii fără să-i fie şi monarhului ; în sfîrşit, 
că autoritatea regală trebuie să fie citadela libertăţii 
naţionale, iar libertatea naţională baza autorităţii 
regale... 

Cu toate că sensul frazei nu fusese prea clar, 
datorită obişnuinţei ce se crease de a se aplauda 
anumite combinaţii de cuvinte, şi aceasta fu aplaudată. 

incurajat, prințul ridică glasul şi  adăugă, 
adresîndu-se cu ceva mai mult curaj membrilor 
Adunării: 

— Referiţi-vă la o singură acţiune de-a mea, la un 
singur discurs de natură să dezmintă principiile 
enunțate şi să demonstreze că, în orice împrejurare m- 
aş fi aflat, unicul obiect al preocupărilor şi voinţei mele 
nu ar fi fost fericirea regelui, a poporului. Pînă acum 
am dreptul să fiu crezut. Niciodată nu mi-am schimbat 
sentimentele şi principiile, şi nu mi le voi schimba 
vreodată ! 

Bailly răspunse : 

— Monsieur, este o mare satisfacţie pentru 
reprezentanţii municipalităţii pariziene de a-l avea în 
sînul lor pe fratele unui rege îndrăgit, al unui rege care 
a restaurat libertatea franceză. Monsieur a fost primul 
cetăţean al regalității care a votat pentru starea a treia 
în a doua adunare a notabililor. El este aşadar primul 
autor al regalității civile. Şi o dovedeşte azi, încă o 
dată, venind în mijlocul reprezentanţilor Comunei, 
unde pare a dori să fie apreciat numai după 
sentimentele sale patriotice. Aceste sentimente sînt 
consemnate în explicaţiile pe care Monsieur a binevoit 
să le dea adunării. Monsieur vine în faţa opiniei 
publice. Cetăţeanul pune preţ pe opinia concetăţenilor 
săi, iar eu îi ofer, în numele acestei adunări, tributul de 
respect şi de recunoştinţă ce-l datorăm sentimentelor 
sale, onoarei pe care ne-o face prin prezenţa sa aici şi, 
mai ales, înaltei preţuiri pe care o arată stimei 
oamenilor liberi. 

Apoi, cum Monsieur înţelese, fără îndoială, că în 
pofida elogiului ce i-l făcea Bailly pentru comportarea 
sa, această comportare va fi felurit apreciată, răspunse 
cu acel aer patern pe care se pricepea să şi-l ia în 
împrejurările în care acesta îi putea fi folositor : 

— Domnilor, datoria pe care am împlinit-o a fost 
penibilă pentru un suflet plin de virtute. Dar sînt pe 
deplin despăgubit prin sentimentele pe care adunarea 
mi le mărturiseşte, şi gura mea nu trebuie să se mai 

deschidă decît pentru a ruga să fie iertaţi cei ce m-au 
ofensat. 

Precum se vedea, Monsieur nu se angaja, nici nu 
angaja adunarea. Pentru cine cerea iertare ? Nici într- 
un caz pentru Favras, căci nimeni nu ştia dacă Favras 
era vinovat, şi, dealtfel, Favras nu-l ofensase pe prinţ. 

Nu, prinţul cerea pur şi simplu iertarea autorului 
anonim al circulării acuzatoare, dar autorul nu avea 
nevoie de iertare, fiindcă era necunoscut. 

Istoricii trec atît de des pe lîngă infamiile prinților 
fără a le evidenția, încît ne rămîne nouă, romancierilor, 
să facem acest oficiu în locul lor, cu riscul de a vedea 
un întreg capitol al romanului devenind la fel de 
plicticos ca şi istoria. Se înţelege de la sine că atunci 
cînd vorbim despre istorici orbi, sau istorii plicticoase 
cititorii ştiu despre care istorici şi despre care istorii 
vorbim. 

Monsieur pusese prin urmare în aplicare, pe cont 
propriu, o parte din sfatul ce i-l dăduse fratelui său 
Ludovic al XVI-lea. Il renegase pe domnul Favras şi, 
după cum se vede din elogiile ce i le aduce virtuosul 
Bailly, obținuse pe această cale un succes deplin. Ceea 
ce îl determină, fără îndoială, pe regele Ludovic al XVI- 
lea să hotărască a jura credinţă Constituţiei. 

Intr-o frumoasă dimineaţă, uşierul veni să-i spună 
preşedintelui Adunării, care era în acea zi domnul 
Bureaux de Puzy, că regele, împreună cu unul sau doi 
miniştri şi trei sau patru ofiţeri, bătea la poarta 
Manejului, la fel cum prinţul bătuse la poarta primăriei. 

Reprezentanţii poporului se priviră miraţi. Ce-ar 
avea să le spună regele, care se îndepărtase de ei de 
atita vreme ? 

Il poftiră pe Ludovic al XVI-lea, şi preşedintele îi 
cedă fotoliul. R 

Sala izbucni în aplauze la întîmplare. In afară de 
Pétion, Camille Desmoulins şi Marat, întreaga Franţă 
mai era sau se mai credea încă regalistă. 

Regele simţise nevoia să vină şi să felicite 
Adunarea pentru lucrările sale. Lăuda această 
frumoasă împărțire a Franței în departamente. Dar 
ceea ce nu voia mai ales să întîrzie a exprima era — 
căci acest sentiment îl sufoca — dragostea sa 
arzătoare pentru Constituție. 

Inceputul discursului — să nu uităm că, negru sau 
alb, regalist sau constituțional, aristocrat sau patriot, 
nici un singur reprezentant nu ştia încotro bătea regele 
— începutul discursului provocă oarecare îngrijorare, 
mijlocul predispuse spiritele spre recunoştinţă, dar 
sfîrşitul — oh ! sfîrşitul ! — purtă sentimentele Adunării 
pînă la entuziasm. 

Regele nu putea rezista dorinței de a-şi exprima 
dragostea pentru această Constituție mică din 1791, 
care nu se născuse încă. Şi cum ar mai fi fost dacă ea 
ar fi văzut lumina zilei în totalitate ? Atunci n-ar fi fost 
din partea regelui doar dragoste, ci desigur un total 
fanatism. 

Nu vom reproduce discursul regelui — la dracu ! 
are şase pagini — e deajuns că am citat discursul lui 
Monsieur, care avea doar una şi care, totuşi, ni s-a 
părut teribil de lung. 

Adevărul este că Ludovic al XVI-lea nu-i păru prea 
prolix Adunării, care plînse de înduioşare ascultîndu-l. 
Cînd zicem că Adunarea plinse, nu recurgem la vreo 
metaforă : Barnave plingea, Lameth plingea, Duport 
plingea, Mirabeau plingea, Barrère plingea ; era un 
adevărat potop. 

Adunarea îşi pierdu capul. Se ridică în picioare ; 
balcoanele se ridicară la rîndul lor ; fiecare întinse mîna 
şi jură fidelitate acestei Constituţii, care nu exista încă. 

Regele ieşi. Dar regele şi Adunarea nu se puteau 
despărţi astfel; ea iese în urma lui, se îmbulzeşte ; îi 
face un cortegiu, soseşte la Tuileries, regina o 
primeşte. 

Regina ! Ea, aspra fiică a Mariei-Tereza, nu e entu- 
ziastă ; ea, demna soră a lui Leopold, nu plînge ; ea îşi 
prezintă fiul deputaţilor naţiunii şi spune : 

— Domnilor, împărtăşesc toate sentimentele 
regelui. Mă alătur din inimă şi cu întreaga mea 
afecţiune pasului ce i l-a dictat marea-i dragoste 
pentru poporul său. lată-l pe fiul meu. Nu voi neglija 
să-l învăţ de mic să imite virtuțile celui mai bun dintre 
toţi, să respecte libertatea publică şi să vegheze la 
respectarea legilor, sperînd ca el să le fie cel mai zelos 
susţinător. 

Era necesar un entuziasm foarte real pentru ca un 
asemenea discurs să nu-l îngheţe. Cel al Adunării era 
însă încins pînă la incandescenţă. Se propuse ca 
jurămiîntul să fie făcut chiar în acea clipă. El fu formulat 
pe loc. Primul dintre toţi, preşedintele, făcu să fie 
auzite următoarele cuvinte : 

— Jur să fiu credincios naţiunii, legii şi regelui, şi 
să menţin cu toate puterile mele Constituţia, decretată 
de Adunarea naţională şi acceptată de rege. 

Şi toţi membrii Adunării, cu excepţia unuia singur, 
ridicară mîna pe rînd şi repetară : „Jur !” 

Cele zece zile care urmară acestei fericite 
intervenţii care adusese bucurie Adunării, calm la 
Paris, pace în Franţa, se scurseră în sărbători, în baluri, 
în iluminaţii. Se auzeau din toate părţile numai 
jurăminte depuse. Se jura peste tot : se jura în piaţa 
Grève, la primărie, în biserici, pe străzi, în pieţele 
publice ; se înălţau altare patriei ; acolo erau conduşi 
şcolarii, şi şcolarii jurau ca şi cum ar fi fost bărbaţi şi ar 
fi ştiut ce înseamnă un jurămiînt. 

Adunarea comandă un Te Deum, la care asistă în 
masă : acolo, la altar, reînnoiră în faţa lui Dumnezeu 
jurămîntul făcut. 

Numai că regele nu se duse la Notre-Dame şi, în 
consecinţă, nu jură. 

Absența sa fu remarcată, dar toţi erau atît de 
fericiţi, atît de încrezători, încît se mulţumiră cu primul 
pretext ce binevoi să-l invoce. 

— De ce totuşi n-aţi fost la Te Deum ? De ce n-aţi 
jurat pe altar, ca ceilalţi ? întrebă ironic regina. 

— Pentru că sînt dispus să mint, doamnă, 
răspunse Ludovic al XVI-lea, dar nu vreau deloc să 
comit un sperjur. 

Regina răsuflă uşurată. 

Pînă atunci, ca toată lumea, crezuse în 
sinceritatea regelui. 

Capitolul 42 
UN GENTILOM 


Această vizită a regelui la Adunarea naţională a 
avut loc la 4 februarie 1790. Douăsprezece zile mai 
tîrziu, adică în noaptea de 17 spre 18 a aceleiaşi luni, 
în absenţa guvernatorului palatului Châtelet, care 
ceruse şi obținuse în aceeaşi zi un concediu spre a se 
duce la Soissons, să-şi vadă mama aflată pe moarte, se 
prezentă la poarta închisorii un om purtînd un ordin 
semnat de prefectul poliţiei, care-l autoriza să stea de 
vorbă fără martor cu domnul de Favras. 

Dacă ordinul era real sau fals nu îndrăznim să 
spunem, dar, în orice caz, directorul, trezit din somn 
spre a-i fi supus, îl recunoscu valabil, deoarece dădu 
dispoziţie de îndată ca, în ciuda orei foarte tîrzii, 
purtătorul acestui ordin să fie introdus în celula 
domnului de Favras. După care, încrezindu-se în 
vigilenţa gardienilor din interior şi a sentinelelor din 
exterior, se înapoie în patul său pentru a-şi termina 
noaptea atît de neplăcut întreruptă. 

Sub pretextul că ar fi pierdut o hîrtie importantă 
cînd a scos ordinul din portofel, vizitatorul luă lampa şi 
căută pe jos, pînă ce îl văzu pe subdirectorul Châtelet- 
ului intrînd în camera sa. Atunci spuse că-şi lăsase 
probabil hîrtia pe noptieră dar că, în orice caz, dacă ea 
va fi totuşi găsită, roagă să-i fie înapoiată la plecare. 

După care, înapoind lampa temnicerului care 
aştepta, îl invită să-l conducă la celula domnului de 
Favras. 

Temnicerul deschise o uşă, îl lăsă pe vizitator să 
intre, intră şi el şi încuie uşa. Coborîră douăsprezece 
trepte şi pătrunseră într-un coridor subteran. Apoi fu 
descuiată şi încuiată o a doua uşă, la fel ca prima. 

Necunoscutul şi ghidul său ajunseră pe un fel de 
palier, avînd în faţa lor un al doilea rînd de trepte de 

coborit. Necunoscutul se opri, îşi cufundă privirea în 
profunzimile coridorului sumbru şi, cînd se asigură că 
obscuritatea este pe cît de solitară pe atît de mută, 
întrebă : 

— Dumneata eşti temnicerul Louis ? 

— Da. 

— Ai fost trimis aici acum opt zile de o persoană 
misterioasă spre a îndeplini o sarcina necunoscută ? 

— Da. 

— Eşti gata s-o împlineşti ? 

— Sînt gata. 

— Trebuie să primeşti ordine de la un bărbat ? 

— Da. 

— După ce trebuie să-l recunoşti ? 

— După trei litere brodate pe plastronul său. 

— Eu sînt acela... lată cele trei litere ! 

Şi, la aceste cuvinte, necunoscutul îşi desfăcu 
jaboul de dantelă şi, pe piept, arătă cele trei litere. 

— Maestre, spuse temnicerul înclinîndu-se, sînt la 
ordinele dumneavoastră. 

— Bine. Deschide uşa celulei domnului de Favras 
şi fii gata să te supui. 

Temnicerul se înclină fără să răspundă, trecu 
înainte spre a lumina drumul şi, oprindu-se în faţa unei 
uşi scunde, murmură : 

— Aici e. 

Necunoscutul făcu un semn din cap ; cheia 
introdusă în broască scîrţii de două ori şi uşa se 
deschise. 

Cu toate că se luaseră faţă de acest prizonier cele 
mai riguroase măsuri de siguranţă, pînă la a-l pune 
într-o celulă îngropată la douăzeci de picioare sub 
pămînt, s-a ţinut totuşi seama de rangul său. Avea un 
pat curat şi lenjerie albă. Aproape de pat se afla o 
masă încărcată cu mai multe cărţi, cerneală, hirtie şi 
pene, destinate fără îndoială pregătirii unui memoriu în 
apărarea sa. 

O lampă stinsă domina toate cele din jur. 

Intr-un colţ, pe o altă masă, străluceau articole de 
toaletă scoase dintr-o elegantă trusă purtînd blazonul 
marchizului. Pe perete era agăţată o mică oglindă 
scoasă din aceeaşi trusă. 

Domnul de Favras dormea atît de adînc încît uşa 
se deschise, necunoscutul se apropie de el, temnicerul 
puse a doua lampă lîngă prima şi ieşi la un gest al 
vizitatorului, fără ca zgomotul şi mişcările făcute să-l fi 
putut trezi. 

Necunoscutul îl privi o clipă pe acest om adormit, 
cu un sentiment de profundă melancolie. Apoi, ca şi 
cum şi-ar fi reamintit că timpul este preţios, cu toate 
că părea să regrete că-i tulbură odihna, îi puse mîna pe 
umăr. 

Prizonierul tresări şi se ridică brusc, cu ochii larg 
deschişi, cum fac de obicei acei ce adorm cu gîndul că 
vor fi treziţi de o veste proastă. 

—  Liniştiţi-vă, domnule de  Favras, spuse 
necunoscutul, sînt un prieten. 

De Favras îl privi o clipă pe vizitatorul nocturn, cu 
un aer de îndoială ce exprima mirarea că un prieten 
vine să-l caute la douăzeci de picioare sub pămînt. 
Apoi deodată, amintindu-şi, spuse : 

— Ah ! ah ! Domnul baron Zannone... 

— Chiar eu, dragă marchize. 

Zîmbind, Favras aruncă o privire în jurul său şi, 
arătînd cu degetul un scăunel liber, fără cărţi şi haine 
pe el, spuse: 

— Vă rog să binevoiţi a vă aşeza. 

— Dragul meu marchiz, spuse baronul, vin să vă 
propun o treabă care nu permite o discuţie lungă. Şi 
apoi, nu avem timp de pierdut... 

— Ce doriţi să-mi propuneţi, dragă baroane ?... 
Sper că nu un împrumut ? 

— Şidecenu? 

— Pentru că garanţiile ce vi le-aş putea da îmi par 
prea puţin sigure... 

— N-ar fi un motiv pentru mine, marchize, şi aş fi, 
dimpotrivă, gata să vă ofer un milion ! 

— Mie ? spuse Favras zimbind. 

— Dumneavoastră, da. Dar, cum ar trebui să pun 
unele condiţii pe care nu le-aţi accepta, nu vă voi face 
această ofertă. 

— Atunci, întrucît m-aţi prevenit că sînteţi grăbit, 
dragă baroane, să trecem la fapte. 

— Ştiţi că vă judecă miine, marchize ? 

— Da, am auzit vorbindu-se de aşa ceva, 
răspunse Favras. 

— Ştiţi că judecătorii în faţa cărora veţi apare sînt 
aceiaşi care i-au achitat pe Augeard şi Besenval ?... 

— Da. 

— Ştiţi că nici unul, nici celălalt n-a fost achitat 
decît după intervenţia atotputernică a Curţii ?... 

— Da, răspunse pentru a treia oară Favras, fără 
ca glasul să fi suferit cea mai mică schimbare în toate 
aceste trei răspunsuri. 

— Sperati, fără îndoială, că şi de astă dată Curtea 
va face ce a făcut pentru predecesorii 
dumneavoastră ?... 

— Acei cu care am avut onoarea să fiu în relaţii 
întru punerea în aplicare a proiectului pentru care mă 
aflu aici ştiu ce trebuie să facă în ce mă priveşte, 
domnule baron ; iar ceea ce vor face va fi bine făcut. 

— Au luat de-acum o hotărîre în această privinţă, 
domnule marchiz, şi vă pot informa ce au hotărît. 

Favras nu manifesta nici un fel de curiozitate să 
afle. 

— Monsieur, continuă vizitatorul ; s-a prezentat la 
primărie şi a declarat că aproape că nu vă cunoaşte ; 
că în 1772 aţi făcut parte din garda sa personală ; că 
aţi plecat în 1775 şi că de atunci nu v-a mai văzut. 

Favras înclină capul în semn de confirmare. 

— În ce-l priveşte pe rege, nu numai că nu se 
gîndeşte să fugă, dar din ziua de 4 a acestei luni s-a 
raliat Adunării Naţionale şi a jurat pe Constituţie ! 

Un suris trecu pe buzele lui Favras. 

— Vă îndoiţi ? întrebă baronul. 

— Nu spun asta, răspunse Favras. 

— Vedeţi astfel, marchize, nu trebuie să vă bizuiţi 
pe Monsieur... nu trebuie să vă bizuiţi pe rege... 

— Treceţi la fapte, domnule baron. 

— Vă veţi înfăţişa în faţa judecătorilor... 

— Mi-aţi făcut onoarea de a-mi spune. 

— Veţi fi condamnat !... 

— E probabil. 

— La moarte !... 

— E posibil. 

Favras se înclină ca un om gata să primească 
lovitura, oricare ar fi ea. 

— Ştiţi oare, spuse baronul, la ce fel de moarte?... 

— Se poate muri în două feluri, dragul meu 
baron? 

— Vai ! sînt zece : ţeapa, sfirtecarea, roata, 
spînzurătoarea, tăierea capului... sau, poate, toate 
aceste feluri de moarte mai existau săptămîna 
trecută ! Azi, cum spuneţi, nu mai e decît un singur fel 
de moarte: spînzurătoarea. 

— Spînzurătoarea ? 

— Da. După ce a proclamat în faţa regelui 
egalitatea în faţa legilor, Adunarea Naţională a găsit cu 
cale să proclame egalitatea în faţa morţii ! Acum, nobili 
şi hoţi pleacă din această lume pe aceeaşi poartă : sînt 
spînzuraţi, marchize. 

— Vai ! vai ! făcu Favras. 

— Condamnat la moarte, veţi fi spînzurat... lucru 
deosebit de trist pentru un gentilom căruia, sînt sigur, 
nu-i e teamă de moarte, dar căruia îi repugnă spînzură- 
toarea. 

— Domnule baron, spuse Favras, aţi venit numai 
pentru a-mi comunica toate aceste veşti bune, sau 
aveţi şi ceva mai bun să-mi spuneţi ? 

— Am venit să vă anunţ că totul este pregătit 
pentru evadarea dumneavoastră şi să adaug că în zece 
minute, dacă vreţi, veţi putea fi în afara închisorii şi, în 
douăzeci şi patru de ore, în afara Franţei. 

Favras chibzui o clipă fără ca oferta făcută de 
baron să-i fi provocat vreo emoție vizibilă. Apoi, 
adresîndu-se interlocutorului său : 

— Această ofertă vine din partea regelui, sau a 
Alteţei Sale regale ? întrebă el. 

— Nu, domnule, vine din partea mea. 

Favras îl privi pe baron. 

— De la dumneavoastră, domnule ? Şi de ce de la 
dumneavoastră ? 

— Din cauza interesului ce vi-l port, marchize. 

— Ce interes îmi puteţi purta, domnule ? spuse 
Favras. M-aţi văzut de două ori. 

— Nu e necesar să vezi un om de două ori spre a- 
| cunoaşte, dragul meu marchiz. Or, adevărații 
gentilomi sînt rari, şi vreau să păstrez unul — n-aş 
spune pentru Franţa, ci pentru umanitate. 

— Nu aveţi vreun alt motiv ? 

— Numai acela, domnule, că negociind cu 
dumneavoastră un împrumut de două milioane şi 
dîndu-vă banii v-am asigurat mijloacele necesare 
pentru a merge înainte cu organizarea complotului 
descoperit azi şi, în consecinţă, am contribuit 
involuntar la moartea dumneavoastră. 

Favras surise. 

— Dacă n-aţi comis decit această crimă, dormiţi 
liniştit, vă absolv. 

— Cum adică ? exclamă baronul. Refuzaţi să 
fugiţi?... 

Favras îi întinse mîna. 

— Vă mulţumesc din suflet, domnule baron, răs- 
punse el. Vă mulţumesc în numele soţiei mele şi al 
copiilor mei, dar refuz... 

— Credeţi poate, marchize, că măsurile luate nu 
sînt corespunzătoare şi vă temeţi ca o evadare eşuată 
să nu vă agraveze situaţia ? 

— Cred, domnule, că sînteţi un om prudent şi, aş 
adăuga, unul gata să rişte, fiindcă aţi venit personal 
să-mi propuneţi această evadare. Dar, repet, nu vreau 
să fug. 

— Fără îndoială, domnule, vă e teamă că, nevoit 
să fugiţi din Franţa, vă veţi lăsa soţia şi copiii în 
mizerie... Am prevăzut şi asta, domnule, şi vă pot oferi 
acest portofel, în care se găsesc o sută de mii de franci 
în bancnote. 

Favras privi pe baron cu oarecare admiraţie. Apoi, 
scuturînd din cap : 

— Nu-i asta, domnule, spuse el. Fără să fi fost ne- 
cesar să-mi daţi aceşti bani, numai pe cuvintul 
dumneavoastră aş fi părăsit Franţa, dacă ar fi stat în 
intenţia mea să fug. Dar, vă repet, hotărîrea mea e 
luată : nu voi fugi. 

Baronul îl privi pe acel ce-l refuza, ca şi cum s-ar fi 
îndoit că e în toate minţile. 

— Asta vă miră, domnule, spuse Favras cu o seni- 
nătate stranie, şi vă întrebaţi, fără să îndrăzniţi să mă 
întrebaţi şi pe mine, de unde-mi vine această hotărîre 
ciudată de a merge pînă la capăt şi de a muri, dacă 
trebuie, de orice fel de moarte. 

— Vă mărturisesc că aşa este, domnule. 

— Ei bine, am să v-o spun. Sînt regalist, domnule, 
dar nu de felul acelora care emigrează sau care se as- 
cund la Paris. Adeziunea mea nu se reazemă pe un cal- 
cul de interese, este un cult, o credinţă, o religie, dom- 
nule, şi regii nu sînt altceva pentru mine decit ceea ce 
înseamnă un episcop sau un papă, adică reprezentanţii 
vizibili ai religiei despre care tocmai v-am vorbit. Dacă 

fug, se va presupune că fie regele, fie Monsieur mi-a 
înlesnit fuga. Or, dacă m-au ajutat să fug, sînt complicii 
mei, iar Monsieur, care m-a renegat de la tribună, 
regele, care s-a prefăcut a nu mă cunoaşte, vor fi atinşi 
de lovitura dată în gol. Religiile cad, domnule baron, 
cînd nu mai au martiri. Ei bine, eu o ridic pe a mea 
murind pentru ea ! Va fi un reproş făcut trecutului, un 
avertisment oferit viitorului ! 

— Dar gîndiţi-vă totuşi, marchize, ce moarte vă 
aşteaptă ! 

— Cu cît va fi mai infamă moartea, domnule, cu 
atit sacrificiul va fi meritoriu : Cristos a murit răstignit 
pe cruce între doi hoţi ! 

— Aş înţelege asta, domnule, spuse baronul, dacă 
moartea dumneavoastră ar putea avea pentru 
monarhie efectul pe care moartea lui Cristos a avut-o 
pentru omenire. Dar păcatele regilor sînt atît de mari, 
marchize, încît teamă mi-e că nu numai sîngele unui 
gentilom, dar nici chiar al unui rege n-ar fi suficient să 
le răscumpere ! 

— Va fi după voia lui Dumnezeu, domnule baron, 
dar în această epocă de nehotărtri şi de îndoieli, în care 
atiţia oameni nu-şi fac datoria, voi muri consolat la 
ideea că eu mi-am făcut-o pe a mea. 

— Ba nu, domnule ! spuse baronul cu un aer de 
iritare. Veţi muri pur şi simplu cu regretul de a fi murit 
fără nici un folos ! 

— Cînd soldatul dezarmat nu vrea să fugă, cînd 
îşi aşteaptă duşmanul, cînd bravează moartea, cînd o 
primeşte, ştie bine că această moarte e inutilă. Işi 
spune doar că fuga va fi ruşinoasă şi preferă să 
moară !... 

— Domnule, spuse baronul, nu mă dau bătut... 

Işi scoase ceasul : arăta trei dimineaţa. 

— Mai avem o oră, continuă el. Mă voi aşeza la 
această masă şi voi citi o jumătate de oră. In acest 

timp, gîndiţi-vă. Într-o jumătate de oră îmi veţi da un 
răspuns definitiv. 

Şi, luînd un scaun, se aşeză în faţa mesei, cu 
spatele spre prizonier, deschise o carte şi citi. 

— Noapte bună, domnule ! spuse Favras. 

Şi se întoarse spre perete să reflecteze, 
neinfluenţat de nimic. 

Baronul trase de două sau de trei ori ceasul din 
buzunarul vestei, mai nerăbdător decit prizonierul. 
Apoi, trecînd jumătatea de oră, se ridică şi se apropie 
de pat. Dar aşteptă degeaba, căci Favras nu se mişca. 
Atunci baronul se aplecă asupra lui şi-şi dădu seama, 
după respiraţia calmă şi regulată a acestuia, că 
prizonierul dormea. 

— Asta-i, îşi spuse vorbindu-şi singur, sînt înfrînt. 
Dar sentinţa nu s-a pronunţat încă. Poate se mai îndo- 
ieşte... 

Şi, nevoind să-l trezească pe nenorocitul pe care-l 
aştepta peste cîteva zile un somn atît de profund şi 
îndelungat, luă o pană şi scrise pe o foaie de hîrtie albă 


Cind sentința va fi fost pronunțată, cînd domnul 
de Favras va fi fost condamnat la moarte, cînd nu-şi va 
mai putea pune speranța nici în judecătorii săi, nici în 
Monsieur, nici în rege, dacă în acel moment îşi schimbă 
părerea, nu va avea decit să-l cheme pe temnicerul 
Louis şi să-i spună: „Sint hotărit să fug !” şi se vor găsi 
mijloace să i se înlesnească fuga. 

Cind domnul de Favras va fi în furgonul funest, 
cind domnul de Favras îşi va mărturisi în public 
greşeala în fața bisericii Notre-Dame, cînd domnul de 
Favras va traversa, cu picioarele goale şi miinile 
legate, micul spațiu care desparte treptele primăriei — 
unde va fi dus să-şi facă testamentul — de 
spinzurătoarea ridicată în piața Grève, nu va avea 

decit să pronunțe cu voce tare aceste cuvinte : „Vreau 
să fiu salvat!” şi va fi salvat. 
CAGLIOSTRO 


După care vizitatorul luă lampa, se apropie pentru 
a doua oară de prizonier spre a se convinge dacă se 
trezise şi, văzînd că dormea mai departe, se înapoie, 
nu înainie de a se întoarce de mai multe ori spre uşa 
celulei îndărătul căreia stătea în picioare nemişcat 
temnicerul Louis. 

— Ei bine, stăpine, ce trebuie să fac ? întrebă 
acesta. 

— Să rămii aici şi să te supui tuturor poruncilor 
domnului de Favras. 

Temnicerul se înclină, luă lampa din miinile lui Ca- 
gliostro şi merse respectuos înaintea lui, ca un valet 
care luminează calea stăpînului său. 

R Capitolul 43 
IN CARE PREVESTIREA LUI 
CAGLIOSTRO SE IMPLINEŞTE 


În aceeaşi zi, la unu după-amiază, grefierul de la 
Châtelet coborî cu patru oameni înarmați în celula 
domnului de Favras şi-l înştiință că urmează să apară 
în faţa judecătorilor săi. 

Domnul de Favras fusese prevenit de Cagliostro în 
timpul nopţii şi aproape de ora nouă a acelei dimineţi 
de către subdirectorul Châtelet-ului. 

Raportul general al procesului începu la nouă 
jumătate dimineaţa şi continua încă la trei după- 
amiaza. 

Incă de la nouă, sala de şedinţă era plină de 
curioşi, care se îngrămădiseră să-l vadă pe cel a cărui 
sentinţă urma să fie pronunţată. Spunem de cel a cărui 
sentinţă urma să fie pronunţată, ţinînd seama de faptul 
că nimeni nu se îndoia de condamnarea acuzatului. 

In  conspiraţiile politice există dintotdeauna 
nenorociţi dinainte sacrificați. Se simte că e necesară o 
victimă ispăşitoare şi că această victimă e fatalmente 
dinainte desemnată. 

Patruzeci de judecători erau aşezaţi în cerc în 
partea de sus a sălii. Preşedintele stătea sub un 
baldachin. Un tablou reprezentîndu-l pe Isus răstignit 
se afla în spatele său, iar în faţa sa, la celălalt capăt al 
sălii, portretul regelui. 

Un gard viu de grenadieri umplea circuitul 
pretoriului, în interior şi în exterior. Uşa era păzită de 
patru oameni. 

La ora trei şi un sfert judecătorii dădură ordin să 
fie adus acuzatul. 

Un detaşament de doisprezece grenadieri cu 
puşca la picior, care aştepta acest ordin, se puse în 
mişcare. 

Din acel moment, toate capetele, chiar cele ale 
judecătorilor, se întoarseră spre uşa prin care trebuia 
să intre domnul de Favras. 

Peste zece minute apărură patru grenadieri. După 
ei mergea marchizul de Favras. Ceilalţi opt grenadieri îl 
urmau. 

Prizonierul intră în mijlocul unei  tăceri 
înspăimântătoare, pe care ştiu s-o facă două mii de 
persoane înghesuite în aceeaşi sală cînd, în sfîrşit, 
apare omul sau lucrul care este obiectul aşteptării 
generale. 

Chipul său era cu desăvirşire calm. Se îmbrăcase 
cu cea mai mare grijă : purta o haină de mătase 
brodată,  cenuşiu-deschis, o vestă de satin alb, 
pantaloni la fel ca şi haina, ciorapi de mătase, pantofi 
cu cataramă şi crucea Saint-Louis la butonieră. 

Era mai ales coafat cu o rară cochetărie, peruca 
foarte bine pudrată, şi nici un fir de păr nu-l depăşea 
pe altul spun, în Istoria revoluției, cei doi Prieteni ai 
libertăţii. 

In scurtul răstimp ce se scurse cît domnul de 
Favras traversă spaţiul dintre uşă şi banca acuzaților, 
toţi rămaseră cu respiraţia tăiată. 

Trecură cîteva secunde între sosirea acuzatului şi 
primele cuvinte ce i le adresă preşedintele. 

In cele din urmă, făcînd inutil din mînă gestul cu 
care judecătorii cer în mod obişnuit tăcere, 
preşedintele întrebă emoţionat: 

— Cine sînteţi ? 

— Sînt acuzat şi prizonier, răspunse Favras cu cel 
mai mare calm. 

— Cum vă numiţi ? 

— Thomas Mahi, marchiz de Favras. 

— De unde sînteţi ? 

— Din Blois. 

— Ce profesiune aveţi ? 

— Colonel în serviciul regelui. 

— Unde locuiţi ? 

— Piaţa Royale numărul 21. 

— Ce vîrstă aveţi ? 

— Patruzeci şi şase de ani. 

— Aşezaţi-vă. 

Marchizul se supuse. 

Numai atunci păru că asistenţa îşi recapătă 
respiraţia. Prin aer trecu ceva ca un suflu de groază, ca 
un suflu de răzbunare. 

Acuzatul nu se înşela în privinţa atmosferei. Privi 
în jurul său : toţi ochii străluceau de focul urii; toţi 
pumnii amenințau ; se simţea că acestui popor din 
mîinile căruia fuseseră smulşi Augeard şi Besenval, şi 
care cerea în fiecare zi, în gura mare, să fie spînzurat, 
cel puţin în efigie, prinţul de Lambesc, că acestui popor 
îi trebuie o victimă. În mijlocul acestor chipuri 
mînioase, în mijlocul acestor priviri scînteietoare, 
acuzatul recunoscu figura calmă şi ochii plini de 
compasiune ai vizitatorului său nocturn. 

ÎI salută cu un gest imperceptibil şi îşi continuă 
trecerea în revistă. 

— Acuzat, spuse preşedintele, pregătiţi-vă să răs- 
pundeţi. 

Favras se înclină. 

— Sînt la ordinele dumneavoastră, domnule pre- 
şedinte, spuse el. 

Atunci începu al doilea interogatoriu, susţinut de 
acuzat cu acelaşi calm ca şi primul. Continuă apoi 
audierea martorilor acuzării. 

Favras, care refuza să-şi salveze viaţa prin fugă, 
voia s-o apere prin dezbatere. Citase patrusprezece 
martori în apărare. 

După audierea martorilor acuzării se aştepta să-i 
vadă venind pe ai săi, cînd, deodată, preşedintele rosti 
aceste cuvinte : 

— Domnilor, declar dezbaterile închise. 

— lertaţi-mă, domnule, spuse Favras cu politeţea 
sa obişnuită, aţi uitat un lucru, ce-i drept, de mică 
importanţă : aţi uitat să-i chemaţi la depoziţie pe cei 
patrusprezece martori citați la cererea mea. 

— Curtea, răspunse preşedintele, a hotărît să nu 
fie audiaţi. 

Ceva ca un nor trecu pe fruntea acuzatului, apoi 
un fulger ţişni din ochii săi. 

— Am crezut că sînt judecat de tribunalul 
Châtelet din Paris, spuse el, dar m-am înşelat : sînt 
judecat, după cît se pare, de inchiziţia spaniolă ! 

— Luaţi-l pe acuzat, spuse preşedintele. 

Favras a fost dus înapoi la închisoare. Calmul său, 
politeţea sa, curajul său făcură o oarecare impresie 
asupra acelor spectatori care veniseră acolo fără păreri 
preconcepute. Trebuie spus însă că aceştia erau prea 
puţini. Plecarea lui Favras a fost însoţită de strigăte, 
ameninţări, huiduieli. 

— Nici o milă ! Nici un fel de milă ! strigară cinci 
sute de glasuri la trecerea lui. 

Aceste vociferări îl însoţiră şi de cealaltă parte a 
porţii închisorii. Apoi, ca şi cum îşi vorbea sieşi, 
murmură : 

— lată ce înseamnă să conspiri cu prinții ! 

Indată după plecarea acuzatului, judecătorii 
intrară în deliberare. 

La ora obişnuită, Favras se culcă. Fu trezit în jurul 
orei unu după miezul nopţii. 

Era temnicerul Louis. Venise sub pretextul că-i 
aduce prizonierului o sticlă cu vin de Bordeaux, pe care 
acesta nu o ceruse. 

— Domnule marchiz, îi spuse el, judecătorii 
pronunţă chiar în acest moment sentinţa. 

— Prietene, spuse Favras, dacă pentru asta m-ai 
trezit, mai bine mă lăsai să dorm. 

— Nu, domnule marchiz, v-am trezit să vă întreb 
dacă nu aveţi nimic să-i transmiteţi persoanei care a 
venit să vă viziteze noaptea trecută. 

— Nimic. 

— Giîndiţi-vă bine, domnule marchiz. După ce 
sentinţa va fi pronunţată, veţi fi supravegheat şi, oricît 
de puternică ar fi acea persoană, voinţa sa va fi pusă în 
imposibilitate de a se înfăptui. 

— Mulţumesc, prietene, spuse Favras, dar nu am 
nimic să-i cer nici acum, nici mai tîrziu. 

— Atunci, spuse temnicerul, regret că v-am 
trezit ; dar aţi fi fost oricum trezit peste o oră... 

— Aşa că, spuse Favras zîmbind, părerea 
dumitale este că nu mai este cazul să mă culc din nou, 
nu-i aşa ? 

— Ascultaţi şi judecaţi singur, spuse temnicerul. 

Intr-adevăr, se auzea mare zarvă la etajele 
superioare. 

Uşi se deschideau şi se închideau, paturi de puşti 
izbeau pămîntul 

— Ah ! ah ! spuse Favras, pentru mine e toată 
această rumoare ? 

— Vin să vă citească sentinţa, domnule marchiz. 

— Drace ! Ai grijă, te rog, să am timp să-mi trag 
pantalonii pînă vine domnul raportor. 

Temnicerul ieşi, închizînd uşa după el. 

In acest timp, domnul de Favras îşi puse ciorapii 
de mătase, pantofii cu cataramă şi pantalonii. Pînă aici 
ajunsese cu toaleta cînd se deschise uşa. 

Se gîndi că nu era bine să continue şi aşteptă. Era 
într-adevăr frumos, cu capul răsturnat pe spate, părul 
pe jumătate zbirlit, cu jaboul de dantelă deschis pe 
piept. În momentul cînd raportorul intră, îşi lăsă în jos 
pe umeri gulerul cămăşii. 

— Vedeţi, domnule, spuse el raportorului, vă 
aşteptam, şi încă în ţinută de război. 

Şi îşi trecu mîna peste gitul descoperit, pregătit 
pentru sabia aristocratică sau pentru ştreangul omului 
de rînd. 

— Vorbiţi, domnule, vă ascult. 

Raportorul citi, mai bine zis bîigui sentinţa. 

Marchizul era condamnat la moarte. Trebuia să 
mărturisească în public greşeala în faţa catedralei 
Notre-Dame şi apoi să fie spînzurat în piaţa Grève. 

Favras ascultă cu cel mai mare calm lectura 
sentinţei pînă la capăt şi nu încruntă măcar din 
sprîncene la cuvîntul spînzurat, cuvînt atît de dureros 
pentru urechea unui nobil. 

Numai că, după un moment de tăcere, privindu-l 
în faţă pe raportor îi spuse: 

— Ah ! domnule, cum vă pling că aţi fost obligat 
să condamnaţi un om pe baza unor asemenea dovezi ! 

Raportorul eludă răspunsul : 

— Domnule, îi spuse el, ştiţi că nu vă mai rămîn 
alte consolări în afara celor ale religiei... 

— Vă înşelaţi, domnule, răspunse condamnatul ; 
îmi mai rămîne conştiinţa şi tot ce izvorăşte din ea. 

După aceste cuvinte, Favras îl salută pe raportor 
care, nemaiavînd altceva de spus, se retrase. 

Totuşi, în faţa uşii se întoarse : 

— Doriţi să vă trimit un duhovnic ? îl întrebă pe 
condamnat. 

— Un duhovnic din partea celor ce mă 
asasinează? Nu, domnule, mi-ar părea suspect. 
Consimt să vă dau viaţa, dar îmi rezerv mîntuirea !... Il 
cer pe preotul de la Saint-Paul. 

Două ore mai tîrziu, venerabilul eclesiast pe care-l 
solicitase se afla lîngă el. 

Capitolul 44 
PIAŢA GREVE 


Aceste două ore au fost bine folosite. După 
raportor, intraseră doi bărbați cu înfăţişarea 
întunecată, în costume de gide. Favras înţelese că are 
de-a face cu predecesorii morţii, avangarda călăului. 

— Urmaţi-ne ! spuse unul din cei doi. 

Favras se înclină în semn de aprobare. Apoi, 
arătînd cu mîna restul îmbrăcăminţii sale care se afla 
pe un scaun : 

— Imi acordaţi timpul necesar să mă îmbrac ? în- 
trebă. 

— Daţi-i drumul ! spuse unul din ei. 

Favras se apropie atunci de masa pe care se aflau 
înşirate diferitele piese ale trusei sale şi, privindu-se în 
mica oglindă de pe perete, îşi încheie gulerul cămăşii, 
aranjă cutele jaboului şi dădu o formă cît mai aristocra- 
tică cu putinţă nodului cravatei sale. Apoi îşi îmbrăcă 
vesta şi haina. 

— Trebuie să-mi iau pălăria, domnilor ? întrebă 
prizonierul. 

— E inutil, răspunse acelaşi om care-i mai 
vorbise. 

Unul din cei doi, care tăcuse, îl privea pe Favras 
cu o fixitate care atrase atenţia marchizului. | se păru 
chiar că acesta îi făcuse un semn imperceptibil din 
ochi. Dar acest semn fusese atît de rapid, încît Favras 
rămase în dubiu. 

De altfel, ce-i putea spune ? Nu-şi făcu de aceea 
griji în continuare şi, făcînd un semn amical 
temnicerului Louis, zise : 

— E în regulă, domnilor. Mergeţi înainte, vă 
urmez. 

La uşă aştepta un aprod. Aprodul porni primul, 
apoi Favras, urmară cei doi oameni sumbri. Sinistrul 

cortegiu se îndreptă spre parter. Între cele două uşiţe 
aştepta un pluton al gărzii naţionale. Atunci, simţindu- 
se acoperit, aprodul spuse : 

— Domnule, predaţi-mi crucea Saint-Louis ce o 
purtaţi. 

— Credeam că sînt condamnat la moarte, nu la 
degradare, spuse Favras. 

— E ordin, domnule, spuse aprodul. 

Favras scoase crucea şi, nevrind s-o înmîneze 
acestui om al justiţiei, o depuse între mîinile 
sergentului-major ce comanda  plutonul gărzii 
naţionale. 

— E bine aşa, spuse aprodul, fără să insiste ca 
decorația să-i fie înmînată personal. Acum, urmaţi-mă. 

Urcară vreo douăzeci de trepte şi se opriră în faţa 
unei uşi de stejar armată cu fier ; era una din acele uşi 
care îngheaţă vinele condamnaților cînd o privesc ; una 
din acele uşi, cum sînt două sau trei în drumul spre 
mormînt, în spatele cărora, fără să ştii ce te aşteaptă, 
poţi ghici că e un lucru îngrozitor. 

Uşa se deschise. 

Lui Favras nu i se lăsă nici măcar timpul să intre. 
Fu împins. Apoi uşa se închise brusc ca sub impulsul 
unui braţ de fier. 

Favras se pomeni în camera de tortură. 

— Ah ! ah ! domnilor, spuse el pălind uşor. Ce 
dracu ! Cînd oamenii sînt aduşi în asemenea locuri, sînt 
cel puţin anunţaţi dinainte. 

Nu-şi terminase fraza, cînd cei doi oameni care-l 
urmau se aruncară asupra lui. li smulseră haina şi 
vesta, îi desfăcură cravata atît de artistic înnodată şi-i 
legară mîinile la spate. 

Numai că, făcîndu-şi datoria împreună cu 
camaradul său, unul din schingiuitori — acela de la 
care i se păruse a percepe un semn — îi murmură încet 
de tot la ureche: 

— Vreti să fiţi salvat ? Mai e încă timp ! 

Această ofertă readuse surisul pe buzele lui 
Favras, amintindu-i de măreţia misiunii sale. Clătină 
uşor şi negativ din cap. 

O masă de tortură era gata pregătită. 
Condamnatul fu întins pe această masă. 

Schingiuitorul se apropie, cu şorţul plin de pene 
de stejar şi cu un ciocan de fier în mînă. 

Favras întinse singur piciorul său fin, încălţat cu 
pantoful cu toc roşu şi ciorapul de mătase. 

In acel moment aprodul ridică mîna. 

— Ajunge, spuse el. Curtea îl iartă pe condamnat 
de tortură. 

— Ah ! spuse Favras, se pare că tribunalului îi e 
teamă ca nu cumva să vorbesc. Oricum, îi mulţumesc. 
Voi merge la spînzurătoare pe două picioare 
sănătoase, ceea ce, recunosc, e ceva. Şi-acum, 
domnilor, ştiţi bine că sînt la dispoziţia dumneavoastră. 

— Trebuie să rămineţi o oră în această sală, 
răspunse aprodul. 

— Nu e odihnitor, dar e interesant, spuse Favras. 

Şi începu să facă înconjurul sălii, examinînd una 
după alta toate uneltele hidoase, asemănătoare unor 
uriaşi păianjeni de fier, unor gigantici scorpioni. 

Se simţea că la un moment dat, şi în urma unor 
ordine date de un glas lugubru, toate acestea se pot 
anima, căpăta viaţă şi muşca cu cruzime. 

Se găseau aici unelte de toate formele şi din toate 
timpurile, de pe vremea lui Filip-August, pînă la 
Ludovic al XVI-lea. Se aflau aici cîrligele cu care 
fuseseră sfişiaţi evreii în secolul al XIII-lea ; roţile pe 
care fuseseră traşi protestanții în al XVII-lea. 

Favras se oprea în faţa fiecăimi trofeu, întrebînd 
de numele fiecărei unelte. 

Acest sînge rece îi făcu pînă la urmă să se mire 
chiar pe schingiuitori, oameni care, după cum se ştie, 
nu se miră atît de uşor. 

— Cu ce scop puneţi toate aceste întrebări ? 
întrebă unul dintre ei pe Favras. 

Acesta îl privi cu acel aer batjocoritor, familiar no- 
bililor. 

— Domnule, spuse el, e posibil să-l întîlnesc pe 
Satana în drumul ce-l voi străbate, şi nu voi fi supărat 
să mi-l fac prieten recomandindu-i, pentru a-i tortura 
pe damnaţii săi, unelte pe care nu le cunoaşte. 

Prizonierul îşi terminase tocmai turul. Orologiul 
Châtelet-ului bătu ora cinci. 

Trecuseră două ore de cînd părăsise temniţa. Fu 
adus înapoi în celulă, unde îl aştepta preotul de la 
Saint-Paul. 

Se putea vedea că nu-şi pierduse zadarnic cele 
două ore de aşteptare şi că dacă ceva putea să-l 
pregătească de-a binelea pentru moarte, apoi acela 
era spectacolul ce i se oferea privirii. 

Zărindu-l, preotul îi deschise braţele. 

— Părinte, spuse Favras, scuzaţi-mă că nu vă pot 
deschide decit inima mea. Aceşti domni au orînduit atît 
de bine lucrurile, încît nu v-o pot deschide decit pe- 
aceasta. 

Şi-i arătă mîinile legate strîns la spate. 

— Nu puteţi să-i dezlegaţi mîinile, întrebă preotul, 
cît timp e cu mine ? 

— Nu stă în puterea noastră, răspunse aprodul. 

— Părinte, spuse Favras, întrebaţi-i dacă n-ar 
putea să mi le lege în faţă şi nu în spate. Va fi la fel de 
bine, iar cînd va veni momentul voi putea ţine o 
lumînare în mînă şi-mi voi putea citi judecata. 

Cei doi ajutori se uitară la aprod, care făcu un gest 
ce însemna că nu vede nici un inconvenient, şi marchi- 
zului îi fu acordată favoarea solicitată. 

Fu lăsat apoi singur cu preotul. 

Ceea ce se petrecu în timpul acestei întrevederi 
supreme dintre omul de lume şi omul lui Dumnezeu ni- 
meni nu ştie. Favras şi-a deschis oare în faţa religiei 

sufletul, rămas zăvorit în faţa majestăţii justiţiei ? În 
faţa consolărilor ce i le oferea cealaltă lume în care 
urma să intre, ochii săi uscați de ironie s-au umezit 
oare de lacrimile strînse în sufletul său şi pe care avea 
nevoie să le picure pe fiinţele dragi pe care urma să le 
lase singure şi părăsite în această lume din care 
pleca ? Nimic din toate acestea nu putură descifra cei 
ce intrară în celula sa la trei după-amiază, găsindu-l cu 
gura zîmbitoare, cu pleoapele uscate, cu sufletul 
închis. 

Veniră să-l anunţe că sosise ceasul morţii. 

— Domnilor, spuse el, vă rog să mă scuzaţi, dar 
dumneavoastră m-aţi făcut să aştept. 

Atunci, cum era fără haină şi fără vestă şi avea 
mîinile legate, îi scoaseră pantofii şi ciorapii şi-i traseră 
o cămaşă albă peste restul îmbrăcăminţii. 

Apoi îi puseră pe piept o tăbliță cu următoarea in- 
scripţie : 


Conspirator împotriva statului. 


La poarta palatului Châtelet îl aştepta un furgon 
înconjurat de o gardă numeroasă. In acest furgon se 
afla o torţă aprinsă. 

Zărindu-l pe condamnat, mulţimea bătu din 
palme. 

Sentința era cunoscută de la şase dimineaţa şi 
mulţimea socotea că se scurge un timp prea lung între 
sentinţă şi execuţie. Oameni fugeau pe străzi, cerînd 
bacşişuri trecătorilor. 

— In legătură cu ce, bacşişul ? întrebau aceştia. 

— În legătură cu execuţia domnului de Favras, 
răspundeau aceşti cerşetori ai morţii. 

Favras se urcă cu un pas sigur în furgon. Se aşeză 
în partea în care era sprijinită torţa, înţelegînd bine că 
acea torţă era acolo pentru el. 

Urcă apoi preotul de la Saint-Paul şi se aşeză la 
stînga sa. Ultimul urcă executorul, şi se aşeză în 
spatele său. Era acelaşi om cu privirea tristă şi blîndă 
care asistase la încercarea maşinii domnului Guillotin 
în curtea spitalului Bicetre, şi pe care vom avea prilejul 
să-l mai vedem. E veritabilul erou al epocii în care 
intrăm. 

Inainte de a se aşeza, călăul trecu în jurul gitului 
lui Favras funia cu care acesta urma să fie spînzurat. 
Capătul frînghiei îl păstră în mînă. 

In momentul în care furgonul se puse în mişcare, 
se produse o agitaţie în mulţime. Cum era şi firesc, 
Favras îşi îndreptă privirea spre locul în care se 
produsese agitația. Văzu oameni care se împingeau să 
ajungă în faţă şi să fie mai bine plasați la trecerea sa. 

Tresări deodată fără voia sa, căci îl recunoscu în 
mijlocul a cinci sau şase prieteni, care reuşiseră să-şi 
facă loc prin mulţime, pe vizitatorul său nocturn, 
deghizat în hamal din Hale, şi care-i spusese că va 
veghea asupra sa pînă în ultima clipă. 

Condamnatul îi făcu un semn din cap, dar numai 
un semn de recunoaştere, fără nici o altă semnificaţie. 

Furgonul îşi continuă drumul şi nu se opri decît în 
faţa catedralei Notre-Dame. Portalul din mijloc era des- 
chis şi lăsa să se vadă în fundul bisericii întunecoase 
altarul strălucind de lumina lumînărilor aprinse. 

Era o asemenea îmbulzeală de curioşi, încît căruţa 
era nevoită să se oprească în fiecare moment şi nu-şi 
relua mersul decît după ce garda reuşea să-i deschidă 
drumul închis mereu de valul de oameni care rupea 
cordonul slab ce se opunea. 

Acolo, în piaţa catedralei, după mari eforturi, se 
reuşi în sfîrşit să se creeze un spaţiu liber. 

— Trebuie să coboriţi, domnule, spuse executorul, 
şi să mărturisiţi vina. 

Favras se supuse fără să răspundă. 

Preotul cobori primul, apoi condamnatul, apoi exe- 
cutorul, ţinînd în continuare capătul funiei. 

Braţele erau legate de încheietură, ceea ce-i 
îngădui marchizului să se folosească de miini. | se puse 
în mîna dreaptă torţa şi în mîna stîngă sentinţa. 

Condamnatul înaintă pînă în piaţă şi îngenunchie. 

In mijlocul celor ce-l înconjurau recunoscu în faţă 
de tot pe acelaşi hamal din Hale şi pe prietenii săi pe 
care-i văzuse la ieşirea din Châtelet. 

Această perseverenţă păru că-l înduioşază, dar 
nici un cuvînt nu-i scăpă din gură. 

Un grefier de la Châtelet părea să-l aştepte acolo. 

— Citiţi, domnule, îi spuse cu voce tare. 

Apoi, foarte încet : 

— Domnule marchiz, ştiţi că dacă vreţi să fiți 
salvat, nu aveţi de rostit decît un cuvînt ? 

Condamnatul începu să citească fără să răspundă. 
Lectura fu făcută cu glas puternic, şi nimic din accentul 
acestui glas nu trăda nici cea mai mică emoție. Apoi, 
terminînd lectura, se adresă mulţimii ce-l înconjura : 

— Fiind pregătit să apar în faţa lui Dumnezeu, îi 
iert pe oamenii care, împotriva conştiinţei lor, m-au 
acuzat de planuri criminale. IlI iubeam pe regele meu şi 
voi muri credincios acestui sentiment. Este un exemplu 
ce-l dau şi care, sper, va fi urmat de cîteva suflete 
nobile. Poporul cere moartea mea cu strigăte violente. 
li trebuie o victimă. Fie ! Prefer ca alegerea fatalităţii 
să cadă asupra mea, decit asupra altuia cu sufletul 
slab, pe care un supliciu nemeritat l-ar arunca în 
braţele disperării. Aşadar, dacă n-am altceva de făcut 
aici decît ceea ce am făcut, să ne continuăm drumul, 
domnilor. 

Şi drumul fu continuat. 

De la porticul catedralei Notre-Dame pînă la piaţa 
Grève distanţa nu e mare, furgonului îi trebui totuşi o 
oră întreagă s-o parcurgă. Ajungînd în piaţă, Favras în- 
trebă : 

— Domnilor, n-aş putea urca cîteva momente în 
primărie ? 

— Aveţi de mărturisit ceva, fiul meu ? întrebă 
preotul cu vioiciune. 

— Nu, părinte, dar trebuie să-mi  dictez 
testamentul înainte de moarte. Am auzit spunîndu-se 
că nu i se refuză niciodată unui condamnat luat prin 
surprindere această ultimă favoare, de a-şi face 
testamentul înainte de a muri. 

Furgonul, în loc să se ducă direct spre 
spînzurătoare, se îndreptă spre primărie. 

Un imens urlet se ridică din mijlocul mulţimii. 

— Va face mărturisiri ! Va face mărturisiri ! se ţipa 
din toate părţile. 

La acest strigăt puteai vedea pălind un tînăr 
frumos, îmbrăcat în negru, ca un preot, şi care stătea 
în picioare pe o bornă, la colţul cheiului Pelletier. 

— Oh ! nu vă fie teamă, domnule conte Louis, 
spuse lîngă el un glas batjocoritor, condamnatul nu va 
spune nici o vorbă despre cele petrecute în piaţa 
Royale. 

Tînărul îmbrăcat în negru se întoarse cu 
repeziciune. Cuvintele ce i se adresaseră fuseseră 
spuse de un hamal din Hale, al cărui chip nu îl putu 
vedea pentru că, după ce spusese cuvintele, îşi lăsase 
peste ochi borul pălăriei. De altfel, dacă tînărului i-ar fi 
rămas vreo îndoială, aceasta i-ar fi fost repede risipită. 

Ajuns în capul peronului primăriei, Favras făcu un 
semn că vrea să vorbească. 

In aceeaşi clipă zumzetul se stinse, ca şi cum 
rafala vîntului de apus care trecea în acel moment l-ar 
fi dus cu ea. 

— Domnilor, spuse Favras, aud repetîndu-se în 
jurul meu că mă duc la primărie ca să fac mărturisiri. 
Nu este vorba de aşa ceva şi, în cazul cînd printre 
dumneavoastră ar fi, cum e posibil, cineva căruia îi e 
teamă de asemenea destăinuiri, să fie liniştit. Mă duc 

la primărie pentru a-mi dicta testamentul înaintea 
morţii. 

Şi începu să urce cu pas sigur treptele de sub 
bolta sumbră. Urcă scara, intră în camera unde erau 
duşi de obicei condamnaţii şi care era denumită, din 
această cauză, camera mărturisirilor. 

Acolo aşteptau trei oameni îmbrăcaţi în negru, 
printre care Favras îl recunoscu pe grefierul ce-i 
vorbise în piaţa Notre-Dame. 

Atunci, condamnatul, care avea mîinile legate şi 
nu putea scrie, începu să-şi dicteze testamentul. 

S-a vorbit mult despre testamentul lui Ludovic al 
XVI-lea, fiindcă se vorbeşte mult despre testamentul 
regilor. Noi avem în faţă testamentul domnului de 
Favras şi-i vom spune publicului un singur lucru : „Citiţi 
şi comparaţi”. 

După ce a dictat testamentul, domnul Favras ceru 
să-l citească şi să-l semneze. 

I se dezlegară mîinile. Citi testamentul, corectă 
trei greşeli de ortografie, pe care le făcuse grefierul, şi 
semnă în josul fiecărei pagini : „Mahi de Favras”. 

După care întinse miinile pentru a-i fi legate din 
nou, operaţie pe care o îndeplini călăul, care nu se 
îndepărtase nici un moment de el. 

Totuşi, dictarea testamentului ţinuse mai bine de 
două ore. Poporul, care aştepta de dimineaţă, îşi 
pierduse răbdarea : erau aici mulţi oameni cumsecade, 
care veniseră cu burta goală, zicîndu-şi că vor mînca 
după execuţie şi care mai posteau încă. 

Astfel că se murmura cu acel murmur ameninţător 
şi îngrozitor care mai fusese auzit în aceeaşi piaţă în 
ziua asasinării lui de Launay, a spînzurării lui Foulon şi 
a spintecării lui Berthier. De altfel, poporul începea să 
creadă că Favras a fost ajutat să evadeze prin vreo 
poartă dosnică. 

În această conjunctură, unii au şi început să 
propună ca în locul lui Favras să fie spînzuraţi cîţiva 
consilieri municipali şi să se dărîme primăria. 

Din fericire, către nouă seara, condamnatul 
reapăru.  Soldaţilor care formau cordonul li se 
distribuiseră torţe ; au fost iluminate toate ferestrele 
pieţii ; numai spînzurătoarea rămase într-o misterioasă 
şi cumplită întunecime. 

Apariţia condamnatului fu salutată cu un strigăt 
unanim şi printr-o mare forfotă iscată în mijlocul celor 
cincizeci de mii de persoane care se îmbulzeau în 
piaţă. De astă dată erau siguri nu numai că nu 
evadase, dar că nici nu va mai putea scăpa. 

Favras îşi aruncă ochii în jurul său. Apoi, vorbindu- 
şi singur, cu acel zimbet ironic care-i era propriu, zise : 

— Nici o trăsură. Ah ! Cît de uitucă e nobilimea. A 
fost mult mai politicoasă cu contele Horn decit cu 
mine. 

— Deoarece contele Horn era un asasin, în timp 
ce dumneavoastră sînteţi un martir, îi răspunse un 
glas. 

Favras se întoarse şi-l recunoscu pe hamalul din 
Hale pe care-l mai întîlnise de două ori în calea sa. 

— Adio, domnule ! îi spuse Favras. Sper că, la 
nevoie, veţi depune mărturie pentru mine. 

Şi, cu pas sigur, cobori scările şi se îndreptă spre 
eşafod. 

In momentul în care punea piciorul pe prima 
treaptă a spînzurătorii, o voce strigă : 

— Sări, marchize ! 

Vocea gravă şi sonoră a condamnatului răspunse ! 

— Cetăţeni, mor nevinovat. Rugaţi-vă lui 
Dumnezeu pentru mine ! 

La a patra treaptă se opri iar şi repetă cu un ton la 
fel de ferm şi de puternic ca şi prima dată: 

— Cetăţeni, cer ajutorul rugăciunilor voastre... 
Mor nevinovat ! 

La a opta treaptă, adică de unde trebuia să fie îm- 
pins, reluă el pentru a treia oară: 

— Cetățeni, mor nevinovat. Rugaţi-vă lui 
Dumnezeu pentru mine ! 

— Deci, îi spuse unul din cele două ajutoare ale 
călăului care ridica scara lîngă el, chiar nu vreţi să fiţi 
salvat ? 

— Mulţumesc, prietene, spuse Favras. Dumnezeu 
să vă răsplătească bunele intenţii ! 

Apoi, ridicînd capul spre călău care părea să 
aştepte ordine în loc să le dea, îi spuse : 

— Faceţi-vă datoria ! 

De-abia pronunţase aceste cuvinte, că şi fu împins 
de călău, şi trupul său se şi legăna în vid. 

In timp ce, la această privelişte, în piaţa Grève se 
producea o mare agitaţie ; în timp ce cîţiva strigau bis, 
cum ar fi făcut după un bun cuplet de vodevil sau după 
o cunoscută arie de operă, tînărul bărbat îmbrăcat în 
negru îşi dădu drumul de pe borna pe care se urcase, 
îşi făcu loc prin mulţime şi, la colţul ce dădea spre 
Pont-Neuf, se urcă grăbit într-o trăsură fără lacheu şi 
stemă, strigînd vizitiului : 

— La Luxembourg, în goană mare ! 

Trăsura porni în galop. 

Intr-adevăr, trei oameni aşteptau cu mare 
nerăbdare sosirea acestei trăsuri. Aceşti trei oameni 
erau contele de Provence şi doi dintre gentilomii săi, pe 
care i-am menţionat în cursul acestei povestiri şi pe 
care credem că e inutil să-i numim din nou aici. Ei 
aşteptau cu o nerăbdare cu atît mai mare, cu cît ar fi 
trebuit să se aşeze la masă la orele două după-amiază 
şi, de îngrijorare, rămăseseră nemiîncaţi. 

La rîndul său, bucătarul era disperat : era al 
treilea dejun pe care-l pregătea, dar şi acest dejun, 
gata în următoarele zece minute, urma să se strice în 
următorul sfert de oră. 

Ne aflăm deci în acest moment suprem cînd se 
auzi, în sfîrşit, huruitul unei trăsuri în interiorul curţii. 

Contele de Provence se repezi la fereastră, dar nu 
putu vedea decît o umbră sărind de pe ultima treaptă a 
scării unei trăsuri pe prima treaptă a scării palatului. 

In consecinţă, părăsi fereastra şi alergă spre uşă, 
dar înainte să fi ajuns acolo, viitorul rege al Franţei 
văzu uşa deschizîindu-se şi lăsînd să treacă un tînăr 
îmbrăcat în negru. 

— Monseniore, spuse acesta, totul s-a sfirşit ! 
Domnul Favras a murit fără să scoată o vorbă. 

— Atunci putem să ne aşezăm liniştiţi la masă, 
dragul meu Louis. 

— Da, monseniore... Pe legea mea, ce mai 
gentilom a fost acesta ! 

— Sînt de părerea dumitale, dragul meu, spuse Al- 
teţa Sa regală. De aceea, vom bea la desert un pahar 
de Constance în sănătatea lui. La masă, domnilor ! 

In acest moment cele două canaturi ale uşii se 
deschiseră de perete şi iluştrii comeseni trecură din 
salon în sufragerie. 

Capitolul 45 5 
MONARHIA E SALVATA 


Cîteva zile după execuția pe care am povestit-o, 
intrînd în toate detaliile sale pentru a-i edifica pe 
cititorii noştri asupra recunoştinţei la care trebuie să se 
aştepte din partea regilor şi a prinților cei ce se 
sacrifică pentru ei, un bărbat călare pe un cal pag urca 
încet pe drumul spre Saint-Cloud. 

Această încetineală nu trebuie atribuită nici 
plictiselii călărețului, nici oboselii calului : şi unul şi 
celălalt făcuseră o cursă scurtă ; era uşor de văzut, 
căci spuma de pe botul animalului se datora nu 
faptului că a fost gonit peste măsură, ci, dimpotrivă, 
faptului că a fost reținut cu încăpățânare. În ce-l 
priveşte pe călăreț, acesta era — se vedea din prima 
ochire — un nobil. Costumul pe care-l purta, ferit cu 
grijă de murdărie, dovedea precauţiile luate pentru a-şi 
păzi hainele de noroiul ce acoperea drumul. 

Ceea ce-l întîrzia pe călăreț era meditaţia 
profundă de care era vizibil absorbit şi, poate, nevoia 
de a nu ajunge la destinaţie decît la o anumită oră, 
care nu sosise încă. 

Era un bărbat cam de patruzeci de ani, a cărui 
uriţenie nu era lipsită de expresivitate. Un cap prea 
mare, obrazul buhăit, pielea ciupită de varicelă, un ten 
care se colora cu uşurinţă, ochi gata să arunce fulgere, 
o gură obişnuită să mestece şi să scuipe sarcasm ; 
astfel se prezenta acest om pe care-l simţeai din 
primul moment destinat să ocupe un loc important şi 
să facă mare zarvă în jurul său. 

Numai că întreaga fizionomie părea acoperită de 
un văl aruncat asupra ei de una din acele boli organice, 
împotriva căreia luptă în van cele mai viguroase 
temperamente : un ten întunecat şi cenuşiu, ochi roşii, 
obosiţi, obraji scofilciţi, un început de obezitate 

nesănătoasă ; astfel apărea omul pe care l-am înfăţişat 
cititorilor noştri. 

Ajuns la capătul aleii, trecu fără ezitare peste 
poarta ce dădea în curtea palatului, cercetînd cu 
privirea adîncimile acestei curţi. La dreapta, între două 
clădiri care formau un fel de fundătură, aştepta un alt 
bărbat, care îi făcu semn călăreţului să înainteze. O 
poartă era deschisă. Omul care aştepta îl pofti sub 
această poartă. Călărețul îl urmă şi, tot urmîndu-l, se 
pomeni într-o altă curte. 

Acolo omul se opri — era îmbrăcat în haină, 
pantaloni şi vestă de culoare neagră — apoi, privind în 
jurul său şi văzînd că această curte este cu totul 
pustie, se apropie de călăreț, cu pălăria în mînă. 

Călărețul îi veni într-un fel în întîmpinare, căci, 
înclinîndu-se peste coama calului, întrebă cu jumătate 
glas ! 

— Domnul Weber ? 

— Domnul conte de Mirabeau ? răspunse acesta. 

— Chiar el. 

Şi descălecă mai uşor decît s-ar fi putut crede. 

— Intraţi, spuse repede Weber, şi binevoiţi a 
aştepta o clipă, cît să duc calul la grajd. 

Deschise în acelaşi timp uşa unui salon ale cărui 
ferestre şi o a doua uşă dădeau spre parc. 

Mirabeau intră în salon şi folosi cele cîteva minute 
cît Weber îl lăsă singur, spre a-şi descălţa un fel de 
cizme de piele, de sub care ieşiră la iveală ciorapii de 
mătase intacţi şi pantofii cu un lustru ireproşabil. 

Cum promisese, Weber se înapoie după cinci 
minute. 

— Veniţi, domnule conte, spuse el, regina vă 
aşteaptă. 

— Regina mă aşteaptă ! răspunse Mirabeau. Am 
oare nenorocul de a mă fi făcut aşteptat ? Credeam 
totuşi că am sosit la vreme. 

— Vreau să spun că regina e nerăbadătoare să vă 
vadă... Veniţi, domnule conte. 

Weber deschise uşa ce dădea spre grădină şi o luă 
prin labirintul de alei care duceau spre locul cel mai 
singuratic şi cel mai înalt din parc. Acolo, în mijlocul 
arborilor care-şi întindeau ramurile triste şi desfrunzite, 
apărea într-o atmosferă cenuşie şi posomorită un fel de 
pavilion cunoscut sub numele de chioşc. Obloanele 
acestui pavilion erau ermetic închise, cu excepţia a 
două care, rezemate numai unul de celălalt, lăsau să 
intre, ca printr-o ferăstruică de turn, două raze de 
lumina abia suficiente pentru a lumina interiorul. In 
vatră ardea un foc mare şi două candelabre erau 
aprinse pe şemineu. 

Weber îl pofti într-un fel de anticameră pe acela 
căruia îi servea drept călăuză. După ce bătu încet, 
deschise uşa chioşcului. 

— Domnul conte Riqueti de Mirabeau, anunţă el. 

Şi făcu loc contelui să treacă înaintea lui. 

La anunţarea sosirii contelui, o femeie se ridică 
din unghiul cel mai îndepărtat al chioşcului şi, cu un fel 
de ezitare, chiar de frică, făcu cîţiva paşi spre el. 

Această femeie era regina. Inima îi bătea violent : 
îl avea în faţa ochilor pe acest om detestat, defăimat, 
funest ; acest om acuzat că a organizat evenimentele 
din 5 şi 6 octombrie ; acest om spre care se 
îndreptaseră la un moment dat, care fusese însă apoi 
respins de cei de la Curte şi care de-atunci îi 
convinsese, prin două lovituri fulgerătoare, de 
necesitatea de a trata cu el. 

Prima fusese severa apostrofare a clerului. 

A doua, discursul în care explicase în ce fel 
reprezentanţii poporului s-au transformat din deputaţi 
ai Tribunalului regal în Adunare Naţională. 

Mirabeau se apropie cu o graţie şi o politeţe pe 
care regina se miră să le afle la el de la prima privire şi 

pe care constituţia sa energică părea să le excludă. 
După ce făcu aceşti paşi, salută respectuos şi aşteptă. 

Regina rupse prima tăcerea şi spuse cu un glas 
care nu-i putea tempera emoția : 

— Domnule de Mirabeau, domnul Gilbert ne-a 
asigurat mai de mult de intenţia dumneavoastră de a 
vă alătura nouă. 

Mirabeau se înclină în semn de asentiment. 
Regina continuă : 

— Prima dată vi s-a făcut o propunere la care aţi 
răspuns printr-un proiect al unui nou guvern. 

Mirabeau se înclină pentru a doua oară. 

— Nu e vina noastră, domnule conte, dacă primul 
proiect n-a putut reuşi. 

— O cred, doamnă, răspunse Mirabeau, mai ales 
în ce o priveşte pe Majestatea Voastră. Este însă 
greşeala oamenilor care afirmă că sînt devotați 
intereselor monarhiei! 

— Ce putem face, domnule conte ? lată una din 
nenorocirile poziţiei noastre. Regii nu mai au puterea 
să-şi aleagă nici prietenii, nici duşmanii. Uneori sînt 
nevoiţi să accepte devotamentele fatale. Sîntem 
înconjurați de oameni care vor să ne salveze şi care ne 
pierd. Moţiunea lor care-i exclude din viitoarea 
legislatură pe membrii actualei Adunări este un 
exemplu împotriva dumneavoastră. Vreţi să vă citez 
unul împotriva mea ? Aţi putea crede că unul din 
oamenii noştri, cei mai fideli, un om care, sînt sigură, s- 
ar fi lăsat ucis pentru noi, i-a adus la dineul nostru 
public, fără să ne fi spus nimic dinainte despre această 
intenţie a sa, pe văduva şi pe copiii domnului de 
Favras, toţi trei în doliu ? Văzîndu-i, primul meu impuls 
a fost să mă ridic, să mă duc spre ei şi să-i aşez pe 
copiii acestui om care a murit atît de curajos pentru noi 
— căci eu, domnule conte, nu sînt dintre aceia care-şi 
reneagă prietenii — între rege şi mine... Ochii tuturor 
erau aţintiţi asupra noastră. Aşteptau să vadă ce vom 

face. Mă întorc... Ştiţi cine era în spatele meu, la patru 
paşi de fotoliul pe care-l ocupam ? Santerre ! Omul 
mahalalelor !... Am recăzut pe fotoliu plîngînd de furie 
şi neîndrăznind măcar să arunc o privire asupra acestei 
văduve şi acestor orfani. Regaliştii mă vor blama că n- 
am bravat totul ca să-mi manifest interesul pentru 
această familie nenorocită ; revoluționarii vor fi furioși 
crezind că familia Favras mi-a fost prezentată cu 
permisiunea mea. Ah ! domnule, domnule, continuă 
regina clătinînd din cap, trebuie să pieri cu siguranţă 
cînd eşti atacat de oameni de geniu şi apărat de 
oameni vrednici de stimă, ce-i drept, dar care habar n- 
au de poziţia noastră. 

Şi regina duse batista la ochi, cu un suspin. 

— Doamnă, spuse Mirabeau mişcat de această 
mare nefericire care nu se ascundea de el şi care, fie 
dintr-un calcul abil al reginei, fie din slăbiciunea femeii, 
îşi arăta neliniştile şi lăsa să-i vadă lacrimile, cînd 
vorbiţi de oamenii care vă atacă, sper să nu mă aveţi 
în vedere pe mine. Am militat pentru principiile 
monarhiste cînd nu vedeam Curtea decit prin 
slăbiciunea ei şi cînd nu cunoşteam nici sufletul nici 
gîndurile augustei fiice a Mariei-Tereza. Am luptat 
pentru drepturile tronului cînd nu inspiram decit 
neîncredere şi cînd toate acţiunile mele, otrăvite de 
răutatea oamenilor, păreau tot atitea capcane. L-am 
slujit pe rege pe cînd ştiam prea bine că nu mă puteam 
aştepta din partea acestui rege, drept, însă înşelat, nici 
la binefaceri nici la recompense. Ce voi face prin 
urmare acum, cînd încrederea îmi înalţă curajul şi cînd 
recunoştinţa ce mi-o inspiră primirea făcută de 
Majestatea Voastră face din principiile mele o datorie ? 
Ştiu, e tîrziu, doamnă, foarte tîrziu, continuă Mirabeau 
clătinind din cap la rîndul său. Poate că monarhia, 
venind să-mi propună s-o salvez, nu-mi propune în 
realitate decît să mă pierd împreună cu ea ! Dacă aş fi 
reflectat, poate aş fi ales, pentru a accepta onoarea 


394 


acestei audienţe, un alt moment decît acesta, în care 
Majestatea Sa a predat Camerei faimoasa carte roşie, 
adică onoarea prietenilor săi. N 

— Ah ! domnule, exclamă regina. Il credeţi 
aşadar pe rege complice în această trădare şi chiar 
ignoraţi felul cum s-au desfăşurat lucrurile ? Cartea 
roşie, cerută imperios regelui, n-a fost predată de el 
comitetului decît cu condiţia ca acesta să-i păstreze 
secretul. Comitetul a tipărit-o, ceea ce reprezintă o 
încălcare a datoriei faţă de rege din partea comitetului 
şi nu o trădare a prietenilor săi din partea regelui. 

— Vai ! doamnă, cunoaşteţi cauza care a 
determinat comitetul să treacă la publicare, cauză pe 
care o dezaprob ca om de onoare, pe care o reneg ca 
deputat. In momentul în care regele jura dragoste 
eternă Constituţiei, avea un agent permanent la 
Torino, în mijlocul duşmanilor de moarte ai acestei 
Constituţii. La ora la care vorbea de reforme financiare 
şi părea să le accepte pe acelea ce i le propunea 
Adunarea, la Trier exista marele şi micul său grajd, 
plătit şi echipat de el, sub comanda prinţului de 
Lambesc, duşmanul de moarte al parizienilor, pe care 
poporul îl cere în fiecare zi să fie spînzurat cel puţin în 
efigie. Se plătesc contelui d'Artois, prinţului de Condé, 
tuturor emigranților pensii enorme, şi aceasta fără nici 
o consideraţie faţă de decretul dat cu două luni în 
urmă şi care prevede suprimarea acestor pensii. E- 
adevărat că regele a uitat să sancţioneze decretul. Ce 
vreţi, doamnă ! S-a încercat să se elucideze în aceste 
două luni felul în care au fost folosite şaizeci de 
milioane, şi nu s-a reuşit. Rugat, implorat să spună 
unde au dispărut aceşti bani, regele a refuzat să 
răspundă. Comitetul s-a crezut eliberat de promisiunea 
făcută şi a dat la tipar cartea roşie. De ce dă regele din 
mînă arme care pot să se întoarcă atît de cumplit 
împotriva sa ? 

— Aşadar, exclamă regina, dacă vi s-ar fi făcut 
onoarea să fiţi acceptat consilier al regelui, nu l-aţi fi 
sfătuit să comită asemenea acte de slăbiciune care-l 
pierd, prin care... ei da, să pronunţăm cuvintul... prin 
care este dezonorat ? 

— Dacă aş avea cinstea să fiu chemat în calitate 
de consilier al regelui, doamnă, spuse Mirabeau, aş fi 
pe lîngă el apărător al puterii monarhice reglementate 
de lege şi apostol al libertăţii garantate de puterea 
monarhică. Această libertate, doamnă, are trei 
duşmani: clerul, nobilimea şi parlamentele. Clerul nu 
mai face parte din acest secol şi a fost ucis de 
moţiunea domnului de Talleyrand ; nobilimea e din 
toate secolele, de aceea cred că trebuie să se ţină 
seama de ea, căci fără nobilime nu poate exista nici 
monarhie, dar ea trebuie ţinută în frîu, şi acest lucru nu 
e posibil decît coalizînd poporul cu autoritatea regală. 
Or, autoritatea regală nu se va coaliza niciodată de 
bunăcredinţă cu poporul atîta timp cît vor exista parla- 
mentele, căci acestea păstrează, atit în legătură cu 
regele, cît şi cu nobilimea, speranţa fatală că le va 
restaura vechile orînduieli. Aşadar, după anihilarea 
clerului ar urma distrugerea parlamentelor, reanimarea 
puterii executive, regenerarea autorităţii regale şi 
concilierea ei cu libertatea. lată toată politica mea, 
doamnă. Dacă ea este şi a regelui, s-o adopte ; dacă 
nu este a sa, s-o respingă. 

— Domnule, domnule, spuse regina izbită de 
lumina ce o arunca în acelaşi timp asupra trecutului, 
prezentului şi viitorului, strălucirea acestei vaste 
inteligenţe — nu ştiu dacă această politică este cea a 
regelui, dar ceea ce ştiu e că dacă aş avea oarecare 
putere, ar fi a mea. Aşa că, domnule conte, aduceţi-mi 
la cunoştinţă mijloacele de a atinge acest scop. Vă 
ascult, n-aş spune cu atenţie, ci cu interes ; aş spune, 
cu recunoştinţă. 

Mirabeau aruncă iute o privire asupra reginei, 
privire de vultur care sonda adîncurile inimii ei, şi văzu 
că, dacă nu era chiar convinsă, era în orice caz 
entuziasmată. Acest triumf asupra unei femei 
superioare ca Maria-Antoaneta flata cît se poate de 
plăcut vanitatea lui Mirabeau. 

— Doamnă, spuse el, am pierdut Parisul sau 
aproape l-am pierdut, dar ne mai rămîn în provincie 
mari mulţimi răzlețe, pe care le putem înmănunchea. 
lată de ce, doamnă, părerea mea este că regele 
trebuie să părăsească Parisul, dar nu Franţa. Să se 
retragă la Rouen, în mijlocul armatei. De acolo să 
publice ordonanțe mai populare decit decretele 
Adunării. Din acea clipă nu mai poate fi vorba de nici 
un fel de război civil, fiindcă regele va deveni mai 
revoluţionar decît Revoluţia. 

— Dar această revoluţie, fie că ne precede fie că 
ne urmează, nu vă înspăimiîntă ? întrebă regina. 

— Vai ! doamnă, cred că ştiu mai bine decit ori- 
cine că trebuie să-i dai partea ce i se cuvine, să-i 
arunci o pradă. Am mai spus-o reginei : este mai 
presus de forţele omeneşti să vrei să restabileşti 
monarhia pe bazele învechite pe care revoluţia le-a 
măturat. La această revoluţie au contribuit toţi oamenii 
din Franţa, începînd cu regele şi pînă la ultimul supus, 
prin intenţie, acţiune, sau omisiune. Nu pretind, prin 
urmare, că voi apăra vechea monarhie, dar mă gîndesc 
s-o modific, s-o regenerez, să stabilesc în cele din urmă 
o formă de guvernămînt mai mult sau mai puţin 
asemănătoare cu aceea care a dus Anglia pe culmea 
puterii şi gloriei sale. După ce a întrevăzut — cel puţin 
după cîte mi-a relatat domnul Gilbert — închisoarea şi 
eşafodul lui Carol |, regele nu se va mai mulţumi oare 
cu tronul lui Wilhelm al III-lea sau al lui George I ? 

— Ah ! domnule conte, exclamă regina, căreia un 
cuvînt al lui Mirabeau îi reaminti ca printr-un tremur 
mortal viziunea castelului Taverney şi schița 

instrumentului morţii inventat de domnul Guillotin — 
ah ! domnule conte, înapoiaţi-ne monarhia şi veţi 
vedea dacă sîntem în adevăr nişte ingraţi, aşa cum se 
spune. 

— Ei bine, exclamă la rîndul său Mirabeau, este 
ceea ce voi face, doamnă. Să mă susţină regele, să mă 
încurajeze regina, şi depun aici, la picioarele 
dumneavoastră, jurămîntul meu de nobil, că ori îmi voi 
ţine promisiunea ce o fac Majestății Voastre, ori voi 
muri muncind ! 

— Conte, conte ! spuse Maria-Antoaneta, nu uitaţi 
că jurămîntul v-a fost auzit nu numai de o femeie, ci de 
o dinastie de cinci secole !... Sînt şaptezeci de regi ai 
Franţei care, de la Pharamond la Ludovic al XV-lea 
dorm în mormîntul lor, şi care vor fi detronaţi odată cu 
noi dacă tronul nostru se prăbuşeşte ! 

— Sînt conştient de angajamentul ce mi-l iau, 
doamnă. Ştiu, e imens, dar nu e mai mare decit voinţa 
mea, nu mai puternic decît devotamentul meu. Am 
nevoie doar să fiu sigur de simpatia reginei mele şi de 
încrederea regelui meu, şi vă asigur că voi întreprinde 
această mare operă. 

— Dacă nu vă trebuie decit atîta, domnule de 
Mirabeau, vă făgăduiesc şi una şi alta. 

Şi ea îl salută pe Mirabeau cu acel surîs de sirenă 
care cucerea inimile. 

Mirabeau înțelese că audiența e terminată. 
Orgoliul omului politic era satisfăcut, dar îi lipsea ceva 
vanităţii nobilului. 

— Doamnă, spuse el cu o politeţă respectuoasă şi 
îndrăzneață totodată, cînd augusta dumneavoastră 
mamă, împărăteasa Maria-Tereza, îl admitea pe unul 
dintre supuşii ei în preajma sa, nu-l concedia niciodată 
fără a-i întinde mîna să fie sărutată. 

Şi rămase în picioare, aşteptînd. 

Regina privi acest leu înlănţuit, care nu cerea 
altceva decit să se culce la picioarele ei. Apoi, cu 

zîimbetul triumfului pe buze, îşi întinse încet mîna 
frumoasă, rece ca alabastrul şi aproape la fel de 
transparentă ca acesta. 

Mirabeau se înclină, îşi apăsă buzele pe această 
mînă şi, ridicînd capul cu mîndrie, grăi : 

— Doamnă, prin acest sărut monarhia e salvată ! 

Şi ieşi foarte emoţionat, foarte fericit, sincer 
încrezător — sărman om de geniu, — în împlinirea 
profeţiei făcute. 

_ Capitolul 46 E 
INTOARCEREA LA FERMA 


Pe cînd Maria-Antoaneta îşi redeschide speranţei 
inima profund îndurerată şi uită, pentru o clipă, sufe- 
rinţele femeii ocupîndu-se de salvarea reginei ; pe cînd 
Mirabeau, ca şi atletul Alcidamas, visează să susţină 
singur bolta monarhiei gata să se prăbuşească şi care, 
prăbuşindu-se, ameninţă să-l zdrobească şi pe el, să 
îndreptăm atenţia cititorului, obosit de atîta politică, 
către personaje mai umile şi spre orizonturi mai 
limpezi. 

Am văzut cîte temeri sugerate de Pitou lui Billot — 
în timpul celei de-a doua călătorii a lui La Fayette de la 
Haramont spre capitală — l-au rechemat pe arendaş la 
fermă, mai bine zis pe tată lîngă fiică. Aceste temeri nu 
erau deloc exagerate. 

Inapoierea avea loc în a treia zi după faimoasa 
noapte în care se petrecuse triplul eveniment : fuga lui 
Sebastien Gilbert, plecarea vicontelui Isidore de Charny 
şi leşinul Catherinei pe drumul de la Villers-Cotterâts 
spre Pisseleu. 

Cît dură drumul de înapoiere, Billot se frămiîntă, 
făcînd presupuneri peste presupuneri asupra cauzei 
accidentului. Aceste presupuneri se traduceau în 
întrebări adresate lui Pitou, la care acesta răspundea 
diplomatic : „Nu ştiu”, cu toate că, ne amintim, 
Catherine avusese cruda sinceritate de a-i mărturisi 
totul şi, în consecinţă, Pitou ştia. 

Ştia că fata leşinase pe locul unde o găsise, cu 
inima sfişiată de plecarea lui Isidore. Dar Pitou nu i-ar fi 
spus nimic arendaşului nici pentru tot aurul din lume. 

Abia se oprise trăsura şi Billot sări jos şi intră 
repede în casă. Dar un obstacol la care nu se aştepta îl 
opri în pragul dormitorului fiicei sale. 

Era doctorul Raynal care declară că, în starea în 
care se găsea Catherine, orice emoție era nu numai 
periculoasă, dar putea fi şi fatală. Era o nouă lovitură 
pe care o primi Billot. 

Ştia de leşin dar, de vreme ce ştia de asemenea 
că Pitou o văzuse pe Catherine deschizînd ochii şi 
revenindu-şi, nu mai era preocupat, dacă ne putem 
exprima astfel, decît de cauzele şi urmările morale ale 
evenimentului. 

Şi iată că norocul făcea ca, în afara cauzelor şi ur- 
mărilor morale, să existe şi o consecinţă fizică. Era o 
febră cerebrală care se declarase către dimineaţă şi 
care ameninţa să se ridice la cel mai înalt grad de 
intensitate. 

Doctorul Raynal  combătea această febră 
cerebrală prin toate mijloacele la care recurge în 
asemenea cazuri medicina tradițională, adică luare de 
sînge şi cataplasme cu muştar. Dar acest tratament, 
oricît de activ ar fi fost, n-a făcut pînă acum decît să 
meargă, să spunem aşa, pe lîngă boală. Lupta între 
boală şi medicaţie de-abia începuse. De dimineaţă 
Catherine era pradă unui violent delir. 

Şi tînăra fată spunea, fără îndoială, lucruri stranii 
în acest delir. De aceea, sub pretextul de a o cruța de 
emoţii, doctorul Raynal o îndepărtase pe mamă, cum 
încerca în acest moment să-l îndepărteze pe tată din 
preajma ei. 

— Ce se întîmplă aici ? întrebă el, cu sudoarea 
spaimei pe frunte. 

— Se întîmplă, răspunse doctorul Raynal, că fiica 
dumitale are ceea ce noi numim o meningită acută. Şi 
cînd ai aşa ceva, nu numai că nu trebuie să iei decit 
anumite lucruri, dar mai ales nu trebuie să vezi decit 
anumite persoane. 

— Dar, întrebă Billot, e periculoasă această 
boală ? Se poate muri de ea, doctore Raynal ? 

— Se moare din orice boală cînd nu eşti bine 
îngrijit : Lăsaţi-mă s-o îngrijesc cum ştiu, şi nu va muri. 

— Adevărat, doctore ? 

— Răspund de ea, dar, începînd de azi, trebuie ca 
timp de două-trei zile, nimeni să nu intre în camera ei, 
în afară de mine şi persoanele ce le voi indica. 

— N-aş putea cel puţin s-o văd ? întrebă tatăl cu 
tonul cu care un copil ar fi cerut o ultimă favoare. 

— Şi dacă o vedeţi şi o îmbrăţişaţi, mă veţi lăsa 
trei zile liniştit, fără să mai cereţi ceva ? 

— Vă jur, doctore. 

— Ei bine, veniţi. 

Deschise uşa camerei în care se găsea Catherine, 
şi Billot o putu vedea pe fată cu un bandaj umezit în 
apă rece pe frunte, cu ochii rătăciţi, cu obrazul arzînd 
de febră. 

Rostea cuvinte întretăiate şi cînd Billot îşi aşeză 
buzele palide şi tremurătoare pe fruntea umedă, i se 
păru că desluşeşte printre cuvintele incoerente numele 
de Isidore. 

Credincios promisiunii făcute, Billot se retrase 
după ce îşi îmbrăţişă copila, numai că se retrase cu 
sprîncenele încruntate, privirea sumbră şi murmuriînd : 

— Văd bine că era timpul să mă întorc. 

Şi se întoarse în bucătărie unde-l urmă maşinal 
soţia şi unde era gata să-l urmeze şi Pitou, cînd 
doctorul îl trase de poala hainei şi-i spuse : 

— Nu părăsi ferma. Am să-ţi vorbesc. 

Pitou se întoarse, foarte mirat şi vrînd să-l întrebe 
pe doctor cu ce-i poate fi de folos, dar acesta îşi puse 
misterios degetul pe gură, în semn de tăcere. 

Peste cinci minute uşa dormitorului se redeschise 
şi se auzi glasul doctorului chemîndu-l pe Pitou. 

— Ce-i ? spuse acesta ca trezit dintr-un adînc vis 
în care părea cufundat. Ce doriţi de la mine, domnule 
Raynal ? 

— Vino s-o ajuţi pe doamna Clement s-o ţină pe 
Catherine cît timp îi voi lua pentru a treia oară sînge. 

— A treia oară, murmură doamna Billot, Doamne, 
Doamne ! 

— Femeie, femeie, murmură Billot cu o voce 
aspră, toate astea nu s-ar fi întîmplat dacă ai fi 
vegheat mai bine asupra copilului tău. 

Şi intră în camera lui, din care lipsise trei luni, pe 
cînd Pitou, ridicat de doctorul Raynal la rang de ucenic 
în chirurgie, intra în dormitorul Catherinei. 

Capitolul 47 
PITOU INFIRMIER ŞI CONFIDENT 


Pitou era foarte mirat că-i putea fi de folos cu 
ceva doctorului Raynal, dar ar fi fost şi mai mirat dacă 
acesta i-ar fi spus că aştepta de la el pentru bolnavă 
mai mult un sprijin moral decît unul medical. 

Intr-adevăr, doctorul remarcase că, în delirul său, 
Catherine alătura, aproape totdeauna, numele lui Pitou 
de acela al lui Isidore. Ne amintim că fuseseră ultimele 
două chipuri care rămăseseră întipărite în mintea 
tinerei fete : Isidore, cînd închise ochii, Pitou, cînd îi 
redeschise. 

Totuşi, cum bolnava nu pronunţa cele două nume 
cu acelaşi accent, doctorul Raynal îşi spuse că între 
aceste două nume — Isidore de Charny şi Ange Pitou — 
rostite de fată cu accente diferite, dar în acelaşi timp 
într-o formă expresivă, numele lui Ange Pitou trebuie 
să fie cel al prietenului, iar al lui Isidore de Charny, cel 
al iubitului şi, în consecinţă, nu văzu nici un 
inconvenient, dimpotrivă, considera avantajos să 
aducă lîngă bolnavă un prieten cu care să poată vorbi 
despre iubit. 

Pornind de la această presupunere, doctorul îşi 
făcu următorul raţionament : 

Cum se poate linişti sufletul Catherinei ? Aflînd ce 
s-a întîmplat cu iubitul. Şi cine e acela care poate şti ? 
Pitou, care sosea de la Paris. 

Astfel că Pitou ocupă mai întîi locul de ajutor- 
chirurg, apoi, după ce doctorul luă sînge Catherinei, îşi 
luă locul de infirmier. Doctorul Raynal părăsi camera 
bolnavei, lăsîndu-i pe amindoi singuri. Cam peste o oră 
Catherine dădu unele semne de agitaţie, scoase un 
suspin şi deschise ochii. 

— Dumneata eşti ? întrebă Catherine. 

— Da, eu, răspunse Pitou. 

— L-ai văzut pe Isidore ? 

— Nu, domnişoară, dar ştiu că a ajuns sănătos la 
Paris. 

— Şi de unde ştii asta ? spuse ea cu privirea 
strălucind de dragoste. 

— Ştiu, domnişoară, prin tînărul meu prieten 
Sebastien Gilbert, pe care domnul Isidore l-a întîlnit în 
noaptea aceea aproape de Fontaine-Eeau-Claire, şi l-a 
dus în şa pînă la Paris. 

— Deci, întrebă cu vioiciune Catherine, este la 
Paris ? 

— De fapt, obiectă Pitou, la ora actuală probabil 
că nu mai e acolo. 

— Şi unde poate fi ? 

— Nu ştiu. Ştiu doar că urma să plece în misiune 
în Spania, sau în Italia. 

La cuvintele să plece, Catherine lăsă să-i recadă 
capul pe pernă, cu un suspin care fu de îndată urmat 
de lacrimi. 

— Domnişoară, spuse Pitou, dacă ţineţi neapărat 
să ştiţi unde se află, mă pot informa. 

— La cine? 

— La domnul doctor Gilbert, de care s-a despărţit 
la Tuileries... Şi dacă vreţi, mă pot duce la Paris. 

— Nu, Pitou, îţi mulţumesc, e inutil. Este cu nepu- 
tinţă să nu primesc o scrisoare de la el miine 
dimineaţă. 

— O scrisoare de la el? 

— Fără îndoială, o scrisoare de la el. Ce ţi se pare 
atit de uimitor dacă îmi scrie? reluă Catherine. 
Dumneata, care ştii aproape tot, adăugă ea 
murmurînd. 

— Nu sînt uimit că-ţi scrie, dar mi-e teamă... 

— Teamă de ce, prietene ? 

— Ca scrisoarea să nu cadă în mîinile tatălui 
dumitale. 

— Ale tatălui meu ? 

Pitou făcu din cap un semn întreit, care voia să 
spună de trei ori da. 

— Cum, ale tatălui meu ? întrebă Catherine din ce 
în ce mai mirată. Tatăl meu nu e la Paris ? 

— Tatăl dumitale e aici, la Pisseleu, la fermă, în 
camera de alături. Numai că doctorul Raynal i-a 
interzis să intre în camera dumitale deoarece delirai. Şi 
cred că bine a făcut. 

— Dece a făcut bine ? 

— Pentru că domnul Billot nu prea pare să-l 
simpatizeze pe domnul Isidore şi odată, cînd i-ai 
pronunţat numele şi el l-a auzit, a făcut o strimbătură 
urîtă, te asigur. 

— Ah ! Doamne ! murmură Catherine toată 
înfiorată, ce-mi tot spui, domnule Pitou ? 

— Adevărul... L-am auzit mormăind printre dinţi : 
„Bine, bine, nu vom zice nimic cît timp va fi bolnavă, 
dar apoi vom,vedea !” 

— Domnule Pitou, ai dreptate, nu trebuie ca 
scrisorile să-i cadă în mînă... Tatăl meu m-ar ucide ! 
Dar ce e de făcut ? A, da. Să mergi la bătrîna Colombe, 
care, în afară că are prăvălie, mai e şi poştăriţă, şi să-i 
spui să-ţi încredinţeze scrisorile ce-mi sînt adresate. 

— Mă voi duce miine... 

— E prea tirziu miine, dragă Pitou, trebuie să te 
duci imediat ! 

— Fie, mă voi duce de îndată, domnişoară. 

— Vezi ce oră e, spuse Catherine. 

— Cinci şi jumătate dimineaţa. 

— Cred că e timpul... 

— Să mă duc după scrisori? La dispoziţia 
dumitale, domnişoară. 

Catherine, epuizată de această lungă conversaţie, 
lăsă să-i cadă capul pe pernă. 

Intrebat de soţii Billot unde se duce, răspunse că 
merge la Villers-Cotterâts, să-i comunice doctorului 
Raynal că fata se simte mai bine. Pitou plecă şi se 

îndreptă spre prăvălia bătrînei Colombe. Ajunse cînd ea 
tocmai deschidea uşa. 

Intrînd în prăvălia plină de turtă dulce şi acadele, 
Pitou înţelese pentru prima oară că dacă voia să 
reuşească să obţină de la poştăriţă scrisorile sosite 
pentru Catherine, trebuia să recurgă dacă nu la 
corupere, cel puţin la seducere. 

Cumpără o turtă dulce şi două acadele. După ce 
plăti, îndrăzni să-şi formuleze cererea, deşi dificultăţile 
erau mari în sensul că scrisorile nu se puteau înmîna 
decît persoanelor cărora le erau adresate, eventual şi 
altor persoane dacă aveau procură scrisă. 

Bătrîna Colombe nu se îndoia de cuvîntul lui Pitou, 
dar pretinse o procură scrisă. Pitou făgădui să aducă a 
doua zi confirmarea de primire — dacă exista o scri- 
soare — şi autorizaţia Catherinei de a primi scrisorile 
următoare, promisiune ce o însoţi de cumpărarea altor 
acadele şi turtă dulce. 

Bătrină Colombe făcu doar unele obiecţii fără 
convingere şi termină prin a-i îngădui lui Pitou s-o 
urmeze la poştă, unde-i va înmîna eventuala scrisoare 
sosită pentru Catherine. 

In teancul de scrisori venite se afla un plic 
elegant, cochet sigilat cu o pecete de ceară. Această 
scrisoare era adresată Catherinei Billot. Era, evident, 
scrisoarea pe care o aştepta Catherine. 

Potrivit înţelegerii, această scrisoare îi fu predată 
cumpărătorului de acadele, care părăsi poşta în 
aceeaşi clipă. 

Catherine îl aştepta la fereastra uşor 
întredeschisă. 

— O scrisoare ! îngină tînăra fată. O scrisoare ! 

— Ssst 1... spuse Pitou. 

Şi privind în jur, cu ochiul unui braconier care vrea 
să depisteze toţi pădurarii ocolului, aruncă scrisoarea 
prin fereastra întredeschisă. Apoi, fără să aştepte vreo 

mulţumire, se întoarse şi îşi continuă drumul spre 
poarta fermei, în pragul căreia îl găsi pe Billot. 

Dacă n-ar fi existat un fel de curbă ce o făcea 
zidul, arendaşul ar fi văzut ce făcuse Pitou, şi 
Dumnezeu ştie ce s-ar fi putut întîmpla, în starea de 
spirit în care se afla Billot, dacă simpla sa bănuială ar fi 
dat loc certitudinii. 

Cinstitul Pitou nu se aştepta să se găsească faţă-n 
faţă cu arendaşul şi simţi, fără voia sa, cum roşeşte 
pînă-n vîrful urechilor. 

— Ah ! domnule Billot, spuse el, vă mărturisesc 
că m-aţi speriat. 

— Speriat, tu, Pitou ? Un căpitan al gărzii 
naţionale, un învingător al Bastiliei ? Teamă !... 

— Ce vreţi ? spuse Pitou. Există clipe ca astea, de 
! cînd nu eşti pregătit... 

— Da... spuse Billot, şi cînd te aştepţi s-o întîlneşti 
pe fiică şi-l întîlneşti pe tatăl ei, nu-i aşa ? 

— Ah ! domnule Billot, nu e vorba de asta. Nu mă 
aşteptam s-o întîlnesc pe domnişoara Catherine, deşi 
sper că se simte din ce în ce mai bine, dar cred că e 
încă prea bolnavă pentru a se ridica din pat. 

— Chiar n-ai nimic să-i spui ? întrebă Billot. 

— Ba da. Vreau să-i comunic că domnul Raynal a 
spus că va veni în cursul zilei. 

— De altfel, cred că trebuie să-ţi fie foame, nu-i 
aşa? 

— Foame ? spuse Pitou. Aş! 

— Cum, nu ţi-e foame ?... exclamă fermierul. 

Pitou văzu că spusese o prostie. Pentru ca lui 
Pitou să nu-i fie foame la opt dimineaţa trebuie să se fi 
produs o răsturnare a echilibrului naturii. 

— Desigur că mi-e foame, spuse el. 

— Ei bine, intră şi mănîncă. Zilerii tocmai stau la 
masă şi ţi-au oprit cu siguranţă un loc. 

Pitou intră, Billot îl urmări din privire, deşi atitudi- 
nea blajină a acestuia îi îndepărtase oarecum 
bănuielile. 

Pitou nu ştia să facă mai multe lucruri în acelaşi 
timp, dar făcea bine ceea ce făcea. Insărcinat de 
Catherine să facă un comision, l-a făcut bine ; invitat 
de Billot să mănînce, mîncă bine. 

Billot continuă să-l observe, dar văzînd că nu-şi 
ridică ochii din farfurie, văzînd că preocupările i se 
limitează la sticla de cidru, remarcînd că nici o singură 
dată privirea sa nu se opreşte asupra uşii Catherinei, 
sfirşi prin a crede că mica excursie a lui Pitou la Villers- 
Coterets nu avusese alt ţel decit cel declarat de acesta. 

Spre sfîrşitul dejunului, Pitou observă că uşa 
Catherinei se deschide. leşi doamna Clement, 
infirmiera, să-şi ia şi dînsa ceaşca de cafea. Văzînd-o, 
atit doamna cît şi domnul Billot se apropiară şi se 
informară de starea sănătăţii Catherinei. 

— Merge tot mai bine, spuse doamna Clement. 
Totuşi, cred că în acest moment delirează puţin. 

— Cum aşa ?... răspunse Billot. l-a revenit ? 

Pitou se ridică şi ascultă. 

— Da, reluă doamna Clement, vorbeşte de un 
oraş Torino, de o ţară Sardinia, şi-l cheamă pe domnul 
Pitou să-i spună ce e acest oraş şi această ţară. 

— lată-mă, spuse Pitou sorbind ultima picătură 
din cana sa cu cidru şi ştergîndu-şi gura cu mîneca. 

Privirea lui Billot îl opri. 

— Dacă domnul Billot găseşte cu cale, spuse el, 
să dau explicațiile ce le doreşte  domnişoara 
Catherine... 

— De ce nu, spuse doamna Billot. Dacă te 
cheamă sărmana copilă, du-te, băiatul meu ! Mai ales 
că domnul Raynal zise că eşti un bun elev în medicină. 

— Vă cred ! făcu naiv Pitou. 

— Bine ! spuse Billot. Deoarece Catherine te 
cheamă, du-te la ea. Poate că va veni momentul să ne 
cheme şi pe noi, pe mama ei şi pe mine. 

Pitou simţea instinctiv furtuna în aer şi, ca 
păstorul pe cîmp, deşi era gata să înfrunte furtuna 
dacă trebuia, îşi căuta din timp un adăpost să-şi 
ascundă capul. Acest adăpost era Haramont. La 
Haramont era rege. Ce spun, rege ? Era mai mult decit 
un rege : era comandantul gărzii naţionale ! Era La 
Fayette ! 

Astfel îşi promitea că, după ce va rezolva cu 
Catherine, să se înapoieze neîntîrziat la Haramont. 

Reţinînd în minte acest plan şi dînd urmare permi- 
siunii verbale a domnului Billot şi permisiunii tacite a 
doamnei Billot, intră în camera bolnavei. 

Catherine îl aştepta cu nerăbdare. După 
înfrigurarea din privire, după culoarea obrajilor se 
putea crede, cum spusese doamna Clement, că se afla 
sub imperiul febrei. 

După ce închise uşa camerei, Catherine, 
recunoscîndu-i paşii, aşteptîndu-i de altfel de aproape 
o oră şi jumătate, se întoarse repede spre el şi îi întinse 
amîndouă mîinile. 

— Ah ! tu eşti, Pitou, spuse tînăra. Ce mult ai 
întîrziat ! 

— Nu e vina mea, domnişoară, spuse Pitou. Tatăl 
dumitale m-a reţinut. 

— Tatăl meu ? 

— EIl însuşi... Se pare că bănuieşte ceva. Şi-apoi, 
adăugă Pitou cu un suspin, nu m-am grăbit ; ştiam că 
aveai ce-ai dorit să ai. 

— Da, Pitou... da, şi-ţi mulţumesc ! 

Apoi adăugă în şoaptă. 

— Eşti Pitou al meu şi te iubesc mult ! 

— Şi dumneata eşti bună, domnişoară Catherine, 
răspunse Pitou gata să plîngă, căci simţea că toată 
această prietenie pentru el nu era decit un reflex al 

dragostei ei pentru altul şi, în străfundul sufletului său, 
oricît de modest să fi fost acest băiat de treabă, era 
umilit de-a fi doar umbra lui Charny. 

Adăugă cu repeziciune : 

— Am venit să te deranjez, domnişoară 
Catherine, deoarece mi s-a spus că doreai să afli 
ceva... 

Catherine duse mîna la inimă : căuta scrisoarea lui 
Isidore, pentru a lua de acolo fără îndoială curajul de a- 
i pune întrebări lui Pitou. In cele din urmă, făcînd un 
efort, întrebă : 

— Pitou, tu, care eşti atît de învăţat, poţi să-mi 
spui ce este Sardinia ? 

Pitou făcu un efort să-şi  reamintească 
cunoştinţele de geografie şi în cele din urmă spuse : 

— Sardinia, una dintre cele trei mari insule din 
Mediterana, la sud de insula Corsica, de care o 
desparte strimtoarea Bonifaciu, face parte din Statele 
Sarde, de unde-şi trage şi numele, şi care sînt numite 
regatul Sardiniei. Are şaizeci de leghe de la nord la sud 
şi şaisprezece de la est la vest ; e populată de cincizeci 
şi patru de mii de locuitori ; capitala : Cagliari !... lată 
ce e Sardinia, domnişoară Catherine. 

—  Şi-acum, îndrăzni Catherine, dar cu mai puţină 
timiditate, acum după ce mi-ai spus ce e Sardinia, vrei 
să-mi spui ce este Torino ? 

— Torino... spuse el, Torino... Păi ! domnişoară, e 
mai greu ca Sardinia... Sardinia e una dintre cele trei 
mari insule din Mediterara ; Sardinia aparţine regelui 
Neapole-lui ; pe cînd Torino e o simplă capitală... 

— Cum ai spus despre Sardinia, dragul meu 
Pitou?... 

— Am spus că Sardinia aparţine regelui Piemont- 
ului, şi nu cred că mă înşel, domnişoară. 

— Asta e... exact, dragă Pitou. Isidore spune că 
de la Torino se duce în Piemont... 

— Ah ! spuse Pitou, acum înţeleg... Bine ! Bine! 
Bine !... Domnul Isidore a fost trimis de rege la Torino 
şi, pentru a şti unde se duce în continuare, mă în- 
trebaţi... 

— Pentru ce aş întreba dacă nu pentru asta ? Ce 
mă interesează pe mine Sardinia, Piemontul, Torino ? 
Şi care e distanţa între Torino şi Pisseleu, domnule 
Pitou ? 

— De ! făcu Pitou, v-aş spune care e distanţa de 
la Torino la Paris, dar pînă la Pisseleu e mai greu... 

— Ei bine ! spune mai întîi la Paris, Pitou... şi vom 
adăuga cele optsprezece leghe dintre Pisseleu şi Paris. 

— Distanţa de Paris, spuse el, două sute şase 
leghe : de Roma, o sută patruzeci ; de 
Constantinopole... 

— N-am nevoie decît de Paris... dragă prietene. 
Înseamnă că e la o distanţă de două sute douăzeci şi 
patru de leghe de mine. 

— Nu încă, se hazardă timid Pitou. N-a plecat 
decit alaltăieri... şi nu e decit la jumătatea drumului... 

— Unde se află ? 

— Habar n-am, răspunse Pitou. Dar dacă se duce 
la Torino, unde se află vizuina aristocraților !... 

— Ce înseamnă asta ? 

— Înseamnă că la Torino sînt reuniți toţi prinții, 
toate prinţesele, toţi emigranții, domnul conte de 
Artois, prinţul de Condé, doamna de Polignac, în sfîrşit, 
o grămadă de tîlhari care conspiră împotriva naţiunii şi 
cărora li se va tăia capul într-o zi, să sperăm, cu o 
maşină foarte ingenioasă inventată de domnul 
Guillotin. 

— Oh! domnule Pitou. 

— Ce e, domnişoară ? 

— lată că redevii crud ca la prima înapoiere de la 
Paris. 

— Crud 1... eu ? spuse Pitou. Ah ! e-adevărat... 
Da, da. da ! Domnul Isidore e aristocrat ! Şi vă temeţi 
pentru el... 

Apoi, cu unul din acele profunde suspine pe care 
le-am mai consemnat nu o dată: 

— Să nu mai vorbim despre asta... adăugă Pitou. 
Să vorbim despre dumneata, domnişoară Catherine, şi 
despre felul în care îţi pot fi de folos. 

— Dragul meu Pitou, scrisoarea primită azi- 
dimineaţă nu e probabil singura pe care o voi primi... 

— Şi doreşti să le iau şi pe celelalte ? 

— Pitou... dacă ai început să fii atît de bun... 

— E cazul să continui, nu-i aşa ? 

— Da... ştii bine că supravegheată cum voi fi de 
tatăl meu, nu mă voi putea duce în oraş... 

— Dar trebuie să-ţi spun că papa Billot mă 
supraveghează un pic şi pe mine. Am văzut asta în 
ochii lui. 

— Da, dar pe dumneata, Pitou, nu te poate 
urmări la Haramont, şi ne putem înţelege asupra, unui 
loc unde vei depune scrisorile. 

— Foarte bine, răspunse Pitou, de pildă, salcia 
scobită care este aproape de locul unde te-am găsit 
leşinată ? 

— Perfect, spuse Catherine. E aproape de fermă 
şi, în acelaşi timp, în afara razei ferestrelor. Ne-am 
înţeles, aşadar, că le pui acolo ?... 

— Da, domnişoară Catherine. 

— Numai să ai grijă să nu fii văzut. 

— Întreabă paznicii dacă m-au văzut cînd am 
şterpelit duzini de iepuri... 

In acel moment uşa se deschise şi apăru doctorul 
Raynal. Această vizită venea la timp pentru a înlesni 
ieşirea lui Pitou. Medicul se apropie de bolnavă nu fără 
să-şi fi dat seama de evidenta schimbare ce se 
produsese la ea din ajun. Catherine îi zîmbi doctorului 
şi-i întinse braţele. 

— Oh ! spuse doctorul, dacă nu mi-ar face 
plăcere să ating frumoasa dumitale mînă, draga mea 
Catherine, nu ţi-aş mai lua pulsul. Pariez că nu 
depăşeşte şaptezeci şi cinci de bătăi pe minut. 

— E adevărat, mă simt mult mai bine, doctore. 
Tratamentul dumneavoastră a făcut minuni. 

— Tratamentul meu... Hm ! hm ! făcu doctorul, 
dar trebuie să las o parte din această onoare elevului 
meu Pitou, oricît de vanitos aş fi. 

Şi întorcîndu-se spre uşă, spuse : 

— Veniţi ! Veniţi ! Intraţi, tată cu figura 
întunecată, mamă cu ochii neliniştiţi, şi vedeţi-o pe 
bolnava iubită. Pentru a se însănătoşi pe de-a-ntregul 
nu mai are nevoie decît de dragostea şi miîngiierile 
voastre. 

La chemarea doctorului, tatăl şi mama veniră în 
fugă : Billot, cu un rest de bănuială pe faţă ; mama, cu 
o figură radioasă. 

In timp ce-şi făceau intrarea, Pitou ieşi şi se 
îndreptă spre poartă, pentru a-i aduce doamnei 
Colombe autorizaţia, aproape ilizibilă, ce i-o dăduse 
Catherine, spre a putea ridica în numele ei toate 
scrisorile ce-i vor sosi. 

Odată această problemă rezolvată, nemaiavind ce 
face în oraş— cum era denumit în mod pompos Villers- 
Cotterâts — Pitou se îndreptă spre sat. 

Inapoierea lui Pitou la Haramont fu un eveniment. 
Plecarea sa  precipitată spre capitală  stîrnise 
nenumărate comentarii, iar după cele petrecute în 
legătură cu ordinul trimis de la Paris printr-un 
aghiotant al lui La Fayette, de a pune mîna pe armele 
ce se aflau depozitate la abatele Fortier, haramontezii 
nu mai aveau nici o îndoială asupra importanţei politice 
a lui Pitou. Unii spuneau că fusese chemat la Paris de 
doctorul Gilbert ; alţii, de către generalul La Fayette. In 
sfîrşit alţii — trebuie spus că erau cei mai puţini — în 
sfîrşit alţii spuneau că fusese chemat de rege ! 

Cu toate că Pitou ignora zvonurile ce se 
răspîndiseră în lipsa sa, zvonuri favorabile importanţei 
sale personale, revenea totuşi în ţinutul său natal cu o 
înfăţişare atît de demnă, încît fiecare fu uimit de 
această demnitate. 

Fără a socoti cei cinci sau şase ludovici ce i se 
cuveneau personal în calitatea sa de căpitan, aducea 
cu el, ne-o reamintim, douăzeci şi cinci de ludovici pe 
care îi oferise atît de generos doctorul Gilbert pentru 
echiparea gărzii naţionale din Haramont. 

De aceea, abia intrat în casă, şi cum toboşarul 
venise să-l viziteze, Pitou îi ordonă să anunţe pentru 
poimiîine, duminică la prînz, o trecere în revistă oficială, 
cu arme şi tot calabalicul, în marea piaţă din 
Haramont. 

Din acel moment, nimeni nu se mai îndoia că 
Pitou avea de făcut gărzii naţionale din Haramont o 
comunicare din partea guvernului. 

Pitou trecu apoi pe la meşterul Dulauroy, ca să 
afle dacă va consimţi să facă îmbrăcămintea gărzii 
naţionale din Haramont la un preţ global, şi care ar fi 
acest preţ. După o oarecare tocmeală, Dulauroy se 
angajă să furnizeze pentru sîmbăta următoare, pentru 
cei douăzeci şi cinci de ludovici, treizeci şi una de 
uniforme de soldat, două tunici şi două perechi de 
pantaloni de sergent şi de locotenent, precum şi o 
tunică şi o pereche de pantaloni de căpitan, tunica 
avind epoleţii respectivi. 

La nouă dimineaţa, această mare afacere era 
încheiată. La ora unsprezece, toboşarul bătea 
adunarea. La amiază, garda naţională înarmată făcea, 
cu obişnuita sa preciziune, exerciţii în piaţa publică a 
satului. 

După o oră de exerciţii, care aduseră acestei 
brave gărzi naţionale elogiile şefului ei, uralele 
femeilor, copiilor şi  bătrînilor ce priveau acest 
emoţionant spectacol cu cel mai mare interes, Pitou 

chemă la el pe sergentul Claude Tellier şi pe 
locotenentul Désiré Maniqguet, ordonîndu-le, în numele 
său, al doctorului Gilbert, al generalului La Fayette şi, 
în sfîrşit, al regelui, să se ducă la meşterul Dulauroy, 
croitor în Villers-Cotterâts, care avea să le facă o 
comunicare importantă. 

Peste cinci minute, cei treizeci şi unu de soldaţi 
din garda civilă, plus sergentul şi locotenentul, alergau 
ca din puşcă pe drumul spre Villers-Cotterets. 

Seara, cei doi lăutari din Haramont îi cîntau o 
serenadă căpitanului. Văzduhul era brăzdat de petarde 
şi de artificii, şi cîteva voci, uşor deformate de vin, 
strigau din cînd în cînd : 

— Trăiască Ange Pitou, părintele poporului ! 

Capitolul 48 E 
ÎN CARE ABATELE FORTIER DĂ O NOUĂ 
DOVADĂ A SPIRITULUI SĂU 
CONTRAREVOLUŢIONAR 


Duminica următoare,  locuitoriii din Villers- 
Cotterêts au fost treziţi încă de la cinci dimineaţa de 
toboşar, care bătea cu îndiîrjire semnalul de adunare. 

După părerea mea, nimic nu este mai deplasat 
decit această manieră de a trezi oamenii, care, în 
marea lor majoritate, preferă aproape totdeauna să-şi 
termine liniştit noaptea, făcîndu-şi cele şapte ore de 
somn de care, potrivit igienei populare, are nevoie 
orice om pentru a rămîne bine dispus şi sănătos. 

Dar aşa se petrec lucrurile în toate epocile 
revoluţionare, şi cînd se intră într-o asemenea perioadă 
de agitaţie şi progres, somnul trebuie adăugat în mod 
filozofic numeroaselor sacrificii făcute patriei. 

Mulţumiţi şi nemulţumiţi, patrioţi sau aristocrați, 
locuitorii din Viliers-Cotter&ts fură aşadar treziţi, dumi- 
nică 18 octombrie 1789, la ora cinci dimineaţa. 

Ceremonia nu începea totuşi decit la ora zece, dar 
cinci ore nu erau mult pentru a termina tot ce mai 
rămăsese de făcut. 

O mare estradă, ridicată cu zece zile în urmă, 
trona în mijlocul pieţei, însă această estradă, a cărei 
construcţie rapidă atesta zelul muncitorilor tîmplari, nu 
era, ca să spunem aşa, decît scheletul marelui 
monument. 

Monumentul era un altar ridicat patriei, unde 
abatele Fortier fusese invitat, în urmă cu cincisprezece 
zile, să-şi ţină slujba la 18 octombrie, şi nu în biserică. 
Or, pentru a face momentul demn de dubla sa 
destinaţie, religioasă şi socială, era nevoie să se pună 
la contribuţie toate resursele comunei. Şi, trebuie s-o 
spunem, fiecare îşi oferise cu generozitate bogăţiile 

pentru această mare solemnitate : unul un covor, 
celălalt o faţă de masă pentru altar ; unul perdele de 
mătase, celălalt o icoană. 

Cum însă stabilitatea vremii nu e o calitate a lunii 
octombrie, nimeni n-a riscat să-şi aducă ofranda 
dinainte, fiecare aşteptind ziua sărbătorii pentru a-şi 
aduce tributul. 

Soarele se ridică la şase şi jumătate, ca de obicei 
în această epocă a anului, prevestind prin limpezimea 
şi căldura razelor sale una din acele zile de toamnă 
care se pot lua la întrecere cu cele mai frumoase zile 
de primăvară. In consecinţă, încă de la nouă dimineaţa, 
altarul patriei fusese învelit cu un minunat covor de 
Aubusson, acoperit de o faţă de masă împodobită toată 
cu dantelă, dominat de o pictură reprezentînd predica 
în pustiu a sfîntului loan Botezătorul şi apărat de un 
baldachin de catifea, cu franjuri de aur, de care atîrnau 
minunate perdele de brocart. 

Obiectele necesare celebrării slujbei urmau să fie 
furnizate, fireşte, de biserică, aşa că nu se ocupară de 
ele. . 

In sfîrşit, după slujbă, oamenii urmau să depună 
jurămîntul pe Constituţie. 

Aşa cum am mai spus, la ora nouă altarul patriei 
era gata împodobit şi nu lipseau decit sfeşnicele, 
tabernacolul, crucea şi celelalte obiecte necesare 
serviciului divin. La nouă jumătate aceste obiecte nu 
fuseseră încă aduse. 

Primarul începu să se neliniştească şi îşi trimise 
secretarul să se informeze la biserică dacă cineva se 
ocupa de transportul obiectelor de cult. Secretarul se 
înapoie spunînd că găsise uşa bisericii închisă de două 
ori cu cheia. 

Primarul, domnul de Longpr6, se oferi să-l 
găsească pe abatele Fortier. In consecinţă, bătu la uşa 
locuinţei abatelui, pe strada Soissons. Aceasta era însă 
la fel de bine zăvorită ca şi cea a bisericii. 

Domnul de Longpre crezu atunci că e necesar să 
solicite intervenţia forţei armate. Dădu ordin să fie 
prevenit sergentul detaşamentului de cavalerie şi 
brigadierul jandarmeriei. Amîndoi alergară la apelul 
primarului, urmaţi de mulţime. 

Cum nu aveau nici balistă nici catapultă pentru a 
sparge uşa, trimiseră, pur şi simplu, după un lăcătuş. 
Dar în momentul în care lăcătuşul vîra şperaclul în 
broască, uşa se deschise şi abatele Fortier apăru în 
prag. 

— Inapoi ! strigă el, ridicînd mîna într-un gest 


ameninţător.Inapoi, ereticilor, nelegiuiţilor, 
hughenoţilor. Inapoi,  liberaţi pragul omului lui 
Dumnezeu ! 


În mulţime se iscă un murmur puternic, care nu 
era, trebuie s-o spunem, în favoarea abatelui Fortier. 

— Scuzaţi, spuse primarul cu glasul său blind, 
căruia îi dăduse accentul cel mai convingător cu 
putinţă, scuzaţi, domnule abate, dorim să ştim doar 
dacă voiţi, sau nu să spuneţi liturghia pe altarul patriei. 

— Dacă vreau să spun liturghia pe altarul 
patriei ? exclamă abatele intrînd într-una din acele furii 
la care era atît de predispus. Dacă vreau să aprob 
revolta, rebeliunea, ingratitudinea ? Dacă vreau să-i 
cer lui Dumnezeu să blesteme virtutea şi să 
binecuvînteze păcatul ? Sînt convins că n-aţi sperat 
asta, domnule primar ! Vreţi să ştiţi dacă da, sau nu, 
dacă voi oficia slujba voastră pîngăritoare. Ei bine, nu! 
nu ! nu! n-o voi oficia ! 

— Bine, domnule abate, răspunse primarul. 
Sînteţi liber şi nu puteţi fi obligat. 

— Ah! sînt fericit că sînt liber, spuse abatele. Sînt 
fericit că nu pot fi obligat... În adevăr, sînteţi prea bun, 
domnule primar. 

Şi, cu un rînjet dintre cele mai obraznice, încercă 
să închidă uşa în nasul autorităţilor. 

Uşa urma, cum se spune în limbaj popular, să-şi 
arate dosul de lemn, mulţimii uluite, cînd un bărbat se 
avîntă din mijlocul celor adunaţi acolo şi, cu un 
puternic efort, redeschise cele două canaturi pe trei 
sferturi închise, fiind cît pe ce să-l răstoarne pe abate, 
oricît de viguros era preotul. 

Acest om era Billot — Billot, palid de furie, cu frun- 
tea încreţită, cu dinţii scrişnind. j 

Billot era, o ținem minte, un filozof. In această 
calitate îi detesta pe preoţi, pe care-i numea „trîndavi 
în anteriu”. 

Se făcu o tăcere profundă. Lumea înţelese că se 
va petrece ceva îngrozitor între aceşti doi oameni. 

Cu toate că, pentru a împinge poarta, Billot 
pusese la bătaie o atît de mare violență, el începu să 
vorbească cu glas potolit, aproape blînd : 

— Scuzaţi, domnule primar, cum aţi spus ? Aţi 
spus... repetaţi totuşi, vă rog... aţi spus că dacă 
domnul abate nu vrea să celebreze serviciul religios, el 
nu poate fi obligat s-o facă ? 

— Da, într-adevăr, bolborosi sărmanul Longpre. 
Da, cred că asta i-am zis. 

— Ah ! atunci aţi făcut o mare greşeală, domnule 
primar, iar în vremurile pe care le trăim, e important ca 
greşelile să nu se răspîndească. 7 

— Inapoi, nelegiuitule ! Inapoi, rătăcitule ! Inapoi, 
ereticule ! ţipă abatele adresîndu-i-se lui Billot. 

— Oh ! spuse Billot, domnule abate, mai bine să 
tăcem, altfel, vă avertizez eu, se va termina rău. Eu nu 
vă insult, eu discut. Domnul primar crede că nu vă 
putem obliga să ţineţi slujba. Eu afirm că putem. 

— Ah ! necredinciosule ! exclamă abatele. Ah ! 
nelegiuitule ! 

— Tăcere ! spuse Billot. O spun şi o dovedesc. 

— Tăcere ! strigă mulţimea. Tăcere ! 

— Auziţi, domnule abate, spuse Billot cu acelaşi 
calm, toată lumea e de părerea mea. Nu predic atît de 

bine ca şi dumneavoastră. S-ar părea însă că spun 
lucruri mai interesante, de vreme ce sînt ascultat. 

Abatelui îi veni să replice printr-o nouă afurisire, 
dar glasul puternic al mulţimii îi impresionă, împotriva 
voinţei sale. 

— Vorbeşte, vorbeşte ! spuse el cu un ton 
batjocoritor. Vom vedea ce ai de spus. 

— In adevăr, domnule abate, veţi vedea. 

— Dă-i drumul, te ascult. 

— Şi bine faceţi ! 

Apoi, aruncînd o privire spre abate, ca şi cum 
dorea să se asigure că acesta va tăcea în timp ce el va 
vorbi. Billot continuă : 

— Spun, în definitiv, un lucru foarte simplu : cel 
ce primeşte un salariu este obligat, în schimbul acestui 
salariu, să-şi facă meseria pentru care e plătit. 

— Ah ! spuse abatele, îmi dau seama unde vrei 
să ajungi. 

— Prieteni, spuse Billot cu aceeaşi blindeţe în 
glas, adresîndu-se celor două sau trei sute de 
spectatori ai acestei scene, ce preferaţi să ascultați : 
ocările domnului abate, sau raţionamentul meu ? 

— Vorbiţi, domnule Billot, vorbiţi ! Vă ascultăm. 
Linişte, abate, linişte ! 

De astă dată Billot se mulţumi să-l privească pe 
abate şi continuă : 

— Spuneam prin urmare că oricine primeşte un 
salariu e obligat să-şi facă meseria pentru care e plătit, 
lată, de exemplu, domnul secretar al primăriei : e plătit 
să scrie hirtiile domnului primar, să ducă mesaje, să 
aducă răspunsurile acelora care le erau adresate 
mesajele. Domnul primar l-a trimis la dumneavoastră, 
domnule abate, să vă aducă programul sărbătorii de 
azi, şi secretarului nu i-ar fi trăsnit prin cap să-i spună : 
„Domnule primar, nu vreau să duc programul sărbătorii 
abatelui Fortier.” Nu-i aşa, domnule secretar, că nu v- 
ar fi venit o asemnea idee ? 

— Nu, domnule Billot, răspunse cu naivitate 
secretarul. Pe legea mea, nu ! 

—  Auziţi, domnule abate ! spuse Billot. 

— Hulitorule ! exclamă preotul. 

—  Linişte ! strigă asistenţa. 

Billot continuă. 

— lată-l pe sergentul jandarmeriei, iată un alt om 
cumsecade, lăcătuşul. Niciodată nu le-ar fi trecut prin 
minte o asemenea idee : să refuze serviciile pentru 
care sînt plătiţi. 

Abatele voi din nou să-l întrerupă, dar Billot îl opri 
cu un gest. 

— Ei bine, continuă el, în timp ce toată lumea îşi 
face datoria, dumneavoastră, chemat să fiți o pildă 
pentru toţi, sînteţi singurul care nu vi-o faceţi 

— Bravo, Billot ! Bravo ! strigară într-un singur 
glas cei de faţă. 

— Şi nu numai că nu vi-o faceţi, repetă Billot, dar 
sînteţi singurul care daţi pildă de dezordine şi 
reavoinţă. 

— Oh! spuse abatele Fortier înţelegînd că trebuie 
să se apere. Biserica este independentă, biserica nu 
ascultă de nimeni, biserica nu depinde decit de ea 
însăşi! 

— lată, spuse Billot, tocmai în asta constă răul, că 
sînteţi o putere în ţară, un corp separat în stat. Sînteţi 
francez sau străin ? Sinteţi cetăţean sau nu ? Dacă nu 
sînteţi cetăţean, nu sînteţi francez. Dacă sunteţi 
prusac, englez sau austriac şi vă plăteşte domnul 
Coburg, domnul Pitt, sau domnul Kaunitz, ascultaţi-i pe 
ei. Dar dacă sînteţi francez, dacă sînteţi cetăţean, dacă 
națiunea vă plăteşte, daţi ascultare naţiunii. 

— Da!da! strigară trei sute de voci. 

— Şi-atunci, spuse Billot cu sprîncenele încruntate, 
cu ochiul numai fulgere, întinzînd mîna sa puternică 
pînă spre umărul abatelui — şi-atunci, prelatule, te 
somez în numele naţiunii să-ţi împlineşti misiunea de 

pace şi să ceri bunăvoința cerului, dărnicia providenţei 
şi mila Domnului pentru concetăţenii tăi şi pentru 
patria ta. Vino ! Vino! 

— Bravo, Billot ! Trăiască Billot ! strigară cu toţii. 
Preotul la altar ! La altar! 

Şi, încurajat de aceste aclamații, de forţa braţului 
său viguros, fermierul îl trase în afara bolţii protectoare 
pe primul preot care, poate, a dat în Franţa atit de 
deschis semnalul contrarevoluţiei. 

Abatele Fortier înţelese că nu mai era posibilă nici 
o rezistenţă. 

— Ei bine, da, spuse el, martiriul... chem 
martiriul, invoc martiriul... 

Şi intonă cu glas tare Libera nos, Domine ! 

Acest ciudat şi zgomotos cortegiu care se apropia 
de piaţa mare îl uimi pe Pitou în momentul în care era 
pe punctul să leşine de mulţumirile, cuvintele calde şi 
strîngerea de mînă a Catherinei. 

Capitolul 49 
DECLARAŢIA DREPTURILOR OMULUI 


Zgomotul îi aminti lui Pitou pe cel al răzmeriţelor 
pariziene, pe care îl auzise de atitea ori, încît i se păru 
că vede apropiindu-se o bandă de asasini şi că va avea 
de apărat vreun nou Flesselles, vreun nou Foulon, 
vreun nou Berthier, drept care strigă : „La arme !” şi se 
puse în fruntea celor treizeci şi trei de oameni ai săi. 

Atunci mulţimea îşi deschise rîndurile şi Pitou îl 
zări înaintînd, tîrît de Billot, pe abatele Fortier, căruia 
nu-i lipsea decît o ramură de palmier pentru a fi 
asemuit vechilor creştini mînaţi la circ. Un impuls firesc 
îl făcu pe Pitou să ia apărarea fostului său profesor, a 
cărui crimă îi era încă necunoscută. 

— Vai ! domnule Billot, exclamă el avîntîndu-se 
înaintea fermierului. 

— Vai ! tată, exclamă Catherine, cu o mişcare în 
asemenea măsură identică încît părea a fi o punere în 
scenă a unui regizor abil. 

Dar o singură privire a lui Billot a fost deajuns 
pentru a-l opri pe Pitou de o parte şi pe Catherine de 
cealaltă. Avea ceva de vultur şi de leu acest om, care 
era o adevărată întruchipare a poporului. Ajuns la 
piciorul estradei, Billot îi dădu drumul abatelui Fortier 
şi, arătîndu-i-l cu degetul, îi spuse : 

— lată altarul patriei pe care, din dispreţ, nu 
binevoieşti să oficiezi. Eu. la rîndul meu, declar că eşti 
nedemn să-i fii slujitor. Pentru a urca aceste trepte 
sfinte trebuie să-ţi simţi sufletul plin de trei sentimente 

dorinţă de libertate, devotament pentru patrie, 
dragoste pentru umanitate ! Părinte, doreşti dezrobirea 
lumii ? Părinte, eşti devotat ţării tale ? Părinte, îţi 
iubeşti aproapele mai mult decit pe tine însuţi ? Atunci, 
urcă cu curaj pe acest altar şi cheamă-l pe Dumnezeu. 
Dar dacă nu te consideri primul dintre noi toţi, ca 

cetăţean, cedează-ţi locul altuia mai demn de el şi 
retrage-te... dispari... pleacă!... 

— Vai, nenorocitule ! spuse abatele retrăgîndu-se 
şi ameninţindu-l pe Billot cu degetul, nu ştii cui îi 
declari război ! 

— Ba da, ştiu, spuse Billot. Declar război lupilor, 
vulpilor şi şerpilor. La tot ce înţeapă, la tot ce muşcă, la 
tot ce sfişie în beznă. Ei bine, fie, adăugă el lovindu-şi 
pieptul cu ambele miîini într-un gest plin de forţă, 
sfisiaţi... muşcaţi... înţepaţi... aveţi şi de ce! 

Se făcu un moment de tăcere, în timpul căreia 
toată această mulţime deschise preotului drum liber să 
fugă. Şi, refăcîndu-şi rîndurile, rămase nemişcată şi 
admirativă în faţa acestui temperament viguros, care 
se oferea drept ţintă loviturilor acelei puteri teribile 
căreia, pe atunci, îi mai era sclavă jumătate din univers 
şi care se chema clerul. 

Nu mai exista primar, nu mai exista ajutor de 
primar, nu mai exista consiliu municipal ; exista doar 
Billot. Domnul de Longpre se apropie de el. 

— După toate astea, domnule Billot, îi spuse el, 
nu mai avem preot! 

— Ei bine, şi ce dacă ? întrebă Billot. 

— Nemaiavind preot, nu mai avem slujbă 
religioasă! 

— Mare nenorocire ! spuse Billot care, de la prima 
sa comuniune, n-a mai pus piciorul în biserică decit de 
două ori : în ziua căsătoriei şi în ziua botezului fiicei 
sale. 

— Nu spun că ar fi mare nenorocire, reluă 
primarul, care ţinea mult, şi din motive binecuviîntate, 
să nu-l contrarieze pe Billot, dar ce vom pune în locul 
slujbei ? 

— In locul slujbei, exclamă Billot sub elanul unei 
veritabile inspiraţii, vă voi spune : urcați cu mine pe 
altarul patriei, domnule primar ! Urcă cu mine, Pitou ! 
Dumneata la dreapta, tu la stînga... asta e. Ceea ce 

vom pune în locul slujbei, ascultaţi-mă bine cu toţii, e 
Declaraţia drepturilor omului,  Credo-ul libertăţii, 
evanghelia viitorului. 

Toate mîinile aplaudară simultan. Liberi de ieri, 
sau mai bine zis de curînd dezrobiţi, toţi aceşti oameni 
erau avizi să cunoască drepturile ce de-abia fuseseră 
recucerite pentru ei şi de care nu se bucuraseră încă. 
Erau cu totul altfel însetaţi de acest euvînt decit de cel 
pe care abatele Fortier îl numea cuvintul ceresc. 

Aşezat între primar, care reprezenta forţa legală, 
şi Pitou, care reprezenta forţa armată, Billot întinse 
mîna şi rosti pe din afară — ne amintim că cinstitul 
arendaş nu ştia să citească — cu glas tunător 
următoarele cuvinte, pe care întreaga populaţie le 
ascultă stînd în picioare, în linişte, cu capul descoperit : 


DECLARAŢIA DREPTURILOR OMULUI 


Articolul 1 
Oamenii se nasc şi rămin liberi şi egali în drepturi. 
Deosebirile sociale nu se pot întemeia decit pe folosul 
obştesc. 


Articolul 2 
Scopul oricărei asocieri politice este păstrarea 
drepturilor fireşti şi imprescriptibile ale omului. Aceste 
drepturi sînt: proprietatea, securitatea şi rezistența la 
opresiune. 


Cuvintele „şi rezistenţa la opresiune” fuseseră 
rostite de Billot ca de unul care a văzut căzînd în faţa 
sa zidurile Bastiliei şi care ştie că nimic nu rezistă 
braţului poporului, cînd poporul îşi ridică braţul. 

Aceste cuvinte avură chiar drept răsunet aclamații 
ale mulţimii, de felul celor care se transformă în urlete. 

El continuă : 

Articolul 3 
Principiul oricărei suveranități rezidă esențial în 
națiune. Nici un corp constituit, nici un individ nu poate 
exercita vreo autoritate care nu emană esențialmente 
de la națiune... 


Fără îndoială, această ultimă frază le amintea 
prea bine celor ce o ascultau discuţia lui Billot cu 
abatele Fortier şi în care Billot invocase acest principiu, 
pentru ca fraza să treacă neobservată, şi ea chiar fu 
urmată de aclamații şi aplauze. 

Billot lăsă să se stingă aclamaţiile şi aplauzele şi 
continuă : 


Articolul 4 
Libertatea consta în putinţa de a face tot ce nu 
dăunează aproapelui: astfel, exercitarea drepturilor 
fireşti ale fiecărui om n-are altă îngrădire decit aceea 
care le asigură celorlalți membri ai societății folosința 
aceloraşi drepturi: aceste  îngrădiri nu pot fi 
determinate decit prin lege... 


Acest articol era cam prea abstract pentru 
oamenii simpli care-l auzeau. De aceea, oricît de 
fundamental era, a fost ascultat cu mai multă răceală 
decit celelalte. 


Articolul 5 
Legea n-are dreptul să interzică decit acțiunile 
vătămătoare societății. Orice nu este interzis de lege 
nu poate fi oprit şi nimeni nu poate fi constrins să facă 
ceea ce nu este prevăzut de lege... 


— Înseamnă, întrebă un glas din mulţime, că 


dacă legea nu prevede corvoada şi a desfiinţat dijma, 
preoţii nu vor mai putea veni niciodată să ia dijmă de 

pe pămîntul meu şi nici regele nu mă va putea sili să 
fac corvoadă? 

— Intocmai, spuse Billot răspunzind celui ce 
întrebase, şi din acest moment şi pentru totdeauna 
sîntem apăraţi de asemenea jigniri ruşinoase. 

— In acest caz, trăiască legea ! 

Şi cei de faţă repetară în cor : „Trăiască legea !” 

Billot reluă : 


Articolul 6 
Legea este expresia voinței generale. 


Apoi, oprindu-se şi ridicînd solemn degetul, 
spuse : 

— Acum ascultați cu atenţie, prieteni, fraţi, 
cetăţeni, oameni !... 


Toţi francezii au dreptul să participe personal, sau 
prin reprezentanții lor, la alcătuirea legii... 


Şi, ridicînd glasul, ca nici o silabă din ce spunea să 
nu se piardă, continuă : 


Legea trebuie să fie aceeaşi pentru toți; fie că 
apără, fie că pedepseşte... 


Apoi, şi mai tare : 

Toți cetățenii, egali în fața legii, au în mod egal 
dreptul să ocupe demnități, slujbe şi funcţii publice 
după capacitatea lor şi fără altă deosebire decit 
virtuțile şi talentul lor... 


Articolul 6 a fost unanim aplaudat. Billot trecu la 
următoarele : 


Articolul 7 

Nici un om nu poate fi acuzat, arestat şi nici 
reținut decit în cazurile stabilite de lege şi potrivit 
prevederilor acesteia. Cei ce solicită, emit, execută, 
sau dispun să fie executate ordine arbitrare trebuie să 
fie pedepsiţi. Dar orice cetățean citat sau arestat în 
virtutea legii trebuie să se supună numaidecit. El se 
face vinovat dacă se împotriveşte. 


Articolul 8 
Legea nu trebuie să stabilească decit pedepse 
strict necesare, şi nimeni mi poate fi pedepsit decit în 
virtutea unei legi elaborate şi promulgate anterior 
delictului şi aplicată legal. 


Articolul 9 
Orice om, fiind presupus nevinovat pînă în clipa în 
care a fost declarat culpabil, dacă se consideră 
indispensabil să fie arestat, orice măsură de 
constringere luată pentru a se asigura detentțtia care va 
fi socotită necesară trebuie aspru sancționată de lege. 


Articolul 10 
Nimeni nu poate fi persecutat pentru opiniile sale, 
chiar cele religioase, cu condiția ca acestea să nu 
tulbure ordinea stabilită de lege. 


Articolul 11 
Libera comunicare a ideilor şi opiniilor este unul 
dintre drepturile cele mai prețioase ale omului. Orice 
cetățean poate, aşadar, să vorbească, să scrie, să 
tipărească liber, cu condiția să răspundă pentru abuzul 
de această libertate în cazurile stabilite de lege. 


Articolul 12 


Garantarea drepturilor omului şi ale cetățeanului 
necesită o forță publică. Această forță este aşadar 

instituită în avantajul tuturor şi pentru folosința 
specială a celor cărora le este încredințată. 


Articolul 13 
Pentru întretinerea fortei publice şi pentru 
cheltuielile de administraţie este indispensabilă o 
contribuție comună: ea trebuie să fie egal repartizată 
între toţi cetățenii, în raport cu posibilitățile lor. 


Articolul 14 
Toți cetățenii au dreptul să constate prin ei înşişi, 
sau prin reprezentanții lor, necesitatea contribuției 
publice, să consimtă la ea, să-i urmărească utilizarea şi 
să-i determine cota-parte, fundamentarea, perceperea 
şi durata. 


Articolul 15 
Societatea are dreptul să ceară socoteală oricărui 
reprezentant public de administrarea sa. 


Articolul 16 
O societate în care garantarea drepturilor nu este 
asigurată şi nici separarea puterilor nu este stabilită nu 
are Constituţie. 


Articolul 17 
Proprietatea fiind un drept sacru şi inviolabil, 
nimeni nu poate fi privat de ea decit dacă necesitatea 
publică, legal constatată, o cere limpede şi numai cu 
condiţia unei juste şi prealabile despăgubiri. 


Şi-acum, continuă Billot, iată aplicarea acestor 
principii. Ascultaţi, fraţilor, ascultați, cetăţeni ! Oameni 
pe care această declaraţie a drepturilor voastre vă face 
liberi, ascultați ! 

— Sst ! Linişte ! Să ascultăm ! spuseră împreună 
zeci de oameni din mulţime. 
Billot reluă : 


Adunarea națională, vrind să aşeze Constituţia 
franceză pe principiile pe care le-a recunoscut şi le-a 
declarat, desființează irevocabil instituțiile care 
aduceau prejudicii libertăţii şi egalităţii în drepturi... 


În continuare, glasul lui Billot căpătă accente de 
ură şi de ameninţare : 


Nu mai există, nici nobili, nici pairi, nici deosebiri 
ereditare, nici deosebiri de ordine, nici regim feudal, 
nici jurisdicții patrimoniale, nici titluri, denumiri şi 
prerogativele care derivă din ele, nici un fel de ordin 
cavaleresc, nici un fel de corporații sau decorații 
pentru care se cereau dovezi de noblețe sau care 
presupuneau deosebiri prin naştere, nici vreo altă 
superioritate decit aceea a funcționarilor publici în 
exerciţiul funcțiunii lor. 

Nu mai există nici venalitate, nici ereditate în nici 
un serviciu public; nu mai există, pentru nici o parte a 
națiunii şi pentru nici un individ, nici un fel de privilegiu 
sau excepție față de dreptul comun al tuturor 
fracezilor. 

Nu mai există nici bresle, nici corporații de 
profesiuni, arte şi meserii. 

In sfirşit, legea nu recunoaşte nici legămintele reli- 
gioase, nici vreun alt fel de angajament care ar fi 
contrar drepturilor fireşti sau Constituţiei... 


Billot  tăcu. Fusese ascultat într-o linişte 
evlavioasă. Pentru prima oară poporul asculta cu 
uimire recunoaşterea drepturilor sale, proclamate la 
lumina zilei, la lumina soarelui, în faţa lui Dumnezeu, 
căruia îi cerea de atita vreme, în rugăciunile sale, 

această cartă naturală, pe care o obținea numai după 
secole de sclavie, de mizerie şi de suferinţă !... 

Billot cobori de pe altarul patriei în mijlocul 
strigătelor de bucurie şi al aclamaţiilor întregii 
populaţii. 

Fanfara din Villers-Cotterâts, împreună cu cele din 
satele vecine, începu îndată să execute cîntecul 
reuniunilor frăţeşti, cîntecul de la nunţi şi botezuri : Mai 
bine decit în sînul familiei, unde te poţi simţi ? 

intr-adevăr, începînd din această clipă Franţa 
devenea o mare familie. Începînd din această clipă, 
urile religioase se  stinseseră, duşmăniile dintre 
provincii erau zdrobite. Incepînd din această clipă se 
săvirşea în Franţa tot ce se va săvirşi într-o zi pentru 
întreaga lume : geografia era ucisă ; nu mai existau 
munţi, fluvii, obstacole care să despartă oameni ; o 
limbă, o patrie, o inimă ! 

Şi pe această melodie naivă, cu care familia îl 
întîmpinase odinioară pe Henric al IV-lea şi cu care 
astăzi un întreg popor saluta libertatea, se încinse o 
imensă horă care, desfăşurindu-se pe dată ca un lanţ 
fără sfîrşit, îşi rostogolea cercurile vii din centrul pieţii 
pînă la capătul străzilor ce se desprindeau din ea. 

Apoi fură scoase mese în faţa porţilor. Sărac sau 
bogat, fiecare îşi aducea miîncarea, cana de cidru, 
halba de bere, sticla de vin, sau cana de apă, şi o 
întreagă mulţime luă parte la această mare agapă, 
binecuvîntîndu-l pe Dumnezeu. Şase mii de cetăţeni se 
înfrăţeau la aceeaşi masă, sfîntă masă a fraternității ! 

Billot a fost eroul zilei. Işi împărţi cu generozitate 
onorurile cu primarul şi cu Pitou. 

Inutil de spus că, în timpul dansului, Pitou găsi 
posibilitatea să dea mîna Catherinei. Inutil de spus că 
la masă Pitou găsi putinţa să stea lîngă Catherine. Dar, 
sărmana fată era tristă. Bucuria ei de dimineaţă 
dispăruse, cum dispare o rază proaspătă şi veselă a 
zorilor sub norii furtunoşi ai amiezei. 

În bătălia sa cu abatele Fortier, în declaraţia sa 
asupra drepturilor omului, tatăl ei provocase clerul şi 
nobilimea, provocare cu atît mai îngrozitoare cu cît 
venea mai de jos. 

Ea se gîndise la Isidore, care nu mai era nimic... 
cu nimic mai mult decît oarecare alt om. 

Nu titlul, nu rangul, nu bogăţia le regreta la el : l- 
ar fi iubit pe Isidore şi dacă ar fi fost un simplu ţăran. | 
se părea însă că lumea era nedreaptă, violentă şi 
brutală cu acest tînăr. | se părea în sfîrşit că, 
smulgîndu-i titlurile şi privilegiile, în loc să-l apropie de 
ea într-o bună zi pe Isidore, tatăl ei îl îndepărta de ea 
pentru totdeauna. 

In ce priveşte slujba religioasă, nimeni nu mai 
vorbi de ea. Aproape că-i iertaseră abatelui Fortier 
ieşirea sa contrarevoluţionară. Numai că, a doua zi 
abatele  realiză, văzindu-şi clasa aproape goală, 
lovitura pe care refuzul său de a oficia slujba religioasă 
pe altarul libertăţii o dăduse popularității sale în rîndul 
părinţilor patrioţi din Villers-Cotterâts. 

Capitolul 50 | 
SUB FEREASTRA 


Ceremonia pe care am relatat-o şi care, prin 
federaţii parţiale, avea drept scop să stringă la un loc 
comunele Franţei, nu era decit preludiul marii federaţii 
care trebuia să aibă loc la Paris în ziua de 14 iulie 1790 

In aceste federaţii parţiale, comunele aveau 
prilejul să se oprească dinainte asupra reprezentanţilor 
pe care-i vor trimite în federaţia generală. 

Rolul ce-l jucaseră Billot şi Pitou în acea zi de 
duminică 18 octombrie, îi recomanda în chip firesc 
sufragiilor concetăţenilor lor cînd marea zi a federaţiei 
avea să sosească. 

Dar, aşteptînd această mare zi, totul reintrase în 
obişnuit, din care fiecare ieşise pentru moment prin 
lovitura pe care o dăduse calmelor deprinderi 
provinciale acest memorabil eveniment. 

Cînd vorbim de calmele deprinderi provinciale nu 
vrem să spunem că la ţară cursul vieţii este mai puţin 
înveselit de bucurii, sau mai puţin umbrit de dureri 
decit în altă parte. lar, dacă ne-am îndoi de aceasta, 
ne-ar putea uşor convinge — după privirea aruncată în 
palatul Tuileries, unde i-am condus pe cititori — cele ce 
se petrec la ferma bătrânului Billot, unde îi vom duce 
acum. 

Nicidecum pentru că la suprafaţă totul n-ar părea 
calm şi aproape vesel. Dar pentru un observator atent, 
care ar fi putut citi în fundul sufletului fermierului, 
fiecare din gesturile şi paşii săi ar fi căpătat un aspect 
mult mai grav. 

Ceea ce ochii săi căutau să zărească prin 
întuneric, ceea ce urechile sale încercau să audă în 
mijlocul liniştii era dacă nu cumva o chemare 
misterioasă porneşte din camera Catherinei spre 


434 


sălciile care mărginesc drumul, sau spre şanţurile ce 
despart pădurea de cîmpie. 

Ceea ce îi cerea pămîntului, interogat atit de 
insistent de privirea sa, era dacă acesta nu păstra 
cumva urma unui pas a cărui uşurinţă sau micime ar 
trăda originea aristocratică. 

In ce o priveşte pe Catherine, am mai spus-o, deşi 
faţa lui Billot se mai îmblînzise puţin, ea continua să se 
simtă supravegheată neîncetat, ca de un paznic mereu 
în gardă, de neîncrederea părintească. Rezultatul era 
că se întreba în lungile ei nopţi de iarnă, apăsate de 
singurătate şi teamă, dacă prefera ca Isidore să revină 
la Boursonnes sau să rămînă departe de ea. 

lar Pitou, după ce savurase cu un orgoliu 
amestecat cu tristeţe triumful său de căpitan, reintrase 
în starea sa obişnuită, adică într-o blindă şi 
binevoitoare melancolie. Urmînd obişnuitul program, îşi 
făcea dimineaţa vizita la bătrina Colombe. Dacă nu 
erau scrisori pentru Catherine, revenea trist la 
Haramont, întrucît socotea că în ziua în care Catherine 
nu primea scrisori de la Isidore, nu avea prilejul să se 
gîndească la acela ce i le aducea. Dacă găsea vreo 
scrisoare, o depunea cu religiozitate în scorbura sălciei 
şi revenea acasă mai trist decît în ziua cînd nu găsise 
nimic, deoarece îşi spunea că fata se gîndea la el doar 
prin ricoşeu. 

Totuşi, după cum e lesne de-nţeles, Pitou nu era 
un mesager pasiv, şi dacă era mut, nu era şi orb. După 
ce fusese întrebat despre Torino şi Sardinia, ceea ce îi 
revelase scopul călătoriei lui Isidore, recunoscu după 
marca de pe scrisori că tînărul gentilom se afla în 
capitala Piemont-ului. Apoi, într-o bună zi, timbrul 
poştal purtă o ştampilă de la Lyon şi nu de la Torino, 
iar peste două zile, adică la 25 decembrie, sosi o 
scrisoare purtînd ştampila de la Paris în loc de Lyon. 

Atunci, fără să aibă nevoie de un mare efort de 
perspicacitate, Pitou înţelese că vicontele Isidore de 

Charny părăsise Italia şi revenise în Franţa. Acum, 
după ce sosise la Paris, era evident că nu va întîrzia să 
părăsească Parisul şi să vină la Boursonnes. 

Inima lui Pitou se strînse. Hotărirea sa de a fi 
devotat fusese luată, dar inima nu-i rămînea insensibilă 
la feluritele emoţii ce-o asaltau... 

Astfel, în ziua cînd sosise scrisoarea de la Paris, 
pentru a-şi găsi un pretext, hotărî să se ducă să-şi 
plaseze  laţurile aproape de rezervaţia de lîngă 
Bruyere-aux-Loups. Or, ferma Pisseleu era aşezată 
exact pe drumul spre Haramont, în acea parte a 
pădurii ce era denumită Bruyere-aux-Loups. Astfel încît 
nu era de mirare că Pitou se opri trecînd pe acolo. 
Alese pentru a se opri ora la care Billot îşi făcea 
obişnuita plimbare de după-amiază peste cîmp. 

Ajuns la poarta fermei, privi în jurul său şi o zări 
pe Catherine la fereastră. Fata părea să aştepte. 
Privirea ei vagă parcurgea fără să se fixeze pe vreun 
punct anume toată întinderea pădurii cuprinsă între 
drumul ce leagă Villeres-Cotterâts de Fert6-Milon, şi 
Villers-Cotterâts de Boursonnes. 

Pitou nu încercă s-o surprindă pe Catherine : se 
aşeză în aşa fel încît să intre în raza privirii ei şi, 
întîlnindu-l, ochiul tinerei fete se opri asupra lui. 

Ea îi zimbi. Pentru Catherine, Pitou nu era mai 
mult decît un prieten, mai bine zis Pitou devenise 
pentru ea mai mult decit un prieten : îi era confident. 

— Dumneata eşti, dragul meu Pitou ? spuse 
tînăra. Ce vînt te aduce prin această parte ? 

Pitou îi arătă laţurile încolăcite în jurul braţului. 

— Mi-a venit ideea să vă aduc pentru masă o 
pereche de iepuri fragezi, domnişoară Catherine, şi să 
aflu în acelaşi timp veşti despre sănătatea 
dumneavoastră. 

Catherine începu prin a zimbi la această atenţie a 
lui Pitou, apoi răspunse prin cuvinte la întrebare : 

— Noutăţi despre sănătatea mea? Eşti prea bun, 
dragă domnule Pitou. Graţie îngrijirilor ce mi le-ai dat 
cînd am fost bolnavă şi pe care le-ai continuat cînd 
eram convalescentă, sînt aproape vindecată. 

— Aproape vindecată ! reluă Pitou cu un suspin. 
Aş fi vrut să fiţi complet vindecată. 

Catherine roşi, scoase la rîndul ei un suspin, luă 
mîna lui Pitou, ca şi cum avea să-i spună ceva 
important, dar, răzgîndindu-se fără îndoială, lăsă mîna 
pe care o ţinuse, făcu cîţiva paşi prin cameră, chipurile 
pentru a-şi căuta batista, şi găsind-o, şi-o trecu pe 
fruntea acoperită de sudoare, cu toate că ziua era una 
dintre cele mai friguroase ale anului. Nici una din 
aceste mişcări nu scăpă ochiului investigator al lui 
Pitou. 

— Aveţi ceva să-mi spuneți, domnişoară 
Catherine? întrebă el. 

— Eu ?... Nu... Nimic... Te înşeli, dragul meu Pitou, 
răspunse tînăra fată, cu glasul schimbat. 

Pitou făcu un efort. 

— Vedeţi, spuse el, dacă aţi avea nevoie de mine, 
domnişoară Catherine, n-ar trebui să vă jenaţi. 

Catherine se gîndi, mai bine spus şovăi o clipă. 

— Dragul meu Pitou, zise, mi-ai dovedit că mă pot 
bizui oricînd pe dumneata, şi îţi sînt foarte recunoscă- 
toare. Îţi mulţumesc încă o dată pentru asta. 

Adăugă apoi, murmurînd : 

— E chiar inutil să mai treci în cursul acestei 
săptămîni pe la poştă. În următoarele zile nu voi primi 
scrisori. 

Pitou aşteptă, spre a-i da timp Catherinei să se 
lămurească cu ea însăşi dacă ar avea să-i facă vreo 
confidenţă. Apoi, văzînd că tăcea cu încăpătînare, vorbi 
el : 

— Domnişoară Catherine, aţi observat 
schimbarea ce se petrece în domnul Billot ? 

Tînăra tresări. 

— Ah! spuse ea răspunzind cu o întrebare printr-o 
altă întrebare. Ai observat prin urmare şi dumneata 
ceva? 

— Domnişoară Catherine, spuse Pitou clătinind 
din cap, va veni cu siguranţă un moment — cînd va fi 
asta mi-e cu neputinţă să ştiu — în care acela care este 
cauza acestei schimbări va trece prin momente grele. 
Eu v-o spun, mă-nţelegeţi ? 

Catherine păli. Intrebă apoi ţintuindu-l nu mai 
puţin cu privirea pe Pitou : 

— De ce spui acela şi nu aceea ? Poate este o 
femeie şi nu un bărbat persoana care va avea de 
suferit de pe urma acestei mînii ascunse... 

— Ah ! domnişoară Catherine, spuse Pitou, mă 
speriaţi. Aveţi de ce să vă temeţi ? 

— Prietene, spuse Catherine, mă tem de ceea cei 
se poate întîmpla din partea unui tată furios unei 
sărmane fete care şi-a uitat originea modestă şi care 
iubeşte un om mai presus de ea. 

— Domnişoară, spuse Pitou, îndrăznind să dea un 
sfat, mi se pare că în locul dumneavoastră... 

Aici se opri. 

— i se pare că în locul meu ?... repetă Catherine. 

— Ei bine, mi se pare că în locul dumneavoastră... 
Ah ! totuşi nu, eraţi doar pe cale să muriţi pentru o 
simplă absenţă a lui. Dacă ar fi să renunţaţi la el, ar fi 
pentru a muri de-a binelea, şi nu vreau să muriţi... 

— Sst ! spuse Catherine, să vorbim despre 
altceva, sau să nu mai vorbim. lată-l pe tatăl meu. 

Pitou se întoarse în direcţia privirii Catherinei şi-l 
văzu într-adevăr pe fermier care se apropia în trapul 
calului. Zărind un bărbat aproape de fereastra 
Catherinei, Billot se opri. Apoi, recunoscîndu-l fără 
îndoială pe cel cu care avea de a face, îşi continuă 
drumul. 

Pitou făcu cîţiva paşi în întimpinarea lui, zimbindu- 
i şi ţinîndu-şi pălăria în mîna. 

— Ah ! ah ! tu eşti, Pitou, spuse Billot. Ai venit să 
mănînci cu noi, băiete ? 

— Nu, domnule Billot, nu mi-aş permite asta, 
dar... 

În acest moment i se păru că o privire a Catherinei 
îl încurajează. 

— Atunci ce ? reluă Billot. 

— Dar... dacă mă poftiţi, aş primi. 

— Ei bine, spuse arendaşul, te poftesc. 

— Atunci, spuse Pitou, primesc. 

Billot dădu pinten calului şi intră sub bolta porţii. 
Pitou se întoarse spre Catherine. 

— Asta aţi vrut să-mi spuneţi ? întrebă el. 

— Da... Astăzi e şi mai întunecat decit în celelalte 
zile. 

Apoi adăugă în şoaptă : 

— Ah ! Dumnezeule ! Oare ştie... ? 

— Ce, domnişoară? întrebă Pitou care, oricît de 
încet vorbise Catherine, o auzise. 

— Nimic, spuse Catherine  retrăgîndu-se în 
camera ei şi închizînd fereastra. 

Sa eta Capitolul 51 __ R 
BATRINUL CLOUIS REINTRA IN SCENA 


Catherine nu se înşelase. Cu toată primirea 
cordială pe care i-o făcuse lui Pitou, tatăl ei părea mai 
sumbru ca niciodată. Strînse mîna lui Pitou, care simți 
că această mînă este rece şi umedă. Ca de obicei, fiica 
sa îi întinse obrajii ei palizi şi înfioraţi, dar el se mulţumi 
să-i atingă uşor fruntea cu buzele. In ce o priveşte pe 
soţia lui Billot, ea se ridică cu o mişcare ce-i era 
firească cînd îl vedea intrînd pe soţul ei şi care ţinea în 
acelaşi timp de simţămintul ei de inferioritate şi de 
respectul ce i-l purta. Dar arendaşul nici nu-i dădu 
atenţie. 

— Masa e gata ? întrebă el. 

— Da, bărbate, răspunse mama Billot. 

— Atunci, la masă ! Am încă multe de făcut 
înainte de înserat. 

Trecură în mica sufragerie a familiei. Această 
sufragerie dădea spre curte şi nimeni nu putea intra în 
bucătărie, venind de afară, fără să treacă prin faţa 
ferestrei ce lumina această mică încăpere. 

S-a mai pus un tacîm pentru Pitou, aşezat între 
cele două femei cu spatele la fereastră. 

Era limpede că Billot voia să ştie dacă întîmplarea 
sau o intenţie premeditată îl adusese pe Pitou la fermă. 
De aceea, în momentul cînd se stringea carnea de 
vacă şi slănina pentru a se aduce o ciosvirtă de miel 
fript, arendaşul îşi dezvălui brusc manevra şi, 
adresîndu-i-se direct lui Pitou, îl întrebă : 

— Acum, dragul meu Pitou, cînd vezi că eşti 
totdeauna binevenit la fermă, putem şti ce te aduce azi 
pe la noi? 

Pitou zimbi, aruncă o privire în jur, să se asigure 
că nu se aflau prin preajmă priviri indiscrete nici urechi 

periculoase, şi ridicînd cu mîna stîngă mîneca dreaptă 
a hainei sale, spuse : 

— lată, moş Billot, arătîndu-i vreo douăzeci de 
laţuri din sîrmă de alamă, încolăcite ca o brățară în 
jurul încheieturii mîinii. 

— Ah ! ah ! spuse Billot, aşadar tu ai pustiit 
ocoalele silvice Longpre şi Taille-Fontaine şi te abaţi 
din drum să treci pe aici ? 

— Nu-i asta, domnule Billot, spuse cu naivitate 
Pitou, dar de cînd tot am de-a face cu pungaşii ăştia de 
iepuri, cred că au ajuns să-mi recunoască laţurile şi le 
ocolesc. Aşa că m-am hotărît să spun în astă noapte 
vreo două vorbe celor ai bătrînului Lajeunesse, care 
sînt mai puţin şireţi şi mai delicaţi, deoarece mănîncă 
iarbă-neagră şi cimbrişor. 

— Drace ! spuse fermierul, nu te ştiam atît de 
pofticios, meştere Pitou. 

— Oh! nu sînt pofticios pentru mine, spuse Pitou. 
Vînez pentru domnişoara Catherine. Cum tocmai a fost 
bolnavă, are nevode de carne fragedă... 

— Da, ai dreptate, reluă Billot, vezi bine că nu are 
încă poftă de mîncare. 

Şi arătă cu degetul farfuria Catherinei care, după 
ce mimase cîteva linguri de supă, nu se atinsese nici 
de slănină, nici de carnea de vacă. 

— Nu mi-e foame, dragă tată, spuse Catherine 
îmbujorîndu-se, fiindcă fusese astfel interpelată, 
deoarece tocmai terminasem o ceaşcă mare de lapte 
cu piine în clipa în care domnul Pitou a trecut pe lîngă 
fereastra mea şi eu l-am strigat. 

— Nu caut cauza pentru care ai sau nu poftă de 
mîncare, spuse Billot. Constat un fapt, asta-i tot. 

Apoi, aruncîndu-şi privirea în curte prin fereastră, 
spuse ridicîndu-se : 

— Ah! iată pe cineva care vine la mine. 

Pitou simţi piciorul Catherinei apăsîndu-l pe al său. 
Se întoarse în direcţia privirii ei şi-l recunoscu pe 

vechiul său prieten, bătrînul Clouis, trecînd prin faţa 
ferestrei cu arma de vinătoare a lui Billot pe umăr. 
Această armă se deosebea de toate celelalte prin 
aceea că avea inelele şi apărătoarea de trăgaci din 
argint. 

— Ah ! spuse Pitou, e bătrînul Clouis care vă 
aduce arma, domnule Billot. 

— Da, spuse Billot aşezîndu-se din nou, şi va cina 
cu noi dacă n-a mîncat. Femeie, spuse el, deschide-i 
uşa. 

Mama Billot se ridică să deschidă, în timp ce Pitou 
se întreba ce putuse să provoace paloarea bruscă a 
Catherinei. 

Bătrînul Clouis intră. Ţinea pe umăr, cu aceeaşi 
mînă, arma fermierului şi un iepure pe care cu 
siguranţă îl vînase cu această armă. 

— lată, v-am adus arma ! 

— Mulţumesc, spuse Billot. Măninci cu noi, nu-i 
aşa? 

— Oh ! domnule Billot, sînteţi foarte amabil, dar n- 
am nevoie de nimic. 

— N-are importanţă. Oricum, aşază-te la masă. 
Avem de-ale gurii şi băutură şi, dacă nu măniînci, o să 
bei. 

— De ! dacă doriţi neapărat, spuse bătrînul Clouis. 

Şi se duse să pună arma într-un colţ, aşeză 
iepurele pe tăblia bufetului şi se aşeză la masă. 

— Mi-am zis cam aşa, spuse bătrînul Clouis : „Pe 
legea mea, azi e rîndul iepurilor, şi e totuna dacă omor 
unul de o parte sau de alta a pădurii. Aşa că mă voi 
duce să vînez pe terenul bătrînului Lajeunesse. Şi voi 
vedea în acelaşi timp cum slobozeşte glontele o armă 
montată în argint”... Şi cum vă giîndiţi să vînaţi ? 

— Nu ştiu încă, răspunse Billot. Ştiu însă, că voi 
sta la pîndă. 

— Da, înţeleg, spuse bătrînul Clouis, mistreţii 
ducelui d'Orléans sînt lacomi... 

— Nu la mistreți mă gîndesc, spuse Billot. 

Pitou nu putu rezista curiozităţii. 

— Scuzaţi, domnule Billot, spuse el. Dacă nu vă 
gîndiţi la mistreți, atunci asupra cui veţi trage ? 

— Voi trage asupra unui lup, spuse Billot. 

— Ei bine, dacă trageţi asupra unui lup, e treaba 
dumneavoastră, spuse bătrînul Clouis. Domnule Billot, 
dumneavoastră trageţi bine, dar încă nu atit de precis 
încît să ucideţi iepurele dintr-o împuşcătură. 

— Ah ! spuse Billot, n-are importanţă, din 
moment ce animalul asupra căruia voi trage e de 
douăzeci de ori mai mare decit un iepure. Sper să nu- 
mi scape. 

— De fapt, spuse Pitou, un lup... Vorbiţi de lupi, 
dar există acum prin canton ? E de mirare, înaintea 
ninsorii... 

— Da, e de mirare, totuşi aşa e. 

— Sînteţi sigur, domnule Billot ? 

— Foarte sigur, răspunse fermierul privind în 
acelaşi timp la Pitou şi la Catherine. Ciobanul a văzut 
unul în dimineaţa asta. 

— Unde ? întrebă Pitou cu naivitate. 

— Pe drumul de la Paris spre Boursonnes, 
aproape de crîngul Ivors. 

— Ah ! exclamă Pitou uitîndu-se el acum, la rîndul 
său, la Billot şi la Catherine. 

— Da, continuă Billot cu acelaşi calm, a fost 
observat de anul trecut şi am fost prevenit. Cîtva timp 
s-a crezut că a plecat pentru a nu se mai întoarce, 
dar... 

— Dar? întrebă Pitou. 

— Dar se pare că s-a întors, spuse Billot, şi că se 
pregăteşte să dea iarăşi tîrcoale fermei. lată de ce i-am 
spus lui moş Clouis să-mi curețe arma şi să-mi toarne 
gloanţe. 

Catherine nu mai putea suporta. Scoase un fel de 
țipăt înăbuşit, se ridică şi se îndreptă împleticindu-se 
spre uşă. 

Pe jumătate îngrijorat, pe jumătate naiv, Pitou se 
ridică la rîndul său şi, văzînd-o pe Catherine cum se 
clatină, se repezi s-o susţină. 

Billot aruncă o privire înfricoşătoare înspre uşă, 
dar pe chipul cinstit al lui Pitou era întipărită o expresie 
prea autentică de mirare pentru a putea fi bănuit de 
complicitate cu Catherine. Fără să se îngrijoreze prea 
mult nici de Pitou, nici de fiica sa, Billot continuă : 

— Prin urmare, moş Clouis, eşti de părere că 
pentru a fi sigur de lovitură ar fi bine să învelesc 
gloanţele într-o bucată de piele unsă cu grăsime ? 

Pitou auzi întrebarea, dar nu mai auzi răspunsul, 
căci, ajungînd în acest moment în bucătărie, lîngă 
Catherine, simţi cum tînăra fată i se prăbuşeşte în 
braţe. 

— Dar ce aveţi, pentru Dumnezeu, ce aveţi ? 
întrebă Pitou speriat. 

— Oh ! spuse Catherine, nu înţelegi ? El ştie că 
Isidore a sosit în această dimineaţă la Boursonnes şi 
vrea să-l asasineze dacă se apropie de fermă. 

In acest moment uşa sufrageriei se deschise şi 
Billot apăru în prag. 

— Dragul meu Pitou, spuse el cu glas atît de ferm 
încît nu admitea replică, dacă ai venit în realitate 
pentru iepurii bătrînului Lajeunesse, cred că e timpul 
să te duci să pui laţurile. Mai tîrziu, înţelegi, n-o să-i 
mai vezi. 

— Da, domnule Billot, spuse cu umilinţă Pitou, 
aruncînd o privire Catherinei şi lui Billot. Am venit 
pentru asta şi nu pentru altceva, vă jur. 

— Ei bine, şi-atunci ? 

— Ei bine, şi-atunci plec, domnule Billot. 

Şi ieşi pe poarta curţii, în timp ce Catherine, 
dezolată, intra în camera sa, trăgînd zăvorul în urma ei. 

— Da,  murmură Billot, da,  zăvoreşte-te, 
nenorocito! Puțin îmi pasă, că nu în partea asta mă voi 
pune la pîndă. A 

Pitou plecă de la fermă complet zăpăcit. In urma 
cuvintelor  Catherinei înţelese tot ce fusese de 
neînțeles pentru şi pînă atunci — şi asta îl năucea. 
Pitou aflase ceea ce voise să ştie, şi chiar ceva mai 
mult. Ştia că vicontele Isidore de Charny sosise în acea 
dimineaţă la Boursonnes şi că, dacă ar îndrăzni să vină 
la fermă s-o vadă pe Catherine, risca să primească un 
glonţ. Cum se vede, lucrurile deveneau grave. 

Cu inteligenţa sa instinctivă, Pitou deveni foarte 
grăbit, şi cel mai urgent lucru pentru el era să-şi 
găsească o acoperire. Se îndreptă aşadar spre pădure, 
cu un aer atit de firesc ca şi cum capul său n-ar fi fost 
plin de griji, şi atinse liziera avînd puterea să nu arunce 
nici o privire înapoi. 

E-adevărat că atunci cînd, după socoteala sa, 
ajunse în afara privirilor celor de la fermă, se lăsă în 
jos, creînd impresia că vrea să-şi strîngă cureaua 
ghetrei. Cu capul între picioare privi în zare. 

Orizontul era liber şi părea, pentru moment, lipsit 
de orice primejdie. Văzînd aceasta, Pitou îşi continuă 
drumul în linie dreaptă şi, dintr-o săritură, intră în 
pădure. 

Pădurea era domeniul lui Pitou. Aici era la el 
acasă; aici era liber ; aici era rege. 

Trebuia să taie în diagonală porţiunea de pădure 
în care pătrunsese şi să revină în acea parte de la 
marginea pădurii, care se întindea pe toată lungimea 
fermei. 

La şaizeci sau şaptezeci de paşi depărtare, Pitou 
putea vedea tot ce s-ar întîmpla. La această distanţă 
putea sfida orice fiinţă obligată să se servească de 
picioare şi de miini pentru a se mişca şi ataca. 

Pitou se culcă, cît era de lung, într-un lăstăriş, îşi 
sprijini grumazul de doi copaci gemeni şi chibzui adînc. 

Se gîndi că era de datoria lui să împiedice, cît îi sta în 
putinţă, pe moş Billot să-şi pună în aplicare îngrozitorul 
plan de răzbunare. 

Primul mijloc care-i veni în minte fu să alerge la 
Boursonnes şi să-l prevină pe Isidore de primejdia ce-l 
aştepta dacă s-ar încumeta să se apropie de fermă. 
Dar, aproape în acelaşi moment, se gîndi la două 
lucruri, 

Primul : nu primise încuviințarea din partea Cat- 
herinei. 

Al doilea : pericolul ar putea totuşi să nu-l 
oprească pe Isidore. 

Apoi se mai gîndi că, dacă ar pleca să-l caute pe 
Isidore, ar părăsi-o pe Catherine. Ceea ce-l făcu să 
adopte soluţia cea mai înţeleaptă, aceea de a aştepta 
şi de a lua hotăriri în funcţie de împrejurări. 

Prima mişcare pe care o observă fu plecarea 
bătrinului Clouis. O clipă mai tîrziu, una din ferestre se 
lumină. Era aceea a camerei lui Billot. 

Din locul în care se afla, privirea lui Pitou putea 
pătrunde în cameră, şi astfel îl putu vedea pe Billot 
încărcîndu-şi arma, cu toate precauţiunile recomandate 
de moş Clouis. 

intre timp se întunecase de-a binelea. 

Fără să scape cu totul din ochi fereastra lui Billot, 
privirea i se ţintui asupra ferestrei Catherinei. In clipa 
cînd întunericul nopţii ajunse atît de profund încît o 
mulţumi pe tînăra fată, Pitou văzu deschizîndu-se încet 
oblonul. Apoi, Catherine sări peste pervazul ferestrei, 
împinse oblonul şi alunecă de-a lungul zidului. Ajunsă 
la captăul zidului, şovăi cîteva clipe, astfel încît Pitou 
avu o clipă speranţa că ea se va îndrepta spre Villers- 
Cotterâts şi nu spre Boursonnes. Dar această ezitare 
încetă imediat, căci Catherine, încovoindu-se pentru a 
se sustrage cît putea privirilor, traversă drumul, apucă 
pe o mică potecă, ajunse în pădure printr-o curbă care 

continua sub copaci şi se pregăti s-o ia pe drumul spre 
Boursonnes, la un sfert de leghe mai departe. 

După ce fata ajunse la potecă, Pitou înţelese şi nu 
mai avu îndoieli asupra drumului pe care Catherine îl 
urma, astfel încît nu se mai ocupă de ea. Privirea i se 
îndreptă spre obloanele întredeschise, prin care văzu 
strecurindu-se capul lui Billot şi rămînînd o clipă 
nemişcat, ca şi cum s-ar fi îndoit de ceea ce-i spuneau 
ochii în întuneric. Dar, deoarece cîinii ciobanului se 
întorceau la stăpînul lor după ce lătraseră de mai multe 
ori în direcţia unei umbre, ei confirmară bănuiala lui 
Billot că această umbră era Catherine. Apropiindu-se 
de ea, cîinii o recunoscură şi încetară să latre. 

Toate acestea se traduceau pentru Pitou atît de 
limpede, de parcă ar fi fost dinainte la curent cu 
diferitele incidente ale acestei drame. El se aştepta, 
aşadar, să zărească închizîndu-se obloanele camerei lui 
Billot şi deschizîndu-se poarta curţii. 

Intr-adevăr, după cîteva secunde, poarta se 
deschise şi în clipa cînd Catherine ajungea la liziera 
pădurii, Billot trecea pragul porţii, cu arma pe umăr, şi 
se îndrepta cu paşi mari spre codru. 

Nu mai era nici o clipă de pierdut dacă voia ca în 
cel mult zece minute tînăra fată să nu se pomenească 
faţă-n faţă cu tatăl ei. 

Pitou înţelese bine situaţia. Se ridică, sări prin 
desiş ca un cerb tînăr speriat şi, tăind în diagonală 
pădurea în sensul invers al primei sale curse, ajunse la 
marginea potecii în momentul în care se auzeau paşii 
grăbiţi şi respiraţia gifiită a fetei. 

Pitou se opri, ascuns de trunchiul unui stejar. 

Peste zece secunde Catherine trecu la doi paşi de 
acest stejar. Pitou ieşi din ascunzătoare, tăie drumul 
Catherinei şi-şi spuse numele în acelaşi moment. 

Considerase necesară unitatea acestei triple 
acţiuni, pentru a n-o speria prea mult pe Catherine. 
Intr-adevăr, ea nu scoase decit un strigăt slab şi se opri 

tremurînd, mai puţin de emoția prezentă, decît de cea 
trecută : 

— Dumneata aici, domnule Pitou !... Ce vrei de la 
mine ? spuse ea. 

— In numele lui Dumnezeu, nici un pas în plus, 
domnişoară ! spuse Pitou împreunîndu-şi mîinile. 

— Şidece? 

— Fiindcă tatăl dumneavoastră ştie că aţi ieşit, 
fiindcă a luat-o pe drumul spre Boursonnes, cu arma în 
mînă, fiindcă vă aşteaptă la răspiîntia Bourg-Fontaine ! 

— Dar el, el !... spuse Catherine disperată, el nu 
va fi prevenit ? 

Şi făcu o mişcare pentru a-şi continua drumul. 

— Va fi mai bine prevenit, spuse Pitou, dacă tatăl 
dumneavoastră vă va tăia drumul ? 

— Ce-i de făcut ? 

— Inapoiaţi-vă, domnişoară Catherine, în camera 
dumneavoastră, şi cînd îl voi vedea pe domnul Isidore, 
îl voi preveni. 

— Vei face asta, dragă domnule Pitou ? 

— Pentru dumneavoastră, domnişoară Catherine, 
fac orice ! Ah ! Cît vă iubesc ! Plecaţi ! 

Catherine îi strînse mîinile. Apoi, după o secundă 
de gîndire, spuse : 

— Da, ai dreptate. Du-mă înapoi. 

Şi cum nu se mai putea ţine pe picioare, îşi trecu 
braţul pe sub cel al lui Pitou, care o făcu să reia — el 
mergînd şi ea fugind — drumul spre fermă. 

Zece minute mai tîrziu, Catherine intra în casă 
fără să fi fost văzută şi închise fereastra în urma ei, pe 
cînd Pitou îi arăta grupul de sălcii în care va veghea şi 
va aştepta. 

Capitolul 52 
LA PINDA DUPA LUP 


Grupul de sălcii aflat pe o mică înălţime, la 
douăzeci, douăzeci şi cinci de paşi de fereastra 
Catherinei, domina un fel de rîpă cu pereţii abrupți, 
adîncă de şapte-opt picioare, în care curgea un piriiaş. 

Acest pîrîu, care şerpuia ca şi drumul, era umbrit 
din loc în loc de sălcii de felul celor menţionate mai 
înainte, adică de copaci ce semănau, mai ales noaptea, 
cu acei pitici care-şi poartă pe trupul mic un cap mare, 
zbirlit. 

Pitou stătea lipit de una din sălcii, ca şi cum ar fi 
fost parte din familia vegetală în mijlocul căreia se 
găsea. Incordîndu-şi simţurile să poată desluşi cea mai 
palidă umbră sau cel mai slab sunet în întunericul ce-l 
înconjura. 

Deodată i se păru că aude în spatele său, venind 
dinspre pădure, un zgomot de paşi împiedicaţi, ca ai 
cuiva care umblă pe brazdă. Cum acest pas îi păru 
prea greu spre a fi al tînărului şi elegantului viconte, se 
întoarse încet, pe nesimţite, în jurul sălciei, şi-l zări, la 
treizeci de paşi depărtare, pe fermier cu arma pe 
umăr. Era evident că acesta alesese, pentru pîndă, 
acelaşi grup de sălcii în care se ascunsese Pitou. 
Acesta ghici intenţia arendaşului. Nu se gindea să-şi 
dispute locul. Se lăsă, aşadar, să alunece de-a lungul 
pantei şi dispăru în şanţ, cu capul ascuns sub 
rădăcinile stufoase ale sălciei de care Billot se 
sprijinise. Din fericire vintul sufla cu oarecare putere, 
căci fără şuierul lui, Billot ar fi auzit cu siguranţă 
bătăile inimii lui Pitou. 

Un sfert de oră se scurse fără ca ceva să fi 
tulburat liniştea nopţii. Dar deodată Pitou, care prin 
poziţia sa avea sprijinită urechea de pămînt, crezu a 
desluşi galopul unui cal. Acest cal, dacă în adevăr era 

unul, trebuia să vină prin mica potecă care ducea în 
pădure. 

Curînd nu mai avu nici o îndoială : era cu adevărat 
un cal. Trecu drumul la aproape şaizeci de paşi de 
grupul  sălciilor. Se  auziră picioarele animalului 
răsunînd pe prundiş, iar una din potcoave, lovind o 
piatră, scoase cîteva scîntei. 

Pitou îl văzu pe fermier cum se apleacă deasupra 
capului său, încercînd să pătrundă cu ochii prin 
întuneric. 

Dar noaptea era atît de neagră, încît nici ochiul 
foarte obişnuit cu întunericul al lui Pitou nu văzu decit 
un fel de umbră sărind deasupra drumului şi dispărînd 
după colţul zidului fermei. 

Pitou nu se îndoi nici o clipă că era Isidore, dar 
spera că vicontele avea o altă cale de a pătrunde în 
fermă decit fereastra. 

Billot se temea de acelaşi lucru, căci mormăi ceva 
ce semăna a înjurătură. 

Apoi trecură zece minute de linişte înfricoşătoare. 

La capătul acestor zece minute, Pitou reuşi să 
zărească, graţie ascuţimii vederii sale, o formă umană 
la extremitatea zidului. 

Călărețul îşi legase calul de un copac şi se înapoia 
pe jos. Noaptea era atit de întunecoasă, încît Pitou 
spera că Billot nu va zări această umbră, sau o va 
vedea prea tîrziu. 

Se înşela. Billot o văzu, căci Pitou auzi de două ori 
deasupra capului său zgomotul sec ce-l făcu, 
încărcîndu-se, cocoşul armei. 

Bărbatul aluneca uşor pe lîngă zid şi auzi la rîndul 
său, fără îndoială, acest zgomot, pe care urechea unui 
vînător nu-l poate confunda cu altul. Se opri, încercînd 
să străpungă cu privirea întunericul. li era însă cu 
neputinţă. 

In timpul secundei ce se scurse Pitou văzu 
ridicîndu-se deasupra  şanţului ţeava armei. Cu 

siguranţă însă, fie că fermierul nu era sigur că va ochi 
bine de la această distanţă, fie că îi era teamă să nu 
comită vreo greşeală, ţeava care se ridicase cu 
repeziciune se lăsă încet în jos. 

Umbra îşi reluă mişcarea şi continuă să alunece 
pe lîngă zid, apropiindu-se de fereastra Catherinei. 

De astă dată, Pitou era acela care auzi bătăile 
inimii lui Billot. Se întrebă ce ar putea face, cum l-ar 
putea avertiza şi salva pe nefericitul tînăr. Nimic însă 
nu-i veni în minte, şi de disperare îşi afundă mîinile în 
păr! 

Văzu din nou ridicîndu-se ţeava armei, dar, pentru 
a doua oară, ţeava cobori. Victima era încă prea 
departe. 

Se scursese cam o jumătate de minut, timp în 
care tînărul făcu cei douăzeci de paşi ce-l despărţeau 
de fereastră. Ajunse acolo, bătu uşor de trei ori, la 
intervale egale. 

Acum nu mai era nici o îndoială : într-adevăr un 
iubit venea la Catherine. 

Pentru a treia oară ţeava armei se ridică, în timp 
ce Catherine, la rîndul ei, recunoscînd obişnuitul 
semnal, întredeschise fereastra. 

Pitou simţi într-un fel cum se destinde resortul 
armei. Se auzi zgomotul făcut de piatra ce se loveşte 
de baterie, o lumină ca un fulger lumină drumul, dar 
nici o explozie nu-i urmă acestei scînteieri. Luase foc 
numai amorsa. 

Tînărul gentilom îşi dădu seama de primejdia prin 
care trecuse. Făcu o mişcare ca pentru a merge direct 
către locul din care se trăsese, dar Catherine întinse 
braţele şi, atrăgîndu-l spre ea, spuse încet: 

— Nenorocitule ! E tatăl meu !... Ştie tot... Vino !... 

Şi, cu o putere supraomenească, îl ajută să treacă 
peste pervazul ferestrei şi închise fereastra în urma lui. 

Îi rămăsese fermierului să tragă al doilea foc, dar 
cei doi tineri erau atit de înlănţuiţi, încît trăgînd asupra 
lui Isidore, îi era teamă să nu-şi ucidă fiica. 

— Oh ! murmură el, va trebui să iasă pînă la urmă, 
şi cînd va ieşi îl voi nimeri fără greş. 

Deodată, în mijlocul liniştii, lătratul cîinilor legaţi 
răsună în curtea fermei. 

Billot lovi pămîntul cu piciorul, mai ascultă o clipă 
şi, lovind din nou, cu ciudă, îşi zise : 

— Ah ! îl face să fugă prin livadă. Pe el îl latră 
cîinii. 

Sărind peste capul lui Pitou, căzu de cealaltă parte 
a rîpei şi, în pofida întunericului, cunoscînd bine 
locurile, dispăru cu repeziciunea fulgerului spre colţul 
zidului. Spera să ajungă de cealaltă parte a fermei în 
acelaşi timp cu Isidore. 

Pitou înţelese manevra. Cu inteligenţa omului 
simplu, se azvirli la rîndul său afară din şanţ, traversă 
drumul în linie dreaptă, se duse direct spre fereastra 
Catherinei, trase spre el oblonul care se deschise, intră 
în camera goală, ajunse în bucătăria luminată de o 
lampă, se năpusti în curte, o luă pe cărarea care ducea 
spre livadă şi, ajuns acolo, graţie facultăţii ce o avea de 
a vedea pe întuneric, zări două umbre : una care 
încăleca zidul şi alta care stătea dreaptă la picioarele 
acestui zid, cu braţele întinse. Dar înainte de a se 
arunca de cealaltă parte a zidului, tînărul se întoarse 
pentru ultima oară. 

— La revedere, Catherine ! spuse el. Nu uita că 
eşti a mea. 

— Oh ! da, da, răspunse fata, dar pleacă, pleacă ! 

— Da, plecaţi, plecaţi, domnule Isidore ! strigă 
Pitou, plecaţi. 

Se auzi zgomotul ce-l făcu tînărul căzînd la 
pămînt, apoi nechezatul calului care-l recunoscu, pasul 
avintat al animalului îmboldit fără îndoială de pinten, 
un foc de armă mai întîi, apoi un al doilea. 

La primul foc, Catherine scoase un țipăt şi făcu o 
mişcare ca şi cum ar fi vrut să se repeadă în ajutorul lui 
Isidore. La al doilea scoase un suspin şi, lipsită de 
putere, căzu în braţele lui Pitou. 

Acesta asculta încordat pentru a şti dacă viteza 
calului a rămas aceeaşi ca înaintea focurilor de armă 
şi, auzind galopul animalului care se îndepărta fără să 
încetinească, spuse grav : 

— Bine ! Sînt speranţe. Nu se poate tinti la fel de 
bine noaptea ca ziua şi, mai ales, mîna nu e atit de 
sigură cînd trage asupra unui om ca atunci cînd 
ţinteşte un lup sau un mistreţ. 

Şi ridicînd-o pe Catherine, voi s-o ducă în braţe. 
Dar aceasta, făcînd un puternic efort de voinţă, se lăsă 
să alunece la pămînt şi, oprindu-l pe Pitou cu braţul, 
întrebă 

— Unde mă duci ? 

— Dar, domnişoară, răspunse Pitou foarte mirat, 
vă conduc înapoi în camera dumneavoastră. 

— Pitou, spuse Catherine, ai un loc unde mă poţi 
ascunde ? 

— Ah ! cît despre asta, da, domnişoară, spuse 
Pitou. Şi chiar dacă nu am, voi găsi. 

— Atunci, spuse Catherine, du-mă. 

— Dar ferma ?... 

— În cinci minute voi pleca, sper, de aici, pentru a 
nu mă mai întoarce niciodată. 

— Dartatăl dumneavoastră ?... 

— Totul s-a terminat între mine şi omul care a 
vrut să-mi ucidă iubitul. 

— Dar totuşi... domnişoară... se hazardă Pitou. 

— Ah ! refuzi să mă însoţeşti, Pitou ? întrebă 
Catherine, lăsînd braţul tînărului bărbat. 

— Nu, domnişoară Catherine. Să mă ferească 
Dumnezeu! 

— Ei bine, atunci urmează-mă. 

Şi, mergînd înainte, trecu prin livadă în grădina de 
zarzavat. La marginea acestei grădini se găsea o mică 
poartă care dădea spre cîmpia Noue. Catherine o 
deschise fără ezitare, luă cheia, închise poarta de două 
ori în urma ei şi a lui Pitou şi aruncă cheia într-un put 
din spatele zidului. 

Apoi, cu pas ferm, se îndepărtă, sprijinită de 
braţul lui Pitou, mergînd peste cîmp, şi amîndoi 
dispărură în valea care se întinde din satul Pisseleu 
pînă la ferma Noue. 

Nimeni nu i-a văzut plecînd şi numai Dumnezeu 
singur ştie unde a găsit Catherine refugiul promis de 
Pitou. 

5 Capitolul 53 
IN CARE FURTUNA A TRECUT 


Se produc furtuni umane ca şi uragane cereşti. 
Cerul se acoperă de nori, fulgerul îl brăzdează, tunetul 
bubuie, pămîntul pare să se clatine pe axa lui. Există 
un moment de paroxism înfiorător, cînd se crede că 
oamenii şi lucrurile vor fi nimicite, cînd fiecare tremură, 
se frămîntă, ridică mîinile spre Dumnezeu ca spre 
singura speranţă, ca spre unica salvare. Apoi, încet, 
încet, elementele se liniştesc, bezna se risipeşte, se 
face lumină, soarele renaşte, florile se redeschid, 
arborii se ridică iarăşi spre cer, oamenii se întorc la 
treburile lor, la plăcerile lor, la iubirile lor. Viaţa 
zimbeşte şi cîntă la margini de drum şi pe pragul 
porţilor şi nimeni nu-şi mai face griji din pricina 
pustiului parţial care s-a produs acolo unde a căzut 
trăznetul. 

Aşa s-au petrecut lucrurile şi la fermă : fără îndo- 
ială că sufletul acestui om, care hotărise şi pusese în 
practică planul său de răzbunare, fu biîntuit toată 
noaptea de o furtună îngrozitoare. Cînd îşi dădu seama 
că fiica sa fugise, cînd căută zadarnic în umbră urmele 
paşilor ei, cînd o chemă întîi cu vocea furiei, apoi cu 
cea a implorării şi, în sfîrşit, cu cea a disperării, şi cînd 
nimeni nu-i răspunse, ceva vital trebuie să se fi frînt în 
acest organism puternic. 

Cînd bătrînul Billot se înapoie, ca de obicei, pentru 
micul dejun la nouă dimineaţa, soţia sa îl întrebă 

— Spune, te rog, bărbate, unde e Catherine ? Ştii 
cumva ?... 

— Catherine ?... răspunse fermierul făcînd un 
efort. A plecat la mătuşa ei, în Sologne, căci aerul 
fermei nu-i pria. 

— Ah ! făcu mama Billot. Şi va rămîne multă 
vreme la mătuşa ei ? 

— Cită vreme nu se va simţi mai bine, răspunse 
fermierul. 

Bătrîna Billot scoase un suspin şi-şi depărtă cana 
cu cafea cu lapte. Fermierul, la rîndul său, încercă să 
măniînce, dar la a treia înghiţitură, ca şi cum mîncarea 
l-ar îneca, luă de git sticla de Bourgogne şi o goli dintr- 
o înghiţitură. Apoi spuse cu glas răguşit: 

— Sper că nu mi-a fost deşeuat calul ? 

— Nu, domnule Billot, răspunse glasul timid al 
unui copil, care venea în fiecare dimineaţă la fermă să- 
şi ia micul dejun. 

— Bine! 

Şi, dîndu-l brusc la o parte pe bietul băiat, 
încălecă şi se îndreptă spre cîmp. 

La ora şase în aceeaşi dimineaţă, Pitou fu văzut 
ieşind de la croitorul Dulauroy cu factura achitată, 
căreia îi adăugă chitanţele de primire a uniformelor 
executate pentru cei treizeci şi trei de oameni ai săi. 
Obrazul lui Pitou nu prezenta urme de oboseală sau 
îngrijorare. 

Mai avem însă o veche cunoştinţă care dormise 
destul de prost în noaptea aceea. Era doctorul Raynal. 

La unu după miezul nopţii fusese trezit de lacheul 
vicontelui de Charny, care trăgea cu furie de clopoțel. 
Deschise el însuşi, cum îi era obiceiul atunci cînd suna 
clopoţelul de noapte. Lacheul îl căuta pentru un 
accident grav întîmplat stăpînului său. Tinea de dîrlogi 
un al doilea cal înşeuat, ca medicul să nu întîrzie nici o 
clipă. 

Doctorul se îmbrăcă în grabă, încălecă şi porni în 
galop, împreună cu lacheul care mergea înaintea sa ca 
un curier. 

Despre ce accident era vorba ? Va afla cînd va 
ajunge la castel. Numai că fusese invitat să ia cu el 
instrumentele chirurgicale. 

Accidentul era o rană în şoldul drept şi o zgîrietură 
la umărul drept, provocate de două gloanţe care 

păreau de acelaşi calibru, adică de calibrul douăzeci şi 
patru. Vicontele refuză să dea orice explicaţie privind 
cele petrecute. Una din cele două răni, cea de la şold, 
era serioasă, fără să prezinte totuşi vreun pericol. 
Glonţul trecuse prin muşchi fără să fi atins vreun organ 
vital. A doua rană era fără importanţă. 

După ce fu pansat, tînărul viconte îi dădu 
doctorului douăzeci şi cinci de ludovici, preţ al tăcerii. 

— Dacă vreţi să păstrez tăcerea, trebuie să-mi 
plătiţi vizita la tariful obişnuit, răspunse vrednicul 
medic, adică o monedă de aur. 

Luă un ludovic, dădu vicontelui restul, toate 
stăruinţele acestuia să primească mai mult rămînînd 
inutile. 

Doctorul Raynal spuse în schimb că vor fi 
necesare trei vizite şi că, în consecinţă, va reveni 
poimiine şi apoi peste alte două zile. 

La a doua vizită doctorul îşi găsi bolnavul în 
picioare. Cu ajutorul unei centuri care ţinea bandajul 
strîns lipit de rană, a putut încăleca încă din a doua zi, 
ca şi cum nimic nu se întîmplase. Astfel încît în afară 
de lacheul său de încredere, nimeni nu aflase de 
accident. 

La a treia vizită, doctorul Raynal nu-şi mai găsi pa- 
cientul. Plecase. Ceea ce-l făcu să nu primească decit o 
jumătate din onorariul normal pentru această vizită 
fără rezultat. Doctorul Raynal era unul dintre acei 
puţini modici care sînt demni să aibă în cabinetul lor de 
consultaţie faimoasa gravură cu Hyppocrate refuzind 
darurile lui Artaxerxes. 

Capitolul 54 
MAREA TRADARE A DOMNULUI DE 
MIRABEAU 


Ne amintim ultimele cuvinte spuse de Mirabeau 
reginei în momentul în care, plecînd din Saint-Cloud, îi 
întinse mîna să i-o sărute : 

— Prin acest sărut, doamnă, monarhia e salvată ! 

Această promisiune, făcută de Prometeu Junonei 
cînd era pe cale să fie detronată, trebuia deci să fie 
realizată. 

Mirabeau începu lupta, încrezător în puterile sale, 
negîndindu-se că după atitea imprudenţe comise şi trei 
comploturi eşuate era de fapt invitat să înceapă o luptă 
imposibilă. 

Poate că Mirabeau — şi ar fi fost mai prudent — ar 
fi luptat încă un timp fără să se demaşte. Dara treia zi 
după cea în care fusese primit de regină, mergind spre 
Adunarea Naţională, observă grupuri şi auzi strigăte. 

Se apropie de aceste grupuri şi se informă de 
cauza strigătelor. Se treceau din mînă în mînă mici 
broşuri. Apoi, din timp în timp, un glas striga : 

— Marea trădare a domnului de Mirabeau ! Marea 
trădare a domnului de Mirabeau ! 

— Ah ! ah ! spuse el scoţind din buzunar o 
monedă. Mi se pare că asta mă priveşte !... Prietene, 
continuă el adresîndu-se vînzătorului ce distribuia 
broşura şi care avea mii de exemplare în nişte coşuri 
purtate de un măgăruş, cît costă Marea trădare a 
domnului de Mirabeau ? 

Vînzătorul îl privi în faţă, apoi zise : 

— Domnule conte, o dau pe gratis ! 

Apoi adăugă mai încet: 

— Broşura a fost tipărită în o sută de mii de 
exemplare. 

Mirabeau se îndepărtă, gînditor. Această broşură 
care se dădea pe gratis ! Acest vînzător care-l 
cunoştea!... 

Broşura era, fără îndoială, una din acele publicaţii 
stupide sau duşmănoase care apăreau cu miile în acea 
vreme. Excesul de duşmănie sau excesul de inepţie o 
făcea inofensivă şi îi anula eficienţa. 

Mirabeau îşi aruncă privirea pe prima pagină şi 
păli. Prima pagină conţinea o listă a datoriilor lui 
Mirabeau şi, lucru straniu, această listă era exactă. 

— Două sute opt mii franci ! 

Dedesubtul listei se afla data la care această 
sumă a fost plătită diferiților creditori ai domnului de 
Mirabeau de către domnul de Fontanges, reprezentant 
al reginei. Apoi urma cifra ce i se plătea lunar, de către 
curte : şase mii de franci. In sfîrşit, se relata 
întrevederea sa cu regina. 

Era de neînțeles. Pamfletarul anonim nu se 
înşelase asupra nici unei cifre. Se putea chiar spune că 
nu se înşelase asupra nici unui cuvînt. 

Ce duşman neîmpăcat, misterios, plin de secrete 
nemaiauzite îl urmărea astfel, sau, mai degrabă, 
urmărea prin el monarhia ? 

Acest vinzător care-i vorbise şi-l recunoscuse, 
care-i spusese : domnule conte, i se păru lui Mirabeau 
cunoscut. 

Reveni pe urma paşilor săi. 

Măgăruşul mai era acolo, coşurile erau pe trei 
sferturi golite, dar primul distribuitor dispăruse şi un 
altul îi luase locul. Acesta era cu totul necunoscut. 
Continua însă distribuirea  broşurilor cu aceeaşi 
îndîrjire. 

Intîmplarea făcu ca, în acest moment, doctorul 
Gilbert, care asista aproape zilnic la dezbaterile Adună- 


rii — mai ales cînd dezbaterile aveau oarecare 
prestanţă — să treacă prin piaţa unde staţiona 
vînzătorul. 

Poate că, fiind visător şi preocupat, nu s-ar fi oprit 
la zgomotul făcut de aceste grupuri dacă Mirabeau, cu 
îndrăzneala-i cunoscută, nu s-ar fi dus drept la el, 
luîndu-l de braţ şi conducîndu-l în faţa vînzătorului. 
Acesta făcu pentru Gilbert ceea ce făcea şi pentru 
ceilalţi, adică întinse braţul spre el spunînd : 

— Cetăţene, luaţi Marea trădare a domnului de 
Mirabeau ! 

Dar la vederea lui Gilbert, braţul şi limba îi încre- 
meniră ca paralizate. Gilbert îl privi la rîndul său, lăsă 
să cadă broşura cu dezgust şi se îndepărtă spunînd : 

— Murdară meserie faci aici, domnule Beausire ! 

Şi, luîndu-l pe Mirabeau de braţ, îşi continuă 
drumul spre Adunare, care părăsise Arhiepiscopia, spre 
a se instala la Manège. 

— Íl cunoaşteţi deci pe omul acesta ? întrebă Mi- 
rabeau. 

— II cunosc cum poţi cunoaşte asemenea 
oameni, răspunse Gilbert. E un fost ofiţer de poliţie, un 
cartofor, un escroc. A devenit calomniator, neştiind ce 
să mai facă. 

— Ah ! murmură Mirabeau punînd mîna unde îi 
fusese inima şi unde nu se mai găsea decit portofelul 
conținînd banii de la castel. Dacă ar calomnia... 

Şi, sumbru, marele orator îşi continuă drumul. 

— Cum e posibil, spuse Gilbert, să fiţi atit de 
puţin filozof şi să vă lăsaţi doborit de un asemenea 
atac ? 

— Eu ? exclamă Mirabeau. Ah ! doctore, nu mă 
cunoaşteţi... Ah ! ei spun că sînt vîndut, cînd ar trebui 
pur şi simplu să spună că sînt plătit ! Ei bine, miine 
cumpăr un palat. Miine îmi iau trăsură, cai şi servitori. 
Miine voi avea un bucătar şi voi ţine casă deschisă. 
Doborit, eu ? Şi ce mă interesează popularitatea de ieri 
şi impopularitatea de azi ? Nu am oare tot viitorul 
înainte ?... Nu, doctore, ceea ce mă doboară este o 
promisiune făcută şi pe care probabil nu o voi putea 

ţine, sînt greşelile, aş spune mai bine trădările Curţii 
faţă de mine. Am fost la regină, nu-i aşa ? Părea să 
aibă toată încrederea în mine. Am visat o clipă — vis 
smintit cu o asemenea femeie — am visat o clipă nu să 
fiu ministrul unui rege, ca Richelieu, ci ministrul, mai 
bine spus — şi politica mondială n-ar fi avut nimic de 
suferit — amantul unei regine, ca Mazarin. Ei bine, ce 
făcea ea ? In aceeaşi zi, după ce am plecat — am şi 
dovada — îi scria agentului ei din Germania, domnul 
Flaschlauden : „Spuneţi-i fratelui meu Leopold că-i 
urmez sfatul, că mă servesc de domnul de Mirabeau, 
dar că nu e nimic serios în raporturile mele cu el.” 

— Sînteţi sigur ? spuse Gilbert. 

— Sigur, materialmente sigur... Dar asta încă nu 
e tot : ştiţi despre ce va fi vorba în Adunare azi ? 

— Ştiu că va fi vorba de război, dar nu sînt 
informat asupra cauzei acestui război. 

— Oh ! Dumnezeule, spuse Mirabeau, e foarte 
simplu : întreaga Europă scindată în două tabere, 
Austria şi Rusia de o parte. Anglia şi Franţa de cealaltă, 
gravitează către aceeaşi ură, ura împotriva revoluţiei. 
Pentru Rusia şi pentru Austria lucrul nu e prea dificil, el 
exprimă propria lor opinie : dar Anglia liberală şi Prusia 
filozoafă au nevoie de timp să se hotărască să treacă 
de la un pol la altul, să renege, să se lepede, să se 
recunoască — ceea ce sînt în realitate — duşmane ale 
libertăţii. In ce o priveşte, Anglia a văzut Brabantul 
dînd mîna Franţei, ceea ce i-a grăbit hotărîrea. 
Revoluţia noastră naţională e o revoluţie umană. 
Irlandezul Burke, elev al iezuiţilor din Saint-Omer, 
duşman înfocat al domnului Pitt, a lansat recent un 
manifest împotriva Franţei, care i-a fost plătit cu aur 
curat de către domnul Pitt. Anglia nu declară război 
Franţei... nu, nu îndrăzneşte încă, dar părăseşte Belgia 
lăsînd-o pe mîna împăratului Leopold şi merge pînă la 
capătul lumii să caute pricină aliatei noastre, Spania. 
Or, Ludovic al XVI-lea a adus ieri la cunoştinţa Adunării 


461 


Naţionale, că echipează paisprezece vase de război. În 
jurul acestei chestiuni va avea loc azi o mare dezba- 
tere în Adunare. Cui aparţine iniţiativa războiului ? lată 
întrebarea. Regele a şi pierdut internele, a pierdut şi 
justiţia, dacă mai pierde şi războiul, ce-i va mai 
rămîne ?Pe de altă parte — să abordăm sincer aici, 
între noi, dragul meu doctor, punctul pe care nimeni nu 
îndrăzneşte să-l abordeze în Cameră — pe de altă 
parte, regele e suspect. Revoluţia nu s-a făcut pînă 
acum. Eu am contribuit la asta mai mult ca oricine şi e 
un titlu de mîndrie pentru mine. Revoluţia nu s-a făcut 
decît rupînd sabia din mîna regelui. Este sigur că dintre 
toate prerogativele sale cel mai periculos este să i se 
lase în miini războiul. Ei bine, rămînînd credincios 
promisiunii făcute cu riscul popularității şi, poate, al 
vieţii mele, voi cere să i se lase această putere, voi 
susţine această cerere, voi face să se adopte un decret 
care-l va arăta pe rege victorios şi triumfător. Or, ce 
face regele la această oră ? Il pune pe ministrul justiţiei 
să caute în arhivele parlamentului vechile formule de 
protest împotriva Statelor generale, pentru a redacta, 
fără îndoială, un protest secret împotriva Adunării. lată 
nenorocirea, dragul meu Gilbert, se întreprind prea 
multe lucruri în taină şi prea puţine lucruri pe faţă, 
publice, în văzul lumii. Şi iată de ce eu, Mirabeau, mă 
înţelegeţi, iată de ce eu vreau să se ştie că sînt de 
partea regelui şi a reginei — fiindcă sînt. Imi spuneţi că 
această infamie îndreptată împotriva mea mă tulbură. 
Deloc, doctore, ea mă serveşte. Imi trebuie ceea ce îi 
trebuie furtunii să izbucnească : nori întunecoşi şi 
vînturi potrivnice. Veniţi, veniţi doctore, şi veţi vedea o 
frumoasă şedinţă, răspund de asta ! 

Mirabeau nu minţea şi, chiar din clipa intrării sale 
în Manège, a trebuit să dea dovadă de curaj. Toţi îi stri- 
gau în obraz : „Trădare!”, unul îi arăta o funie, altul un 
pistol. Mirabeau ridică din umeri şi trecu, ca Jean Bart, 
îndepărtînd cu coatele pe aceia ce se aflau în calea sa. 

Vociferările îl urmară pînă în sală şi păreau să tre- 
zească alte vociferări. Abia apăru, cînd o sută de voci 
exclamară: „Ah ! iată-l pe trădător ! Oratorul renegat! 
Omul vîndut !” 

La tribună se afla Barnave. Vorbea împotriva lui 
Mirabeau. Mirabeau îl privi ţintă. 

— Ei bine, da, spuse Barnave, tu eşti acela pe care 
îl numim trădător şi împotriva ta vorbesc. 

— Atunci, răspunse Mirabeau, dacă vorbeşti 
împotriva mea, mă pot duce să fac o plimbare la 
Tuileries. Voi avea timp să mă întorc înainte să termini. 

Şi, într-adevăr ieşi, în mijlocul huiduielilor, 
imprecaţiilor şi amenințărilor, cu capul sus şi privirea 
sfidătoare. Ajunse la terasa Feuillants şi cobori în 
Tuileries. 

Aproape de capătul aleii mari, o femeie tînără, 
avînd în jurul ei un cerc de persoane, ţinea în mînă o 
creangă de verbină şi-i mirosea parfumul. Aflîndu-se un 
loc liber în stînga ei, Mirabeau luă un scaun şi se aşeză. 

Jumătate din cei ce o înconjurau se ridicară şi 
plecară. Mirabeau îi privi zîmbind pe cei ce plecau. 
Tînăra femeie îi întinse mîna. 

— Ah ! baroană, spuse el, nu vă este teamă să vă 
molipsiţi de ciumă ? 

— Dragul meu conte, răspunse ea, se afirmă că 
înclinați de partea noastră, aşa că vă atrag spre noi. 

Mirabeau zîmbi şi discută trei sferturi de oră cu 
tinăra doamnă, care nu era altcineva decît Anne- 
Louise-Germaine Necker, baroană de Staël. 

Scoţindu-şi apoi ceasul, cam după trei sferturi de 
oră, zise : 

— Ah ! baroană, vă rog să mă iertaţi ! Barnave 
vorbea împotriva mea încă de o oră cînd am ieşit din 
Adunare. Sînt aproape trei sferturi de oră de cînd am 
fericirea să stau de vorbă cu dumneavoastră. lată deci 
aproape două ore de cînd acuzatorul meu vorbeşte. 

Discursul său se apropie probabil de sfirşit şi trebuie 
să-i răspund. 

— Duceţi-vă, spuse baroana, răspundeţi-i, şi mult 
curaj ! 

— Daţi-mi această creangă de verbină, baroană, 
spuse Mirabeau, îmi va servi drept talisman. 

— Fiţi atent, dragul meu conte, verbina este 
arborele libaţiunilor funebre ! 

— Oricum, daţi-mi-o, e bine să fii încoronat ca un 
martir cînd cobori în circ. 

— Adevărul este, spuse doamna de Staël, că e 
greu să fii mai dobitoc decit a fost ieri Adunarea 
Naţională. 

— Ah ! baroană, răspunse Mirabeau, de ce să 
dăm date? 

Şi luînd din mîinile ei creanga de verbină pe care 
i-o oferea, fără îndoială, ca recompensă pentru această 
vorbă, Mirabeau salută politicos, urcă scările ce duceau 
spre terasa Feuillants şi se înapoie la Adunarea 
Naţională. 

Barnave cobora de la tribună în mijlocul 
aclamaţiilor întregii săli. Rostise unul din acele 
discursuri întortocheate care sînt pe placul tuturor 
partidelor. 

Un tunet de urlete şi imprecaţii izbucni împotriva 
lui Mirabeau în momentul în care fu zărit la tribună. 

El însă, ridicîndu-şi mîna puternică, aşteptă şi, 
profitînd de unul din acele intervale de potolire care 
intervin la timpul furtunilor sau răzmeriţelor, strigă : 

— Ştiam bine că nu e mare distanţa dintre 
Capitoliu şi Stînca Tarpeiană ! 

Atît de majestuos e geniul, încît acest cuvînt 
impuse liniştea celor mai înverşunaţi. Din momentul în 
care Mirabeau cucerise liniştea, victoria era pe 
jumătate cîştigată. El ceru ca iniţiativa războiului să fie 
acordată regelui, însemna să ceri prea mult, şi fu 
refuzat. Atunci începu lupta în jurul amendamentelor. 

Şarja frontală fusese respinsă, terenul trebuia 
recîştigat prin şarje parţiale. Reveni de cinci ori la 
tribună. 

Barnave vorbise două ore, Mirabeau a vorbit timp 
de aproape trei ore, în mai multe rînduri. In cele din 
urmă el obţinu următoarele : 

Că regele are dreptul să facă pregătiri, să conducă 
forţele armate cum crede de cuviinţă, că va propune 
războiul Adunării, care la rîndul ei nu va hotărî nimic 
fără să fie sancționat de rege. 

La ieşirea din şedinţă, Mirabeau era să fie rupt în 
bucăţi. În schimb, Barnave a fost purtat în triumf de 
mulţime. Nu e departe ziua, sărmane Barnave, cînd vei 
auzi la rîndul tău strigîndu-se : 

— Marea trădare a domnului Barnave ! 

Capitolul 55 
ELIXIRUL VIEŢII 


Mirabeau ieşi din Adunare cu privirea mîndră şi 
capul sus. Atît timp cît se găsea în faţa primejdiei, 
asprul atlet nu se gîndea decit la pericol, nu şi la 
forţele sale. 

Se întîmplă cu el acelaşi lucru ca şi cu mareşalul 
de Saxa în bătălia de la Fontenoy. Extenuat, bolnav, 
acesta stătuse toată ziua în şa, mai zdravăn decit cel 
mai brav ostaş din armata sa, dar cînd armata engleză 
a fost înfrîntă, cînd fumul ultimei lovituri de tun salută 
fuga englezilor, se lăsă să alunece, muribund, pe 
cîmpul de bătălie pe care îl cucerise. _ 

Acelaşi lucru se petrecu şi cu Mirabeau. Intors 
acasă, se culcă pe jos, pe perne, înconjurat de flori. 
Mirabeau avea două pasiuni : femeile şi florile. De 
altfel, de la începutul sesiunii, sănătatea lui se 
şubrezea vizibil. Suferise atît de mult din punct de 
vedere fizic şi moral, datorită persecuțiilor şi 
întemniţărilor, încît, în pofida temperamentului său 
viguros, starea sănătăţii sale nu era niciodată perfectă. 

Atîta timp cît omul e tînăr, toate organele supuse 
voinţei sale, gata să asculte la prima comandă ce i-o 
transmite creierul, acţionează oarecum simultan şi fără 
să opună vreo rezistenţă voinţei care le pune în 
mişcare. Dar, pe măsură ce omul înaintează în vîrstă, 
fiecare organ, ca un servitor care mai ascultă încă, dar 
pe care un serviciu prea îndelungat l-a nărăvit, fiecare 
organ face, dacă se poate spune aşa, observaţiile sale, 
şi nu fără multă luptă şi trudă pot fi strunite. 

Mirabeau se afla la această vîrstă a vieţii. Pentru 
ca organele sale să continue a-l sluji cu promptitudinea 
obişnuită trebuia să se înfurie şi numai furia avea cîştig 
de cauză în faţa acestor servitori sătui de muncă şi su- 
ferinzi. 

De astă dată simţea în el ceva mult mai grav decit 
de obicei şi nu opuse decit o slabă rezistenţă lacheului 
său, care-i spuse că trebuie chemat un medic. In acel 
moment, doctorul Gilbert sună şi fu introdus imediat. 

Mirabeau îi întinse mîna şi-l trase spre pernele pe 
care era culcat, în mijlocul hîrtiilor şi al florilor. 

— Ei bine, dragă conte, îi spuse Gilbert, n-am vrut 
să mă duc acasă fără să vă fi felicitat. Mi-aţi promis o 
victorie şi aţi repurtat mai mult decit atît, aţi repurtat 
un triumf. 

— Da, dar vedeţi, e un triumf, e o victorie ca a lui 
Pyrrhos. Incă o victorie ca asta, doctore, şi sînt 
pierdut ! 

Gilbert îl privi pe Mirabeau. 

— Într-adevăr, spuse el, sînteţi bolnav. 

Mirabeau ridică din umeri. 

— Adică, în meseria pe care o exercit, un altul ar 
fi fost mort de o sută de ori pînă acum, spuse el. Am 
doi secretari şi amîndoi sînt istoviţi. Mai ales Pellinc, 
care are sarcina să-mi copieze ciornele, scrisul meu 
atît de îngrozitor, şi de care nu mă pot lipsi pentru că el 
singur mă poate citi şi înţelege. Pellinc a căzut la pat 
de trei zile. Doctore, prescrieţi-mi ceva care, n-aş 
spune să mă facă să trăiesc, dar ceva care să-mi dea 
putere atit timp cît trăiesc. 

— Ce vreţi ! spuse Gilbert, după ce luase pulsul 
bolnavului. Nu poţi da sfaturi unui om cu firea dumnea- 
voastră. Poţi oare recomanda odihna unui om care-şi 
trage forţa mai ales din mişcare, poţi recomanda 
cumpătare unui geniu care creşte prin exces ! Ce-ar fi 
dacă aş spune să scoateţi din cameră aceste flori şi 
aceste plante, care degajă oxigen ziua şi carbon 
noaptea? V-aţi creat necesitatea de a avea flori şi aţi 
suferi mai mult de absenţa decit de prezenţa lor. Dacă 
v-aş spune să trataţi femeile ca şi florile şi să le 
îndepărtați, mai ales noaptea, mi-aţi răspunde că aţi 
prefera să muriţi... Trăiţi deci, dragul meu conte, în 

condiţiile vieţii dumneavoastră. Încercaţi doar să aveţi 
în jur flori fără parfum şi, dacă e posibil, iubiri fără 
pasiuni. 

— Oh ! dragă doctore, din acest punct de vedere 
sînteţi admirabil servit. lubirile cu pasiune s-au 
terminat prea rău ca să le mai reîncep. Trei ani de 
închisoare, o condamnare la moarte şi sinuciderea 
femeii pe care o iubeam şi care s-a omorit pentru un 
altul m-au vindecat de asemenea iubiri. V-am spus : o 
clipă am visat ceva măreț. Am visat la o legătură ca 
aceea dintre Elisabeta şi Essex, dintre Ana de Austria şi 
Mazarin, dintre Ecaterina a ll-a şi Potemkin. Dar a fost 
un vis. Ce vreţi, n-am revăzut-o pe această femeie 
pentru care lupt, şi nu o voi revedea, probabil, 
niciodată... Inţelegeţi, Gilbert, nu există chin mai mare 
decit să simţi că porţi în tine proiecte imense, 
prosperitatea unui regat, triumful prietenilor, zdrobirea 
duşmanilor şi că, printr-o neşansă, printr-un capriciu al 
întîmplării, toate astea îţi scapă. Oh ! ei mă fac să 
ispăşesc nebuniile tinereţii mele, dar şi ei le vor ispăşi. 
De ce n-au încredere în mine ? In afară de două-trei 
ocazii în care m-au împins la disperare şi a trebuit să 
lovesc pentru a le da măsura loviturilor mele, n-am fost 
oare totdeauna de partea lor, de la început şi pînă la 
sfîrşit ? N-am fost pentru veto-ul absolut cînd dum- 
nealui, domnul Necker, se mulțumea cu veto-ul de 
suspendare ? N-am fost împotriva acelei nopţi de 4 
august, la care n-am luat parte şi care a lipsit 
nobilimea de privilegiile ei ? N-am protestat împotriva 
Declaraţiei Drepturilor omului, nu că m-aş fi gîndit să 
dau înapoi, ci fiindcă eram convins că ziua proclamării 
ei nu sosise încă ? Şi azi, chiar azi, nu i-am servit mai 
mult decît puteau spera ? N-am obţinut, în detrimentul 
onoarei mele, al popularității mele, al vieţii mele, mai 
mult decît ar fi putut obţine pentru ei orice om, chiar 
ministru fiind, sau chiar prinţ ? Şi cînd mă gîndesc — 
gîndiţi-vă bine la cele ce vă voi spune, mare filozof ce 

sînteţi, căci prăbuşirea monarhiei stă poate în acest 
fapt — şi mă gindesc că eu trebuie să privesc ca o 
favoare, atît de mare încît nu mi-a fost acordată decit o 
singură dată, favoarea de a fi primit de regină ; cînd 
mă gîndesc că, dacă tatăl meu n-ar fi murit în ajunul 
căderii Bastiliei, dacă decenţa nu m-ar fi oprit să mă 
arăt a treia zi după această moarte — ziua în care La 
Fayette a fost numit general comandant al gărzii 
naţionale şi Bailly primar al Parisului — aş fi fost numit 
eu primar în locul lui Bailly ! Oh ! atunci lucrurile s-ar fi 
schimbat. Regele s-ar fi aflat îndată în situaţia de a 
intra în raporturi cu mine. l-aş fi inspirat alte idei decît 
cele pe care le are în ce priveşte orientarea ce trebuie 
dată unui oraş care poartă în sînul lui revoluţia. l-aş fi 
cucerit încrederea, l-aş fi îndemnat să ia, înainte ca 
răul să fi fost atît de profund înrădăcinat, măsuri 
decisive de apărare. In schimb, aşa, ca simplu deputat, 
om suspect, invidiat, temut, detestat, am fost 
îndepărtat de rege, calomniat în faţa reginei ! Mă 
credeţi, doctore ? Cînd m-a zărit la Saint-Cloud, regina 
a pălit ! Eh ! Explicaţia este foarte simplă. Nu a fost 
oare îndemnată să creadă că eu sînt acela care am 
uneltit evenimentele din 5 şi 6 octombrie ? Ei bine, în 
timpul acestui an aş fi putut face ceea ce am fost 
împiedicat să fac, pe cînd azi, ah ! azi, mi-e teamă că e 
prea tîrziu, atît pentru sănătatea monarhiei, cît şi pen- 
tru a mea. 

Şi Mirabeau, cu figura marcată de semnele unei 
mari dureri, îşi înfipse mîna toată în piept, deasupra 
stomacului. 

— Suferiţi, conte ? întrebă Gilbert. 

— Ca un damnat ! Pe cuvint de onoare, sînt zile 
cînd calomnia acţionează asupra moralului meu ca 
arsenicul asupra trupului... Credeţi în otrava familiei 


469 


Borgia, în aqua tofana de Perrugia, în prafurile femeii 
Voisin!, doctore ? întrebă surizind Mirabeau. 

— Nu, dar cred în tăişul dogoritor care arde 
teaca, în lampa a cărei flacără dilatată face să se 
spargă sticla. 

Gilbert scoase din buzunar un mic flacon de cristal 
conținînd cam două degetare dintr-o licoare verzuie. 

— Luaţi, conte, îi spuse el. Vom face o încercare. 

— Ce fel de încercare ? spuse Mirabeau, privind 
flaconul cu curiozitate. 

— Unul din prietenii mei, şi aş vrea să fie şi al 
dumneavoastră, un om deosebit de instruit în toate 
ştiinţele, şi în cele oculte cum pretinde, mi-a dat reţeta 
acestei băuturi ca un antidot suveran, ca un remediu 
universal, aproape ca un elixir al vieţii. Adesea, cînd 
eram cuprins de acele gînduri sumbre care-i duc pe 
vecinii noştri în Anglia la melancolie, la silă de viaţă şi 
chiar la moarte, am băut cîteva picături din această 
licoare şi, trebuie s-o spun, totdeauna efectul a fost 
prompt şi salutar. Vreţi să gustaţi şi dumneavoastră ? 

— Din mîna dumneavoastră, doctore, primesc 
orice, chiar şi cucută, cu atît mai mult elixirul vieţii. 
Trebuie preparat, sau trebuie băut în stare pură ? 

— Nu în stare pură, căci această licoare are în 
realitate o mare putere. Spuneţi lacheului să vă aducă 
într-o lingură cîteva picături de rachiu sau spirt curat. 

— Drace ! Spirt curat sau rachiu pentru a îndulci 
băutura dumneavoastră ! Atunci trebuie să fie un foc 
lichid ! Nu credeam ca vreun om să fi băut aşa ceva de 
pe timpul cînd Prometeu îi turnă strămoşului neamului 
omenesc o asemenea băutură. Numai că am îndoieli 
dacă servitorul meu va găsi în toată casa şase picături 
de rachiu. Nu sînt ca Pitt şi nu în această băutură îmi 
caut elocvenţa. 


Ghicitoare şi otrăvitoare franceză, arsă de vie la Paris,în 
1680.(N. T.) 

Lacheul reveni, totuşi, peste cîteva momente, cu o 
lingură conținînd cele cinci-şase picături de rachiu 
cerute. Gilbert adăugă o cantitate egală de licoare din 
flacon, în aceeaşi clipă, cele două licori combinate 
căpătară culoarea absintului, şi Mirabeau, luînd lingura, 
înghiţi conţinutul. 

— Pe naiba ! doctore, spuse el lui Gilbert, aţi 
făcut bine că m-aţi prevenit că licoarea e puternică. 
Am literalmente impresia că am înghiţit un fulger. 

Gilbert zîmbi şi păru să aştepte cu încredere. Mira- 
beau rămase o clipă parcă vlăguit de aceste cîteva 
picături de flacără, ţinîndu-şi capul aplecat pe piept şi 
mîna pe stomac. Dar, deodată, ridicîndu-şi capul, 
spuse: 

— Ah ! doctore, în adevăr, m-aţi făcut să beau 
elixirul vieţii. 

Apoi se ridică, respirind din plin, cu fruntea 
ridicată şi cu braţele întinse, spuse : 

— Să se prăbuşească monarhia, acum mă simt în 
stare s-o susţin ! 

Gilbert surise. 

— Vă simţiţi deci mai bine ? întrebă el. 

— Doctore, spuse Mirabeau, arătaţi-mi locul unde 
se vinde această doctorie şi, chiar de-ar trebui să 
plătesc fiecare picătură cu un diamant egal cu 
mărimea picăturii, chiar de-ar trebui să renunţ la orice 
lux pentru acest lux de forţă şi de viaţă, vă asigur că 
voi avea această flacără lichidă şi că, atunci, mă voi 
considera de neînvins ! 

— Conte, spuse Gilbert, promiteţi-mi să nu luaţi 
din această doctorie decît de două ori pe săptămînă şi 
să nu vă adresaţi altcuiva decît mie pentru a vă reînnoi 
rezerva, şi atunci acest flacon vă aparţine. 

— Daţi-mi-l, spuse Mirabeau, şi vă promit tot ce 
doriţi. 

— lată-l, spuse Gilbert, dar asta nu e totul. Mi-aţi 
spus că veţi avea cai şi trăsură ? 

— Da. 

— Ei bine, mutaţi-vă la ţară. Aceste flori, care 
viciază aerul camerei dumneavoastră, purifică aerul 
unei grădini. Drumul ce-l veţi parcurge în fiecare zi 
pentru a veni la Paris şi a vă reîntoarce la ţară vă va fi 
salutar. Alegeţi, dacă e posibil, o reşedinţă situată pe o 
înălţime, într-o pădure, sau în apropierea unei ape 
curgătoare, ca de exemplu Bellevue, Saint-Germain 
sau Argenteuil. 

— Argenteuil ! repetă Mirabeau. Tocmai mi-am 
trimis servitorul să caute acolo o reşedinţă de ţară. 
Teisch, nu mi-ai spus că ai găsit acolo ceva ce mi-ar 
conveni ? 

— Da, domnule conte, răspunse servitorul, care 
asistase la tratamentul făcut de Gilbert, da, o casă 
fermecătoare, despre care mi-a vorbit un anume Fritz, 
compatriotul meu. Locuise acolo cu un bancher străin, 
care-i fusese stăpîn. Acum e liberă şi domnul conte o 
poate închiria oricînd doreşte. 

— Unde e situată această casă ? 

— In afară de Argenteuil. E cunoscută sub numele 
de castelul Marais. 

— Ah ! o cunosc, spuse Mirabeau. Foarte bine, 
Teisch. Cînd tatăl meu mă alunga de-acasă cu 
blestemele sale şi cu cîteva lovituri de baston... Ştiaţi, 
doctore, că tatăl meu locuia la Argenteuil ? 

— Da. 

— Ei bine, cum spuneam, cînd mă alunga de- 
acasă, mi se întîmpla de multe ori să mă plimb pe lîngă 
zidurile acestei frumoase reşedinţe şi să-mi spun ca 
Horaţiu, cred, scuzaţi-mă dacă citatul este greşit: O 
rus, quando te aspiciam ? 

— Atunci, dragul meu conte, a sosit momentul să 
vă realizaţi visul. Duceţi-vă, vizitaţi castelul Marais, 
mutaţi-vă acolo domiciliul... cu cît mai repede, cu atît 
mai bine. 

Mirabeau chibzui o clipă şi, întorcîndu-se spre 
Gilbert, spuse : 

— Nu-i aşa, dragă doctore, că este de datoria 
dumneavoastră să vegheaţi asupra bolnavului pe care 
l-aţi înviat ? Nu e decit cinci după-amiază. Ne bucurăm 
de zilele lungi ale anului şi vremea e frumoasă. Să ne 
urcăm în trăsură şi să mergem la Argenteuil. 

— Fie ! spuse Gilbert. Să mergem la Argenteuil. 
Cînd începi un tratament pentru sănătatea unei 
persoane atît de preţioase ca a dumneavoastră, dragul 
meu conte, trebuie studiat totul... Să mergem să 
studiem viitoarea dumneavoastră casă de la ţară ! 

Capitolul 56 E 
SUB PATRU TREPTE NU MAI EXISTA 
PARINŢI 


Mirabeau nu avea încă o casă aranjată şi, în 
consecinţă, nu avea trăsură personală. Aşa că 
servitorul se duse să ia o trăsură de piaţă. 

Să mergi la Argenteuil, unde acum ajungi în 
unsprezece minute şi unde se va ajunge poate, în zece 
ani, doar în unsprezece secunde era pe atunci aproape 
o călătorie. 

De ce alesese Mirabeau orăşelul Argenteuil ? 
Fiindcă amintirile sale, cum îi spusese doctorului, se 
legau de acest mic orăşel, iar omul simte o atit de 
mare nevoie să dubleze perioada scurtă de existenţă 
ce i-a fost dată, încît se agaţă, atit cît poate, de trecut, 
pentru a fi tîrît mai încet spre viitor. 

La Argenteuil murise la 11 iulie 1789 tatăl său, 
marchizul de Mirabeau, aşa cum trebuia să moară un 
adevărat gentilom care nu voise să asiste la căderea 
Bastiliei. Aşa că Mirabeau opri trăsura la capătul 
podului de la Argenteuil. 

— Am şi ajuns ? întrebă doctorul. 

— Da şi nu. N-am ajuns încă la castelul Marais, 
situat la un sfert de leghe după Argenteuil. Dar, ceea 
ce facem azi, dragă doctore, am uitat să vă spun,nue 
o vizită, ci un pelerinaj şi încă unul în trei etape. 

— Un pelerinaj ! spuse Gilbert zimbind. Şi la care 
sfint ? 

— La sfîntul Riqueti, dragul meu doctor. E un sfint 
pe care nu-l cunoaşteţi, un sfint pe care oamenii l-au 
canonizat. De fapt, mă îndoiesc că bunul Dumnezeu, 
presupunînd că el se ocupă de toate neroziile de pe 
acest sărman pămînt, a ratificat această canonizare. 
Dar nu e mai puţin sigur că aici a răposat Riqueti, 
marchiz de Mirabeau, Prietenul oamenilor, răpus ca un 

martir de dezmăţul şi excesele nedemnului său fiu, 
Honore-Gabriel-Victor Riqueti, conte de Mirabeau. 

— Ah ! e-adevărat, spuse doctorul. Tatăl dumnea- 
voastră a murit la Argenteuil. lertaţi-mă că am uitat, 
dragul meu conte. Scuza mea este că tocmai soseam 
din America cînd am fost arestat pe şoseaua de la Le 
Havre spre Paris, în primele zile din iulie, şi mă aflam la 
Bastilia în timpul decesului. Am ieşit de-acolo la 14 
iulie, împreună cu alţi şapte prizonieri şi, oricît de mare 
a fost acest eveniment particular, s-a pierdut în noianul 
de evenimente care au izbucnit în aceeaşi lună... Şi 
unde locuia tatăl dumneavoastră ? 

In aceeaşi clipă în care Gilbert punea această 
întrebare, Mirabeau se oprea în faţa grilajului unei case 
situate pe chei, în faţa rîului, de care o despărţea o 
pajişte de aproape trei sute de paşi şi o perdea de 
arbori. 

Văzînd un om oprindu-se înaintea gardului de fier, 
un cîine enorm, din rasa Pirineilor, îşi luă vînt miîrîind, 
îşi scoase capul prin zăbrelele porţii şi încercă să 
înşface o bucată din carnea lui Mirabeau sau un petic 
din hainele sale. 

— La dracu ! doctore, spuse el trăgîndu-se înapoi, 
spre a scăpa de colții albi şi ameninţători ai dulăului. 
Nimic nu s-a schimbat şi sînt primit aici ca pe timpul 
cînd trăia taică-meu. 

Totuşi, un tînăr apăru pe peron, linişti dulăul, îl 
chemă spre el şi se apropie de cei doi străini. 

— Scuzaţi, domnilor, spuse el, stăpiînii n-au nici o 
vină în primirea ce vă face cîinele. Mulţi dintre cei care 
se plimbă pe aici se opresc în faţa acestei case, în care 
a locuit înainte marchizul de Mirabeau, şi cum 
sărmanul Cartouche nu poate înţelege interesul istoric 
legat de locuinţa umililor săi stăpîni, miîriie neîncetat. 
La coteţ, Cartouche ! 

Tînărul făcu un gest de ameninţare şi cîinele, 
continuînd să miriie, plecă şi se ascunse în coteţ. Işi 

trecu prin deschizătura acestuia labele de dinainte, pe 
care îşi culcă botul cu limba sîngerie, cu dinţii ascuţiţi, 
cu ochii de foc. 

In acest timp, Mirabeau şi Gilbert schimbau o 
privire între ei. 

— Domnilor, continuă tînărul, nu mai e altceva în 
spatele gardului decît o gazdă gata să deschidă şi să 
vă primească, dacă curiozitatea dumneavoastră nu se 
mulţumeşte cumva să privească doar exteriorul. 

Gilbert îl împinse pe Mirabeau cu cotul, în semn că 
ar vizita cu plăcere interiorul casei. Mirabeau îl 
înţelese. De altfel, nutrea aceeaşi dorinţă ca şi Gilbert. 

— Domnule, spuse el, ne-aţi citit gîndurile. Ştiam 
că această casă a fost locuită de Prietenul oamenilor şi 
eram curioşi s-o vizităm. 

— Şi curiozitatea dumneavoastră va spori, 
domnilor, spuse tînărul, cînd veţi afla că de două sau 
de trei ori, în timpul în care tatăl a locuit aici, casa a 
fost onorată de vizita ilustrului său fiu care, dacă e 
cazul să credem în tradiţie, n-a fost primit întotdeauna 
aşa cum ar fi meritat şi cum l-am primi noi dacă ar 
avea dorinţa pe care o aveţi dumneavoastră, domnilor, 
şi la care mă grăbesc să subscriu. 

Şi, înclinîndu-se, tînărul deschise poarta în faţa 
celor doi vizitatori, împinse grilajul şi o luă înaintea lor. 

Dar Cartouche nu păru dispus să-i lase să se 
bucure astfel de ospitalitatea ce li se oferea. Se repezi 
din nou în afara coteţului, cu un oribil lătrat. 

Tînărul se interpuse între cîine şi acela dintre 
oaspeţii săi împotriva căruia animalul părea deosebit 
de înverşunat. Dar Mirabeau îl îndepărtă pe tînăr cu o 
mişcare a miinii. 

— Domnule, spuse el, cîinii şi oamenii au lătrat 
puternic la mine : oamenii m-au muşcat uneori, cîinii 
niciodată. De altfel, se pretinde că privirea omenească 
este atotputernică asupra animalelor. Lăsaţi-mă, vă 
rog, să încerc. 

— Domnule, spuse tînărul, alarmat, vă previu că 
dulăul e rău. 

— Lăsaţi, lăsaţi, domnule, răspunse Mirabeau. Am 
de-a face în fiece zi cu fiare mai rele decit el şi chiar azi 
am dat gata o haită întreagă. 

— Da, dar acestei haite i-aţi putut vorbi, spuse 
Gilbert, şi nimeni nu neagă puterea cuvîntului dumnea- 
voastră. 

— Doctore, credeam că sînteţi un adept al 
magnetismului. 

— Fără îndoială. Ei bine ? 

— Ei bine, în acest caz ar trebui să recunoaşteţi 
puterea privirii. Lăsaţi-mă să-l magnetizez pe 
Cartouche. 

Mirabeau vorbea aici cu acel limbaj îndrăzneţ, atît 
de bineînţeles de fiinţele superioare. 

— Daţi-i drumul, spuse Gilbert. 

— Ah ! domnule, repetă tînărul, nu vă expuneţi. 

— Vă rog ! spuse Mirabeau. 

Tînărul se înclină în semn de consimţămint şi se 
îndepărtă spre stînga, pe cînd Gilbert, se îndepărtă 
spre dreapta, cum fac martorii unui duel cînd 
adversarul urmează să tragă asupra celui aflat sub 
ocrotirea lor. 

De altfel, tînărul, urcat pe cele două sau trei 
trepte ale peronului, era gata să-l oprească pe 
Cartouche dacă privirea sau cuvîntul necunoscutului ar 
fi fost insuficiente. 

Cîinele întoarse capul la dreapta şi la stînga, ca şi 
cum ar fi vrut să examineze dacă acel faţă de care 
părea animat de o ură implacabilă era cu adevărat 
lipsit de orice ajutor. Apoi, văzîndu-l singur şi fără 
arme, se tîrî încet în afara coteţului, mai mult şarpe 
decît patruped, îşi luă brusc elan şi, din primul salt, 
depăşi o treime din distanţa ce-l despărţea de 
adversarul său. 

Atunci Mirabeau încrucişă braţele şi, cu acea 
putere care făcea din el un Jupiter tunător al tribunei, 
îşi fixă ochii asupra animalului. 

In acelaşi timp, tot ce putea conţine ca 
electricitate acest trup viguros părea să se urce spre 
fruntea sa. Firele de păr i se zbirliră ca şi coama unui 
leu şi dacă întimplarea nu s-ar fi petrecut la acea oră a 
după-amiezei cînd soarele începe să apună dar 
luminează încă, ci la primele ore ale nopţii, fără 
îndoială că din fiece fir al părului său s-ar fi văzut 
ţişnind o scînteie. 

Cîinele se opri brusc şi-l privi. Mirabeau se lăsă în 
jos, luă un pumn de nisip şi i-l aruncă în faţă. Cîinele 
lătra şi făcu un nou salt, care-l apropie la trei, patru 
paşi de adversarul său. Atunci însă, bărbatul fu acela 
care merse spre cîine. 

Animalul rămase o clipă nemişcat, ca şi cîinele de 
granit al vînătorului Kephalos. Apoi, îngrijorat de înain- 
tarea lui Mirabeau, păru să şovăie între furie şi teamă, 
ameninţă cu dinţii şi cu ochii, dar se lăsă jos, pe picioa- 
rele din spate. In cele din urmă, Mirabeau ridică braţele 
cu acel gest dominator care-i reuşise de atitea ori la 
tribună cînd îşi arunca sarcasmele, injuriile sau ironiile 
asupra adversarilor săi şi cîinele, învins, tremurînd tot, 
se tîrî privind în urma sa dacă retragerea îi era liberă 
şi, întorcîndu-se, intră în mare grabă în cotet. 

Mirabeau îşi ridică privirea, mîndru şi voios ca un 
învingător în jocurile de pe istmul Corint. 

— Ah ! doctore, spuse el, domnul Mirabeau-tatăl 
avea într-adevăr dreptate cînd spunea despre cîini că 
sînt candidaţi la umanitate. Priviţi-l pe acesta, insolent, 
laş, şi-l veţi vedea servil ca şi un om. 

In acelaşi timp lăsă să-i atîrne mîna de-a lungul 
pulpei şi strigă cu un ton de comandă: 

— Aici, Cartouche, aici ! 

Cîinele şovăi, dar, după un gest de nerăbdare din 
partea lui Mirabeau, îşi scoase pentru a doua oară 

capul din coteţ, se tîrî din nou cu ochii ţintă în ochii 
acestuia, străbătu astfel spaţiul ce-l despărţea de 
învingătorul său şi, ajungînd la picioarele acestuia, 
ridică încet şi timid capul şi atinse cu vîrful limbii vîrful 
degetelor lui. 

— E bine, spuse Mirabeau, înapoi la coteţul tău ! 

Făcu un gest şi cîinele plecă să se culce. Apoi, 
întorcîndu-se spre Gilbert, pe cînd tînărul rămăsese pe 
peron tremurînd de teamă şi mut de mirare, spuse : 

— Ştiaţi, dragul meu doctor, la ce mă gindeam 
făcînd nebunia la care aţi fost martor ? 

— Nu, dar spuneţi-mi, căci n-aţi făcut-o din 
simplă bravadă, nu-i aşa ? 

— M-am gîndit la faimoasa noapte de 5 spre 6 
octombrie. Doctore, doctore, aş da jumătate din zilele 
ce-mi mai rămîn de trăit ca regele Ludovic al XVI-lea să 
fi văzut acest cîine repezindu-se asupra mea, intrînd în 
coteţ şi venind apoi să-mi lingă mîna. 

Apoi, adresîndu-se tînărului : 

— Mă veţi ierta că l-am umilit pe Cartouche, nu-i 
aşa, domnule ? Hai să vedem casa Prietenului 
oamenilor, fiindcă doriţi să ne-o arătaţi. 

Tînărul îi făcu loc lui Mirabeau să treacă. De altfel, 
acesta părea să nu aibă nevoie de ghid, cunoscînd 
casa mai bine decit oricine. 

Fără să se oprească la parter, urcă cu repeziciune 
scara împodobită cu o balustradă de fier artistic 
lucrată, spunînd : 

— Pe aici, doctore, pe aici. 

In adevăr, cu elanul care-i era caracteristic, cu 
acel obicei de a domina care făcea parte din 
temperamentul său, din spectator Mirabeau se făcu 
actor, din simplu vizitator, stăpînul casei. 

Gilbert îl urmă. 

Intre timp, tînărul îşi chemă tatăl, om de cincizeci, 
cincizeci şi cinci de ani, şi cele două surori, fetişcane 

de cincisprezece pînă la optsprezece ani, pentru a le 
spune ce oaspete straniu primise. 

Pe cînd le relata istoria supunerii lui Cartouche, 
Mirabeau îi arăta lui Gilbert cabinetul de lucru, 
dormitorul şi salonul marchizului de Mirabeau şi, cum 
fiecare cameră vizitată trezea în el o amintire, 
Mirabeau povestea anecdotă după anecdotă, cu 
farmecul şi cu antrenul ce-i erau proprii. 

Proprietarul şi familia sa îl ascultau pe acest 
cicerone, care le spunea istoria propriei lor case, 
deschizînd bine, pentru a vedea şi auzi totul, ochii mari 
şi urechile. 

Isprăvindu-se vizita apartamentului de la etaj şi 
cum orologiul bisericii din Argenteuil suna de ora 
şapte, lui Mirabeau îi fu fără îndoială teamă că-i va lipsi 
timpul să ducă la bun sfîrşit ceea ce mai avea de făcut, 
de aceea îl grăbi pe Gilbert să coboare, luîndu-i-o 
înainte şi păşind repede peste primele patru trepte. 

— Domnule, spuse atunci proprietarul casei, 
dumneavoastră, care cunoaşteţi atitea întîmplări cu 
privire la marchizul de Mirabeau şi ilustrul său fiu, mi 
se pare că aţi avea de povestit, desigur dacă binevoiţi 
s-o faceţi, o întreagă istorie despre aceste patru trepte, 
care n-ar fi cea mai puţin ciudată din povestirile 
dumneavoastră. 

Mirabeau se opri şi zimbi. 

— E adevărat, spuse, dar pe aceasta intenţionam 
s-o trec sub tăcere. 

— Şi de ce, conte ? întrebă doctorul. 

— Pe legea mea, veţi judeca şi singur. leşind din 
donjonul de la Vincennes, unde stătuse optsprezece 
luni, Mirabeau, care avea dublul vîrstei fiului risipitor şi 
care nu vedea nici un indiciu că s-ar pregăti tăierea 
viţelului gras de bucurie pentru întoarcerea sa, avu 
ideea să vină să ceară partea de avere ce i se cuvenea 
prin lege. Existau două motive pentru ca Mirabeau să 
fie rău primit în casa părintească : în primul rînd, ieşea 

de la Vincennes împotriva dorinţei marchizului ; în al 
doilea rînd, venea acasă să ceară bani. Rezultatul a 
fost că marchizul, ocupat să termine o operă de 
binefacere, se ridică la vederea fiului său, apucă 
bastonul la primele cuvinte pronunţate de acesta şi se 
repezi asupra lui în clipa cînd auzi cuvîntul bani. 
Contele îşi cunoştea tatăl, spera totuşi că cei treizeci şi 
şapte de ani ai săi îl vor salva de pedeapsa de care era 
ameninţat. Contele îşi recunoscu eroarea cînd simţi că 
loviturile de baston plouă pe umerii săi. 

— Cum ! E posibil ? Lovituri de baston ? întrebă 
Gilbert. 

— Da, adevărate, solide lovituri de baston, nu 
dintre cele ce se dau şi se primesc la Comedia franceză 
în piesele lui Moliere, ci lovituri de baston reale, bune 
de spart capul sau de rupt braţul. 

— Şi ce a făcut contele Mirabeau ? întrebă 
Gilbert. 

— Asta-i bună ! A făcut ceea ce a făcut Horaţiu în 
prima sa luptă— a luat-o la fugă. Din nefericire, n-avea, 
cum avusese Horaţiu, un scut, căci în loc să-l arunce, 
cum a făcut poetul, s-ar fi servit de el pentru a para 
loviturile. Dar, neavîndu-l, cobori val-vîrtej primele 
patru trepte ale acestei scări, cam cum am făcut-o eu 
acum, poate ceva şi mai repede. Ajuns aici se întoarse 
şi, ridicînd bastonul la rîndul său spuse tatălui său 
„Opreşte-te, domnule, sub patru trepte nu mai există 
părinţi !” Era un calambur destul de nereuşit, care-l 
opri totuşi pe bătrîn cu mai mult succes decit ar fi 
reuşit cel mai bun argument. „Ah ! spuse el, ce 
nenorocire că judecătorul senioral e mort, i-aş fi scris 
ce-ai spus.” Mirabeau, continuă povestitorul, era prea 
bun strateg să nu profite de ocazia ce i se oferea spre 
a se retrage. Cobori restul treptelor aproape la fel de 
repede cum coborise primele patru şi, spre marea sa 
durere, nu se mai înapoie niciodată în casa 

părintească. E un mare netrebnic, nu-i aşa, doctore, 
acest conte de Mirabeau ? 

— Oh ! domnule — spuse tînărul apropiindu-se de 
Mirabeau cu mîinile împreunate, ca şi cum ar fi cerut 
iertare oaspetelui său că are o părere contrarie — 
totuşi este un om atît de mare! 

Mirabeau îl privi pe tînăr drept în faţă. 

— Ah ! ah ! făcu el, mai există oameni care 
gîndesc astfel despre contele de Mirabeau ? 

— Da, domnule, spuse tînărul, şi cu riscul de a nu 
vă fi pe plac, eu sînt în primul rînd. 

— Oh ! reluă Mirabeau rizînd, nu trebuie să se 
spună asta cu glas tare în această casă, tinere, sau 
zidurile se vor prăbuşi peste capul dumitale. 

Apoi, salutînd respectuos pe bătrîn şi curtenitor pe 
cele două tinere fete, traversă grădina, trimiţind cu 
mîna un semn de prietenie lui Cartouche, care i-l 
înapoie printr-un fel de miriit în care un rest de revoltă 
se amesteca cu supunerea. 

Gilbert îl urmă pe Mirabeau, care porunci vizitiului 
să intre în oraş şi să oprească în faţa bisericii. 

La cotul primei străzi opri însă trăsura şi scoţind 
din buzunar o carte de vizită, spuse servitorului : 

— Teisch, transmite-i din partea mea această 
carte de vizită tînărului care nu împărtăşeşte părerea 
mea despre domnul de Mirabeau. 

Apoi, cu un suspin, adăugă: 

— Ah ! doctore, iată unul care n-a citit încă Marea 
trădare a domnului de Mirabeau ! 

Teisch reveni. Era urmat de tînăr. 

— Oh! domnule conte, spuse acesta cu un accent 
de admiraţie asupra căruia nu te puteai înşela, 
acordaţi-mi ce i-aţi acordat lui Cartouche, onoarea de a 
vă săruta mîna. 

Mirabeau deschise braţele şi îl strînse pe tînăr la 


piept. 

— Domnule conte, mă numesc Mornais. Dacă 
vreodată aveţi nevoie de cineva care să moară pentru 
dumneavoastră, amintiţi-vă de mine. 

Ochii lui Mirabeau se umplură de lacrimi. 

— Doctore, spuse el, iată-i pe oamenii care vor 
veni după noi. Cred că valorează mai mult decît noi, pe 
cuvînt de onoare ! 

Capitolul 57, 
O FEMEIE CARE SEAMANA CU REGINA 


Trăsura se opri la poarta bisericii din Argenteuil. 

— V-am spus că nu m-am întors niciodată la 
Argenteuil din ziua în care tatăl meu m-a gonit de 
acasă cu lovituri de baston. M-am înşelat : m-am 
înapoiat în ziua în care l-am condus, în sicriu, în 
această biserică. 

Şi Mirabeau cobori din trăsură, îşi luă pălăria în 
mînă şi, cu capul descoperit, cu un pas lent şi solemn, 
intră în biserică. 

Se amestecau în acest om straniu atitea 
sentimente opuse, încît avea uneori veleităţi religioase 
în epoca în care toţi erau filozofi şi în care unii 
împingeau filozofia pînă la ateism. _ 

Gilbert îl urma la cîţiva paşi. II văzu pe Mirabeau 
traversînd biserica şi sprijinindu-se, aproape de altarul 
Fecioarei, de o coloană masivă al cărei capitel roman 
părea să poarte înscrisă o dată din secolul al XII-lea. 
Înclină capul, ochii i se fixară pe o lespede neagră din 
mijlocul capelei. 

Doctorul căută să-şi dea seama ce absorbea în 
asemenea grad mintea lui Mirabeau : ochii săi îi 
urmăriră privirea şi se opriră pe o inscripţie care suna 
astfel : 


Aici odihneşte _ 
FRANÇOISE DE CASTELLANE, MARCHIZA DE 
MIRABEAU 
Model de pietate şi de virtute, soţie fericită, mamă 
fericită. 
Născută în Dauphine în 1685, decedată la Paris în 
1769. Depusă la Saint-Suplice, apoi transportată aici 
pentru a fi alături în acelaşi mormînt cu demnul său fiu 

VICTOR DE RIQUETI, MARCHIZ DE MIRABEAU 
supranumit Prietenul oamenilor. 
Născut la Pertuis, în Proventa, la 4 octombrie 
1715, mort la Argenteuil, la 11 iulie 1789. 
Rugaţi-vă Domnului pentru sufletele lor. 


Cultul morţii este atît de puternic, încît doctorul 
Gilbert plecă o clipă capul şi îşi sondă memoria spre a 
vedea dacă nu-i rămăsese vreo rugăciune în minte, 
pentru a da ascultare invitaţiei ce o adresează oricărui 
creştin o lespede de mormînt ce o are în faţă. 

Dacă Gilbert ar fi ştiut vreodată în copilărie, ceea 
ce e îndoielnic, să vorbească limba umilinţei şi a 
credinţei, îndoiala, cangrena ultimului secol, venise să 
şteargă şi ultimul rînd din această carte vie, iar filozofia 
înscrisese în locul lor sofismele şi paradoxurile sale. 

Simţindu-se cu sufletul uscat şi gura mută, el 
ridică ochii şi văzu două lacrimi alunecînd pe faţa 
puternică a lui Mirabeau, brăzdată de pasiuni ca şi 
pămîntul unui vulcan de lavă. 

Aceste două lacrimi ale lui Mirabeau provocară o 
emoție ciudată lui Gilbert. Merse spre el şi îi strînse 
mîna. 

Mirabeau înţelese. 

Lacrimi vărsate în amintirea tatălui care îl 
trimisese la închisoare, îl torturase şi îl martirizase pe 
Mirabeau ar fi fost lacrimi de neînțeles sau banale. Se 
grăbi deci să-i explice lui Gilbert cauza adevărată a 
acestei sensibilităţi. 

— Era o femeie demnă, spuse el, această 
Françoise de Castellane, mama tatălui meu. Cînd toată 
lumea mă găsea hidos, ea singură mă găsea doar urit; 
cînd toata lumea mă ura, ea aproape mă iubea ! Dar, îl 
iubea mai presus de orice pe fiul său. Vezi, dragă 
Gilbert, de aceea i-am şi adunat aici. Pe mine cu cine 
mă vor aşeza alături ? Ce oseminte vor dormi lîngă ale 
mele ?... Nu am măcar un cîine să mă iubească! 

Şi rîse cu durere în suflet. 

— Domnule, spuse un glas cu acea amprentă 
aspră şi plină de reproş care nu aparţine decit 
evlavioşilor, nu se rîde într-o biserică ! 

Mirabeau îşi întoarse obrazul pe care curgeau 
lacrimile spre locul de unde venea glasul şi zări un 
preot. 

— Domnule, răspunse el cu blîndeţe, sînteţi 
preotul care slujeşte în această capelă ? 

— Da... Ce doriţi de lael? 

— Aveţi mulţi săraci în parohia dumneavoastră ? 

— Mai mulţi decit din aceia care ar fi dispuşi să 
facă vreo milostenie... 

— Cunoaşteţi totuşi cîteva suflete caritabile, 
cîteva persoane cu spirit filantropic ?... 

Preotul începu să rîdă. 

— Domnule, observă Mirabeau, am crezut că mi- 
aţi făcut onoarea să-mi spuneţi că nu se ride în 
biserică... 

— Domnule ! spuse preotul jignit, aveţi cumva 
pretenţia să-mi daţi o lecţie ?... 

— Nu, domnule, doar să vă dovedesc că oameni 
care socot că e de datoria lor să vină în ajutorul fraţilor 
lor nu sînt chiar atît de rari cum credeţi. lată, domnule, 
după toate probabilitățile voi locui în castelul Marais. Ei 
bine, orice muncitor fără lucru va găsi acolo de lucru şi 
un salariu bun, orice bătrîn flămînd va găsi pîine, orice 
om bolnav, indiferent de opiniile sale politice şi 
principiile sale religioase, va găsi ajutor, şi, începînd de 
azi, domnule preot, vă ofer în acest scop un credit de o 
mie de franci pe lună. 

Şi, rupînd o filă din carnetul său, scrise pe ea cu 
creionul : 


Bun pentru suma de douăsprezece mii de franci, 


de care domnul preot din Argenteuil va putea dispune 
din fondurile mele, în rate de cite o mie de franci pe 

lună, care vor fi întrebuințaţi de el pentru opere de 
binefacere, începînd din ziua instalării mele în castelul 
Marais. 
intocmit în biserica din Argenteuil şi semnat pe 
altarul Fecioarei. Pa _ 
MIRABEAU, INTIIUL NASCUT 


Mirabeau scrisese şi semnase într-adevăr această 
poliţă pe altarul Fecioarei, pe care o predă preotului, 
uluit înainte de a fi citit semnătura, şi mai uluit după ce 
o citi. leşi apoi din biserică, făcînd semn doctorului 
Gilbert să-l urmeze. Luară din nou trăsura. 

In puţinul timp cît stătuse Mirabeau la Argenteuil 
lăsase în urma sa două amintiri care aveau să crească 
în posteritate. 

Anumitor personalităţi le este dat să facă să izbuc- 
nească un eveniment în orice loc unde le calcă piciorul. 
Astfel era Cadmus presărînd soldaţi pe pămîntul Tebei. 
Astfel era Hercule înfăptuind cele douăsprezece munci 
ale sale pe tot pămîntul. 

Şi azi încă — deşi Mirabeau este mort de şaizeci 
de ani — şi azi încă dacă veţi face la Argenteuil cele 
două popasuri făcute de Mirabeau şi doar dacă vila va 
fi nelocuită şi biserica pustie nu veţi găsi pe cineva 
care să nu vă povestească în toate amănuntele, ca şi 
cum evenimentul s-ar fi petrecut ieri, ceea ce v-am 
povestit mai sus. 

Trăsura merse pe strada mare pînă la capătul ei, 
apoi ieşi din Argenteuil şi merse pe drumul spre 
Besons. Nu făcu mai mult de o sută de paşi pe acest 
drum, cînd Mirabeau zări la dreapta sa arborii stufoşi ai 
unui parc, despărțiți de acoperişurile de culoarea 
ardeziei ale castelului şi acareturilor sale. 

Era Marais. 

La dreapta şoselei pe care mergea trăsura, înainte 
de a ajunge la drumeagul care duce din această şosea 
la gardul castelului, se afla o colibă sărăcăcioasă. In 

faţa pragului ei o femeie stătea pe un scăunel de lemn, 
ţinînd în braţe un copil slab, palid, mistuit de friguri. 
Mama, tot legănind acest semicadavru, ridica ochii 
spre cer şi plîingea. Se adresa aceluia căruia i se 
adresează oamenii cînd nu mai aşteaptă nimic de la 
ceilalţi oameni. 

Mirabeau ţintui din depărtare ochii asupra acestui 
trist spectacol. 

— Doctore, îi zise lui Gilbert, sînt superstiţios ca 
un bătrîn. Dacă acest copil moare, nu mă mai mut în 
castelul Marais. Vedeţi ce se poate face, asta vă 
priveşte. 

Şi opri trăsura în faţa colibei. 

— Doctore, reluă el, cum nu mai am la dispoziţie 
decît douăzeci de minute de lumină pentru a vizita 
castelul, vă las aici. Vă rog să veniţi mai tirziu după 
mine şi să-mi spuneţi dacă speraţi să salvaţi copilul. 

Apoi i se adresă mamei: 

— Dragă femeie, iată-l pe acest domn, care e un 
mare medic. Mulţumiţi Providenţei care vi-l trimite. Va 
încerca să vă însănătoşească pruncul. 

Femeia nu ştia dacă e vis sau aievea. Ea se ridică, 
cu copilul în braţe, şi murmură mulţumiri. 

Gilbert cobori. 

Trăsura îşi urmă drumul. Cinci minute mai tîrziu, 

Teisch suna la poarta castelului. 
A Statură cîtva timp fără să vadă apărînd pe cineva. 
In cele din urmă veni să deschidă un bărbat care, după 
costumul ce-l purta, puteai recunoaşte că este 
grădinar. 

Mirabeau se informă mai întîi de starea în care se 
află castelul. Castelul putea fi foarte bine locuit, după 
cum spunea  grădinarul şi după cum, trebuie 
recunoscut, apărea la prima vedere. Făcea parte din 
domeniul abației Saint-Denis, ca reşedinţă a stăreţiei 
din Argenteuil, şi era pus în vînzare ca urmare a 
decretelor privind bunurile clerului. 

Spusesem că Mirabeau cunoştea dinainte castelul, 
dar nu avusese niciodată prilejul să-l cerceteze atit de 
amănunţit ca în această împrejurare. 

După ce se deschise poarta, intrară într-o primă 
curte, aproape pătrată. In dreapta se afla un pavilion 
locuit de grădinar, în stînga un al doilea pavilion care, 
datorită cochetăriei cu care era împodobit chiar şi în 
exterior, îl făcea pe privitor să se îndoiască o clipă că 
ar putea fi perechea primului. 

Era totuşi perechea acestuia, dar, dintr-un pavilion 
de rînd, ornamentele făcuseră din el o locuinţă aproape 
aristocratică. Arbuşti uriaşi de trandafir, plini cu flori, îl 
îmbrăcau într-un veşmînt multicolor, pe cînd o centură 
de viţă îi încingea mijlocul cu un cordon verde. Fiecare 
fereastră era acoperită de o perdea de garoafe, floarea 
soarelui, cerceluşi, ale căror ramuri groase, ale căror 
flori deschise împiedicau în acelaşi timp soarele şi 
privirea să pătrundă în apartament. O grădină mică 
plină de crini, de cactuşi, de narcise — un veritabil 
covor care părea brodat de mîna Penelopei — alături 
de casă se întindea pe toată lungimea acestei prime 
curţi, armonizîndu-se minunat cu o gigantică salcie 
plingătoare şi cu ulmii splendizi plantați pe partea 
opusă. 

Am mai vorbit de pasiunea lui Mirabeau pentru 
flori. Văzînd acest pavilion pierdut printre trandafiri, 
această încîntătoare grădină care părea să facă parte 
din căsuţa Florei, el scoase un strigăt de bucurie şi 
spuse grădinarului : 

— Oh ! acest pavilion e de închiriat sau de 
vînzare, prietene ? ' 

— Fără îndoială, domnule, răspunse acesta, 
fiindcă aparține castelului, iar castelul e de vînzare sau 
de închiriat. Numai că el este locuit în acest moment. 
Dar cum nu există contract, dacă domnul va lua 
castelul, se va putea cere persoanei care locuieşte aici 
să se mute. 

— Ah ! spuse Mirabeau. Şi cine e această 
persoană? 

— O doamnă. 

— Tinără ?... 

— De treizeci, treizeci şi cinci de ani. 

— Frumoasă ?... 

— Foarte frumoasă. 

— Bine, spuse Mirabeau, vom vedea. O vecină 
frumoasă nu strică... Arată-mi castelul, prietene. 

Grădinarul merse înaintea lui Mirabeau, trecu un 
pod care despărţea prima curte de a doua şi pe sub 
care curgea un pîrîu. Acolo grădinarul se opri. 

— Dacă domnul, spuse el, nu doreşte s-o 
deranjeze pe doamna din pavilion, acest lucru va fi cu 
atit mai simplu cu cît pîrîul izolează complet porţiunea 
de parc aparţinînd pavilionului de restul grădinii : ea va 
fi la ea, şi domnul va fi la el acasă. 

— Bine, bine, spuse Mirabeau. Să vedem castelul. 

Şi urcă sprinten cele cinci trepte ale peronului. 
Grădinarul deschise poarta principală. 

Această poartă dădea într-un vestibul cu 
stucaturi, avînd nişe cu statui şi coloane cu vaze pe 
ele, după moda timpului. Printr-o uşă din fundul acestui 
vestibul, în faţa porţii de intrare, se putea ieşi în 
grădină. La dreapta vestibulului se aflau sala de biliard 
şi sufrageria. La stînga două saloane, unul mare şi altul 
mic. 

Acest prim aranjament îi plăcu destul de mult lui 
Mirabeau care, dealtfel, părea distrat şi nerăbdător. 

Urcară la primul etaj. 

Acesta se compunea dintr-un salon mare, minunat 
aşezat spre a servi drept cabinet de lucru, şi trei, patru 
camere de dormit pentru stăpîni. Ferestrele salonului şi 
ale dormitoarelor erau închise. 

Mirabeau se duse el însuşi spre una din ferestre şi 
o deschise. Grădinarul voi să le deschidă pe celelalte. 

Dar Mirabeau îi făcu un semn cu mîna şi grădinarul se 
opri. 

Exact dedesubtul ferestrei pe care tocmai o 
deschisese Mirabeau, la picioarele unei imense sălcii 
plingătoare, o femeie citea, pe jumătate culcată, în 
timp ce un copil de cinci, şase ani, se juca la cîţiva paşi 
de ea pe pajişte şi printre flori. 

Mirabeau înţelese că era doamna din pavilion. 

Era imposibil să fii mai grațios şi mai elegant 
îmbrăcat decit această femeie, cu rochia ei de casă din 
muselină, garnisită cu dantele, acoperind o rochie 
lungă pînă la genunchi, de tafta albă, plisată, cu 
panglici roz şi albe ; cu corsajul din muselină roz, cu 
volane plisate, roze şi albe ca şi rochia ; cu corsajul din 
tafta, cu funde de aceeaşi culoare şi cu capişonul 
împodobit tot cu dantelă care cădea ca un voal şi prin 
care, ca printr-un abur, se putea desluşi obrazul ei. 

Mini fine, lungi, cu unghii aristocratice. Picioare 
de copil, încălţate cu pantofi de casă din tafta albă cu 
fundiţe roz, completau acest armonios şi seducător 
ansamblu. 

Copilul, îmbrăcat numai în satin alb, purta — 
amestec bizar, destul de obişnuit de altfel pe atunci — 
o mică pălărie după moda lui Henric al IV-lea, cu o 
cingătoare tricoloră. 

De altfel, acelaşi costum l-a purtat tînărul delfin 
cînd a apărut ultima oară cu mama sa la balconul 
palatului Tuileries. 

Semnul făcut de Mirabeau avea drept scop să nu 
fie deranjată frumoasa cititoare. 

Era într-adevăr femeia din pavilionul florilor ; era 
într-adevăr regina grădinii de crini, de cactuşi şi de 
narcise; în sfîrşit, era într-adevăr vecina lui Mirabeau, 
pe care acest bărbat cu simţurile aspirîind totdeauna 
spre voluptate ar fi ales-o cu siguranţă dacă 
întîmplarea nu i-ar fi adus-o în cale. 

Un timp sorbi din ochi fermecătoarea creatură, 
nemişcată ca o statuie, ea ignorînd totalmente privirea 
arzătoare de care era învăluită. Dar, fie din întîmplare, 
fie datorită unui curent magnetic, ochii i se dezlipiră de 
carte şi se îndreptară spre fereastră. 

II zări pe Mirabeau, scoase un mic strigăt de 
surpriză, se ridică, chemă copilul, se îndepărtă ţinîndu-l 
de mînă, nu fără a întoarce capul de două-trei ori, şi 
dispăru împreună cu băieţelul printre arbori, iar 
Mirabeau urmări diferitele  reapariţii ale rochiei 
strălucitoare, al cărui alb lupta cu primele umbre ale 
nopţii. 

La strigătul de surpriză scos de necunoscută, 
Mirabeau scoase şi el un strigăt de mirare. 

Această femeie avea nu numai un mers de regină 
ci, atît cît îţi permitea să apreciezi prin voalul de 
dantelă care-i acoperea pe jumătate obrazul, avea 
chiar trăsăturile Mariei-Antoaneta. 

Copilul contribuia şi el la asemănare. Avea virsta 
fiului reginei; al reginei, al cărei mers, al cărei obraz, 
ale cărei cele mai neînsemnate mişcări rămăseseră atît 
de prezente nu numai în amintirea, nu, am spune mai 
mult, în sufletul lui Mirabeau de la întrevederea de la 
Saint-Cloud, încît ar fi recunoscut-o oriunde ar fi întîlnit- 
o, chiar dacă ar fi fost înconjurată de acel nor divin cu 
care Virgiliu o acoperă pe Venus cînd aceasta îi apare 
fiului său pe ţărmul Cartaginei. 

Ce minune stranie aducea oare în parcul casei, pe 
care urma s-o închirieze Mirabeau, o femeie 
misterioasă care, dacă nu era regina, era cel puţin 
portretul ei viu. 

In acest moment Mirabeau simţi că o mînă se lasă 
pe umărul său. 

Capitolul 58 
ÎN CARE INFLUENŢA DOAMNEI | 
NECUNOSCUTE ÎNCEPE SĂ SE FACĂ 
SIMȚITĂ 


Mirabeau se întoarse tresărind. Cel care-i pusese 
mîna pe umăr era doctorul Gilbert. 

— Ah ! spuse Mirabeau, dumneata eşti, dragă 
dootore. Ei bine ? 

— Ei bine, spuse Gilbert, am văzut copilul. 

— Şi speraţi să-l salvaţi ? 

— Niciodată un medic nu trebuie să piardă 
speranţa, chiar dacă se află în faţa morţii. 

— Drace, spuse Mirabeau, asta înseamnă că 
boala e gravă. 

— Mai mult decit gravă, dragul meu conte, ea 
este mortală. 

— Totuşi, ce boală este ? 

— Tocmai voiam să intru în cîteva detalii ale 
acestui subiect, ţinînd seama că aceste detalii nu vor fi 
lipsite de interes pentru un om care a luat, fără să ştie 
la ce se expune, hotărîrea de a locui acest castel. 

— Hait ! făcu Mirabeau, vreţi să-mi spuneţi că risc 
să mă îmbolnăvesc de holeră ? 

— Nu, dar vă voi spune cum a luat sărmanul copil 
frigurile de pe urma cărora va fi, după toate probabili- 
tăţile, mort în opt zile. Mama sa cosea fînul împreună 
cu grădinarul şi, spre a fi mai liberă, a aşezat copilul la 
cîţiva paşi de rîpele cu apă stătută ce înconjură parcul. 
Sărmana femeie, care habar n-are de mişcarea dublă a 
pămîntului, culcase mica creatură la umbră, fără a 
bănui că peste o oră umbra va face loc soarelui. Cînd a 
venit să-şi ia copilul, atrasă de ţipetele sale, l-a găsit 
de două ori atins : atins de insolaţia puternică care-i 
lovise creierul fraged ; atins de absorbirea emanaţiei 


493 


din mlaştină, care i-a provocat ceea ce se cheamă 
otrăvire palustră. 

— Scuzaţi-mă, doctore, spuse Mirabeau, dar nu 
vă prea înţeleg. 

— Să vedem. N-aţi auzit vorbindu-se de febra 
mlaştinilor Pontine ? Nu cunoaşteţi, cel puţin din 
auzite, miasmele distrugătoare pe care le exală 
mlaştinile toscane ? N-aţi citit în lucrările poetului 
florentin cum a murit Pia dei Tolomei ? 

— Ba da, doctore, ştiu toate astea, dar ca om de 
lume şi poet, şi nu în calitate de chimist sau medic. 
Cabanis mi-a spus ceva asemănător ultima dată cînd 
m-am văzut cu el, relativ la sala Manège, unde ne 
simţim foarte prost. El pretindea chiar că, dacă nu ies 
de trei ori din fiecare şedinţă pentru a respira aerul 
grădinii Tuileries, voi muri otrăvit. 

— Şi Cabanis avea dreptate. 

— Vreţi să-mi explicaţi asta, doctore ? Mi-aţi face 
plăcere. 

— Serios. 

— Da, ştiu suficient de bine limba greacă şi 
latina. În cei aproape cinci ani de închisoare făcuţi la 
diferite intervale, graţie susceptibilităţilor sociale ale 
tatălui meu, am studiat suficient de bine antichitatea. 
In timpul meu liber am scris chiar despre moravurile 
antichităţii o carte obscenă care nu e lipsită, totuşi, de 
o oarecare ştiinţă. Dar mi-e total necunoscut felul cum 
poţi fi otrăvit în sala Adunării Naţionale, în afară de 
cazul cînd eşti muşcat de abatele Maury, sau citeşti 
ziarul domnului Marat. 

— Am să v-o spun eu. Poate explicaţia va fi destul 
de neclară pentru un om care are modestia să 
mărturisească că e slab în fizică şi ignorant în chimie. 
Totuşi, voi încerca să fiu cît mai clar posibil. 

— Vorbiţi, doctore. Niciodată nu veţi găsi un 
ascultător mai dornic să înveţe. 

— Arhitectul care a construit sala Manège — şi 
din nenorocire arhitecţii sînt, ca şi dumneavoastră, 
dragul meu conte, destul de slabi chimişti — nu s-a 
gîndit să construiască hornuri pentru evacuarea aerului 
viciat, nici ţevi pentru împrospătare. De aici rezultă că 
cele o mie o sută de guri care, închise în această sală, 
inspiră oxigenul şi expiră în schimb vapori carbonici, 
fac ca la capătul unei ore de şedinţă, mai ales iarna, 
aerul să nu mai fie respirabil. 

— lată exact lucrul de care am vrut să-mi dau 
seama, chiar dac-ar fi numai pentru a-l informa pe 
Bailly. 

— Nimic mai simplu decit această explicaţie 
aerul pur, aerul aşa cum e destinat să fie inspirat de 
plămiînii noştri, aerul aşa cum îl respirăm într-o casă pe 
jumătate îndreptată spre răsărit, cu un curs de apă în 
apropiere, adică în cele mai bune condiţii în care aerul 
poate fi respirat, se compune din şaptezeci şi opt de 
părţi de oxigen, din douăzeci şi una de părţi de azot şi 
din două părţi din ceea ce numim vapori de apă. 

— Foarte bine ! Pînă aici am înţeles şi notez 
cifrele dumneavoastră. 

— Ei bine, ascultați mai departe. Sîngele din vine 
este adus negru şi încărcat cu carbon în plămiîni, unde 
el trebuie revitalizat prin contactul cu aerul dinafară, 
adică cu oxigenul, pe care acţiunea inspiratorie îl va 
lua din aerul liber. Aici se produce un fenomen dublu, 
pe care noi îl numim hematoză. Oxigenul pus în 
contact cu sîngele, se combină cu el, din negru cum 
era îl face roşu şi-i dă astfel elementul de viaţă necesar 
fiecărui organism. In acelaşi timp carbonul, care se 
combină cu o parte din oxigen, se transformă în acid 
carbonic sau oxid de carbon şi este eliminat, în 
amestec cu o oarecare cantitate de vapori de apă, prin 
actul expiraţiei. Ei bine, acest aer pur absorbit prin 
inspiraţie, acest aer viciat, eliminat prin expiraţie 
formează, într-o sală închisă, o atmosferă care nu 

numai că încetează să fie respirabilă, dar care poate să 
ajungă să producă o veritabilă otrăvire. 

— Astfel încît, după părerea dumneavoastră, sînt 
de pe acum pe jumătate otrăvit ? 

— Exact. Durerile dumneavoastră interne nu se 
datorează altei cauze. Bineînţeles, adaug la otrăvirea 
din sala Manège pe cea din sala arhiepiscopiei, cea din 
donjonul Vincennes, cea din fortul Joux şi din castelul 
If. Nu vă amintiţi ce spunea doamna de Bellegarde că 
la castelul din Vincennes există o cameră care face cît 
greutatea sa în arsenic ? 

— Astfel încît, dragă doctore, bietul copil este 
total otrăvit, iar eu pe jumătate. 

— Da, dragă conte. Şi otrăvirea i-a provocat o 
febră pernicioasă care s-a stabilit în creier şi în 
meninge. Această febră a produs o boală denumită 
simplu febră cerebrală şi pe care eu aş boteza-o, dacă 
îmi daţi voie, cu un nume nou, o hydrocefalită acută. 
De aici convulsiile, obrazul tumefiat, buzele violete ; de 
aici un pronunţat trismus al maxilarelor, de aici ochii 
daţi peste cap ; de aici respiraţia gifiitoare, freamătul 
pulsului în locul bătăilor ; de aici, în sfirşit, sudoarea 
viscoasă care acoperă întregul său trup. 

— La dracu ! dragul meu doctor, ştiaţi că numai 
enumerarea ce mi-o faceţi îmi dă fiori ? Chiar aşa : cînd 
aud un medic vorbind în termeni tehnici e ca şi atunci 
cînd citesc o hirtie timbrată, redactată cu tertipuri. Mi 
se pare totdeauna că cel mai dulce lucru ce mă 
aşteaptă e moartea. Şi ce i-aţi prescris sărmanului 
micuţ ? 

— Tratamentul cel mai energic. Şi mă grăbesc să 
vă spun că vreo doi ludovici înveliţi în reţetă au hotărît- 
o pe mamă să-l urmeze. Deci, comprese răcoritoare pe 
cap, stimulante la extremităţi, vomitive, chinină în 
decoct. 

— Nu e puţin ! Şi toate astea nu vor ajuta la 
nimic?... 

— Toate astea, fără ajutorul naturii, nu vor face 
mare lucru. Pentru liniştea conştiinţei mele, am 
prescris acest tratament!. Ingerul său păzitor, dacă 
sărmanul copil are unul, va face restul. 

— Hm ! făcu Mirabeau. 

—  Inţelegeţi, nu-i aşa? spuse Gilbert. 

— Teoria dumneavoastră despre otrăvirea cu 
oxid de carbon ? Aproape. 

— Nu. nu asta. Vreau să spun că aerul castelului 
Marais nu vă prieşte. 

— Credeţi, doctore ? 

— Sînt sigur. 

— Ar fi mare păcat, căci castelul îmi convine de 
minune. 

— Vă recunosc bine în asta, veşnic duşman al 
propriei dumneavoastră persoane ! Vă recomand o 
înălțime, luați un teren plat. Vă recomand un curs de 
apă, alegeți o apă stătută. 

— Dar uite ce parc... dar priviţi aceşti arbori, 
doctore. 

— Dormiţi o singură noapte cu fereastra 
deschisă, conte, sau plimbaţi-vă după unsprezece 
seara la umbra acestor frumoşi copaci şi-mi veţi spune 
noutăţi a doua zi... 

— Adică, în loc să fiu otrăvit pe jumătate, cum 
sînt acum, a doua zi aş fi cu totul otrăvit ?... 

— Mi-aţi cerut adevărul ? 

— Da. Şi mi-l spuneţi, nu-i aşa ? 

— Oh ! în toată cruzimea sa. Vă cunosc, dragă 
conte. Veniţi aici să fugiţi de lume, lumea va veni să vă 
caute. Fiecare îşi tîrăşte lanţul după el, fie de fier, fie 
de aur, fie de flori. Lanţul dumneavoastră personal este 
plăcerea în timpul nopţii şi studiul în timpul zilei. Cît aţi 


1 În 1790 nu se cunoştea încă sulfatul de chinină şi nu se 
puneau lipitori după ureche. Reţeta doctorului Gilbert era prin 
urmare completă, atît cît permitea nivelul ştiinţei la sfîrşitul se- 
colului al XVIII-lea. (N. A.) 

fost tînăr, voluptatea v-a odihnit de muncă, dar munca 
v-a epuizat zilele şi voluptatea v-a obosit nopţile. Îmi 
spuneaţi chiar dumneavoastră, în limbajul atît de 
expresiv şi de colorat pe care-l folosiţi, că vă simţiţi 
trecînd de la vară la toamnă. Ei bine, dragul meu 
conte, drept urmare a excesului de plăcere noaptea, 
drept urmare a excesului de muncă ziua, sînt obligat să 
vă iau sînge. Ei bine, în acest moment de scădere a 
forţelor, gîndiţi-vă, veţi fi mai apt ca niciodată să 
inspirați acest aer, viciat noaptea de arborii mari din 
parc, viciat ziua de miasmele palustre din această apă 
moartă. Atunci, ce vreţi ? Veţi fi doi împotriva mea, 
amîndoi mai puternici decît mine : dumneavoastră şi 
natura. Aşa că voi fi necesarmente înfrînt. 

— Astfel, dragă doctore, credeţi că voi pieri din 
pricina viscerelor ?... Drace ! Mă întristaţi spunîndu-mi 
acest lucru. Bolile datorate lor sînt lungi şi dureroase ! 
Aş prefera vreo apoplexie fulgerătoare sau vreun 
anevrism. N-aţi putea să-mi aranjaţi ceva asemănător? 

— Oh ! dragul meu conte, spuse Gilbert, vă rog 
să nu-mi cereţi nimic de acest fel. Ceea ce doriţi s-a 
făcut, sau se va face. După părerea mea, viscerele 
dumneavoastră nu sînt decît secundare şi primul rol îl 
joacă şi îl va juca la dumneavoastră inima. Din 
nenorocire, bolile de inimă sînt numeroase şi variate la 
oamenii de vîrsta dumneavoastră şi nu duc totdeauna 
la o moarte fulgerătoare. Regula generală, dragul meu 
conte, ascultați bine acest lucru, nu e scrisă nicăieri, 
dar vă spun eu, ca observator filozof mai mult decît 
medic: bolile acute ale omului urmează o ordine 
aproape absolută ; la copil creierul se îmbolnăveşte în 
primul rînd ; la adolescent pieptul ; la adult viscerele 
inferioare ; în sfîrşit, la bătrîn, creierul sau inima, adică 
ceea ce a gindit şi a suferit mult. Astfel, cînd ştiinţa îşi 
va fi spus ultimul cuvînt, cînd întreaga creaţie 
cercetată de om îşi va fi furnizat ultimul secret, cînd 
orice boală îşi va fi găsit leacul, cînd omul, cu cîteva 

excepţii, nu va muri — ca şi animalele ce-l înconjură — 
decît de bătrineţe, singurele două organe atacabile la 
el vor rămîne creierul şi inima, şi încă moartea din 
cauza creierului va avea drept cauză iniţială boala 
inimii. 

— La naiba! dragul meu doctor, spuse Mirabeau, 
nu aveţi idee cît mă interesează ce spuneţi. lată, s-ar 
spune că inima mea ştie că vorbiţi despre ea. Vedeţi 
cum bate !... 

Mirabeau luă mîna lui Gilbert şi o aşeză pe inimă. 

— Ei bine, spuse doctorul, iată că asta vine în 
sprijinul celor ce vă explicam. Cum vreţi ca un organ 
care participă la toate emoţiile dumneavoastră, care-şi 
accelerează bătăile sau le opreşte la urmărirea unei 
simple conversații patologice, cum vreţi, mai ales la 
dumneavoastră, ca acest organ să nu fie afectat ? Aţi 
trăit prin inimă, veţi muri prin inimă. Înţelegeţi totuşi : 
nu există o afecţiune morală violentă, nu există o 
afecţiune fizică acută care să nu-i dea omului un soi de 
febră. Nu există febră care să nu producă o accelerare 
mai mică sau mai mare a bătăilor inimii. Ei bine, în 
această muncă ce reprezintă trudă şi oboseală, pentru 
că se îndeplineşte în afara ordinei normale, inima se 
uzează, inima se vlăguieşte. De aceea, la bătrîni, se 
produce hipertrofia inimii, adică mărirea ei peste 
măsură. De aceea se produce anevrismul, adică mic- 
şorarea ei. Anevrismul duce la o ruptură a inimii, 
singura moarte care este instantanee. Hipertrofia duce 
la apoplexii cerebrale, moarte mult mai lentă uneori, 
dar în care inteligenţa este ucisă şi în care, în 
consecinţă, veritabila durere nu mai există, fiindcă nu 
există durere în sentimentul care judecă şi măsoară 
această durere. Ei bine, vă imaginaţi că aţi putut iubi, 
că aţi fost fericit, că aţi suferit, că aţi putut avea 
momente de bucurie şi ceasuri de disperare ca nimeni 
altul înaintea dumneavoastră. Că aţi putut atinge 
triumfuri necunoscute, că v-aţi putut prăbuşi în 

decepţii extraordinare. Că inima v-a putut pompa timp 
de patruzeci de ani sîngele în cataracte arzătoare sau 
precipitate din centru spre extremităţi. Că aţi putut 
gîndi, munci, vorbi zile întregi, că aţi putut bea, ride, 
iubi nopţi întregi şi că inima dumneavoastră, de care 
aţi uzat şi aţi abuzat n-o să vă lase pe neaşteptate ? 
Haida de, dragul meu. Inima este ca o pungă : oricît ar 
fi de plină, tot împrumutînd din ea, se secătuieşte. Dar 
după ce v-am arătat aspectul rău al acestei situaţii, 
lăsaţi-mă să vă expun şi latura sa bună. Inimii îi trebuie 
timp să se uzeze. Nu acţionaţi atît de mult asupra ei 
cum faceţi, nu-i cereţi mai multă muncă decit e în stare 
să facă, nu-i daţi mai multe emoţii decît poate suporta. 
Creaţi-vă condiţii care să nu provoace perturbări grave 
în cele trei funcțiuni principale ale vieţii : respiraţia, 
care-şi are sediul în plămini; circulaţia, care-şi are 
sediul în inimă ; digestia, care-şi are sediul în intestine. 
Astfel veţi trăi încă douăzeci, treizeci de ani, murind 
doar de bătrîneţe. Pe cînd dacă, dimpotrivă, vreţi să 
mergeţi spre sinucidere, oh ! Dumnezeule, nimic mai 
uşor pentru dumneavoastră. Veţi întîrzia sau veţi grăbi 
moartea după dorinţă. Imaginaţi-vă : mînaţi doi cai 
impetuoşi, care vă  tirăsc pe dumneavoastră, 
conducătorul lor ; siliţi-i să meargă la pas, şi vor face 
într-un timp lung o călătorie îndelungată ; lăsaţi-i să 
alerge în galop şi, ca şi cei ai Soarelui, vor parcurge 
într-o zi şi o noapte toată orbita cerului. 

— Da, spuse Mirabeau, însă în timpul acestei zile 
ei încălzesc şi luminează, ceea ce în orice caz este 
ceva. Veniţi, doctore, se face tîrziu, mă voi gîndi la 
toate acestea 

— Gîndiţi-vă la toate, spuse doctorul urmîndu-l pe 
Mirabeau, dar, pentru începutul supunerii la ordinele 
raţiunii, promiteţi-mi mai întîi să nu închiriaţi acest 
castel. Veţi găsi în jurul Parisului zece, douăzeci, 
cincizeci care vă vor oferi aceleaşi avantaje ca şi 
acesta. 

Poate că Mirabeau, cedînd glasului raţiunii, era 
gata, gata să promită. Dar deodată, printre primele 
umbre ale serii i se păru că vede apărînd, în spatele 
unei perdele de flori, capul femeii cu fustă de tafta albă 
şi volane roz. Această femeie — cel puţin aşa i se păru 
lui Mirabeau — această femeie îi zimbea. Dar nu avu 
vreme să capete siguranţa faptului, căci în momentul 
în care Gilbert, ghicind că se petrece ceva nou cu 
bolnavul său, scrută din priviri împrejurimile, pentru a- 
şi da seama personal de cauza tresăririi nervoase a 
braţului de care se sprijinea, capul se retrase grăbit şi 
nu se mai văzură la fereastra pavilionului decît 
ramurile uşor agitate ale trandafirilor, cerceluşilor şi 
garoafelor. 

— Ei bine, spuse Gilbert, nu răspundeţi ? 

— Dragă doctore, spuse Mirabeau, vă aduceţi 
aminte ce i-am spus reginei cînd, părăsindu-mă, îmi 
dădu mîna să i-o sărut : „Doamnă, prin acest sărut 
monarhia e salvată !” 

— Da. 

— Ei bine, mi-am luat atunci un angajament 
foarte greu, doctore, mai ales în condiţiile în care 
Curtea mă părăseşte, aşa cum a făcut-o. Totuşi, nu 
vreau să uit acest angajament. Să nu dispreţuim 
sinuciderea despre care vorbiţi, doctore. Această 
sinucidere va fi singurul mijloc să ies basma curată. 

A treia zi, Mirabeau cumpără castelul Marais, 
încheind un contract pe termen lung, cu drept de 
ipoteci. 

Capitolul 59 
CHAMP-DE-MARS 


Am mai încercat să-i facem pe cititorii noştri să 
înţeleagă ce nod indisolubil de federalizare legase 
Franţa întreagă, şi ce efect produsese asupra Europei 
această federalizare individuală, precedind federaţia 
generală. 

Europa urma să înţeleagă într-o zi — cînd asta ? 
epoca era ascunsă în norii viitorului de nepătruns — că 
ea însăşi va forma o imensă federaţie de cetăţeni, o 
uriaşă societate de fraţi. 

Mirabeau făcu totul să grăbească realizarea 
acestei mari federaţii. La temerile exprimate de rege, 
el răspunse că dacă ar mai exista vreo salvare pentru 
regalitate în Franţa, atunci aceasta nu la Paris trebuie 
căutată, ci în provincie. 

De altfel, din această reuniune a unor oameni 
veniţi din toate colţurile Franţei rezulta un mare 
avantaj : acela că regele îşi va vedea poporul, iar 
poporul îşi va vedea regele. Cînd întreaga populaţie a 
Franţei, reprezentată de trei sute de mii de federaţi — 
burghezi, magistrați, militari — va veni pe Champ-de- 
Mars să strige „Trăiască Națiunea !” şi să-şi unească 
mîinile pe ruinele Bastiliei, cei cîţiva curteni orbi sau 
interesaţi să-l orbească pe rege nu-i vor mai putea 
spune că Parisul, împins de un pumn de răzvrătiți, cere 
o libertate pe care nu o cere restul Franţei. Mirabeau 
se bizuia pe judecata raţională a regelui ; Mirabeau se 
bizuia pe spiritul regalist atît de viu încă la acea vreme 
în adîncul inimii francezilor şi prevestea că din acest 
contact neobişnuit, necunoscut, nemaiauzit al unui 
monarh cu poporul său, va rezulta o alianţă sacră, pe 
care nici o intrigă nu o va mai putea sfărima. 

Oamenii de geniu sînt uneori atinşi de acea 
nerozie sublimă care face ca ultimii mitocani politici ai 
viitorului să aibă dreptul să rîdă în nas amintirii lor. 

De pe acum, o federaţie pregătitoare se 
constituise din iniţiativă proprie, cum s-ar spune, pe 
cîmpiile de lîngă Lyon. Franţa, care se îndrepta 
instinctiv spre unitate credea a fi găsit soluţia definitivă 
pe cîmpiile de pe malurile Rhonului. Acolo însă ea şi-a 
dat seama că oraşul Lyon putea foarte bine să 
logodească Franţa cu geniul libertăţii, dar că-i trebuia 
Parisul spre a o mărita. 

Cînd propunerea unei federaţii generale a fost 
adusă înaintea Adunării Naţionale de primarul şi de 
Comuna din Paris, care nu mai puteau rezista cererilor 
celorlalte oraşe, se produse o mare mişcare printre 
auditori. Reuniunea zecilor de mii de oameni la Paris, 
acest veşnic centru de agitaţie, era dezaprobată 
deopotrivă de cele două partide, care împărțeau 
Camera: de regalişti şi de iacobini. 

Aceasta însemna, spuneau regaliştii, să se rişte un 
gigantic 14 iulie, nu împotriva Bastiliei de astă dată, ci 
împotriva regalității. Ce s-ar întîmplă cu regele în 
mijlocul atestei înspăimîntătoare învălmăşeli de pasiuni 
diverse, în mijlocul acestui groaznic conflict între 
diferite opinii? 

Pe de altă parte, iacobinii, care nu ignorau cîtă 
influenţă păstra Ludovic al XVI-lea asupra maselor, nu 
se temeau mai puţin decît duşmanii lor de această 
reuniune, în ochii iacobinilor o asemenea reuniune 
avea să slăbească forţa spiritului public, să adoarmă 
neîncrederea, să trezească vechile idolatrii, în sfîrşit, să 
regalizeze Franţa. 

Dar nu exista nici o posibilitate de a stăvili 
această mişcare, care nu a mai avut egal de cînd 
întreaga Europă se ridicase, în secolul al XI-lea, pentru 
a elibera sfîntul mormiînt. 

Numai că Adunarea a făcut tot ce a putut pentru 
ca această reuniune să fie mult mai puţin importantă 
decit se presimţea că va fi. Tărăgănă discuţiile, le 
lungiră, astfel încît pentru cei ce veneau de la capătul 
regatului lucrurile să se petreacă aşa cum se 
petrecuseră la Lyon cu deputaţii Corsicei : degeaba se 
grăbiră, n-ajunseseră decît a doua zi. 

In plus, cheltuielile urmau să fie suportate de 
localităţi. Or, existau provincii atît de sărace, lucru 
cunoscut, încît Adunarea presupunea că oricîte eforturi 
ar face, n-ar putea acoperi cheltuielile deputaţilor lor 
nici pentru jumătatea drumului ce-l aveau de parcurs, 
ba nici pentru un sfert, căci trebuiau nu numai să vină 
la Paris, dar şi să se întoarcă în provinciile lor. 

Socotelile fuseseră însă făcute fără a se ţine 
seama de entuziasmul poporului. Nu se pusese la 
socoteală contribuţia pe care bogaţii o plătiră de două 
ori : o dată pentru ei, o dată pentru cei săraci. Işi 
făcuseră calculele fără să adauge ospitalitatea care 
striga de-a lungul drumurilor: „Francezi, deschideţi-vă 
porţile, iată fraţii care sosesc din cele mai îndepărtate 
unghiuri ale Franţei!” 

Şi acest ultim strigăt nu găsise urechi surde, nici 
vreo poartă închisă. 

Nu mai existau străini, nu mai existau 
necunoscuţi. Peste tot numai francezi, rude, fraţi. 
„Veniţi la noi, pelerini ai marii sărbători! Veniţi, gărzi 
naţionale ! Veniţi, soldaţi ! Veniţi, marinari ! Intraţi la 
noi ! Veţi găsi taţi şi mame, soţii, ai căror fii şi soţi 
găsesc în alte locuri ospitalitatea ce v-o oferim !” 

Pentru cel ce s-ar fi putut ridica, nu negreşit pe cel 
mai înalt munte de pe pămînt, dar pe cel mai înalt 
munte din Franţa, ar fi fost un spectacol minunat să-i 
vadă pe aceşti trei sute de mii de cetăţeni mergind 
spre Paris, toate razele stelei revărsîndu-se spre 
centru. 

Şi de cine erau îndrumați aceşti pelerini ai 
libertăţii? De moşnegi, de sărmanii soldaţi din războiul 
de şapte ani, de subofiţerii de la Fontenoy, de ofiţeri 
cărora le-a trebuit o viaţă întreagă de muncă, de curaj 
şi devotament pentru a ajunge să-şi pună epoleţi de 
locotenent sau de căpitan ; de mineri săraci, care 
fuseseră obligaţi să sprijine cu fruntea lor bolta de 
granit a vechiului regim militar; de marinari care au 
cucerit India cu Busy şi Dupleix, şi pe care au pierdut-o 
cu Lally-Tolendal ; de ruine vii, sfirtecate de tunurile 
cîmpurilor de bătălie, măcinate de fluxul şi refluxul 
mării. In ultimele zile bărbaţi de optzeci de ani făcură 
marşuri de cîte zece şi douăsprezece leghe pentru a 
ajunge la timp, şi ajunseră. 

Tocmai cînd socoteau că sosise momentul să se 
culce pentru totdeauna şi să doarmă somnul de veci, 
regăsiseră forţele tinereţii. Fiindcă patria le făcuse 
semn, chemîndu-i la ea cu o mînă şi arătîndu-le, cu 
cealaltă, viitorul copiilor lor. 

In faţa lor mergea speranţa. 

Apoi, ei cîntau un singur şi acelaşi cîntec, fie că 
pelerinii veneau din nord sau din sud, din est sau din 
vest, din Alsacia sau din Bretania, din Provența sau din 
Normandia. Cine i-a învăţat acest cîntec, cu ritm greoi, 
apăsat, ca acele vechi cîntece religioase care-i 
călăuzeau pe cruciați prin marile arhipelagului şi 
cîmpiile Asiei Mici ? Nimeni nu ştia. Era îngerul 
reînnoirii, care-şi scutura aripile trecînd pe deasupra 
Franţei ? 

Acest cîntec era faimosul Ca ira, dar nu cel din 
1693 ; anul '93 a schimbat ordinea, a schimbat totul : 
risul în lacrimi şi sudoarea în sînge. 

Nu, Franţa în întregul ei, smulgîndu-se din ea 
însăşi pentru a veni să aducă la Paris jurămiîntul 
universal, nu cînta deloc cu vorbe amenințătoare. Nu, 
cîntecul ei nu era un cîntec al morţii, ci un cîntec al 
vieţii ; nu era imnul disperării, ci cîntecul speranţei. 

Era necesar un circ de proporţii gigantice pentru a 
primi provincia şi Parisul, cinci sute de mii de suflete. 
Era necesar un amfiteatru colosal pentru a cuprinde un 
milion de spectatori. 

Pentru provinciali a fost ales Champ-de-Mars. 
Pentru parizieni, dealurile Passy şi Chaillot. 

Numai că Champ-de-Mars prezenta o suprafaţă 
netedă. Trebuia făcut din el un vast bazin, trebuia 
săpat şi îngrămădit pămîntul de jur-împrejur pentru a 
se forma tribune. 

Cincisprezece mii de lucrători au fost trimişi cu 
cazmale, hiîrleţe şi tîrnăcoape de către primăria 
Parisului, pentru a transforma această cîmpie într-o 
adîncitură mărginită de un vast amfiteatru. Dar aceşti 
cincisprezece mii de muncitori aveau la dispoziţie doar 
trei săptămîni pentru a efectua această operă titanică. 
După două zile de lucru îşi dădură seama că le-ar 
trebui luni întregi. De altfel, e probabil că fuseseră mai 
bine plătiţi pentru a nu face nimic decit pentru a 
munci. 

Atunci se produse un fel de miracol, după care 
poate fi apreciat entuziasmul parizienilor. Munca 
imensă, pe care n-o puteau executa cele cîteva mii de 
muncitori, o luă asupra ei întreaga populaţie. Chiar în 
ziua în care se răspîndise zvonul că Champ-de-Mars nu 
va fi gata pînă la 14 iulie, o sută de mii de oameni se 
ridicară şi spuseră, cu acea certitudine care însoţeste 
voinţa unui popor : „Va fi gata !”. 

Cîţiva deputaţi se duseră să-l caute pe primarul 
Parisului în numele acestor o sută de mii de muncitori 
şi se stabili ca ei să muncească noaptea, pentru a nu 
stînjeni lucrările din timpul zilei. 

In aceeaşi seară, la ora şapte, s-a tras o lovitură 
de tun, spre a se anunţa că munca de zi era terminată 
şi urma să înceapă lucrul de noapte. La auzul loviturii 
de tun, Champ-de-Mars fu invadat de mulţimea din 
toate cele patru colţuri ale Parisului. 

Fiecare ducea cîte o unealtă : o cazma, un 
tîrnăcop, o lopată sau o roabă. Alţii rostogoleau butoaie 
pline cu vin, în sunet de viori, ghitare, tobe şi fluiere. 

Oameni de toate virstele, de toate sexele, de 
toate stările erau amestecați. Civili, soldaţi, preoţi, 
călugări, doamne frumoase, precupeţe din hale, surori 
de caritate, actriţe, toată această omenire miînuia 
cazmaua şi rostogolea roaba, sau ducea căruciorul pe 
două roţi. Copiii mergeau înainte, purtînd torţe. Urmau 
orchestrele cîntînd din toate felurile de instrumente şi, 
planînd asupra acestui întreg zgomot, asupra acestui 
întreg vacarm, asupra tututuror acestor instrumente, 
se ridica cîntecul Ca ira, imens cor intonat de o sută de 
mii de guri, căruia îi răspundeau trei sute de mii de 
glasuri venite din toate colţurile Franţei. 

Printre muncitorii ce lucrau cu înverşunare se 
remarcau doi, îmbrăcaţi în uniformă, sosiți printre 
primii. Unul era un bărbat de vreo patruzeci de ani, 
îndesat şi cu braţe puternice, dar cu înfăţişarea 
sumbră. El nu cînta şi de-abia vorbea. Celălalt era un 
bărbat tînăr, de douăzeci de ani, cu chipul deschis şi 
zimbitor, cu ochi mari albaştri, cu dinţi albi, cu părul 
blond, sigur pe picioarele sale mari şi pe genunchii săi 
groşi. Ridica în miini greutăţi enorme, rostogolea roaba 
şi  căruciorul fără să se oprească, fără să se 
odihnească, cîntînd tot timpul, veghind din colţul 
ochiului asupra tovarăşului său, spunîndu-i cîte o vorbă 
de duh, la care acesta nu-i răspundea, aducîndu-i cîte 
un pahar de vin, pe care-l refuza, revenind la locul său 
şi ridicînd întristat din umeri, reîncepînd apoi să lucreze 
cît zece şi să cînte cît douăzeci. 

Aceşti doi oameni erau doi deputaţi ai noului 
departament Aisne. Locuind la numai zece leghe de 
Paris şi auzind că lipsesc braţe de muncă, ei alergară în 
toată graba să-şi ofere, primul munca sa tăcută, al 
doilea, zgomotoasa şi voioasa sa colaborare. 

Aceşti doi oameni erau Billot şi Pitou. 

Să povestim ce se petrecea la Villers-Cotterâts în 
cea de-a treia noapte de la sosirea lor la Paris, adică în 
noaptea de 5 spre 6 iulie, exact în momentul în care i- 
am recunoscut, cînd se străduiau să muncească cit 
puteau mai bine în mijlocul lucrătorilor. 

Capitolul 60 
ÎN CARE SE VEDE CE S-A ÎNTÎMPLAT 
CU CATHERINE, DAR NU SE ŞTIE CE SE 
VA MAI ÎNTÎMPLA CU EA 


În această noapte de 5 spre 6 iulie, aproape de 
ora 11, doctorul Raynal, care tocmai se culcase în 
speranţa — adeseori deşartă, a chirurgilor şi medicilor 
— de a dormi toată noaptea, fu trezit de trei lovituri 
puternice în poartă. 

Stătea, după cum ştim, în obiceiul bunului doctor 
să deschidă personal cînd se bătea noaptea la poartă, 
pentru a fi cît mai repede în contact cu oamenii care ar 
putea avea nevoie de el. 

De astă dată, ca şi în celelalte, sări din pat, îşi îm- 
brăcă halatul, îşi puse papucii şi cobori cît de repede îi 
permitea scara îngustă a casei. 

Oricît s-a grăbit să deschidă, vizitatorului nocturn i 
s-a părut, fără îndoială, că vine prea încet, şi reîncepu 
să bată, de astă dată fără număr şi fără măsură, cînd, 
deodată poarta se deschise. 

Doctorul Raynal îl recunoscu pe acelaşi lacheu 
care venise să-l caute într-o anumită noapte pentru a-l 
duce la vicontele Isidore de Charny. 

— Oh ! oh ! spuse doctorul văzîndu-l, tot 
dumneata, prietene ? Nu e un cuvint de reproş, mă 
înţelegi ? Dar dacă stăpiînul dumitale e din nou rănit, va 
trebui să ia aminte : nu este indicat să te duci mereu în 
locurile unde plouă cu gloanţe. 

— Nu, domnule, răspunse lacheul, nu vin pentru 
stăpînul meu şi nu pentru o rană, vin pentru ceva nu 
mai puţin urgent. Imbrăcaţi-vă bine. lată un cal, sînteţi 
aşteptat. 

Doctorul n-avea nevoie niciodată de mai mult de 
cinci minute pentru a se îmbrăca. Acum, judecînd după 
glasul lacheului şi mai ales după felul în care bătuse la 

poartă, îşi dădu seama că prezenţa sa era urgentă, de 
aceea se îmbrăcă în patru minute. 

— lată-mă ! spuse el, reapărînd aproape imediat 
după ce dispăruse. 

Fără să pună piciorul jos, lacheul dădu dirlogii 
doctorului, care încălecă imediat şi apoi, în loc să 
cotească la stînga ieşind de la el, cum făcuse prima 
oară, se întoarse spre dreapta, urmîndu-l pe lacheu 
care-i arăta drumul. Aşadar, de astă dată era condus în 
partea opusă satului Boursonnes. 

Traversă parcul, se înfundă în pădure, lăsînd Hara- 
mont la stînga sa, şi se găsi de îndată într-o parte atît 
de accidentată a codrului, încît era greu să se continue 
drumul călare. 

Deodată se făcu văzut un om, un bărbat ascuns în 
spatele unui copac. 

— Dumneata eşti, doctore ? întrebă el. 

Medicul, care-şi oprise calul, ignorînd intenţiile 
noului venit, recunoscu vocea vicontelui Isidore de 
Charny. 

— Da, spuse el, eu sînt. Unde dracu mă duceţi, 
domnule viconte ? 

— Veţi vedea, spuse Isidore. Dar descălecaţi, vă 
rog, şi urmaţi-mă. | 

Doctorul cobori. Incepuse să înţeleagă. 

— Ah ! ah ! spuse el, pariez că e vorba deo 
naştere. 

Isidore îl prinse de mînă. 

— Da, doctore, şi, în consecinţă, îmi promiteţi să 
păstraţi tăcerea, nu-i aşa ? 

Doctorul ridică din umeri, ca un om care voia să 
spună : „Eh, Dumnezeule, fiţi liniştit. Am mai văzut eu 
dintr-astea !” 

— Atunci veniţi pe aici, spuse Isidore, răspunzînd 
gîndului său. 

Şi intrară amîndoi — în mijlocul tufelor de laur, pe 
frunzişul uscat şi scîrțiitor, pierduţi în întunericul dens 

al stejarilor gigantici, printre ale căror frunze 
fremătătoare se zărea, din timp în timp, strălucirea 
unei stele — în desişul în care, cum am spus, caii nu 
puteau pătrunde. După cîteva clipe doctorul zări uriaşa 
stîncă Clouise. 

— Oh! oh ! spuse el, mergem cumva la coliba lui 
moş Clouis ? 

— Nu chiar, spuse Isidore, dar pe-aproape. 

— Şi, făcînd ocolul imensei stînci, îi conduse pe 
medic în faţa porţii unei mici clădiri de cărămidă, 
sprijinită de coliba bătrînului paznic, încît se putea 
crede că acesta adăugase o cameră locuinţei sale, 
pentru a avea mai mult spaţiu. 

Este adevărat că ţi-ai fi dat uşor seama de 
greşeală aruncîndu-ţi privirea în interiorul acestei mici 
încăperi, chiar abstracţie făcînd de Catherine, care era 
culcată în pat. 

Pereţi acoperiţi cu un tapet frumos, perdele dintr- 
o țesătură cu desen asemănător la cele două ferestre. 
Între aceste două ferestre o oglindă elegantă, iar 
dedesubtul ei o toaletă înzestrată cu toate ustensilele 
de porțelan necesare. Două scaune, două fotolii, o 
canapea mică şi o mică bibliotecă : iată interiorul, 
aproape confortabil, cum s-ar spune azi, care se 
înfăţişa privirii celui ce intra în cameră. 

Dar privirea doctorului nu se opri asupra nici unui 
lucru. El văzu femeia întinsă pe pat şi se duse direct 
spre suferindă. 

Zărindu-l pe doctor, Catherine îşi ascunse obrazul 
între miini, care nu-i puteau opri suspinele, nici 
ascunde lacrimile. 

Isidore se apropie de ea şi-i rosti numele. Ea i se 
aruncă în braţe. 

— Doctore, spuse tînărul, vă încredinţez viaţa şi 
onoarea celei care azi nu e decit iubita mea, dar care, 
sper, va fi într-o zi soţia mea. 

— Oh ! cît eşti de bun, dragul meu Isidore, 
spunîndu-mi asemenea cuvinte ! Căci ştii bine că e 
imposibil ca o sărmană fată ca mine să poată fi 
vreodată vicontesă de (Charny. Dar, oricum, îţi 
mulţumesc. Ştii bine că voi avea nevoie de putere şi tu 
încerci să mi-o dai. Fii liniştit, voi avea curaj, şi cel mai 
mare vi-l dovedesc dumneavoastră, dragă doctore, 
înfăţişîindu-mă fără gînduri ascunse şi dîndu-vă mîna. 

Şi întinse mîna doctorului Raynal. 

O durere mai violentă ca oricare alta resimţită 
pînă atunci de Catherine îi crispă mîna chiar în 
momentul în care doctorul Raynal o atinse. Acesta făcu 
un semn lui Isidore, care înţelese că momentul a sosit. 
Tînărul bărbat îngenunche lîngă patul pacientei, 
spunîndu-i : 

— Catherine, copil adorat, ar trebui, fără îndoială, 
să rămîn lîngă tine, să te susţin şi să te încurajez. Dar 
mi-e teamă că-mi va lipsi puterea. Dacă totuşi o 
doreşti... 

Catherine îşi trecu braţul în jurul gitului lui Isidore 
şi îi spuse : _ 

— Du-te, pleacă. lţi mulţumesc că mă iubeşti atît 
de mult, încît nu mă poţi vedea suferind. 

Isidore îşi apăsă buzele pe obrazul sărmanei fete, 
strînse încă o dată mîna doctorului Raynal şi se repezi 
afară din cameră. 

Rătăci timp de două ore, ca acele umbre despre 
care vorbeşte Dante, şi care nu se pot opri pentru o 
clipă de odihnă, iar dacă se opresc sînt gonite din nou 
de un demon care le împunge cu tridentul său de fier. 
In fiecare moment, după ce făcea un ocol mai mare 
sau mai mic, revenea la această poartă în spatele 
căreia se săvirşea durerosul mister al naşterii. Dar 
aproape îndată îl izbea un țipăt scos de Catherine, ce 
ajungea pînă la el, ca tridentul de fier al damnatului, şi- 
| obliga să reia goana rătăcitoare, îndepărtîndu-l de 
ţinta unde revenea fără încetare. 

În cele din urmă se auzi chemat în mijlocul nopţii 
de glasul doctorului şi de un glas mai duios şi mai slab. 
Ajunse în două sărituri la uşa deschisă de astă dată şi 
pe pragul căreia îl aştepta doctorul, ridicînd un copil în 
braţe. 

— Vai ! Vai ! Isidore, spuse Catherine, acum sînt 
de două ori a ta... a ta ca iubită, ata ca mamă. 

Opt zile mai tîrziu, la aceeaşi oră, în noaptea de 
13 spre 14 iulie, uşa se deschise. Doi bărbaţi duceau 
într-o litieră o femeie şi un copil, pe care un tînăr îi 
escorta călare, recomandîndu-le cea mai mare grijă. 
Ajunşi la şoseaua dintre Haramont şi Villers-Cotterâts, 
cortegiul găsi o berlină mare, trasă de trei cai, în care 
urcară mama şi copilul. 

Tînărul dădu atunci cîteva porunci servitorului, 
descălecă, îi aruncă dirlogii calului şi urcă la rîndul său 
în trăsura care, fără să se oprească în satul Villers- 
Cotterâts şi fără să-l traverseze, merse numai de-a 
lungul parcului, de la crescătoria de fazani pînă la 
capătul străzii de Largny şi, ajunsă acolo, luă drumul 
spre Paris în mare goană. 

Inainte de a pleca, tînărul îi lăsă lui moş Clouis o 
pungă mare cu aur, iar tînăra femeie o scrisoare pentru 
Pitou. 

Doctorul Raynal îi asigurase că, avînd în vedere 
grabnica  însănătoşire a  bolnavei şi excelenta 
constituţie a copilului, un băieţel, călătoria de la Villers- 
Cotterâts spre Paris se putea face într-o trăsură bună 
fără riscul vreunui accident. 

In virtutea acestei asigurări se hotărise Isidore să 
facă această călătorie, devenită dealtfel necesară din 
pricina iminentei înapoieri a lui Billot şi Pitou. 

Dumnezeu, care veghează uneori, pînă la un 
moment dat, asupra acelora pe care mai tîrziu pare să- 
i părăsească, îngădui ca naşterea să aibă loc în 
absenţa lui Billot, care de altfel nu cunoştea 
ascunzătoarea fiicei sale, ca şi a lui Pitou care de altfel, 

în nevinovăția sa, nici nu bănuise măcar sarcina 
Catherinei. 

Către orele cinci dimineaţa trăsura ajunse la 
poarta Saint-Denis, dar nu putu să traverseze 
bulevardele, din cauza aglomerației prilejuite de 
sărbătoarea care începea. 

Catherine riscă o privire în afara portierei, dar se 
retrase pe loc, scoţind un strigăt şi ascunzindu-se la 
pieptul lui Isidore. 

Primele două persoane pe care le recunoscuse 
printra federaţi erau Billot şi Pitou. 

Capitolul 61 
14 IULIE 1790 


Munca aceasta, care trebuia să transforme un 
cîmp imens într-o vale imensă aşezată între două 
coline, a fost terminată în seara de 13 iulie, datorită 
participării întregului Paris. 

Pentru a fi siguri că-şi vor păstra locul a doua zi, 
mulţi muncitori dormiseră acolo, cum fac şi învingătorii 
care se culcă pe cîmpul de bătălie. 

Billot şi Pitou se alăturară federaţilor şi luară loc în 
mijlocul lor pe bulevard. Intîmplarea făcu, cum am 
văzut, ca locul fixat pentru deputaţii departamentului 
Aisne să fie exact acolo unde nimeri trăsura care 
aducea la Paris pe Catherine şi pe copilul ei. Şi, într- 
adevăr, acest şir alcătuit numai din federaţi se întindea 
de la Bastilia pînă la bulevardul Bonne-Nouvelle. 

Fiecare făcuse tot posibilul pentru a-i primi cît mai 
bine pe oaspeţii iubiţi. Cînd se află că sosesc bretonii, 
aceşti precursori ai libertăţii, învingătorii Bastiliei le ie- 
şiră înainte pînă la Saint-Cyr şi-i reţinură ca pe nişte 
oaspeţi. 

Avură loc atunci neobişnuite manifestări de 
dezinteres şi de patriotism. Hangiii se reuniră şi, de 
comun acord, hotărîră să scadă preţurile, în loc să le 
urce. 

Ziariştii, aceşti aprigi rivali de fiecare zi, care se 
războiesc neîncetat cu acea pasiune care ascute în 
general duşmăniile în loc să le stingă, ziariştii — cel 
puţin doi dintre ei, Loustalot şi Camille Desmoulins — 
propuseră un pact federativ între scriitori. Ei făgăduiră 
să renunţe la orice concurenţă, la orice invidie ; să nu 
mai fie accesibili de acum înainte altei emulaţii decît 
aceleia ce urmărea binele public. 

Din păcate, pactul propus n-a avut nici un răsunet 
în presă şi a rămas, pentru prezent, ca şi pentru viitor, 
doar o sublimă utopie. 

Adunarea primise, la rîndul ei, o parte din şocul 
electric care zguduia Franţa ca un cutremur. Cu cîteva 
zile în urmă ea abolise, la propunerea domnului de 
Montmorency şi de La Fayette, noblețea ereditară, 
apărată de abatele Maury, fiul unui cizmar de la ţară. 

Incă din luna februarie, Adunarea Naţională 
începuse prin a aboli moştenirea păcatului. Ea hotărise, 
în legătură cu spînzurarea fraţilor Agasse, condamnaţi 
pentru falsificarea unor poliţe, că eşafodul nu va mai 
stigmatiza nici părinţii, nici copiii vinovatului. 

În plus, chiar în ziua în care Adunarea abolea 
transmiterea privilegiilor, cum abolise transmiterea 
păcatului, un german de pe malul Rinului, care-şi 
schimbase prenumele de Jean-Baptiste în acel de 
Anacharsis — Anacharsis Clootz — baron prusac născut 
la Cleves, se prezentase la bară ca deputat al neamului 
omenesc. Era urmat de un număr de douăzeci de 
oameni de toate naţiile, în costumele lor naţionale, toţi 
proscrişi, şi ceruseră în numele popoarelor, singurii 
suverani legitimi, locul lor în federaţie. Li se acordă un 
loc Oratorului neamului omenesc. 

Pe de altă parte, influenţa lui Mirabeau se făcea 
simțită în fiecare zi. Graţie acestui puternic luptător, 
Curtea cucerea partizani nu numai în rîndurile dreptei, 
dar şi printre cei de stînga. Adunarea votase, am 
spune, aproape cu entuziasm, douăzeci şi patru de 
milioane pentru lista civilă a regelui şi patru milioane 
pentru regină. 

Înapoiase cu dărnicie amîndurora datoria de două 
sute opt mii de franci pe care ei o plătiseră pentru 
elocventul tribun, dimpreună cu cei şase mii de franci 
rentă lunară. 

In rest, Mirabeau nu părea să se fi înşelat nici în 
privinţa stării de spirit a provinciilor. Acei dintre 

federaţi care au fost primiţi de Ludovic al XVI-lea 
aduseseră la Paris entuziasmul lor pentru Adunarea 
Naţională dar, în acelaşi timp, şi credinţa lor în 
monarhie. Işi scoteau pălăria în faţa domnului Bailly 
strigînd : „Trăiască Națiunea !”, dar îngenunchiau 
înaintea lui Ludovic al XVI-lea şi-şi depuneau săbiile la 
picioarele sale strigînd : „Trăiască regele !” 

Din nenorocire, regele, avind prea puţin spirit 
poetic şi cavaleresc, răspundea prost acestor elanuri 
pornite din inimă. 

Din nenorocire, regina, prea mîndră, prea 
„lorrenă”, dacă se poate spune aşa, nu preţuia după 
merit aceste mărturii venite din inimă. 

Apoi, sărmana femeie ! avea ceva întunecat în 
adîncul minţii sale, ceva ca punctele întunecate care 
pătează faţa soarelui. Acest ceva întunecat, această 
pată ce-i rodea inima era absenţa lui Charny, care cu 
siguranţă ar fi putut reveni şi care rămînea totuşi lîngă 
domnul de Bouillé. 

Cînd se văzuse cu Mirabeau, îi venise o clipă 
ideea, cu titlu de amuzament, să cocheteze cu el. 
Puternicul geniu îi flatase amorul propriu, regal şi 
feminin, umilindu-se la picioarele sale. Dar, la urma 
urmei, ce înseamnă pentru inimă geniul ? Ce le pasă 
pasiunilor de aceste triumfuri ale amorului propriu, de 
aceste victorii ale orgoliului ? Regina, cu ochii ei de 
femeie, văzuse în Mirabeau înainte de toate omul în 
carne şi oase, bărbatul cu obezitate bolnăvicioasă, cu 
obrajii brăzdaţi, scobiţi, sfişiaţi, ciupiţi de vărsat, cu 


ochii roşii, cu gitul scurt. Il comparase imediat cu 
Charny, elegantul gentilom în floarea vîrstei, în ma- 
turitatea frumuseții ; cu Charny în uniformă 


strălucitoare, care-i dădea aerul unui prinţ al bătăliilor, 
pe cînd Mirabeau semăna, în costumul său, cînd geniul 
nu-i anima puternica figură, cu un popă deghizat. Ea 
ridicase din umeri, scoase un suspin profund, cu ochii 
înroşiţi de atitea nopţi de veghe şi de atîtea lacrimi. 

încercase să străpungă distanţa şi, cu o voce 
dureroasă şi plină de hohote de plins, murmurase 
„Charny ! Oh ! Charny !” 

Ce-i păsa acestei femei, în asemenea momente, 
de mulţimea adunată la picioarele sale ? Ce-i păsa de 
valurile de oameni împinşi ca un flux de cele patru 
vînturi ale cerului, venind să lovească treptele tronului 
şi strigînd : „Trăiască regele ! Trăiască regina !” Un 
glas cunoscut, care ar fi murmurat la urechea ei 
„Maria, nimic nu s-a schimbat în mine ! Antoaneta, te 
iubesc !” acest glas ar fi făcut-o să creadă că nimic nu 
se schimbase în jurul ei şi ar fi făcut mai mult pentru 
bucuria inimii ei, pentru seninătatea frunţii ei decit 
toate aceste strigăte, promisiuni, jurăminte. 

In sfîrşit, ziua de 14 iulie sosise, impasibilă, 
aducînd cu sine acele evenimente mari şi mici care fac 
în acelaşi timp istoria celor umili, ca şi a celor puternici, 
istoria poporului, ca şi a regalității. 

Ca şi cum această dispreţuită zi de 14 iulie n-ar fi 
ştiut că vine să lumineze un spectacol extraordinar, 
necunoscut, splendid, veni cu fruntea umbrită de nori, 
cu vînt şi ploaie. 

Dar una din calităţile poporului francez este să 
ridă de toate, chiar de ploaie în zilele de sărbătoare. 

Membrii gărzii naţionale pariziene şi federaţii din 
provincie, îngrămădiţi de la ora cinci dimineaţa pe 
bulevardele udate de ploaie, murind de foame, rîideau 
şi cîntau. 

E-adevărat că populaţia Parisului, care nu le putea 
garanta că nu va ploua, a avut cel puţin ideea să-i 
vindece de foame. De la toate ferestrei locuitorii 
începură să le coboare cu ajutorul frînghiilor piini, 
jamboane şi sticle de vin. La fel se petrecură lucrurile 
pe toate străzile pe unde trecură. 

O sută cincizeci de mii de persoane luară loc pe 
movilele din Champ-de-Mars şi alţi o sută cincizeci de 
mii stăteau în picioare în spatele lor. Cît priveşte 

amfiteatrele de la Chaillot şi Passy, ele erau pline de 
spectatori, al căror număr era imposibil de cunoscut. 

Magnific circ, gigantic amfiteatru, splendidă 
arenă,unde a avut loc federalizarea Franţei şi unde va 
avea loc, într-o zi, federalizarea lumii ! 

Dacă vom vedea sau nu această sărbătoare n-are 
importanţă. Fiii noştri o vor vedea, lumea o va vedea! 

Una dintre marile erori ale omului este credinţa că 
întregul univers este făcut pentru scurta sa viaţă, în 
timp ce bucuriile existenţelor infinit de scurte, 
efemere, aproape invizibile, sînt acelea care constituie 
timpul, adică perioada mai mult sau mai puţin lungă în 
cursul căreia Providența, această Isis! cu patru 
mamele care veghează asupra naţiunilor, lucrează la 
opera ei misterioasă şi-şi continuă nesfiîrşita-i geneză. 

Ehei ! Toţi cei care erau acolo credeau desigur cu 
adevărat că o ţine bine de cele două aripi pe fugara 
zeiţă numită Libertatea, care nu fuge şi nu dispare 
decît pentru a reapărea apoi, de fiecare dată mai 
mîndră, mai strălucitoare. Se înşelau, cum aveau să se 
înşele fiii lor, crezînd că au pierdut-o. 

Dar ce bucurie, ce încredere stăpinea această 
mulţime, care aştepta aşezată sau în picioare, ca şi 
cealaltă, care, trecînd rîul pe podul de lemn construit în 
faţa palatului Chaillot, invada Champ-de-Mars trecînd 
pe sub Arcul de triumf. 

Pe măsură ce batalioanele federaţilor îşi făceau 
intrarea, strigăte uriaşe de entuziasm — şi poate puţin 
şi de uimire în faţa tabloului ce le izbea ochii — strigăte 
uriaşe, pornite din inimă, ieşeau din toate piepturile. Şi, 
într-adevăr, niciodată un asemenea spectacol nu le 
fusese oferit ochilor oamenilor. 

Champ-de-Mars transformat ca prin farmec ! O 
cîmpie schimbată în mai puţin de o lună într-o vale 
avind circumferința de o leghe ! Pe povirnişurile 


Zeița egipteană a medicinei, căsătoriei, familiei, culturii, 
grîului etc. (N. T.) 

dreptunghiulare ale acestei văi, trei sute de mii de 
persoane, aşezate sau în picioare ! În mijloc, altarul 
patriei, cu patru scări de acces, corespunzînd celor 
patru feţe ale obeliscului care-l domină ! La fiecare 
unghi al monumentului, în vase imense ardea tămiia 
pe care Adunarea Naţională hotărise să nu mai fie 
aprinsă decit în slava lui Dumnezeu ! 

Pe fiecare dintre cele patru feţe ale obeliscului se 
aflau inscripţii, anunţind lumii că poporul francez este 
liber, îndemnînd celelalte naţiuni să-şi cucerească 
libertatea ! 

O, bucurie a strămoşilor noştri ! La vederea 
tuturor acestora, tu ai fost atît de vie, atît de profundă, 
atit de reală, încît efluviile tale au ajuns pînă la noi! 

Cu toate acestea, cerul vorbea limpede ca un 
augur antic ! In fiecare clipă, averse uriaşe, rafale de 
vînt, nori întunecoşi : 1793, 1814, 1815 ! Apoi, din timp 
în timp, în mijlocul tuturor acestora, un soare 
strălucitor : 1830, 1848 ! 

O, profet care ai fi venit să prevesteşti viitorul 
acestui milion de oameni, cum ai fi fost oare primit ? 
Aşa cum l-au primit grecii pe Calcas? troienii pe 
Casandra ! 

Dar în această zi nu se auziră decît două voci : 
vocea încrederii, căreia îi răspundea cea a speranţei. 

În faţa clădirilor Şcolii militare se construiseră tri- 
bune. Acoperite cu postav, cu drapele tricolore 
fluturînd deasupra lor, aceste tribune erau rezervate 
reginei, Curţii şi Adunării Naţionale. 

Două tronuri egale, ridicîndu-se la o distanţă de 
trei picioare unul de celălalt, erau destinate regelui şi 
preşedintelui Adunării. 


l Ghicitor grec, care l-a întovărăşit pe Agamemnon în asediul 
Troiei şi l-a sfătuit să construiască faimosul cal troian. S-a sinucis 
pentru că Mopsus i-a luat locul în arta ghicitului. (N. T.) 

Numit numai pentru această zi şef suprem şi 
absolut al gărzilor naţionale, regele îi transmisese 
domnului de La Fayette comandamentul său ! 

Aşadar, La Fayette era în această zi generalisim- 
conetabil a şase milioane de oameni înarmaţi ! Norocul 
său, mai mare decit el, era grăbit să ajungă pe culmi şi 
nu putea întîrzia să coboare şi să se stingă. 

In această zi atinsese apogeul, dar, ca acele 
apariţii nocturne şi fantastice care depăşesc încet, 
încet toate dimensiunile umane, el nu crescuse fără 
măsură decit pentru a se preface în aburi şi a dispare. 

In timpul federaţiei însă totul era real şi totul avea 
forţa realităţii. 

Un popor care avea să abdice ; un rege al cărui 
cap avea să cadă ; un generalisim pe care picioarele 
calului său aveau să-l ducă în exil. 

Şi totuşi, sub ploaia de iarnă, sub rafalele 
furtunoase, la lumina slabelor raze nu ale soarelui, ci 
ale luminii zilei filtrate prin bolta norilor întunecoşi, 
federaţii intrau în imensul circ prin cele trei 
deschizături ale Arcului de triumf. Apoi, în spatele 
avangardei lor, ca să-i spunem aşa, formate din 
aproape douăzeci şi cinci de mii de oameni ce se 
desfăşurau pe două cercuri concentrice pentru a 
înconjura circul, veneau electorii Parisului, apoi 
reprezentanţii comunei şi în cele din urmă Adunarea 
Naţională. 

Toate aceste organisme, care aveau locuri 
reţinute în tribunele sprijinite de clădirea Şcolii militare, 
urmau o linie dreaptă, ce se desfăcea ca un val în faţa 
unei stînci pentru a ocoli altarul patriei, unindu-se după 
el cum fuseseră unite înaintea lui, atingind cu capul 
coloanei tribunele, în timp ce coada, şarpe imens, 
atingea Arcul de triumf. 

În urma electorilor, a reprezentanţilor Comunei şi 
a Adunării Naţionale venea restul cortegiului : federaţi, 
delegaţii militare, soldaţi din garda naţională. 

Fiecare departament îşi ducea drapelul distinctiv, 
însă legat, învăluit, naționalizat de această mare 
centură de flamuri tricolore, care spunea ochilor şi 
inimilor două cuvinte, singurele cu care popoarele 
realizează fapte mari : Patrie, unitate. 

Simultan, preşedintele Adunării Naţionale se 
aşeză pe fotoliul său, regele pe al său, iar regina luă 
loc în tribuna sa. 

Vai ! Sărmană regină ! Curtea ei era lipsită de 
strălucire. Cele mai bune prietene o părăsiseră de 
frică. Poate dacă s-ar fi ştiut că, graţie lui Mirabeau, 
regele a obţinut douăzeci şi cinci de milioane pentru 
lista sa civilă, unele ar fi revenit. Dar nu se ştia nimic ! 

În ce-l priveşte pe acela pe care îl căuta din ochi, 
Maria-Antoaneta ştia că nu aurul sau puterea îl puteau 
atrage către ea. 

In lipsa lui, ochii ei ar fi dorit să se oprească cel 
puţin asupra unui chip de prieten devotat. Ea întrebă 
unde se afla domnul Isidore de Charny şi de ce 
monarhia, avînd atît de puţini partizani în mijlocul unei 
asemenea mari mulţimi, nu era înconjurată de 
apărătorii ei, care nu se aflau în jurul regelui şi la 
picioarele reginei. 

Nimeni nu ştia unde se afla Isidore de Charny, iar 
dacă cineva i-ar fi spus că la această oră el conduce o 
mică ţărancă, iubita sa, într-o locuinţă construită pe 
coasta muntelui Bellevue, ar fi făcut-o cu siguranţă să 
dea din umeri de milă, dacă nu cumva nu i s-ar fi strîns 
inima de invidie. 

Intr-adevăr, cine ştie dacă  moştenitoarea 
Cezarilor nu şi-ar fi dat bucuros tronul şi coroana, n-ar 
fi consimţit să fie o simplă ţărancă, fiica unui arendaş 
oarecare, pentru fericirea de a fi iubită de Olivier, aşa 
cum Catherine era iubită de Isidore ? 

Fără îndoială că ea sucea şi răsucea în minte 
toate aceste gînduri cînd Mirabeau, sesizind una din 
acele priviri dubioase, jumătate rază de soare, 

jumătate fulger de furtună, nu se putu abţine să spună 
cu voce tare; 

— Dar la ce se gîndeşte oare vrăjitoarea ? 

Dacă Cagliostro ar fi fost pe aproape să audă 
aceste cuvinte, poate că i-ar fi putut răspunde : „Ea se 
gîndeşte la maşinăria fatală pe care i-am arătat-o într-o 
carafă la castelul de Tavernay, şi pe care a recunoscut- 
o într-o seară la Tuileries, sub pana doctorului Gilbert.” 
Şi s-ar fi înşelat şi el, marele profet, care se înşela atit 
de rar. 

Ea se gindea la Charny, aflat departe, şi la 
dragostea lui stinsă. 

Şi asta în larma făcută de cinci sute de tobe şi 
două mii de instrumente muzicale, care abia se auzeau 
în mijlocul strigătelor de „Trăiască regele ! Trăiască 
legea ! Trăiască națiunea !” 

Deodată se făcu o linişte adîncă. 

Regele stătea jos, ca şi preşedintele Adunării 
Naţionale. Două sute de preoţi îmbrăcaţi în sutane albe 
se îndreptau spre altar, precedaţi de episcopul 
d'Autun, domnul de Talleyrand, patronul tuturor 
depunătorilor de jurăminte din trecut, prezent şi viitor. 

Şchiopătind, acest Mefisto urcă treptele altarului 
aşteptîndu-l pe Faust, care avea să apară în ziua de 13 
Vendemiaire!. 

O liturghie oficiată de episcopul d'Autun ! Am 
uitat să pomenim acest fapt în rîndul prevestirilor 
sumbre. 

Furtuna se înteţi chiar în acel moment. Era ca şi 
cum cerul protesta împotriva acestui fals preot care 
profana serviciul divin, oferind drept tabernacol 
Atotputernicului un piept ce avea să fie spurcat de 
atitea jurăminte strimbe în viitor. 

Drapelele departamentelor şi steagurile tricolore 
din jurul altarului îl înconjurau ca o centură filfiitoare 


1 13 vendemiaire — ziua victoriei generalului Bonaparte asu- 
pra celor ce se răsculaseră împotriva Convenţiei. (N. T.) 

ale cărei culori, fără număr, vintul de sud-est le 
desfăşura şi le agita violent. 

După terminarea slujbei, domnul de Talleyrand 
cobori cîteva trepte şi binecuvîntă drapelul naţional şi 
steagurile celor optzeci şi trei de departamente. 

Apoi începu sfînta ceremonie a jurămiîntului. 

Primul depuse jurămîntul la Fayette, în numele 
gărzilor naţionale ale regatului. 

Al doilea depuse jurămîntul, în numele Franţei, 
preşedintele Adunării Naţionale. 

Regele jură al treilea, în numele său propriu. 

La Fayette descălecă, străbătu spaţiul ce-l 
despărţea de altar, urcă treptele, îşi scoase sabia, îi 
sprijini vîrful pe evanghelie şi spuse cu glas puternic şi 
sigur : 

— Jurăm să fim veşnic credincioşi naţiunii, legii, 

regelui. Să păstrăm cu toate puterile noastre 
Constituţia decretată de Adunarea Naţională şi 
acceptată de rege. Să apărăm, potrivit legii, 
securitatea persoanelor şi a proprietăţilor, circulaţia 
grîinelor şi alimentelor în interiorul regatului, 
perceperea contribuţiilor publice legale sub orice 
formă. Să rămînem uniţi cu toţi francezii prin legăturile 
indisolubile ale fraternității. 
g Se făcu o mare linişte în timpul acestui jurămînt. 
Indată după rostirea lui, o sută de tunuri bubuiră în 
acelaşi timp, dînd semnalul pentru departamentele 
vecine. 

Atunci, din toate oraşele fortificate, porni un 
imens fulger urmat de acel tunet ameninţător inventat 
de oameni care, dacă e să-l judecăm după dezastrele 
produse, a învins de multă vreme pe cel al lui 
Dumnezeu. 

Ca cercurile iscate de o piatră aruncată în mijlocul 
unui lac, cercuri ce se lărgesc pînă ating malul, fiecare 
cerc de flacără, fiecare bubuit de tun se lărgi, mergînd 
dinspre centru către margini, de la Paris spre frontiere, 

din inima Franţei în străinătate. Apoi, preşedintele Adu- 
nării Naţionale se ridică la rîndul său şi, toţi deputaţii 
stînd în picioare în jurul său, spuse : 

— Jur să fiu credincios naţiunii, legii, regelui şi să 
apăr din toate puterile mele Constituţia decretată de 
Adunarea Naţională şi acceptată de rege. 

Abia terminase şi aceeaşi flacără izbucni, acelaşi 
fulger răsună şi se rostogoli, din ecou în ecou, spre 
toate colţurile Franţei. 

Era rîndul regelui. 

El se ridică. 

Linişte ! Ascultaţi cu ce glas va depune jurămîntul 
naţional, pe care-l trăda în fundul inimii chiar în mo- 
mentul în care-l rostea. 

Luaţi aminte, Sire ! Norul se sfişie, cerul se lumi- 
nează, soarele apare. Soarele este ochiul lui Dumnezeu 
! Dumnezeu vă priveşte. 

— Eu, regele francezilor, spuse Ludovic al XVI-lea, 
jur că voi folosi întreaga putere ce-mi este delegată de 
legea constituțională a statului pentru a apăra 
Constituţia decretată de Adunarea Naţională şi 
acceptată de mine şi pentru a face ca legile să fie 
aplicate. 

— Oh ! Sire, Sire, de ce nici de astă dată n-aţi 
vrut să juraţi pe altar ? 

Ziua de 21 iulie va răspunde celei de 14 iulie, 
Varennes va dezlega enigma de pe Champ-de-Mars. 

Dar, fals sau real, jurămîntul nu produse mai 
puţină flacără şi zgomot. 

Cele o sută de tunuri bubuiră cum făcuseră pentru 
La Fayette şi pentru preşedintele Adunării, iar artileria 
departamentelor duse pentru a treia oară regilor 
Europei acest sfat ameninţător : „Luaţi aminte, Franţa 
e în picioare ! Luaţi aminte, Franţa vrea să fie liberă şi, 
ca acel ambasador roman care purta în cuta mantiei 
sale pacea şi războiul, ea este gata să-şi scuture 
mantia asupra lumii !” 

Capitolul 62 . 
AICI SE DANSEAZA 


O imensă bucurie puse stăpinire timp de un ceas 
pe această mulţime. 

Mirabeau uită o clipă de regină. Billot uită o clipă 
de Catherine. 

Adunarea se înapoie în sala de şedinţe, însoţită de 
acelaşi cortegiu ca şi la venire. 

In ce priveşte drapelul dat de primăria Parisului 
veteranilor armatei — spune /storia revoluției scrisă de 
doi prieteni ai libertății — s-a decretat ca el să rămînă 
suspendat de bolțile Adunării, ca un monument, 
mărturie pentru legislaturile viitoare despre epoca 
fericită care fusese sărbătorită şi ca un simbol menit să 
amintească trupelor că sînt subordonate fată de două 
puteri şi nu îl pot desfăşura fără acordul reciproc al 
acestora. 

Prevedea cumva Chapelier, la propunerea căruia 
se dăduse acest decret, zilele de 27 iulie, 24 februarie 
şi 2 decembrie ? 

Se lăsă noaptea. Sărbătoarea de dimineaţă 
avusese loc pe Champ-de-Mars, cea de seară avea loc 
la Bastilia. 

Optzeci şi trei de arbori acoperiţi de frunze, egale 
în număr cu cel al departamentelor, reprezentau cele 
opt turnuri ale fortăreței pe temelia cărora erau 
plantați. Ghirlande de lumină uneau arbore cu arbore, 
iar în mijloc se ridica un catarg gigantic, purtînd un 
steag pe care era scris cuvintul LIBERTATE. Aproape de 
şanţuri, într-o groapă lăsată dinadins deschisă erau 
aruncate cătuşele, lanţurile, zăbrelele Bastiliei şi acel 
faimos basorelief al orologiului, reprezentînd sclavi 
înlănţuiţi. In plus, au fost larg deschise şi luminate într- 
un fel lugubru celulele care înghiţiseră atîtea lacrimi şi 
înăbuşiseră atitea gemete. In sfîrşit, cînd, atras de 

muzica ce răsuna în mijlocul frunzişului, pătrundeai 
pînă la locul unde se afla altădată curtea interioară, 
găseai o sală de bal feeric luminată, deasupra intrării 
căreia se puteau citi nişte cuvinte, care nu reprezentaţi 
de fapt decit prezicerea lui Cagliostro : 


Aici se dansează 


La una dintre cele o mie de mese aşezate în jurul 
Bastiliei şi sub umbrarul improvizat care reproduceau 
vechea fortăreață aproape la fel de exact ca şi micile 
pietre cioplite de domnul arhitect Palloy, doi oameni îşi 
refăceau forţele, epuizate de o zi întreagă de marşuri, 
contramarşuri şi manevre. Aveau în faţa lor un cîrnat 
enorm, o piine de patru livre şi două sticle cu vin. 

— Ah ! pe legea mea ! spuse, golind un pahar 
dintr-o singură sorbitură cel mai tînăr din cei doi 
bărbaţi, care purta uniforma de căpitan al gărzii 
naţionale, celuilalt, care era cel puţin de două ori mai 
în vîrstă decît primul şi care purta uniforma de federal. 
Pe legea mea ! E bine să mănînci cînd ţi-e foame şi să 
bei cînd ţi-e sete. 

Apoi, după o pauză: 

— Dar dumneavoastră nici nu vă e sete nicinu vă 
e foame, moş Billot ? întrebă el. 

— Am mîncat şi am băut, răspunse acesta, iar 
sete şi foame nu-mi e decît de un lucru... 

— Decare? 

— i-o voi spune, prietene Pitou, cînd va veni mo- 
mentul să mă aşez la masă. 

Pitou nu sesiză nici o răutate în răspunsul lui 
Billot. Acesta băuse şi mîncase puţin, în pofida oboselii 
de peste zi. In general, de la plecarea lui din Villers- 
Cotterâts spre Paris şi în timpul celor cinci zile, mai 
bine zis în timpul celor cinci nopţi de muncă pe Champ- 
de-Mars, mîncase şi băuse puţin. 

Un lucru însă îl contraria pe Pitou : nu era vorba 
de sobrietatea stomacului lui Billot. Fiecare e liber să 
mănînce puţin sau deloc. De altfel, cu cît Billot mînca 
mai puţin, cu atît rămînea mai mult lui Pitou. Ceea ce-l 
contraria era zgiîrcenia la vorbă a lui Billot. 

Pitou nu avea nici un motiv să fie trist, dimpotrivă. 
Viaţa pe care o ducea de un timp încoace la Haramont 
devenise plăcută. După cum am văzut, Pitou o iubea, 
mai bine zis o adora pe Catherine, şi rog cititorul să ia 
cuvîntul în înţelesul său cel mai propriu. Or, ce-i trebuie 
unui italian sau unui spaniol care o adoră pe Fecioară ? 
S-o vadă, să îngenuncheze în faţa ei, să se roage la 
ea... Ce făcea Pitou ? De cum se întuneca se îndrepta 
spre stînca Clouise, o vedea pe Catherine, îngenunchia 
dinaintea ei, se ruga la ea... 

Şi tînăra fată, recunoscătoare pentru imensul 
serviciu ce i-l făcuse Pitou, îl lăsa în pace. Avea ochii 
duşi aiurea, mai departe, mai sus !... 

Numai că, din timp în timp, pe bunul Pitou îl 
încerca un mic sentiment de gelozie, atunci cînd îi 
ducea Catherinei de la poştă cîte o scrisoare din partea 
lui Isidore, sau cînd ducea o scrisoare de-a ei. 

Dar, dacă ne gîndim bine, această situaţie era 
incomparabil mai bună decit aceea în care se aflase la 
înapoierea sa de la Paris, cînd Catherine, văzînd în el 
un duşman al nobililor şi al aristocraților, îl dăduse pe 
uşă afară, spunîndu-i că nu mai este de lucru pentru el 
la fermă. 

Pitou, care nu ştia nimic despre sarcina 
Catherinei, nu bănuia deloc că această situaţie nu va 
putea dura o veşnicie. 

De aceea, părăsi satul Haramont cu mare regret, 
obligat prin gradul său superior să dea exemplu de zel, 
recomandînd-o pe Catherine atenţiei bătrînului Clouis 
şi promiţînd în acelaşi timp să revină cît mai repede cu 
putinţă. 

Aşadar nu lăsase nimic în urmă ce putea să-l în- 
tristeze. 

La Paris, Pitou nu se lovi de nici un eveniment 
care să fi putut da naştere acestui sentiment în sufletul 
său. L-a găsit pe doctorul Gilbert, căruia îi dădu 
socoteală asupra întrebuinţării celor douăzeci şi cinci 
de ludovici primiţi de la el, aducîndu-i mulţumirile celor 
treizeci şi trei de membri ai gărzii naţionale pe care-i 
îmbrăcase cu aceşti bani. Cu acest prilej Gilbert i-a mai 
dat încă douăzeci şi cinci de ludovici, de astă dată nu 
numai pentru nevoile naţionale ci, în acelaşi timp, şi 
pentru nevoile proprii ale tînărului. 

Pitou acceptase cu simplitate şi naivitate această 
sumă, deoarece, considerîndu-l pe Gilbert ca pe un 
dumnezeu, nu-i era ruşine să primească bani de la el. 

De altfel, după ce stătu o clipă pe gînduri, Gilbert 
îşi ridicase capul atît de frumos şi-i spusese : 

— Cred, dragul meu Pitou, că Billot are să-mi po- 
vestească multe lucruri. N-ai vrea, în timpul în care voi 
sta de vorbă cu el, să-i faci o vizită lui Sebastien ? 

— Oh ! ba da, domnule Gilbert, exclamă Pitou, 
bătînd din palme ca un copil. Doream mult, în sinea 
mea, dar nu îndrăzneam să vă cer permisiunea. 

Gilbert se mai gîndi o clipă. Apoi, luînd o pană, 
scrise cîteva cuvinte pe o bucată de hîrtie, o împături 
în chip de plic şi scrise deasupra numele fiului său. 

— Ţine, spuse el, ia o trăsură şi du-te la 
Sebastien. Probabil după cele ce i-am scris, va avea de 
făcut o vizită, îl vei conduce, nu-i aşa, dragul meu 
Pitou, şi-l vei aştepta la poartă ? Poate te va face să 
aştepţi o oră, poate mai mult, dar ştiu cît eşti de 
amabil, îţi vei spune că-mi faci un serviciu şi nu te vei 
plictisi. 

— Oh! nu ! fiţi liniştit, spuse Pitou, nu mă plicti- 
sesc niciodată, domnule Gilbert. De altfel, voi lua o 
bună bucată de piine trecînd pe la brutar şi, dacă mă 
voi plictisi în trăsură, voi mînca. 

— Bună soluţie ! răspunse Gilbert. Numai că, 
adăugă zimbind, nu e bine să mănînci piine goală şi e 
bine să bei cînd mănînci. 

— Atunci, reluă Pitou, voi cumpăra în afară de 
piine o bucată de tobă şi o sticlă cu vin. 

— Bravo ! exclamă Gilbert. 

După această încurajare Pitou cobori, luă o 
trăsură, se duse la colegiul Saint-Louis, ceru să fie 
chemat Sébastien, care se plimba prin grădină, îl ridică 
în braţe, îl îmbrăţişă după pofta inimii, apoi îi predă 
scrisoarea tatălui său. 

Sebastien sărută întîi scrisoarea, cu respectul 
tandru şi dragostea profundă ce le avea pentru tatăl 
său, apoi, după o clipă de gîndire, întrebă : 

— Pitou, ţi-a spus tatăl meu că trebuie să mă con- 
duci undeva ? 

— Da, dacă vei dori să mergi. 

— Da, da, spuse cu vioiciune copilul. Da, vreau, şi 
să-i spui tatălui meu că am acceptat cu multă bucurie. 

— Bine, spuse Pitou, se pare că e un loc unde te 
simţi bine. 

— E un loc unde n-am fost decît odată, dragă 
Pitou, dar sînt foarte fericit să mă înapoiez. 

— In acest caz, spuse Pitou, n-avem altceva de 
făcut decit să-l prevenim pe abatele Berardier că ieşi. 
Avem o trăsură la poartă şi te iau imediat. 

— E un loc unde n-am fost decit o dată, dragă 
Pitou, spuse tînărul, du personal biletul tatălui meu 
abatelui, între timp îmi voi face puţin toaleta şi apoi ne 
întîlnim în curte. 

intrevederea cu abatele Berardier aduse o 
oarecare satisfacţie amorului propriu al lui Pitou, 
deoarece, cu un an în urmă, sărman ţăran cu o 
caschetă pe cap, cu o sabie în mînă, cu fundul cam gol, 
stîrnise răzmeriţă în colegiu, chiar în ziua căderii 
Bastiliei, atît prin armele pe care le avea, cît şi prin 
îmbrăcămintea ce-i lipsea. Astăzi se prezenta aici cu 

tricornul pe cap, cu uniforma albastră cu reveruri albe, 
cu pantaloni scurţi, cu epoleţii de căpitan pe umeri. 
Astăzi se prezenta cu acea încredere în sine ce ţi-o dă 
consideraţia cu care te înconjură concetăţenii. Astăzi 
se prezenta aici ca deputat al federaţiei. Avea deci 
dreptul la tot respectul, pe care abatele Bérardier i-l şi 
dovedi. 

Aproape în acelaşi timp cînd Pitou cobora scara 
directorului de studii, Sebastien, care avea camera 
separată, cobora scara camerei sale. 

Sebastien nu mai era copil, era un tînăr 
fermecător de şaisprezece spre şaptesprezece ani. 
Părul său şaten îi încadra frumos obrazul, iar ochii 
albaştri aruncau primele flăcări juvenile, aurite ca 
razele soarelui ce răsare. 

— lată-mă ! spuse el voios. Să plecăm. 

Pitou îl privi cu o bucurie atît de mare, amestecată 
cu o mirare la fel de mare, încît Sebastien fu obligat să- 
şi repete invitaţia. A doua oară, Pitou îl urmă. Ajuns la 
grilaj, Pitou îi spuse lui Sebastien : 

— Ah, asta-i ! Ştii că habar n-am unde mergem, 
aşa că va trebui să dai tu adresa vizitiului. 

— Fii liniştit, spuse Sebastien. 

Şi adresîndu-se vizitiului : 

— Strada Coqg-Heron numărul 9, prima poartă ve- 
nind dinspre strada Coquilliere. 

Această adresă nu-i spunea nimic lui Pitou. Urcă în 
trăsură după Sebastien, fără să facă vreo observaţie. 

— Dragă Pitou, dacă persoana la care mă duce 
acasă, voi rămîne o oră, poate chiar mai mult. 

— Nu-ţi face griji, Sebastien, spuse Pitou 
deschizînd gura mare pentru a ride fericit. Am prevăzut 
cazul. Hei, vizitiu ! Opreşte ! 

Intr-adevăr, treceau prin faţa unei brutării. Vizitiul 
opri. Pitou cobori, cumpără o piine de două livre şi urcă 
iar în trăsură. 

Puțin mai departe, Pitou opri pentru a doua oară 
trăsura, de data asta în faţa unei cîrciumi. Cobori, 
cumpără o sticlă de vin şi-şi reluă locul lîngă Sebastien. 

In cele din urmă, Pitou opri pentru a treia oară tră- 
sura, în faţa unui cîrnăţar. Cobori şi cumpără un sfert 
de tobă. 

— Acum, zise, mergem fără să ne mai oprim pînă 
în strada Coqg-Heron. Am tot ce-mi trebuie. 

— Bine ! spuse Sebastien, acum înţeleg ce ai avut 
de făcut şi sînt perfect liniştit. 

Trăsura merse pînă în strada Cog-Heron şi nu se 
opri decît la numărul 9. 

Pe măsură ce se apropiau de această casă, 
Sebastien părea cuprins de o agitaţie febrilă, care 
creştea neîncetat. Stătea în picioare în trăsură, scotea 
capul pe portieră şi striga vizitiului, fără ca această 
invitaţie — trebuie spus spre onoarea vizitiului şi a 
celor două mirţoage ale sale — să fi accelerat viteza 
trăsurii : — Haide, vizitiule, mai repede ! 

Intre timp, cum fiecare lucru trebuie să-şi atingă 
ţinta — pîrîul rîul, rîul fluviul, fluviul oceanul — trăsura 
ajunse în strada Coq-Héron şi se opri, cum am spus, la 
numărul 9. 

Pe dată, fără să aştepte ajutorul vizitiului, 
Sebastien deschise portiera, îl îmbrăţişă pe Pitou, sări 
jos, sună puternic la uşă, care se deschise, ceru 
portarului să-l anunţe doamnei contese de Charny şi, 
înainte de a i se răspunde, se avîntă spre pavilion. 

Portarul, văzînd un copil fermecător, frumos şi 
bine îmbrăcat, nici nu încercă să-l oprească, şi cum 
contesa se afla în casă, se mulţumi să închidă uşa, 
după ce se asigură că nimeni nu venea în urma 
copilului şi nu dorea să intre împreună cu el. 

După cinci minute, pe cînd Pitou tăia cu cuțitul 
prima felie din toba cumpărată, ţinea între genunchi 
sticla destupată şi muşca bucăţi mari din pîinea 
proaspătă, cu coaja bine prăjită, portiera trăsurii se 

deschise şi portarul, cu boneta în mînă, îi adresă lui 
Pitou următoarele cuvinte, repetindu-le la cererea 
căpitanului : 

— Doamna contesă de Charny roagă pe domnul 
căpitan Pitou să-i facă onoarea să intre în casă în loc 
să-l aştepte pe domnul Sebastien în trăsură. 

După cum am spus, Pitou ceru să i se repete 
aceste cuvinte şi, cum a doua oară nu avea motiv să se 
înşele, înghiţi suspinînd ce avea în gură, puse în hirtie 
bucata de tobă pe care apucase s-o taie şi propti apoi 
sticla în colţul trăsurii, pentru ca vinul să nu se verse. 

Apoi, ameţit de această aventură, îl urmă pe 
portar. Dar zăpăceala lui spori cînd se văzu aşteptat în 
anticameră de o femeie frumoasă care, strîngîndu-l pe 
Sebastien la piept şi întinzîndu-i mîna, îi spuse : 

— Domnule Pitou, mi-aţi făcut o bucurie atît de 
mare şi nesperată aducîndu-mi-l pe Sebastien, încît am 
dorit să vă mulţumesc personal. 

Pitou privea, Pitou se bilbiia, dar lăsa întinsă mîna 
frumoasei femei. 

— la această mină şi sărut-o, Pitou, spuse 
Sebastien. Mama mea îţi permite s-o faci. 

— Mama ta ? spuse Pitou. 

Sebastien făcu din cap un semn afirmativ. 

— Da, mama, spuse Andrée cu privirea strălucind 
de fericire. Mama, căreia i l-aţi readus, care nu l-a 
văzut decît o singură dată şi care, în speranţa că o să i- 
| mai aduceţi, nu vrea să aibă un secret faţă de 
dumneata, deşi, dacă ar deveni cunoscut acest secret, 
i-ar putea aduce pierzania. 

De fiecare dată cînd te adresai sufletului sau 
loialității sale, puteai fi sigur că omul cumsecade, care 
era Pitou, se va dezbăra imediat de orice tulburare sau 
ezitare. 

— Oh ! doamnă ! exclamă el apucînd şi sărutînd 
mîna pe care contesa de Charny i-o întindea. Fiţi 
liniştită, secretul dumneavoastră e aici. 

Şi, ridicîndu-se, îşi puse, cu o anumită demnitate, 
mîna pe inimă. 

— Acum, domnule Pitou, continuă contesa, fiul 
meu mi-a spus că n-aţi dejunat. Intraţi în sufragerie şi 
cît timp voi sta de vorbă cu Sebastien — binevoiţi să 
acordaţi această fericire unei mame, nu-i aşa ? — veţi 
fi servit şi veţi recîştiga timpul pierdut. 

Şi salutîndu-l pe Pitou cu una din acele priviri pe 
care nu le avusese niciodată pentru cei mai bogaţi 
seniori de la Curtea lui Ludovic al XV-lea sau al XVI-lea, 
îl luă cu sine pe Sebastien prin salon pînă în dormitor, 
lăsîndu-l pe Pitou, mai zăpăcit ca oricînd, să aştepte în 
sufragerie urmarea promisiunii făcute. 

După cîteva clipe numai această promisiune fu 
împlinită. Pe masă apărură două cotlete, un pui rece şi 
un platou cu dulciuri, alături de o sticlă cu vin de 
Bordeaux, un pahar cu picior din cristal de Veneţia, fin 
ca muselina, şi un vraf de farfurii din porțelan de 
China. 

Cu toată eleganța serviciului, n-am îndrăzni să 
spunem că Pitou nu-şi regreta deloc piinea de două 
livre, toba şi sticla de vin cu etichetă verde. 

In momentul în care începu să taie puiul, după ce 
înghiţise cele două cotlete, uşa sufrageriei se deschise 
şi apăru un tînăr gentilom, pregătindu-se să traverseze 
această sală pentru a ajunge în salon. 

Pitou ridică ochii, tînărul gentilom privi în jos. Se 
recunoscură şi exclamară simultan : 

— Domnul viconte de Charny ! 

— Ange Pitou ! 

Pitou se ridică. Inima-i bătea violent. Vederea 
tînărului bărbat îi amintea cele mai dureroase emoţii 
pe care le resimţise vreodată. 

In ce-l priveşte pe Isidore, vederea lui Pitou nu-i 
reamintea nimic în afară de obligaţiile pe care 
Catherine îi spusese, că le are faţă de bunul băiat. El 
ignora, şi nici prin gînd nu i-ar fi trecut să presupună, 

dragostea profundă a lui Pitou pentru Catherine, 
dragoste din care Pitou avusese forţa să scoată 
izvoarele  devotamentului său. |n consecinţă, se 
îndreptă spre Pitou în care, cu toată uniforma sa cu 
galoane de căpitan, obişnuinţa îl făcea să vadă ţăranul 
din Haramont, băiatul de fermă al lui Billot. 

— Ah ! dumneata eşti, domnule Pitou, spuse el. 
Încîntat să te întîlnesc, ca să-ţi pot mulţumi pentru 
toate serviciile pe care ni le-ai făcut. 

— Domnule viconte, spuse Pitou cu glas suficient 
de puternic, cu toate că-şi simţea corpul tremurînd, 
aceste servicii le-am făcut domnişoarei Catherine şi 
numai ei. 

— Da, pînă în momentul în care ai aflat că o 
iubesc. Din acest moment o parte din serviciile făcute 
mi-a revenit mie. Şi întrucît ai făcut cu siguranţă o 
serie de cheltuieli, atît pentru a duce şi primi scrisorile 
mele, cît şi pentru construirea căsuţei de lîngă stînca 
Clouis... 

Şi Isidore duse mîna la buzunar, ca pentru a pune 
la încercare printr-o demonstraţie conştiinţa lui Pitou. 
Dar acesta îl opri. 

— Domnule, spuse el, cu o demnitate pe care 
uneori te-ai fi mirat s-o găseşti în el, fac aceste servicii 
cînd pot, dar nu le fac spre a fi plătite. De altfel, vă 
repet, aceste servicii le-am făcut domnişoarei 
Catherine. Domnişoara Catherine e prietena mea. Dacă 
consideră că-mi datorează ceva, va rezolva aceasta 
împreună cu mine. Dar dumneavoastră, domnule, nu- 
mi  datoraţi nimic, căci am făcut totul pentru 
domnişoara Catherine şi nimic pentru dumneavoastră. 
N-aveţi deci nimic să-mi oferiţi. 

Aceste cuvinte, dar mai ales tonul cu care au fost 
spuse, îl izbiră pe Isidore. Poate numai în momentul 
acela îşi dădu seama că cel care le rostise era îmbrăcat 
în uniformă cu epoleţi de căpitan. 

— Ba da, domnule Pitou, insistă Isidore, inclinînd 
uşor capul. Vă datorez ceva şi am să vă ofer ceva. Vă 
datorez mulţumirile mele şi vă ofer mîna mea. Sper că- 
mi veţi face plăcerea să acceptaţi primele şi onoarea 
de a o strînge pe cea de a doua. 

Era o asemenea grandoare în maniera de a 
răspunde a lui Isidore şi în gestul său, încît Pitou, 
învins, întinse mîna şi atinse cu vîrful degetelor cele ale 
lui Isidore. 

In acel moment, contesa de Charny apăru pe 
pragul uşii salonului. 

— Domnule viconte, spuse ea, aţi cerut să mă 
vedeţi, iată-mă. 

Isidore îl salută pe Pitou şi urmă invitaţia contesei, 
trecînd în salon. Vru să închidă uşa, fără îndoială 
pentru a rămîne singur cu contesa. Andrée ţinu însă 
uşa în loc şi o lăsă întredeschisă. Era evident că aşa 
dorea contesa. 

Pitou putu să audă astfel ce se vorbea în salon. El 
remarcă că cealaltă uşă a salonului, aflată faţă-n faţă 
cu cea a sufrageriei în care se găsea, dădea în 
dormitor şi era de asemenea deschisă. Astfel încît, deşi 
nu era văzut, Sebastien putea auzi, ca şi Pitou, ceea ce 
urma să se discute între contesă şi viconte 

— Aţi vrut să mă vedeţi, domnule ? îl întrebă 
contesa pe cumnatul ei. Pot şti cărei împrejurări 
datorez plăcerea acestei vizite ? 

— Doamnă, spuse Isidore, am primit ieri noutăţi 
de la Olivier. Şi, ca şi în celelalte scrisori primite de la 
el, mă însărcinează să pun la picioarele 
dumneavoastră complimentele sale. Nu cunoaşte încă 
data înapoierii sale şi ar fi fericit; îmi scrie, să aibă 
veşti de la dumneavoastră, fie să-mi înmînaţi o 
scrisoare pentru el, fie să mă însărcinaţi numai să-i 
transmit complimente din partea dumneavoastră. 

— Domnule, spuse contesa, n-am putut răspunde 
pînă azi scrisorii pe care domnul de Charny mi-a scris-o 

chiar în ziua plecării, fiindcă nu ştiu unde se află. Dar 
voi profita bunăoară de mijlocirea dumneavoastră spre 
a-mi respecta îndatoririle de soţie supusă şi 
respectuoasă. Deci, dacă doriţi să luaţi o scrisoare 
pentru domnul de Charny, mii ne o voi avea pregătită. 

— Scrieţi scrisoarea în orice caz, doamnă, spuse 
Isidore. Numai că, în loc să vin miine s-o iau, voi trece 
în cinci, şase zile. Am de făcut o călătorie de absolută 
necesitate. Cît va dura, nu ştiu, încă, dar de îndată ce 
mă înapoiez, voi veni să vă prezint omagiile mele şi să 
iau comisioanele dumneavoastră. 

Şi Isidore o salută pe contesă, care-i înapoie 
salutul şi, fără îndoială, îi indică o altă ieşire, căci la 
plecare nu mai trecu prin sufrageria unde se găsea 
Pitou care, după ce terminase puiul şi cotletele, 
începea să atace dulciurile. 

Platoul cu dulciuri fusese golit de multă vreme şi 
era curat ca paharul din care Pitou băuse ultimele 
picături din vinul de Bordeaux, cînd contesa reapăru, 
aducîndu-l pe Sébastien. 

Ar fi fost greu s-o recunoşti pe severa domnişoară 
de Tavernay, sau pe grava contesă de Charny, în tînăra 
mamă cu ochii strălucitori de fericire, cu gura luminată 
de un suriîs inefabil, care reapărea, sprijinindu-se de 
copilul ei. Lacrimile de mamă, de o dulceaţa 
necunoscută, vărsate pentru prima oară de Andree, îi 
coloraseră obrajii, totdeauna palizi, cu o tentă roz care 
o mira cel mai mult pe ea însăşi. 

Acoperi încă o dată cu sărutări chipul lui 
Sebastien, apoi îl încredinţă lui Pitou, strîngînd mîna 
aspră a bravului tînăr între mîinile sale albe, care 
păreau de marmură încălzită şi devenită suplă. 

La rîndul său, Sébastien o îmbrăţişa pe Andrée cu 
acea ardoare pe care o punea în tot ce făcea şi pe care 
o putuse răci doar pentru o clipă, în raporturile cu 
mama sa, imprudenta exclamaţie ce-i scăpase acesteia 
cu privire la Gilbert. 

Dar în timpul singurătăţii sale la colegiul Saint- 
Louis, în timpul plimbărilor în grădina izolată, dulcea 
fantomă maternă reapăru şi dragostea intră din nou 
încet, încet, în inima băiatului, astfel încît în momentul 
în care primi scrisoarea tatălui său care-i permitea să 
meargă, condus de Pitou, şi să petreacă o oră sau două 
cu mama sa, această scrisoare împlinea cele mai 
secrete şi mai tandre dorinţe ale copilului. 

Era o dovadă de atenţie din partea lui Gilbert, 
care întîrziase atit de mult întrevederea. Iinţelesese că, 
dacă-l ducea el însuşi pe Sébastien la Andrée, îi răpea 
prin prezenţa sa jumătate din fericirea acesteia de a-şi 
vedea fiul. Hotărînd să-l ducă un altul decît Pitou, acest 
suflet bun şi naiv, ar fi putut deconspira un secret ce 
nu-i aparţinea. 

Pitou îşi luă rămas bun de la contesa de Charny 
fără să pună vreo întrebare, fără să arunce vreo privire 
de curiozitate asupra celor ce-l înconjurau şi, trăgîndu-l 
după sine pe Sébastien, care schimba sărutări cu 
mama sa, pe jumătate întors spre spate, se urcă în 
trăsură unde-şi găsi pîinea, toba învelită în hirtie şi 
sticla cu vin proptită într-un colţ. 

Nici în întîmplările din această zi, precum nici în 
călătoria de la Villers-Cotterâts la Paris nu era nimic 
care să-l fi putut întrista pe Pitou. 

Pentru un om care nu ştie că, anunţind-o pe 
doamna de Charny că va lipsi şapte, opt zile, Isidore le 
va petrece la Villers-Cotterâts ; pentru un om care nu 
ştia că în urmă cu şase zile Catherine născuse un băiat, 
că părăsise noaptea mica locuinţă de la stînca Clouise, 
că ajunsese dimineaţa la Paris cu Isidore, că scosese 
un țipăt, trăgîndu-se înapoi în trăsură cînd i-a zărit pe 
Billot şi pe el la poarta Saint-Denis, nu exista nici un 
motiv de tristeţe. lar munca făcută pe Champ-de-Mars, 
întîlnirea cu Maillard, Bailly, Elie sau Hulin, farandola 
dansată între o actriţă de la Operă şi o călugăriţă 
bernardină, stringerea de mină a lui La Fayette, care 

exprima recunoştinţă ; în sfîrşit, acele iluminaţii, acele 
focuri de artificii, acea Bastilie artificială şi acea masă 
acoperită de o piine, de un cîrnat şi de două sticle cu 
vin erau, toate, motive de bucurie. 

Singurul lucru ce-l putea întrista pe Pitou în toate 
astea era tristeţea lui Billot. 

Capitolul 63 
FEMEILE ŞI FLORILE 


Cîteva luni după evenimentele povestite, spre 
sfîrşitul lui martie 1791, o trăsură care mergea cu 
viteză mare pe drumul de la Argenteuil spre Bessons o 
coti la un sfert de leghe de oraş, luînd-o spre castelul 
Marais. Poarta cu gratii a acestuia se deschise în faţa 
sa şi trăsura se opri în fundul celei de a doua curți, 
aproape de prima treaptă a peronului. 

Orologiul aşezat pe frontonul clădirii arăta ora opt 
dimineaţa. Un servitor bătrîn, care părea să fi aşteptat 
cu nerăbdare sosirea trăsurii, se grăbi spre portieră, pe 
care o deschise, şi un bărbat îmbrăcat în negru se 
repezi pe trepte. 

— Ah ! domnule Gilbert, spuse feciorul, iată-vă, în 
sfîrşit! 

— Ce se întîmplă, sărmane Teisch ? întrebă 
doctorul. 

— Vai! domnule, veți vedea, spuse servitorul. 

Şi, mergînd înaintea doctorului, îl conduse prin 
sala de biliard, ale cărei lămpi aprinse din timpul nopţii 
ardeau încă, apoi prin sufragerie, a cărei masă 
acoperită de flori, de sticle destupate, de fructe şi de 
prăjituri dovedea că supeul se prelungise peste orele 
obişnuite. 

Gilbert aruncă o privire întristată asupra acestui 
decor de dezordine, care dovedea cît de puțin fuseseră 
urmate prescripţiile sale. Apoi, cu un suspin, ridicînd 
din umeri, o luă pe scara ce ducea spre camera lui 
Mirabeau, situată la primul etaj. 

— Domnule conte, spuse servitorul intrînd primul 
în această cameră, iată-l pe domnul doctor Gilbert. 

— Cum, doctorul ? spuse Mirabeau. A fost chemat 
pentru un asemenea fleac ? 

— Fleac ! murmură sărmanul Teisch. Judecaţi 
singur, domnule. 

— Oh ! doctore, spuse Mirabeau ridicîndu-se în 
pat, credeţi-mă, îmi pare rău că aţi fost deranjat fără 
să fiu consultat. 

—  Intii şi-ntii, dragul meu conte, nu consider că 
sînt deranjat dacă am prilejul să vă văd. Ştiţi bine că 
nu-mi exercit profesiunea decît pentru cîţiva prieteni, şi 
acestora le aparţin integral. la să vedem, ce s-a 
întîmplat? Şi, mai ales, fără secrete. — Teisch, trage te 
rog perdelele şi deschide ferestrele. 

Porunca fu executată, lumina zilei năvăli în 
camera lui Mirabeau pînă în colţurile cele mai umbrite 
şi doctorul putu vedea schimbarea petrecută în 
întregul aspect al celebrului orator, de aproape o lună 
de cînd nu-l întîlnise. 

— Ah!ah! exclamă el, fără să vrea. 

— Da, spuse Mirabeau, sînt schimbat, nu-i aşa ? 
Am să vă spun de ce. 

Gilbert zîmbi trist. Dar cum un medic inteligent 
ştie totdeauna să tragă foloase din ceea ce-i spune 
bolnavul său, chiar dacă îi spune o minciună, îl lasă să 
vorbească. 

— Ştiţi, continuă Mirabeau, ce chestiune a fost 
dezbătută ieri ? 

— Da, cea a minelor. 

— Este o problemă încă puţin cunoscută, puţin 
sau deloc aprofundată. Interesele proprietarilor şi ale 
guvernului nu sînt prea clare. De altfel, contele de la 
Marck, prietenul meu intim, era foarte interesat în 
treaba asta : jumătate din averea sa depindea de 
dezbaterea de ieri. Punga sa, dragă doctore, a fost 
întotdeauna şi a mea. Trebuie să fii recunoscător ! De 
aceea am şi vorbit, mai bine spus, am atacat de cinci 
ori. La ultimul atac mi-am pus duşmanii în derută, dar 
după asta am simţit că rămîn mort pe loc, sau aproape 
mort. Totuşi, înapoindu-mă acasă, am vrut să-mi 

sărbătoresc victoria. Am avut ciţiva prieteni la cină. Am 
ris, am pălăvrăgit pînă la trei dimineaţa, cînd ne-am 
culcat. La cinci am fost cuprins de dureri în intestine. 
Am ţipat ca un imbecil, iar Teisch s-a speriat, ca un 
fricos ce e, şi a trimis să vă cheme. Acum ştiţi totul, la 
fel ca şi mine. lată pulsul, iată limba. Sufăr ca un 
blestemat ! Scoteţi-mă, dacă puteţi, din încurcătură. In 
ce mă priveşte, vă declar că nu mă mai bag. 

Gilbert era un medic prea bun să nu-şi dea seama, 
chiar fără ajutorul limbii şi al pulsului, de gravitatea 
situaţiei în care se găsea Mirabeau. Bolnavul era 
aproape de sufocare, respira greu, avea obrazul umflat 
din cauza blocării sîngelui în plămiîni. Se plîngea de frig 
la extremităţi şi, din timp în timp, violenţa durerii îi 
smulgea fie un suspin, fie un țipăt. 

Doctorul voia totuşi să-şi confirme opinia, aproape 
gata formată, prin examenul pulsului. Pulsul era 
convulsiv şi intermitent. 

— Curaj, spuse Gilbert. De astă dată nu se va 
întîmpla nimic, dragă conte, dar era momentul să vin. 

Şi îşi scoase trusa din buzunar cu repeziciunea şi 
calmul care sînt semnele distinctive ale adevăratului 
talent. _ 

— Ah ! ah ! exclamă Mirabeau. Imi veţi lua sînge ? 

— Chiar acum. 

— La braţul drept, sau la cel stîng ? 

— Nici de la unul, nici de la celălalt, deoarece 
aveţi plămiînii prea obstruaţi. Am să vă iau sînge de la 
picior, pe cînd Teisch se va duce la Argenteuil să caute 
muştar şi cantaridă pentru cataplasme. la trăsura mea, 
Teisch. 

— Drace ! exclamă Mirabeau. Se pare, doctore, 
cum aţi spus, că aţi venit la momentul potrivit. 

Fără să-i răspundă, Gilbert procedă imediat la 
operaţie şi, pe dată, după o clipă de şovăială, un sînge 
negru şi gros izbucni din piciorul bolnavului. Uşurarea a 
fost instantanee. 

— Ah ! La naiba ! spuse Mirabeau respirind mai 
uşor. Hotărit, sînteţi un om mare, doctore. 

— Şi dumneavoastră un mare nebun, conte, să vă 
riscaţi astfel viaţa, atît de prețioasă prietenilor 
dumneavoastră şi Franţei, pentru cîteva ore de falsă 
plăcere. 

Mirabeau zimbi cu melancolie, aproape ironic. 

— AŞ ! dragul meu doctor, spuse el, exageraţi 
cazul pe care-l vor face prietenii şi Franţa de mine. 

— Pe onoarea mea, spuse rîzînd Gilbert, oamenii 
mari se pling întotdeauna de ingratitudinea celorlalţi 
oameni şi, în realitate, ei sînt cei ingraţi. Fiţi bolnav cu 
adevărat şi veţi avea miine întregul Paris sub ferestrele 
dumneavoastră. Muriţi poimiine şi veţi avea Franţa 
întreagă în convoiul funerar. 

— Ştiţi că e foarte mîngiietor ce-mi spuneţi 
acum ? răspunse rizînd Mirabeau. 

— Vă spun asta tocmai pentru că puteţi vedea 
una fără a o risca pe a doua. Şi, într-adevăr, aveţi 
nevoie de o mare demonstraţie de dragoste ca să vă 
ridice moralul. Lăsaţi-mă să vă duc în două ore la Paris, 
conte, lăsaţi-mă să-i spun comisarului întîlnit la primul 
colţ de stradă că sînteţi bolnav, şi veţi vedea. 

— Credeţi că pot fi transportat la Paris ? 

— Chiar azi, da... Ce simţiţi ? 

— Respir mai uşor, capul mi se limpezeşte, ceața 
ce o aveam pe ochi dispare... Sufăr mai departe de 
intestine. 

— Oh ! Asta rămîne pe seama cataplasmelor, 
dragă conte. Sîngele luat şi-a făcut datoria şi-acum e 
rîndul cataplasmelor să şi-o facă pe a lor. Eh ! lată că a 
sosit Teisch ! 

In adevăr, chiar în acel moment Teisch intra cu 
ingredientele cerute. Peste un sfert de oră uşurarea 
prezisă de doctor se produse. 

— Acum, spuse Gilbert, vă las o oră să vă odihniţi 
şi apoi vă iau. 

— Doctore, spuse Mirabeau rîzînd, vreţi să-mi 
permiteţi să nu plec decit diseară şi să vă dau întîlnire 
în casa mea din Chaussâe-d'Antin miine la ora 
unsprezece? 

Gilbert îl privi pe Mirabeau. Bolnavul înţelese că 
medicul său ghicise cauza acestei întîrzieri. 

— Ce să fac ! spuse Mirabeau. Aştept o vizită. 

— Dragul meu conte, răspunse Gilbert, am văzut 
destule flori pe masa din sufragerie. Supeul de aseară 
n-a fost numai unul cu prieteni, nu-i aşa ? 

— Ştiţi că nu mă pot lipsi de flori. E nebunia mea. 

— Da, dar florile nu sînt singure, conte ! 

— De ! Dacă florile-mi sînt necesare, trebuie să 
suport şi consecințele acestei necesităţi. 

— Conte, conte, vă ucideţi ! spuse Gilbert. 

— Mărturisiţi că va fi, cel puţin, o sinucidere 
fermecătoare. 

— Conte, nu vă părăsesc astăzi. 

— Doctore, mi-am dat cuvîntul şi sper să nu 
credeţi că nu mi-l voi ţine. 

— Veţi fi diseară la Paris ? 

— V-am spus că vă voi aştepta la ora unsprezece 
în casa mea din strada  Chaussee-d'Antin... O 
cunoaşteţi? 

— Incă nu. 

— E o achiziţie pe care am făcut-o de la Julie, 
soţia lui Talma... Intr-adevăr, mă simt foarte bine, 
doctore. 

— Cu alte cuvinte, mă daţi afară. 

— Ei, asta-i !... 

— De altfel, bine faceţi. Sînt de gardă la Tuileries. 

— Oh ! O veţi vedea pe regină, spuse Mirabeau 
posomorîndu-se. 

— Probabil. Aveţi vreun mesaj pentru ea ? 

Mirabeau zimbi amar. 

— Nu-mi voi lua o asemenea libertate, doctore. 
Nici să nu-i spuneţi măcar că m-aţi văzut. 

— Dece asta ? 

— Pentru că vă va întreba dacă am salvat 
monarhia, cum am promis s-o fac, şi veţi fi obligat să-i 
răspundeţi că nu. De altfel, adăugă Mirabeau cu un rîs 
nervos, vina este deopotrivă a ei, cît şi a mea. 

— Nu doriţi să-i spun că excesul de muncă, lupta 
de la tribună vă ucid ? 

Mirabeau reflectă o clipă. 

— Da, spuse el, spuneţi-i asta. Faceţi-mă, dacă 
vreţi, chiar mai bolnav decit sînt... 

— Pentru ce ? 

— Pentru nimic... Din curiozitate... Ca să-mi dau 
seama de ceva... 

— Fie. 

— Imi promiteţi asta, doctore ? 

— Vă promit. 

— Şi-mi veţi relata ce va spune ? 

— Chiar propriile ei cuvinte. 

— Bine... Adio, doctore. Mii de mulţumiri. 

Şi-i întinse mîna lui Gilbert. 

Gilbert îl privi ţintă, ceea ce-l puse în încurcătură 
pe Mirabeau. 

— Apropo, spuse bolnavul, ce-mi prescrieţi ? 

— Oh ! spuse Gilbert, băuturi calde şi diluate, 
cicoare de grădină sau limba mielului, dietă absolută, 
şi, mai ales... 

— Mai ales ? 

— Nici o infirmieră sub cincizeci de ani... Aţi 
înţeles, conte ? 

— Doctore, spuse Mirabeau rîzînd, decît să nu 
respect reţeta, voi lua mai degrabă două de douăzeci 
şi cinci ! 

La uşă, Gilbert îl întîlni pe Teisch. Sărmanul 
servitor avea lacrimi în ochi. 

— Oh, domnule, de ce plecaţi ? 

— Plec pentru că am fost dat afară, dragă Teisch, 
răspunse Gilbert rizînd. 

— Şi toate astea pentru o femeie ! murmură 
bătrînul. Şi toate astea fiindcă seamănă cu regina ! Un 
bărbat care are atita geniu, după cum se spune. 
Doamne ! Prost trebuie să fie ! 

Şi cu această concluzie deschise portiera. 
Preocupat, Gilbert urcă în trăsură, întrebîndu-se : 

— Ce vrea să spună vorbind despre o femeie care 
seamănă cu regina ? 

O clipă reţinu braţul lui Teisch ca pentru a-l 
întreba. Apoi îşi zise şoptind : 

— Ei bine, ce era să fac ? E secretul domnului de 
Mirabeau şi nu al meu. — Vizitiu, la Paris ! 

Capitolul 64 
CE A SPUS REGELE ; CE A SPUS 
REGINA 


Gilbert se achită cu foarte mare grijă de dubla 
promisiune făcută lui Mirabeau. 

Revenind la Paris, îl întîlni pe Camille Desmoulins, 
o gazetă în picioare, ziarul incarnat al vremii. 

II anunţă despre boala lui Mirabeau, prezentînd-o 
intenţionat mai gravă decit era în realitate, nu că ea n- 
ar fi putut deveni foarte gravă, dacă Mirabeau făcea 
vreo nouă imprudenţă, dar care totuşi nu era extrem 
de periculoasă în acest moment. Apoi se duse la 
Tuileries şi-i comunică acelaşi lucru regelui. Regele se 
mulţumi să spună : 

— Ah !ah ! Sărmanul conte ! Şi şi-a pierdut pofta 
de mîncare ? 

— Da, Sire, răspunse Gilbert. 

— Atunci e grav, spuse regele. 

Şi trecu la altceva. 

leşind de la rege, Gilbert intră la regină şi repetă 
acelaşi lucru. Fruntea mîndră a fiicei Mariei-Tereza se 
încruntă. 

— De ce această boală nu l-a cuprins în 
dimineaţa în care a pronunţat frumosul său discurs 
despre drapelul tricolor ? întrebă ea. 

Apoi, ca şi cum ar fi regretat că a lăsat să-i scape 
în faţa lui Gilbert acest accent de duşmănie faţă de 
semnul distinctiv al naţionalităţii franceze : 

— Ar fi o nenorocire pentru Franţa şi pentru noi, 
spuse, dacă această indispoziţie s-ar agrava. 

— Am crezut că am avut onoarea să-i spun 
reginei că e ceva mai mult decit o indispoziţie, că e o 
boală, spuse Gilbert. 

— Pe care o veţi învinge, doctore, spuse regina. 

— Voi face tot ce-mi va sta în puteri, doamnă, dar 
nu sînt sigur. 

— Doctore, spuse regina, contez pe 
dumneavoastră, mă înţelegeţi bine ? Să-mi daţi noutăţi 
despre domnul de Mirabeau. 

Şi trecu şi ea la altceva. 

Seara, la ora stabilită, Gilbert urca scara casei lui 
Mirabeau. Acesta îl aştepta culcat pe o canapea. Dar 
cum fusese lăsat să aştepte cîteva clipe în salon, sub 
pretextul de a-l preveni pe conte de prezenţa sa, 
Gilbert îşi aruncase privirea în jur şi ochii i se opriră pe 
o eşarfă de caşmir, uitată pe un fotoliu. 

Fie pentru a abate atenţia lui Gilbert, fie că 
atribuia o mare importanţă întrebării ce trebuia să 
urmeze primelor cuvinte schimbate dintre el şi doctor, 
Mirabeau spuse : 

— Ah ! Dumneavoastră sînteţi! Am aflat că v-aţi 
ţinut o parte din promisiunea făcută. Parisul ştie că sînt 
bolnav şi sărmanul Teisch n-a avut nici zece minute de 
linişte în cele două ore de cînd sînt aici, fără să fi fost 
nevoit să dea noutăţi despre mine prietenilor care 
sosesc mereu să afle cum mă simt şi, poate, 
duşmanilor mei, care vin să afle dacă-mi merge mai 
prost. Asta pentru prima parte. Acum, aţi fost la fel de 
atent şi cu a doua ? 

— Ce vreţi să spuneţi ? întrebă Gilbert surizînd. 

— Ştiţi bine. 

Gilbert ridică din umeri în semn de negaţie. 

— Ați fost la Tuileries ? 

— Da. 

— L-aţi văzut pe rege ? 

— Da. 

— Ați văzut-o pe regină ? 

— Da. 

— Şi i-aţi anunţat că în curînd se vor descotorosi 
de mine ? 

— l-am anunţat că sînteţi bolnav. 

— Şi ce-au spus ? 

— Regele a întrebat dacă v-aţi pierdut pofta de 
mîncare. 

— Şi la răspunsul dumneavoastră afirmativ, ce-a 
spus ? 

— V-a compătimit foarte sincer. 

— Bun rege ! Dar regina ? 

— Regina v-a compătimit şi s-a informat cu mult 
interes de dumneavoastră. 

— In ce termeni, doctore ? spuse Mirabeau, care 
atribuia, evident, o mare însemnătate răspunsului ce 
urma să i-l dea Gilbert. 

— In termeni foarte buni, spuse doctorul. 

— Mi-aţi dat cuvintul să-mi repetaţi textual ce vă 
va spune. 

— Oh! Mi-ar fi greu să repet cuvînt cu cuvînt. 

— Doctore, sînt sigur că n-aţi uitat nici o silabă. 

— Văjur... 

— Doctore, am cuvîntul dumneavoastră. Vreţi să 
vă tratez ca pe un om fără bună credinţă ? 

— Siînteţi exigent, conte. 

— Da, aşa sînt. 

— Vreţi neapărat să vă repet cuvintele reginei ? 

—  Cuvint cu cuvint. 

— Ei bine, a spus că această maladie ar fi trebuit 
să vă apuce în dimineaţa zilei în care aţi apărat de la 
tribună drapelul tricolor. 

Gilbert voia să poată aprecia influenţa pe care 
regina o avea asupra lui Mirabeau. Acesta sări de pe 
canapea ca şi cum ar fi fost pus în contact cu o pilă 
electrică Volta. 

—  Ingratitudinea regilor ! murmură el. Acest 
discurs a fost suficient să-i facă să uite lista civilă de 
douăzeci şi patru de milioane pentru el şi suma de 
patru milioane pentru ea ! Dar această femeie nu 
înţelege, această regină uită că era vorba să-mi 
recuceresc dintr-o lovitură popularitatea pierdută 

pentru ea ! Aşadar, ea nu-şi aminteşte că am propus 
amînarea reunirii Avignon-ului cu Franţa pentru a 
menaja susceptibilităţile religioase ale regelui ! — 
Greşeală ! Aşadar, ea nu-şi aminteşte că în timpul pre- 
şedinţiei mele la iacobini, preşedinţie de trei luni care 
mi-a răpit zece ani din viaţă, am apărat legea gărzii 
naţionale limitată la cetăţenii activi ! — Greşeală ! Ea 
nu-şi mai aminteşte că în dezbaterea de la Adunarea 
Naţională a proiectului de lege privind jurămîntul 
preoţilor am cerut să fie restrîns jurămîntul doar la 
preoţii duhovnici ! — Greşeală ! Oh ! aceste greşeli ! 
Aceste greşeli ! Scump le-am mai plătit! Şi, cu toate 
acestea, nu aceste greşeli m-au făcut să cad : căci 
există epoci stranii, unice, anormale, cînd nu te 
prăbuşeşti din cauza greşelilor ce le comiţi. Intr-o zi, tot 
pentru ei, am apărat o chestiune de dreptate, de 
umanitate : era atacată fuga mătuşilor regelui şi se 
propunea o lege împotriva emigrației : „Dacă adoptați 
o lege împotriva emigranților, exclamai eu, jur să n-o 
respect niciodată !” Şi proiectul de lege a fost respins 
în unanimitate. Ei bine, ceea ce n-au putut face 
eşecurile, l-a făcut triumful meu. Am fost numit 
dictator, am fost împins la tribună pe calea miîniei, cea 
mai proastă cale pe care o poate urma un orator. Am 
triumfat a doua oară cînd i-am atacat pe iacobini. 
Atunci iacobinii îmi jurară moartea, nătărăii ! Duport, 
Lameth, Barnave, nu văd că ucigîndu-mă ei îi dau lui 
Robespierre dictatura tripoului lor. Pe mine, pe care ar 
fi trebuit să mă apere ca lumina ochilor, m-au sfărimat 
sub stupida lor majoritate. Au făcut să-mi curgă pe 
frunte sudori de sînge. M-au făcut să beau pînă la fund 
cupa amărăciunii. M-au încoronat cu spini, mi-au pus 
trestia între miini, în sfîrşit, m-au răstignit ! Sînt fericit 
a fi suferit aceste patimi, ca şi Cristos, pentru o 
problemă de umanitate... Drapelul tricolor ! Ei nu văd 
prin urmare că e singurul lor refugiu, că dacă ar vrea 
să vină în mod loial, public, să se aşeze în umbra sa, 

această umbră i-ar mai putea încă salva ? Dar regina, 
regina nu vrea să fie salvată, ea vrea să fie răzbunată. 
Ea nu apreciază nici o idee raţională. Mijlocul pe care i 
l-am propus ca fiind singurul eficace este acela pe 
care-l respinge cel mai mult : să fii moderat, să fii drept 
şi, pe cît e posibil, să ai întotdeauna dreptate. Am vrut 
să salvez două lucruri deodată : regalitatea şi 
libertatea. Bătălie ingrată în care lupt singur, părăsit, 
împotriva cui ? Dacă ar fi fost împotriva oamenilor, n-ar 
fi nimic ; împotriva tigrilor, n-ar fi nimic ; împotriva 
leilor, n-ar fi nimic ; dar împotriva forţelor naturii, 
împotriva mării, împotriva valului ce urcă, împotriva 
fluxului care creşte, cum să lupţi ? leri îmi ajungea pînă 
la gleznă, azi pînă la genunchi ; mîine va ajunge pînă la 
brîu şi porimiine, pînă peste cap... Astfel încît, doctore, 
trebuie să fiu sincer cu dumneata. Întîi m-a cuprins 
tristeţea, apoi sila. Am visat la rolul de arbitru între 
revoluţie şi monarhie. Am crezut că am ascendent 
asupra reginei ca bărbat şi, ca bărbat, într-o bună zi în 
care s-ar aventura cu imprudenţă în valuri şi nu va mai 
atinge fundul cu piciorul, mă voi arunca în apă şi-o voi 
salva. Dar nu. N-au vrut niciodată serios să se ajute 
prin mine, doctore. Au vrut să mă compromită, să-mi 
răpească popularitatea, să mă piardă, să mă anihileze, 
să mă facă neputincios la rău, ca şi la bine. De aceea, 
doctore, tot ce am mai bun de făcut acum este să mor 
la timp. Este, mai ales, să mă culc artistic ca atletul 
antic. Să întind beregata cu graţie. Să-mi dau ultima 
suflare cuviincios. 

Şi Mirabeau se lăsă să cadă pe canapea, muşcînd 
furios perna. 

Gilbert ştia acum ce voise să afle, adică de ce 
depindea viaţa sau moartea lui Mirabeau. 

— Conte, întrebă el, ce-aţi spune dacă miine 
regele ar trimite să afle noutăţi despre sănătatea 
dumneavoastră ? 

Bolnavul făcu o mişcare din umeri, ce voia să 
spună : „Mi-ar fi indiferent !” 

— Regele... sau regina, adăugă Gilbert. 

— Ce ? spuse Mirabeau ridicîndu-se din nou. 

Mirabeau se sprijini în cei doi pumni ai săi ca un 
leu pe labe şi începu să citească în străfundurile 
sufletului lui Gilbert. 

— Ea nu o va face, zise. 

— Dar, dacă totuşi ar face-o ? 

— Credeţi, spuse Mirabeau, că se va cobori pînă 


— Nu cred nimic. Presupun. 
— Fie, spuse Mirabeau, voi aştepta pînă miine 


— Ce vreți să spuneți ? 

Luaţi cuvintele în sensul lor propriu, doctore, şi 
nu vedeţi în ele altceva decit vor să exprime. Voi 
aştepta pînă miine seară. 

— Şi miine seară ? 

— Ei bine, dacă va trimite pînă miine seară, dacă 
de exemplu domnul Weber va veni pînă miine seară, 
sînteţi dumneavoastră cel care aveţi dreptate. 
Dimpotrivă, dacă nu va veni, oh ! atunci nu veţi avea 
dreptate, doctore, atunci eu sînt cel care am dreptate. 

— Fie, pe miine seară. Pînă atunci, dragul meu 
Demostene, calm, odihnă şi linişte. 

— Nu-mi voi părăsi şezlongul. 

— Şi această eşarfă ? 

Gilbert arătă cu degetul obiectul care-i atrăsese în 
primul rînd privirea la intrarea în cameră. Mirabeau 
zimbi. 

— Pe cuvint de onoare ! spuse el. 

— Bine ! zise Gilbert, încercaţi să petreceţi 
noapte liniştită, şi răspund de dumneavoastră. 

La uşă îl aştepta Teisch. 

— Ei bine, bunul meu Teisch, stăpînul dumitale se 
simte mai bine, spuse doctorul. 


552 


Bătrînul servitor clătină trist din cap. 

— Cum, reluă Gilbert, te îndoieşti de cuvintul 
meu? 

— Mă îndoiesc de toate, domnule doctor, atita 
timp cît geniul său rău va fi lîngă diînsul. 

Şi scoase un suspin, lăsîndu-l pe Gilbert să 
coboare pe scara îngustă. La colţul unuia din paliere 
văzu un fel de umbră voalată ce-l aştepta. Zărindu-l, 
această umbră scoase un strigăt uşor şi dispăru în 
spatele unei uşi întredeschise, care-i uşura retragerea. 

— Cine este femeia asta ? întrebă Gilbert. 

— Ea e, răspunse Teisch. 

— Cine, ea ? 

— Femeia care seamănă cu regina. 

Pentru a doua oară, Gilbert păru surprins de 
aceeaşi idee auzind aceeaşi frază. Făcu doi paşi 
înainte, ca şi cum ar fi vrut să urmărească fantoma, 
dar se opri murmurînd : 

— Imposibil. 

Şi îşi continuă drumul, lăsîndu-l pe bătrînul 
servitor disperat că un om atit de învăţat cum este 
doctorul nu întreprindea nimic pentru a izgoni demonul 
pe care-l considera, cu cea mai profundă convingere, 
un trimis al diavolului. 

Mirabeau avu o noapte destul de bună. A doua zi îl 
chemă devreme pe Teisch să deschidă ferestrele 
pentru a respira aerul dimineţii. 

Singurul lucru ce-l îngrijora pe bătrînul servitor era 
nerăbdarea febrilă căreia părea că-i era pradă 
bolnavul. 

Cînd, întrebat de stăpînul său, Teisch îi răspunse 
că era de-abia ora opt, Mirabeau nu voi să creadă şi 
ceru să i se aducă ceasul pentru a se convinge. Puse 
ceasul pe masă, lîngă pat. 

— Teisch, spuse bătrînului servitor, vei lua locul 
lui Jean, jos, iar el îşi va face serviciul aici, pe lîngă 
mine. 

— Vai ! Dumnezeule, spuse  Teisch, am 
nefericirea să-l fi nemulţumit pe domnul conte ? 

— Dimpotrivă, bunul meu Teisch, spuse Mirabeau 
înduioşat, tocmai fiindcă mă încred numai în tine, te 
pun azi la poartă. Fiecărei persoane care va veni să 
întrebe de sănătatea mea, îi vei spune că mă simt mai 
bine, dar că nu primesc încă. Numai dacă cineva vine 
din partea... — Mirabeau se opri o clipă şi reluă — 
numai dacă vine cineva de la castel, dacă e trimis 
cineva de la Tuileries, îl vei trimite sus pe mesager, 
mă-nţelegi bine ? Şi sub orice pretext ar fi, nu-l vei lăsa 
să plece fără să fi vorbit cu mine. Vezi, bunul meu 
Teisch, că, îndepărtîndu-te de mine, te ridic la funcţia 
de confident. 

Teisch îi luă mîna lui Mirabeau şi o sărută. 

— Oh ! domnule conte, spuse el, numai dacă aţi 
vrea să trăiţi ! 

Şi ieşi. 

— Zău ! spuse Mirabeau privindu-l cum se 
îndepărta, iată exact ce-i mai greu. 

La ora zece Mirabeau se sculă şi se îmbrăcă cu o 
oarecare cochetărie. Jean îl pieptănă şi-i rase barba, 
apoi îi apropie fotoliul de fereastră. De aici putea 
vedea în stradă. 

Din casa de peste drum i s-ar fi putut vedea, în 
spatele perdelei ridicate, chipul neliniştit apărînd la 
fiecare lovitură de ciocănel, la fiecare vibraţie a 
soneriei, privirea pătrunzătoare scrutînd strada, ca 
apoi perdeaua să recadă, să se ridice din nou la 
viitoarea vibraţie a soneriei, la următoarea lovitură de 
ciocănel. 

La ora două Teisch urcă, urmat de un lacheu. 
Inima lui Mirabeau bătu violent. Lacheul era fără livrea. 

Prima idee ce-i trecu prin minte era că această 
persoană cu părul cărunt venea din partea reginei şi 
era astfel îmbrăcat pentru a nu compromite pe aceea 
din partea căreia venea. 

Mirabeau se înşela. 

— Din partea domnului doctor Gilbert, spuse 
Teisch. 

— Ah ! exclamă Mirabeau pălind, ca şi cum ar fi 
avut douăzeci şi cinci de ani şi, aşteptind un mesager 
din partea doamnei de Monnier, ar fi văzut sosind un 
curier din partea unchiului său, judecătorul. 

— Domnule, spuse Teisch, întrucît valetul vine din 
partea domnului doctor Gilbert şi aduce o scrisoare 
pentru dumneavoastră, am crezut că pot face o 
excepţie în favoarea sa faţă de consemnul dat. 

— Bine ai făcut, spuse contele. 

Mirabeau deschise scrisoarea. Ea nu conţinea 
decît aceste cîteva cuvinte : 


Transmiteţi-mi veşti despre dumneavoastră. Voi fi 
acolo în jur de unsprezece seara. Sper că primul cuvint 
ce mi-l veți spune va fi că am avut dreptate şi că 
dumneavoastră ați greşit. 


— Vei spune stăpînului tău că m-ai găsit în 
picioare şi că-l aştept diseară, spuse Mirabeau 
lacheului. 

Apoi lui Teisch : 

— Acest valet să plece mulţumit! spuse el. 

Teisch făcu semn că a înţeles şi-l luă pe bătrînel. 

N Orele se succedară. Soneria nu înceta să vibreze. 
Intregul Paris se înfățişa la Mirabeau. Pe stradă erau 
grupuri de oameni din popor care, aflind vestea, nu 
aceea din ziare, nu voiau să creadă în buletinele 
liniştitoare date de Teisch şi obligau trăsurile să o ia la 
dreapta şi la stînga străzii, pentru ca zgomotul roților 
să nu-l obosească pe ilustrul bolnav. 

Către ora cinci, Teisch crezu că e bine să-şi facă o 
a doua apariţie în camera lui Mirabeau, pentru a-i 
anunţa această noutate. 

— Ah ! spuse Mirabeau, văzindu-te, sărmanul 
meu Teisch, am crezut că ai ceva mai bun să-mi spui. 

— Ceva mai bun ! spuse mirat Teisch. N-am 
crezut că pot anunţa domnului conte ceva mai bun ca 
o asemenea dovadă de dragoste. 

— Ai dreptate, Teisch, spuse Mirabeau, sînt un 
ingrat. 

De aceea, cînd Teisch închise uşa, Mirabeau 
deschise fereastra. Inaintă pe balcon şi făcu cu mîna 
un semn de mulţumire bravilor oameni care se 
făcuseră paznicii odihnei sale. Aceştia îl recunoscură şi 
strigătele de „Trăiască Mirabeau !” răsunară de la un 
capăt la celălalt al străzii Chaussee-d'Antin. 

La ce se gîndea Mirabeau în timp ce i se aducea 
acest omagiu neaşteptat, care în orice altă ocazie ar fi 
făcut să-i tresară inima de bucurie ? 

El se gîndea la acea femeie mîndră, care nu-şi 
făcea deloc griji pentru el, iar ochiul său căuta peste 
grupurile îngrămădite în apropierea casei sale vreun 
lacheu în livrea albastră, venind dinspre bulevarde. 

Intră în camera sa cu inima strîinsă. Umbra serii 
venise, şi el nu văzuse nimic. 

Seara se scurse ca şi ziua. Nerăbdarea lui 
Mirabeau se schimba într-o sumbră amărăciune. Inima 
sa fără speranţă nu se mai îndrepta spre clinchetul 
soneriei. Nu. El aştepta cu o întunecată nemulţumire 
întipărită pe figură acea dovadă de interes care-i era 
aproape promisă şi nu venea. 

La ora unsprezece, uşa se deschise şi Teisch îl 
anunţă pe doctorul Gilbert. 

Acesta intră zimbind. Era speriat de expresia 
obrazului lui Mirabeau, care oglindea fidel tulburarea 
din sufletul său. Gilbert bănui tot ce se întîmplase. 

— Nu a venit nimeni ? întrebă. 

— De unde ? spuse Mirabeau. 

— Ştiţi bine ce vreau să spun. 

— Eu ? Nu, pe onoarea mea! 

— De la castel... din partea ei... în numele 
reginei...? 

— Nimic din toate astea, dragul meu doctor. N-a 
venit nimeni. 

— Imposibil ! exclamă Gilbert. 

Mirabeau ridică din umeri. 

— Naiv om de omenie ! 

Apoi, apucînd mîna lui Gilbert cu o mişcare 
convulsivă, întrebă : 

— Vreţi să vă spun ce aţi făcut azi, doctore ? 

— Eu ? spuse doctorul. Am făcut aproximativ ce 
fac în fiecare zi. 

— Nu, căci nu mergeţi zilnic la castel şi azi aţi 
fost. Nu, căci n-o vedeţi zilnic pe regină, şi azi aţi 
văzut-o. Nu, căci nu vă permiteţi în fiecare zi să-i daţi 
sfaturi, şi azi i-aţi dat unul. 

— Haida de ! spuse Gilbert. 

— lată, dragă doctore, eu văd ce s-a petrecut şi 
aud ce s-a spus ca şi cum aş fi fost acolo. 

— Ei bine, să vedem ce s-a întîmplat şi ce s-a 
spus? 

— V-aţi prezentat la Tuileries azi, la o anumită 
oră, şi aţi cerut să vorbiţi cu regina. l-aţi vorbit, i-aţi 
spus că sănătatea mea s-a înrăutățit şi ar fi bine, ca 
regină şi ca femeie, să trimită după veşti despre 
sănătatea mea — dacă nu din solicitudine, cel puţin din 
calcul. Ea a discutat cu dumneavoastră. Părea 
convinsă că aveţi dreptate. V-a lăsat să plecaţi spunînd 
că va trimite la mine. Aţi plecat fericit şi satisfăcut, 
contînd pe cuvintul regal, şi ea a rămas fudulă şi 
amară, rizind de credulitatea dumneavoastră, care 
ignoraţi faptul că un cuvînt regal nu angajează la 
nimic... la să vedem sinceritatea unui om onest, spuse 
Mirabeau privindu-l drept în faţă, aşa este, doctore ? 

— Într-adevăr, spuse Gilbert, dacă aţi fi fost 
acolo, dragă conte, n-aţi fi văzut şi n-aţi fi auzit mai 
bine. 

— Nepricepuţii ! spuse Mirabeau cu amărăciune. 
Cînd v-am spus că nu ştiu să facă nimic cum trebuie... 
Dacă ar fi intrat la mine azi livreaua regelui, în mijlocul 
acestei mulţimi, care striga în faţa porţii şi sub 
ferestrele mele „Trăiască Mirabeau !”, le-ar fi redat 
popularitatea pentru un an. 

Şi, clătinind din cap, Mirabeau îşi duse mîna cu re- 
peziciune la ochi. Mirat, Gilbert îl văzu ştergîndu-şi o 
lacrimă. 

— Ce aveţi, totuşi, conte ? întrebă el. 

— Eu ? Nimic ! spuse Mirabeau. Aveţi noutăţi de 
la Adunarea Naţională, de la cordelieri, de la iacobini ? 
A secretat Robespierre vreun nou discurs sau a vomat 
Marat vreun nou pamflet ? 

— E multă vreme de cînd n-aţi mîncat ? întrebă 
Gilbert. 

— Nimic de la două după-amiază. 

— In acest caz, veţi face o baie, dragul meu 
conte. 

—  Intr-adevăr, este o idee bună, doctore. — Jean, 
o baie. 

— Aici, domnule conte ? 

— Nu, nu, alături, în cabinetul de toaletă. 

Peste zece minute Mirabeau era în baie şi, ca de 
obicei, Teisch îl conduse pe Gilbert. 

Mirabeau se ridică din cadă pentru a-l urmări din 
priviri pe doctor. Cînd îl pierdu din vedere, ascultă zgo- 
motul paşilor săi şi apoi rămase imobil, pînă ce auzi 
deschizîndu-se şi închizîndu-se poarta casei sale. Sună 
apoi violent: 

— Jean, spuse el, aranjează o masă în camera 
mea, şi du-te din partea mea la Oliva şi întreab-o dacă 
vrea să-mi facă plăcerea de a cina cu mine. 

Apoi, în timp ce lacheul ieşea pentru a duce la 
îndeplinire ordinul : 

— Flori, mai ales flori ! strigă Mirabeau. Ador 
florile. 

La patru dimineaţa, doctorul Gilbert a fost trezit 
de clinchetul puternic al soneriei. 

— Ah ! spuse el sărind din pat, sînt sigur că 
domnul de Mirabeau se simte foarte rău ! 

Doctorul nu se înşela. După ce cina fusese servită 
şi masa fusese acoperită de flori, Mirabeau îi dădu liber 
lui Jean şi-i ordonă lui Teisch să se ducă la culcare. 
Apoi închise toate uşile, în afară de aceea ce dădea 
spre apartamentul femeii necunoscute, pe care 
bătrînul servitor o numea geniul răului. Dar cei doi 
servitori nu se culcară. Jean, cu toate că era mai tînăr, 
adormise pe un fotoliu din anticameră. Teisch însă 
veghea. 

La patru fără un sfert, soneria răsună violent. 
Amîndoi se repeziră spre dormitorul lui Mirabeau. Uşile 
erau închise. Atunci avură ideea să facă înconjurul 
apartamentului necunoscutei şi putură pătrunde astfel 
în dormitor. 

Răsturnat, pe jumătate leşinat, Mirabeau ţinea 
între braţele sale femeia, fără îndoială pentru ca ea să 
nu poată chema în ajutor. Inspăimîntată, necunoscuta 
suna cu clopoţelul de pe masă, neputindu-se deplasa 
pînă la cordonul soneriei, de lîngă cămin. 

Zărindu-i pe cei doi servitori, ea îi chemă atit în 
ajutorul ei cît şi al lui Mirabeau. In convulsiunile sale, 
Mirabeau o sufoca. S-ar fi putut spune că moartea, 
travestită, încerca să-l tîrască în mormînt. 

Graţie eforturilor reunite ale celor doi servitori, 
braţele muribundului se desfăcură, Mirabeau căzu pe 
scaun, iar ea, toată numai lacrimi, se întoarse în 
aparatamentul ei. 

Atunci Jean alergă să-l caute pe doctorul Gilbert, 
pe cînd Teisch încerca să dea primele ajutoare 
stăpînului său. 

Gilbert nu pierdu vremea să aştepte înhămarea 
cailor, nici apropierea vreunei trăsuri. Din strada Saint- 
Honore pînă la Chaussée d'Antin drumul nu era lung. Il 

urmă pe Jean şi în zece minute se găsea în locuinţa lui 
Mirabeau. 

Teisch aştepta în vestibulul de la intrare. 

— Ei bine, prietene, ce se mai întîmplă ? întrebă 
Gilbert. 

— Ah ! domnule, spuse bătrînul servitor, această 
femeie, întotdeauna această femeie, şi apoi aceste 
blestemate flori. Veţi vedea ! Veţi vedea ! 

In acest moment se auzi ceva ca un plîns. Gilbert 
urcă în fugă. În momentul cînd ajunse la ultimele 
trepte ale scării, o uşă vecină cu cea a lui Mirabeau se 
deschise şi apăru deodată o femeie îmbrăcată într-un 
capot alb Ea se aruncă la picioarele doctorului. 

— Oh ! Gilbert, Gilbert! spuse ea proptindu-şi mii- 
nile de pieptul lui, în numele cerului, salvaţi-l ! 

— Nicole, exclamă Gilbert, Nicole ! Oh ! 
Nenorocita, aşadar dumneata erai! 

— Salvaţi-l! Salvaţi-l! spuse Nicole. 

Gilbert rămase o clipă ca distrus de o idee îngro- 
zitoare. 

— Oh ! murmură, Beausire care vinde pamflete 
împotriva lui, Nicole, amanta lui ! E cu adevărat 
pierdut, căci în toate astea este mîna lui Cagliostro. 

Şi se repezi în apartamentul lui Mirabeau, 
înţelegînd bine că nu mai era nici un moment de 
pierdut. 

„_ Capitolul 65 
TRAIASCA MIRABEAU ! 


Mirabeau era întins pe pat. Îşi recăpătase 
cunoştinţa. Resturile cinei, felurile de mîncare, florile 
se aflau acolo, martori la fel de acuzatori ca şi resturile 
otrăvii pe fundul unui vas lîngă patul unui sinucigaş. 

Gilbert se îndreptă repede spre el şi răsuflă uşurat 
văzîndu-l. 

— Ah! spuse el, nu e încă atît de grav cît mă 
temeam. 

Mirabeau surise. 

— Credeţi, doctore ? spuse el. 

Şi clătină din cap, ca un om care socoate că-şi cu- 
noaşte situaţia cel puţin la fel de bine ca şi medicul său 
care, uneori, vrea să se înşele pe sine pentru a-i putea 
înşela mai bine pe alţii. 

De astă dată, Gilbert nu se opri la diagnosticul ex- 
tern. Pipăi pulsul : pulsul era rapid şi ridicat. Se uită la 
limbă : limba era încărcată şi amară. Cercetă starea 
capului : capul era greu şi dureros. Membrele inferioare 
erau cuprinse de un început de răcire. 

Deodată, spasmele pe care bolnavul le avusese cu 
două zile în urmă reapărură, cuprinzind, rînd pe rînd, 
omoplaţii, claviculele şi diafragma. Pulsul, care, aşa 
cum am spus, era rapid şi ridicat, deveni intermitent şi 
convulsiv. 

Gilbert  administră aceleaşi  revulsive care 
aduseseră o primă ameliorare. Din nenorocire, fie că 
bolnavul nu mai avea puterea să suporte leacul 
dureros, fie că nu voia să fie vindecat, peste un sfert 
de oră se plinse de dureri atît de ascuţite în toate 
regiunile pe care se aplicaseră cataplasmele, încît 
acestea au trebuit să fie scoase. Din acel moment 
îmbunătăţirea ce se manifestase în timpul aplicării 
dispăru. 

Intenţia noastră nu este să urmărim sub toate 
aspectele lor fazele acestei boli îngrozitoare, dar, din 
dimineaţa acelei zile, ştirea ei se răspîndi în oraş şi, de 
astă dată, mai serios decît în ajun. Se spunea că boala 
recidivase şi că prezenta un pericol mortal. 

De-abia atunci s-a putut aprecia cu adevărat locul 
uriaş pe care-l poate ocupa un om în sînul unei naţiuni, 
întregul Paris fu cuprins de emoție, ca în zilele în care o 
calamitate ameninţă în acelaşi timp persoane izolate şi 
populaţia toată. Ziua întreagă, la fel cum se petrecuse 
şi în ajun, strada fu barată şi păzită de oameni din 
popor, pentru ca zgomotul trăsurilor să nu ajungă pînă 
la bolnav. Grupurile ce se strinseseră sub ferestre 
cereau informaţii. Din oră în oră se dădeau buletine 
privind starea sănătăţii lui Mirabeau şi acestea 
ajungeau cu mare viteză din Chaussâe-d'Antin pînă la 
marginile Parisului. Poarta era asediată de o mulţime 
de cetăţeni din toate stările, de toate opiniile, ca şi 
cum fiecare partid, cît de opus ar fi fost celorlalte, avea 
ceva de pierdut pierzîndu-l pe Mirabeau. In acest timp, 
prietenii, rudele şi cunoştinţele marelui orator umpleau 
curţile, vestibulele şi apartamentul de la parter, fără ca 
el însuşi să fi aflat de această îngrămădeală. 

De altfel, puţine cuvinte au fost schimbate între 
Mirabeau şi doctorul Gilbert. 

— Hotărit, voiţi aşadar să muriţi ? spusese 
doctorul Gilbert. 

— La ce bun să trăieşti ?... răspunse Mirabeau. 

Şi, amintindu-şi angajamentele ce şi le luase Mira- 
beau faţă de regină şi ingratitudinea acesteia, doctorul 
nu mai insistă asupra acestor lucruri, angajindu-se faţă 
de el însuşi să-şi facă pînă la capăt datoria de medic, 
ştiind însă dinainte că nu era un zeu să poată lupta 
împotriva imposibilului. 

În seara acestei prime zile a recidivei, societatea 
iacobinilor trimise o delegaţie în fruntea căreia se 
găsea Barnave, spre a se informa de sănătatea fostului 

lor preşedinte. Au vrut ca Barnave să fie întovărăşit de 
cei doi Lameth, dar aceştia refuzară. 

Cînd Mirabeau fu informat de această împrejurare, 
spuse : 

— Ah ! ştiam doar că sînt laşi, dar nu ştiam că 
sînt şi imbecili ! 

Timp de douăzeci şi patru de ore, doctorul Gilbert 
nu-l părăsi o clipă pe Mirabeau. Miercuri seara, către 
ora unsprezece, acesta se simţea destul de bine pentru 
ca Gilbert să consimtă să treacă într-o cameră vecină 
pentru a se odihni cîteva ore. 

Inainte de a se culca, doctorul porunci ca la cea 
mai mică reapariţie a vreunui accident să fie anunţat 
fără întirziere. 

In zori se deşteptă. Nimeni nu-i tulburase somnul 
şi totuşi se trezi îngrijorat : i se părea imposibil ca 
ameliorarea să se fi menţinut astfel, fără nici un 
accident. 

Intr-adevăr, coborînd, Teisch îl anunţă pe doctor 
cu lacrimi în ochi, că Mirabeau se simţea foarte rău, 
dar că interzisese să fie trezit doctorul Gilbert, 
indiferent de suferinţele prin care ar trece. 

Şi totuşi, bolnavul trebuie să fi suferit cumplit : 
pulsul reluase un caracter din cele mai alarmante, 
durerile se accentuaseră în mod atroce, în sfîrşit, 
fenomenele de asfixie şi spasmele reveniseră. 

De mai multe ori — şi Teisch atribuise aceasta 
unui început de delir — bolnavul pronunţase numele 
reginei. 

— Ingraţii ! spusese el, nici n-au trimis să afle 
veşti despre mine. 

Apoi ca şi cum îşi vorbea sieşi : 

— Mă întreb, adăugă el, ce va spune ea cînd va 
afla miine, sau poimiine, că sînt mort... 

Gilbert socoti că totul va depinde de criza ce se 
pregătea. De aceea, pregătindu-se să lupte cu vigoare 
împotriva bolii, prescrise aplicarea de lipitori pe piept. 

Dar, ca şi cum ar fi fost complice cu muribundul, ele 
nu-şi făcură datoria. Atunci, bolnavului i s-a luat pentru 
a doua oară sînge din picior şi i s-au dat pilule de mosc. 

Accesul dură opt ore. In acest timp, ca un abil 
duelist, Gilbert dădu, pentru a spune aşa, un asalt 
împotriva morţii, parînd fiecare lovitură, preîntîmpinînd 
unele, fiind atins uneori de ele. In cele din urmă, la ca- 
pătul celor opt ore, febra scăzu, moartea bătu în retra- 
gere, dar, ca un tigru care fuge pentru a reveni, ea îşi 
lăsă pe obrazul bolnavului amprenta ghearelor sale 
înspăimîntătoare. 

Gilbert rămase în picioare, cu braţele încrucişate, 
în faţa acestui pat în care se dăduse îngrozitoarea 
luptă. Era prea ştiutor al secretelor artei sale nu numai 
pentru a mai păstra o oarecare aparenţă, dar chiar 
pentru a se mai îndoi. 

Mirabeau era pierdut. Şi în cadavrul întins în faţa 
ochilor săi, în ciuda unui rest de viaţă, îi era imposibil 
să-l mai vadă pe Mirabeau viu. 

Din acest moment, lucru straniu, bolnavul şi 
Gilbert, de comun acord şi ca stăpiniţi de aceeaşi idee, 
vorbiră despre Mirabeau ca despre un om care a fost, 
dar care a încetat să mai fie. 

De asemenea, începînd din acest moment, 
fizionomia lui Mirabeau luă acel caracter solemn ce 
aparţine prin esenţă agoniei oamenilor mari. Glasul său 
deveni încet, grav, aproape profetic. Vorbele sale 
căpătară un accent mai sever, mai profund, mai 
complex. Simţămintele sale manifestau mai multă 
afecţiune, mai multă dăruire, mai mult sublim. 

| se anunţă că un tînăr ce nu-l văzuse decit o sin- 
gură dată şi care nu voia să spună cine era, insista să 
intre. Se întoarse spre Gilbert, ca pentru a-i cere per- 
misiunea să-l primească pe acest tînăr. Gilbert îl 
înţelese. 

—  Poftiţi-l, spuse el lui Teisch. 

Teisch deschise uşa. Un tînăr de nouăsprezece ani 
apăru în prag, se apropie încet, îngenunche în faţa pa- 
tului lui Mirabeau, îi luă mîna şi o sărută, izbucnind în 
lacrimi. Mirabeau părea să caute în memorie o vagă 
amintire. 

— Ah ! spuse el deodată. Vă recunosc ! Sînteţi 
tînărul din Argenteuil. 

— Dumnezeule, fiţi binecuvîntat ! spuse tînărul. 
lată tot ce vă ceream. 

Se ridică şi ieşi, acoperindu-şi ochii cu mîinile. 

Peste cîteva secunde Teisch intră ţinînd în mînă 
un bilet pe care tînărul îl scrisese în anticameră şi care 
conţinea aceste cuvinte simple : 


Sărutînd mîna domnului Mirabeau la Argenteuil, i- 
am spus că eram gata să mor pentru el. 

Am venit să-mi ţin cuvintul. 

Am citit ieri într-un ziar englezesc că transfuzia de 
singe a fost executată cu succes la Lonara într-un caz 
similar cu cel al ilustrului bolnav. 

Dacă, pentru a salva viața domnului de Mirabeau, 
transfuzia de singe e considerată utilă, il ofer pe al 
meu; e tînăr şi pur. 

MARNAIS 


Citind aceste cuvinte, Mirabeau nu-şi putu reţine 
lacrimile. Porunci ca tînărul să fie chemat în cameră, 
dar, vrînd pesemne să fugă de manifestarea unei 
recunoştinţe mai mult decît meritate, el plecase, lăsînd 
ambele sale adrese, cea de la Paris şi de la Argenteuil. 

Cîteva clipe mai tîrziu, Mirabeau consimţi să pri- 
mească pe toată lumea : pe domnii La Marck şi 
Frochot, prietenii săi ; pe doamna du Saillant, sora sa ; 
pe doamna d'Aragon, nepoata sa. 

Refuză însă să fie văzut de orice alt medic în afara 
lui Gilbert. Cum acesta insista, spuse : 

— Nu, doctore, aţi avut parte de toate 
inconvenientele bolii mele. Dacă mă vindecaţi, trebuie 
să aveţi întregul merit al însănătoşirii mele. 

Din timp în timp voia să ştie cine venise să se 
intereseze de mersul bolii sale şi, cu toate că nu 
întreba niciodată : „Regina a trimis pe cineva de la 
palat ?” Gilbert ghicea, după suspinul ce-l scotea 
muribundul cînd ajungea la sfîrşitul listei, că singurul 
nume pe care ar fi dorit să-l găsească era tocmai acela 
care lipsea. 

Atunci, fără să vorbească despre rege şi despre 
regină — Mirabeau nu era încă într-atita pe moarte 
încît să ajungă pînă acolo — el se lansa cu o elocvenţă 
admirabilă în politica generală şi în special în aceea pe 
care ar fi urmat-o faţă de Anglia dacă ar fi fost 
ministru. Ar fi fost fericit să lupte corp la corp mai ales 
cu Pitt. 

— Oh ! acest Pitt, exclamă el, e ministrul 
preparativelor : el guvernează mai mult cu ceea ce 
ameninţă decit cu ceea ce face. Dacă aş fi trăit, ce 
necazuri i-aş mai fi făcut ! 

Din timp în timp, un strigăt se ridica pînă la 
ferestre. Era o urare tristă făcută de popor : „Trăiască 
Mirabeau!” urare ce părea o rugăciune, mai mult plins 
decît speranţă. 

Atunci Mirabeau asculta şi cerea să se deschidă 
fereastra, pentru ca acest zgomot ce răsplătea atitea 
suferinţe îndurate să ajungă pînă la el. Timp de cîteva 
secunde rămînea cu mîinile şi urechile încordate, 
aspirind şi absorbind parcă în el toată această 
rumoare. Apoi murmura: 

— Oh ! Excelent popor ! Popor calomniat, 
insultat, disprețuit, ca şi mine. E drept că ei sînt cei 
care mă uită, şi tu cel care mă răsplăteşti ! 

Se lăsă noaptea. Gilbert nu vru cu nici un chip să-l 
părăsească pe bolnav. Puse să se tragă şezlongul lîngă 
pat şi se culcă pe el. Mirabeau îl lăsă să facă cum vrea. 

De cînd era sigur că moare, părea să nu-i mai fie 
teamă de medicul său. În clipa cînd se iviră zorile, ceru 
să se deschidă ferestrele. 

— Dragul meu doctor, spuse el lui Gilbert, azi e 
ziua în care voi muri. Cînd ai ajuns unde mă aflu eu 
acum, nu mai ai altceva de făcut decit să te parfumezi 
şi să te încununezi cu flori, pentru a intra cît mai plăcut 
posibil în somnul din care nu te mai trezeşti... Am 
permisiunea să fac ceea ce vreau ? 

Gilbert îi făcu semn că putea face orice crede de 
cuviinţă. Atunci Mirabeau îi chemă pe cei doi servitori. 

— Jean, spuse el, fă-mi rost de cele mai frumoase 
flori pe care le poţi găsi, pe cînd Teisch se va strădui să 
mă facă cît mai frumos posibil. 

Jean părea să ceară din priviri permisiunea lui 
Gilbert, care îi făcu semn din cap că este de acord. 
Teisch, care fusese foarte bolnav în ajun, începu să 
facă toaleta stăpînului său. 

— Apropo ! îi spuse Mirabeau. Ai fost bolnav ieri, 
sărmane Teisch. Cum te simţi azi ? 

— Oh ! foarte bine, dragă stăpîne, răspunse 
onestul servitor. Şi vă urez să fiţi în locul meu. 

— Ei bine, răspunse Mirabeau rizînd, oricît de 
puţin ţii la viaţă, eu nu-ţi urez să fii în locul meu. 

In acest moment răsună o lovitură de tun. De 
unde venea ? Nu s-a aflat niciodată. Mirabeau tresări. 

— Oh ! spuse el ridicîndu-se, au început deja 
funeraliile lui Achile ? 

De-abia ieşise Jean din casă şi toată lumea aflată 
acolo se repezi la el pentru a afla ştiri despre ilustrul 
bolnav. Cînd le spuse că se duce să caute flori, 
mulţimea o luă la fugă pe străzi strigind: „Flori pentru 
domnul de Mirabeau!” Toate porţile se deschiseră, 
fiecare oferea ce avea fie în locuinţă, fie în seră, astfel 
că în mai puţin de un sfert de oră casa fu plină ochi de 
cele mai rare flori. 

La nouă dimineaţa, camera lui Mirabeau se 
transformase într-o adevărată grădină. 

Tot atunci, Teisch îi terminase toaleta. 

— Dragul meu doctor, spuse Mirabeau, vă solicit 
un sfert de oră să-mi iau rămas bun de la cineva care 
trebuie să părăsească locuința înaintea mea. 
Recomand protecției dumneavoastră această persoană 
în cazul în care cineva ar vrea s-o insulte. 

Gilbert înţelese. 

— Bine, spuse el, am să vă las. 

— Da, însă veţi aştepta în camera de alături. 
După ce această persoană va pleca, nu mă veţi părăsi 
pînă ce voi muri ? 

Gilbert făcu un semn afirmativ. 

— Daţi-mi cuvîntul dumneavoastră, ceru 
Mirabeau. 

Gilbert îl dădu, cu limba împleticită. Acest stoic 
era peste măsură de mirat să găsească în el lacrimi, el, 
care credea că graţie filozofiei a ajuns la insensibilitate. 
Apoi se îndreptă spre uşă. Mirabeau îl opri şi îi spuse : 

— Inainte de a ieşi, deschideţi scrinul şi daţi-mi o 
casetă mică ce se află acolo. 

Gilbert se conformă. Caseta era grea. Gilbert îşi 
închipui că trebuia să fie plină cu aur. Mirabeau îi făcu 
semn s-o pună pe noptieră, apoi îi întinse mîna. 

— Veţi avea amabilitatea să mi-l trimiteţi pe Jean, 
spuse el. Inţelegeţi bine, pe Jean, nu pe Teisch. Mă 
oboseşte să chem sau să sun. 

Gilbert ieşi. Jean aştepta în camera învecinată, şi 
intră pe aceeaşi uşă pe care ieşise Gilbert. 

Gilbert auzi cum în urma lui Jean uşa se închide cu 
zăvorul. 

Jumătatea de oră care urmă a fost folosită de 
Gilbert pentru a da informaţii despre bolnav tuturor 
acelora care îi umpleau casa. 

Situaţia era disperată. Nu ascundea deloc celor ce 
se aflau în casă adevărul, că Mirabeau nu va putea su- 
pravieţui acestei zile. 

O trăsură se opri la intrarea casei. O clipă crezu că 
era o trăsură de la Curte, care a fost lăsată să se 
apropie din consideraţie pentru bolnav şi împotriva 
consemnului dat. Alergă la fereastră. Ar fi fost o atît de 
plăcută consolare pentru muribund, să ştie că regina 
se ocupă de el ! Era însă o simplă trăsură de piaţă pe 
care Jean se dusese s-o aducă. Doctorul ghici pentru 
cine. 

Şi, într-adevăr, peste cîteva minute Jean ieşi, 
conducînd o femeie complet acoperită de o pelerină 
largă. Femeia urcă în trăsură. 

Mulțimea, respectuoasă, făcu loc trăsurii fără să 
întrebe cine era în ea. Jean reveni. 

O clipă mai tîrziu, uşa camerei lui Mirabeau se re- 
deschise şi se auzi glasul slăbit al bolnavului, care-l 
chema pe doctor. Gilbert alergă la el. 

— Puneţi la loc această casetă, dragă doctore. 
Apoi, cum acesta părea mirat s-o găsească la fel de 
grea ca înainte : 

— Da, nu-i aşa, spuse Mirabeau, e al dracului de 
curios unde se cuibăreşte lipsa de interes ! 

Revenind lîngă pat, Gilbert găsi pe jos o batistă 
brodată, împodobită cu dantele. Era udată de lacrimi. 

— Ah ! spuse el lui Mirabeau, n-a luat nimic cu 
ea, dar a lăsat ceva. 

Mirabeau luă batista şi, simţind-o umedă, o aplică 
pe frunte. 

— Oh! murmură el, deci numai ea n-are inimă !... 

Şi recăzu pe pat, cu ochii închişi, astfel încît îl 
puteai crede mort sau leşinat, dacă horcăitul ce-i ieşea 
din piept nu-ţi spunea că era numai pe cale să se 
stingă. 

Capitolul 66 
FUGIȚI ! FUGIȚI ! FUGIȚI ! 


Într-adevăr, cele cîteva ore pe care le-a mai trăit 
încă Mirabeau n-au mai fost decit o agonie. 

Gilbert îşi ţinu totuşi promisiunea şi rămase lîngă 
patul bolnavului pînă în ultimul minut. 

De altfel, oricît de dureros ar fi, pentru un medic şi 
un filozof spectacolul acestei ultime lupte dintre 
materie şi suflet este totdeauna plin de învăţăminte. 

Cu cît geniul a fost mai mare, cu atît mai 
interesant este de studiat cum poartă acest geniu 
lupta înpotriva morţii, care pînă la urmă îl răpune. 

Apoi, sufletul doctorului mai găsea încă o sursă de 
reflecţii sumbre la vederea acestui mare om care 
trăgea să moară. 

De ce trebuia să moară Mirabeau, acest bărbat cu 
temperament atletic, cu o constituţie herculeană ? 

Nu cumva pentru că a întins mîna spre a susţine 
această monarhie care e gata să se prăbuşească ? Nu 
cumva pentru că de braţul său s-a sprijinit o clipă 
aceasta femeie purtătoare de nenorocire ce se numea 
Maria-Antoaneta ? Nu i-a prezis Cagliostro ceva 
asemănător în privinţa morţii lui Mirabeau ? Şi nu erau 
aceste două fiinţe stranii pe care le întiîlnise, una care 
distruse reputaţia, cealaltă care distruse sănătatea 
marelui orator al Franţei, devenit susţinător al 
monarhiei, nu erau pentru el, Gilbert, o dovadă că orice 
lucru ce-i stă în cale trebuia, ca şi Bastilia, să se 
prăbuşească în faţa acestui om, mai bine zis în faţa 
ideii pe care o reprezenta el ? 

Pe cînd Gilbert era adincit într-o profundă 
meditaţie, Mirabeau făcu o mişcare şi deschise ochii. 
Revenea la viaţă pe poarta durerii. Incercă să 
vorbească. Nu izbuti. Insă, departe de a fi afectat de 
acest nou accident, în momentul în care fu sigur că 

limba îi era mută, zîmbi şi încercă să exprime din ochi 
recunoştinţa pe care o simţea pentru Gilbert şi pentru 
acei ale căror îngrijiri îl însoțeau în această supremă şi 
ultimă etapă, a cărei ţintă era moartea. Totuşi, un gînd 
unic părea să-l preocupe. Singur Gilbert putea să-l 
ghicească, şi-l ghici. 

Bolnavul nu putea aprecia durata leşinului din 
care ieşise. Durase o oră, durase o zi ? În timpul 
acestei ore sau al acestei zile, regina se interesase 
cumva de el? 

Se aduse registrul ce se găsea jos, în anticameră, 
unde fiecare dintre cei ce veniseră, fie ca mesager, fie 
personal, îşi înscrisese numele. Nici un nume cunoscut 
ca făcînd parte din intimitatea familiei regale nu figura 
în registru. Au fost chemaţi Teisch şi Jean şi au fost 
întrebaţi. Nimeni, nici un valet, nici un aprod nu venise. 

Mirabeau făcu un suprem efort pentru a rosti 
cîteva cuvinte, şi reuşi : 

— Oh ! exclamă el, nu ştiu oare că dacă mor ei 
sînt pierduţi ? Duc cu mine doliul după monarhie, iar pe 
mormîntul meu răzvrătiţii îşi vor împărţi rămăşiţele ei... 

Glibert se repezi spre bolnav. Pentru un medic 
bun există speranţă atita timp cît există viaţă. De 
altfel, nu trebuia să folosească toate resursele artei 
sale pentru a permite acestei guri elocvente să mai 
pronunţe încă cîteva cuvinte ? 

Luă o lingură, turnă cîteva picături din acea 
licoare verzuie din care îi dăduse cîndva un flacon lui 
Mirabeau şi, fără s-o amestece de data asta cu rachiu, 
o apropie de buzele bolnavului. 

— Oh ! dragă doctore, spuse acesta surizînd, 
dacă vreţi ca licoarea dătătoare de viaţă să acţioneze 
asupra mea, daţi-mi lingura plină, sau conţinutul 
întregului flacon. 

— Cum aşa ? întrebă Gilbert privindu-l atent pe 
Mirabeau. 

— Credeţi că eu, excesiv în toate prin excelenţă, 
am avut acest tezaur de viaţă între mîinile mele fără să 
abuzez de el ? Nu. Am descompus licoarea 
dumneavoastră, dragul meu Esculap. Am aflat că-şi 
trage originea din rădăcină de cînepă indiană, şi atunci 
am băut nu numai picături, ci linguri întregi, nu numai 
pentru a trăi, dar şi pentru a visa. 

— Nenorocitule ! Nenorocitule ! murmură Gilbert. 
Am bănuit eu că v-am turnat otravă. 

— Dulce otravă, doctore, graţie căreia am dublat, 
am împătrit, am însutit ultimele ore ale existenţei 
mele. Graţie căreia, murind la patruzeci şi doi de ani, 
am trăit viaţa unui centenar. În sfîrşit, graţie căreia am 
posedat, în vis, tot ce mi-a scăpat în realitate : putere, 
bogăţie, dragoste... Oh ! doctore, doctore, nu vă faceţi 
reproşuri, dimpotrivă, felicitaţi-vă. Dumnezeu nu mi-a 
dat decît viaţa reală, o viaţă tristă, săracă, cenuşie, 
amărită, foarte puţin de regretat şi pe care omul 
trebuie să fie dispus să i-o înapoieze ca pe un 
împrumut cămătăresc. Nu ştiu, doctore, dacă trebuie 
să-i mulţumesc lui Dumnezeu pentru viaţă, dar ştiu că 
trebuie să vă mulţumesc dumneavoastră pentru 
această otravă. Umpleţi, aşadar, lingura şi daţi-mi-o ! 

Doctorul făcu ceea ce-i ceru Mirabeau şi-i dădu li- 
coarea, pe care el o savură cu mare plăcere. Apoi, 
după cîteva secunde de tăcere, ca şi cum la apropierea 
veşniciei moartea permitea să se ridice în faţa ochilor 
săi vălul ce acoperă viitorul, Mirabeau spuse : 

— Ah ! doctore, fericiţi cei ce vor muri în acest an 
1791 ! Ei nu vor fi văzut din revoluţie decit faţa 
strălucitoare şi senină. Pînă azi niciodată o mare 
revoluţie n-a costat atît de puţin sînge. Fiindcă, pînă 
azi, ea se făcea doar în gîndire. Dar va veni momentul 
cînd ea se va face în fapte şi în lucruri. Poate credeţi că 
mă vor regreta acolo, la Tuileries ? Deloc. Moartea mea 
îi eliberează de un angajament luat. Cu mine, trebuiau 
să guverneze într-un anumit fel. Nu le mai eram un 

sprijin, le eram un obstacol. Ea îşi cerea scuze, în ce 
mă priveşte, în faţa fratelui ei. „Mirabeau crede că mă 
sfătuieşte, îi scria ea, şi nu-şi dă seama că-l amăgesc”. 
Oh ! iată de ce aş fi vrut ca femeia asta să-mi fie 
amantă şi nu regină. Ce rol frumos de jucat în istorie, 
doctore, decît acela al unui om ce susţine cu o mînă 
tînăra libertate şi cu cealaltă bătrînă monarhie, care le 
obligă să meargă în acelaşi pas spre acelaşi ţel 
fericirea poporului şi respectul faţă de regalitate ! 
Poate era posibil, poate era un vis, dar acest vis, sînt 
ferm convins, îl puteam realiza numai eu. Ceea că mă 
frămîntă, doctore, nu e că voi muri, dar îmi dau seama 
că am întreprins o operă şi că nu o pot duce la capăt. 
Cine va slăvi ideea mea, dacă ideea mea este oprită în 
loc, trunchiată, decapitată ? Ceea ce se va şti despre 
mine, doctore, va fi exact ceea ce nu trebuie să se ştie. 
Adică viaţa mea desfrînată, nebună, vagabondă. Ceea 
ce se va citi din opera mea vor fi Scrisorile către 
Sophie, Erotika-Biblion, Monarhia prusacă, pamfletele 
şi cărţile obscene. Ceea ce mi se va reproşa e că am 
pactizat cu Curtea şi mi se va reproşa asta fiindcă, din 
acest pact, n-a ieşit nimic din ceea ce ar fi trebuit să 
iasă. Opera mea nu va fi decit un fetus inform, un 
monstru căruia îi va lipsi capul. Şi totuşi, mort la 
patruzeci şi doi de ani, voi fi judecat ca şi cum aş fi 
trăit o viaţă de om. Dispărut în mijlocul unei furtuni, voi 
fi judecat ca şi cum, în loc să fiu obligat să merg fără 
încetare pe valuri, adică pe marginea prăpastiei, aş fi 
mers pe o mare şosea solid pavată cu legi, ordonanţe 
şi regulamente. Doctore, cui îi voi lăsa moştenire nu 
averea mea delapidată — puţin contează asta, doar n- 
am copii — dar cui îi voi lăsa moştenire memoria mea 
calomniată, memoria mea care ar putea fi într-o zi un 
testament care să facă onoare Franţei, Europei, întregii 
lumi ?... 

— De ce v-aţi grăbit atit de tare să muriţi ? 
răspunse Gilbert. 

— Da, într-adevăr, există momente în care îmi 
pun eu însumi aceeaşi întrebare. Dar urmăriţi-mă cu 
atenţie: nu puteam face nimic fără ea, şi ea n-a vrut. 
M-am angajat ca un prost. Am jurat ca un imbecil, 
supus totdeauna acelor aripi invizibile ale creierului 
care duc cu sine inima, pe cînd ea, ea, n-a jurat nimic, 
nu era angajată în nimic... Astfel că totul e perfect, 
doctore, şi dacă vreţi să-mi promiteţi ceva, nici un 
regret nu va mai tulbura cele cîteva ceasuri pe care le 
mai am de trăit. 

— Şi ce aş putea să vă promit, Doamne ? 

— Ei bine, promiteţi-mi că, în cazul în care 
trecerea mea din această viaţă la cealaltă ar fi prea 
grea, prea dureroasă, promiteţi-mi, doctore — cer asta 
nu numai unui medic, dar mai ales unui om, şi încă 
unui filozof — promiteţi-mi că mă veţi ajuta ! 

— De ce îmi cereţi asemenea lucru ? 

— Ah ! am să vă spun. Fiindcă, deşi simt că 
moartea se află aici, îmi dau seama că mai rămîne 
destulă viaţă în mine. Nu mă sfirşesc mort, dragă 
doctore, mă sfirşesc viu, şi ultimul pas va fi tare greu 
de trecut ! 

Doctorul îşi înclină obrazul deasupra celui al lui Mi- 
rabeau. 

— V-am promis să nu vă părăsesc, prietene, 
spuse el, şi în momentul suprem încredinţaţi-i 
profundei mele afecţiuni grija să împlinesc ceea ce va 
trebui să fac ! Cînd moartea va fi aici, voi fi şi eu. 

S-ar fi spus că bolnavul nu aştepta decit această 
promisiune. 

— Mulţumesc, murmură. 

Şi lăsă să-i cadă capul pe pernă. 

De astă dată, în pofida speranţei pe care medicul 
are datoria să o insufle pînă la ultima picătură în 
mintea bolnavului, el nu mai avu nici o îndoială. Doza 
abundentă de haşiş pe care o luase Mirabeau îi redase 
bolnavului, împreună cu vorbirea, funcţionarea 

muşchilor. Dar cînd încetă să vorbească, muşchii 
slăbiră. Viaţa gîndirii dispăru iar moartea, întipărită pe 
chipul său de la ultima criză, reapăru, mai profund 
gravată ca oricînd. 

Timp de trei ore mîna sa îngheţată rămase între 
mîinile doctorului Gilbert. În timpul acestor trei ore, 
adică de la patru la şapte, agonia fu calmă. Atît de 
calmă, încît a fost cu putinţă ca toată lumea să fie 
lăsată să intre. S-ar fi putut crede că Mirabeau doarme. 

Dar către ora opt Gilbert simţi mîna îngheţată tre- 
sărind între ale sale. Tresărirea era atît de violentă, că 
orice greşeală era exclusă. 

— lată, spuse doctorul, a sosit ceasul luptei. lată 
adevărata agonie care începe. 

Şi, într-adevăr, fruntea muribundului începu să se 
acopere de sudoare. Ochiul său se deschise şi aruncă 
un fulger. Făcu o mişcare care arăta că voia să bea. Se 
grăbiră să-i dea de îndată apă, vin, oranjadă, dar 
clătină din cap. Nu asta dorea. 

Făcu semn să i se aducă o pană, cerneală şi hîrtie. 
Se supuseră, pentru ca nici un gînd al acestui om 
mare, chiar şi cel al delirului, să nu se piardă. 

Luă pana şi scrise, cu o mînă neşovăitoare, aceste 
două cuvinte : 


A dormi, a muri. 


Erau cele două cuvinte ale lui Hamlet. 

Gilbert se prefăcu a nu înţelege. 

Mirabeau dădu drumul penei, îşi apucă pieptul cu 
ambele miini, ca şi cum ar fi vrut să-l spargă, scoase 
cîteva strigăte nearticulate, luă iar pana şi, făcînd un 
efort supraomenesc pentru a porunci durerii să se 
oprească o clipă, scrise : 


Durerile au devenit cumplite, insuportabile. Oare 
un prieten trebuie lăsat ore şi poate zile întregi pe 

roata de tortură, cind poate fi cruțat de tortură cu 
citeva picături de opiu ? 


Dar doctorul şovăia. Da, aşa cum îi spusese lui 
Mirabeau, în momentul suprem va fi acolo, în faţa 
morţii, însă pentru a o combate şi nu pentru a o ajuta. 

Durerile deveniră din ce în ce mai violente. 
Muribundul se înţepenea, îşi răsucea miinile, muşca 
perna. În cele din urmă, ele sfărimară lanţul paraliziei. 

— Oh ! medicii, medicii ! exclamă el deodată. Nu 
sînteţi medicul şi prietenul meu, Gilbert ? Nu mi-aţi 
promis să mă cruţaţi de durerile unei asemenea 
morţi ? Vreţi să duc cu mine regretul că v-am acordat 
încrederea? Gilbert, fac apel la prietenia 
dumneavoastră, fac apel la onoarea dumneavoastră. 

Şi cu un suspin, un geamăt, un strigăt de durere, 
el recăzu pe pernă. Gilbert scoase la rîndul său un 
suspin, întinzînd mîna lui Mirabeau şi spuse : 

— E bine, vi se va da ceea ce cereţi. 

Şi luă pana să scrie o reţetă, care nu era altceva 
decît o puternică doză de sirop de mac alb în apă 
distilată. Dar abia scrisese ultimul cuvînt, cînd 
Mirabeau se ridică pe pat, întinzîind mîna şi cerînd 
pana. Gilbert se grăbi să i-o dea. Atunci, mîna crispată 
de moarte a muribundului se cramponă de hirtie şi, cu 
un scris de-abia citeţ, scrise : 


Fugiți! Fugiți! Fugiți! 


Voi să semneze, dar nu putu scrie decit primele 
patru litere ale numelui său. Apoi, întinzîndu-şi braţul 
convulsiv spre Gilbert, murmură : 

— Pentru ea! 

Şi recăzu pe pernă, fără o mişcare, fără o privire, 
fără suflare. 

Era mort. 

Gilbert se apropie de pat, îl privi, îi pipăi pulsul, îi 
puse mîna pe inimă, apoi, întorcîndu-se spre 
spectatorii acestei scene supreme, spuse : 

— Domnilor, Mirabeau nu mai suferă. 

Şi, punîndu-şi pentru ultima oară buzele pe 
fruntea mortului, luă hiîrtia a cărei destinaţie o 
cunoştea numai el, o împături cu religiozitate, o puse la 
pieptul său şi plecă, socotind că nu are dreptul s-o ţină 
nici o clipă mai mult decît timpul necesar pentru a 
duce recomandaţia ilustrului dispărut de la Chaussée 
d'Antin la Tuileries. 

Cîteva secunde după plecarea doctorului din 
camera mortuară se auzi în stradă un imens urlet. 
Începea să se răspîndească vestea morții lui Mirabeau. 

Curînd intră un sculptor. Era trimis de Gilbert spre 
a păstra pentru posteritate imaginea marelui orator 
chiar în momentul în care sucombase în lupta 
împotriva morii. Cele cîteva minute de eternitate 
dăduseră acestei măşti seninătatea pe care, părăsind 
trupul, un suflet puternic o reflectă asupra fizionomiei 
pe care o însufleţise. 

Mirabeau nu era mort, Mirabeau părea să doarmă 
un somn plin de viață şi de vise vesele. 

Capitolul 67 
FUNERALIILE 


Durerea fu imensă, generală. Într-o clipă ea se 
răspîndi din centru pînă la centura exterioară, din 
strada Chaussée d'Antin pînă la barierele Parisului. Era 
opt şi jumătate dimineaţa. 

Poporul scoase un strigăt îngrozitor, apoi luă 
hotărîrea să decreteze doliul. 

Alergă la teatre, rupse afişele şi închise porţile. 

Un bal avea loc în aceeaşi seară într-un palat din 
strada Chauss6e-d'Antin, poporul invadă palatul, îi 
împrăştie pe dansatori şi zdrobi instrumentele 
muzicanţilor. 

Adunarea Națională a fost informată, prin 
preşedintele său, de pierderea suferită. 

De îndată, Barrère urcă la tribună şi ceru ca Adu- 
narea să menţioneze în procesul verbal din acea zi 
funebră, mărturia regretelor ce le resimte la pierderea 
acestui mare om, insistînd ca, în numele patriei, toţi 
membrii Adunării să fie invitaţi să asiste la funeralii. 

A doua zi, 3 aprilie, departamentul Parisului se 
prezentă la Adunarea Naţională, ceru şi obţinu ca 
biserica Sainte-Geneviève să fie instituită Panteon 
destinat a adăposti mormintele oamenilor mari, iar 
Mirabeau să fie înhumat acolo. 

Să consemnăm aici acest minunat decret al 
Adunării. E bine să se găsească în cărţile pe care 
oamenii politici le consideră frivole, deoarece au 
neajunsul să predea istoria sub o formă ceva mai puţin 
greoaie decît aceea pe care o folosesc istoricii, e bine, 
spunem noi, să întîlnim cît mai frecvent posibil, şi n-are 
importanţă unde, cu condiţia să fie la îndemîna tuturor, 
aceste decrete care sînt cu atît mai măreţe cu cît sînt 
creaţia spontană a admiraţiei şi recunoştinţei unui 
popor. 

lată decretul în toată puritatea sa : 
Adunarea naţională decretează : 
Aticolul întîi 
Noul edificiu Sainte-Geneviève va fi destinat să 
primească rămăşiţele păminteşti ale marilor oameni, 
începînd din epoca libertăţii franceze. 


Articolul II 


Corpul legislativ este singurul care va hotărî căror 
oameni li se va acorda această onoare. 


Articolul IlI 


Honore Riqueti Mirabeau este considerat demn de 
această onoare. 


Articolul IV 
Legislatura actuală nu va putea acorda în viitor 
această onoare unuia dintre membrii săi care a 
decedat; ea nu va putea fi acordată decît de către 
legislatura următoare. 
Articolul V 
Excepţiile pentru unii mari oameni morţi înainte 
de revoluţie vor putea fi stabilite numai de corpul 
legislativ. 
Articolul VI 


Directoratul departamentului Parisului va fi 
însărcinat să predea de urgență edificiul Sainte- 

Geneviève în stare de a îndeplini noua sa destinaţie şi 
va veghea să se graveze deasupra frontonului aceste 
cuvinte 


MARILOR OAMENI, PATRIA RECUNOSCĂTOARE 
Articolul VII 


Pînă cînd noua biserică Sainte-Geneviève va fi 
terminată, corpul neînsufleţit al lui Riqueti Mirabeau va 
fi depus lîngă rămăşiţele pămiînteşti ale lui Descartes, 
în cavoul bisericii Sainte-Geneviève. 


A doua zi, la ora patru după-amiază, Adunarea 
Naţională în totalitatea ei părăsi sala Manège pentru a 
se duce la casa lui Mirabeau. Era aşteptată acolo de 
directorul departamentului, de toţi miniştrii şi de peste 
două sute de mii de persoane. Dar din aceste două 
sute de mii de persoane, nici una nu venise în mod 
special din partea reginei. 

Cortegiul se puse în mişcare. La Fayette mergea 
în frunte, în calitate de comandant general al gărzilor 
naţionale din regat. Apoi venea preşedintele Adunării 
naţionale. Tronchet, înconjurat de doisprezece aprozi, 
apoi miniştrii. Urma întreaga Adunare Naţională, fără 
deosebire de partid, Si&yes la braţ cu Charles de 
Lameth. Apoi, după Adunare, venea clubul iacobinilor, 
ca o a doua Adunare Naţională, făcîndu-se remarcat 
prin durerea ce o afişa, probabil mai mult fastuoasă 
decit reală : decretase opt zile de doliu şi Robespierre, 
prea sărac pentru a-şi cumpăra o haină de doliu, 
împrumutase una, cum mai făcuse pentru doliul după 
Franklin. Apoi urma întreaga populaţie a Parisului, 
flancată de două şiruri de soldaţi din garda naţională 
cu un efectiv de peste treizeci de mii de oameni. 

O muzică funebră, în care se auzeau pentru prima 
dată două instrumente necunoscute pînă atunci, 

trombonul şi tam-tam-ul, imprimau cadenţa acestei 
imense mulţimi. 

Abia la ora opt cortegiul ajunse la Saint-Eustache. 
Discursul funebru a fost rostit de Cerutti. La ultimul cu- 
vînt, zece mii de soldaţi din garda naţională, care se 
aflau în incinta bisericii, traseră simultan un foc de 
armă. Adunarea, care nu se aştepta la această salvă, 
scoase un țipăt puternic. Şocul fusese atît de violent, 
încît nici un ochi de geam nu rămase nespart. S-a 
crezut o clipă că se va prăbuşi cupola şi că biserica va 
servi drept mormiînt coşciugului. _ 

Lumea porni din nou, cu torţe. Intunericul se 
lăsase şi invadase nu numai străzile pe unde trebuiau 
să treacă, ci şi marea majoritate a sufletelor celor ce 
treceau. 

Moartea lui Mirabeau producea în adevăr o 
confuzie politică. Se ştia care pe ce cale să pornească ? 
Abilul îmblînzitor nu mai era acolo pentru a-i dirija pe 
aceşti bidivii tumultuoşi care se numesc ambiția şi ura. 
Se simţea că ducea cu el ceva ce va lipsi de acum 
înainte Adunării : spiritul păcii veghind chiar în mijlocul 
războiului, bunătatea inimii ascunsă sub violenţa 
gîndirii. Toată lumea pierduse prin această moarte : 
regaliştii nu mai aveau stimulent, revoluționarii nu mai 
aveau frîină. De acum înainte carul va merge mai 
repede şi coborişul va fi mai lung. Cine putea spune 
spre ce alergau : spre victorie, sau spre prăpastie ? 

Nu ajunseră la Panteon decit în miezul nopţii. 

Un singur om lipsea din cortegiu, Pâtion. De ce se 
abţinuse Pétion ? Spuse singur, a doua zi, acelora 
dintre prietenii săi care-i reproşau absenţa. Citise, 
spunea el, un plan de conspirație contrarevoluţionară 
scris de mîna lui Mirabeau. 

Peste trei ani, într-o sumbră zi de toamnă, nu în 
sala Manège, ci la Tuileries, cînd Convenţia, după ce-l 
ucise pe rege, după ce o ucise pe regină, după ce-i 
ucise pe girondini, după ce-i ucise pe montagnarzi, 

după ce se ucise pe ea însăşi şi nu mai avu nimic viu 
de ucis — începu să ucidă morţii. Atunci, cu o bucurie 
sălbatică, declară că se înşelase în judecata sa asupra 
lui Mirabeau, şi că în ochii ei geniul nu putea scuza 
corupţia. 

Un nou decret fu votat, prin care Mirabeau era 
scos din Panteon. Veni un aprod şi, la intrarea 
Templului, dădu citire decretului care îl declara pe 
Mirabeau nedemn să împartă locul de veci cu Voltaire, 
Rousseau şi Descartes, şi prin care paznicul bisericii 
era somat să predea cadavrul. 

Astfel, un glas mai cumplit decit acela ce va fi 
auzit în ziua judecății de apoi striga înainte de vreme : 

— Panteon, înapoiază morţii ! 

Panteonul ascultă. Cadavrul lui Mirabeau fu predat 
aprodului, care dispuse, o spune el însuşi, ca numitul 
Ccoşciug să fie adus şi depus în locul obișnuit de 
înmormîntare. 

Or, acest loc obişnuit era Clamart, cimitirul celor 
condamnaţi la moarte şi executaţi. 

Şi, fără îndoială pentru a face şi mai îngrozitoare 
pedeapsa care îl urmări chiar şi după moarte, coşciugul 
a fost înhumat în timpul nopţii, fără cortegiu, fără nici 
un indiciu privind locul înhumării, fără cruce, fără 
piatră funerară, fără inscripţie. 

Doar mai tîrziu, un bătrîn gropar, întrebat de unul 
dintre acele spirite scormonitoare care vor să ştie ceea 
ce alţii nu ştiu, conduse un bărbat într-o seară prin 
cimitirul pustiu şi, oprindu-se în mijlocul incintei şi 
lovind cu piciorul, îi spuse : 

— Aicie! 

Apoi, cum curiosul insistă, vrind să fie sigur, 
repetă: 

— Aici e, răspund de asta fiindcă am ajutat să fie 
coborit în groapă şi n-am putut să-l rostogolesc, atît de 
greu era acel blestemat coşciug de plumb. 

Acest om curios era Nodier. Într-o zi, el mă 
conduse şi pe mine la Clamart, lovi cu piciorul în 
acelaşi loc şi-mi spuse la rîndul său : 

— Aici e. 

Or, au trecut peste cincizeci de ani de cînd 
generaţii succesive calcă pe acest mormiînt necunoscut 
al lui Mirabeau. Nu e oare o suficient de lungă ispăşire 
pentru o crimă contestabilă, care a fost de fapt mai 
degrabă a duşmanilor lui Mirabeau decit a lui însuşi, şi 
nu a venit oare timpul ca, la prima ocazie, să se 
scormonească acest pămînt impur în care se 
odihneşte, pînă se va găsi coşciugul de plumb care 
cîntărea atît de greu în braţele amăritului de gropar, şi 
în care va fi recunoscut proscrisul din Panteon ? 

Poate că Mirabeau nu merită Panteonul, dar, cu si- 
guranţă, se odihneşte şi se vor odihni creştineşte mulţi 
cărora li se cuvin mai mult decit lui gemoniile!. 

Franţă, între gemonii şi Panteon, dăruieşte-i lui Mi- 
rabeau un mormiînt ! Avînd numele lui ca singur epitaf, 
bustul lui ca singură podoabă, viitorul ca singur jude- 
cător ! 


1 Gemonii: scară pe care erau expuse trupurile osîndiţilor la 
moarte în Roma antică, pînă a fi aruncate în Tibru. (N.T.) 

Capitolul 68 
MESAGERUL 


Chiar în dimineaţa zilei de 2 aprilie, poate cu o oră 
înainte ca Mirabeau să-şi fi dat ultima suflare, un ofiţer 
superior de marină, îmbrăcat în uniformă de gală de 
căpitan de vas şi venind din strada Saint-Honor6, se în- 
drepta spre Tuileries prin strada Saint-Louis şi strada 
Echelle. 

Ajungînd la curtea grajdurilor, lăsă la dreapta 
această curte, păşi peste lanţurile ce o separau de 
curtea interioară, răspunse salutului sentinelei care-i 
dădu onorul şi intră în curtea gărzii elveţiene. 

Ajuns aici, el o luă, ca un om căruia drumul îi e fa- 
miliar, pe o mică scară de serviciu care, printr-un lung 
coridor circular, ducea spre cabinetul de lucru al 
regelui. 

Zărindu-l, valetul scoase un strigăt de surpriză, 
aproape de bucurie. Dar ofiţerul puse un deget la gură 
şi spuse : 

— Domnule Hue, regele n-ar putea să mă 
primească chiar acum ? 

— Regele e cu domnul general La Fayette, căruia 
îi dă ordinele pentru ziua de azi, răspunse valetul. Dar 
după ce generalul va ieşi... 

— Mă veţi anunţa ? spuse ofiţerul. 

— Oh! fără îndoială ar fi de prisos. Majestatea Sa 
vă aşteaptă. Incă de aseară a dat ordin să fiţi introdus 
de îndată ce veţi sosi. 

In acest moment se auzi clopoţelul din cabinetul 
regelui. 

— Vedeţi ? spuse valetul. lată că regele sună. 
Vrea probabil să se informeze dacă aţi venit. 

— Atunci intraţi, domnule Hue, şi să nu pierdem 
vremea dacă regele e într-adevăr liber şi dispus să mă 
primească. 

Valetul deschise uşa şi anunţă — dovadă că 
regele era singur — aproape imediat : 

— Domnul conte de Charny. 

— Oh! Să intre ! Să intre ! spuse regele. De ieri îl 
aştept. 

Charny înaintă repede şi se apropie de rege cu o 
grabă respectuoasă. 

— Sire, spuse el, am întîrziat, pare-se, cîteva ore. 
Sper însă că, după ce-i voi spune Majestății Sale 
cauzele acestei întîrzieri, mă va ierta. 

— Veniţi, veniţi, domnule de Charny. Vă aşteptam 
cu nerăbdare, e-adevărat, dar sînt dinainte de părerea 
dumneavoastră, că numai o cauză importantă v-a 
putut face călătoria mai puţin rapidă decit ar fi trebuit 
să fie. lată-vă aici, fiţi binevenit ! 

Şi întinse contelui mîna pe care acesta o sărută cu 
respect. 

— Sire, continuă Charny, care vedea nerăbdarea 
regelui, am primit ordinul dumneavoastră alaltăieri 
noaptea şi am plecat ieri dimineaţa la trei din 
Montm6dy. 

— Cum aţi venit ? 

— Cu poştalionul. 

— Asta explică cele cîteva ore de întîrziere, spuse 
regele zimbind. 

— Sire, spuse Charny, aş fi putut veni călare, e- 
adevărat, şi, în felul acesta, tăind drumul, aş fi fost aici 
pe la zece sau unsprezece seara, poate chiar mai 
devreme. Dar am vrut să-mi dau seama de avantajele 
şi dezavantajele drumului pe care l-a ales Majestatea 
Voastră. Am vrut să ştiu care posturi sînt bine sau 
prost înzestrate. Am vrut să ştiu, mai ales, cît timp, în 
minute şi secunde, durează drumul de la Montmédy la 
Paris şi, în consecinţă, de la Paris la Montmedy. Am 
notat totul şi acum sînt în măsură să răspund la toate. 

— Bravo ! Domnule de Charny, spuse regele, 
sînteţi un admirabil slujitor. Daţi-mi voie să încep însă 

prin a vă spune în ce situaţie ne găsim noi aici. Îmi veţi 
spune apoi cum staţi acolo. 

— Oh ! Sire, spuse Charny, dacă e să judec după 
cele auzite, lucrurile merg foarte prost. 

— Atît de prost încît sînt prizonier la Tuileries, 
dragă conte ! li spuneam adîneauri acestui nepreţuit 
domn de La Fayette, temnicerul meu, că aş prefera să 
fiu rege al Metz-ului decît rege al Franţei. Dar, din 
fericire, iată-vă aici ! 

— Majestatea Sa mi-a făcut onoarea să-mi spună 
că mă va pune la curent cu situaţia. 

— Da, e-adevărat, în două cuvinte... Aţi aflat 
despre fuga mătuşilor mele ? 

— Ca toată lumea, Sire, dar fără nici un amănunt. 

— Ah ! Dumnezeule, e foarte simplu. Ştiţi că 
Adunarea nu ne mai permite să avem decit preoţi care 
au depus jurămiîntul pe Constituţie.Ei bine ! Sărmanele 
femei s-au speriat de apropierea Paştilor. Au crezut că 
riscă să se spovedească unui preot constituţional şi au 
plecat, trebuie s-o spun că în urma sfatului meu, la 
Roma. Nici o lege nu se opunea acestei călătorii şi 
nimeni n-ar fi trebuit să creadă că două sărmane 
bătrine vor întări mult partidul emigraţilor. L-au 
însărcinat pe Narbonne să le organizeze plecarea. Nu 
ştiu cum s-a acţionat, dar firul secretului a fost 
descoperit şi chiar în seara plecării li s-a făcut la 
Bellevue o vizită în genul aceleia pe care am primit-o la 
Versailles în zilele de 5 şi 6 octombrie. Din fericire, ele 
ieşeau pe o poartă, pe cînd toată gloata intra pe 
cealaltă. Vă daţi seama ? Nici o trăsură nu era 
pregătită ! Trei trebuiau să aştepte, în grajduri, cu caii 
înhămaţi. Au fost nevoite să meargă pe jos pînă la 
Meudon. Acolo au găsit în sfîrşit trăsuri şi au plecat. 
Trei ore mai tîrziu o zarvă imensă se stîrni în tot 
Parisul. Cei ce veniseră să împiedice fuga găsiseră 
cuibul cald încă, dar gol. A doua zi toată presa urla. 
Marat ţipa că au luat cu ele milioane. Desmoulins că l- 

au răpit pe delfin. Nimic din toate astea nu e adevărat. 
Sărmanele femei aveau trei-patru sute de mii de franci 
în pungă şi erau destul de încurcate şi singure pentru a 
mai lua şi un copil datorită căruia puteau fi lesne 
recunoscute. Dovada este că au fost recunoscute şi 
fără el, mai întîi la Moret, unde au fost lăsate să treacă, 
apoi la Arnay-le-Duc, unde au fost arestate. A trebuit 
să scriu Adunării ca ele să-şi poată continua drumul şi, 
în ciuda scrisorii mele, Adunarea a discutat chestiunea 
o zi întreagă. In cele din urmă, au fost autorizate să-şi 
continue călătoria, dar cu condiţia să se prezinte o lege 
asupra emigrării. 

— Da, spuse Charny, mi se pare însă că, în urma 
unui discurs magnific al domnului Mirabeau, Adunarea 
a respins proiectul de lege. 

— Fără îndoială că l-a respins. Dar alături de 
acest mic triumf mă aştepta o mare umilinţă. Cînd au 
văzut larma provocată de plecarea sărmanelor bătrîne, 
cîţiva prieteni devotați — mi-au rămas mai mulţi decît 
credeam, dragul meu conte — cîţiva prieteni devotați, 
vreo sută de gentilomi, au pornit în grabă spre 
Tuileries, venind să-mi ofere viaţa lor. Indată s-a 
răspîndit zvonul că s-a descoperit o conspirație, care 
avea drept scop răpirea mea. La Fayette, pe care l-au 
făcut să alerge în cartierul Saint-Antoine sub pretextul 
că se reclădeşte Bastilia, furios că s-a lăsat înşelat, 
revine la Versailles, intră cu sabia în mînă, cu baioneta 
înainte, îi arestează pe sărmanii noştri prieteni, îi 
dezarmează. Asupra unora sînt găsite pistoale, asupra 
altora cuțite. Fiecare luase ce avusese la îndemiînă. 
Bine ! Ziua va fi înscrisă în istorie sub un nou nume : se 
va numi „Ziua Cavalerilor pumnalului”. 

— Oh ! Sire, Sire ! Ce vremuri îngrozitoare trăim ! 
spuse Charny clătinînd din cap. A 

— Mai aşteptaţi, că nu e totul. In fiecare an 
mergem la Saint-Cloud. E un lucru stabilit, hotărît. 
Alaltăieri comandăm trăsurile. Coborim. Găsim o mie 


587 


cinci sute de persoane în jurul trăsurilor. Urcăm. 
Imposibil să înaintăm. Poporul sare la friiele cailor, 
declară că vreau să fug, dar că nu voi fugi. După ooră 
de încercări inutile a trebuit să ne întoarcem. Regina 
plingea de furie. 

— Dar generalul La Fayette nu se afla acolo 
pentru a face ca Majestatea Voastră să fie respectată ? 

— La Fayette ! Ştiţi ce făcea ? Punea să bată 
clopotul de alarmă la Saint-Roche. Alerga la primărie 
să ceară drapelul roşu pentru a declara patria în 
pericol. Patria în pericol, fiindcă regele şi regina se duc 
la Saint-Cloud ! Ştiţi cine i-a refuzat drapelul roşu şi i l- 
a smuls din miîini — căci pusese mîna pe el? Danton? Şi 
a şi început să se afirme că Danton mi-e vîndut, că 
Danton a primit o sută de mii de franci de la mine. lată 
cum stăm, dragul meu conte, fără a mai vorbi despre 
Mirabeau, care e pe moarte, şi poate chiar a murit la 
această oră. 

— Ei bine, iată un motiv în plus să vă grăbiţi, Sire. 

— Aşa şi vom face. Să vedem ce aţi hotărît acolo, 
cu Bouillé ? Vreau să sper că e puternic. Afacerea de la 
Nancy a fost un prilej pentru mine să-i măresc 
comandamentul, să pun alte trupe sub ordinele sale. 

— Da, Sire, dar din nenorocire dispoziţiile 
ministrului de război le contracarează pe ale noastre. l- 
a retras regimentul de husari saxoni şi îi refuză 
regimentele elveţiene. Cu mare greutate a putut 
păstra în fortăreaţa de la Montmédy regimentul de 
infanterie Bouillon. 

— Atunci, începe să aibă îndoieli ? 

— Nu, sire, sînt doar cîteva şanse mai puţin, dar 
ce contează ? In asemenea acţiuni trebuie sacrificată o 
parte să nu fie totul pierdut şi, dacă acţiunea e bine 
condusă, avem oricum nouăzeci de şanse dintr-o sută. 

— Ei bine, de vreme ce aşa stau lucrurile, să 
revenim la noi. 

— Sire, Majestatea Voastră este mai departe 
hotărită să urmeze drumul Châlons, Clermont şi 
Stenay, cu toate că acest drum are cel puţin douăzeci 
de leghe mai mult şi că nu există popas de poştă la 
Varennes ? 

— l-am mai expus domnului de Bouillé motivele 
care mă fac să prefer acest drum. 

— Da, Sire, şi el ne-a transmis în această privinţă 
ordinele Majestății Voastre. Potrivit acestor dispoziţii, 
am determinat întregul traseu, tufiş cu tufiş, piatră cu 
piatră. Lucrarea trebuie să fie în mîinile Majestății 
Voastre. 

— Şi e un model de claritate, dragă conte. Cunosc 
acum drumul ca şi cum l-aş fi parcurs eu însumi. 

— Ei bine, Sire, iată şi informaţiile pe care ultima 
mea călătorie le-a adăugat celorlalte. 

— Vorbiţi, domnule de Charny, vă ascult şi, 
pentru mai multă claritate, iată harta alcătuită chiar de 
dumneavoastră. 

Şi, spunînd acestea, regele scoase dintr-un dosar 
o hartă pe care o desfăşură pe masă. Această hartă 
era schiţată şi desenată cu mîna şi, cum spusese 
Charny, nu lipsea din ea nici un copac, nici măcar o 
piatră. Era rodul a peste opt luni de muncă. 

Charny şi regele se aplecară asupra hărţii. 

— Sire, spuse Charny, adevărata primejdie va 
începe pentru dumneavoastră la Sainte-Menehould şi 
va înceta la Stenay. Pe aceste optsprezece leghe 
trebuie să repartizăm detaşamentele noastre. 

— N-ar putea fi aduse ceva mai aproape de Paris, 
domnule de Charny ? Să le aducem pînă la Châlons, de 
exemplu ? 

— Sire, spuse Charny, e greu. Châlons e un oraş 
prea puternic pentru ca patruzeci, cincizeci şi chiar o 
sută de oameni să poată face ceva eficace pentru 
siguranţa Majestății Voastre, dacă această siguranţă ar 
fi ameninţată. De altfel, domnul de Bouille nu răspunde 

de nimic decît începînd de la Sainte-Menehould. Tot ce 
poate face — chiar şi acest lucru mi-a cerut să-l discut 
cu Majestatea Voastră — este să-şi instaleze primul 
detaşament la Pont-de-Sommevelle. Vedeţi, Sire, aici, 
adică la primul popas de poştă după Châlons. 

Şi Charny arătă cu degetul pe hartă locul despre 
care discutau. 

— Fie, spuse regele, în zece-unsprezece ore 
putem ajunge la Châlons. In cîte ore aţi făcut cele 
nouăzeci de leghe ? 

— In treizeci şi şase de ore, Sire. 

— Dar într-o trăsură uşoară, în care eraţi numai 
cu un servitor. 

— Sire, am pierdut trei ore să examinez în ce loc 
din Varennes trebuie plasat schimbul cailor de poştă, 
înspre Sainte-Menehould, sau înspre Dun. E cam 
acelaşi lucru. Cele trei ore pierdute vor compensa 
greutatea trăsurii. Părerea mea este, aşadar, că regele 
poate merge de la Paris la Montmédy în treizeci şi cinci 
sau în treizeci şi şase de ore. 

— Şi ce aţi prevăzut pentru popasul de la 
Varennes? E un punct important. Trebuie să fim siguri 
că nu ne vor lipsi caii. 

— Da, Sire, şi părerea mea este că acest popas 
trebuie să fie plasat dincolo de oraş, înspre Dun. 

— Pe ce vă sprijiniți părerea ? 

— Pe însăşi situația oraşului, Sire. 

— Explicați-mi această situaţie, conte. 

— Sire, lucrul e simplu. De la plecarea mea din 
Paris, am trecut de cinci sau de şase ori pe la 
Varennes, şi ieri am rămas acolo de la prînz pînă la ora 
trei. Varennes e un oraş mic, cu aproximativ o mie 
şase sute de locuitori, format din două cartiere 
deosebite, numite oraşul de sus şi oraşul de jos, 
despărțite de rîul Aire şi comunicînd printr-un pod 
peste acest rîu. Dacă Majestatea Voastră binevoieşte 

să mă urmărească privind harta... aici, Sire, aproape 
de pădurea Argonne, pe lizieră, va vedea... 

— Ah, văd ! spuse regele. Şoseaua face o cotitură 
imensă în pădure pentru a se îndrepta spre Clermont. 

— Aşa e, Sire. 

— Dar toate astea nu-mi arată de ce plasați 
popasul dincolo de oraş şi nu dincoace de el. 

— Aşteptaţi, Sire. Podul care duce dintr-un cartier 
în celălalt este dominat de un turn înalt. Acest turn, 
vechi turn de vamă, e aşezat pe o boltă întunecoasă, 
îngustă. Acolo, cel mai mic obstacol poate împiedica 
trecerea. Întrucît avem de înfruntat un risc, e mai bine 
să riscăm cu caii şi surugiii lansați în goana mare şi 
venind de la Clermont, decît să schimbăm caii de poştă 
la cinci sute de paşi dincolo de pod. Dacă din 
întîmplare regele ar fi recunoscut la acest schimb, la 
un simplu semnal, el ar putea fi apărat de trei, patru 
oameni. 

— E drept, spuse regele. De altfel, în caz de 
şovăială, veţi fi acolo, conte. 

— Va fi o datorie şi o onoare pentru mine, dacă 
regele mă consideră demn de o asemenea încredere. 

Regele îi întinse din nou mîna lui Charny. 

— Astfel, spuse regele, domnul de Bouillé a şi 
marcat etapele şi a ales oamenii pe care-i va înşirui pe 
şosea ? 

— Da, Sire, sub rezerva aprobării Majestății 
Voastre. 

— V-a dat vreo notă în această privinţă ? 

Charny scoase din buzunar o hîrtie împăturită şi o 
prezentă regelui, înclinîndu-se. Regele o desfăcu şi 
citi : 


Opinia marchizului de Bouillé este că 
detaşamentele nu trebuie să meargă dincolo de Sainte- 
Menehould. Dacă, totuşi, regele ar cere neapărat ca 
ele să vină pînă la Pont-de-Sommevelle, iată cum 


591 


propun Majestății Sale să repartizeze forțele destinate 
a-i servi drept escortă : 

1. La Pont-de-Sommevelle, patruzeci de husari 
din regimentul Lauzun, comandati de domnul de 
Choiseul, avindu-l sub ordinele sale pe sublocotenentul 
Boudet. 

2. La Sainte-Menehould, treizeci de dragoni din 
regimentul regal , comandati de căpitanul Dandoins. 

3. La Clermont, o sută de dragoni din regimentul 
lui Monsieur şi patruzeci din regimentul regal, 
comandati de contele Charles de Damas. 

4. La Varennes, şaizeci de husari din regimentul 
Lauzun, comandati de domnii de Rohrig, de Bouillé-fiul 
şi de Raigecourt. 

5. La Dun, o sută de husari din regimentul 
Lauzun, comandati de căpitanul Deslon. 

6. La Mouzay, cincizeci de călăreți din regimentul 
regal german, comandați de căpitanul Guntzer. 

7. In sfirşit, la Stenay, regimentul regal german, 
comandat de locotenent-colonelul baron de Mandell. 


— Mi se pare că planul e bun, spuse regele după 
citirea hiîrtiei, dar, dacă aceste detaşamente vor fi 
obligate să staţioneze două sau trei zile în aceste oraşe 
sau sate, ce pretext poate fi invocat ? 

— Sire, pretextul este gata găsit. Se va spune că 
aşteaptă un convoi cu bani trimis de minister pentru 
armata din nord. 

— Aşa deci, spuse regele cu o satisfacţie vizibilă, 
totul e prevăzut. 

Charny se înclină. 

— Şi, în legătură cu convoiul cu bani, zise regele, 
ştiţi cumva dacă domnul de Bouillé a primit milionul ce 
i l-am trimis ? 

— Da, Sire. Numai că Majestatea Voastră ştie că 
acest milion era în hîrtie-monedă, care pierde douăzeci 
la sută din valoare ? 

— Le-a putut sconta cel puţin la acest curs ? 

— Sire, în primul rînd, un supus fidel al Majestății 
Voastre a fost fericit să poată lua el singur hirtie- 
monedă pentru o sută de mii de taleri, fără scont 
bineînţeles. 

Regele îl privi pe Charny. 

— Şi restul, conte ? întrebă el. 

— Restul a fost scontat de domnul de Bouille-fiul 
la bancherul tatălui său, domnul Perregaux, care i-a 
plătit suma în polite asupra domnilor Bethmann din 
Frankfurt, care au acceptat poliţele. Aşadar, cînd va 
veni momentul, banii nu vor lipsi. 

— Mulţumesc, domnule conte, spuse Ludovic al 
XVI-lea. Acum îmi veţi spune numele credinciosului su- 
pus care şi-a compromis poate averea pentru a da 
aceşti o sută de mii de taleri domnului de Bouille ? 

— Sire, acest supus al Majestății Voastre este 
foarte bogat şi, în consecinţă, n-are nici un merit că a 
făcut ceea ce a făcut. 

— Nu are importanţă, domnule, regele doreşte 
să-i cunoască numele. 

— Sire, răspunse Charny înclinîndu-se, singura 
condiţie ce a pus-o în schimbul pretinsului serviciu ce-l 
făcea Majestății Voastre a fost acela de a i se păstra 
anonimatul. 

— Totuşi, dumneavoastră îl cunoaşteţi ? 

— Il cunosc, Sire. 

— Domnule de Charny, spuse atunci regele, cu 
acea demnitate plină de suflet ce-i era proprie în 
anumite momente, iată un inel care mi-e deosebit de 
scump... (Şi scoase din deget un simplu inel de aur.) L- 
am luat din mîna tatălui meu mort, sărutîndu-i mîna 
îngheţată de moarte. Valoarea sa e, aşadar, aceea ce i- 
o atribui eu. Nu are alta. Dar, pentru o inimă care va şti 
să mă înţeleagă, acest inel va deveni mai de preţ decit 
cel mai preţios diamant. Repetaţi-i acestui supus 


593 


credincios ceea ce v-am spus, domnule de Charny, şi 
daţi-i inelul din partea mea. 

Două lacrimi izvorîră din ochii lui Charny, pieptul i 
se umflă şi, respirind profund, puse un genunchi în 
părmînt pentru a primi inelul din mîna regelui. 

In acest moment, uşa se deschise. Regele se 
întoarse brusc, căci această uşă deschizîndu-se astfel 
constituia o asemenea încălcare a regulilor de etichetă, 
încît echivala cu o mare insultă dacă nu era scuzată de 
o extremă necesitate. 

Era regina. Regina, palidă, ţinînd o hîrtie în mînă. 
Dar la vederea contelui stînd în genunchi şi sărutînd 
inelul regelui, ea lăsă să-i scape hirtia, scoţind un 
strigăt de uimire. 

Charny se ridică şi o salută respectuos pe regină, 
care mormăi printre dinţi : 

— Domnul de Charny !... Domnul de Charny !... 
Aici... La rege... La Tuileries ?... 

Şi adăugă foarte încet: 

— Şi eu nu ştiam ! 

Era o asemenea durere în privirea sărmanei 
femei, încît Charny, care nu auzise sfîrşitul frazei, dar îl 
ghicise, făcu doi paşi spre ea. 

— Am sosit chiar în acest moment, spuse, şi 
voiam să cer regelui permisiunea să vă prezint 
omagiile mele. 

Sîngele reapăru în obrajii reginei. Era multă vreme 
de cînd nu mai auzise glasul lui Charny, nici intonaţia 
duioasă ce o dădea cuvintelor sale. Işi întinse atunci 
amîndouă mîinile ca pentru a se duce spre ei, dar 
aproape îndată îşi retrase una spre inimă, care fără 
îndoială bătea prea violent. 

Charny văzu tot, ghici tot, deşi senzațiile sale care 
ne-ar cere zece rînduri pentru a fi descrise şi explicate 
se produseră în timpul în care regele se duse să strîngă 
de jos hirtia care scăpase din mîinile reginei şi pe care 
curentul produs prin deschiderea simultană a 

ferestrelor şi a uşii o făcuse să zboare pînă în fundul 
cabinetului. Regele citi ce era scris pe această hirtie, 
fără însă a înţelege ceva. 

— Ce vor să spună cuvintele : Fugiţi 1... Fugiți 1... 
Fugiți 1... şi această jumătate de semnătură ? întrebă 
regele. 

— Sire, răspunse regina, vor să spună că domnul 
Mirabeau a murit de zece minute, şi iată sfatul ce ni-l 
dă înainte de moarte. 

— Doamnă, reluă regele, sfatul va fi urmat, căci 
este bun şi a sosit momentul să-l punem în practică. 

Apoi, întorcîndu-se spre Charny, continuă : 

— Conte, puteţi s-o urmaţi pe regină în 
apartamentele sale şi să-i spuneţi totul. 

Regina se ridică, privind rînd pe rînd pe rege şi pe 
Charny, apoi, adresîndu-se acestuia din urmă, spuse : 

— Veniţi, domnule conte. 

Şi ieşi în grabă, căci, dacă ar mai fi trebuit să 
rămînă un minut în plus, i-ar fi fost imposibil să-şi 
stăpînească simţămintele contradictorii ce-i agitau 
inima. 

Charny se înclină încă o dată în faţa regelui şi o 
urmă pe Maria-Antoaneta. 

Capitolul 69 
PROMISIUNEA 


Regina intră în apartamentul ei şi căzu pe o 
canapea, făcîndu-i semn lui Charny să închidă uşa 
după el. 

Din fericire, buduarul în care intra era gol, căci Gil- 
bert ceruse reginei să-i vorbească fără martori, spre a-i 
spune ce se întîmplase şi a-i înmîna ultima 
recomandare a lui Mirabeau. De îndată ce se aşeză, 
inima ei, prea plină de emoţii, se revărsă. Regina 
izbucni în lacrimi — lacrimi atît de puternice şi de 
adevărate, înpit răscoliră în fundul inimii lui Charny 
rămăşiţele dragostei sale. 

Vorbim despre rămăşiţele dragostei sale, căci 
atunci cînd flăcările unei pasiuni, asemănătoare cu 
acea pe care am văzut-o născîndu-se şi crescînd, au 
cuprins inima unui bărbat, ea nu se stinge niciodată cu 
desăvirşire, în afară de cazul cînd un şoc puternic 
înlocuieşte dragostea cu ura. 

Numai cei ce au trecut prin situaţii asemănătoare 
pot aprecia situaţia stranie în care se afla Charny : 
purta în el, concomitent, o dragoste veche şi una nouă. 
Începuse să o iubească pe Andrée cu toată ardoarea 
inimii sale. O iubea încă pe regină cu toată 
compasiunea sufletului său. 

De astă dată regina plingea fără să spună nimic. 
Trecuseră mai mult de opt luni de cînd nu-l mai văzuse 
pe Charny. Credincios promisiunii ce o făcuse regelui, 
în tot acest timp contele nu se arătase nimănui. Regina 
nu ştiuse, aşadar, nimic despre viaţa lui, atît de strîns 
legată de a ei. Timp de doi sau trei ani crezuse că 
vieţile lor n-ar putea fi despărțite decît zdrobindu-le pe 
amîndouă. 

Şi totuşi, s-a văzut că Charny se despărţise de ea 
fără să-i spună unde se duce. Numai că — era de altfel 

singura ei consolare — ea îl ştia în serviciul regelui, 
astfel încît îşi spunea : „Lucrînd pentru rege, lucrează 
totodată şi pentru mine. Aşadar, e obligat să se 
gîndească la mine chiar de-ar vrea să mă uite.” 

Era însă o slabă consolare că gîndul lui se întoarce 
la ea pe căi ocolite, cînd atîta vreme acest gind îi 
aparținuse numai ei. Tocmai de aceea, revăzindu-l pe 
neaşteptate pe Charny în momentul în care se aştepta 
mai puţin ca oricînd să-l întîlnească, găsindu-l acolo, la 
rege, la înapoierea sa, aproape în acelaşi loc unde-l 
întîlnise în ziua plecării sale, toate durerile care-i 
chinuiseră sufletul, toate gîndurile care-i torturaseră 
inima, toate lacrimile care-i arseseră ochii în timpul 
absenței contelui veneau în acelaşi timp, împreună, 
tumultuos, să-i inunde obrazul şi să-i copleşească 
pieptul cu toate acele nelinişti pe care le credea 
dispărute, cu toate acele dureri pe care le credea 
depăşite. 

Plîngea pentru a plînge : lacrimile ar fi sufocat-o 
dacă n-ar fi ţişnit înafară. Plingea fără să scoată un 
cuvînt. De fericire ? De durere ?... Poate şi de una şi de 
cealaltă. Orice emoție puternică se rezumă în lacrimi. 

De aceea, fără să scoată un cuvînt, mai mult cu 
dragoste decit cu respect, Charny se apropie de regină, 
îi desprinse mîna cu care îşi acoperea obrazul şi 
apăsîndu-şi buzele pe mînă, spuse : 

— Doamnă, sînt fericit şi mîndru să vă afirm că 
din ziua în care mi-am luat rămas bun de la 
dumneavoastră n-a trecut o oră fără să mă fi ocupat de 
dumneavoastră. 

— O, Charny, Charny ! răspunse regina. A fost o 
vreme cînd v-aţi fi ocupat poate mai puţin de mine, dar 
v-aţi fi gîndit mai mult la mine. 

— Doamnă, spuse Charny, am fost însărcinat de 
rege cu o gravă responsabilitate. Această 
responsabilitate îmi impunea cea mai absolută tăcere 
pînă în clipa cînd avea să fie îndeplinită. De-abia azi ea 

e împlinită. Azi vă pot revedea, vă pot vorbi, în timp ce 
pînă azi nici să vă scriu n-am putut. 

— E un frumos exemplu de loialitate pe care l-aţi 
dat, Olivier, spuse melancolic regina. Şi nu regret decît 
un lucru : că nu l-aţi putut da decit în dauna unui alt 
sentiment. 

— Doamnă, spuse Charny, permiteţi-mi, fiindcă 
am primit permisiunea regelui, să vă informez despre 
cele făcute pentru salvarea dumneavoastră. 

— Oh ! Charny ! Charny ! reluă regina. N-aveţi 
totuşi nimic mai grabnic să-mi spuneţi ? 

Şi strînse cu tandreţe mîna contelui, privindu-l cu 
acea privire pentru care altădată el şi-ar fi dat viaţa, 
fiind gata şi acum, dacă nu să o dea, cel puţin să o 
sacrifice. Şi, tot privindu-l astfel, ea văzu nu un călător 
prăfuit care coboară de pe bancheta unui poştalion, ci 
un curtezan elegant care şi-a supus devotamentul 
tuturor regulilor etichetei. Această toaletă atît de 
completă, de care ar fi putut fi mulţumită cea mai 
exigentă regină, o îngrijoră pe femeie. 

— Totuşi, cînd aţi sosit ? întrebă ea. 

— Chiar acum, doamnă, răspunse Charny. 

— Şi de unde veniţi 

— Din Montmédy. 

— Astfel încît aţi străbătut jumătate din Franţa! 

— Am făcut nouăzeci de leghe de ieri dimineaţă. 

— Călare ? In trăsură ?... 

— Pe bancheta poştalionului. 

— Cum se poate că după o asemenea lungă şi 
obositoare călătorie — scuzaţi-mi întrebările, Charny — 
sînteţi atît de bine periat, lustruit, pieptănat, ca un 
aghiotant al generalului La Fayette care ar ieşi de la 
statul major ? Noutăţile ce le aduceţi erau, aşadar, atît 
de puţin importante ? 

— Dimpotrivă, foarte importante, doamnă. Dar 
m-am gîndit că, dacă aş cobori în curtea palatului 
Tuileries dintr-un poştalion acoperit de noroi şi praf, aş 

stîrni curiozitatea. Chiar în urmă cu cîteva clipe regele 
mi-a relatat cît de strict sînteţi supravegheați şi, 
ascultîndu-l, m-am felicitat de prevederea de a fi venit 
aici pe jos şi în uniformă, ca un simplu ofiţer care vine 
să-şi depună omagiile după o săptămînă sau două de 
absenţă. 

Regina strînse convulsiv mîna lui Charny. Se 
vedea că mai avea de pus o întrebare, care era cu atît 
mai greu de formulat cu cît această întrebare i se 
părea dintre cele mai importante. Aşa încît căută o altă 
formă de a se întreba. 

— Ah ! da, spuse ea cu glas înfundat, uitasem că 
aveţi o locuinţă de trecere în Paris. 

Charny tresări. Abia atunci îşi dădu seama de 
scopul tuturor întrebărilor. 

— Eu, o locuinţă de trecere? spuse el. Şi unde 
asta, doamnă ? 

Regina făcu un efort. 

— Dar bine, în strada Cog-Heron, spuse ea. Nu 
acolo locuieşte contesa ? 

Charny era gata să se înfurie, ca un cal pe care-l 
zgîndări cu pintenii într-o rană încă deschisă. In glasul 
reginei era însă o asemenea ezitare, o asemenea 
expresie de durere, încît i se făcu milă de suferinţa ei, 
a acestei femei atît de mîndre, atît de stăpină pe ea, 
care-şi trădase totuşi pînă la acest punct emoția. 

— Doamnă, spuse el cu un accent de profundă 
tristeţe, care, poate, nu era pricinuită în întregime de 
suferinţa reginei — credeam că am avut onoarea să vă 
spun înaintea plecării, că locuinţa doamnei de Charny 
nu e şi a mea. Am tras la fratele meu, vicontele Isidore 
de Charny, şi la el m-am schimbat. 

Regina scoase un strigăt de bucurie şi se lăsă pe 
genunchi, ducîndu-şi buzele la mîna lui Charny. Dar, la 
fel de rapid ca şi ea, o luă de amîndouă braţele şi 
exclamă ridicînd-o : 

— Oh! doamnă, ce faceţi ? 

— Vă mulţumesc, Olivier, spuse regina cu un glas 
atit de blînd, încît Charny simţi lacrimile venindu-i în 
ochi. 

— Imi mulţumiţi... spuse el. Doamne, şi pentru 
ce? 

— Pentru ce ?... Mă întrebaţi pentru ce ? exclamă 
regina. Pentru a-mi fi dat singura clipă de fericire 
deplină de care am avut parte de cînd aţi plecat. 
Dumnezeule ! Ştiu că gelozia e un sentiment nebun şi 
fără sens, dar foarte demn de milă. Şi dumneavoastră, 
Charny, aţi fost gelos la un moment dat. Azi aţi uitat. 
Oh! bărbaţii ! Ei sînt fericiţi cînd sînt geloşi. Se pot bate 
cu rivalii lor, pot ucide, sau se pot lăsa ucişi. Dar 
femeile nu pot decit să plîngă, deşi îşi dau seama că 
lacrimile lor sînt inutile, periculoase. Căci noi ştim bine 
că latrimile, în loc să-l apropie de noi pe acel pentru 
care le vărsăm, de obicei îl îndepărtează mai mult. Dar, 
ce să-i faci ? Asta este ameţeala dragostei: vezi 
prăpastia şi, în loc să te îndepărtezi, te arunci în ea. Vă 
mulţumesc încă odată, Olivier. Acum, iată-mă 
bucuroasă şi nu mai pling ! 

Şi, în adevăr, regina încercă să ridă. Dar, ca şi 
cum din cauza durerilor se dezobişnuise de bucurii, 
rîsul ei avu un sunet atit de trist şi atît de dureros, încît 
contele tresări : 

— Oh ! Dumnezeule ! murmură el. E posibil să fi 
suferit atît de mult ? 

Maria-Antoaneta îşi împreună mîinile. 

— Fii binecuvîntat, atotputernicule, spuse ea, căci 
în ziua în care va înţelege durerea mea, nu va mai 
avea puterea să nu mă mai iubească ! 

Charny se simţea împins pe o pantă de pe care, la 
un moment dat, îi va fi imposibil să se oprească. Făcu 
un efort, ca acei patinatori care, pentru a se opri, se 
arcuiesc pe spate, cu riscul de a sparge gheaţa pe care 
alunecă. 

— Doamnă, spus el, nu-mi permiteţi, totuşi să 
culeg rodul acestea absenţe îndelungate explicîndu-vă 
cît de fericit am fost să lucrez pentru dumneavoastră ? 

— Ah ! Charny, răspunse regina. Imi plăcea mai 
mult ce vă spuneam adineauri Dar aveţi dreptate 
femeia nu trebuie să uite multă vreme că e regină. 
Vorbiţi, domnule ambasador : femeia a obţinut tot ce 
avea dreptul să ceară, regina vă ascultă. 

Atunci Charny îi povesti totul : cum a fost trimis la 
domnul de Bouillé ; cum venise la Paris contele Louis ; 
cum el, Charny, notase, tufiş cu tufiş, drumul pe care 
regina urma să fugă ; cum, în sfîrşit, venise să-i spună 
regelui că, într-un anume fel, nu mai rămăsese decit ca 
planul să fie pus în practică. 

Regina îl ascultă pe Charny cu mare atenţie şi, în 
acelaşi timp, cu profundă recunoştinţă. | se părea 
imposibil ca numai devotamentul să poată merge pînă 
acolo. Numai dragostea, o dragoste fierbinte şi plină de 
grijă putea să prevadă aceste obstacole şi să găsească 
mijloacele necesare pentru a le preveni şi a le învinge. 
II lăsă, aşadar, să povestească de la un capăt la altul. 
Apoi, cînd încheie, întrebă privindu-l cu o supremă 
expresie de tandreţe . 

— Veţi fi cu adevărat fericit să mă salvaţi, 
Charny? 

— Oh ! exclamă el, mă întrebaţi asta, doamnă ? 
Dar e visul ambiţiei mele şi, dacă izbutesc, va fi gloria 
vieţii mele ! 

— Mi-ar fi plăcut mai mult să fi fost pur şi simplu 
răsplata dragostei, spuse regina cu melancolie. Dar nu 
contează... Doriţi cu înflăcărare, nu-i aşa, ca această 
mare operă de salvare a regelui, reginei şi delfinului 
Franţei să fie înfăptuită de dumneavoastră ? 

— Nu aştept decit asentimentul dumneavoastră 
pentru a-i consacra existenţa mea. 

— Da, înţeleg, prietene, spuse regina, acest 
devotament trebuie să fie nealterat de orice sentiment 


601 


străin, de orice afecţiune materială. Este imposibil ca 
soţul meu, copiii mei să fie salvaţi de o mînă care n-ar 
îndrăzni să se întindă spre a-i susţine dacă ar aluneca 
pe acest drum pe care-l vom parcurge împreună. Vă 
încredinţez viaţa lor şi a mea, fratele meu. Dar, la 
rîndul dumneavoastră, veţi avea milă de mine, nu-i aşa 
? 

— Milă de dumneavoastră, doamnă ?... spuse 
Charny. 

— Da. Doar nu vreţi ca în momentele cînd voi 
avea nevoie de toate puterile mele, de toată prezenţa 
mea de spirit, o idee nebună poate — dar ce vrei ! se 
găsesc oameni care nu îndrăznesc să iasă noaptea de 
teama strigoilor a căror existenţă o neagă în timpul 
zilei — doar nu vreţi ca, poate, totul să fie pierdut din 
cauza nerespectării unei promisiuni, din cauza călcării 
unui cuvînt dat ? Nu-i aşa că nu vreţi ?... 

Charny o întrerupse pe regină. 

— Doamnă, doresc salvarea Majestății Voastre. 
Vreau fericirea Franţei. Vreau gloria de a termina opera 
începută şi, vă mărturisesc, sînt disperat că nu am să 
vă fac decit acest nevolnic sacrificiu : vă jur să nu mă 
văd cu doamna de Charny decit cu permisiunea 
Majestății Voastre. 

Şi, salutînd-o respectuos şi rece pe regină, se 
retrase fără ca aceasta, îngheţată de accentul cu care 
pronunţase aceste cuvinte, să fi încercat să-l reţină. 

Dar Charny abia apucă să închidă uşa în urma lui, 
cînd regina începu să-şi frîingă mîinile şi exclamă cu 
durere : 

— Oh ! ce n-aş fi dat să jure că nu se va vedea cu 
mine, în schimb să mă iubească cum o iubeşte pe 
ea l... 


602 


Capitolul 70 
DARUL GHICITULUI 


În ziua de 19 iunie, pe la orele opt dimineaţa. 
Gilbert se plimba cu paşi mari în locuinţa sa din strada 
Saint-Honore, ducîndu-se din timp în timp la fereastră 
şi aplecîndu-se înafară, ca un om care aşteaptă cu 
nerăbdare pe cineva care întîrzie să vână. 

Ţinea în mînă o hîrtie împăturită în patru, cu litere 
şi sigilii ce transpăreau de pe cealaltă parte a foii pe 
care erau imprimate. Era, fără îndoială, un document 
de mare importanţă, căci de două-trei ori în timpul 
acestor agitate momente de aşteptare, Gilbert îl 
desfăcu, îl citi, îl reciti, îl îndoi la loc, pentru a lua apoi 
iarăşi operaţia de la început. 

In cele din urmă, huruitul unei trăsuri ce se oprea 
la poartă îl făcu să alerge repede la fereastră. Era însă 
prea tîrziu : cel ce fusese adus de trăsură se şi afla pe 
alee. 

Se părea totuşi că Gilbert nu avea nici o îndoială 
asupra identităţii personajului, căci, împingind uşa 
anticamerei, spuse : 

— Bastien !  Deschide-i domnului conte de 
Charny, pe care-l aştept. 

Şi, pentru ultima oară, desfăcu hirtia, pe care 
tocmai o recitea, cînd Bastien, în loc să-l anunţe pe 
contele de Charny, anunţă : 

— Domnul conte de Cagliostro. 

Acest nume era atît de departe la această oră de 
gîndurile lui Gilbert, încît el tresări ca şi cum un fulger 
anunţind tunetul i-ar fi trecut pe dinaintea ochilor. 
Strînse cu repeziciune hiîrtia şi o ascunse în buzunar. 

— Domnul conte de Cagliostro ? repetă el, încă 
mirat de anunţ. 

— Ei ! Dumnezeule, da, chiar eu, dragul meu 
Gilbert, spuse contele. Nu pe mine mă aşteptai, ştiu 

bine, ci pe domnul de Charny. Dar domnul de Charny e 
ocupat — îţi voi spune îndată cu ce — aşa că nu va 
putea fi aici decît peste o jumătate de oră. Ceea ce m- 
a şi făcut să-mi spun : „Fiindcă mă găsesc în cartier, 
voi urca o clipă la doctorul Gilbert.” Sper că, nefiind 
aşteptat, voi fi totuşi bine primit. 

— Dragă maestre, spuse Gilbert, ştiţi bine că la 
orice oră din zi sau din noapte două porţi vă sînt 
deschise aici : poarta casei şi poarta inimii. 

— Mulţumesc, Gilbert. intr-o zi îmi va fi dat, poate 
şi mie, să-ţi dovedesc cît de mult te iubesc. În acea zi, 
dovada nu se va lăsa aşteptată. Acum, să stăm de 
vorbă. 

— Şi despre ce ? întrebă Gilbert zimbind, căci pre- 
zenţa lui Cagliostro îi vestea totdeauna cîte ceva nou, 
uimitor. 

— Despre ce ? repetă Cagliostro. Ei bine, despre 
subiectul la modă, fireşte, despre iminenta plecare a 
regelui. 

Gilbert se simţi cuprins de un tremur din cap pînă- 
n picioare, dar surisul nu-i dispăru nici o clipă de pe 
buze. Dacă prin puterea voinţei sale n-a putut opri 
sudoarea să-i ude rădăcina părului, a împiedicat cel 
puţin paloarea să-i apară pe obraji. 

— Şi întrucît avem un oarecare răgaz, iar 
subiectul se pretează a fi discutat, continuă Cagliostro, 
mă voi aşeza. 

Şi Cagliostro se aşeză. 

In rest, odată depăşită spaima primului moment, 
Gilbert se gîndi că dacă într-adevăr o întîmplare 
neprevăzută îl adusese pe Cagliostro, cel puţin a fost o 
întîmplare  providenţială. Deoarece Cagliostro nu 
obişnuia să aibă secrete faţă de el, îi va povesti fără 
îndoială tot ce ştie în privinţa plecării regelui şi reginei, 
despre care deschisese vorba. 

— Ei bine, adăugă Cagliostro văzînd că Gilbert aş- 
teaptă, aşadar, s-a hotărît pentru miine ? 

— Scumpe maestre, spuse Gilbert, ştiţi că am 
obiceiul să vă las să vorbiţi pînă la capăt. Chiar şi 
atunci cînd vă înşelaţi, am de învăţat cîte ceva nu 
numai dintr-un discurs, ci şi dintr-un singur cuvint al 
dumneavoastră. 

— Şi în ce m-am înşelat pînă în prezent, Gilbert ? 
Cînd ţi-am prezis moartea lui Favras, deşi în momentul 
hotăriîtor am făcut tot ce-am putut pentru a o 
împiedica? Cînd te-am prevenit că însuşi regele ţesea 
intrigi împotriva lui Mirabeau şi că Mirabeau nu va fi 
numit ministru ? Cînd ţi-am spus că Robespierre va 
înălța eşafodul lui Carol | şi Bonaparte tronul lui Carol- 
cel-Mare ? In ce-i priveşte pe aceştia din urmă, nu mă 
poţi acuza de greşeală, căci nu le-a venit încă vremea, 
unele din aceste fapte aparţinind sfîrşitului secolului 
nostru, altele începutului secolului următor. Azi însă, 
dragul meu Gilbert, spunîndu-ţi că regele urmează să 
fugă miine noapte, ştii mai bine ca oricine că spun 
adevărul, deoarece dumneata eşti unul dintre factorii 
acestei fugi. 

— Dacă-i aşa, spuse Gilbert, cu siguranţă că nu 
aşteptaţi de la mine s-o recunosc, nu-i aşa ? 

— Şi de ce aş avea nevoie de mărturisirea 
dumitale? 

— Fiindcă ştiţi că regina i-a spus ieri domnului de 
Montmorin, în legătură cu refuzul doamnei Elisabeth de 
a participa duminică la Ziua Domnului : „Ea refuză să 
vină cu noi la Saint-Germain-l'Auxerrois, ceea ce mă 
mîhneşte. Ar putea totuşi să-şi sacrifice părerile pentru 
rege.” Or, dacă regina se duce cu regele la biserica 
Saint-Germain-l'Auxerrois, înseamnă că ei nu pleacă în 
noaptea asta, oricum, nu pleacă într-o călătorie mai 
lungă. 

— Da, însă mai ştiu, spuse Cagliostro, că un mare 
filozof a spus : „Cuvîntul i-a fost dat omului spre a-şi 
ascunde gîndurile”. 


605 


— Dragul meu maestru, spuse Gilbert, încercînd 
mai departe să rămînă pe terenul glumei. Cunoaşteţi 
povestea lui Toma necredinciosul ? 

— Care începu să creadă numai cînd Cristos i-a 
arătat picioarele, miinile şi coastele ? Ei bine, dragul 
meu Gilbert, regina, care este obişnuită cu tot confortul 
şi care nu vrea să fie lipsită de deprinderile sale în 
timpul călătoriei, chiar dacă aceasta nu trebuie să 
dureze — dacă socoteala domnului de Charny e exactă 
— mai mult de treizeci şi şase de ore, regina a 
comandat la Desbrosses, din strada Notre-Dame-des- 
Victoires o splendidă trusă de toaletă din argint aurit, 
care e destinată, chipurile, sorei sale, arhiducesa 
Christine, guvernatoarea Ţărilor-de-Jos. Trusa, 
terminată de-abia ieri dimineaţă, a fost adusă aseară la 
Tuileries. Asta în loc de miini. — Se pleacă într-o 
berlină mare, cu patru uşi, spațioasă şi comodă, în care 
intră cu uşurinţă şase persoane. A fost comandată la 
Louis, cel mai bun caretaş din Champs-Elysées , de 
către domnul de Charny, care e la el în acest moment 
şi numără o sută douăzeci şi cinci de ludovici, adică 
jumătate din suma convenită. Berlina a fost încercată 
ieri, trasă de patru cai de poştă, şi a rezistat perfect. 
De altfel, raportul făcut de domnul Isidore de Charny a 
fost excelent. Asta în loc de picioare. — În sfîrşit, 
domnul de Montmorin, fără să ştie ce semnează, a 
semnat azi dimineaţa un paşaport pentru doamna 
baroană de Korff, pentru cei doi copii ai săi, două 
cameriste, un intendent şi trei servitori. Doamna de 
Korff e doamna de Tourzel, guvernanta copiilor regelui. 
Cei doi copii sînt Madame Royale şi delfinul. Cele două 
jupînese sînt regina şi Madame Elisabeth. Intendentul e 
regele. În sfîrşit, cei trei servitori îmbrăcaţi în curieri, 
care trebuie să meargă înaintea trăsurii şi pe lîngă ea, 
sînt domnii Isidore de Charny, de Malden şi de Valory. 
Paşaportul este hirtia pe care o ţineai în mînă cînd am 

sosit, pe care ai strîns-o şi ai ascuns-o în buzunar 
zărindu-mă şi care este concepută în aceşti termeni : 


Din partea regelui. 

Ordonăm să fie lăsată să treacă doamna baroană 
de Korff cu cei doi copii ai săi, o cameristă, un valet şi 
trei servitori. 

Ministrul Afacerilor străine 
MONTMORIN 


— Asta, în loc de coastă... Sînt bine informat, 
dragul meu Gilbert ? 

— In afară de o mică nepotrivire între cuvintele 
dumneavoastră şi redactarea suszisului paşaport. 

— Care? 

— Spuneţi că regina şi Madame Elisabeth 
reprezintă cele două cameriste ale doamnei de 
Tourzel, şi văd pe paşaport o singură cameristă. 

— Aha, asta-i ! lată şi cauza : cînd vor ajunge la 
Bondy, doamna de Tourzel, care crede că face 
călătoria pînă la Montmédy, va fi rugată să coboare. 
Domnul de Charny, care e un om devotat şi pe care se 
poate conta, va urca în locul ei pentru a sta la pîndă şi 
a scoate, în caz de nevoie, două pistoale din buzunar. 
Regina va deveni atunci doamna de Korff, şi cum — în 
afară de Madame Royale, care face parte dintre copii 
— nu va fi decit o femeie în trăsură. Madame Elisabeth, 
este inutil să se treacă pe paşaport două cameriste. 
Mai vrei şi alte detalii ? Fie amănuntele nu lipsesc şi-ţi 
voi da şi altele. Plecarea trebuie să aibă loc la 1 iunie. 
Domnul de Bouillé ţinea foarte mult la asta. l-a şi scris 
regelui cu privire la o scrisoare ciudată, în care îl roagă 
să se grăbească, avînd în vedere, spune el, că trupele 
se descompun pe zi ce trece şi că nu mai răspunde de 
nimic dacă li se permite soldaţilor să depună 
jurămîntul. Or, adăugă Cagliostro cu aerul său bat- 
jocoritor, prin cuvintele se descompun trebuie înţeles 

că armata începe să înţeleagă că, avînd de ales între o 
monarhie care timp de trei secole a sacrificat poporul 
nobilimii, soldatul ofițerului, şi între o Constituţie care 
proclamă egalitatea în faţa legilor, care face din 
gradele militare recompense pentru merite şi curaj, 
această armată ingrată înclină spre Constituţie. Dar 
berlina şi trusa nefiind gata, a fost imposibil să se plece 
la 1 iunie, ceea ce e o mare nenorocire, dat fiind că de 
la 1 iunie încoace armata a putut să se descompună 
din ce în ce mai mult şi că soldaţii au depus jurămîntul 
pe Constituţie. Plecarea a fost fixată pentru ziua de 8. 
Dar domnul de Bouillé a primit prea tîrziu notificarea 
acestei zile şi, la rîndul său, a fost obligat să răspundă 
că nu va fi pregătit. Atunci, de comun acord, plecarea a 
fost amînată pe ziua de 12. S-ar fi preferat data de 11, 
dar pe lîngă delfin era de serviciu o femeie foarte 
democrată, în plus iubita domnului de Gouvion, 
aghiotantul domnului de La Fayette — doamna de 
Rochereul, dacă vreţi să-i ştiţi numele — şi le-a fost 
teamă să nu-şi dea seama că se petrece ceva şi să nu-i 
denunțe. In ziua de 12, regele şi-a dat seama că nu 
mai avea de aşteptat decit şase zile pentru a primi un 
sfert din lista sa civilă — şase milioane. Drace ! Vei fi 
de acord, dragă Gilbert, merita osteneala de a mai 
aştepta şase zile ! In plus, Leopold, marele 
temporizator, acest Fabius! printre monarhi, a promis 
în sfîrşit că cincisprezece mii de austrieci vor ocupa în 
ziua de 15 ieşirile de la Arlon. Păi vezi ! Acestor regi de 
treabă nu voinţa le lipseşte, dar are fiecare, în felul 
său, o trebşoară de terminat. Austria tocmai înghiţise 
Liege-ul şi Brabant-ul, şi era pe cale să digere atît 
oraşul cît şi provincia. Or Austria e asemenea şarpelui 
boa : cînd digeră, doarme. Ecaterina era pe cale să-l 


1 Fabius — denumit Cunctator (temporizatorul), om politic şi 
general roman (275—203 î.e.n.). Prin tactica sa de hărţuială şi 
amiînare a bătăliei decisive, a reuşit să oprească înaintarea lui 
Hanibal. (N. T.) 

bată pe acest mic regişor Gustav al Ill-lea, căruia îi 
acordă, pînă la urmă, un armistițiu, pentru ca el să aibă 
timp să se ducă şi s-o primească la Aix, în Savoia, pe 
regina Franţei la coborîrea din trăsură. In acest timp, 
ea va roade ce va putea din Turcia şi va suge oasele 
Poloniei. Acestei demne împărătese îi place măduva 
leului. Prusia filozoafă şi Anglia filantroapă sînt pe cale 
să-şi schimbe pielea, pentru a se putea întinde cuminte 
una pe malul Rinului, cealaltă în Marea Nordului. Dar, 
fii liniştit, ca şi caii lui Diomede, regii au gustat carne 
omenească şi vor mai vrea să mănînce şi altceva, doar 
dacă noi nu-i vom deranja în acest delicios festin. Pe 
scurt, plecarea a fost amînată pentru duminică, 19, la 
miezul nopţii. Apoi, în dimineaţa de 18, o nouă depeşă 
a fost expediată, amînînd plecarea pentru ziua de 20, 
la aceeaşi oră, adică pentru miine seara. Ceea ce va 
putea duce la inconveniente, avînd în vedere că 
domnul de Bouillé a şi transmis ordine tuturor detaşa- 
mentelor sale şi a trebuit să le trimită contraordine. la 
seama, dragul meu Gilbert, ia seama, toate astea îi 
obosesc pe soldaţi şi dau de gîndit populaţiei. 

— Conte, spuse Gilbert, nu voi folosi şiretlicuri cu 
dumneavoastră. Tot ce aţi spus e adevărat şi voi fi cu 
atit mai puţin şiret cu cît părerea mea n-a fost ca 
regele să plece, mai bine zis să părăsească Franţa. 
Acum, mărturisiţi sincer, din punctul de vedere al 
primejdiei personale în care se găseşte regina şi copiii 
săi, dacă regele trebuie să rămînă rege, bărbatul, 
soţul, tatăl, n-are dreptul să fugă ? 

— Ei bine, vrei să-ţi spun un lucru, dragul meu 
Gilbert ? Nu fuge Ludovic al XVI-lea, nu fuge nici ca pă- 
rinte, nici ca soţ şi nici ca bărbat. Nu din cauza celor 
petrecute în zilele de 5 şi 6 octombrie părăseşte el 
Franţa. Nu, căci prin tatăl său e un Bourbon, şi 
Bourbonii ştiu ce înseamnă să privească primejdia în 
faţă. Nu, el părăseşte Franţa din cauza acestei 
Constituţii pe care i-a fabricat-o — după modelul 


609 


aceleia din Statele Unite — Adunarea Naţională, fără 
să-i treacă prin minte că tiparul ce l-a urmat e croit 
pentru o republică şi că, aplicată unei monarhii, nu-i 
lasă regelui o cantitate suficientă de aer respirabil. Nu, 
el părăseşte Franţa din cauza acestei faimoase afaceri 
a „Cavalerilor pumnalului”, în care prietenul dumitale 
La Fayette a acţionat ireverenţios faţă de regalitate şi 
devotaţii ei. Nu, el părăseşte Franţa din cauza acestei 
faimoase afaceri de la Saint-Cloud, în care el a vrut să 
vadă dacă este liber şi în care poporul i-a dovedit că 
este prizonier. Nu, vezi dumneata, dragul meu Gilbert, 
dumneata care eşti în mod sincer şi cinstit un regalist 
constituţional, dumneata care crezi în această dulce şi 
mîngiietoare utopie a unei monarhii temperate de 
libertate, trebuie să ştii un lucru : regii, imitîndu-l pe 
Dumnezeu, ai cărui reprezentanţi pe pămînt se pretind 
a fi, au o religie : religia regalității. Nu numai persoana 
lor, unsă cu mir la Reims, este sacrosanctă, dar şi 
palatul lor e sfint, servitorii lor sînt sfinţi. Palatul lor e 
un templu unde nu trebuie să intri decît rugîndu-te. 
Servitorii lor sînt preoţi cărora nu trebuie să le vorbeşti 
decît în genunchi. Nu ai voie să te atingi de regi sub 
pedeapsa cu moartea ! Nu ai voie să te atingi de 
servitorii lor, sub pedeapsa excomunicării ! Or, în ziua 
în care regele a fost împiedicat să se ducă la Saint- 
Cloud, regele a fost lovit. In ziua în care au fost 
expulzați din Tuileries „Cavalerii pumnalului” au fost 
loviți slujitorii săi. Asta n-a putut suporta regele. lată 
adevărata grozăvie a dezolării. lată de ce l-au 
rechemat pe domnul de Charny de la Montmedy. lată 
de ce regele, care a refuzat să fie răpit de domnul de 
Favras şi să se salveze împreună cu mătuşile sale, con- 
simte să fugă miine, cu un paşaport eliberat de domnul 


Montmorin — care nu ştie de ce a semnat acest 
paşaport — sub numele de Durand şi sub haina unui 
servitor, recomandind totuşi — regii sînt întotdeauna 


regi, pînă la capăt — să nu se uite a se pune în cufăr 

haina roşie brodată cu aur, pe care o purtase la 
Cherbourg. 

In timp ce Cagliostro vorbea, Gilbert îl privise 
stăruitor, avînd aerul că ghiceşte ce gindea acest om în 
străfundul minţii sale. Era însă inutil : nici o privire 
omenească n-avea puterea să pătrundă sub această 
mască batjocoritoare. De aceea, Gilbert luă hotărîrea 
să abordeze chestiunea cu toată sinceritatea. 

— Conte, repet, tot ce aţi spus e adevărat. Dar în 
ce scop aţi venit să-mi spuneţi toate astea ? Sub ce 
titlu vă prezentaţi acum la mine ? Veniţi ca un duşman 
loial care mă previne că va lupta ? Veniţi ca un prieten 
care se oferă să ajute ? 

— Mai întîi, dragul meu Gilbert, răspunse afectuos 
Cagliostro, vin ca profesorul la elev, spre a-i spune : 
„Prietene, mergi pe un drum greşit legîndu-te de 
această ruină care se sfărimă, de acest edificiu care se 
prăbuşeşte, de acest principiu care moare, numit 
monarhie. Oameni ca tine nu sînt oameni ai trecutului, 
nu sînt nici măcar oamenii prezentului, sînt oamenii 
viitorului. Părăseşte cauza în care nu crezi pentru 
cauza în care credem. Nu te îndepărta de realitate 
pentru a urma umbra, şi, dacă nu devii soldat activ al 
revoluţiei, priveşte-o măcar cum înaintează şi nu 
încerca să o opreşti din drumul ei. Mirabeau era un 
gigant, şi Mirabeau a fost doborit sub povara acestei 
încercări. 

— Conte, spuse Gilbert, voi răspunde la asta în 
ziua cînd regele, care se încrede în mine, va fi în 
siguranţă. Ludovic al XVI-lea m-a făcut confident, 
ajutor, complice dacă vreţi, în acţiunea ce o 
întreprinde. Am acceptat această misiune, o voi 
îndeplini pînă la capăt, cu inima deschisă, cu ochii 
închişi. Sînt medic, dragul meu conte, salvarea 
materială a bolnavului meu înainte de toate ! Acum, 
răspundeţi la rîndul dumneavoastră. In misterioasele 
dumneavoastră proiecte, în sumbrele dumneavoastră 

combinaţii aveţi nevoie ca această fugă să reuşească 
sau să eşueze ? Dacă vreţi să eşueze, lupta e inutilă. 
Spuneţi : „Nu plecaţi !” şi vom rămîne, vom pleca 
grumazul şi vom aştepta lovitura. 

— Nu, spuse Cagliostro, dacă nu vin ca prieten — 
nu pot fi prietenul regilor, eu, care am fost victima lor 
— nu vin nici ca duşman. Vin cu un cîntar în mînă, 
spunîndu-ţi : „Am cîntărit destinele acestui ultim 
Bourbon şi nu cred că moartea sa are vreo importanţă 
pentru binele cauzei. Or, să mă ferească Dumnezeu ca 
eu care, ca şi Pitagora, abia îmi recunosc dreptul de a 
dispune de viaţa ultimei insecte, să mă ating în mod 
imprudent de cea a unui om, acest rege al creaţiunii.” 
Mai mult încă, îţi voi spune nu numai : „Rămiîn neutru, 
dar mai şi adaug : „Ai nevoie de ajutorul meu ? ŢIi-l 
ofer.” 

Gilbert încercă pentru a doua oară să citească în 
fundul inimii lui Cagliostro. 

— Bine, spuse acesta reluîndu-şi aerul 
batjocoritor, văd că te îndoieşti. Să vedem, ştiutorule 
de carte, cunoşti povestea cu lancea lui Achile care 
rănea şi vindeca ? Această lance eu o posed. Femeia 
care a trecut drept regină în boschetele Versailles-ului 
nu poate tot atît de bine să treacă drept regină în 
apartamentele din Tuileries, sau pe vreun drum opus 
celui pe care va merge adevărata fugară ? Să ştii, ceea 
ce îţi ofer acum, dragul meu Gilbert, nu e de disprețuit. 

— Atunci fiți cinstit pînă la capăt, conte, şi 
spuneţi-mi în ce scop faceţi această propunere. 

— Dar, dragă doctore, e foarte simplu : pentru ca 
regele să plece, pentru ca regele să părăsească Franţa, 
să ne lase să proclamăm republica. 

— Republica ! spuse Gilbert mirat. 

— Dece nu? spuse Cagliostro. 

— Dar, dragul meu conte, privesc aici în Franţa în 
jurul meu, de la sud la nord, de la est la vest, şi nu văd 
nici un singur republican. 

— În primul rînd te înşeli, eu văd trei : Pétion, 
Camille Desmoulins şi eu. În al doilea rînd, îi mai văd 
pe aceia pe care dumneata nu-i vezi acum, dar îi vei 
vedea cînd va sosi vremea să apară. Atunci, încrede-te 
în mine şi vei vedea o lovitură de teatru care te va 
uimi. Numai că,  înţelege-mă, doresc ca în 
transformarea ce va să vină să nu se producă 
accidente prea grave. Accidentele se întorc totdeauna 
împotriva maşinistului. 

Gilbert reflectă o clipă. Apoi, întinzînd mîna lui Ca- 
gliostro, spuse : 

— Conte, dacă n-ar fi vorba decît de mine, dacă 
n-ar fi vorba decît de viaţa mea, de onoarea, de 
reputaţia mea, aş accepta pe loc. Dar e vorba de un 
regat, de un rege, de o regină, de o casă, de o 
monarhie, şi nu pot lua asupra mea să tratez în numele 
lor. Rămîneţi neutru, dragul meu conte, iată tot ce vă 
cer. 

Cagliostro zimbi. 

— Da, înţeleg, spuse el, omul colierului!... Ei bine, 
dragul meu Gilbert, omul colierului vă va da un sfat. 

—  Linişte ! spuse Gilbert, sună cineva. 

— Ce contează ! Ştii bine că cel ce sună e contele 
de Charny. Or, sfatul pe care am să ţi-l dau îl poate 
auzi şi el, şi încă cu folos. Intraţi, domnule conte, 
intraţi. 

Intr-adevăr, Charny apăru în uşă. Văzind un străin 
acolo unde nu se aştepta să-l întîlnească decit pe 
Gilbert, se opri îngrijorat şi şovăind. 

— Acest sfat, continuă Cagliostro, iată-l : feriţi-vă 
de truse prea scumpe, de trăsuri prea grele şi de 
portrete prea asemănătoare. Adio, Gilbert, adio, 
domnule conte. Şi, pentru a folosi formula acelora care, 
ca şi dumneavoastră, le urez drum bun, spun: 
Dumnezeu să vă aibă în sfinta sa pază ! 

Şi profetul, salutindu-l amical pe Gilbert şi 
curtenitor pe Charny se retrase, urmat de privirea 
îngrijorată a unuia şi de ochiul întrebător al celuilalt. 

— Cine e acest om, doctore ? întrebă Charny cînd 
zgomotul paşilor se stinse pe scară. 

— Unul dintre prietenii mei, spuse Gilbert. Un om 
care ştie tot, dar care mi-a dat cuvîntul că nu ne va 
trăda. 

— Şi cum îl cheamă ? 

Gilbert şovăi o clipă. 

— Baronul Zannone, spuse el. 

— Ciudat, reluă Charny, nu cunosc acest nume şi 
mi se pare totuşi că îi cunosc chipul. Aveţi paşaportul, 
doctore ? 

— lată-l, conte. 

Charny luă paşaportul, îl despături repede şi, total 
absorbit de citirea acestui important act, păru să uite, 
cel puţin pentru moment, de baronul Zannone. 

Capitolul 71 
SEARA DE 20 IUNIE 


Acum vom vedea ce se petrece în diferite puncte 
ale capitalei în seara zilei de 20 iunie, de la ora nouă 
pînă la miezul nopţii. 

Nu fără motiv cei interesaţi n-aveau încredere în 
doamna de Rochereul. Deşi îşi terminase serviciul pe 
ziua de 11, avînd unele bănuieli, ea găsise un mijloc să 
revină la castel şi-şi dădu seama că deşi cutiile de 
bijuterii ale reginei se aflau la locul lor, diamantele 
dispăruseră, într-adevăr, acestea fuseseră încredințate 
de  Maria-Antoaneta coaforului său Leonard, care 
trebuia să plece în seara de 20 iunie, cu cîteva ore 
înaintea  stăpinei sale, cu domnul de Choiseul, 
comandantul primului detaşament de soldaţi postat la 
Pont-de-Sommevelle, însărcinat în afară de aceasta, şi 
cu schimbul de la Varennes, pe care trebuia să-l 
alcătuiască din şase cai buni. Coaforul aştepta acasă, 
în strada d'Artois, ultimele ordine din partea regelui şi 
a reginei. Era, poate, cam nedelicat să-i mai încurce pe 
domnul de Choiseul cu meşterul Leonard şi puţin 
imprudent să ia un coafor cu ea. Dar care artist ar fi 
putut realiza în străinătate acele admirabile coafuri pe 
care Leonard le executa jucîndu-se ? Ce vreţi ? Cînd ai 
un coafor genial, nu renunţi la el cu uşurinţă ! 

Astfel încît, presimţind că plecarea era fixată 
pentru ziua de luni, 20 iunie, la ora unsprezece seara, 
camerista delfinului îl informă nu numai pe iubitul ei, 
domnul de Gouvion, dar şi pe domnul Bailly. 

Domnul de La Fayette se duse la rege pentru a 
discuta în mod deschis cu el acest denunţ, şi apoi 
ridicase din umeri. 

Domnul Bailly procedă mai bine : pe cînd La 
Fayette devenise orb ca un astronom, el, Bailly, 

devenise curtenitor ca un cavaler. Îi trimise reginei 
chiar scrisoarea doamnei de Rochereul. 

Domnul de Gouvion, influenţat direct, era singurul 
care păstrase serioase bănuieli. Prevenit de iubita lui, 
chemase la el o duzină de ofiţeri din garda naţională, 
sub pretextul unei reuniuni militare. Plasă la vedere 
cinci sau şase ofiţeri, la diferite uşi, iar el însuşi luă 
asupra sa, împreună cu cinci comandanţi de batalion, 
paza porţilor apartamentului domnului de Villequier, 
desemnat în mod special atenţiei sale. 

Cam la aceeaşi oră, în strada Cog-Heron numărul 
9, într-un salon pe care-l cunoaştem, aşezată pe o 
canapea pe care am mai văzut-o, o tînără femeie 
frumoasă, calmă în aparenţă, dar profund emoţionată 
în străfundul sufletului, stătea de vorbă cu un bărbat 
de vreo douăzeci şi patru de ani, în picioare în faţa ei, 
îmbrăcat cu o haină de curier de culoare galben- 
deschis, cu un pantalon de piele strimt pe picior, 
încălţat cu o pereche de cizme cu rever şi înarmat cu 
un cuţit de vînătoare. Ţinea în mînă o pălărie rotundă, 
galonată. Tînăra părea să insiste, tînărul părea să se 
apere. 

— Dar încă odată, viconte, spunea ea, de ce de 
două luni şi jumătate, de cînd e la Paris, n-a venit 
personal ? 

— De cînd s-a întors, doamnă, fratele meu m-a 
însărcinat de mai multe ori să vă dau veşti despre el. 

— Ştiu, şi-i sînt  recunoscătoare, ca şi 
dumneavoastră , viconte. Dar mi se pare că în 
momentul plecării ar fi putut să vină şi să-şi ia rămas 
bun personal. 

— Fără îndoială, doamnă, că i-a fost imposibil, de 
aceea mi-a dat mie aceasta misiune. 

— Şi călătoria pe care o întreprindeţi va fi lungă ? 

— Nu ştiu, doamnă. 

— Vorbesc la plural, viconte, fiindcă după 
costumul ce-l purtaţi trebuie să mă gîndesc că şi 
dumneavoastră sînteţi gata de plecare. 

— După toate probabilitățile, voi părăsi Parisul la 
miezul nopţii, doamnă. 

— Vă însoţiţi fratele, sau urmaţi o direcţie opusă ? 

— Cred, doamnă, că urmăm acelaşi drum. 

— li veţi spune că m-aţi văzut ? 

— Da, doamnă, căci după insistența cu care m-a 
trimis la dumneavoastră, după recomandările repetate 
ce mi le-ar făcut de a nu mă întoarce la el fără să vă fi 
văzut, nu mi-ar ierta dacă aş fi uitat o asemenea 
misiune. 

Tinăra femeie îşi trecu mîna pe ochi, scoase un 
suspin şi, după ce chibzui o clipă, spuse : 

— Viconte, sînteţi un gentilom, veţi înţelege 
întreaga importanţă a cererii ce vă fac. Răspundeţi-mi 
aşa cum mi-aţi răspunde dacă aş fi fost cu adevărat 
sora dumneavoastră, răspundeţi-mi aşa cum i-aţi 
răspunde lui Dumnezeu. In călătoria pe care o 
întreprinde, domnul de Charny se expune vreunui 
pericol serios ? 

— Cine poate şti, doamnă, replică Isidore, 
încercînd să ocolească răspunsul, unde e şi unde nu e 
pericol în epoca în care trăim ?... In dimineaţa de 5 
octombrie, sărmanul nostru frate Georges, întrebat 
dacă crede că se expune vreunui pericol, ar fi răspuns, 
cu siguranţă, nu. A doua zi zăcea fără viaţă, întins de-a 
curmezişul uşii reginei. In vremurile prin care trecem, 
doamnă, primejdia răsare din pămînt şi te găseşti, 
uneori, faţă în faţa cu moartea, fără să ştii de unde 
vine şi cine a chemat-o. 

Andrée păli. 

— Aşadar, spuse ca, există pericol de moarte, nu- 
i aşa, viconte ? 

— N-am spus asta. 

— Nu, dar o gîndiţi 

— Socot, doamnă, că dacă aveţi ceva important 
să-i comunicaţi fratelui meu, ţinînd seama că acţiunea 
în care se aventurează împreună cu mine este suficient 
de gravă, este bine să mă însărcinaţi să-i transmit prin 
scris sau prin viu grai gîndurile, dorinţele sau 
recomandările dumneavoastră. 

— Bine, viconte, spuse Andrée ridicîndu-se, vă 
rog să mă aşteptaţi cinci minute. 

Şi, cu acel pas lent şi rece care-i era obişnuit, 
contesa intră în camera sa, închizind uşa după ea. 
Tînărul îşi privi ceasul cu oarecare îngrijorare. 

— Nouă şi un sfert, murmură el. Regele ne 
aşteaptă la nouă şi jumătate... Noroc că e numai un 
pas pînă la Tuileries. 

Dar contesa nu folosi nici măcar tot timpul pe 
care-l ceruse. Reveni peste cîteva secunde, ţinînd în 
mînă o scrisoare sigilată. 

— Viconte, spuse ea solemn, încredinţez aceasta 
onoarei dumneavoastră. 

Isidore întinse mîna pentru a lua scrisoarea. 

— Aşteptaţi, spuse Andrée, şi înţelegeţi bine ce 
vreau să vă spun : dacă fratele dumneavoastră, dacă 
domnul conte de Charny duce la capăt fără accident 
acţiunea ce o întreprinde, nu aveţi nimic altceva să-i 
spuneţi decît cele ce v-am spus — simpatie pentru 
loialitatea sa, respect pentru devotamentul său, 
admiraţie pentru caracterul său... Dacă e rănit — glasul 
ei tremură uşor — dacă e grav rănit, îi veţi cere să-mi 
acorde favoarea de a veni la el şi, dacă-mi acordă 
această favoare, îmi veţi trimite un mesager care să-mi 
spună exact unde-l pot găsi, căci voi pleca fără 
întîrziere. Dacă e rănit mortal... — emoția era pe cale 
să-i sugrume glasul — îi veţi preda această scrisoare. 
Dacă nu o va mai putea citi el însuşi, i-o veţi citi 
dumneavoastră, căci vreau să ştie înainte de a muri ce 
conţine această scrisoare. Pe cuvîntul dumneavoastră 
de gentilom, veţi îndeplini ceea ce vă cer, viconte ? 

La fel de emoţionat ca şi contesa, Isidore întinse 
mîna. 

— Pe onoarea mea, doamnă ! spuse. 

— Atunci, luaţi scrisoarea şi plecaţi, viconte. 

Isidore luă scrisoarea, sărută mîna contesei şi ieşi. 

— Oh ! exclamă Andrée lăsîndu-se pe canapea, 
dacă moare, vreau cel puţin înainte de a muri să ştie 
că-l iubesc ! 

Exact în momentul cînd Isidore o părăsea pe 
contesă şi punea scrisoarea la pieptul său, alături de o 
altă scrisoare a cărei adresă o citise în colţul străzii 
Coquliliere, la lumina felinarului, doi bărbaţi, îmbrăcaţi 
întocmai la fel ca şi dînsul se îndreptau spre un loc 
comun de întîlnire, adică spre acel budoar al reginei în 
care l-am mai introdus pe cititor pe două căi diferite. 
Unul mergea pe sub galeria de la Louvre, de-a lungul 
cheiului, galeria în care se află azi muzeul de pictură şi 
la extremitatea căreia aştepta Weber ; celălalt urca 
mica scară pe unde l-am văzut urcînd pe Charny la 
sosirea sa din Montmédy. În capul acestei scări, la fel 
ca şi tovarăşul său care era aşteptat de Weber, valetul 
reginei, acesta era aşteptat de François Hue, valetul 
regelui. 

Au fost introduşi amîndoi aproape în acelaşi timp 
pe două uşi diferite. Primul era domnul de Valory. 
Cîteva secunde mai tîrziu, cum am mai spus, o a doua 
uşă se deschise şi, spre mirarea sa, domnul de Valory 
văzu intrînd un alter ego al său. Cei doi ofiţeri nu se 
cunoşteau, totuşi, presupunind că erau chemaţi 
amîndoi pentru aceeaşi cauză, merseră unul spre 
celălalt şi se salutară. 

In acest moment se deschise o a treia uşă şi 
apăru vicontele de Charny. Era al treilea curier, la fel 
de necunoscut celorlalţi doi cum îi erau aceştia 
necunoscuţi lui. Numai Isidore ştia în ce scop fuseseră 
strînşi aici şi ce acţiune comună trebuiau să realizeze. 
Fără îndoială se pregătea să răspundă întrebărilor ce i 

le-ar fi adresat cei doi viitori tovarăşi, cînd uşa se 
deschise din nou şi apăru regele. 

— Domnilor, spuse Ludovic al XVI-lea adresîndu-se 
domnilor de Malden şi Valory, scuzaţi-mă că am dispus 
de dumneavoastră fără a vă cere permisiunea, dar vă 
ştiam supuşi fideli ai monarhiei : faceţi parte din gărzile 
mele. V-am invitat să treceţi pe la un croitor a cărui 
adresă v-am transmis-o, să vă facă fiecăruia cîte un 
costum de curier şi să veniţi în această seară la mine, 
la nouă şi jumătate. Prezenţa dumneavoastră îmi 
dovedeşte că, oricare ar fi, binevoiţi să acceptaţi 
misiunea cu care vă voi însărcina. 

Cei doi se înclinară. 

— Sire, spuse domnul de Valory, majestatea 
voastră ştie că nu are nevoie să-şi consulte gentilomii 
pentru a dispune de devotamentul, de curajul şi de 
viaţa lor. 

— Sire, spuse la rîndul său domnul de Malden, 
colegul meu, răspunzind pentru el, a răspuns şi pentru 
mine, şi presupun acelaşi lucru pentru al treilea 
tovarăş al nostru. 

— Cel de-al treilea tovarăş al dumneavoastră, 
domnilor, cu care vă invit să faceţi cunoştinţă, este 
domnul viconte de Charny, al cărui frate a fost ucis la 
Versailles apărînd uşa reginei. 

— După cele spuse de rege, reluă domnul de 
Valory, vicontele de Charny ştie, fără îndoială, motivul 
ce ne-a adus aici, pe cînd noi îl ignorăm, Sire, şi sîntem 
nerăbdători să-l aflăm. 

— Domnilor, reluă regele, nu ignoraţi faptul că 
sînt prizonier, prizonierul comandantului gărzii 
naționale, prizonierul preşedintelui Adunării, prizonierul 
primarului Parisului, prizonierul poporului, în sfîrşit, 
prizonierul tuturor. Ei bine, domnilor, mă bizui pe 
dumneavoastră pentru a mă ajuta să scap de această 
umilință şi să-mi recîştig libertatea. Soarta mea, a 
reginei şi a copiilor mei este între mîinile domniilor- 

voastre. Totul este pregătit să fugim în această seară. 
Întrebarea este dacă puteţi lua asupra dumneavoastră 
sarcina de a ne scoate de aici ? 

— Sire, spuseră cei trei tineri, ordonaţi ! 

— Nu putem ieşi împreună, după cum vă este 
desigur clar, domnilor. Intîlnirea noastră comună este 
în colţul străzii Saint-Nicasse, unde domnul conte de 
Charny ne va aştepta cu o trăsură. Dumneavoastră, 
viconte, vei avea grijă de Madame Elisabeth şi de 
Madame Royale şi vă veţi chema Jean. 
Dumneavoastră, domnule de Valory, veţi avea grijă de 
doamna de Tourzel şi de delfin, şi vă veţi chema 
Francois. Nu vă uitaţi noile nume, domnilor, şi aşteptaţi 
aici noi instrucţiuni. 

Regele dădu mîna pe rînd celor trei tineri şi ieşi, 
lăsînd în această cameră trei bărbaţi dispuşi să moară 
pentru el. 

In acest timp, domnul de Choiseul — care-i 
comunicase în ajun regelui din partea domnului Bouille 
că era imposibil să aştepte mai tîrziu de 20 iunie la 
miezul nopţii, anunţase că în 21, la patru dimineaţa, va 
pleca daca nu va primi ştiri şi va lua cu el toate 
detaşamentele la Dun, Stenay şi la Montmédy — 
domnul de Choiseul, aşa cum am spus, se afla acasă, 
în strada d'Artois, unde aştepta să primească noi 
ordine de la Curte. La ora nouă seara începu să 
dispere. Tocmai atunci singurul om pe care-l oprise 
acasă şi care-l credea gata să plece la Metz, veni să-l 
anunţe că un om cerea să-i vorbească din partea 
reginei. Porunci să fie adus la el. 

Intră un bărbat cu o pălărie rotundă înfundată 
peste ochi, înfăşurat într-o enormă mantie îmblănită. 

— Dumneata eşti, Leonard, spuse el, te aşteptam 
cu nerăbdare. 

— Dacă v-am făcut să aşteptaţi, domnule duce, 
nu o vina mea, ci a reginei, care m-a prevenit abia cu 

zece minute în urmă că trebuie să vin la 
dumneavoastră. 

— Şi altceva nu ţi-a spus ? 

— Ba da, domnule duce. M-a însărcinat să iau 
toate diamantele sale şi să vă aduc această scrisoare. 

— Dă-mi-o dar ! spuse ducele, cu o uşoară 
nerăbdare. 

Scrisoarea era lungă, plină de recomandări. Ea 
anunţa că se va pleca la miezul nopţii, îl invita pe 
ducele de Choiseul să plece imediat şi îi făcea 
rugămintea să-l ia cu el pe Leonard, care primise 
ordinul să i se supună ca şi ei însăşi. Şi sublinia 
următoarele şapte cuvinte : 


Îi reînnoiesc încă odată acum acest ordin. 


Ducele ridică ochii către Leonard, care aştepta cu 
o vădită îngrijorare. Coaforul era grotesc sub enorma 
pălărie şi în mantia îmblănită. 

— Să vedem, spuse ducele, încordează-ţi memoria 
: ce ţi-a spus regina ? 

— Voi repeta vorbele sale cuvint cu cuvint 
domnului duce. 

— Dă-i drumul, te ascult. 

— A trimis după mine cam cu trei sferturi de oră 
în urmă, domnule duce. 

— Bine. 

— Mi-a spus cu glas şoptit... 

— Majestatea Sa nu era prin urmare singură ? 

— Nu, domnule duce. Regele stătea de vorbă în 
nişa unei ferestre cu Madame Elisabeth. Delfinul şi 
Madame Royale se jucau împreună, iar regina se 
sprijinea de cămin. 

— Continuă, Leonard, continuă. 

— Regina mi-a spus aşadar pe şoptite : „Leonard, 
pot conta pe dumneata ? — Ah ! doamnă, am răspuns, 
dispuneţi de mine. Majestatea Voastră ştie că-i sînt 

devotat trup şi suflet. — la aceste diamante şi 
ascunde-le în buzunarele dumitale. la această scrisoare 
şi du-o în strada d'Artois, la ducele de Choiseul. Mai 
ales, nu i-o da decit lui. Dacă nu s-a înapoiat, îl vei găsi 
la ducesa de Grammont.” Apoi, cum mă şi 
îndepărtasem spre a executa ordinele reginei, 
Majestatea Sa mă rechemă : „Pune o pălărie cu boruri 
mari şi o redingotă largă, să nu fii recunoscut, dragul 
meu Léonard, adăugă ea, şi, mai ales, ascultă de 
domnul de Choiseul ca de mine însămi.” Atunci am 
urcat la mine, am luat pălăria şi redingota fratelui meu, 
şi iată-mă. 

— Aşadar, spuse domnul de Choiseul, regina ţi-a 
recomandat să mă asculţi pe mine ca pe ea însăşi ? 

— Sînt chiar augustele sale cuvinte, domnule 
duce. 

— Sînt foarte bucuros că-ţi reaminteşti atît de bine 
această recomandare verbală. In orice caz, iată 
aceeaşi recomandare în scris. Şi fiindcă trebuie să ard 
scrisoarea, citeşte-o ! 

Domnul de Choiseul îi arătă partea de jos a 
scrisorii pe care tocmai o primise prin Leonard, care citi 
cu voce tare : 


Am dat ordin coaforului mea, Léonard, să vă 
asculte ca pe mine însămi. li reînnoiesc încă odată 
acum acest ordin. 


—  Înţelegi, nu-i aşa ? întrebă domnul de Choiseul. 

— Oh ! domnule, spuse Leonard, credeţi-mă,era 
suficient ordinul verbal al Majestății Sale. 

— N-are importanţă, spuse domnul de Choiseul. 

Şi arse scrisoarea. In acest moment, servitorul 
intră şi anunţă că trăsura era pregătită. 

— Vino, dragă Leonard, spuse ducele. 

— Cum să vin ? Şi diamantele ? 

— Le vei lua cu dumneata. 

— Şi unde mergem ? 

— Unde te duc. 

— Şi unde mă duceţi ? 

— La cîteva leghe de aici, unde vei avea de înde- 
plinit o misiune deosebită. 

— Imposibil, domnule duce. 

— Cum imposibil ? Regina nu ţi-a spus să mă 
asculţi ca pe ea însăşi ? 

— E-adevărat, dar, ce să fac ? Am lăsat în uşă 
cheia apartamentului nostru. Cînd fratele meu se va 
înapoia, nu-şi va mai găsi nici redingota, nici pălăria. 
Văzînd că nu mă înapoiez, nu va şti unde sînt. Şi apoi, 
mai e doamna de l'Aage, căreia i-am promis s-o coafez, 
şi care mă aşteaptă. Ca dovadă, domnule conte, 
cabrioleta şi servitorul meu se găsesc în curtea de la 
Tuileries. 

— Ei bine, dragul meu Leonard, spuse domnul de 
Choiseul, ce vrei ? Fratele dumitale îşi va cumpăra o 
pălărie şi o redingotă nouă, pe doamna de l'Aage o vei 
coafa în altă zi, iar servitorul dumitale, văzînd că nu 
mai vii, va deshăma calul şi-l va duce în grajd. Al 
nostru este însă înhămat, să mergem ! 

Şi, fără să mai dea vreo atenţie plingerilor şi 
văicărelilor lui Leonard, domnul duce de Choiseul îi 
urcă în cabrioleta sa pe coaforul disperat şi porni calul 
în trap mare spre bariera Petite-Vilette. 

Ducele nu depăşise încă ultimele case din Petite- 
Vilette, cînd un grup de cinci persoane, care veneau de 
la clubul iacobinelor, intrară pe strada Saint-Honor6, 
părînd că se îndreaptă spre Palais-Royal. Aceste cinci 
persoane erau : Camille Desmoulins, care povesteşte 
el însuşi acelaşi lucru, Danton, Fréron, Chénier şi 
Legendre. Ajunşi în capul străzii d'Echelle şi aruncînd o 
privire spre Tuileries, Camille Desmoulins spuse : 

— Pe legea mea, nu vi se pare că Parisul e mai 
liniştit în seara asta, că Parisul pare părăsit ? In tot 
drumul parcurs n-am întîlnit o singură patrulă. 

— Cauza sînt măsurile luate spre a se lăsa drum 
liber regelui, răspunse Fréron. 

— Cum, drum liber regelui ? întrebă Danton. 

— Fără îndoială, spuse Freron, pleacă în noaptea 
asta. 

— Ei aşi ! spuse Legendre. Ce glumă mai e şi 
asta ! 

— Poate e o glumă, reluă Fréron, dar am fost 
prevenit printr-o scrisoare. 

— Ai primit o scrisoare prin care eşti prevenit de 
fuga regelui ? spuse Camille Desmoulins. O scrisoare 
semnată ? 

— Nu, o scrisoare anonimă. De altfel, o am la 
mine... lat-o, citiţi. 

Cei cinci patrioţi se apropiară de o trăsură de 
piaţă care staţiona şi, la lumina felinarului acesteia, 
citiră următoarele rînduri : 


Cetăţeanul Fréron este prevenit că în această 
seară domnul Capet, austriaca şi cei doi pui de lupi ai 
lor părăsesc Parisul şi se duc la domnul de Bouillé, 
călăul din Nancy, care-i aşteaptă la frontieră. 


— la te uită, domnul Capet, spuse Camille 
Desmoulins, numele e bun. De-acum înainte îi voi 
spune lui Ludovic al XVI-lea domnul Capet. 

— Şi nu ţi se va putea reproşa decît un lucru, 
spuse Chenier, că Ludovic al XVI-lea nu este Capet, ci 
Bourbon. 

— Ei ! Cine ştie asta ? spuse Camille Desmoulins. 
Doi sau trei pedanţi ca tine. Nu-i aşa, Legendre, că 
numele de Capet se potriveşte ? 

— la să vedem, observă Danton, dacă scrisoarea 
spune cumva adevărul şi dacă toată clica regală chiar 
vrea să spele putina în această noapte. 

—  Intrucit sîntem la Tuileries, spuse Camille, hai 
să vedem ! 

Şi cei cinci patrioţi se distrară făcînd înconjurul 
Tuileriilor. Revenind spre strada Saint-Nicaise, îl zăriră 
pe La Fayette şi întregul său stat major intrînd în palat. 

— Ehei, spuse Danton, iată-l pe Bălăior, care vine 
să asiste la culcarea familiei regale. Serviciul nostru s-a 
terminat, al lui începe. Bună seara, domnilor ! Cine 
vine cu mine spre strada Paon ? 

— Eu, spuse Legendre. 

Şi grupul se despărţi în două. 

Danton şi Legendre traversară piaţa Carroussel, în 
timp ce Chénier, Fréron şi Camille Desmoulins 
dispăreau la încrucişarea străzilor de Rohan şi Saint- 
Honoré. 

Capitolul 72 
PLECAREA 


La ora unsprezece seara, pe cînd doamna de 
Tourzel şi Brennier, care-i dezbrăcaseră şi culcaseră pe 
Madame Royale şi pe delfin, îi trezeau şi-i îmbrăcau cu 
hainele lor de călătorie, spre marea ruşine a 
moştenitorului, care voia să îmbrace haine băieţeşti şi 
refuza cu încăpăţinare îmbrăcămintea de fată, regele, 
regina şi Madame Elisabeth îl primeau pe generalul La 
Fayette şi pe domnii Gouvion şi Romeuf, aghiotanţii 
săi. 

Această vizită era dintre cele mai îngrijorătoare, 
mai ales după bănuielile ce le aveau în privinţa 
doamnei de Rochereul. Regina şi Madame Elisabeth 
făcuseră în acea seară o plimbare în pădurea Boulogne 
şi se înapoiaseră la ora opt. Domnul La Fayette o 
întrebă pe regină dacă plimbarea a fost plăcută. Numai 
că, adăugă el, nu e bine să se înapoieze atît de tîrziu, 
mai ales că ceața de seară îi poate fac e rău. 

— Ceaţă de seară în luna iunie ! spuse regina 
rizînd. Dar, într-adevăr, dacă n-aş comanda o 
asemenea ceaţă special pentru a ascunde fuga 
noastră, nu ştiu unde s-ar putea găsi... Spun pentru a 
ascunde fuga noastră, căci presupun că zvonul că 
fugim continuă. 

— Faptul este, doamnă, spuse La Fayette, că se 
vorbeşte mai mult ca oricînd de această plecare şi că, 
personal, am primit informaţia că plecarea are loc în 
această seară. 

— Ah ! spuse regina, pariez că această frumoasă 
ştire provine de la domnul de Gouvion. 

— Şi de ce de la mine, doamnă ? întrebă roşind 
tînărul ofiţer. 

— Deoarece cred că aveţi informatori la castel. 
lată-l pe domnul Romeuf, care nu are. Ei bine, sînt 
sigură că el ar răspunde de noi. 

— Şi meritul meu n-ar fi mare, doamnă, răspunse 
tînărul aghiotant, fiindcă regele şi-a dat Adunării 
cuvintul că nu va părăsi Parisul. 

Era rîndul reginei să roşească. Se vorbi despre 
altceva. 

La ora unsprezece şi jumătate, domnul La Fayette 
şi cei doi aghiotanţi îşi luară rămas bun de la rege şi 
regină. 

Totuşi, nu îndeajuns de liniştit, domnul de Gouvion 
se înapoie în camera sa din castel. li găsi pe prietenii 
săi stînd de pază şi, în loc să-i scoată din gardă, le 
recomandă să întărească supravegherea. 

Domnul de La Fayette se duse la Bailly să-l 
liniştească asupra intenţiilor regelui în cazul cînd Bailly 
ar fi avut totuşi oarecare temeri. După plecarea lui La 
Fayette, regele, regina şi Madame Elisabeth îşi 
chemară cameristele, cerîndu-le să-i ajute, ca în fiecare 
seară, să-şi termine toaleta de noapte, după care, la 
ora obişnuită, se retraseră. 

Regina şi Madame Elisabeth se  îmbrăcară 
ajutîndu-se reciproc. Rochiile lor erau de o extremă 
simplitate, pălăriile cu boruri mari le ascundea complet 
obrazul. 

Cînd erau gata îmbrăcate, regele intră. Purta un 
costum cenuşiu şi o perucă mică, cu bucle, după moda 
lansată de Rousseau. Avea pantalonii scurţi, ciorapii gri 
şi ghete cu cataramă. 

De opt zile Hue, valetul regelui, ieşea — îmbrăcat 
absolut la fel — pe uşa domnului de Villequier, care 
emigrase de şase luni, şi mergea pînă în piaţa 
Carroussel şi pe strada  Saint-Nicaise. Această 
precauţiune fusese luată pentru ca cei puşi de pază să 
se obişnuiască să vadă un bărbat îmbrăcat astfel 

trecînd în fiecare seară, şi să nu-i dea atenţie regelui 
cînd va trece la rîndul său. 

Fură apoi chemaţi cei trei curieri din budoarul 
reginei, unde aşteptaseră. Ei trecură prin salonul 
apartamentului locuit de Madame Royale, unde 
aceasta se afla împreună cu delfinul. 

In pregătirea fugii, această cameră fusese luată la 
11 iunie din apartamentul domnului de Villequier. 
Regele ceru să-i fie date cheile acestui apartament în 
ziua de 13. 

Odată intrat la domnul de Villequier, nu mai era 
greu să ieşi din castel. Se ştia că apartamentul este 
neocupat. Nu se ştia că regele ceruse cheile şi, în 
împrejurări obişnuite, apartamentul nu era păzit. 

De altfel, sentinelele de rond se obişnuiseră să 
vadă ieşind multă lume deodată imediat după ce suna 
ora unsprezece. Erau cei din personalul de serviciu, 
care nu dormeau la castel şi care se duceau acasă. 

In camera menţionată fură definitivate toate 
pregătirile de călătorie. 

Domnul Isidore de Charny, care notase drumul îm- 
preună cu fratele său şi cunoştea toate locurile dificile 
sau periculoase, urma să călărească în faţă. El îi va 
preveni pe şefii de poştă, astfel încît schimburile de cai 
să nu sufere niciodată întîrziere. 

Domnii de Malden şi Valory, aşezaţi pe capră, vor 
plăti cîte treizeci de parale fiecărui surugiu. De obicei li 
se dădeau cîte douăzeci şi cinci. De astă dată însă, din 
cauza greutăţii trăsurii, suma va fi sporită. 

Contele de Charny va sta în trăsură, gata să facă 
faţă oricărui accident. Va fi bine înarmat, la fel ca şi cei 
trei curieri. Fiecare dintre ei va găsi în trăsură cite o 
pereche de pistoale. 

S-a calculat că, mergind cu viteză medie, vor 
ajunge în treisprezece ore la Châlons. 

Toate aceste instrucţiuni au fost stabilite de 
contele de Charny şi ducele de Choiseul şi au fost 

repetate de mai multe ori celor trei tineri, pentru ca 
fiecare dintre ei să-şi înţeleagă bine sarcinile. Fiecare 
făgădui să se ţină de programul stabilit. Apoi stinseră 
lumînările şi înaintară, pe dibuite, în apartamentul 
domnului Villequier. 

Suna miezul nopţii cînd treceau în camera 
ocupată de Madame Royale în acest apartament. 
Contele de Charny trebuia să se afle la postul său de 
mai mult de o oră. 

Regele găsi uşa pe bijbiite. Era pe cale să vire 
cheia în broască, cînd regina îl opri: 

— Sst ! făcu ea. 

Traseră cu urechea. Se auzeau paşi şi murmur de 
voci. Se petrecea ceva neobişnuit. 

Doamna de Tourzel, care locuia în castel şi a cărei 
prezenţă pe coridor la orice oră nu putea mira pe 
nimeni, se oferi să facă turul apartamentului şi să vadă 
de unde veneau zgomotele de paşi şi murmurul de 
voci. 

Aşteptară fără să facă o mişcare, fiecare ţinîndu-şi 
răsuflarea. Cu cît liniştea era mai mare, cu atit era mai 
uşor să se audă că în coridor se aflau mai multe 
persoane. j 

Doamna de Tourzel reveni. Il recunoscuse pe 
domnul de Gouvion şi văzuse mai multe uniforme. 

Era imposibil de ieşit din apartamentul domnului 
de Villequier dacă acest apartament n-avea vreo altă 
ieşire în afara celei alese inițial. 

Numai că erau pe întuneric. O candelă ardea la 
Madame Royale. Madame Elisabeth se duse să aprindă 
de la ea lumînarea pe care o stinseseră. Apoi, la lumina 
acestei lumînări, mica trupă de fugari începu să caute 
o ieşire. Multă vreme crezură căutarea inutilă, şi în 
această căutare pierdură mai mult de un sfert de oră. 
In cele din urmă găsiră o mică scară care ducea lao 
cameră izolată de la mezanin. Această cameră fusese 


630 


locuită de lacheul domnului de Villequier şi dădea într- 
un coridor şi o scară de serviciu. 

Uşa era închisă cu cheia. Regele încercă toate 
cheile din legătura sa : nici una nu se potrivea. 
Vicontele de Charny încercă să dea înapoi limba 
broaştei cu vîrful cuţitului său de vînătoare, dar limba 
rezistă. 

Exista o ieşire şi ei erau totuşi la fel de închişi ca şi 
înainte. Regele luă luminarea din mîna surorii sale şi, 
lăsînd toată lumea pe întuneric, se înapoie în 
dormitorul său. Apoi, pe scara secretă, urcă pînă la 
fierărie. Acolo luă o trusă de şperacle de diferite 
dimensiuni şi cobori. Işi făcuse alegerea încă înainte de 
a se fi alăturat grupului care-l aştepta cu înfrigurare. 
Şperaclul ales de rege intră în gaura broaştei, scîrţii 
învîrtindu-se, apucă limba, lăsă să-i scape de două ori, 
dar a treia oară se agăţă atît de bine, că peste trei 
secunde limba broaştei cedă şi uşa se deschise. 
Tuturor le veni inima la loc. 

Ludovic al XVI-lea se întoarse spre regină cu un 
aer triumfător şi îi spuse : 

— Ei, doamnă ? 

— Da, domnule, spuse regina rîzînd, e-adevărat, 
nu zic că e rău să fii lăcătuş. Spun doar că e bine să fii 
uneori rege. 

Acum trebuia stabilită ordinea ieşirii. Madame 
Elisabeth ieşi prima, conducînd-o pe Madame Royale. 
La douăzeci de paşi trebuia să fie urmată de doamna 
de Tourzel conducîndu-l pe delfin. Intre ele două 
mergea domnul de Malden, gata să vină în ajutor unuia 
sau altuia din grupuri. 

Aceste prime mărgele detaşate din şiragul regal, 
aceşti sărmani copii, coboriră tremurînd, în vîrful 
picioarelor, intrară în cercul de lumină format de 
felinarul care lumina poarta palatului ce dădea spre 
curte şi trecură prin faţa sentinelei, fără ca aceasta să 
pară a se preocupa de ei. 

— Bun ! zise Madame Elisabeth, iată un prim pas 
greu pe care l-am trecut. 

Ajunşi la ghereta dinspre Carroussel, găsiră 
sentinela stînd de-a curmezişul drumului fugarilor. 
Văzîndu-i venind, sentinela se opri. 

— Mătuşă, spuse Madame Royale strîngîind mîna 
doamnei Elisabeth, sîntem pierduţi, acest om ne 
recunoaşte. 

— N-are importanţă, copilul meu, spuse Madame 
Elisabeth. Sîntem şi mai rău pierduţi dacă dăm înapoi. 

Şi îşi continuară drumul. Cînd se aflară la numai 
patru paşi de sentinelă, aceasta le întoarse spatele şi 
ele putură trece. Le recunoscuse oare acest om ? Ştia 
el ce iluştri fugari lăsa să treacă ? Prinţesele rămaseră 
convinse de asta şi-l binecuvîntară, fugind, de o mie de 
ori pe acest salvator necunoscut. 

De cealaltă parte a gheretei ele remarcară obrazul 
îngrijorat al lui Charny. Contele era înfăşurat într-o 
redingotă cu mai multe gulere, de culoare albastră, şi 
avea capul acoperit cu o pălărie rotundă, de muşama. 

— Ah ! Dumnezeule, murmură el, iată-vă totuşi, 
în sfîrşit ! Dar regele ? Dar regina ? 

— Ne urmează, răspunse Madame Elisabeth. 

— Veniţi, spuse Charny. 

Şi le conduse repede pe fugare spre vehiculul care 
staţiona în strada Saint-Nicaise. O trăsură veni să se 
aşeze alături, ca pentru a spiona. 

— Ei bine, cetăţene, spuse vizitiul trăsurii 
văzîndu-i pe noii veniţi împreună cu Charny, se pare că 
eşti împovărat ? 

— Precum vezi, cetăţene, răspunse Charny. 

Apoi, foarte încet, spuse ofițerului ce îi însoțea : 

— Domnule, luaţi această trăsură de piaţă şi 
duceţi-vă drept spre poarta Saint-Martin. Nu va fi greu 
să recunoaşteţi trăsura care ne aşteaptă. 

Domnul de Malden înţelese şi sări în trăsură. 

— Repede, la Operă ! 

Opera se afla atunci la poarta Saint-Martin. Vizitiul 
crezu că are de-a face cu un valet care se duce să-şi 
întîlnească stăpiînul la spectacol, şi porni fără vreo altă 
observaţie decît cîteva cuvinte care-i exprimau rezerva 
asupra preţului cursei. 

— Ştiţi că e miezul nopţii, domnule ? 

— Da. Dă-i drumul şi fii liniştit. 

Cum în acea vreme lacheii erau uneori mai 
generoşi decît stăpiînii lor, vizitiul porni caii în trap 
mare şi fără nici o altă remarcă. De-abia dăduse colţul 
străzii de Rohan cînd, prin acelaşi loc de trecere prin 
care găsiseră cale liberă Madame Royale, Madame 
Elisabeth, doamna de Tourzel şi delfinul, a fost văzut 
venind cu un pas obişnuit un om cumsecade, în haină 
gri, cu colţul pălăriei pe nas şi cu mîinile în buzunare. 

Era regele, urmat de domnul de Valory. Pe drum 
una din cataramele pantofilor săi se desfăcu. El îşi 
continuă drumul fără să-i dea atenţie. Domnul de 
Valory o culese de pe jos. i 

Charny făcu cîțiva paşi înainte. Îl recunoscu pe 
rege, dar nu direct, ci prin domnul de Valory care-l 
urma. 

— Veniţi, Sire, veniţi, murmură el. 

Apoi, mai încet, către domnul de Valory. 

— Şi regina ? 

— Regina ne urmează împreună cu fratele 
dumneavoastră. 

— Bine. Luaţi-o pe drumul cel mai scurt şi 
aşteptaţi-ne la poarta Saint-Martin. Eu voi merge pe 
drumul mai lung. Ne vom întîlni lîngă trăsură. 

Domnul de Valory o porni pe strada Saint-Nicaise, 
ajunse în strada Saint-Honore, apoi pe rînd în strada 
Richelieu, piaţa Victoriilor şi, în cele din urmă, în strada 
Bourbon-Villeneuve. 

O aşteptară pe regină peste o jumătate de oră. 

Nu vom încerca să descriem teama fugarilor. 
Charny, asupra căruia apăsa întreaga responsabilitate, 

era ca nebun. Micul delfin plîngea chemînd : „Mamă, 
mamă!” Madame Royale, Madame Elisabeth şi doamna 
de Tourzel nu reuşeau să-l consoleze. Groaza crescu 
cînd văzură venind trăsura generalului La Fayette, 
înconjurată de torţe. Ea se înapoia la Carroussel. 

lată ce se întîmplase. La poarta curţii, vicontele de 
Charny, care dădea braţul reginei, voi s-o ia la stînga. 
Dar regina îl opri. 

—  Incotro mergeţi ? spuse ea. 

— La colţul străzii Saint-Nicaise, unde ne aşteaptă 
fratele meu, răspunse Isidore. 

— Strada Saint-Nicaise e pe malul apei ? întrebă 
regina. 

— Nu, doamnă. 

— Ei bine, fratele dumneavoastră ne aşteaptă la 
ghereta de pe malul apei. 

Isidore voi să insiste. Regina părea atît de sigură 
de ceea ce spunea, încît îndoiala îi intră în suflet. 

— Doamne ! spuse Isidore, să luăm aminte, 
doamnă, orice greşeală poate fi mortală. 

— La malul apei, repetă regina. Am auzit bine, la 
malul apei. 

— Să mergem la malul apei, doamnă, dar dacă 
nu găsim trăsura, nu-i aşa că vom reveni de îndată 
spre strada Saint-Nicaise ? 

— Da, dar să mergem. 

Şi regina îşi duse cavalerul prin cele trei curţi, 
despărțite pe atunci de un zid gros şi care nu 
comunicau între ele decît prin cîte o deschizătură 
strîmtă, barată de un lanţ şi păzită de o sentinelă. 

Regina şi Isidore trecură una după alta prin cele 
trei deschizături şi păşiră peste cele trei lanţuri. Nici 
unei sentinele nu-i veni în gînd să-i oprească. Ajunseră 
la malul apei. Cheiul era pustiu. 

— Atunci, e de cealaltă parte, spuse regina. 

Isidore voi să se înapoieze, dar ea, ca şi cum ar fi 
fost cuprinsă de ameţeală spuse : 

— Nu, nu, e pe-aici. 

Şi îl tîrî după sine pe Isidore spre podul Royal. 
După ce trecură podul, văzură cheiul malului stîng la 
fel de pustiu ca şi cel drept. 

— Să încercăm pe strada asta, spuse regina. 

Şi îl obligă pe Isidore să meargă puţin în strada 
Bac. După o sută de paşi recunoscu, în sfîrşit, că se 
înşelase şi se opri gifiind. Era gata să-şi piardă firea. 

— Ei bine, doamnă, spuse Isidore, mai insistaţi 
încă ? 

— Nu, spuse regina. Acum vă priveşte, duceţi-mă 
unde doriţi. 

— In numele cerului, doamnă, curaj ! spuse 
Isidore, 

— Vai ! spuse regina, nu curajul îmi lipseşte, ci 
forţa. 

Apoi, arcuindu-se pe spate: 

— Mi se pare că nu voi putea să-mi regăsesc 
răsuflarea, spuse ea. Doamne ! Dumnezeule ! 

Isidore ştia că suflul care-i lipsea reginei îi era tot 
atit de necesar ca şi unei căprioare urmărită de cîini. El 
se opri şi îi spuse : 

— Respiraţi, doamnă, avem timp. Răspund de 
fratele meu. Va aştepta pînă în zori dacă va fi necesar. 

— Credeţi deci că mă iubeşte ? exclamă pe atit 
de emoţionată pe cît de imprudentă Maria-Antoaneta, 
strîngînd braţul tînărului bărbat la pieptul ei. 

— Cred că viaţa lui, ca şi a mea, vă aparţin, 
doamnă, iar sentimentul de respect şi dragoste ce 
sălăşluiesc în mine este la el adoraţie. 

— Mulţumesc, spuse regina, îmi faceţi bine, 
respir ! Să mergem... 

Şi porni la drum cu aceeaşi febrilitate, făcînd cale 
întoarsă. Numai că, în loc să intre în Tuileries, Isidore o 
făcu să treacă prin ghereta ce dădea spre Carroussel. 

Traversară imensa piaţă care era de obicei plină 
pînă la miezul nopţii de mici dughene ambulante şi de 

trăsuri de piaţă. Acum era aproape pustie şi 
întunecată. 

Totuşise auzi ceva ca un zgomot mare de roţi de 
trăsură şi tropăit de cai. 

Ajunseră la uşiţa din strada Echelle. Era evident : 
caii al căror tropăit se auzea, trăsura al cărei zgomot 
se apropia, vor trece pe lîngă această uşiţă. 

Se şi zărea o licărire, fără îndoială acea a torţelor 
care însoțeau trăsura. 

Isidore voi să se arunce îndărăt, regina îl împinse 
înainte. Isidore se azvirli sub gheretă, spre a o proteja, 
chiar în momentul în care capul cailor şi a purtătorilor 
de torţe apăreau prin intrarea opusă. O împinse în 
adîncitura cea mai întunecoasă şi se aşeză în faţa ei. 

Dar adincitura cea mai întunecoasă a fost în 
acelaşi moment inundată de lumina purtătorilor de 
torţe. In mijlocul lor, pe jumătate culcat în trăsură, 
îmbrăcat în eleganta sa uniformă de general al gărzilor 
naţionale, se zărea generalul La Fayette. 

In momentul cînd trăsura trecea, Isidore simţi că 
un braţ plin de voinţă, dacă nu de reală putere, îl 
îndepărta brusc. Era braţul stîng al reginei. Cu mîna 
dreaptă ţinea o mică nuieluşă de bambus cu o măciulie 
de aur, cum purtau femeile pe atunci. Lovi cu nuieluşa 
roţile trăsurii spunînd : 

— Du-te, temnicerule, sînt în afara închisorii tale. 

— Ce faceţi, doamnă, spuse Isidore, şi la ce vă ex- 
puneţi ? 

— Mă răzbun, răspunse regina. Merită să rişti 
ceva pentru asta. 

Şi o porni repede la drum, după ce dispăru şi 
ultimul purtător de torţă, radioasă ca o zeiţă, fericită ca 
un copil. 

Capitolul 73 E 
O PROBLEMA DE ETICHETA 


Nici zece paşi nu făcuse regina, ieşind din ghereta 
sentinelei, cînd un bărbat îmbrăcat în redingotă 
albastră, cu obrazul ascuns de o pălărie de muşama o 
apucă convulsiv de braţ şi o trase spre o trăsură ce 
staţiona în colţul străzii Saint-Nicaise. 

Era contele de Charny. lar trăsura era aceea în 
care aştepta de o jumătate de oră întreaga familie 
regală. 

Toţi credeau că o vor vedea pe regină venind 
dezolată, abătută, gata să moară, dar ea sosea 
zimbitoare şi fericită. Primejdiile prin care trecuse, 
oboseala îndurată, greşeala comisă, timpul pierdut, 
consecinţa ce o putea avea întirzierea, toate astea le 
uitase după lovitura de nuia dată trăsurii lui La Fayette 
şi care i se părea că i-o dăduse chiar lui. 

La zece paşi de trăsură, un servitor ţinea un cal de 
dîrlogi. Charny nu făcu decît un semn cu degetul spre 
cal şi Isidore se aruncă pe el şi porni în galop spre a 
pregăti caii la Bondy. 

Văzîndu-l plecînd, regina îi spuse cîteva cuvinte de 
mulţumire, pe care acesta nu le mai auzi. 

— Să mergem, doamnă, să mergem, spuse 
Charny cu acea voinţă întrepătrunsă de respect pe 
care oamenii cu adevărat puternici o capătă în marile 
împrejurări, n-avem nici o secundă de pierdut. 

Regina urcă în trăsura în care se afla familia 
regală şi doamna de Tourzel, adică cinci persoane. Se 
aşeză în fundul trăsurii, luîndu-l pe moştenitor în braţe. 
Regele se aşeză alături, iar ceilalţi pe scaunul din faţă. 

Charny închise portiera, urcă pe capră şi, pentru 
a-i deruta pe spioni dacă s-ar fi aflat prin apropiere, 
întoarse caii, urcă din nou strada Saint-Honore, o luă 

pe bulevarde, de la Madeleine înainte, şi merse pînă la 
poarta Saint-Martin. 

Berlina se afla acolo, aşteptind pe un drum 
mărginaş ce ducea spre ceea ce se numea groapa de 
gunoaie. Acest drum era pustiu. Contele de Charny sări 
de pe capră şi deschise portiera. Cea a berlinei în care 
urma să se facă marea călătorie era dinainte deschisă, 
domnii de Malden şi de Valory aşteptînd de o parte şi 
de alta a scăriţei. 

Intr-o clipă, cele şase persoane sosite cu trăsura 
de piaţă coboriră. Atunci, contele de Charny duse 
trăsura mai la vale, o răsturnă într-un şanţ şi reveni 
apoi la trăsura de călătorie. 

Regele urcă primul, urmat de regină şi de ceilalţi. 
Domnul de Malden urcă în spatele trăsurii, iar domnul 
de Valory se aşeză alături de Charny pe capră. Patru 
cai erau înhămaţi la trăsură. Un plescăit din limbă îi 
făcu să pornească la trap. 

Ceasul bisericii Saint-Laurent bătu unu şi un sfert. 
Făcură o oră pînă la Bondy. 

Caii aşteptau afară din grajd, gata pentru a fi 
înhămaţi la trăsură. Isidore aştepta lîngă cai. 

De cealaltă parte a drumului mai staţiona o 
cabrioletă la care erau înhămaţi cai de poştă. lnăuntru 
erau două cameriste aparţinînd serviciului delfinului şi 
al sorei sale. Ele crezuseră că vor găsi la Bondy o 
trăsură de închiriat, dar, negăsind-o, se aranjaseră cu 
stăpînul cabrioletei să o cumpere cu o mie de franci. 
Acesta, mulţumit de tîrgul făcut şi vrînd, fără îndoială, 
să vadă ce se întîmpla cu persoanele care făcuseră 
prostia să-i dea o mie de franci pe o asemenea 
hodoroagă, stătea la un pahar chiar în clădirea poştei. 

Văzu sosind trăsura regelui condusă de Charny, 
care cobori şi se apropie de portieră. Sub mantaua de 
vizitiu era îmbrăcat în uniformă. In lada scaunului se 
găsea pălăria. 

Era stabilit între rege, regină şi Charny că, la 
Bondy, el va lua locul doamnei de Tourzel în interiorul 
trăsurii, iar aceasta se va înapoia singură la Paris. Dar 
uitaseră s-o consulte şi pe doamna de Tourzel în 
această privinţă. Regele îi expuse situaţia. Doamna de 
Tourzel, pe lîngă profundul ei devotament, se asemăna 
în privinţa problemelor de etichetă cu bătrîina doamnă 
de Noailles. 

— Sire, răspunse ea, sarcina mea e să veghez 
asupra copiilor Franţei şi să nu-i părăsesc nici o clipă. 
Fără un ordin expres al Majestății Voastre, ordin care n- 
ar avea precedent, nu-i voi părăsi. 

Regina tremura de nerăbdare. Două cauze o 
făceau să-l dorească pe Charny în trăsură : ca regină, 
se simţea în siguranţă, ca femeie, se bucura să-l aibă 
lîngă ea. 

— Dragă doamnă de Tourzel, spuse regina, vă 
sîntem mai mult decît recunoscători, dar sînteţi 
suferindă şi aţi venit cu noi dintr-un exces de 
devotament. Rămîneţi la Bondy şi oriunde vom fi vă 
vom chema lîngă noi. 

— Doamnă, răspunse doamna de Tourzel, regele 
să-mi ordone şi sînt gata să cobor şi să rămîn, dacă 
trebuie, pe şosea. Doar un ordin al regelui mă poate 
face nu numai să nu-mi fac datoria, dar chiar să renunţ 
la drepturile mele. 

— Sire, spuse regina, Sire! 

Dar Ludovic al XVI-lea nu îndrăznea să se 
pronunţe în această problemă gravă. El căuta un 
ocoliş, o portiţă de ieşire, un subterfugiu. 

— Domnule de Charny, spuse el, nu puteţi totuşi 
să rămiîneţi pe capră ? 

— Pot orice doreşte regele, spuse contele. Numai 
că trebuie să rămîn sau în uniforma mea de ofiţer — şi 
cu această uniformă sînt văzut de patru luni pe acest 
drum — sau cu redingota mea modestă şi cu pălăria de 

vizitiu, îmbrăcăminte care este cam modestă pentru o 
trăsură atît de elegantă. 

— Intraţi în trăsură, domnule de Charny, intraţi, 
spuse regina. Il voi lua pe genunchi pe moştenitor, 
Madame Elisabeth va face la fel cu Maria-Tereza, şi 
totul va merge de minune... Vom sta puţin înghesuiți, 
asta-i tot. 

Charny aşteptă hotărîrea regelui. 

— Imposibil, draga mea, gindeşte-te că avem de 
făcut optzeci de leghe. 

Doamna de Tourzel stătea în picioare, gata să 
asculte ordinul regelui dacă hotăra să coboare. Dar 
regele nu îndrăznea s-o facă, atît de mari sînt chiar şi 
cele mai mici prejudecăţi pentru oamenii de la Curte. 

— Domnule de Charny, spuse regele contelui, nu 
puteţi lua locul fratelui dumneavoastră călărind 
înaintea noastră, pentru a pregăti caii de schimb ? 

— l-am mai spus regelui că sînt gata să fac orice. 
Numai că îmi voi permite să observ că, de obicei, caii 
sînt comandati de un curier şi nu de un căpitan de vas. 
Această schimbare, care-i va mira pe stăpiînii cailor de 
poştă, ar putea aduce grave neplăceri. 

— E-adevărat, spuse regele. 

— Oh ! Dumnezeule, Dumnezeule ! murmură 
regina în culmea nerăbdării. 

Apoi, întorcîndu-se spre Charny, spuse : 

— Faceţi cum vă convine, domnule conte, dar nu 
vreau să ne părăsiţi. 

— E şi dorinţa mea, doamnă, spuse Charny. Şi, nu 
văd decît un mijloc pentru asta. 

— Care ? Spuneţi repede ! 

— In loc să intru în trăsură, în loc să mă urc pe 
capră, în loc să călăresc înainte, voi urma trăsura într- 
un simplu costum de poştaş. Plecaţi, doamnă, şi, 
înainte ca dumneavoastră să fi făcut zece leghe, voi fi 
la cinci sute de paşi de trăsură. 

— Atunci, vă înapoiaţi la Paris ? 

— Fără îndoială, doamnă. Dar, pînă la Châlons, 
Majestatea Voastră nu are a se teme de nimic şi, 
înainte de Châlons, o voi reîntîlni. 

— Dar cum vă veţi înapoia La Paris ? 

— Pe calul cu care a venit fratele meu, doamnă. E 
un cal excelent, care a avut vreme să se odihnească, şi 
voi fi la Paris în mai puţin de o jumătate de oră. 

— Atunci ? 

— Atunci, doamnă, voi îmbrăca un costum 
adecvat, voi lua un cal de poştă şi voi goni pînă ce vă 
voi ajunge. 

— Nu există nici un alt mijloc ? spuse Maria- 
Antoaneta aproape disperată. 

— Păi ! făcu regele, nu văd altul. 

— Atunci, să nu pierdem vremea, spuse Charny. 
Hai, Jean şi François, la posturile voastre. Inainte, 
Melchior ! Poştaşi, la cai ! 

Triumfătoare, doamna de Tourzel se aşeză la locul 
ei şi trăsura porni în galop, urmată de cabrioletă. 

Importanţa discuţiei îl făcu pe vicontele de Charny 
să uite a preda domnilor de Malden şi de Valory 
pistoalele încărcate ce se găseau în cufărul trăsurii. 

Ce se petrecea la Paris, spre care revenea Charny 
în mare goană ? 

Un peruchier numit Buseby, care locuia în strada 
Bourbon, se dusese spre seară să-şi viziteze un prieten 
care era de gardă la Tuileries. Acest prieten îi auzise pe 
ofiţeri afirmînd că fuga va avea loc chiar în acea 
noapte, îi povesti acest lucru peruchierului, care nu-şi 
mai putu scoate din cap vestea ce o aflase. 

Acasă, îi povesti soţiei ce a auzit la Tuileries, dar 
aceasta socoti totul drept o născocire. Această îndoială 
a femeii îl influenţă pe peruchier, care sfirşi prin a se 
dezbrăca şi a se culca, fără să mai dea urmare 
bănuielilor sale. 

Dar, odată culcat, fu cuprins din nou de aceeaşi 
preocupare, care din acel moment deveni atit de 

obsedantă, încît nu mai putu rezista : cobori din pat, se 
îmbrăcă şi alergă la unul din prietenii săi, numit 
Hucher, care era în acelaşi timp brutar şi genist în 
batalionul Theatins. 

Acolo relată ce i se spusese la Tuileries şi-i 
transmise cu atita energie bănuielile sale brutarului, 
încît acesta nu numai că le împărtăşi, dar se arătă 
chiar mai întăritat decît acela de la care aflase ştirea. 
Sări din pat şi, fără să piardă timpul de a îmbrăca 
altceva decit nişte izmene, ieşi în stradă şi, bătînd pe la 
porţi, trezi vreo treizeci de vecini de-ai săi. 

Era cam douăsprezece şi un sfert, cîteva minute 
după ce regina îl întîlnise pe La Fayette lîngă ghereta 
de la poarta Tuileries. 

Cetăţenii treziţi de peruchierul Buseby şi de 
brutarul Hucher hotărîră să se prezinte în uniforma 
gărzii naţionale la domnul general La Fayette, spre a-l 
preveni de cele ce se petreceau. 

Hotărîrea luată a fost pusă în aplicare. Domnul de 
La Fayette locuia pe strada Saint-Honore, în „Palatul 
Noailles”, aproape de Feuillants. Patrioţii se puseră în 
mişcare şi ajunseră la el o jumătate de oră după miezul 
nopţii. 

După ce regele se dusese la culcare în prezenţa 
sa, după ce îi comunicase prietenului său, Bailly, că 
regele s-a culcat, după ce îi făcuse o vizită domnului 
Emmery, membru al Adunării Naţionale, generalul se 
înapoiase acasă şi se pregătea să se dezbrace. 

In acest moment se auziră bătăi la poarta 
„Palatului Noailles” şi generalul îşi trimise valetul să 
vadă despre ce e vorba. 

Acesta intră de îndată, anunţîndu-l pe general că 
vreo treizeci de cetăţeni voiau să-i vorbească, chiar în 
acel moment, despre unele lucruri de cea mai mare 
importanţă. 

In această epocă generalul La Fayette avea 
obiceiul să-i primească pe solicitanţi indiferent de oră. 

De altfel, dacă treizeci de oameni se deranjau 
pentru o treabă, însemna că trebuia să fie un lucru 
important. 

Ordonă aşadar ca cei ce voiau să-i vorbească să 
fie introduşi. Generalul nu avu decit să-şi îmbrace 
hainele pe care şi le scosese şi putu să-i primească. 

Atunci, domnii Buseby şi Hucher, în numele lor şi 
al celor ce-i însoțeau, îi expuseră temerile lor. 

Dar generalul rise de toate aceste temeri şi, ca 
unul priceput la vorbă, le povesti de unde veneau 
aceste zvonuri, cum au fost răspîndite de doamna de 
Rochereul şi de domnul Gouvion ; cum el, pentru a se 
asigura de falsitatea lor, stătuse să-l vadă pe rege 
plecînd la culcare, aşa cum cetăţenii de faţă l-ar putea 
vedea culcîndu-se pe el, La Fayette, dacă ar mai 
rămîne cîteva minute ; în sfîrşit, deoarece toate cele 
povestite nu părură să-i convingă, La Fayette le spuse 
că răspunde cu capul de rege şi de familia regală. 

După toate acestea era imposibil să mai 
manifeste vreo îndoială. Se mulţumiră doar să-i ceară 
domnului de La Fayette parola de trecere, pentru a nu 
fi sicîiţi la înapoiere, ceea ce generalul acceptă. 

înarmaţi cu parola, hotărîră să viziteze sala 
Manège, pentru a vedea dacă nu se petrecea ceva nou 
prin această parte, precum şi curţile castelului, pentru 
a vedea dacă nu se petrece ceva excepţional. 

Se întorceau de-a lungul străzii Saint-Honore şi se 
pregăteau să intre pe strada Echelle, cînd un călăreț în 
galop dădu buzna în mijlocul lor. Cum într-o asemenea 
noapte orice lucru era un eveniment, ei încrucişară 
armele, strigînd călăreţului să oprească. Călărețul se 
opri. 

— Ce doriţi ? întrebă el. 

— Vrem să ştim unde mergeţi, spuseră soldaţii 
gărzii naţionale. 

— Mă duc la Tuileries. 

— Ce vreți să faceţi la Tuileries ? 

— Să-i raportez regelui rezultatul unei misiuni 
încredințate. 

— La ora asta ? 

— Fireşte, la ora asta. 

Unul, mai răutăcios, le făcu semn celorlalţi să-l 
lase pe el să acţioneze. 

— Darla această oră, repetă el, regele doarme. 

— Da, spuse călăreţul, dar va fi trezit. 

— Dacă aveţi de-a face cu regele, reluă acelaşi 
bărbat, trebuie să aveţi parola. 

— N-ar fi un motiv, observă călăreţul, ţinînd 
seama că s-ar putea să vin de la frontieră şi nu de la 
trei leghe de aici, şi să fi fost plecat de o lună în loc să 
fiu plecat de două ore. 

— E adevărat, spuseră soldaţii. 

— Atunci, l-aţi văzut pe rege cu două ore în 
urmă ? 

— Da. 

— l-aţi vorbit ? 

— Da. 

— Ce făcea cu două ore în urmă ? 

— Nu aştepta decît plecarea generalului de La 
Fayette pentru a se duce la culcare. 

— inseamnă că aveţi parola ? 

— Fără îndoială. Ştiind că trebuie să mă înapoiez 
la Tuileries spre două dimineaţa, generalul mi-a dat-o, 
ca să nu am nici o întîrziere. 

— Şi care e această parolă ? 

— Paris şi Poitiers. 

— Aşa-i, spuseră soldaţii gărzii naţionale, asta e. 
Plăcută înapoiere, camarade, şi spuneţi-i regelui că ne- 
aţi găsit veghind la poarta castelului, de teamă să nu 
fugă. 

Şi se dădură la o parte din faţa călăreţului. 

— Nu voi uita, răspunse acesta. 

Şi, dîndu-i pinteni calului, se lansă sub ghereta 
porţii Tuileriilor, unde dispăru. 

— Dacă l-am aştepta să iasă din Tuileries, pentru 
a şti dacă l-a văzut pe rege ? spuse unul din cei de 
faţă. 

— Dar dacă locuieşte în Tuileries, spuse un altul, 
vom avea de aşteptat pînă miine ? 

— E drept, spuse primul, şi, într-adevăr, dacă 
regele s-a culcat, dacă domnul de La Fayette s-a dus şi 
el la culcare, să mergem la rîndul nostru să ne culcăm, 
şi „Trăiască națiunea !” 

Cei aproape treizeci de patrioţi repetară în cor 
„Trăiască națiunea” şi plecară să se culce, fericiţi şi 
mîndri de a fi aflat chiar din gura lui La Fayette că nu 
exista pericolul ca regele să părăsească Parisul. 

Capitolul 74 
DRUMUL 


Am văzut plecînd în trap mare trăsura cu cei patru 
cai de poştă, ducînd regele şi familia sa. Să-i urmărim 
pe şosea în toate amănuntele călătoriei, cum i-am 
urmărit în toate amănuntele fugii lor. Evenimentul este 
atît de important şi a exercitat o influenţă atît de mare 
asupra destinului lor, încît cel mai neînsemnat incident 
de pe acest drum ne pare demn de curiozitate sau de 
interes. 

Zorile răsăriră către orele trei dimineaţa. Trăsura 
schimbă caii de poştă la Meaux. Regelui i se făcu 
foame şi începură să consume din provizii. Aceste 
provizii erau o bucată de carne de vițel rece, care 
fusese pusă de Charny în micul cufăr al trăsurii, 
împreună cu nişte piine şi patru sticle de vin de 
Champagne nespumos. Cum n-aveau nici cuțite nici 
furculiţe, regele îl chemă pe Jean. Jean era, ne aducem 
aminte, numele de călătorie al domnuluide Malden. 
Domnul de Malden se apropie. 

— Jean, spuse regele, împrumutaţi-mi cuțitul 
dumneavoastră de vinătoare, să pot tăia în bucăţi 
această halcă de carne de vițel. 

Jean scoase din toc cuțitul de vînătoare şi-l întinse 
regelui. In acest timp regina se apleca în afara trăsurii 
şi privea înapoi, fără îndoială spre a vedea dacă venea 
Charny. 

— Doriţi să luaţi ceva, domnule de Malden ? 
spuse pe şoptite regele. 

— Nu, sire, răspunse acesta tot în şoaptă. N-am 
încă nevoie de nimic. 

— Nici dumneavoastră, nici tovarăşii 
dumneavoastră să nu vă jenaţi, spuse regele. 

Apoi, întorcîndu-se spre regină care privea mai 
departe prin portieră, o întrebă : 

— La ce vă gindiţi, doamnă ? 

— Eu ? răspunse regina încercînd să surîdă. Mă 
gîndesc la domnul de La Fayette, probabil că în acest 
moment nu se prea simte bine. 

Apoi spuse domnului de Valory, care se apropiase 
la rîndul său de portieră : 

— François, mi se pare că lucrurile merg bine şi 
am fi fost arestați, dacă ar fi trebuit să fim. Se pare că 
nu şi-au dat încă seama de plecarea noastră. 

— E mai mult decit probabil, doamnă, răspunse 
domnul de Valory, căci nu observ nicăieri vreo mişcare 
sau suspiciune. Curaj, doamnă, totul merge bine. 

— La drum ! strigă surugiul. 

Domnii de Malden şi de Valory se urcară din nou 
pe capră, şi trăsura îşi continuă drumul. 

Spre opt dimineaţa ajunseră la începutul unui lung 
urcuş. La dreapta şi la stînga acestuia se întindea o 
pădure frumoasă, în care păsările cîntau, iar primele 
raze ale soarelui, într-una dintre cele mai frumoase zile 
de iunie, străpungeau cu săgețile de aur frunzişul. 
Surugiul lăsă caii la pas. Cei doi ofiţeri săriră jos de pe 
capră. 

— Jean, spuse regele, opriţi trăsura şi deschideţi- 
ne portiera. Aş vrea să merg pe jos, şi cred că nici 
regina şi nici copiii nu vor fi supăraţi de această mică 
plimbare. 

Domnul de Malden făcu un semn. Surugiul opri. 
Portiera fu deschisă şi regele, regina, copiii şi Madame 
Elisabeth coborîră. Doamna de Tourzel rămase singură, 
fiind prea suferindă ca să coboare. 

Chiar în acea clipă, întreaga colonie regală se 
împrăştie pe drum. Delfinul începu să alerge după 
fluturi şi Madame Royale să culeagă flori. Madame 
Elisabeth luă braţul regelui. Regina mergea singură. 

Văzind această familie împrăştiată astfel pe 
şosea, aceşti doi copii frumoşi jucîndu-se şi alergînd, 
această soră sprijinită de braţul fratelui ei, zimbindu-i, 

această femeie frumoasă dusă pe gînduri şi privind în 
urmă, toate acestea luminate de un frumos şi matinal 
soare de iunie, care proiecta umbra transparentă a 
pădurii pînă în mijlocul şoselei, ai fi zis că vezi o familie 
fericită înapoindu-se de la castelul ei, pentru a-şi relua 
viaţa-i liniştită şi cotidiană, şi nu o regină şi un rege al 
Franţei părăsind un tron spre care aveau să fie readuşi 
numai pentru a fi duşi pe eşafod ! 

E-adevărat că un incident avea să imprime curînd 
în acest tablou, calm şi senin, zbuciumul numeroaselor 
pasiuni ascunse în fundul inimilor diferitelor personaje 
ale acestei povestiri. 

Regina se opri deodată ca şi cum picioarele ei ar fi 
prins rădăcini în pămînt. Un călăreț apărea la un sfert 
de leghe, într-un nor de praf ridicat de galopul calului 
său. Maria-Antoaneta nu îndrăzni să spună : „E contele 
de Charny”. Dar un strigăt îi izbucni din piept: 

— Ah ! noutăţi de la Paris! 

Toţi se întoarseră, cu excepţia moştenitorului. 
Copilul fără griji prinsese tocmai fluturele după care 
alerga şi nu-l interesau noutăţile de la Paris. 

Puțin miop, regele scoase din buzunar un mic 
binoclu. 

— Eh ! spuse el, cred că e domnul de Charny. 

— Da, Sire, spuse regina, el e. 

— Să continuăm, să continuăm să urcăm, spuse 
regele. Ne va ajunge oricum şi n-avem timp de pierdut. 

Regina nu îndrăzni să spună că, fără îndoială, 
noutăţile ce le aducea Charny meritau osteneala să fie 
aşteptate. De altfel, era o întîrziere doar de citeva 
secunde : călăreţul se apropia în plină viteză. Pe 
măsură ce se apropia, el însuşi privea la rîndul său cu 
mare atenţie şi părea să nu înţeleagă de ce gigantica 
trăsură îşi împrăştiate călătorii pe şosea. In cele din 
urmă îi întîlni chiar în momentul cînd trăsura atingea 
capătul urcuşului şi făcea haltă în vîrf. 


648 


Era într-adevăr Charny, cum ghicise inima reginei 
şi privirea regelui. Era îmbrăcat într-o mică redingotă 
verde cu gulerul larg, cu o pălărie cu şnur lat şi 
cataramă de oţel, cu o jiletcă albă, un pantalon de 
piele strîns pe corp şi cizme mari militare urcînd 
deasupra genunchiului. Tenul său, de obicei de un alb 
mat, era înviorat de goană şi scînteile flăcării ce-i 
înroşeau obrazul îi ţişneau din pupile. Avea ceva dintr- 
un învingător în răsuflarea sa puternică şi în nara sa 
dilatată. 

Niciodată regina nu-l văzuse atît de frumos. Ea 
scoase un suspin adînc. 

El sări de pe cal şi se înclină în faţa regelui. Apoi, 
întorcîndu-se, o salută pe regină. Toată lumea se grupă 
în jurul său, cu excepţia celor doi din garda personală a 
regelui, care rămaseră ceva mai departe, din discreţie. 

— Apropiaţi-vă, domnilor, apropiaţi-vă ! spuse 
regele. Noutăţile ce ni le aduce domnul de Charny ne 
privesc pe toţi. 

— Mai întîi, Sire, totul merge bine, spuse Charny, 
şi, la ora două dimineaţa nimeni nu bănuia fuga 
dumneavoastră. 

Toţi răsuflară uşuraţi. Apoi începură să curgă 
întrebările. 

Charny povesti cum intrase în Paris, cum se 
întîlnise în strada Echelle cu patrula patrioţilor, cum îl 
iscodiseră şi cum îi lăsase convinşi că regele se culcase 
şi dormea. Apoi povesti cum intrase în Tuileries, găsind 
palatul calm ca în zilele obişnuite. Urcase în camera sa, 
îşi schimbase hainele, coborise prin coridoarele regelui, 
asigurîndu-se astfel că nimeni nu bănuia fuga familiei 
regale. Chiar domnul de Gouvion, văzînd că şirul de 
santinele pe care le aşezase în jurul apartamentului 
regelui nu servea la nimic, îl rupse, şi trimise acasă 
ofiţerii şi şefii de batalioane. 

Atunci Charny îşi luase calul pe care-l lăsase în 
curte în grija unui servitor şi, socotind că ar întîmpina 

mari dificultăţi în a obţine, la asemenea oră, un căluţ la 
poşta Parisului, plecase din nou spre Bondy pe acelaşi 
cal. Acest nefericit cal reuşi să ajungă la Bondy cu 
picioarele aproape umflate, sfîrşit, dar, ceea ce era 
important, ajunsese. Acolo, contele luase un cal odihnit 
şi îşi continuase drumul. În rest, nimic îngrijorător pe 
drumul parcurs. 

Regina găsi potrivit să-i întindă mîna lui Charny, 
căci asemenea noutăţi meritau o asemenea favoare. 
Charny sărută respectuos mîna reginei. De ce pălise 
regina ? De fericire că Charny i-a strîns mîna ? De 
durere fiindcă nu i-a strins-o ? 

Urcară în trăsură. Trăsura porni. Charny galopa pe 
lîngă portieră. 

La următoarea poştă găsiră caii pregătiţi, mai 
puţin calul înşeuat pentru Charny. Isidore nu-l 
comandase, deoarece nu ştia că fratele său avea 
nevoie de el. 

Se produse aşadar o întîrziere din cauza calului. 
Trăsura plecă şi cinci minute mai tîrziu Charny se afla 
în şa. 

De altfel, era convenit că va merge în urma 
trăsurii şi că nu o va escorta. O urmă însă foarte de 
aproape, pentru ca regina să-l zărească cînd îşi va 
scoate capul prin portieră şi pentru ca fiecare schimb 
de cai să sosească fără întîrziere, spre a avea vreme să 
schimbe cîteva cuvinte cu iluştrii călători. 

Charny îşi schimbă calul la Montmirail. Credea că 
trăsura avea un sfert de oră avans asupra lui, cînd, 
deodată, după ce dădu colţul unei străzi, calul său lovi 
aproape cu botul spatele trăsurii oprite şi pe cei doi 
ofiţeri de gardă care încercau să cîrpească un ham. 

Contele sări jos de pe cal, îşi viîri capul prin 
portieră pentru a-i recomanda regelui să se ascundă şi 
reginei să nu fie îngrijorată. Apoi, deschise un fel de 
ladă în care erau dinainte rînduite tot felul de unelte 
sau obiecte necesare în cazul unui accident oarecare. 

Găsi o pereche de hamuri, luă unul pentru a înlocui pe 
cel rupt. 

Cei doi ofiţeri profitară de oprire pentru a-şi cere 
armele lor, dar regele se opuse în mod categoric să le 
fie date. | se invocă drept argument cazul în care 
trăsura ar fi oprită, dar el răspunse că în nici un caz nu 
vrea să se verse sînge pentru el. 

In cele din urmă hamul este schimbat, cufărul 
închis şi cei doi ofiţeri urcară pe capră. Charny 
încălecă, şi trăsura o porni. 

Numai că se pierdu peste o jumătate de oră, şi 
asta într-o împrejurare cînd fiecare minut pierdut este 
o pierdere ireparabilă. 

La ora două au ajuns la Châlons. 

— Dacă ajungem la Châlons fără să fim arestaţi, 
spusese regele, totul va merge bine ! 

Ajunseseră la Châlons fără să fie arestaţi şi se 
schimbară caii. Regele se arătă o clipă. In mijlocul 
grupelor formate în jurul trăsurii, doi oameni îl priviră 
cu o atenţie deosebită. Deodată, unul din aceşti doi 
oameni se îndepărtează şi dispare. Celălalt se apropie. 

— Sire, spuse acesta pe şoptite, nu vă mai 
expuneţi astfel, sau veţi fi pierdut. 

Atunci, adresîndu-se surugiilor, le spuse : 

— Haida de, leneşilor ! Aşa sînt serviţi bravii 
călători care plătesc treizeci de bănuţi ?... 

Şi se puse el însuşi la treabă, ajutîndu-i pe surugii. 
Era proprietarul staţiei de cai de poştă. 

In sfîrşit, caii sînt înhămaţi, surugiii sar în şa. 
Primul surugiu vrea să pornească caii. Amîndoi se 
prăbuşesc. Caii se ridică sub loviturile de bici şi 
încearcă să pornească trăsura. Ceilalţi doi cai, ai celui 
de-al doilea surugiu, se prăbuşesc la rîndul lor. Surugiul 
e prins sub cal. Charny, care aştepta în linişte, îl trase 
pe vizitiu de sub cal. 

— Oh ! domnule, exclamă Charny adresîndu-se 
proprietarului staţiei de poştă, ignorînd devotamentul 
acestuia, ce fel de cai ne-aţi dat ? 

— Cei mai buni din grajd ! răspunse acesta. 

Numai că aceşti cai sînt atît de împiedicaţi în 
hamuri că, cu cît încearcă să se ridice, cu atit se 
încurcă mai rău. Charny se aruncă asupra hamurilor. 

— Haide ! spuse el, să dezhămăm şi să înhămăm 
din nou. 

Proprietarul se pune pe treabă, plingind de 
disperare. In acest timp, omul care se îndepărtase şi 
dispăruse fugi la primar, anunţindu-l că în acest 
moment regele şi întreaga familie regală schimbă caii 
şi-i ceru un mandat să-i aresteze. 

Din fericire, primarul era prea puţin republican, 
sau nu se sinchisea să ia asupra sa o asemenea 
răspundere. In loc să se încredinţeze că faptul e real, 
ceru la rîndul său tot felul de explicaţii, tăgădui că ar 
putea fi adevărat şi, în cele din urmă, văzînd că n-o 
scoate la capăt, veni la clădirea poştei în momentul în 
care trăsura dispăru după colţ. 

Se pierduseră mai mult de douăzeci de minute. 

In trăsura regală alarma era mare. Caii care se 
prăbuşesc fără nici un motiv vizibil unii după alţii îi 
amintesc reginei acele lumiînări care se stingeau 
singure. 

Intre timp, pe cînd ieşeau din oraş, regele, regina 
şi Madame Elisabeth spun deodată : 

— Sîntem salvaţi ! 

Dar, o sută de paşi mai departe, un bărbat se 
repede, îşi viră capul prin portieră şi strigă iluştrilor 
călători : 

— Măsurile ce le-aţi luat n-o să vă ajute. Veţi fi 
arestaţi ! 

Regina scoase un țipăt. Necunoscutul se aruncă 
într-o parte şi dispăru în pădure. 

Din fericire, mai au doar patru leghe pînă la Pont- 
de-Sommevelle, unde îl vor întîlni pe domnul de 
Choiseul cu cei patruzeci de husari ai săi. 

Numai că era ora trei după-amiază şi au o 
întîrziere de aproape patru ore !... 


653 


Capitolul 75 
FATALITATE 


Ne amintim de ducele de Choiseul, care plecase în 
goana poştalionului împreună cu Leonard, care era 
deznădăjduit că lăsase deschisă uşa camerei sale, că 
luase pălăria şi redingota fratelui său, că nu-şi ţinuse 
făgăduiala de a o coafa pe doamna de l'Aage. Singura 
consolare a bietului Leonard era că domnul de Choiseul 
îi făgăduise că-l va duce la vreo două, trei leghe numai, 
pentru a-i încredința un comision din partea reginei, 
după care va fi liber. In consecinţă, ajungînd la Bondy 
şi simțind că trăsura se opreşte, coaforul răsuflă uşurat 
şi se pregăti să coboare. Domnul de Choiseul îl opri 
spunîndu-i : 

— N-am ajuns încă. . 

Caii erau comandati dinainte. In cîteva secunde au 
fost înhămaţi şi trăsura porni ca o săgeată. 

— Bine, domnule, spuse sărmanul Leonard, dar 
unde mergem ? 

— De vreme ce ne-am înţeles că te înapoiezi 
mîine dimineaţă, răspunse domnul de Choiseul, ce 
contează restul ? 

— Chestiunea este, spuse Leonard, că trebuie să 
fiu dimineaţa, la zece, la Tuileries, s-o coafez pe 
regină... 

— Etot ce te frămîntă, nu-i aşa ? 

— Fără îndoială... Numai că, dacă aş sosi mai 
devreme, l-aş putea linişti pe fratele meu şi i-aş explica 
doamnei de l'Aage că nu din vina mea nu m-am ţinut 
de cuvînt. 

— Dacă asta-i tot, linişteşte-te, dragul meu 
Leonard, totul va fi bine, răspunse domnul de Choiseul. 

Leonard nu avea nici un motiv să creadă că 
domnul de Choiseul îl răpea, aşa că se linişti, cel puţin 
deocamdată. Dar la Claye, văzînd că se schimbă din 

nou caii la trăsură şi tot nu se punea problema să se 
oprească, nenorocitul exclamă : 

— Ah ! domnule duce, mergem aşadar la capătul 
lumii ? 

— Ascultă, Leonard, îi spuse atunci ducele cu un 
aer serios, nu te duc într-o casă din apropierea 
Parisului, ci la frontieră. 

Léonard scoase un strigăt, îşi sprijini mîinile pe ge- 
nunchi şi îl privi pe duce cu aer îngrozit. 

— La... la... frontieră ?... bilbii el. 

— Da, dragul meu Leonard. Acolo, la regimentul 
meu, trebuie să găsesc o scrisoare de o importanţă 
deosebită pentru regină. Neputîindu-i-o preda personal, 
aveam nevoie de o persoană de încredere pentru a i-o 
trimite. Am rugat-o să-mi indice pe cineva, şi ea te-a 
ales ca pe omul mai demn de încredere, avînd în 
vedere devotamentul ce i l-ai arătat întotdeauna. 

— Oh ! domnule, exclamă Leonard, cu siguranţă 
că sînt demn de încrederea reginei ! Dar cum mă voi 
înapoia ? Sînt în pantofi decupaţi, cu corapi albi de 
mătase, în pantaloni de mătase. N-am nici bani, nici 
lenjerie. 

Acest băiat de treabă uita că avea în buzunar 
diamantele reginei, care valorau două milioane. 

— Nu te îngrijora, dragă prietene, îi spuse ducele 
de Choiseul. Am în trăsura mea cizme, haine, lenjerie, 
bani, tot ce este necesar. În sfîrşit, nimic nu-ţi va lipsi. 

— Fără îndoială, domnule duce, sînt sigur că cu 
dumneavoastră nimic nu-mi va lipsi. Dar bietul meu 
frate, căruia i-am luat pălăria şi redingota, dar această 
sărmană doamnă d'Aage, care nu e bine coafată decit 
de mine 7... Doamne ! Dumnezeule ! cum se vor 
isprăvi toate astea ? 

— Cit se poate de bine, dragul meu Leonard. Cel 
puţin aşa sper ! spuse ducele. 

Goneau ca vintul. Domnul de Choiseul spusese 
curierului său să pregătească două paturi şi o cină la 

Montmirail, unde vor petrece restul nopţii. Ajungînd la 
Montmirail, calatorii găsiră două paturi şi cina 
pregătită. După cină cei doi călători se culcară, ducele 
dînd dispoziţie ca trăsura sa să-l aştepte cu caii gata 
înhămaţi la ora patru. La ora zece trecea prin Châlons, 
iar la unsprezece ajunse la Pont-de-Sommevelle. Aici 
se informează : husarii nu sosiseră încă. Se opri la 
clădirea poştei, cobori, ceru o cameră şi îşi îmbrăcă 
uniforma. 

Leonard privea toate aceste pregătiri cu o mare 
îngrijorare, însoţită de suspine, care-l înduioşară pe 
ducele de Choiseul. 

— Léonard, îi spuse el, e timpul să-ţi dezvălui 
adevărul. 

— Cum adevărul ? exclamă Leonard, mergînd din 
surpriză în surpriză. Nu cunosc, aşadar, adevărul ? 

— Cunoşti o parte din el şi îţi voi spune restul. 

Léonard işi împreună mîinile. 

— Eşti devotat stăpînilor dumitale, nu-i aşa, 
dragul meu Leonard ? 

— Pe viaţă şi pe moarte, domnule duce! 

— Ei bine. In două ore vor fi aici. 

— Oh ! Dumnezeule, e cu putinţă ? exclamă 
bietul băiat. 

— Da, continuă ducele, aici, împreună cu copiii şi 
cu Madame Elisabeth... Ştii prin ce primejdii au trecut ? 
(Leonard făcu un semn afirmativ cu capul.) Prin ce 
primejdii vor mai trece ? (Léonard ridică ochii spre cer). 
Ei bine, în două ore vor fi salvaţi !... 

Leonard nu putu răspunde. Plingea cu lacrimi 
fierbinţi. Totuşi, reuşi să murmure : 

— În două ore vor fi aici ? Sînteţi sigur ? 

— Da, în două ore. Urmau să plece de la Tuileries 
noaptea la unsprezece, sau la unsprezece şi jumătate, 
şi să ajungă la ora prînzului la Châlons. Să adăugăm o 
oră şi jumătate pentru cele patru leghe pe care le-am 
făcut, aşa că vor fi aici în cel mult două ore. Vom cere 

să ni se servească prînzul. Aştept un detaşament de 
husari pe care trebuie să mi-l aducă domnul de 
Goguelat. Vom lungi dejunul cît mai mult posibil. 

— Oh ! domnule, întrerupse Leonard, nu mi-e 
foame deloc. 

— N-are importanţă, vei face un efort şi vei 
mînca. 

— Da, domnule duce. 

— Vom lungi deci cît mai mult dejunul spre a 
avea un pretext să rămînem... Ei ! iată că sosesc şi 
husarii ! 

In adevăr, se auzea în acelaşi timp şi trompeta şi 
tropotul cailor. In acest moment, domnul de Goguelat 
intră în cameră şi-i înmînă ducelui un pachet din partea 
domnului de Bouillé, care conţinea şase semnături în 
alb şi o copie a ordinului expres dat de rege tuturor 
ofiţerilor, indiferent de grad şi vechime, să se supună 
domnului de Choiseul. Ducele dădu ordin să fie 
priponiţi caii, distribui pîine şi vin husarilor şi se aşeză 
la rîndul său la masă. 

Noutăţile ce le aducea domnul de Goguelat nu 
erau bune. Peste tot, pe drumul parcurs, găsise o mare 
fierbere. Zvonurile privind plecarea regelui circulau de 
peste un an, nu numai la Paris, dar şi în provincie, iar 
staționarea unor detaşamente din diferite arme la 
Saint-Menehould şi la Varennes trezise bănuieli. Auzise 
chiar sunînd clopotul de alarmă într-o comună lîngă 
şosea. 

Toate astea îi tăiară pofta de mîncare pînă şi 
domnului de Choiseul. De aceea, după o oră petrecută 
la masă, cum orologiul sunase tocmai douăsprezece şi 
jumătate, el se ridică şi, lăsînd domnului Boudet paza 
detaşamentului, ajunse la şoseaua de la intrarea în 
Pont-de-Sommevelle, de unde se putea cuprinde cu 
privirea mai mult de o jumătate de leghe de drum. 

Nu se vedea nici urmă de curier sau de trăsură, 
dar nu era încă de mirare. Nu aşteptau curierul înainte 

de o oră şi jumătate şi pe rege înainte de două ore, 
ţinînd seama , de eventualele mici accidente din cursul 
călătoriei. 

Totuşi, timpul trecea şi nimic nu apărea pe şosea, 
cel puţin nimic care să semene cu ceea ce aşteptau. 

Domnul de Choiseul îşi scotea ceasul din cinci în 
cinci minute şi, de fiecare dată, Leonard spunea : 

— Oh ! Nu vor veni... Sărmanii mei stăpini ! 
Sărmanii mei stăpîni ! Li s-o fi întîmplat o nenorocire ! 

Disperarea  bietului băiat sporea îngrijorarea 
domnului de Choiseul. 

La două şi jumătate, la trei, la trei şi jumătate, nici 
un curier, nici o trăsură ! Ne amintim că abia la ora trei 
regele părăsea localitatea Châlons. 

Dar, pe cînd ducele aştepta astfel pe şosea, soarta 
neînduplecată pregătea la Pont-de-Sommevelle un 
eveniment care avea să aibă cea mai mare influenţă 
asupra întregii drame pe care o povestim. 

Soarta neînduplecată, repetăm, făcuse ca exact 
cu cîteva zile în urmă, ţăranii de pe un domeniu 
aparţinînd doamnei d'Elboeuf, domeniu situat aproape 
de  Sommevelle, să refuze plata drepturilor 
nerăscumpărabile. Atunci au fost ameninţaţi cu 
execuţia silită, cu ajutorul armatei. Dar Federaţia îşi 
dăduse roadele, astfel încît ţăranii din satele învecinate 
făgăduiră să dea o mină de ajutor celor de pe moşia 
doamnei d'Elboeuf în momentul cînd s-ar încerca 
punerea în aplicare a amenințării. 

Cînd îi văzură pe husari sosind şi oprindu-se acolo, 
ţăranii crezură că aceştia veniseră cu un scop 
duşmănos. Au fost trimişi curieri de la Pont-de- 
Sommevelle spre satele învecinate şi, către ora trei, 
clopotul de alarmă începu să sune în tot ţinutul. 

Auzind acest sunet, domnul de Choiseul reveni la 
Pont-de-Sommevelle şi-l găsi pe  sublocotenentul 
Boudet foarte îngrijorat. 

Ameninţări surde li se adresară husarilor, care pe 
atunci alcătuiau trupele cele mai detestate din armată. 
Ţăranii îi sfidau şi începuseră să cînte, chiar sub nasul 
lor, acest cîntec improvizat: 


Husarii-s nişte netrebnici, 
Dar ne batem joc de ei ! 


De altminteri, alte persoane, mai bine informate 
sau mai perspicace, începură să spună pe şoptite că 
husarii erau acolo nu pentru a-i sili la plata dijmelor pe 
ţăranii de pe moşia doamnei d'Elboeuf, ci pentru a-i 
aştepta pe rege şi pe regină. 

Tocmai atunci orologiul suna ora patru, fără să 
aducă nici curier, nici ştiri. 

Cu toate acestea, ducele se hotărî să mai rămînă. 
Dispuse însă ca la trăsura sa să fie înhămaţi caii, luă la 
el diamantele lui Leonard, pe care-l expedie la 
Varennes, recomandîndu-i să le înfăţişeze în trecere — 
la Sainte-Menehould, domnului Dandoins, la Clermont, 
domnului de Damas şi la Varennes, domnului de 
Bouill€-fiul — situaţia în care se găseşte. 

Apoi, pentru a potoli agitația crescîndă din jurul 
său, declară că el şi husarii săi nu se află aici pentru a 
proceda la represalii împotriva ţăranilor — cum crede 
lumea — ci pentru a aştepta şi escorta un tezaur pe 
care ministrul de război îl trimite armatei. 

Dar cuvîntul tezaur, care are un dublu sens, 
calmînd iritabilitatea asupra uneia din chestiuni, 
confirma bănuielile asupra celeilalte. Regele şi regina 
sînt şi ei un tezaur, deci iată cu siguranţă tezaurul pe 
care-l aştepta ducele de Choiseul. 

Peste un sfert de oră, ducele şi husarii erau atit de 
înghesuiți şi împresuraţi încît domnul de Choiseul înţe- 
lege că nu va mai putea rezista multă vreme şi că, 
dacă din nenorocire, regele şi regina ar sosi în acest 
moment, va fi cu neputinţă să-i apere cu ajutorul celor 

patruzeci de husari. Se hotărî să facă în aşa fel încît 
trăsura regelui să-şi continue drumul fără piedici. 

In loc să fie un sprijin, prezenţa lui devenise o 
piedică. Cel mai bun lucru de făcut, chiar în cazul în 
care regele ar sosi, era prin urmare, să plece. 

Intr-adevăr, plecarea lui ar elibera şoseaua. Numai 
că avea nevoie de un pretext pentru plecare. 

Şeful poştei se afla acolo în mijlocul a cinci-şase 
sute de curioşi, cărora le era suficient un singur cuvînt 
spre a se preface în duşmani. Privea, ca şi ceilalţi, cu 
braţele încrucişate. Şedea chiar sub nasul domnului de 
Choiseul. 

— Domnule, îi zise ducele, aveţi cunoştinţă de 
vreun transport de bani spre Metz în aceste ultime 
cîteva zile ? 

— Chiar azi dimineaţă, răspunse acesta, diligenţa 
a dus o sută de mii de taleri. Era escortată de doi 
jandarmi. 

— E-adevărat ? spuse domnul de Choiseul, 
complet zăpăcit de părtinirea cu care norocul îl ajuta. 

— Zău ! spuse un jandarm, e-adevărat, căci Robin 
şi cu mine eram de pază. 

— Atunci, spuse ducele întorcîndu-se liniştit spre 
domnul de Goguelat, ministrul a preferat probabil acest 
fel de expediere. intrucit prezenţa noastră aici nu mai 
are nici un rost, cred ca ne putem retrage. Hei, husari, 
fiţi gata de pornire ! 

Husarii erau destui de îngrijoraţi şi nu cereau 
altceva decît să se supună acestui ordin. Intr-o clipă 
luară frîiele şi încălecară. Se rînduiră în şir. Domnul de 
Choiseul trecu în revistă frontul, aruncă o privire spre 
Châlons şi zise, cu un suspin : 

— Husari, rupeţi rîndurile cîte patru, şi la pas ! 

Şi plecă din Pont-de-Sommevelle, cu trompeţii în 
capul coloanei. În momentul cînd orologiul suna ora 
cinci şi jumătate. 

La două sute de paşi de sat, domnul de Choiseul o 
luă pe scurtătură, spre a evita Sainte-Menehould, unde 
se spunea că ar domni o mare agitaţie. 

Tocmai în acest moment, Isidore de Charny, 
îmboldindu-şi calul cu pintenii şi biciuşca, după ce 
străbătuse patru leghe în două ore, ajunse la clădirea 
poştei, schimbă calul şi se informă în acelaşi timp dacă 
n-a fost văzut un detaşament de husari. Află că acest 
detaşament a plecat la pas abia de un sfert de oră pe 
drumul spre Sainte-Menehould. Comandă caii şi, 
sperînd să-l ajungă pe domnul de Choiseul din urmă şi 
să-l oprească în retragerea sa, plecă în galop întins pe 
un cal odihnit. 

Domnul de Choiseul, cum am văzut, părăsise 
drumul către Sainte-Menehould, luînd-o pe scurtătură, 
exact în momentul în care vicontele de Charny ajungea 
la clădirea poştei, astfel încît acesta nu-l putu întîlni. 

Capitolul 76 
SOARTA NEINDUPLECATA 


Trăsura regelui sosi la zece minute după plecarea 
lui Isidore de Charny. Cum prevăzuse domnul de 
Choiseul, mulţimea se risipise. 

Ştiind că un prim detaşament de trupe trebuia să 
se găsească la Pont-de-Sommevelle, contele de Charny 
nu se gîndise că ar fi fost important pentru el să 
rămînă în urmă. Galopa aproape de portiera trăsurii 
grăbindu-i pe surugii, care păreau a fi primit cuvînt de 
ordin să meargă dinadins în trap mic. 

Ajungînd la  Pont-de-Sommevelle şi  nevăzînd 
husarii, nici pe domnul de Choiseul, regele scoase cu 
îngrijorare capul prin portieră. 

— Vă rog, Sire, spuse Charny, nu vă expuneţi, mă 
voi informa. 

Şi intră în clădirea poştei. Reapăru peste cinci 
minute. Aflase tot şi repetă totul regelui. Regele 
înţelese că domnul de Choiseul se retrăsese pentru a-i 
lăsa cale liberă. Important era să cîştige timp şi să 
ajungă la Sainte-Menehould. Fără îndoială că ducele se 
retrăsese acolo, iar ei îi vor găsi în acest oraş reuniți pe 
husari şi pe dragoni. In momentul plecării, Charny se 
apropie de portieră. 

— Ce porunceşte regina ? întrebă el. Să merg 
înainte ? Să urmez trăsura la distanţă ? 

— Nu mă părăsiţi, spuse regina. 

Charny se înclină şi galopă alături de portieră. 

În acest timp, Isidore alerga în faţă, neînţelegînd 
de ce era atit de pustiu drumul, ce se întindea în linie 
atit de dreaptă, încît pe alocuri putea vedea în faţă la o 
distanţă de o leghe sau chiar de o leghe şi jumătate. 

ingrijorat, îşi grăbi calul, distanţindu-se de trăsura 
regală şi temîndu-se, mai ales, ca locuitorii din Sainte- 
Menehould să nu devină neîncrezători faţă de dragonii 

domnului Dandoins, la fel ca şi cei din Pont-de- 
Sommevelle faţă de husarii domnului de Choiseul. 

Nu se înşela. Primul lucru ce-l zări la Sainte- 
Menehould fu marele număr de soldaţi din garda 
naţională răspîndiţi pe străzi. Erau primii pe care-i 
întîlnise de la Paris. Intregul oraş părea să fie în 
fierbere şi în cartierul opus celui pe unde intra Isidore 
se bătea toba. 

Vicontele porni în goană mare pe străzi, părînd a 
nu fi deloc îngrijorat de toată această agitaţie. 
Traversă piaţa mare şi se opri la poştă. 

Traversînd piaţa, remarcă o duzină de dragoni 
aşezaţi pe o bancă, cu chipiu de poliţist în cap. La 
cîţiva paşi de ei, la o fereastră de la parter, se afla 
marchizul de Dandoins, ţinînd o cravaşă în mînă şi 
avînd pe cap acelaşi chipiu. 

Isidore trecu fără să se oprească şi lăsă impresia 
că nu vede nimic. Presupunea că domnul Dandoins, 
ştiind care trebuie să fie îmbrăcămintea _curierilor 
regali, îl va recunoaşte şi, în consecinţă, nu va mai 
avea nevoie de alt indiciu. 

Un tînăr de vreo douăzeci şi opt de ani, cu părul 
tuns ca împărații romani, cum îl purtau patrioţii în acea 
vreme, cu favoriţi lungi pînă sub fălci şi făcînd 
înconjurul obrazului, stătea în poarta poştei, îmbrăcat 
într-un halat. 

Isidore privi în jur, să vadă cui trebuie să i se adre- 
seze. 

— Ce doriţi dumneavoastră, domnule ? spuse 
tînărul cu favoriţi negri. 

— Să vorbesc cu şeful poştei, răspunse Isidore. 

— Pentru moment nu-i aici, domnule, dar sînt fiul 
lui, Jean-Baptiste Drouet... Dacă pot să vă fiu de folos, 
vorbiţi cu mine. 

Tînărul apăsase pe aceste cuvinte : Jean-Baptiste 
Drouet, de parcă ar fi ghicit că aceste cuvinte, mai bine 

zis aceste nume, vor obţine în istorie o fatală 
celebritate. 

— Doresc şase cai de poştă pentru două trăsuri 
care mă urmează. 

Drouet făcu un semn din cap, care voia să spună 
că va obţine ceea ce dorea. Apoi, trecînd din casă în 
curte, strigă : 

— Hei, surugii ! Pregătiţi şase cai pentru două 
trăsuri şi un căluţ pentru curier. 

In acest moment, marchizul Dandoins intră în 
graba mare. 

— Domnule, spuse el adresîndu-se lui Isidore, 
precedaţi trăsura regelui, nu-i aşa ? 

— Da, domnule, şi sînt mirat să vă văd pe 
dumneavoastră şi pe oamenii dumneavoastră cu chipiu 
de poliţie militară. inseamnă că sînteţi în repaus. 

— N-am fost preveniţi, domnule. De altfel, 
demonstraţii foarte amenințătoare au loc în jurul 
nostru. Unii încearcă să-mi corupă oamenii. Ce trebuie 
să fac ? 

— Regele trebuie să treacă peste puţin timp, deci 
supravegheaţi-i trăsura, acţionaţi în funcţie de împreju- 
rări şi plecaţi la o jumătate de oră după familia regală, 
pentru a-i servi drept ariergardă. 

Apoi, întrerupîndu-se brusc, adăugă : 

— Tăcere ! Sîntem spionaţi. Poate am fost auziţi. 
Duceţi-vă la escadronul dumneavoastră şi faceţi tot 
posibilul să menţineţi oamenii la datorie. 

Intr-adevăr, Drouet se află la uşa bucătăriei unde 
avea loc această conversaţie. Domnul Dandoins se în- 
depărtă. In acelaşi moment răsunară lovituri de bici, 
sosi trăsura regelui, traversară piaţa, se opri în faţa 
poştei. Larma făcută stîrneşte curiozitatea oamenilor, 
care se adună în jurul caleştii. 

Domnul Dandoine, ţine să-i explice regelui cauza 
pentru care el şi oamenii săi se găsesc în repaus în loc 
să fie sub arme, se repede la portieră şi, dînd toate 

dovezile de respect, prezintă scuze regelui şi familiei. 
Răspunzindu-i, regele îşi scoate în mai multe rînduri 
capul pe portieră. 

Isidore, cu piciorul pe scara şeii, stă lîngă Drouet, 
care priveşte în trăsură cu o profundă atenţie. Cu un an 
în urmă fusese la Paris, la Federație, îl văzuse pe rege 
şi acum crede că-l recunoaşte. 

In acea dimineaţă primise o sumă considerabilă în 
asignate! şi examinase, una după alta, bancnotele cu 
portretul regelui pentru a vedea dacă nu erau false, iar 
chipul regelui rămăsese întipărit în memorie, părînd să- 
i strige : „Acest om din faţa ta e regele !” 

El scoate un asignat din buzunar, compară cu 
originalul portretului gravat pe asignat şi murmură : 

— Hotărît, ele! 

Isidore trece de cealaltă parte a trăsurii. Fratele 
lui acoperă cu propriu-i corp portiera de care se sprijină 
regina. 

— Regele a fost recunoscut! îi spune. Grăbeşte 
plecarea trăsurii şi uită-te bine la acest tînăr înalt şi 
brun... E fiul şefului poştei. El e acela ce l-a recunoscut 
pe rege. Se numeşte Jean-Baptiste Drouet. 

— Bine ! spuse Olivîer, voi veghea. Du-te ! 

Isidore se avîntă în galop şi se duce să comande 
caii 1a Clermont. Abia ajunse la capătul oraşului cînd, 
stimulaţi de insistențele domnilor de Malden şi Valory 
şi de promisiunea unui galben în plus, surugiii pornesc 
trăsura, care pleacă în trap mare. Contele nu l-a 
pierdut din vedere pe Drouet. Acesta nu s-a mişcat, 
numai că i-a şoptit ceva unui grăjdar. Charny se 
apropie de el. 

—Domnule, îi spuse el, n-a fost comandat un cal 
pentru mine ? 

— Ba da, domnule, răspunse Drouet, dar nu mai 
sînt cai. 


= Asignat — hîrtie-monedă emisă în 1789 ; bancnotă avînd 
un curs forțat. (N.T.) 

— Cum e cu putinţă să nu mai fie cai ? spuse 
contele. Dar ce e cu acest cal pe care tocmai se pune 
şaua în curte, domnule ? 

—E al meu. 

—Nu mi-l puteţi ceda, domnule ? Voi plăti cît tre- 
buie. 

— Imposibil, domnule ! Se lasă seara şi am de 
făcut un drum pe care nu-l pot amina. 

A insista înseamnă a da de bănuit. A încerca să ia 
calul cu forţa înseamnă a compromite totul. De altfel, 
Charny găsise o soluţie. Se duse la Dandoins, care ur- 
mărise din priviri trăsura regală pînă la colţul străzii. 

Domnul Dandoins simte că o mină i se pune pe 
umăr. Se întoarce. 

— Sst ! zice Olivier, sînt eu, contele de Charny... 
Nu există cal disponibil pentru mine la poştă. Puneţi un 
dragon să descalece şi daţi-mi calul său. Trebuie să-i 
urmez pe rege şi pe regină ! Numai eu ştiu unde se 
află schimbul domnului de Choiseul şi, dacă nu ajung 
acolo, regele rămîne la Varennes. 

— Conte, răspunse Dandoins, nu vă voi da calul 
unuia din oamenii mei, ci un cal de-al meu. 

— Primesc. Salvarea regelui şi a familiei regale 
poate depinde de cel mai neînsemnat amănunt! Cu cît 
va fi mai bun calul, cu atît voi avea mai multe şanse. 

Şi se îndepărtară amîndoi, îndreptîndu-se spre 
locuinţa marchizului Dandoins. 

Inainte de a pleca, Charny însărcinase un 
subofițer să urmărească toate mişcările lui Drouet. Din 
nenorocire, casa marchizului se afla la cinci sute de 
paşi de piaţă. Pînă s-au înşeuat caii s-a mai pierdut un 
sfert de oră. Spunem caii, căci domnul Dandoins va 
încăleca la rîndul său şi, potrivit ordinului dat de rege, 
se va replia în spatele trăsurii, spre a forma ariergarda. 

Deodată lui Charny i se pare că aude strigăte şi, 
printre ele, cuvintele : „Regele, regina !” 

lese în goană din casă, cerîndu-i domnului 
Dandoins să-i trimită calul în piaţă. 

Intr-adevăr, tot oraşul e în fierbere. 

Charny şi Dandoins abia ieşiseră din piaţă şi, ca şi 
cum Drouet n-ar fi aşteptat decît acest moment spre a 
izbucni, strigă : 

— Trăsura care a trecut pe aici e trăsura regelui ! 
Regele, regina şi copiii Franţei sînt în această trăsură ! 

Şi se aruncă pe cal. Mai mulţi prieteni de-ai săi 
încercară să-l oprească. 

— Unde se duce ? Ce vrea să facă ? Care Îi e 
planul? 

El le răspunse şoptind : 

— Colonelul şi detaşamentul de dragoni erau 
aici... Regele nu poate fi arestat fără o ciocnire care 
putea să ia o întorsătură proastă pentru noi. Ceea ce n- 
am făcut aici, voi face la Clermont... Reţineţi aici 
dragonii, iată tot ce vă cer. 

Şi plecă în galop pe urmele regelui. 

Atunci se răspîndi zvonul că regele şi regina se 
aflau în trăsura care tocmai trecuse şi se fac auzite 
strigătele care ajung pînă la Charny. 

La aceste strigăte, primarul şi municipalitatea 
sosesc la faţa locului, şi primarul somează pe dragoni 
să reintre în cazarmă, ţinind seama că trecuse de ora 
opt. 

Charny auzi totul: regele a fost recunoscut, Drouet 
a plecat, el tremură de nerăbdare. 

In acest moment soseşte domnul Dandoins. 

— Caii ? Unde-s caii ? îl întreabă Charny din clipa 
în care-l zăreşte. 

— Vor fi aduşi pe dată, răspunde Dandoins. 

— Aţi dispus să se pună pistoale în buzunarul şeii 
calului meu ? 

— Da. 

— Sînt în stare de funcţionare ? 

— Le-am încărcat eu însumi. 

— Bine ! Acum totul depinde de viteza calului 
dumneavoastră. Trebuie să ajung din urmă un om care 
are aproape un sfert de oră avans asupra mea şi pe 
care-l voi ucide. 

— Cum se poate ? Să-l ucideţi ? 

— Da ! Dacă nu-l ucid, totul e pierdut ! 

— La dracu ! Să mergem atunci în întîmpinarea 
cailor. 

— Nu vă ocupați de mine, ocupaţi-vă de dragonii 
dumneavoastră care sînt îndemnați să se revolte... 
lată, îl vedeţi pe primar ? Le ţine un discurs. Nici 
dumneavoastră nu aveţi timp de pierdut. Duceţi-vă, 
duceţi-vă ! 

In acest moment soseşte servitorul cu cei doi cai. 
Charny sare la întîmplare pe cel ce se află mai aproape 
de el, smulge dirlogii din mîna servitorului, strînge 
hăţurile, înţeapă cu amîndoi pintenii şi pleacă în goana 
mare pe urmele lui Drouet, fără să mai înţeleagă 
ultimele cuvinte ce i le striga marchizul Dandoins. 

Aceste ultime cuvinte pe care le-a luat vintul au 
totuşi importanţa lor : 

— Aţi luat din greşeală calul meu şi nu pe-al 
dumneavoastră ! a strigat marchizul. Aşa că pistoalele 
nu sînt încărcate ! 

Capitolul 77 
DIN NOU SOARTA 


Între timp trăsura regelui, precedată de Isidore, 
zbura pe şoseaua de la Sainte-Menehould spre 
Clermont. 

Cum am spus, soarele scăpăta spre asfinţit. 
Tocmai bătea de ora opt şi trăsura intra în pădurea 
Argonne. 

Charny n-o putuse preveni pe regină că va fi 
reţinut, deoarece trăsura regală plecase înainte ca 
Drouet să-i fi răspuns că nu mai are cai. 

leşind din oraş, regina îşi dădu seama că 
însoţitorul ei părăsise portiera trăsurii, dar nu avea nici 
o posibilitate de a încetini goana sau a-i întreba pe 
surugii. 

Se aplecă de zece ori în afara trăsurii pentru a 
privi în urmă, dar nu descoperi nimic. Odată crezu că 
zăreşte un călăreț galopînd la mare distanţă, dar acest 
călăreț începu să se piardă în umbrele crescînde ale 
nopţii. 

intre timp  — căci pentru înțelegerea 
evenimentelor şi lămurirea fiecărui act al acestei 
îngrozitoare călătorii trebuie să trecem, rînd pe rînd, de 
la un actor la altul. — între timp, adică pe cînd Isidore, 
în calitate de curier, preceda, cu un sfert de leghe 
trăsura, pe cînd trăsura urma drumul de la Sainte- 
Menehould la Clermont şi tocmai intra în pădurea 
Argonne, pe cînd Drouet gonea după trăsură, iar 
Charny gonea după Drouet, marchizul Dandoins revine 
la detaşamentul său şi ordonă să se sune din trompetă 
semnalul de înşeuare a cailor. Dar în momentul cînd 
soldaţii încearcă să pornească, străzile sînt atît de pline 
de lume, încît caii nu pot face un singur pas înainte. 

În mijlocul acestei mulţimi se află trei sute de 
soldaţi din garda naţională, în uniforme şi cu arma în 
mînă. 

A risca o luptă — şi totul prevestea că aceasta ar 
fi crîncenă — însemna a-l pierde pe rege. Era mai bine 
să rămînă pe loc, şi, rămînînd pe loc, să reţină toată 
această mulţime. Domnul Dandoine parlamentează cu 
ei, îi întreabă pe conducători ce vor, ce doresc şi de ce 
fac aceste ameninţări şi demonstraţii ostile, în acest 
timp, regele putea ajunge la Clermont, unde îl va găsi 
pe domnul Damas cu cei o sută patruzeci de dragoni ai 
săi. 

Dacă ar avea o sută patruzeci de dragoni, ca 
domnul Damas, ar putea încerca ceva — dar nu erau 
decit treizeci. Ce să facă cu treizeci de dragoni 
împotriva a trei-patru mii de oameni ? 

Să parlamenteze — şi, am spus-o — chiar asta 
face. La nouă şi jumătate trăsura regelui, pe care 
Isidore o precede doar cu cîteva sute de paşi, atit de 
repede merseseră surugiii, ajunge la Clermont. N-a 
făcut decît o oră şi un sfert pentru a parcurge cele 
patru leghe ce despart cele două orăşele. Pînă la un 
anumit punct, regina îşi explică astfel absenţa lui 
Charny. El îi va ajunge la schimbarea cailor. 

Inainte de intrarea în oraş, domnul Damas 
aşteaptă trăsura regelui. Fusese prevenit de Léonard. 
Recunoaşte livreaua curierului şi-l opreşte pe Isidore. 

— Scuzaţi, domnule, spuse, este chiar regele cel 
pe care-l precedaţi ? 

— Şi dumneavoastră, domnule, întrebă Isidore, 
sînteţi contele Charles de Damas ? 

— Da. 

— Ei bine, domnule, îl preced într-adevăr pe rege. 
Adunaţi-vă dragonii şi escortaţi trăsura Majestății Sale. 

— Domnule, răspunde contele, suflă în aer un 
vînt de insurecție care mă sperie, şi sînt obligat să vă 
mărturisesc că nu răspund de dragonii mei dacă îl vor 

recunoaşte pe rege. Tot ce vă pot promite este că, 
după ce trăsura va fi trecut, să mă repliez în urma ei şi 
să închid drumul. 

— Faceţi cum e mai bine, domnule, spuse Isidore. 
lată-l pe rege. 

Şi el arătă în mijlocul întunericului trăsura care so- 
sea şi putea fi urmărită după scînteile ce ţişneau de 
sub copitele cailor. In ce-l priveşte, datoria sa era să se 
avînte mai departe, şi să comande caii de schimb. 

Cinci minute mai tîrziu se opri în faţa clădirii 
poştei. Aproape în acelaşi timp cu el sosesc domnul de 
Damas şi cinci-şase dragoni. Apoi trăsura regelui. 

Trăsura îl urmează pe Isidore atît de aproape, încît 
nici nu are vreme să încalece din nou. Această trăsură, 
fără să fie excepţională, este atît de arătoasă, încît nu- 
meroase persoane încep să se îmbulzească în faţa 
clădirii poştei. 

Domnul de Damas stătea în faţa portierei, fără să 
pară că-i cunoaşte pe iluştrii călători. Dar nici regele, 
nici regina nu putură rezista ispitei de a cere informaţii. 
Dintr-o parte, regele îi făcu semn domnului de Damas. 
Din cealaltă, regina îi făcu semn lui Isidore. 

— Dumneata eşti, domnule de Damas ? întrebă 
regele. 

— Da, Sire. 

— De ce dragonii dumneavoastră nu sînt sub 
arme? 

— Sire, Majestatea Voastră e în întîrziere cu cinci 
ore. Escadronul meu se afla în şa de la patru după- 
amiază. Am lungit lucrurile cît mai mult timp posibil, 
dar oraşul a început să se agite. Pînă şi dragonii mei 
făceau presupuneri îngrijorătoare. Dacă agitația 
izbucnea înainte de trecerea trăsurii Majestății Voastre, 
clopotul de alarmă ar fi sunat şi şoseaua ar fi fost 
blocată. Astfel încît n-am păstrat decît doisprezece 
oameni pe cai şi am dispus ca ceilalţi să se întoarcă la 
cazarmă. Numai că am închis gorniştii la mine, ca să 

pot suna încălecarea la prima necesitate. De altminteri, 
Majestatea Voastră vede că totul e în ordine de vreme 
ce drumul e liber. 

— Foarte bine, domnule, spuse regele, aţi 
acţionat ca un om prudent. După ce vom pleca, veţi 
suna înşeuarea şi veţi urma trăsura la aproape un sfert 
de leghe. 

— Sire, spuse regina, doriţi să auziţi ce spune 
domnul Isidore de Charny ? 

— Şi ce spune ? întrebă regele cu o oarecare 
nerăbdare. 

— El spune, Sire, că aţi fost recunoscut de fiul 
stăpînului poştei din Sainte-Menehould, că e sigur de 
asta, că l-a văzut pe acel tînăr ţinîind în mînă un 
asignat, spre a se încredința de asemănarea 
portretului cu dumneavoastră, că fratele său, prevenit 
de el, a rămas în urmă şi, fără îndoială, în acest 
moment se petrece ceva grav în urma noastră, fiindcă 
nu-l vedem revenind pe contele de Charhy. 

— Atunci, dacă am fost recunoscuţi, un motiv în 
plus să ne grăbim, doamnă. Domnule Isidore, grăbiţi 
surugiii şi alergaţi înainte. 

Calul lui Isidore era pregătit. Tînărul se avîntă în 
şa strigînd surugiilor : 

— La Varennes ! 

Domnul de Damas se dădu înapoi, salutîndu-l 
respectuos pe rege, şi surugiii porniră caii. Trăsura se 
îndepărtă cu iuţeala fulgerului. 

leşind din oraş, trăsura se încrucişă cu un 
subofițer de husari care venea spre oraş. 

Domnul de Damas avu o clipă ideea să urmeze 
trăsura cu cei cîţiva oameni disponibili, dar regele îi 
dăduse ordine cu totul contrarii. El crezu de datoria sa 
să se conformeze acestor ordine, cu atît mai mult cu 
cît o anumită agitaţie începuse să se facă simțită în 
oraş. Burghezii alergau din casă în casă. Ferestrele se 
deschideau şi se vedeau apărind capete şi lumiînări. 

Domnul de Damas era preocupat de un singur lucru : 
de clopotul de alarmă care putea să sune şi, de aceea, 
alergă la biserică şi păzi poarta. De altfel, domnul 
Dandoins urma să vină dintr-o clipă în alta cu cei 
treizeci de oameni ai săi, întărindu-i astfel forţele. 

Cu toate acestea, lucrurile păreau să se calmeze. 
Peste un sfert de oră Damas reveni în piaţă. Il găsi aci 
pe şeful său de escadron, domnul de Noirville. li dădu 
instrucţiuni pentru drum şi ordinul de a-şi pune 
oamenii în stare de alarmă. 

În acest moment i se comunică domnului de 
Damas că un subofiter de dragoni trimis de domnul 
Dandoins îl aşteaptă în locuinţa sa. Acest subofițer 
venea să-l anunţe că nici dragonii, nici comandantul lor 
nu vor veni, deoarece domnul Dandoins era reţinut la 
municipalitate de locuitorii din Sainte-Menehould. 
Totodată i se anunţă sosirea unei ştafete a husarilor lui 
Lauzun. Această ştafetă era trimisă de domnul de 
Rohrig, care comanda postul din Varennes, împreună 
cu domnii Bouille-fiul şi Raigecourt. Ingrijoraţi că se 
scurseseră ceasuri întregi fără să fi venit cineva, aceşti 
viteji gentilomi trimiteau să afle de la domnul Damas 
veşti despre rege. 

— In ce stare se află postul din Varennes ? 
întrebă mai întîi domnul de Damas. 

— Într-o stare de linişte desăvîrşită ! 

— Unde sînt husarii ? 

— In cazarmă, cu caii înşeuaţi. 

— Pe drum n-ai întîlnit vreo trăsură ? 

— Ba da, o trăsură cu patru cai şi una cu doi. 

— Acestea sînt trăsurile despre care ai venit să te 
informezi. Totul merge bine, spuse domnul de Damas. 

După care se duse acasă şi ordonă gorniştilor să 
sune înşeuarea. Se pregătea să-l urmeze pe rege şi să-i 
vină în ajutor la caz de nevoie. Cinci minute mai tîrziu, 
trompetele sunau. 

Aşadar, toate mergeau bine, cu excepţia 
incidentului care-i reţinea la Sainte-Menehould pe cei 
treizeci de oameni ai domnului Dandoins. Dar, cu cei o 
sută patruzeci de dragoni ai săi, domnul de Damas se 
putea lipsi de această întărire a forţelor. 

Să revenim la trăsura regelui care, plecînd din 
Clermont, în loc să urmeze linia dreaptă care duce la 
Verdun, a luat-o la stînga şi mergea pe drumul spre 
Varennes. 

Am expus mai înainte situaţia topografică a 
oraşului Varennes, împărţit în oraşul de sus şi în oraşul 
de jos. Am spus cum s-a hotărit ca schimbarea cailor 
să se facă la capătul oraşului dinspre localitatea Dun şi 
cum, pentru a ajunge acolo, trebuia părăsită şoseaua 
care ducea la pod. Apoi, era necesar să se treacă 
podul, pe sub bolta turnului, în jurul căruia trebuia să 
vegheze domnii de Bouillé şi Raigecourt, şi să se 
aştepte schimbul domnului de Choiseul. Domnului de 
Rohrig, tînăr ofiţer de douăzeci de ani, nu i s-a 
destăinuit secretul, astfel încît el credea că se află 
acolo pentru a escorta tezaurul armatei. 

De altfel, ne amintim că, după ce ar fi ajuns în 
acest loc dificil, Charny trebuia să preia conducerea 
trăsurii regale prin labirintul străzilor. Charny stătuse 
cincisprezece zile la Varennes, studiase totul, făcuse o 
recunoaştere completă. Nici o piatră nu-i era 
necunoscută, toate străzile îi erau familiare. 

Din nenorocire, Charny nu era acolo. 

De aceea îngrijorarea reginei era de două ori mai 
mare. Deoarece, dacă într-o asemenea situaţie Charny 
nu venea să însoţească trăsura, trebuia să i se fi 
întîmplat un accident grav. 

Apropiindu-se de Verennes, însuşi regele începu 
să se îngrijoreze. Bizuindu-se pe Charny, nu luase cu el 
nici măcar planul oraşului. Apoi, noaptea era foarte 
întunecoasă, luminată doar de stele. Era una din acele 
nopţi în care te poţi rătăci cu uşurinţă, chiar şi în 

localităţi cunoscute, cu atît mai mult în mahalalele unui 
oraş străin. 

Consemnul lui Isidore, dat de Charny, însuşi, era 
ca trăsura să se oprească înainte de intrarea în oraş. 
Acolo Olivier îl va schimba şi, cum am mai spus, va 
prelua conducerea caravanei. 

Dar, ca şi regina, şi poate tot atît de mult ca şi ea, 
Isidore era îngrijorat de absenţa fratelui său. Singura 
speranţă ce-i rămînea era că domnul de Bouillé sau de 
Raigecourt, în nerăbdarea lor, vor veni în întîmpinarea 
regelui şi vor aştepta înainte de Varennes. Se aflau de 
cîteva zile în oraş şi cu siguranţă îl cunoşteau bine, 
astfel încît puteau sluji cu uşurinţă de călăuze. 

Ajungînd la poalele colinei şi văzînd cîteva lumini 
care străluceau prin oraş, Isidore se opri nehotărit. Işi 
aruncă ochii în jur, încercînd să străpungă întunericul 
cu privirea, dar nu văzu nimic. Atunci chemă întîi pe 
şoptite, apoi mai tare şi în cele din urmă aproape 
strigînd, pe domnii Bouillé şi Raigecourt. Nu răspunse 
nimeni. 

La un sfert de leghe depărtare se auzea uruitul 
trăsurii care sosea, ca un tunet îndepărtat apropiindu- 
se din ce în ce mai mult. Lui Isidore îi veni o idee. Poate 
că aceşti domni erau ascunşi în liziera pădurii ce se 
întindea de-a lungul şoselei. El intră în pădure şi 
exploră întreaga lizieră. Nimeni. Nu avea altceva de 
făcut decît să aştepte, şi aşteptă. 

Peste cinci minute trăsura regelui îl ajunse. 

Capetele regelui şi reginei apărură la cele două 
portiere ale trăsurii. Intrebară în acelaşi timp : 

— Nu l-aţi văzut pe contele de Charny ? 

— Sire, răspunse Isidore, nu l-am văzut. Şi fiindcă 
nu e aici, trebuie să i se fi întîmplat un accident grav în 
urmărirea acestui nenorocit de Drouet. 

Regina scoase un geamăt. 

— Ce-i de făcut ? spuse regele. 

Apoi, adresîndu-se celor doi oameni din gardă 
care descălecaseră, întrebă : 

— Cunoaşteţi oraşul, domnilor ? 

Nimeni nu-l cunoştea, şi răspunsul fu negativ. 

— Sire, spuse Isidore, totul e calm şi, în 
consecinţă, rog pe Majestatea Voastră să aştepte aici 
zece minute. Voi intra în oraş, încercînd să aflu veşti 
despre domnit de Bouillé şi de Raigecourt, sau cel 
puţin despre schimbul pregătit de domnul de Choiseul. 
Majestatea Voastră nu-şi aduce aminte de numele 
hanului unde trebuie să ne aştepte caii de schimb ? 

— Vai ! nu, spuse regele. L-am ştiut, dar l-am 
uitat. N-are importanţă, duceţi-vă oricum. Pînă atunci 
vom încerca să căpătăm citeva informaţii. 

Isidore se repezi în direcţia oraşului de jos şi 
dispăru curînd după primele case. 

Capitolul 78 
JEAN-BAPTISTE DROUET 


Această frază a regelui : Vom încerca să căpătăm 
citeva informaţii era explicată de prezenţa cîtorva 
case, sentinele avansate ale oraşului de sus, şi care se 
răzleţeau pe partea dreaptă a şoselei. Uşa uneia din 
aceste case, cea mai apropiată, se deschisese chiar la 
zgomotul celor două trăsuri şi se ivi şi o licărire de 
lumină. 

Regina cobori, luă braţul domnului Malden şi se în- 
dreptă spre casă. Dar, la apropierea lor, uşa se închise. 

Totuşi, uşa nu fusese împinsă înapoi atit de 
repede încît domnul de Malden, care-şi dăduse seama 
de intenţiile puţin ospitaliere ale proprietarului casei, 
să nu fi avut vreme să se repeadă şi să oprească uşa 
înainte ca zăvorul să fi intrat în scoabă. La zguduitura 
domnului de Malden, în ciuda rezistenţei opuse, uşa se 
deschise. În spatele uşii, şi făcînd un efort pentru a o 
închide, se afla un bărbat de vreo cincizeci de ani, fără 
ciorapi, în halat şi papuci. 

Nu fără oarecare mirare, e lesne de-nţeles, 
bărbatul în halat se simţi împins înăuntrul casei sale şi 
văzu uşa  deschizindu-se sub presiunea unui 
necunoscut, în spatele căruia stătea o femeie. 

Bărbatul în halat aruncă o privire rapidă asupra 
reginei, al cărei obraz era luminat de luminarea ce o 
ţinea el în mînă, şi tresări. 

— Ce doriţi, domnule ? îl întrebă pe de Malden. 

— Domnule, răspunse acesta, nu cunoaştem 
oraşul Varennes şi vă rugăm să fiţi atît de amabil să ne 
spuneţi care e drumul spre Stenay. 

— Şi dacă o fac, spuse necunoscutul, şi dacă se 
află că v-am dat această informaţie, şi dacă, pentru că 
v-am dat-o, sînt pierdut ? 


677 


— Ah ! zise de Malden, chiar dacă v-aţi asuma 
unele riscuri pentru a ne face acest serviciu, sînteţi 
prea binecrescut pentru a lăsa fără ajutor o femeie 
care se găseşte într-o situaţie primejdioasă. 

— Domnule, răspunse omul în halat, persoana 
care e în spatele dumneavoastră nu e o femeie... 

El se apropie de urechea domnului de Malden şi îi 
spuse şoptind : 

— E regina! 

— Domnule ! 

— Am recunoscut-o. 

Regina, care auzise sau ghicise ceea ce tocmai se 
spunea, îl trase pe de Malden îndărăt. 

— Inainte de a merge mai departe, spuse ea, 
preveniţi-l pe rege că am fost recunoscută. 

Domnul de Malden execută acest ordin într-o 
secundă. 

— Ei bine, spuse regele, rugaţi acest om să vină 
să stea de vorbă cu mine. 

Domnul de Malden se întoarse şi, socotind că e 
inutil să se mai ascundă, zise : 

— Regele doreşte să vă vorbească, domnule. 

Omul oftă, îşi luă papucii şi, în picioarele goale — 
pentru a face cît mai puţin zgomot — înaintă spre 
portieră. 

— Cum vă numiţi, domnule ? întrebă regele. 

— Domnul de Prefontaine, Sire, răspunse el 
şovăind. 

— Cine sînteţi ? 

— Sînt maior de cavalerie şi cavaler al ordinului 
regal şi militar Saint-Louis. 

— În dubla dumneavoastră calitate de maior şi 
cavaler de Saint-Louis, domnule, mi-aţi făcut de două 
ori jurămînt de credinţă. Aşadar, este de datoria 
dumneavoastră să mă ajutaţi în încurcătura în care mă 
aflu. 

— Desigur, răspunse maiorul bilbiind. Dar o 
implor pe Majestatea Voastră să se grăbească, căci aş 
putea fi văzut. 

— Eh ! domnule, spuse de Malden, dacă veţi fi vă- 
zut, cu atît mai bine ! Nu veţi avea niciodată un prilej 
mai bun de a vă face datoria ! 

Maiorul, care nu părea să împărtăşească această 
părere, scoase un fel de geamăt. Regina ridică din 
umeri de milă şi bătea din picior de nerăbdare. Regele 
îi făcu un semn. Apoi, adresîndu-se maiorului, îi spuse : 

— Domnule, aţi auzit oare din întîmplare că nişte 
cai de schimb aşteaptă o trăsură care trebuie să 
treacă, şi aţi văzut cumva nişte husari care staţionau 
de ieri în oraş ? 

— Da, Sire, caii şi husarii sînt în cealalată parte a 
oraşului : caii la hotelul „Grand-Monarque”, husarii, 
probabil în cazarmă. 

— Mulţumesc, domnule... Acum  întoarceţi-vă 
acasă. Nu v-a văzut nimeni, deci nu vi se va întîmpla 
nimic. 

— Sire! 

Fără a asculta mai departe, regele întinse mîna re- 
ginei pentru a urca în trăsură şi, adresîndu-se gărzii 
personale care aştepta ordinele sale, spuse : 

— Domnilor, pe scaunele dumneavoastră şi spre 
„Grand-Monarque” ! 

Dar, în acelaşi moment, un fel de umbră pe cal, 
un călăreț fantastic, se repezi din pădure şi, tăind 
drumul în diagonală, strigă : 

—  Surugii ! Nici un pas mai mult! 

— De ce ? întrebară surugiii miraţi. 

N — Pentru că îl duceţi pe rege, care vrea să fugă. 
In numele naţiunii, vă ordon să nu vă mişcaţi ! 

Vizitiii, care şi făcuseră o mişcare să pornească 
trăsura, se opriră murmuriînd : 

— Regele! 

Ludovic al XVl-lea îşi dădu seama că era 
momentul suprem. 

— Cine sînteţi, domnule, exclamă el, pentru a da 
ordine aici ? 

— Un simplu cetăţean... numai că eu reprezint 
legea şi vorbesc în numele naţiunii. Vizitii, nu mişcaţi, 
vă ordon pentru a doua oară ! Mă cunoaşteţi bine ! Sînt 
Jean-Baptiste Drouet, fiul şefului poştei de la Sainte- 
Menehould. 

— Oh ! Nenorocitul ! strigară cei doi din garda 
regelui aruncîndu-se de pe capră şi luînd cuțitul de 
vînătoare în mînă. Ele! 

Dar, înainte ce aceştia să fi pus piciorul pe pămînt, 
Drouet se avîntase pe străzile oraşului de jos. 

— Ah ! Charny ! Charny ! murmură regina. Ce i s- 
o fi întîmplat ?... 

Şi se lăsă să cadă pe bancheta din fundul trăsurii, 
aproape nepăsătoare la cele ce aveau să urmeze. 

Ce i se întîmplase lui Charny şi cum îl lăsase pe 
Drouet să treacă? 

Din nou destinul implacabil ? 

Calul domnului Dandoins alerga bine, dar Drouet 
avea un avans de aproape douăzeci de minute asupra 
contelui. Trebuia să cîştige aceste douăzeci de minute. 
Charny  înfipse pintenii în burta calului, calul sări, 
scoase aburi pe nări şi porni în goana mare. 

De partea sa, Drouet, fără să ştie dacă e sau nu 
urmărit, alerga în galop mare. Numai că Drouet avea 
un căluţ de poştă, iar Charny un pur sînge. Astfel încît, 
după o leghe, Charny cîştigase o treime din drum 
asupra lui Drouet. 

Atunci Drouet îşi dădu seama că era urmărit şi îşi 
spori eforturile pentru a scăpa de cel ce ameninţa să-l 
ajungă. 

După cea de-a doua leghe Charny continua să 
cîştige teren în aceeaşi proporţie, iar Drouet privea mai 
des în urmă şi cu îngrijorare crescîndă. 

Drouet plecase atît de repede, încît nu-şi luase 
arma. Or, tînărul patriot nu se temea de moarte — a 
dovedit-o mai tîrziu — dar îi era teamă că va fi oprit din 
drum, îi era teamă că-l va lăsa pe rege să fugă, îi era 
teamă să nu-i scape acest prilej neprevăzut de a da 
strălucire pentru totdeauna numelui său. Mai avea de 
făcut două leghe înainte de a ajunge la Clermont, dar 
era evident că va fi ajuns din urmă după prima leghe 
sau, mai bine spus, după a treia de la plecarea din 
Sainte-Menehould. Şi totuşi, pentru a-şi stimula 
ardoarea, simţea în faţa sa trăsura regelui. 

Spunem o simţea, căci era, o ştim, aproape nouă 
jumătate seara şi, cu toate că ne aflam în perioada 
anului cu cele mai lungi zile, noaptea începea să se 
lase. 

Drouet îşi înteţi loviturile de pinteni şi de bici. Nu 
se afla la mai mult de trei sferturi de leghe de 
Clermont, dar Charny nu se afla la mai mult de două 
sute de paşi de el. Fără îndoială — Drouet ştia că nu 
existau cai de poştă la Varennes — regele îşi va 
continua drumul prin Verdun. Drouet începea să-şi 
piardă speranţa : înainte de a-l ajunge pe rege va fi 
ajuns el însuşi. 

La o jumătate de leghe de Clermont auzi galopul 
calului lui Charny şi nechezatul calului acestuia 
răspunzind  nechezatului calului său. Trebuie să 
renunţe la urmărire, sau să se hotărască să-şi înfrunte 
adversarul. Şi, am spus-o, pentru a-şi înfrunta 
adversarul, Drouet nu avea nici o armă. 

Deodată, cînd Charny nu mai era decit la cincizeci 
de paşi în urma sa, mai mulţi vizitii ce se înapoiau pe 
cai dezhămaţi se  încrucişează cu Drouet. El îi 
recunoscu. Erau cei care condusese trăsurile regelui. 

— Ah ! spuse el, voi eraţi... Drumul spre Verdun, 
nu-i aşa ? 

— Cum adică, drumul spre Verdun ? întreabă 
vizitiii. 

— Spun, repetă Drouet, că trăsurile pe care le-aţi 
condus au luat-o pe drumul spre Verdun ? 

Şi depăşi, grăbind calul cu un ultim efort. 

— Nu, îi strigară vizitiii, pe drumul spre Varennes. 

Drouet scoate un răcnet de bucurie. El e salvat, şi 
regele pierdut ! Dacă regele ar fi luat-o pe drumul spre 
Verdun, el ar fi fost obligat — drumul mergînd în linie 
dreaptă de la Sainte-Menehould la Verdun — să 
urmeze drumul drept. 

Dar regele o luase pe drumul dintre Varennes şi 
Clermont. Drumul spre Varennes coteşte spre stînga, 
într-un unghi aproape ascuţit. 

Drouet se repede în pădurea Argonne, unde 
cunoaşte toate cotloanele. Tăind de-a curmezişul 
pădurii, va cîştiga un sfert de oră asupra regelui. De 
altfel, întunericul pădurii îl va proteja. 

Charny, care cunoaşte topografia ținutului 
aproape la fel de bine ca şi Drouet, înţelege că Drouet 
îi scapă şi scoate la rîndul său un strigăt de furie. 
Aproape în acelaşi timp cu Drouet, el îşi împinge calul 
în strimta cîmpie care separă şoseaua de pădure, 
strigînd : 

— Opreşte ! Opreşte ! 

Dar Drouet se fereşte să răspundă. Se apleacă pe 
grumazul calului, stimulîndu-l cu pintenii, cu cravaşa şi 
cu glasul. Dacă intră-n pădure, e tot ce-i trebuie să fie 
salvat. 

Va intra în pădure, numai că, pentru a ajunge 
acolo, va trece la zece paşi de Charny. 

Charny scoate unul din pistoale şi-l ocheşte pe 
Drouet. 

— Opreşte ! strigă el. Sau eşti un om mort! 

Drouet se lipeşte şi mai mult de grumazul calului 
şi îl strînge şi mai tare. 

Charny dă drumul trăgaciului, dar scînteile pietrei 
se abat asupra bateriei şi strălucesc singure în noapte. 
Furios, Charny zvîrle pistolul asupra lui Drouet, îl ia pe 

al doilea, se năpusteşte în pădure în urmărirea 
fugarului, îl zăreşte printre copaci, trage din nou, dar, 
ca şi prima oară, pistolul nu ia foc. De-abia atunci îşi 
aminteşte că, pe cînd se îndepărta în galop, domnul 
Dandoins îi strigase ceva ce el n-a mai înţeles. 

— Ah ! spuse el, am greşit calul şi, fără îndoială, el 
mi-a strigat că aceste pistoale nu sînt încărcate. N-are 
importanţă, îl voi ajunge pe acest mizerabil şi, dacă 
trebuie, îl voi gîtui cu mîinile mele. 

Şi continuă să urmărească umbra pe care o zărea 
încă în mijlocul întunericului. Dar abia făcu o sută de 
paşi în pădurea pe care n-o cunoaşte, cînd calul se 
prăbuşi într-o rîpă. Charny se dă peste cap, se ridică, 
sare din nou în şa, dar Drouet dispăruse ! 

lată cum i-a scăpat Drouet lui Charny, iată cum a 
trecut Drouet pe şosea ca o fantomă amenințătoare şi 
le-a ordonat vizitiilor care-l duc pe rege să nu mai facă 
nici un pas. 

Vizitiii se opriră, căci Drouet le poruncise în 
numele naţiunii, care începuse să aibă un ecou mai 
puternic decît numele regelui. 

Abia dispăruse Drouet în oraşul de jos, cînd, în 
locul galopului calului său care se îndepărta, se auzi 
galopul unui cal care se apropia. Era Isidore, care 
venea pe acelaşi drum. Informaţiile sale sînt identice 
cu cele date de domnul de Prefontaine : caii domnilor 
de Choiseul, de Bouillé şi de Raigecourt se găsesc în 
celălalt capăt al oraşului, la hotelul „Grand-Monarque”. 
Al patrulea ofiţer, domnul de Rohrig, se află în cazarmă 
împreună cu husarii. Un ospătar care-şi închidea localul 
îi dăduse drept sigure aceste amănunte. 

Dar, în locul bucuriei pe care credea că o aduce 
iluştrilor călători, Isidore îi găseşte cufundaţi în cea mai 
profundă derută. 

Domnul de Prefontaine se lamentează, cei doi 
ofiţeri din garda regelui ameninţă pe cineva nevăzut şi 
necunoscut. 

Vicontele se opreşte în mijlocul povestirii. 

— Bine, dar ce s-a întîmplat, domnilor ? întrebă 
el. 

— N-aţi văzut pe această stradă un om care 
trecea în galop ? 

— Ba da, Sire, răspunse Isidore. 

— Ei bine, acest om e Drouet, spuse regele. 

— Drouet ! exclamă Isidore, cu o profundă 
durere. Atunci fratele meu e mort! 

Regina scoase un strigăt şi îşi ascunse capul între 
miîini. 

Capitolul 79 
TURNUL VAMII DE LA PODUL 
VARENNES 


A fost un moment de nespusă deznădejde pentru 
toţi aceşti nefericiţi opriţi în mijlocul drumului şi 
ameninţaţi de un pericol necunoscut, dar îngrozitor. 
Isidore îşi reveni primul. 

— Sire ! spuse el, mort sau viu, să nu ne mai 
gîndim la fratele meu, să ne gîndim la Majestatea 
Voastră. Nu mai e nici o clipă de pierdut. Vizitiii cunosc 
hotelul „Grand Monarque”. In galop la hotelul „Grand- 
Monarque !” 

Dar vizitiii nu se mişcară. 

— N-aţi auzit ? întrebă Isidore. 

— Ba da. 

— Ei bine, atunci de ce nu plecăm ? 

— Pentru că domnul Drouet ne-a interzis. 

— Cum ? Domnul Drouet v-a interzis ? Şi cînd 
regele ordonă şi domnul Drouet interzice, vă supuneţi 
domnului Drouet ? 

— Ne supunem naţiunii. 

— Haideţi, domnilor, spuse Isidore celor doi 
camarazi ai săi, sînt momente în care viaţa unui om nu 
valorează nimic. Ocupaţi-vă fiecare de cîte unul din 
aceşti oameni. Eu mă ocup de ăsta. Vom conduce noi 
înşine. 

Şi îl ia de guler pe cel mai apropiat vizitiu, 
punîndu-i în piept vîrful cuţitului său de vînătoare. 

Regina vede strălucind cele trei lame şi scoate un 
strigăt. 

— Domnilor, spuse ea, domnilor, vă implor ! 

Apoi li se adresă vizitiilor : 

— Prieteni, vă dau cincizeci de ludovici să-i 
împărţiţi pe loc între voi şi o pensie de cinci sute de 
franci pentru fiecare, dacă-l salvaţi pe rege. 

Fie că au fost speriaţi de demonstraţia celor trei 
tineri, fie că au fost ispitiţi de ofertă, vizitiii pornesc caii 
şi reiau drumul. 

Domnul de Prefontaine pleacă tremurind acasă 
unde se baricadează. 

Isidore galopează în faţa trăsurii. Mai întîi trebuie 
să traverseze oraşul, apoi să treacă podul. După aceea, 
vor fi în cinci minute la hotelul „Grand Monarque”. 

Trăsura coboară în goana mare drumul ce duce 
spre oraşul de jos. Dar, ajungînd la bolta care dă spre 
pod şi trece pe sub turn, observă că unul din canaturile 
porţii e închis. Deschid acest canat : două-trei căruţe 
barează podul. 

— După mine ! domnilor, spuse Isidore sărind de 
pe cal şi îndreptîndu-se spre căruţe. 

In acest moment se aud primele răpăieli de tobă 
şi primele dangăte ale clopotului de alarmă. 

Drouet îşi realizase opera. 

— Ah ! Mizerabile ! exclamă Isidore, scrişnind din 
dinţi. Dacă pun mîna pe tine... 

Printr-un efort extraordinar, împinse deoparte una 
din cele două căruţe, pe cînd Malden şi Valory o împing 
pe cealaltă. O a treia rămîne de-a curmezişul. 

— Al nostru-i ultimul cuvînt ! spune Isidore. 

Şi, în acelaşi timp, trăsura porneşte sub boltă. 

Deodată, între loitrele celei de-a treia căruţe se 
zăresc ţevile a patru-cinci puşti. 

— Domnilor, domnilor, zice regele scoţind capul 
prin portieră, nu încercaţi să forţaţi trecerea, vă ordon ! 

Cei doi ofiţeri şi Isidore fac un pas înapoi. 

— Ce vor de la noi ? întrebă regele. 

În acelaşi timp se aude un strigăt de spaimă din 
trăsură. 

In afară de oamenii care interceptează trecerea 
peste pod, alţi doi-trei se strecuraseră în spatele 
trăsurii şi mai multe ţevi de armă apăruseră la portiere. 
Una dintre ele este îndreptată spre pieptul reginei. 

Isidore văzu totul. Se repede, apucă ţeava armei 
şi o îndepărtează. 

— Foc ! Foc ! strigă mai multe glasuri. 

Unul dintre oameni se supune. Din fericire, arma 
nu ia foc. 

Isidore ridică braţul şi vrea să înjunghie acest om 
cu cuțitul de vînătoare; dar regina îi opreşte braţul. 

— Ah ! doamnă, exclamă Isidore furios, în numele 
cerului, lăsaţi-mă să lichidez această canalie ! 

—Nu, domnule, spuse regina. Sabia în teacă ! Aţi 
înţeles ? 

Isidore se supune pe jumătate : lasă în jos cuțitul 
de vînătoare, dar nu-l pune înapoi în teacă. 

— Ah ! dacă-l întîlnesc pe Drouet!... murmură el. 

— Pe acesta, spuse şoptind regina strîngîndu-i 
braţul cu o putere stranie, vi-l las în seamă. 

—Dar, în sfîrşit, domnilor, repetă regele, ce 
doriţi ? 

— Vrem să vedem paşapoartele, răspunseră mai 
multe glasuri. 

— Paşapoartele ? Fie ! spuse regele. Duceţi-vă şi 
chemaţi autorităţile oraşului şi le vom arăta. 

— Asta-i bună ! Ce mai mofturi ! exclamă, 
ochindu-l pe rege, omul a cărui armă nu luase foc. 

Dar cei doi ofiţeri din garda regelui se aruncă asu- 
pra lui, răsturnîndu-l la pămînt... In luptă glonţul porni, 
dar nu atinse pe nimeni. 

— Stai ! strigă un glas. Cine a tras ? 

Omul, călcat în picioare, scoase un urlet: 

— Ajutor! 

Ceilalţi oameni înarmaţi sar în ajutorul său. Cei doi 
ofiţeri scot cuţitele de vînătoare şi se pregătesc de 
luptă. 

Regele şi regina fac eforturi inutile pentru a-i opri 
şi pe unii şi pe ceilalţi. Lupta avea să înceapă, 
îngrozitoare, îndîrjită, mortală. 

În acest moment, doi oameni se aruncară în 
mijlocul încăierării : unul, încins cu o eşarfă tricoloră, 
celălalt, în uniformă. Omul cu eşarfa tricoloră era 
procurorul comunei Sausse. Cel în uniformă era 
comandantul gărzii naţionale, Hannonet. In spatele lor 
se vedeau lucind la lumina torţelor vreo douăzeci de 
arme. Regele înţelese că în aceşti doi oameni putea 
avea, dacă nu un ajutor, cel puţin o garanţie. 

— Domnilor, spuse el, sînt gata să mă încredinţez 
dumneavoastră împreună cu persoanele ce mă 
însoțesc, dar apăraţi-ne de brutalitatea acestor 
oameni. 

Şi arătă oamenii înarmaţi cu puşti. 

— Jos armele, domnilor ! exclamă Hannonet. 

Oamenii se supuseră bombănind. 

— Ne veţi scuza, domnule, spuse procurorul 
comunei adresîndu-i-se regelui, dar s-a răspîndit zvonul 
că majestatea sa Ludovic al XVI-lea e pe cale să fugă, 
şi e de datoria noastră să ne încredinţăm dacă e- 
adevărat. 

— Să vă încredinţaţi dacă e-adevărat ? exclamă 
Isidore. Dacă e-adevărat că în această trăsură se 
găseşte regele, ar trebui să-i cădeţi la picioare. Dacă, 
dimpotrivă, se află înăuntru un simplu particular, cu ce 
drept îl reţineţi ? 

— Domnule, spuse Sausse continuind să se 
adreseze regelui, dumneavoastră vă vorbesc. Doriţi să- 
mi faceţi onoarea să-mi răspundeţi ? 

— Sire, spuse şoptind Isidore, cîştigaţi timp. 
Domnul de Damas şi dragonii săi ne urmează, fără 
îndoială, şi nu vor întîrzia să sosească. 

— Aveţi dreptate, spuse regele. 

Apoi îi răspunde domnului Sausse : 

— Şi dacă paşapoartele noastre sînt în regulă, 
domnule, ne veţi permite să ne continuăm călătoria ? 

— Desigur, spuse Sausse. 

— Ei bine, atunci, doamnă baroană, spuse regele 
adresîndu-se doamnei de Tourzel, aveţi bunătatea să 
căutaţi paşaportul dumneavoastră şi să-l daţi acestor 
domni. 

Doamna de Tourzel înţelese ceea ce regele voia 
să spună prin aceste cuvinte : „Aveţi bunătatea să 
căutaţi paşaportul dumneavoastră.” 

Intr-adevăr, ea începu să caute, dar în buzunare, 
unde nu se găsea. 

— Eh ! spuse o voce nerăbdătoare şi plină de 
ameninţări, vedeţi bine că n-au nici un fel de paşaport. 

— Ba da, domnilor, spuse regina, avem unul, dar 
neştiind că ne va fi cerut, doamna baroană de Korff nu 
mai ştie unde l-a pus. 

Un fel de huiduială se ridică din mulţime, indicînd 
că lumea nu se lăsa păcălită de acest subterfugiu. 

— Putem face ceva mai simplu, spuse Sausse. 
Vizitii, conduceţi trăsura în faţa magazinului meu. 
Aceşti domni şi aceste doamne vor intra la mine, şi 
acolo toate se vor lămuri. Vizitii, înainte ! Domnilor din 
garda naţională, escortaţi trăsura. 

Această invitaţie semăna prea bine a ordin pentru 
ca cineva să încerce să i se sustragă. De altfel, chiar 
dacă ar fi încercat, n-ar fi reuşit. Clopotul de alarmă 
continua să sune, toba continua să bată şi mulţimea 
care înconjura trăsura sporea în fiece moment. Trăsura 
se puse în mers. 

— Oh ! Damas, Damas ! murmură regele. Dacă ar 
sosi înainte să ajungem la această casă blestemată ! 

Regina nu spunea nimic. Se gîndea la Charny, îşi 
înăbuşea suspinele şi îşi reţinea lacrimile. 

Ajunseră la uşa magazinului lui Sausse fără să fi 
auzit vorbindu-se de domnul Damas. 

Ce se mai întîimplase şi cine-l oprea pe acest 
gentilom, pe al cărui devotament ştiau că puteau 
conta, să execute ordinele ce le primise şi promisiunea 
făcută ? 

O vom spune în două cuvinte, să iasă pentru 
totdeauna la lumină fiecare punct din această lugubră 
povestire!. 

L-am lăsat pe domnul de Damas ordonînd 
înşeuarea cailor după semnalul gorniştilor. Pentru mai 
multă siguranţă, aceştia fuseseră reţinuţi în locuinţa 
sa. 

In momentul în care răsună primul sunet, Damas 
luă banii din sertarul mesei, scoţind totodată şi cîteva 
hîrtii pe care nu voia nici să le lase în urma sa, nici să 
le ia cu el. 

Se ocupa de această treabă, cînd uşa camerei 
sale se deschise şi mai mulţi membri ai municipalităţii 
apărură în prag. Unul dintre ei se apropie de conte. 

— Ce doriţi de la mine ? întrebă el foarte mirat de 
neaşteptata vizită şi, ridicîndu-se spre a ascunde o pe- 
reche de pistoale aşezate pe cămin. 

— Domnule conte, răspunse politicos dar ferm 
unul dintre vizitatori, dorim să ştim de ce plecaţi la 
această oră. 

Domnul de Damas îl privi cu uimire pe acel ce-şi 
permitea să pună o asemenea întrebare unui ofiţer 
superior din armata regelui şi răspunse : 

— Dar e foarte simplu, domnule. Plec în acest 
moment pentru că am primit ordin. 

— În ce scop plecaţi, domnule colonel? insistă 
acelaşi. 

Domnul de Damas fixă asupra lui o privire din ce 
în ce mai mirată. 

— In ce scop plec ? Mai întîi nici eu nu-l ştiu, și- 
apoi, chiar de l-aş şti, nu vi l-aş spune în nici un caz. 


1 „Povestea momentului tragic cînd regele a fost arestat este 
şi va fi întotdeauna trunchiat cunoscută. Principalii istorici ai călăto- 
riei spre Varennes n-au ştiut nimic decit din auzite. Domnii de 
Bouillé, tatăl şi fiul, nu se aflau acolo, iar domnii de Choiseul şi de 
Goguelat nu sosiră decît o oră după momentul fatal ; domnul 
Deslon încă şi mai tîrziu.” — Michelet (N.A.) 

Delegații municipalității se  priviră între ei, 
încurajindu-se reciproc prin gesturi. Astfel încît cel ce 
se adresase domnului Damas continuă. 

— Domnule, spuse el, dorinţa municipalităţii din 
Clermont este să plecaţi nu în această seară, ci de-abia 
mîine de dimineaţă. 

Damas zimbi cu acel zimbet rău de soldat căruia i 
se cere, fie din ignoranță, fie din speranţa de a-l 
intimida, un lucru incompatibil cu legile disciplinei. 

— Ah ! spuse el, e dorinţa municipalităţii din Cler- 
mont să rămîn pînă miine dimineaţă ? 

— Da. 

— Ei bine, domnule, spuneţi municipalităţii din 
Clermont că am supremul regret de a trebui să refuz 
această dorinţă, ţinînd seama că nici o lege — pe care 
cel puţin o cunosc — nu autorizează municipalitatea 
din Clermont să împiedice marşul trupelor. În ce mă 
priveşte, n-am de primit ordine decît de la superiorul 
meu militar, şi iată ordinul de plecare. 

Spunînd aceasta domnul de Damas întinse ordinul 
spre deputaţii municipali. 

Cel ce se afla mai aproape de conte îl luă din 
mîinile sale şi-l transmise însoţitorilor săi, pe cînd 
Damas lua pistoalele puse dinainte pe cămin şi 
ascunse de trupul său. După ce cercetă împreună cu 
colegii săi hirtia, acelaşi membru al municipalităţii 
care-i vorbise şi înainte îi spuse : 

— Domnule, cu cît mai precis este acest ordin, cu 
atit mai mult trebuie să ne opunem executării sale, 
căci, fără îndoială, vă ordonă un lucru care, în interesul 
Franţei, nu trebuie să se împlinească. Vă anunţ aşadar, 
în numele naţiunii, că vă arestez. 

— lar, eu, domnilor, spuse contele scoţind cele 
două pistoale şi îndreptîindu-le asupra celor doi 
funcţionari municipali ce se aflau mai aproape de el, vă 
anunţ că plec. 

Funcţionarii municipali nu se aşteptau la această 
ameninţare cu arma. Un prim sentiment de teamă sau 
poate de mirare îi făcu să se dea la o parte din faţa 
domnului Damas. Acesta trecu pragul salonului, se 
repezi în anticameră închizînd uşa de două ori cu 
cheia, se repezi pe scări, îşi găsi calul la poartă, sări pe 
el, se duse în goana mare în piaţă unde se aduna 
regimentul şi, adresîndu-se domnului de Floirac, unul 
dintre ofiţerii săi pe care îl găsi pe cal, spuse : 

— Trebuie să scăpăm de aici cum putem, dar 
important este ca regele să fie salvat. 

Pentru domnul de Damas, care ignora plecarea lui 
Drouet din Sainte-Menehould, care nu cunoştea decit 
insurecția din Clermont, regele era salvat fiindcă 
trecuse de Clermont şi urma să ajungă la Varennes, 
unde staţiona schimbul domnului de Chioseul şi husarii 
lui Lauzun, de sub comanda domnilor Jules de Bouillé şi 
de Raigecourt . 

Oricum, pentru mai multă siguranţă, adresîndu-se 
caporalului regimentului, care se înapoiase în piaţă 
printre primii, împreună cu furierii şi cîţiva husari, îi 
spuse pe şoptite : 

— Domnule Rémy, plecaţi. Luaţi-o pe drumul spre 
Varennes, duceţi-vă în goana mare, găsiţi trăsurile care 
tocmai au trecut. Răspundeţi cu capul ! 

Caporalul dădu pinteni calului şi plecă împreună 
cu curierii şi patru dragoni, dar, ieşind din Clermont şi 
ajungînd într-un loc unde şoseaua se bifurca, o luă pe 
drumul greşit şi se rătăci. 

Toate merseră pe dos în această noapte fatală ! 

In piaţă, trupa se aduna încet. Funcţionarii munici- 
pali închişi în casa domnului de Damas ieşiseră cu uşu- 
rinţă din închisoarea lor, forţînd uşa. Ei aţiţară poporul 
şi garda naţională, care se aduna cu altfel de 
înflăcărare şi alt entuziasm decît dragonii. Damas 
observă că orice mişcare a lui era urmărită de cîteva 
arme cu ţeava îndreptată spre el, ceea ce era 

îngrijorător. Vedea că ostaşii sînt îngrijoraţi şi trecea 
printre rîndurile lor încercînd să le trezească 
devotamentul faţă de rege, dar soldaţii clătinau din 
cap. Deşi nu erau încă adunaţi cu toţii, el gîndi că era 
timpul să plece. Dădu ordinul de pornire în marş, dar 
nimeni nu mişcă. În acest timp, delegaţii municipali 
strigau : 

— Dragoni ! Ofițerii voştri sînt nişte trădători. Ei 
vă duc la măcel ! Dragonii sînt patrioţi... Trăiască 
dragonii ! 

Soldaţilor gărzii naţionale şi poporului ei le strigau 


— Trăiască națiunea ! 

La început, domnul de Damas, care dăduse în 
şoaptă ordinul de plecare, crezu că acest ordin nu 
fusese auzit. El se întoarse şi-i văzu pe dragonii din al 
doilea rînd descălecînd şi fraternizînd cu poporul. 

Inţelese atunci că nu mai era nimic de aşteptat de 
la oamenii săi. Dintr-o privire îi reuni pe ofiţeri în jurul 
său. 

— Domnilor, spuse el, soldaţii îl trădează pe 
rege... Fac apel la spiritul ostăşesc al gentilomilor. Cine 
mă iubeşte, să mă urmeze! La Varennes ! 

Şi, înfigînd pintenii în coastele calului, se avîntă 
primul în mijlocul mulţimii, urmat de domnul de Floirac 
şi de trei ofiţeri. Aceşti trei ofiţeri, mai bine spus 
subofiţeri, erau adjutantul Fouck şi sergenţii Saint- 
Charles şi La Poterie. 

Cinci sau şase dragoni devotați ieşiră din rînd şi-l 
urmară şi ei pe domnul de Damas. 

Cîteva gloanţe trase împotriva eroicilor fugari nu-i 
nimeriră. 

lată de ce domnul de Damas şi dragonii săi nu 
erau prezenţi pentru a-l apăra, cînd regele fu reţinut 
sub bolta turnului vămii din Varennes, apoi obligat să 
coboare din trăsură şi dus la domnul Sausse, 
procurorul comunei. 

Capitolul 80 
CASA DOMNULUI SAUSSE 


Casa domnului Sausse, sau cel puţin ce văzură din 
ea iluştrii prizonieri şi tovarăşii lor întru nenorocire, se 
compunea dintr-o băcănie, în fundul căreia, printr-o 
uşă cu geam, apărea o sufragerie. De aici, stînd la 
masă, puteau fi văzuţi clienţii care intrau în băcănie, 
intrare anunţată de altfel de un clopoțel cu un sunet 
ascuţit, pus în mişcare la deschiderea unei uşiţe joase 
cu geam. 

Mergînd cu cîţiva paşi înaintea călătorilor, 
procurorul comunei intrase primul. 

Cei peste o sută de oameni, care însoţiseră 
trăsura, rămaseră în faţa casei domnului Sausse, 
situată într-o piaţetă. 

— Ei bine ? spuse regele intrînd. 

— Ei bine, domnule, răspunse Sausse, a fost 
vorba de paşaport. Dacă doamna care spune că e 
stăpîna trăsurii binevoieşte să-l arate pe al său, îl voi 
duce la municipalitate, unde consiliul se află adunat, să 
vadă dacă e valabil. 

Regele făcu semn doamnei de Tourzel să dea 
paşaportul. Ea scoase preţioasa hirtie din buzunar şi o 
încredinţă mi:inilor domnului Sausse. El îşi rugă soţia să 
facă misterioşilor oaspeţi onorurile casei şi plecă spre 
primărie. 

Acolo spiritele erau deosebit de înfierbîntate, căci 
Drouet participa la şedinţă. Domnul Sausse intră cu pa- 
şaportul, pe care-l depuse în fata primarului. 

Am citit înainte conţinutul paşaportului, astfel încît 
cititorul îl cunoaşte şi nu mai e nimic nou de adăugat. 

După ce îl citi, primarul spuse : 

— Domnilor, paşaportul este bun şi în cea mai 
perfectă regulă. 

— Bun ? repetară cu mirare vreo zece glasuri. 

Şi în acelaşi timp o mulţime de miini întinse cerură 
să-l cerceteze. 

— Este fără îndoială bun, spuse primarul, fiindcă 
are semnătura regelui. 

Dar Drouet aproape că-l smulse din miinile ce-l 
ţineau. 

— Semnat de rege ! spuse el. Fie ! Dar e semnat 
şi de Adunarea Naţională ? 

— Da, spuse unul din vecinii săi, care citea 
paşaportul în acelaşi timp cu Drouet, la lumina 
luminării. lată semnătura membrilor unuia din 
comitete. 

— De acord, reluă Drouet, dar e semnat şi de 
preşedinte ? Şi de altfel, tranşă tînărul patriot, nu asta 
e problema. Călătorii nu sînt doamna de Korff, 
rusoaică, împreună cu copiii ei, intendentul, două 
doamne de companie şi trei servitori. Călătorii sînt 
regele, regina, delfinul, Madame Royale, Madame 
Elisabeth, o oarecare doamnă de la curte şi trei 
servitori — în sfîrşit, întreaga familie regală ! Vreţi sau 
nu vreţi să lăsaţi să plece din Franţa familia regală ? 

Problema se punea sub aspectul său real. Dar, 
pusă astfel, era greu de rezolvat de nişte bieţi 
funcţionari municipali ai unui oraş de mîna treia ca 
Varennes. 

Prin urmare, deliberară, şi această deliberare, 
ameninţind să se lungească prea mult, procurorul 
hotărî să-i lase pe delegaţii municipiului să chibzuiască 
mai departe şi plecă spre casă. 

li găsi pe călători în picioare în prăvălia sa. Mai 
întîi doamna Sausse îi invitase stăruitor să urce în 
camera sa, apoi să ia loc în prăvălie, să le servească 
ceva de mîncare; dar refuzară cu toţii. Li se părea că 
dacă s-ar instala în această casă, sau s-ar aşeza, sau ar 
accepta ceva, ar face o concesie celor care-i reţinuseră 
şi ar renunţa la o plecare imediată, obiect al tuturor 
dorințelor lor. 

Toate facultăţile lor erau — ca să spunem aşa — 
oprite în loc pînă la înapoierea stăpînului casei, care 
trebuia să le comunice hotărîrea municipalităţii asupra 
problemei atît de importante a paşaportului. 

Deodată procurorul fu văzut croindu-şi drum prin 
mulţimea care se îmbulzea la uşă şi depunînd eforturi 
pentru a intra în casă. Regele făcu trei paşi în 
intîmpinarea lui. 

— Ei bine ? îl întrebă el cu o nelinişte pe care 
încerca în zadar s-o ascundă şi care se manifesta 
împotriva voinţei sale. Ei bine, ce-i cu paşaportul ? 

— Paşaportul, răspunse domnul Sausse, trebuie 
să spun că stîrneşte o gravă discuţie la municipalitate 
în acest moment. 

— Ce fel de discuţie ? întrebă Ludovic al XVI-lea. 
Există cumva îndoieli asupra valabilităţii sale? 

— Nu, dar există îndoieli că el ar aparţine cu 
adevărat doamnei de Korff, şi se răspîndeşte zvonul că, 
în realitate, regele şi familia sa, pe care avem fericirea 
să-l adăpostim înlăuntrul zidurilor noastre... 

Ludovic al XVI-lea ezită un moment să răspundă, 
apoi, deodată, resemnîndu-se : 

— Ei bine, da, domnule, spuse el, eu sînt regele ! 
lat-o pe regină ! lată copiii mei ! Şi vă rog să ne trataţi 
cu consideraţia pe care au avut-o întotdeauna francezii 
pentru regii lor ! 

Am mai spus-o, uşa către stradă rămăsese 
deschisă. Un mare număr de curioşi se îmbulzeau în 
faţa ei. Cuvintele regelui fură auzite nu numai înăuntru, 
dar şi afară. 

Din nefericire, dacă cel ce le rostise le-a spus cu o 
anumită demnitate, haina sa cenuşie, pantalonii şi 
ciorapii cenuşii şi mica sa perucă nu corespundeau 
deloc acestei demnități. 

lată sub ce deghizare nedemnă poate fi întîlnit un 
rege al Franţei! 


696 


Regina simţi impresia produsă asupra acestei 
mulţimi, şi roşeaţa i se urcă în obraji. 

— Să acceptăm ce ne-a oferit doamna Sausse, 
spuse ea cu vioiciune, şi să ne urcăm la etaj. 

Domnul Sausse luă o lumînare şi se repezi pe 
scară pentru a arăta drumul iluştrilor săi oaspeţi. 

Intre timp, vestea că într-adevăr regele este acela 
care se află la Varennes şi că mărturisirea a fost făcută 
chiar de gura sa, zbura ca vintul şi se răspîndea în tot 
oraşul. 

Un om intră foarte înspăimîntat în primărie. 

— Domnilor, spuse el, călătorii arestaţi în casa 
domnului Sausse sînt cu adevărat regele şi familia 
regală ! Am auzit mărturisirea din propria sa gură. 

— Ei bine, domnilor, exclamă Drouet, ce vă 
spuneam ? 

În acelaşi timp se auzea freamătul mulţimii în tot 
oraşul, toba bătea şi clopotul de alarmă continua să 
sune. 

Acum putem să ne întrebăm, cum e cu putinţă ca 
toate aceste zvonuri şi tot acest zgomot să nu-i fi atras 
în centrul oraşului şi alături de fugari pe domnul de 
Bouille!, de Raigecourt şi pe husarii ce se găseau la 
Varennes să-l aştepte pe rege ? 

O vom spune imediat. 

Pe la nouă seara, cei doi tineri ofiţeri tocmai intrau 
în hotelul „Grand-Monarque” cînd auziră huruitul unei 
trăsuri. Amîndoi se aflau într-o sală de la parter şi aler- 
gară la fereastră. Trăsura era o simplă cabrioletă. 
Totuşi, cei doi gentilomi erau pregătiţi, la nevoie, să 
scoată caii de schimb. Dar călătorul pe care-l zăriră nu 
era regele. Era un personaj grotesc, avînd pe cap o 
pălărie cu boruri largi, împopoţonat cu o enormă 


1 Acest domn de Bouillé era Jules, şi nit Louis de Bouillé, pe 
care l-am văzut apărînd în cursul acestei povestiri şi care a pătruns 
deghizat în ajutor de lăcătuş în fierăria regelui. (N. A.) 

mantie îmblănită. Tocmai se dădură un pas înapoi cînd 
călătorul le strigă : 

— Hei ! domnilor! Vreunul din dumneavoastră nu 
e cumva cavalerul Jules de Bouille ? 

Cavalerul se opri din retragere. 

— Da, domnule, spuse, eu sînt. 

— İn acest caz, spuse omul cu mantia îmblănită şi 
cu pălăria cu boruri mari, am multe lucruri să vă spun. 

— Domnule, spuse cavalerul de Bouillé, sînt gata 
să le ascult, deşi nu am onoarea să vă cunosc. Dar 
daţi-vă osteneala să coboriţi din trăsură şi să intraţi în 
acest han, să facem cunoştinţă. 

— Cu plăcere, domnule cavaler, cu plăcere ! 
exclamă omul cu mantia îmblănită. 

Şi, sărind din trăsură fără să atingă scăricica, intră 
în mare grabă în han. Cavalerul observă că era foarte 
speriat. 

— Ah ! domnule cavaler, spuse necunoscutul, îmi 
veţi da caii pe care-i aveţi aici, nu-i aşa ? 

— Cum ? Caii pe care-i am aici ? răspunse 
cavalerul Bouillé, speriat la rîndul său. 

— Da ! Da ! Mi-i veţi da ! Nu-i nevoie să-mi 
ascundeţi nimic... Ştiu tot! 

— Domnule, permiteţi-mi să vă mărturisesc că 
surpriza mă opreşte să vă răspund, reluă Bouillé, şi că 
nu înţeleg nici o vorbă din tot ce vreţi să spuneţi. 

— Vă repet că ştiu tot, insistă călătorul. Regele a 
plecat din Paris ieri noapte... dar se pare că nu a putut 
urma drumul plănuit. L-am şi prevenit pe domnul de 
Damas şi el şi-a retras posturile de observaţie. 
Regimentul de dragoni s-a răzvrătit. La Clermont e 
insurecție... Am avut mari greutăţi să răzbesc, eu, cel 
care vă vorbesc ! 

— Dar, în sfîrşit, dumneavoastră, care-mi vorbiţi, 
spuse domnul de Bouillé, cine sînteţi ? 

— Sînt Leonard, coaforul reginei. Cum, nu mă cu- 
noaşteţi ? Imaginaţi-vă, domnul de Choiseul m-a adus 


698 


cu el fără voia mea. Tocmai îi aduceam diamantele 
reginei şi ale doamnei Elisabeth şi, cînd mă gîndesc, 
domnule, că fratele meu, a cărui pălărie şi blană o port, 
nu ştie ce s-a întîmplat cu mine... 

Şi Leonard se plimba cu paşi mari prin sală, 
ridicînd disperat braţele spre tavan. 

Domnul de Bouillé începu să înţeleagă. 

— Ah ! dumneavoastră sînteţi domnul Léonard ! 
spuse el. 

— Desigur că sînt Leonard, reluă călătorul, 
omiţînd, în maniera oamenilor mari, titlul ce i-l dăduse 
cavalerul de Bouillé. Şi acum, fiindcă mă cunoaşteţi, 
îmi veţi da caii, nu-i aşa ? 

— Domnule Leonard, reluă cavalerul, 
încăpăţinîndu-se să-l facă pe ilustrul coafor să reintre 
în pielea muritorilor de rînd, caii pe care-i am aici sînt 
ai regelui şi nimeni nu se va putea servi de ei în afara 
lui! 

— Dar de vreme ce vă spun, domnule, că e 
probabil ca regele să nu treacă pe aici... 

— E-adevărat, domnule Leonard, dar regele 
poate să şi treacă, şi dacă trece fără să găsească caii, 
şi dacă-i spun că vi i-am dat dumneavoastră, poate îmi 
va răspunde că nu sînt întreg la minte. 

— Cum, spuse Leonard, credeţi că regele s-ar 
înfuria că i-am luat caii în situaţia dificilă în care ne 
găsim ? 

Cavalerul nu se putu opri să zîmbească şi 
răspunse: 

— Nu pretind că regele v-ar dezaproba fiindcă i- 
aţi luat caii, dar va socoti cu siguranţă că am greşit 
dîndu-vi-i. 

— Ah ! spuse Leonard, ah ! drace !... N-am privit 
problema din acest punct de vedere ! Aşadar, refuzaţi 
să-mi daţi caii, domnule cavaler? 

— Intocmai. 

Léonard scoase un suspin. 


699 


— Dar, cel puţin, spuse el revenind cu insistenţă, 
vă veţi strădui să mi se dea nişte cai. 

— Ah ! cît despre asta, dragă domnule Léonard, 
asta-i şi dorinţa mea ! 

Leonard fiind realmente un musafir stînjenitor, 
domnul de Bouillé se grăbea să scape de el. in 
consecinţă, îl chemă pe patronul hanului „Grand 
Monarque”, îl rugă să caute nişte cai care să-l ducă pe 
călător pînă la Dun şi, după această recomandare, îl 
lăsă în voia soartei, spunîndu-i, ceea ce era adevărat, 
că pleacă după veşti. 

Cei doi ofiţeri intrară într-adevăr în oraş, îl traver- 
sară de la un cap la altul, făcură un sfert de leghe pe 
drumul spre Paris, nu văzură şi nu aflară nimic şi — 
începînd să creadă că regele, fiind în întîrziere cu 
aproape zece ore, nu va mai trece — se înapoiară la 
han. 

Leonard tocmai plecase. Era ora unsprezece. 

Foarte îngrijoraţi, chiar înainte de a fi auzit 
spusele coaforului, către ora nouă şi un sfert trimiseră 
o ordonanţă după veşti. Era ordonanța care se 
încrucişase cu trăsurile la ieşirea din Clermont, pe care 
am văzut-o apoi sosind la domnul de Damas. 

Cei doi ofiţeri aşteptară pînă la miezul nopţii. La 
miezul nopţii se  culcară, însă îmbrăcați. La 
douăsprezece şi jumătate fură treziţi de clopotul de 
alarmă, de tobă şi de strigăte. Scoase capul pe 
fereastra hanului şi văzură tot oraşul în fierbere, 
alergînd, mai bine zis năpustindu-se spre primărie. 

Cei doi ofiţeri se duseră la grajduri, scoaseră caii 
regelui, îi duseră în afara oraşului, astfel încît în cazul 
cînd regele ar trece prin Varennes să-i găsească acolo. 
Apoi reveniră să-şi caute proprii cai, pe care-i duseră 
lîngă cei ai regelui. 

Dar aceste plecări şi veniri n-au trecut 
neobservate şi au stîrnit bănuieli şi, pentru a ieşi din 

han cu caii lor personali, au avut de înfruntat un fel de 
bătălie, în care s-au şi tras asupra lor cîteva gloanţe. 

În acelaşi timp, în mijlocul strigătelor şi 
amenințărilor, au aflat că regele a fost arestat şi dus la 
procurorul comunei. 

Ţinură sfat asupra celor ce aveau de făcut. 
Trebuia oare să-i adune pe husari şi să încerce 
eliberarea regelui? Trebuia oare să încalece şi să-l 
anunţe pe marchizul de Bouillé, pe care îl vor întâlni, 
după toate probabilitățile, la Dun, şi cu siguranţă la 
Stenay ? 

Or, distanţa de la Dun pînă la Varennes era de 
numai cinci leghe, iar pînă la Stenay de numai opt. 
Într-o oră şi jumătate puteau fi la Dun, în două ore la 
Stenay, apoi ar fi pornit îndată în marş spre Varennes, 
cu micul corp de armată comandat de marchizul de 
Bouillé. 

Se opriră asupra acestei ultime soluții şi exact la o 
jumătate de oră după miezul nopţii, cînd regele se 
hotăra să se urce în camera procurorului comunei, au 
decis să abandoneze caii de schimb ce le fuseseră 
încredinţaţi, pornind în galop spre Dun. 

Era însă un sprijin nemijlocit pe care regele se 
bizuia, dar pe care îl pierdea ! 

Capitolul 81, 
SFATUL DISPERARII 


Ne amintim situaţia în care se afla domnul de 
Choiseul, comandantul primului post de la Pont-de- 
Sommevelle. Văzînd că insurecția lua proporţii şi voind 
să evite lupta, spusese într-o doară că tezaurul trecuse 
probabil şi se replie spre Varennes, fără să-l mai 
aştepte pe rege. 

Numai că, pentru a nu trece prin Sainte- 
Menehould, care, ne amintim, era în mare fierbere, el o 
luase pe scurtătură, avînd grijă, pînă în momentul în 
care părăsise şoseaua, să nu meargă decit la pas, dînd 
astfel o şansă curierului să-l ajungă. Dar curierul nu-l 
ajunse şi, la Orbeval, o luase iar pe scurtătură. 

In spatele lui trecea Isidore. 

Domnul de Choiseul era încredinţat că regele 
fusese oprit de un eveniment neprevăzut. De altfel, 
dacă ar fi avut fericirea să se înşele şi dacă regele 
continua drumul, nu-l va găsi oare pe domnul Dandoins 
la Sainte-Menehould şi pe domnul de Damas la 
Clermont ? 

Am văzut ce i s-a întîmplat domnului Dandoins, 
reţinut de oamenii săi la primărie şi domnului de 
Damas obligat să fugă aproape singur. 

Dar ceea ce nouă ne este cunoscut, nouă care 
planăm de la înălţimea a şaizeci de ani asupra acestei 
îngrozitoare zile şi care avem sub ochi relatarea 
fiecăruia dintre actorii acestei mari drame, îi era încă 
ascuns domnului de Choiseul de norul prezentului. 
Ducele, care o luase pe scurtătură la Orbeval, ajunse 
deci pe înnoptate în pădurea Varennes, chiar în 
momentul cînd Charny, în altă parte a pădurii, se 
înfunda sub arbori în urmărirea lui Drouet. In ultimul 
sat de pe lizieră, adică la Newville-au-Pont, el a fost 
nevoit să piardă o jumătate de oră aşteptind o călăuză. 

Între timp, clopotul de alarmă suna în toate satele 
înconjurătoare şi o ariergardă de patru husari era 
capturată de ţărani. Prevenit, domnul de Choiseul nu 
reuşi să ajungă pînă la ei decit printr-un atac violent. 
Astfel cei patru husari au fost eliberaţi. 

Dar, începînd din acest moment, clopotul de 
alarmă se făcu auzit cu furie şi nu se mai opri. 

Drumul prin această pădure era deosebit de 
anevoios şi uneori chiar periculos. Călăuza, fie 
intenţionat, fie fără voie, rătăci mica trupă. Un husar 
căzu într-o prăpastie şi pierdură trei sferturi de oră să-l 
salveze. Aceste trei sferturi de oră erau exact acelea în 
timpul cărora regele fusese oprit, constrîns să coboare 
din trăsură şi dus la domnul Sausse. 

La o jumătate de oră după miezul nopţii, cînd 
domnii de Bouillé şi de Raigecourt goneau pe şoseaua 
spre Dun, domnul de Choiseul, cu cei patruzeci de 
husari ai săi, intra prin celălalt capăt al oraşului, sosind 
pe drumul făcut pe scurtătură. 

La înălţimea podului a fost întîmpinat cu un 
viguros „Stai ! Cine-i ?” 

Acest „Stai ! Cine-i ?” fusese strigat de un soldat 
din garda naţională, care făcea de pază. 

— Franţa ! Lauzun-husari ! răspunse domnul de 
Choiseul. 

— Nu se trece ! răspunse soldatul. 

Şi chemă la arme ! 

Chiar în acelaşi moment se produse o mişcare în 
rîndul populaţiei. Se putea vedea cum se adună în 
noapte grupuri mari de oameni înarmaţi şi, la lumina 
torţelor şi a luminilor ce apăreau la ferestre, puşti 
strălucind pe străzi. 

Neştiind cu cine are de-a face, nici ce se 
întîmplase, domnul de Choiseul vru mai întîi să spună 
cine e. Începu prin a cere să fie pus în legătură cu 
postul de poliţie al detaşamentului stabilit la Varennes. 
Această cerere duse la lungi pertractări. In cele din 

urmă hotărîră să se supună dorinţei domnului de 
Choiseul. 

Dar, pe cînd se lua şi se executa această hotărîre, 
domnul de Choiseul putea vedea că soldaţii gărzii 
naţionale îşi foloseau timpul pentru a pregăti mijloace 
de apărare. Făceau mormane de copaci tăiaţi şi 
orientau spre el şi spre cei patruzeci de oameni ai săi 
gurile a două mici tunuri. Pe cînd ochitorul îşi vedea de 
lucru, sosi grupul postului de poliţie al husarilor, dar pe 
jos. Oamenii care îl alcătuiau nu ştiau nimic în afară de 
faptul că regele, după cum li se spusese, tocmai fusese 
arestat şi dus în comună. Ei fuseseră surprinşi de 
populaţie şi daţi jos de pe cai. Nu ştiau ce s-a întîmplat 
cu camarazii lor. 

Terminînd de dat aceste explicaţii, domnului de 
Choiseul i se păru că vede înaintînd în mijlocul întuneri- 
cului o mică trupă de călăreţi şi auzi în acelaşi timp 
strigîndu-se : „Stai ! Cine-i ?” 

— Franţa ! răspunse o voce. 

— Ce regiment ? 

— Dragonii lui Monsieur ! 

La aceste cuvinte răsună o împuşcătură trasă de 
un soldat din garda naţională. 

— Bine ! spuse în şoaptă domnul de Choiseul 
subofiţerului care se găsea lîngă el, iată-l pe domnul 
Damas şi dragonii săi. 

Şi, fără să mai aştepte, se eliberă de cei doi 
oameni care se cramponaseră de friîul calului său şi-i 
strigau că e obligat să se supună municipalităţii. 
Luîndu-i prin surprindere pe cei ce voiau să-l aresteze, 
forţă trecerea şi intră prin furnicarul de oameni şi pe 
străzile iluminate. 

Apropiindu-se de casa domnului Sausse, zări 
trăsura regelui deshămată, apoi o piaţetă în care, în 
faţa unei case modeste, staţiona o gardă numeroasă. 
Pentru a nu pune trupa în contact cu locuitorii, se duse 
drept la cazarma husarilor, a cărei poziţie o cunoştea. 


704 


Cazarma era goală, închise în ea pe cei patruzeci de 
husari ai săi. leşind, fu oprit de doi oameni veniţi de la 
primărie, care-l somară să meargă cu «ei la 
municipalitate. Dar cum domnul de Choiseul se afla la 
o distanţă de unde putea fi auzit de husarii săi, îi puse 
la respect pe cei doi oameni, spunîndu-le că se va duce 
la primărie cînd va avea vreme. Ordonă apoi sentinelei 
să nu lase pe nimeni să intre. 

Cîţiva grăjdari rămăseseră în cazarmă. Ducele îi 
interogă şi află că husarii, neştiind ce s-a întîmplat cu 
şefii lor, au plecat în oraş cu burghezii care au venit să- 
i ia şi chefuiesc cu ei. 

La această ştire, domnul de Choiseul intră în 
cazarmă. Rămăsese doar cu cei patruzeci de oameni, 
ai căror cai făcuseră în acea zi mai mult de douăzeci de 
leghe. Oamenii şi caii erau istoviţi. 

Cu toate acestea, nu era de şovăit în situaţia în 
care se găsea. Incepu să verifice pistoalele, spre a 
vedea dacă erau încărcate. Apoi comunică husarilor în 
limba germană — aceştia nu înțelegeau o boabă de 
franceză — că se aflau la Varennes, că regele, regina şi 
familia regală sînt arestaţi, că trebuia să-i scape din 
mîinile celor ce-i ţineau prizonieri, sau să moară. 

Cuvîntarea a fost scurtă, dar înflăcărată. Ea păru 
să producă o puternică impresie asupra husarilor. Der 
könig ! die königin !! repetau ei cu mirare. 

Domnul de Choiseul nu le lăsă vreme să se 
calmeze. Le ordonă să ia sabia în mînă, să se 
încoloneze cîte patru. Apoi porni în trap mare spre casa 
unde văzuse o gardă militară, presimţind că acolo era 
prizonier regele. Ajuns în faţa locuinţei procurorului el 
plasă la uşă două sentinele călare şi descălecă pentru 
a intra în casă, în mijlocul invectivelor membrilor din 
garda naţională. 

In momentul în care era pe cale să treacă pragul, 
simţi că cineva îi atinge umărul. Se întoarse şi îl văzu 


1 Regele ! regina ! (În germană în original.) 

pe contele Charles de Damas, al cărui glas îl 
recunoscuse cînd răspunsese gărzii naţionale la „Cine-i 
?” Poate că domnul de Choiseul se bizuise un pic pe 
acest ajutor. 

— Ah! Dumneavoastră sînteţi ! spuse el. Aveţi 
oameni ? 

— Sînt singur sau aproape singur, răspunse 
domnul de Damas. 

— Cum se poate ? 

— Regimentul meu a refuzat să mă urmeze şi mă 
aflu aici cu cîţiva ostaşi. 

— Ce nenorocire ! Dar nu-i nimic, îmi rămîn cei 
patruzeci de husari ai mei. Să vedem ce vom putea 
realiza cu ei. 

Regele primea o delegaţie din partea comunei, 
condusă de domnul Sausse. Această delegaţie venise 
să-i spună lui Ludovic al XVI-lea : 

— Deoarece locuitorii din Varennes sînt siguri că 
au fericirea să aibă în mijlocul lor pe suveran, vin să-i 
primească ordinele. 

— Ordinele mele ? răspunse regele. Dispuneţi 
atunci ca trăsurile mele să fie pregătite şi să pot pleca. 

Nu se ştie ce avea de gînd să răspundă la această 
cerere precisă delegaţia municipalităţii, cînd se auzi 
galopul cailor domnului de Choiseul şi fură văzuţi prin 
fereastră, husarii orînduindu-se în piaţă, cu sabia în 
mînă. Regina tresări şi o rază de bucurie trecu prin 
ochii ei. 

— Sîntem salvați! murmură ea la urechea 
doamnei Elisabeth. 

— Să dea Dumnezeu ! răspunse pioasa femeie. 

Regele se ridică în picioare şi aşteptă. Funcţionarii 
municipali se priviră îngrijoraţi. 

In acest moment se iscă mare gălăgie în 
anticamera păzită de ţărani înarmaţi cu seceri. Avu loc 
un schimb de cuvinte, apoi o ciocnire, şi domnul de 
Choiseul apăru în prag, fără pălărie, cu sabia în mînă. 


706 


Peste umărul său se vedea capul palid, dar hotărît, al 
domnului de Damas. 

In privirea celor doi ofiţeri mocnea o asemenea 
ameninţare, încît delegaţii comunei se îndepărtară, 
lăsînd liber spaţiul care-i despărţea pe noii veniţi de 
rege şi de familia regală. 

Cînd  intrară, interiorul camerei prezenta 
următorul tablou : 

In mijloc se afla o masă pe care erau aşezate o 
sticlă de vin începută, pîine şi cîteva pahare. 

Regele şi regina, în picioare, îi ascultau pe 
delegaţii comunei ; lîngă fereastră stătea Madame 
Elisabeth şi Madame Royale ; pe patul pe jumătate 
desfăcut dormea, istovit de oboseală, delfinul; lîngă el 
şedea doamna de Tourzel, cu capul sprijinit în mini şi, 
în picioare în spatele ei, doamnele Brunier şi de 
Newville ; în sfîrşit, cei doi ofiţeri din garda personală a 
regelui şi Isidore de Charny, zdrobit în acelaşi timp de 
oboseală şi de durere, se pierdeau în penumbra din 
fundul încăperii, pe jumătate culcaţi pe scaune. 

Zărindu-l pe domnul de Choiseul, regina traversă 
camera în toată lungimea ei şi, luîndu-l de mînă, îi 
spuse : 

— Ah ! domnule de Choiseul, dumneavoastră sîn- 
teţi !... Fiţi binevenit! 

— Vai ! doamnă, spuse ducele. Mi se pare că 
sosesc destul de tirziu... 

— N-are importanță, dacă sosiți în bună 
tovărăşie... 

— Ah ! doamnă, dimpotrivă, sîntem aproape 
singuri. Domnul Dandoins a fost reţinut dimpreună cu 
dragonii săi la municipalitatea din Sainte-Menehould, şi 
domnul de Damas a fost părăsit de ai săi. 

Regina clătină trist din cap. 

— Dar, continuă domnul de Choiseul, unde-i 
cavalerul de Bouillé ? Unde-i domnul de Raigecourt ? 

Şi ducele îi căută din ochi, privind în jurul său. 

Între timp, regele se apropiase. 

— Nici nu i-am zărit pe aceşti domni, spuse el. 

— Sire, spuse domnul de Damas, vă dau cuvintul 
meu de onoare că-i credeam ucişi în faţa roţilor trăsurii 
dumneavoastră. 

— Ce-i de făcut ? spuse regele. 

— Să vă salvăm, Sire, spuse domnul de Damas. 
Aşteptăm ordinele Majestății Voastre. 

— Sire, reluă ducele, am aici patruzeci de husari. 
Au făcut douăzeci de leghe în cursul zilei, dar vor mai 
merge încă pînă la Dun. 

— Dar noi ? spuse regele. 

— Ascultaţi, Sire, răspunse domnul de Choiseul, 
iată singurul lucru ce poate fi făcut. Am patruzeci de 
husari, cum v-am spus. Dau jos de pe cai şapte. 
Dumneavoastră veţi încăleca pe unul din cai luînd 
delfinul în braţe. Regina va încăleca pe al doilea, 
Madame Elisabeth pe al treilea, Madame Royale pe al 
patrulea, iar doamnele de Tourzel, de Neville şi 
Brunier, pe care nu doriţi să le abandonaţi, vor încăleca 
pe ceilalţi trei... Noi vă vom înconjura cu ceilalţi treizeci 
şi trei de husari şi vom acţiona. Astfel vom avea o 
şansă de salvare. Dar, reflectaţi bine, Sire. E o măsură 
care trebuie adoptată chiar în această clipă, dacă de- 
sigur o adoptați, căci peste o oră, sau o jumătate de 
oră, poate chiar peste un sfert de oră, husarii mei vor 
trece de cealaltă parte ! 

Domnul de Choiseul tăcu aşteptind răspunsul 
regelui. Regina părea să adere la proiect şi, cu ochii 
îndreptaţi asupra lui Ludovic al XVI-lea, îl întreba cu 
ardoare din priviri. Dar el, dimpotrivă, părea să evite 
ochii reginei şi influenţa pe care o putea exercita 
asupra lui. Apoi, privindu-l în faţă pe domnul de 
Choiseul, spuse : 

— Da, ştiu bine că e un mijloc, şi poate chiar 
singurul. Dar îmi puteţi răspunde dacă în această 
încăierare inegală între treizeci şi trei de oameni 

împotriva a şapte sau opt sute, o împuşcătură nu l-ar 
putea ucide pe fiul meu sau pe fiica mea, sau pe 
regină, sau pe sora mea ? 

— Sire, răspunse ducele, dacă o asemenea 
nenorocire s-ar produce fiindcă aţi urmat sfatul meu, n- 
aş avea decit să mă împuşc în faţa ochilor Majestății 
Voastre. 

— Ei bine, atunci, spuse regele, în loc să ne lăsăm 
mînaţi de asemenea planuri disperate, să chibzuim la 
rece. 

Regina scoase un suspin şi făcu doi-trei paşi 
înapoi. In această mişcare, în care nu-şi ascundea 
regretul, ea îl întîlni pe Isidore care, atras de zgomotul 
străzii şi continuînd să spere că acest zgomot se datora 
sosirii fratelui său, se apropiase de fereastră. Ei 
schimbară pe şoptite cîteva cuvinte şi Isidore se repezi 
afară. 

Regele continuă, fără să pară a fi observat cele 

petrecute între Isidore şi regină : 
N — Municipalitatea nu refuză să mă lase să trec. 
Imi cere numai să aştept răsăritul soarelui. Nu vorbesc 
despre contele de Charny, care ne este atît de profund 
devotat şi despre care nu avem veşti. Dar cavalerul de 
Bouillé şi domnul de Raigecourt au plecat, aşa cum am 
fost asigurat, la zece minute după sosirea mea aici, 
spre a-l preveni pe marchizul de Bouillé să pună în 
mişcare trupele care, cu siguranţă, sînt pregătite. Dacă 
aş fi singur, v-aş urma sfatul şi aş trece. Dar cu regina, 
cei doi copii, sora mea şi aceste doamne e imposibil de 
riscat cu puţinii oameni pe care-i aveţi, dintre care pe 
cîţiva trebuie să-i mai daţi jos de pe cai, căci vă spun 
că nu voi pleca lăsîndu-i aici pe cei trei ofiţeri din garda 
mea personală ! 

Işi scoase ceasul din buzunar. 

— E aproape ora trei. Tînărul Bouillé a plecat la 
douăsprezece jumătate. Cu siguranţă, tatăl său a 
eşalonat trupele din distanţă în distanţă. Primele vor fi 

avertizate de cavaler şi vor sosi pe rînd... Nu sînt decît 
opt leghe de aici pînă la Stenay. Un om călare le poate 
face în două, sau două ore şi jumătate. Vor sosi, 
aşadar, detaşamente în tot cursul nopţii. Pe la ora cinci 
sau şase va putea fi aici marchizul de Bouille în 
persoană şi atunci, fără nici o primejdie pentru familia 
mea, fără nici o violenţă, vom părăsi Varennes şi ne 
vom continua drumul. 

Domnul de Choiseul recunoştea logica acestui 
raţionament şi, totuşi, instinctul său îi spunea că sînt 
anumite momente în care nu trebuie să asculţi de 
logică. Se întoarse deci spre regină şi o imploră din 
privire să-i dea alte ordine, sau cel puţin să obţină de 
la rege să le revoce pe cele date. 

Dar ea, clătinînd din cap, spuse: 

— Nu vreau să iau nimic asupra mea. E de datoria 
regelui să comande, şi a mea să mă supun. De altfel, 
sînt de părerea regelui : domnul de Bouillé nu poate 
întîrzia să sosească. 

Ducele de Choiseul se înclină, făcu ciţiva paşi 
înapoi, luîndu-l cu el pe domnul de Damas, cu care 
avea nevoie să se sfătuiască, făcînd în acelaşi timp 
semn celor doi bărbaţi din garda regelui să vină şi să ia 
parte la sfatul ce urmau să îl ţină. 

Capitolul 82 
BIATA CATHERINE! 


Încăperea îşi schimbase puţin aspectul. 

Madame Royale nu putuse rezista oboselii şi 
Madame Elisabeth împreună cu doamna de Tourzel au 
culcat-o alături de fratele ei, unde adormi. 

Madame Elisabeth stătea alături, cu capul 
rezemat de un colţ al patului. 

Regina, crispată de furie, stătea în picioare lîngă 
sobă, uitîndu-se pe rînd la rege, care se aşezase pe un 
balot de marfă, şi la cei patru ofiţeri care deliberau 
lîngă uşă. 

O octogenară şedea în genunchi, ca în faţa unui 
altar, lîngă patul în care dormeau cei doi copii. Era 
bunica procurorului comunei, care, fermecată de 
frumuseţea celor doi copii şi de aerul impozant al 
reginei, căzuse în genunchi, izbucnise în plins şi se 
ruga. 

Domnul Sausse şi funcţionarii municipali se 
retrăseseră,  promiţindu-i regelui că vor dispune 
înhămarea cailor la trăsură. 

Dar privirea reginei arăta că nu-şi făcea nici o 
iluzie. De aceea ducele de Choiseul le şi spuse 
domnilor de Damas, de Floirac şi Fouck, care-l 
urmaseră, precum şi celor din garda personală a 
regelui: 

— Domnilor, să nu ne oprim la liniştea simulată a 
regelui şi a reginei. Situaţia nu e chiar disperată, dar s- 
o luăm în consideraţie aşa cum este. 

Ofițerii făcură semn că-l ascultă şi că domnul de 
Choiseul poate continua. 

— Probabil că la această oră domnul de Bouillé 
este pus în gardă şi va fi aici pe la cinci sau şase 
dimineaţa, pentru că se află între Dun şi Stenay cu un 
detaşament din regimentul regal german. E chiar 

posibil ca avangarda să sosească aici cu o jumătate de 
oră înaintea lui. Intrucit, în situaţia în care ne găsim, 
trebuie făcut tot ce este posibil. Dar să nu omitem 
faptul că ne înconjură vreo cinci mii de oameni şi că 
momentul în care aceştia vor zări trupele domnului de 
Bouillé va fi un moment de pericol iminent şi de clocot 
înfricoşător. Vor vrea să-l ducă pe rege în afara 
oraşului, vor încerca să-l facă să încalece şi să-l ducă 
cu ei la Clermont. li vor ameninţa viaţa, vor atenta 
poate la viaţa sa. Dar acest pericol, domnilor, continuă 
domnul de Choiseul, nu va dura decit puţin şi, după ce 
se va trece bariera şi husarii vor intra în oraş, deruta 
va fi completă. Aşadar, trebuie să rezistăm vreo zece 
minute. Sîntem zece. Datorită felului în care sînt 
amplasați, putem spera că nu vom fi ucişi decit cîte 
unul pe minut. In consecinţă, avem timp. 

Ascultătorii se mulţumiră să facă un semn 
afirmativ din cap. Acest devotament, care mergea pînă 
la moarte, era propus simplu şi acceptat cu aceeaşi 
simplitate. 

— Ei bine, domnilor, iată ce cred că avem de 
făcut, continuă ducele. La primul foc de armă pe care-l 
vom auzi, la primele strigăte care vor răsuna afară, ne 
vom repezi în prima cameră, vom ucide tot ce ne va 
ieşi în cale şi vom pune stăpinire pe ferestre şi pe 
scară... Sînt trei ferestre : trei dintre noi le vom apăra. 
Ceilalţi şapte se vor plasa pe treptele scării, care, fiind 
în formă de spirală, este uşor de apărat, fiindcă un 
singur om poate face faţă la cinci-şase atacanţi. Chiar 
cadavrele unora dintre noi care vom fi ucişi vor servi 
drept acoperire celorlalţi. Putem deci miza o sută 
contra unu că trupele vor fi stăpîne pe oraş pînă cînd 
ultimul dintre noi va fi ucis. Şi chiar de-ar fi aşa, locul 
ce-l vom ocupa în istorie va fi o frumoasă recompensă 
pentru devotamentul nostru. 

Tinerii bărbaţi îşi strînseră mîinile, cum făceau 
spartanii înainte de bătălie, apoi fiecare îşi alese postul 

de luptă : cei doi din garda regelui şi Isidore de Charny 
— căruia i se reţinea locul cu toate că era absent — la 
cele trei ferestre ce dădeau în stradă ; ducele de 
Choiseul în josul scării ; apoi, după el, contele de 
Damas, domnul de Floirac, domnul Fouck şi cei doi 
subofiţeri din regimentul de dragoni care rămăseseră 
credincioşi domnului de Damas. 

În momentul cînd aceste măsuri au fost hotărite, 
în stradă se auzi o oarecare zarvă. Era o doua 
delegaţie, alcătuită din Sausse — care părea să fie 
personajul principal în toate  delegaţiile — din 
comandantul gărzii naţionale, Hannonet, şi din cîţiva 
funcţionari municipali. Cerură să fie anunţaţi, şi regele, 
crezîind că veneau să-i spună în sfîrşit că au fost 
înhămaţi caii la trăsură, ordonă să fie introduşi. 

Intrară. Tinerii ofiţeri, care interpretau fiece gest, 
fiecare semn, crezură a remarca pe fizionomia lui 
Sausse o ezitare şi pe fruntea lui Hannonet o voinţă 
hotărită, care nu li se păreau de bun augur. 

In acelaşi timp, Isidore de Charny urcă, îi şopti 
cîteva cuvinte reginei, apoi cobori iar în mare grabă. 

Regina făcu un pas înapoi şi, lividă, se sprijini de 
patul în care dormeau copiii săi. 

În ce-l priveşte pe rege, el îi întrebă din priviri pe 
trimişii comunei şi aştepta ca aceştia să-i adreseze 
cuvintul. Dar ei se înclinară în faţa regelui, fără să 
vorbească. 

Ludovic al XVI-lea se prefăcea că nu le pricepe in- 
tenţiile. 

— Domnilor, spuse el, francezii nu sînt decit 
rătăciţi, şi ataşamentul lor pentru rege e real. De 
aceea, obosit de jignirile continue la care sînt supus în 
capitală, am hotărît să mă retrag în fundul provinciilor 
mele, unde mai arde încă flacăra sacră a 
devotamentului. Sînt încredinţat că acolo voi regăsi 
vechea dragoste a poporului meu pentru suveranii săi. 

Trimişii se înclinară din nou. 

— Şi sînt gata să dau dovada încrederii mele în 
popor, continuă regele. Astfel încît voi lua de aici 
jumătate din oamenii gărzii naţionale şi jumătate din 
trupele de infanterie, şi această escortă mă va însoţi 
pînă la Montmédy, unde sînt hotărît să mă retrag. In 
consecinţă, vă rog, domnule comandant să alegeţi 
chiar dumneavoastră dintre oamenii gărzii naţionale pe 
aceia care mă vor însoţi şi să dispuneţi să se înhame 
caii la trăsura mea. 

Se făcu un moment de tăcere, în timpul căruia, 
fără îndoială, Sausse aştepta ca Hannonet să 
vorbească, iar Hannonet aştepta ca Sausse să ia primul 
cuvintul. În cele din urmă, înclinîndu-se, Hannonet 
spuse : 

— Sire, aş da urmare cu cea mai mare bucurie 
ordinelor Majestății Voastre, dar există un articol din 
Constituţie care interzice regelui să iasă din regat şi 
bunilor francezi să-l ajute în fuga sa. 

Regele tresări. 

— In consecinţă, continuă Hannonet făcînd un 
semn cu mîna pentru a-l ruga pe rege să-l lase să 
termine, în consecinţă, municipalitatea din Varennes a 
hotărît ca înainte de a permite regelui să meargă mai 
departe, să trimită un curier la Paris şi să aştepte 
răspunsul Adunării Naţionale. 

Regele simţi cum fruntea i se îmbrobonează de 
sudoare, pe cînd regina îşi muşca de nerăbdare buzele 
palide, iar Madame Elisabeth ridica miinile şi ochii spre 
cer. 

— Hei ! domnilor, spuse regele cu o 
incontestabilă demnitate, care-i revenea cînd era scos 
din sărite. Oare nu mai sînt stăpîn să merg unde 
vreau ? In acest caz, sînt mai sclav decit ultimul dintre 
supuşii mei! 

— Sire, răspunse comandantul gărzii naţionale, 
sînteţi de-a pururi stăpînul. Numai că toţi oamenii, rege 
şi simpli cetăţeni, sînt angajaţi prin jurămîntul lor. 

Dumneavoastră aţi jurat, supuneţi-vă primul legii, Sire. 
Nu aveţi de dat numai un mare exemplu dar şi o 
obligaţie nobilă de îndeplinit. 

Intre timp, domnul de Choiseul o consulta din ochi 
pe regină şi, după răspunsul afirmativ la întrebarea 
mută ce i-o făcea, cobori la rîndul său. 

Regele înţelese că dacă suportă fără rezistenţă 
rebeliunea unei municipalități săteşti — şi din punctul 
său de vedere era o rebeliune — este pierdut. De altfel, 
recunoştea acelaşi spirit revoluţionar pe care Mirabeau 
a voit să-l combată în ţară şi pe care l-a văzut 
ridicîndu-se dinaintea lui la Paris, la 14 iulie, la 5 şi 6 
octombrie şi la 18 aprilie, zi în care regele — pentru a 
face o încercare să vadă dacă e liber — a vrut să se 
ducă la Saint-Cloud şi a fost împiedicat de popor. 

— Domnilor, spuse el, asta înseamnă violenţă. 
Dar nu sînt atît de izolat precum par. Am acolo, în faţa 
uşii, vreo patruzeci de oameni credincioşi şi, în jurul 
oraşului Varennes, zece mii de soldaţi. Vă ordon 
aşadar, domnule comandant, să dispuneţi pe loc să fie 
înhămaţi caii la trăsura mea. Inţelegeţi ? Vă ordon, 
vreau ! 

Regina se apropie de rege şi îi spuse în şoaptă: 

— Bine, bine, Sire ! Să ne riscăm viaţa, dar să nu 
renunţăm la onoarea şi la demnitatea noastră. 

— Şi dacă refuzăm să nu ne supunem Majestății 
Voastre, spuse comandantul gărzii naţionale, ce va 
urma? 

— Va urma, domnule, că voi face apel la forţă şi 
veţi fi responsabil de sîngele pe care am refuzat să fie 
vărsat şi care, în acest caz, va fi vărsat în realitate de 
dumneavoastră. 

— Ei bine, fie, Sire, spuse comandantul, încercaţi 
să recurgeţi la husarii dumneavoastră. Eu voi recurge 
la garda naţională. 

Şi cobori pe scară la rîndul său. 

Regele şi regina se priviră aproape speriaţi. Poate 
că nici unul, nici celălalt n-ar fi riscat un suprem efort 
dacă, îndepărtînd-o pe octogenara care continua să se 
roage la piciorul patului, soţia procurorului Sausse nu 
s-ar fi apropiat şi nu i-ar fi spus reginei, cu asprimea şi 
sinceritatea femeii din popor : 

— Ei, na ! doamnă ! sînteţi chiar regina, nu-i aşa ? 

Regina se întoarse, simțindu-se ofensată în 
demnitatea ei prin această întrebare mai mult decit 
familiară. 

— Desigur, spuse ea, cel puţin aşa credeam cu o 
oră în urmă. 

— Ei bine, dacă sînteţi regina, continuă doamna 
Sausse fără să se tulbure, vi se dă douăzeci şi patru de 
milioane pentru a vă păstra locul. Locul e bun, mi se 
pare, fiind bine plătit. De ce vreţi să-l părăsiţi ? 

Regina scoase un strigăt de durere şi, întorcîndu- 
se spre rege, spuse : 

— Oh ! domnule, mai bine orice, orice, orice, 
decit asemenea umilinţe ! 

Şi luîndu-l pe delfin, încă adormit, alergă la 
fereastră şi, deschizînd-o, spuse : 

— Domnule, să ne arătăm acestui popor şi să 
vedem dacă este cu adevărat cangrenat. Şi, dacă e 
aşa, să ne folosim de soldaţi, încurajîndu-i prin vorbe şi 
acţiune. Cel puţin atît merită cei ce vor muri pentru noi 
| 


Regele o urmă maşinal, şi apăru împreună cu ea 
în balcon. 

intreaga piaţă spre care îşi aruncau privirile 
Ludovic al XVI-lea şi Maria-Antoaneta era cuprinsă de o 
agitaţie violentă. 

Jumătate din husarii domnului de Choiseul erau 
descălecaţi, cealaltă jumătate călare. Cei descălecaţi, 
îmbrobodiţi, pierduţi, înecaţi în mijlocul grupelor de 
burghezi, îi lăsau pe aceştia să le mîine caii în toate 
direcţiile. Erau cîştigaţi de partea cauzei naţiunii. 

Ceilalţi, rămaşi călare, păreau a fi încă supuşi domnului 
de Choiseul, care le adresa o cuvîntare în limba 
germană, dar îi arătau colonelului pe ceilalţi camarazi 
ai lor de arme, care-l abandonaseră. 

Stînd la o parte, Isidore de Charny părea străin de 
toată această învălmăşeală, aşteptind, cu cuțitul în 
mînă, un om, ca un vînător la pîndă care aşteaptă 
vînatul. 

Strigătul : „Regele ! Regele !” izbucni curînd, scos 
de cinci sute de guri. 

In adevăr, regele şi regina apărură la fereastră. 
Cum am spus regina îl ţinea în braţe pe delfin. 

Dacă Ludovic al XVI-lea ar fi fost îmbrăcat regeşte 
sau în uniformă militară, dacă ar fi ţinut în mînă un 
sceptru sau o spadă, dacă ar fi vorbit cu acel glas 
puternic şi impunător care, în acea epocă, îi părea 
poporului glasul lui Dumnezeu sau al trimisului său 
coborit din cer, poate că ar fi obţinut asupra, acestei 
mulţimi influenţa pe care spera să o obţină. 

Dar, în lumina zorilor, în semiobscuritatea care 
uriţeşte chiar şi frumuseţea, regele, îmbrăcat ca un 
valet, cu haina sa cenuşie, nepudrat, cu capul acoperit 
de acea mică perucă informă despre care am mai 
vorbit, palid, gras, cu barba nerasă de trei zile, cu 
buzele groase, cu privirea stinsă, neexprimînd nici o 
idee, nici cea a tiraniei, nici cea a paternităţii, regele, 
rostind bilbiit aceste două cuvinte : „Domnilor ! Copiii 
mei !” — ah ! nu asta aşteptau la acest balcon prietenii 
regalității şi nici duşmanii săi. 

Şi totuşi, domnul de Choiseul strigă : „Trăiască re- 
gele !” Isidore de Charny strigă şi el „Trăiască regele !” 
şi cîteva glasuri din mulţime repetară cuvintele, atît de 
mare mai era prestigiul monarhiei, cu toate că aspectul 
regelui răspundea atît de puţin ideii pe care oamenii și- 
o făcuseră despre conducătorul unui mare regat. 

Dar un alt strigăt, scos de şeful gărzii naţionale, 
altfel repetat de mulţime, avu un ecou mai puternic. 
Era strigătul : „Trăiască națiunea”. 

In această clipă cuvintele „Trăiască națiunea” 
însemnau rebeliune. Regele şi regina putură vedea că 
ele au fost spuse şi de o parte dintre husari. 

La rîndul ei, Maria-Antoaneta scoase un fel de 
urlet de furie şi, strîingîndu-l pe delfin la piept, se 
aplecă peste balcon mestecînd între dinţi şi împroşcînd 
mulţimea cu cuvîntul : 

— Mizerabililor ! 

Cîţiva îl auziră şi răspunseră prin huiduieli. Piaţa 
se transformă într-un vuiet, într-un imens urlet de 
nemulţumire. 

Disperat, domnul de Choiseul voia să-şi curme 
viaţa. El întreprinse o ultimă încercare. 

— Husari ! strigă el, în numele onoarei, salvaţi-l 
pe rege! 

Dar, în acest moment, un nou actor intră în scenă, 
în mijlocul a douăzeci de oameni înarmaţi. 

Era Drouet, care ieşea de la primărie unde 
obținuse hotărîrea de a-l împiedica pe rege să-şi 
continue drumul. 

— Ah ! exclamă el îndreptîndu-se spre ducele de 
Choiseul, vreţi să-l luaţi pe rege ? Ei bine, v-o spun eu, 
nu-l veţi lua decît mort! 

Choiseul făcu la rîndul său un pas înainte, cu sabia 
ridicată. Dar comandantul gărzii naţionale se afla 
acolo. 

— Dacă mai faceţi un pas, zise domnului de 
Choiseul, vă ucid ! 

La aceste cuvinte, un om se repezi fără ca 
amenințările celor de faţă să-l fi putut opri. Era Isidore 
de Charny. Omul pe care-l pindea era tocmai Drouet. 

— Înapoi ! Înapoi ! strigă el, lovind cu pieptul 
calului său mulţimea. Acest om îmi aparţine. 

Şi, cu cuțitul de vînătoare ridicat în sus, se năpusti 
asupra lui Drouet. Dar cînd era gata să-l ajungă, două 
împuşcături porniră în acelaşi timp : una de pistol şi 
una de puşcă. 

Glonţul pistolului se turti de clavicula lui Isidore. 

Glonţul puştii îi străpunse pieptul. 

Cele două lovituri au fost trase atît de aproape, în- 
cît nefericitul se găsi literalmente învăluit de un val de 
foc şi de un nor de fum. A fost văzut întinzînd braţele şi 
a fost auzit murmuriînd : 

— Biata Catherine ! 

Apoi, lăsînd să-i scape cuțitul de vinătoare, căzu 
pe spate pe crupa calului, de unde se rostogoli la 
pămînt. 

Regina scoase un strigăt îngrozitor. Era cît pe ce 
să lase să-i scape fiul din braţe, şi se aruncă înapoi, 
nevăzind un nou călăreț care sosea în goana mare 
dinspre Dun şi care intră, ca să zicem aşa, în brazda 
lăsată în mijlocul mulţimii de trecerea sărmanului 
Isidore. 

Regele intră în urma reginei şi închise fereastra. 
Regina se trînti pe un fotoliu, cu capul în miini, 
gîndindu-se că-l văzuse căzind pentru ea şi la 
picioarele ei pe Isidore, aşa cum îl văzuse căzînd pe 
Georges de Charny. 

Dar, la uşa de la intrare se produse deodată un 
mare zgomot care o făcu să-şi ridice ochii. 

Nu vom încerca să povestim ce se petrecu într-o 
secundă în această inimă de femeie şi de regină. 

Olivier de Charny, palid şi plin de sînge după 
ultima îmbrăţişare dată fratelui său, stătea în picioare 
în prag. 

In ce-l priveşte pe rege, el părea zdrobit. 

Capitolul 83 
CHARNY 


Camera era plină de soldaţi ai gărzii naţionale şi 
de străini pe care curiozitatea îi adusese acolo. 

Regina îşi reţinu deci primul elan de a se arunca 
înaintea lui Charny şi a-i şterge cu batista sîngele de 
care era mînjit, de a-i spune cîteva cuvinte 
mîngiietoare de consolare care, pornite din inimă, 
ajung la inimă. Nu putu decit să se ridice de pe scaun, 
să întindă braţele spre el şi să murmure : 

— Olivier !... 

El, calm şi întunecat, făcu un semn străinilor ce se 
găseau acolo şi, cu glas blînd şi puternic, spuse : 

— Scuzaţi, domnilor, trebuie să le vorbesc 
Majestăţilor Lor. 

Membrii gărzii naţionale încercară să răspundă că, 
dimpotrivă, erau acolo pentru a-l împiedica pe rege să 
intre în comunicaţie cu persoane din afară. Charny îşi 
strînse buzele palide, îşi încruntă sprîncenele, îşi 
deschise redingota care, deschizîndu-se, lăsă să se 
vadă o pereche de pistoale, şi repetă, poate cu un glas 
şi mai blind decît prima oară, dar prin asta şi mai 
ameninţător: 

— Domnilor, am avut onoarea să vă spun că am 
ceva particular de discutat cu regele şi cu regina. 

Şi, în acelaşi timp, le făcu un semn cu mîna 
străinilor să iasă. 

La acest glas şi la această forţă pe care Charny 
exercitind-o asupra sa, o exercita implicit asupra 
altora, domnul de Damas şi cei doi din garda personală 
a regelui îşi recăpătară energia pierdută o clipă şi, 
împingîndu-i afară pe membrii gărzii şi pe curioşi, 
reuşiră să evacueze încăperea. 

Regina înţelese atunci de cît mare folos ar fi fost 
un asemenea om în trăsura regelui, dacă eticheta n-ar 
fi impus ca doamna de Tourzel să se urce în locul său. 

Charny privi în jur spre a se încredința că nu 
rămăseseră aproape de regină pentru moment decit 
oameni devotați şi, apropiindu-se de ea, spuse: 

— Doamnă, iată-mă. Am şaptezeci de husari la 
poarta oraşului. Cred că mă pot bizui pe ei. Ce-mi 
ordonati ? 

— Oh ! mai întîi, spuse regina în limba germană, 
ce vi s-a întîmplat, sărmanul meu Charny ? 

Charny făcu semn reginei că domnul de Malden 
era alături şi că înţelege germana. 

— Vai ! vai ! reluă regina în franceză, nevăzîndu- 
vă, v-am crezut mort ! 

— Din nefericire, doamnă, răspunse Charny cu o 
profundă melancolie, deocamdată nu eu sînt mort, ci 
fratele meu Isidore... 

Nu-şi putu reţine o lacrimă. 

— Dar, murmură el, va veni şi rîndul meu... 

— Charny, Charny ! Vă întreb ce vi s-a întîmplat, 
spuse regina şi de ce aţi dispărut astfel ? 

Apoi, adăugă cu jumătate de glas şi în germană : 

— Olivier, ne-aţi lipsit, şi mai ales mie ! 

Charny se înclină. 

— Credeam, spuse el, că fratele meu ar fi trebuit 
să aducă la cunoştinţa Majestății Voastre cauza care 
m-a îndepărtat momentan de dînsa. 

— Da, ştiu, îl urmăreaţi pe acest om, pe păcătosul 
Drouet, şi o clipă ne-a fost teamă că vi s-a întîmplat o 
nenorocire în această urmărire. 

— În adevăr, mi s-a întîmplat o mare nenorocire. 
Cu toate eforturile, nu l-am putut ajunge la timp. Un 
vizitiu ce se înapoia l-a informat că trăsura 
dumneavoastră, pe care credea că o urmăreşte pe 
drumul spre Verdun, o luase spre Varennes. Atunci a 
intrat în pădurea Argonne. Am tras două focuri de 

pistol în el, dar pistoalele nu erau încărcate ! Am greşit 
calul la Sainte-Menehould. Il luasem pe cel al domnului 
Dandoins în loc să-l iau pe al meu. Ce vreţi, doamnă ? 
Fatalitatea ! Am continuat să-l urmăresc în pădure, dar 
nu cunoşteam drumurile. În schimb, el le cunoştea pînă 
la ultima potecă. Apoi, întunericul devenea mereu mai 
de nepătruns. Atita timp cît l-am putut vedea, l-am 
urmărit ca o umbră. Atit timp cît l-am putut auzi, l-am 
urmărit după zgomot. Dar zgomotul s-a stins, cum a 
dispărut şi umbra, şi m-am pomenit singur, pierdut în 
mijlocul pădurii, rătăcit în întuneric... Oh, doamnă, sînt 
bărbat, mă cunoaşteţi, nu plîng ! Ei bine, în acel mo- 
ment, în mijlocul acelei păduri, în acel întuneric, am 
vărsat lacrimi de furie, am scos strigăte de turbare. 

Regina îi întinse mîna. Charny se înclină şi atinse 
această mînă tremurătoare cu virful buzelor. 

— Dar nimeni nu mi-a răspuns, continuă Charny. 
Am rătăcit toată noaptea şi, în zori, m-am pomenit 
aproape de satul Ge&ves, pe drumul dintre Varennes şi 
Dun... Să fi avut norocul să-i scăpaţi lui Drouet aşa cum 
el mi-a scăpat mie ? Era un lucru posibil. Atunci aţi fi 
trecut doar prin Varennes şi ar fi fost inutil să mă duc 
acolo. Să fi fost arestaţi la Varennes ? Atunci era 
singur, şi devotamentul meu v-ar fi fost inutil. Am 
hotărît să-mi continui drumul spre Dun. Puțin mai 
înainte de a intra în oraş l-am întîlnit pe domnul Deslon 
cu o sută de husari. Deslon era îngrijorat, dar n-avea 
nici o ştire. Numai că îi văzuse trecînd în galop, spre 
Stenay, pe domnii de Raigecourt şi de Bouillé. De ce nu 
i-au spus nimic ? Fără îndoială că nu aveau încredere în 
el. Dar eu îl cunosc pe Deslon ca pe un bun şi loial 
gentilom. Am bănuit că Majestatea Voastră a fost 
arestată la Varennes, că domnii de Bouillé şi de 
Raigecourt au fugit şi se duceau să-l prevină pe 
general. l-am spus totul lui Deslon, l-am implorat să mă 
urmeze cu husarii săi, ceea ce a făcut pe dată, lăsînd 
totuşi treizeci de oameni să păzească podul de pe 

Meuse. O oră mai tîrziu eram la Varennes. Am făcut 
patru leghe într-o oră ! Am vrut să pornesc pe dată 
atacul, să răstorn totul spre a ajunge pînă la rege şi la 
Majestatea Voastră. Am întîmpinat baricadă după 
baricadă. A încerca să le trecem ar fi fost o nebunie ! 
Atunci am încercat să parlamentez. S-a prezentat o 
sentinelă din garda naţională şi i-am cerut permisiunea 
să-i unesc pe husarii mei cu cei ce se aflau în oraş. 
Această permisiune mi-a fost refuzată. Am cerut să mă 
duc la rege spre a primi ordinele sale şi, cum se 
pregăteau fără îndoială să-mi refuze şi a doua cerere, 
am dat pinteni calului, am trecut de prima baricadă, 
apoi de a doua... 

Călăuzit de freamătul glasurilor, am venit în galop 
şi am ajuns în piaţă în momentul în care... Majestatea 
Voastră, dindu-se înapoi, părăsea balconul. Şi-acum, 
continuă Charny, aştept ordinele Majestății Voastre. 

Regina strînse din nou mîinile lui Charny în ale 
sale. Apoi, întorcîndu-se spre rege, cufundat mai 
departe în aceeaşi toropeală, îi spuse : 

— Sire, aţi auzit cuvintele rostite de credinciosul 
vostru slujitor, contele de Charny ? 

Dar regele nu răspunse. Atunci, ridicîndu-se, 
regina se îndreptă spre el: 

— Sire, spuse ea, nu avem timp de pierdut şi, din 
nenorocire, am pierdut pînă acum prea multă vreme ! 
lată-l pe domnul de Charny, care dispune de şaptezeci 
de oameni siguri şi aşteaptă ordinele voastre. 

Regele clătină din cap. 

— In numele cerului, Sire, spuse regina, care sînt 
ordinele voastre ? 

Şi Charny implora din priviri, pe cînd regina 
implora cu glas tare. 

— Ordinele mele ? repetă regele. N-am de dat 
ordine : sînt prizonier... Faceţi ce credeţi că puteţi face. 

— Bine, spuse regina, iată tot ce vă cerem. 

Şi, trăgîndu-l pe Charny îndărăt, reluă : 

— Aveţi mînă liberă. Faceţi, cum v-a spus regele, 
tot ce credeţi că puteţi face. 

Apoi adăugă în şoaptă : 

— Grăbiţi-vă, acţionaţi cu vigoare, sau sîntem 
pierduţi ! 

— Am înţeles, doamnă, spuse Charny, lăsaţi-mă 
să mă consult cu domnii, şi ceea ce vom hotărî va fi 
executat imediat. 

In acest moment intră domnul de Choiseul. Ţinea 
în mînă cîteva hirtii învelite într-o batistă însîngerată. 
Le întinse lui Charny fără să scoată o vorbă. 

Contele înţelese că erau hirtiile găsite asupra 
fratelui său. Intinse mîna pentru a primi însîngerata 
moştenire, apropie batista de buzele sale şi o sărută. 
Regina nu-şi putu reţine un oftat. Dar Charny nici nu se 
întoarse şi, punînd hiîrtiile la pieptul său, spuse : 

— Domnilor, mă puteţi ajuta în acest ultim efort 
pe care-l voi încerca ? 

— Sîntem gata să ne sacrificăm viaţa, răspunseră 
tinerii. 

— Credeţi că puteţi răspunde de vreo 
doisprezece oameni rămaşi credincioşi ? 

— Aici sîntem opt sau nouă. 

— Ei, bine, mă înapoiez la cei şaptezeci de husari 
ai mei. In timp ce eu voi ataca frontal baricadele, 
dumneavoastră veţi face o diversiune prin spate. Cu 
ajutorul acestei diversiuni voi forţa baricadele şi, cu 
cele două trupe reunite, vom pătrunde pînă aici şi-l 
vom salva pe rege. 

In loc de răspuns, tinerii întinseră mîna contelui de 
Charny. Apoi, întorcîndu-se spre regină, acesta spuse : 

— Doamnă, într-o oră Majestatea Voastră va fi 
liberă, sau eu voi fi mort. 

— Oh ! Conte ! Conte ! spuse regina. Nu rosti 
acest cuvînt ! Imi produce prea multă suferinţă ! 

Olivier se mulţumi să se încline drept confirmare a 
promisiunii sale şi, fără să dea atenţie noului vacarm şi 

noilor agitaţii ce izbucniseră şi păreau să năvălească în 
casă, se îndreptă spre uşă. 

Dar în momentul în care punea mîna pe clanţă, 
uşa se deschise şi lăsă să intre un nou personaj, care 
urma să se amestece în intriga, încă de pe acum atit 
de complicată, a acestei drame. 

Este un bărbat de patruzeci şi doi de ani, cu 
obrazul sumbru şi sever. Gulerul desfăcut larg, 
costumul descheiat, ochii înroşiţi de oboseală, hainele 
prăfuite arătau că şi el, împins de vreo pasiune 
violentă, făcuse o cursă îndiîrjită. Purta la cingătoare o 
pereche de pistoale şi o sabie. Giîfiind, aproape fără 
glas în momentul în care deschisese uşa, el păru să se 
liniştească doar cînd îi recunoscu pe rege şi pe regină. 
Un zîmbet de răzbunare satisfăcută trecu pe obrazul 
său şi, fără să se sinchisească de personajele se- 
cundare care ocupau adîncimea încăperii, chiar din uşa 
pe care o acoperea aproape în întregime statura sa 
puternică, întinse braţul spunînd : 

— În numele Adunării naţionale, sînteţi cu toţii 
prizonierii mei. 

Printr-o mişcare la fel de iute ca şi gîndul, domnul 
de Choiseul se repezi înainte cu un pistol în mînă şi 
întinse la rîndul său mîna pentru a zbura creierii noului 
venit, ce părea să depăşească în neruşinare şi în 
hotărîre tot ce am văzut pînă acum. Dar, printr-o 
mişcare şi mai iute încă, regina opri această mînă 
amenințătoare, spunînd în şoaptă domnului de 
Choiseul: 

A — Nu grăbiţi pieirea noastră, domnule. Prudenţă ! 
In orice caz, cîştigăm timp, şi domnul de Bouillé nu 
poate fi departe. 

— Da, aveţi dreptate, doamnă, răspunse ducele. 

Şi îşi înfundă pistolul în buzunarul de la piept. 

Regina aruncă o privire asupra lui Charny, mirată 
că în această nouă primejdie nu l-a văzut acţionînd 
energic. Dar, lucru straniu, Charny părea să dorească a 

nu fi văzut de noul venit şi, pentru a scăpa, fără 
îndoială, privirilor sale, el se înfundă în colţul cel mai 
întunecat al apartamentului. 

Cu toate acestea regina, care-l cunoştea bine pe 
conte, presimţea că, la momentul potrivit, acesta va 
ieşi, deopotrivă, şi din această umbră şi din acest 
mister. 


Sfirşitul primului volum 

